
JUOZAS ERETAS 
IR JO MOKSLINĖS IDĖJOS 


Lietuvos vyriausybės pakviestas jaunasis bazelietis Juozas Eretas 
(1896— 1984), 1919 m. spalio 15 dieną atvykęs į Kauną organizuoti 
informacinės tarnybos, daugiau nei dviem dešimtmečiams tapo Lie- 
tuvos gyventoju ir vienu dinamiškiausių lietuvių kultūros variklių; 
Eretas tarsi papildė šveicarišką išsilavinimą gavusių Lietuvos dvasios 
lyderių gretas, kurių priešakyje matome St. Šalkauskį ir K. Pakštą. 
Todėl negalima nepritarti teiginiui, suformuluotam Brukline išėjusia- 
me rinkinyje: „Plataus masto organizatoriaus talentu J. Eretas dinami- 
no lietuvius ir sistemingai vykdė tai, ko sistemingai mokė St. Šal- 
kauskis; ką buvo skelbęs K. Pakštas sporadiškai švystelėjusiu šūkiu: 
„Pasukime Lietuvos kultūrinio gyvenimo laikrodį šimtą metų pir- 
myn!“! Kaip ir K. Pakštas, Eretas, būdamas produktyvus moksli- 
ninkas, aktyviai veikė įvairiuose Lietuvos visuomenės gyvenimo 
baruose — pradedant jaunimo organizacijomis ir baigiant darbu 
spaudoje, pelnė vieno aktyviausių Lietuvos „kultūrintojų“ vardą. 

Lietuvos akademinė aplinka Eretui nebuvo labai palanki. 
Atvykęs į Lietuvą, jis kurį laiką (1920 — 1922) dėstė vokiečių kalbą 
ir literatūrą Aukštuosiuose kursuose, Dramos studijoje prie Valstybės 
teatro Kaune — visuotinę literatūrą bei teatro istoriją. 1922 m. 
pakviestas į Lietuvos universiteto Teologijos ir filosofijos fakultetą 
ekstraordinariniu profesoriumi, dėstė įvairias disciplinas, redagavo 
šio fakulteto žurnalą „Athenaeum“. Deja, reformuojant universitetą 
1931 m. atleistas ir Lietuvos vyskupų paskirtas Lietuvos katalikų 
universiteto Steigiamojo komiteto sekretorium ir reikalų tvarkytoju. 
1931 m. rektoriaus V. Čepinskio pastangomis grąžintas į universitetą. 
1940 m. uždarius Teologijos ir filosofijos fakultetą, Eretas buvo 
atleistas iš užimamų pareigų. 

Grįžęs į tėvynę, 1942 m., dirbo Fribūro universiteto kancleriu, o 
nuo tų metų spalio I d. iki 1962 m. —- Bazelio prekybos mokyklos 
mokytoju. 1956 m. buvo išrinktas į Bazelio kantono švietimo tarybą. 

Kaip mokslininkas Eretas daugiausiai nuveikė Teologijos ir filoso- 
fijos fakultete ir Lietuvių katalikų mokslo akademijoje (LKMA). 

Profesoriaus mokslinei ir pedagoginei karjerai už universitetinį 
pasaulį buvo palankesnis laisvas mokslininkų susivienijimas, nuo 
antikos laikų vadinamas akademija. Penkis dešimtmečius Eretas 
atidavė LKMA kaip redaktorius, kaip lektorius. Įdomu tai, kad, 
derindamas šias abi mokslinės veiklos formas, Eretas propagavo ir 
dvi svarbiausias europinio intelektualinio gyvenimo tradicijas, ku- 
rioms paskyrė ir ne vieną studiją. Profesorius knygoje „Katalikai ir 
mokslas“ parodė universitetinio judėjimo istoriją, jo sąsajas su 
bažnyčia. Eretą žavėjo platoniškosios akademijos tradicija, atgimusi 
renesansinėje Florencijoje, ir nenuostabu, kad jis su entuziazmu 
pritarė šios tradicijos tęsiniui Lietuvoje — Lietuvių Katalikų mokslo 
akademijai („Platono ir neplatono akademijos“). 

Iki pat gyvenimo pabaigos Eretas liko ištikimas Lietuvai ir jos 
problemoms, palaikė glaudų ryšį su Europos ir Amerikos lietuvių 
organizacijomis, su paskaitomis dalyvavo jų renginiuose. Kaip ir 
Lietuvoje jis ir toliau lietuviams simbolizavo veržlumą ir kovą už 
tiesą bei laisvę, tapo „užmirštųjų baltų“ gynėju. 

Svarbiausi Ereto mokslinės biografijos faktai priklauso tiek Lie- 
tuvos, tiek Šveicarijos intelektualinei erdvei. Mokslinis debiutas — 
1918 m. Fribūro universitete parašyta disertacija „Das Jesuitentheater 
zu Freiburg in der Schweiz" (išėjo Fribūre / Breisgau 1921) vis 
dėlto nenulėmė jaunojo mokslininko karjeros, nors buvo teigiamai 
įvertinta. Gerokai svarbesne gaire tiek akademinės, tiek visuome- 
ninės veiklos požiūriu tapo Ereto knygos „Lietuvos praeitis, dabar- 
tis ir ateitis“ (1919 m.) pasirodymas vokiečių ir prancūzų kalba 
1919 metais. Ir vis dėlto ne Šveicarijoje, o Lietuvoje jaunasis šveicaras 
galutinai subrendo kaip mokslininkas, ne gimtąja vokiečių, o lietuvių 
kalba rašydamas savo mokslinius darbus, kurie nors pirmiausia buvo 
svarbūs Lietuvos akademinei visuomenei, kai kada atrodė reikšmingi 
ir Europos filologinės ir kultūrologinės minties kontekste. Tiesa, 
rašantis lietuviškai šveicarų mokslininkas išsaugojo ištikimybę savo 
tėvynei, pirmiausia — Fribūro universitete suformuotai krikščio- 
niškojo humanizmo mokyklai, kurios priešakyje stovėjo profesorius 
J. Nadleris. 

Pasirinkdamas nepopuliarią lietuvių kalbą moksliniam diskursui, 
Eretas gerokai komplikavo savo mokslinę karjerą. Kaip prisimena 
artimas profesoriaus draugas prof. Alfredas Sennas, rašydamas 

lietuviškai, jis net kenkė sau pasaulio akyse. „Kitų šalių mokslininkai 
pakartotinai jį ragino, kad jis savo veikalus rašytų jiems prieinama 
kalba, kad ir jie galėtų suprasti"2. Bet Eretas pakluso savo vidiniam 
balsui, jam buvo žymiai svarbiau rašyti ir kalbėti lietuvių kalba, 
kurią jis vadino „europiečių Adomu". Identifikuodamasis si mažos 
tautos kultūra, profesorius nuveikė labai daug, kad ji taptų europinės 
kultūros dalimi. 

Eretas, tvirtai laikydamasis krikščioniškojo humanizmo principų, 
kultūros istoriją suvokė ne tik kaip nuo žmogaus priklausantį pro- 
cesą: pritardamas iškiliajam anglų istoriosofui Arnoldui Toynbee, 
jis teigė, kad žemiškasis pasaulis yra dieviškosios karalystės dalis. 
Šiuo požiūriu programiniais Ereto darbais galima laikyti studijas 
„Krikščionis ir kultūra“ bei „Ouid de nocte? Keliai ir etapai į šių 
dienų dvasios krizę". 

Eretas savaip suprato „Europos saulėlydį“, dvasinį kontinento 
nuosmukį. Programiniame veikale „Ouid de nocte?" profesorius 
parodė, kaip Europa nuo viduramžių iki XX a. vadavosi iš krikščio- 
nybės globos. Epochų kaitą jo istoriosofijoje įkūnija antropocen- 
trizmo ir teocentrizmo kova, prasidėjusi renesanso laikais ir 
besitęsianti iki XX a., jos rezultatas — liberalioji teologija, nihilizmo, 
materializmo ir pragmatizmo įsigalėjimas. Eretas neigiamai žiūrėjo 
į Lutherį, kaip į individualizmo, racionalizmo ir sekuliarizacijos bei 
valstybės visagalybės plėtotoją. Dvasinę krizę, jo nuomone, gali 
įveikti integralusis humanizmas, kuris iš esmės išreiškia Ereto kultū- 
rinį optimizmą. Straipsnyje „Krikščionis ir kultūra" kaip priešprieša 
Spenglerio, Krauso ir Valėry kultūriniam pesimizmui Eretas iškėlė 
neohumanizmo sąvoką, kuri remiasi mokslu bei švietimu. Šiame 
straipsnyje profesorius aptarė ir krikščioniškojo humanizmo esmę. 

Būtent krikščioniškasis humanizmas, Ereto požiūriu, atrodė pri- 
imtiniausia ideologija Lietuvai, nes, pasak jo, teigė žmogaus ir Dievo, 
laiko ir amžinybės, žemės ir transcendencijos vienovę, kurioje 
žmogus nėra pasmerktas likti izoliuotu fragmentu („Krikščionis ir 
kultūra"). 

Eretas savo kultūrinį optimizmą savaip patvirtino ir analizuodamas 
lietuvių kultūros tendencijas nuo XIX a. pabaigos iki penktojo 
dešimtmečio — nuo „Tėvynės sargo“ iki „Naujosios Romuvos". 
Straipsnyje „Dvi generacijos..." jis parodo, kaip svarbu tautai turėti 

savo dvasinius vadus, kurie formuoja ideologinius kultūros pagrin- 
dus, tampa kartos idėjiniais vėliavnešiais. Gilindamasis į dviejų 
generacijų kaitą, Eretas atkreipia dėmesį ir į tai, kaip Lietuva nuo 
Rytų sukosi į Vakarus ir koks svarbus ties šiuo posūkiu buvo Šveica- 
rijos vaidmuo, 

Skirtingais laikotarpiais skyrėsi Ereto moksliniai interesai. Tarpu- 
kariu, trečiajame ir ketvirtajame dešimtmetyje, Eretas daugiausia 
dėmesio skyrė germanistikos problemoms, tyrinėjo vokiečių — 
lietuvių, vokiečių —anglų, italų — lietuvių literatūrinius ryšius. Jo 
plunksnai priklauso pirmosios vertos dėmesio studijos lietuvių kalba 
apie Goethe ir Schillerį, Beethoveną, mistikos studijos, viduramžių 
vokiečių literatūros tyrinėjimai („Vokiečių literatūros istorija“), jis 
rašo apie Kanto poveikį anglų literatūrai („Kantas ir anglų litera- 
- tūra“), gilinasi į Dante's idėjų sklaidą Lietuvoje („Dante pas mus“). 

Visais laikotarpiais Eretas nebuvo abejingas įvairių Europos tautų 
kultūriniams ryšiams. Lietuvoje rašė apie Rėzos santykius su Goethe, 
po karo, Šveicarijoje — apie Tičino architektų Trezzini, Gilardi 
ryšius su Rusija, apie šveicarų rašytojo Karlo Spittelerio gyvenimą 
Rusijoje. 

Eretui priklauso stambiausios kada nors Lietuvoje parašytos 
mistikos studijos. Studijoje „Iš mistikos istorijos“ profesorius 
apžvelgia tiek krikščioniškosios, tiek nekrikščioniškosios (persų, 
arabų, indų) mistikos raidą nuo seniausių laikų iki Meisterio Eckhar- 
to. Eretas įspūdingai parodo ne tik atskirų senovės graikų mistikos 
krypčių — orfizmo, pitagorizmo, platonizmo, neoplatonizmo ir kitų — 
savitumą bei jų vietą mistikos istorijoje, bet ir jų santykį su 
krikščioniška mistika, komentuoja viduramžių mistikų šv. Augustino, 
šv. Bernardo, Tomo Akviniečio, šv. Pranciškaus Asyžiečio idėjas. 

Eretas parašė net kelias biografines studijas apie viduramžių vo- 
kiečių mistikų gyvenimą ir kūrybą (studijos „Jonas Tauleris iš Stras- 
buro“, 1930, „Heinrichas Seuse ir Elžbieta Stagel", 1929, „Heinrichas 
Seuse ir jo traktatas apie tiesą“, 1929, „Meisteris Eckhartas“, 1930). 

Skvarbus profesoriaus žvilgsnis nebuvo abejingas ir kitoms epo- 
choms. Nuo Platono iki Nietzsche's ir iki Toybee profesorius nuolat 
ieškojo jungiamųjų kultūros grandžių, to, kas apie atskirus kultūros, 
meno, literatūros reiškinius leistų kalbėti kaip apie Europos kultūrą. 

Nagrinėdamas atskirų didžiųjų Europos kūrėjų ar filosofų kūrybą, 

Eretas didžiulį dėmesį skiria jų santykiui su nacionalinės ir europinės 
kultūros procesais. Jo mokslinis kūrybingumas ypač akivaizdus 
nagrinėjant literatūros ir meno, literatūros ir filosofijos, literatūros 
ir religijos tarpusavio sąveikas, lyginant Europos kultūros ir meno 
epochas. Vienas iš ryškesnių tokios analizės pavyzdžių — traktatas 
„Filosofija ir poezija". Per filosofijos ir poezijos sąsajas čia parodomi 
ištisų kultūros epochų idėjiniai pagrindai. Eretas teigia: „Vokiečių 
klasicizmo metu vakarų Europa buvo savo keliu nužengusi į mokslinį 
kultūros grindimą. Mokslinė kritika daug dalykų nugriovė, palaidojo 
didelę senovės formulių daugybę ir jų vietoj sudarė naujas. Pasaulio, 
gamtos ir žmogaus sąvokos buvo iš naujo formuluojamos, tuo tarpu 
kai Vokietijoj pačios galingiausios dvasios ieškojo tilto į prarastąjį 
religinės vienybės rojų. Lutheris buvo bedugnė, o ne tiltas, todėl į 
jį neatsižvelgta, Atgal į katalikišką Rymą? Neįvykdoma mintis! Bet 
išeities būta; ji atsirado humanybės religiją (Humanitūtsreligion) 
grindžiant ir skelbiant; tai buvo vakarų Europos naujai išdirbtos 
pasaulėžiūros išdava“. 

Gausūs literatūrų ir kultūrų bei ištisų epochų palyginimai aiškiai 
byloja apie Ereto komparatyvinius sugebėjimus. Komparatyvistikos 
dvasia persmelkti tiek ankstyvieji (prieškariniai) tyrinėjimai, tiek 
pokarinės monografijos, skirtos iškiliems lietuvių kultūros ir mokslo 
veikėjams Kaziui Pakštui bei Stasiui Šalkauskiui. 

Vienas išskirtinių bruožų, skyrusių Eretą nuo to meto kolegų 
Lietuvoje, buvo jo susirūpinimas XX a. mokslo tendencijomis — 
materializmo ir pozityvizmo įsigalėjimu, susmulkėjimu ir sintezės 
stoka. Jis buvo susirūpinęs integralaus mokslo tipu, siekusiu 
visuotinės sintezės ir subyrėjimo į daugybę smulkių mokslo šakų. 
Šį savo požiūrį Eretas plačiai išdėsto studijoje „Katalikai ir mokslas“, 
kurioje aptariamas ne tik katalikybės vaidmuo Europos mokslo bei 
universitetų istorijoje, bet ir mokslinės minties, mokslo metodų kaita; 
maža to, kaip teigia A. Liuima, šioje knygoje Eretas „sintetiškai 
apžvelgia dvasios raidą per devyniolika šimtmečių““. 

Eretui nebuvo svetimos ir geopolitikos problemos. Geopolitinis 
jo įžvalgumas išryškėja vadinamojoje trilogijoje „Tremtis — prakei- 
kimas ar uždavinys?“, „Tremties lietuvis idėjų sūkuryje“, „Mažosios 
tautos bei valstybės ir jų reikšmė Europai“, kuri atskiru leidiniu 
išėjo 1974 m. Pirmajame veikale Eretas akcentavo tai, kad tėvynės 


10 


praradimas nebūtinai reiškia kūrybinį nevaisingumą. Remdamasis 
Europos kultūros istorija, jis pademonstruoja daugybę iškalbingų 
pavyzdžių, rodančių, kaip didieji svetur sukūrė nemirtingus kūrinius 
(Adomas Mickevičius, Dante, Komensky). Būdamas mažų tautų ir 
mažų valstybių gynėjas, Eretas įspūdingai nušvietė jų vaidmenį 
kultūros istorijoje ir kartu, tarsi antrindamas savo bendraminčiui 
Kaziui Pakštui, ieškojo būdų, kaip apsaugoti jas nuo didžiųjų „ryk- 
lių". Kaip ir Pakštas, mažų valstybių ateitį Eretas siejo su federaciniais 
projektais. 

Šveicarijoje rašė pedagogikos temomis: „Pestalozzi ir jo „Kunigun- 
da" („Pestalozzi und seine „Kunigunde“, 1946), „Tarybinės pedago- 
gikos raida“ („Die Entwicklung der Sowjetpaedagogik", 1960), „Apie 
mokyklą ir aukštąją mokyklą“ („Von Schule und Hochschule“, 
1968 — 1972). 

Ereto kultūrinė ir pedagoginė veikla buvo didžiai vertinama ir 
tėvynėje Šveicarijoje: šveicarų spauda pažymėjo jo pasiryžimą jau- 
nimui įdiegti europinę dvasią, jo nuopelnus ginant Baltijos šalių 
laisvės idealus, o „Basler Zeitung“ nekrologe buvo pažymėta: „Kaip 
spinduliavusį galingą jėgą auklėtoją, kaip auditoriją žavėjusį oratorių 
ir taiklų autorių Juozą Eretą ilgai su dėkingumu išsaugos jį pažino- 
jusiųjų atmintis“. 


Iš Juozo Ereto rašytinio palikimo būtų galima sudaryti keliolika 
tomų. Šiame rinkinyje pirmą kartą Lietuvoje pateikti tie Ereto 
moksliniai tyrinėjimai, kurie jį geriausiai reprezentuoja kaip kultūros 
tyrinėtoją, kultūros istorijos neįsivaizdavusį be švietimo, mokslo ir 
religijos. Skaitant skirtingų laikotarpių studijas ir straipsnius, nesunku 
įsitikinti, kad šv ei c ar ų mokslininkas buvo puikus lietuvių 
stilistas. 


Silvestras Gaižiūnas 


" Didysis jo nuotykis. Prof. J. Eretas tarnyboje Lietuvai, p. 19. 

* Ten pat, p. 237, 

3 J. Ereto šeimoje buvo kalbama lietuviškai tiek Kaune, tiek Bazelyje. 
* Didysis jo nuotykis, p. 181. 

5 Zum Gedenken Joseph Ehret. Basler Zeitung, 17 Marz, 19984. 


PLATONO IR NEPLATONO AKADEMIJOS 


Kiekvienas kultūringas kraštas laiko savo garbe ir šalies pažiba, jei 
turi sudaręs „Akademiją“, tai yra mokslininkų arba mokslą mylinčių 
žmonių susivienijimą, kurio tikslas - verstis mokslinėmis studijomis 
(platesne prasme) ir ypač literarinio turinio studijomis (siauresne 
prasme). Ir mes sulaukėme savosios akademijos, būtent „Lietuvių 
katalikų mokslo akademijos“, kurios pirmininkas Jo Eks. vyskupas 
Skvireckas. Mums visiems žinoma yra „Acadėmie Francaise“, kurioje 
dalyvauja žymiausios (40) prancūzų literatūros „žvaigždės“ , kurios net 
pavadinta „les Immortels“, t. y. „Nemirtingieji“. Ne mažiau žinoma 
yra filosofo Leibnizo įkurta Prūsijos mokslo akademija ir 1725 m. - 
Rusijos akademija. Kur pažvelgsime, visur kultūringi Žmonės turi savo 
akademijas, kurios rūpinasi mokslo, literatūros ar kt. pažanga. 

Kiek mums aišku, kuriems tikslams jos šiandieną tarnauja, tiek 
mums kartais neaišku, kaip, iš kur jos atsirado. Metę žvilgsnį senovės 
istorijon, pamatysime, kad Platonas (graikų filosofas, gyvenęs 427- 
347 m. pr. Kr.), grįžęs iš pirmosios 10 m. kelionės į Siciliją, norėjo 
sudaryti mąstančių žmonių ratelį bendram moksliniam darbui dirbti. 
Bet kur tokių žmonių rasti? Jo laikais vyrų lavinimo programoje buvo: 
gimnastika ir muzika. 

Gimnastika apėmė visą fizinį auklėjimą, ji taip pat turėjo auklėti 
žmogaus drąsumą, ištvermę, valią ir t. t. Muzikos programon įėjo poezija, 
religija ir visi kiti mokslai. Muzikos programos tikslas buvo žmogaus 
protą ir jausmus tinkamai išlavinti. Mokslą jaunimas (reikia suprasti 
vyriškasis) ėjo sporto aikštėse ir nameliuose greta tų aikščių esančiuo- 
se. Kas norėjo tapti mokytoju, turėjo eiti ieškoti jaunimo žaidimo lau- 
kuose. Mums dėl to ir suprantama, kodėl Sokratas taip dažnai pasirodo 
sporto vietose, mat ten būdavo jo viltis, jaunimas, kuriam jis skiepijo 
savo idėjas. Apkaltinimo aktas kaip tik jam ir užmeta, kad jis esąs 
jaunimo gundytojas, nes gundydamas lanko pratimų vietas. 

Platonas, sugrįžęs iš užsienių, savo planams įgyvendinti turėjo eiti 
ieškotų jaunimo už Atėnų miesto ribų, sporto aikštėje. Pasak karžygio 
Akademoso, vadinamajame šventame sodne, į šiaurės vakarus nuo 
miesto, po atviru dangumi su savo draugais sėdėdamas ar vaikščio- 
damas, pradėjo skelbti savo mokslą. Vėlybesniais laikais Platonas 
nupirko šalia to sodno gulintį žemės sklypą, pastatė trobas, kurias 
pavadinęs „Akademeia“ (g7.). Tuo vardu vėliau tapo apkrikštyta ne 
vien jo žemė ir trobesiai, bet ir jo filosofijos mokykla. Tokių akademijų 
žinome penkias (įvairių srovių, kaip antai, skeptinė, eklektinė ir t. t.). 

Platonas žinojo, kur reikia ieškoti jaunimo, nes jis pats išėjo gimnasti- 
kos ir muzikos mokyklą. Jam buvo žinomi visi žaidimai ir gimnastiniai 
pratimai; jo kūnas buvo užgrūdintas kasdienine treniruote. Taip iš pat 
mažens išmiklintam tarnauti kariuomenėje jam buvo lengva ir dalyvavi- 
mas kare (turbūt 395 ir 394 m.) nebuvo sunkus. Jis mielai tarnavo tėvynei 
kaipo karys, militarinę drausmę aukštai vertindamas. Karo prievoles 
atlikęs keliauja jis į tolimesnius kraštus. Tris sykius aplankė jis Siciliją. 
Vieną sykį buvo paimtas į nelaisvę, iš kur vargais negalais pasiekė vėl 
tėvynę. Jis sąmoningai užsiimdavo kūno kultūra, tai buvo asmuo, 
kuriam pilnai tinka lotynų posakis, kilęs Graikijoje: „Mens sana in 
corpore sano“, t. y. „Sveika siela sveikame kūne“. Tas protingas 
naudojimasis sportu žymiai pailgino jo amžių. Mirė išgyvenęs 81 m. 

Suprantama, kad sportininkas Platonas darė įtaką filosofui Platonui, 
o kokia buvo įtaka, žinome iš Platono veikalų. Filosofas sportininką 
gerbia, labai vertina, dažnai pasikalbėjimuose su mokiniais jį minė- 
damas. Jis tai pažymi ne vien pirmutiniuose veikaluose, kaip antai: 
„Lysis“, „Laches“, „Charmides“ ir t. t., o ir vėlybesniuose, būtent: 
„Phaidros“, „Politeia“ ir t. t. Veikale „Lysis“ Sokratas (reik suprasti 
Platonas, nes jis savo nuomonę mėgsta išreikšti Sokrato - jo mylimojo 
mokytojo - žodžiais) sporto aikštėje susieinąs su jaunais sportininkais, 
su kuriais ima meilės problemą gvildenti. 

Veikale „Laches“ scena: žaidimo laukas, kuriame garsūs Atėnų 
miesto generolai Laches ir Nikias ieško Sokrato, norėdami jo globon 
atiduoti savo sūnus. Pasikalbėjime liečiamas narsumas, tikrasis vyriš- 
kumas. Pasirodo, kad patys aukščiausieji Atėnų kariuomenės vadai 
neturi tikro supratimo apie minėtus dalykus. 

„Charmides“ veikale Sokratas randa sportuojančių jaunuolių, 
kuriuos jis tuoj įtraukia į pasikalbėjimą apie tikrąjį grožį. Visi yra 

sužavėti jaunojo Charmideso grožiu. Sokratas nepasiduoda bendrajam 
pagyrimui, o nori nagrinėti pirmučiausia klausimą, ar Charmideso siela 
tokia pat graži kaip jo kūnas, nes tiktai dvasios ir kūno harmonijai esant 
galima būtų jį pagirti. 

Tą pačią temą - kūno ir sielos grožio — Platonas savo akademijoje 
dar keletą sykių palietė tarsi visai negalėdamas atsikratyti įgautų sporto 
lauke įspūdžių. Patobulinta forma ir pagilintu būdu jis svarstė santykius 
tarp kūno grožio ir sielos tobulybės veikale „Phaidros“, kuris yra 
išimtinai paskirtas grožio esmės nagrinėjimui. Platonas randa, kad 
žmogaus kūno grožis nepilnas, jei kūne viešpatauja negraži siela. Tik 
prakilni siela suteikia kūno grožiui tikrąją vertę. Kur tos harmonijos 
nėra, negali būti kalbos apie tikrąjį grožį. 

Plačiausiai žinomame veikale „Politeia“ (antroje ir trečioje knygoje) 
jis savo sportinį credo mums išpasakojo, iš kurio suprantame, „tad 
fizinis auklėjimas negali būti suprastas kaipo sau tikslas, o tik kaipo 
priemonė aukštesniems tikslams siekti, būtent: turi tarnauti tikrai 
vyriškosios dvasios išauklėjimui, kuri savu ruožtu turi tarnauti visuo- 
menės ir valstybės labui. Tačiau vien kūno mankštinimų tam nepa- 
kanka, priejų reikia dar pridėti sielos ir jausmų išlavinimą, kuris vyksta 
pasitelkus meną, religiją ir t. t. ir papildo kūno išlavinimą". 


Tokį mokslą skleisdamas filosofu tapęs sportininkas gyvena tarp 
savo mokinių, kurie sportinius pratimus atlikę klausė dialogų. Jis jų 
užsiėmimams davė teoretinį pamatą, o protinis nejučiomis saugojo 
mokytoją, kad neatitoltų nuo praktikos. Akademijos medžių pavėsyje 
įvyko mokytojo ir mokinių bendravimas moksle bei gyvenime ir 
susijungimas gyvenimo su mokslu. Svarbiausias akademijos uždavinys 
buvo harmoningas sielos, proto ir kūno auklėjimas (ne žinių bagažo 
didinimas). 

O akademijos nauda Graikų kultūrai neįkainojama. Šimtai geriau- 
sių, prakilniausių Atėnų jaunuolių išėjo tą filosofijos ir gyvenimo 
mokyklą, ji taip buvo išgarsėjus, kad ir Platonui mirus toliau gyvavo. 
Egzistavusią beveik 1 000 m. tik Ciesorius Justinianas 529 m. po Kr. 
prievartos dekretu uždarė. 


Ptolemėjaus pasekėjai Egipte tęsė toliau Atėnų akademijos tradicijas 
Aleksandrijoje ir kitose vietose. Bet ir krikščionybė ja buvo susirūpinusi 

ir ne vien mokėjo senąją akademiją Atėnuose uždaryti, bet ir naujas 
atidaryti, kaip antai, Cezarėjoje ir kitur. Basroje Arabijos kalifai IX 
šimtmetyje po Kr. atidarė panašias į Platono akademijas, ir humanistai 
nebuvo apsileidę atidarydami apie 1444 m. Florencijoje net „Akademia 
Platonica“. 

XVI ir XVII šimtmetis davė mums nemaža meno, poezijos, mokslo 
ir kt. akademijų. Jų steigimas ir pas mus pasireiškė įkuriant 1923 m. 
Lietuvių katalikų mokslo akademiją. 

Metę suglaustą žvilgsnį į visas tas poplatonines akademijas paste- 
bime, kad pasiliko tik vardas, o turinys jų visai kitoks. Kas norėtų būti 
nuoseklus, turėtų arba tam vardui grąžinti senąjį turinį, arba šių dienų 
akademijas perkrikštyti. 

Kita vertus, ar mokslininkai turi teisę pasiimti vardą, o patį turinį 
stumti į šalį, ar nevertėtų mums grįžti prie tokio harmoningo susivie- 
nijimo sielos su kūno kultūra, kaip tai buvo įvykę Platono akademijos 
laikais, žinoma, turint galvoj krikščionybės pagrindus. 


KANTAS IR ANGLŲ LITERATŪRA 


ĮŽANGA: AUTORIAUS PASIAIŠKINTMAS 

I. Kiek KANTAS PAŽINOJO ANGLŲ LITERATŪRĄ 

II. PožviLGIAI, KURIAIS KANTAS PASIRINKO ANGLŲ RAŠYTOJUS BEI POETUS 
III. BIBLIOGRAFIJA 


ĮŽANGA 


Labai dažnai girdėti sakant, kad Kantas buvo poezijos ir literatūros 
priešininkas. Tačiau jau tik vienas žvilgsnis į jo, ypač vadinamuosius 
„prieškritiškuosius“ raštus, mus pamoko, jog jis buvo plačiai apsiskai- 
tęs, kad jo pažinota graikų ir romėnų literatūra, kad jis iš prancūzų 
rašytojų skoningai pasirinko sau literatinius draugus, kad jis dėmesin- 
gai sekė vokiečių kūrybą ir vikriai naudojosi anglų literatūros turtais. 
Tačiau visa tai per maža žinoma ir dėl to šiandieną plačiai dar mano- 
ma, jog piktesnio priešo kaip poezija ar literatūra jis iš viso neturėjo. 

Šitai tradicinei klaidai atitaisyti geriausia proga būtų buvusi šių me- 
tų sukaktuvės, tačiau maža tam reikalui padaryta, vos viena kita brošiū- 
rėlė priminė draugystę, kurią Kantas palaikė su poezija ir literatūra. Taip 
ir toliau viešpataus šiuo žvilgsniu tas pats neaiškumas - turbūt iki kitų 
sukaktuvių!, - kuriose dar mažiau bus padaryta mus šiuo dominančių 
klausimu, ir Kantas taps pasakiška poezijos ir literatūros priešingybe. 

Kadangi tokia išvada visiškai nesutinka su tiesa, tai šių eilučių 
autorius, kurį jau nuo seniau domino filosofų ir poetų santykių 
klausimas ir buvo jo nagrinėjamas, itin susidomėjo mūsų jubiliato san- 
tykiais su kalbamomis sritimis. Čia iškyla ypač du klausimu, būtent: 

1)išoriniai Kanto santykiai su literatūra (jo literatinis akiratis ir t. t.) 
ir 

2) jo pažiūros į poeziją. 

Nusistatyta pirmiau nagrinėti pirmąjį klausimą. Trumpai panagri- 
nėjus bibliografiją, paaiškėjo, jog mūsų filosofo santykiai su klasikinė- 
mis literatūromis neblogai nustatyti ir kad taip pat vaisingai studijuota, 
kiek Kantas pažinojo vokiečių ir prancūzų literatūrą. Visai kas kita su 
anglų literatūra, kuri beveik visuose veikaluose apie Kantą arba visai 
pamiršta, arba tik paviršium paliesta ir tai tik dėl vieno anglų poeto, 
būtent Pope'o. Iš pat pradžių nesinorėjo tikėti, bet po šitos kelionės po 
bibliografiją įvykusi rašančiojo kelionė į svarbiausius Londono kny- 
gynus 1925 m. sausio mėnesį galutinai įtikino, jog čia esama dar vie- 
nos spragos, kurios užkišimas bus maloniai sutiktas ir specialistų, ir 
platesnių Kanto mokslą žinančių sluoksnių. 

Taip atsirado šis rašinėlis, kuriame autoriaus norėta prisidėti nu- 
statant Kanto akiračio platumas santykiuose su anglų literatūra ir pa- 
minėt ypač santykius su vienu anglų poetu, būtent su Alexanderiu 
Pope'u. Čia yra tiktai darbo pradžia, nes galutinam tų santykių išaiški- 
nimui reikia dar daug, daugiau faktų medžiagos ir dar ne vienos kelio- 
nės tai į Karaliaučiaus, tai į Anglijos knygynus. 

Visam šiam rašinėliui dar per anksti pasirodyti. O tiek, kiek čia jo 
pasirodo pirm laiko, tai įvyko ne tiek autoriaus, kiek šio žurnalo re- 
daktoriaus valia, norint parodyti tiek mūsų mokslu susidomėjusiai vi- 
suomenei, tiek svetimiems, kuriems šis „Logo“ numeris paklius į 
rankas, kad ir Lietuvoje esama žmonių, susirūpinusių Kantu visais at- 
žvilgiais. Redaktorius, spausdindamas šį darbelį, ima visą atsakomy- 
bę tiek už turinį, tiek už jo formą. O autorius kantriems „Logo“ 


skaitytojams tarias savo laiku tuo klausimu patiekti platesnę ir gilesnę 
studiją. 


I. Kiek KANTAS PAŽINOJO ANGLŲ LITERATŪRĄ 

> 

Kantas savo raštuose kartkartėmis užsimena apie vieną kitą anglų 
poetą bei rašytoją; taip pat savo paskaitose arba pasikalbėjimuose jis 
keletą jų citavo. 

Šitieji užsiminimai bei citatos įgalina mus apytikriai susekti, kokio 
platumo buvo jo literatinis akiratis. Sakau „apytikriai“, nes iš Kanto 
raštinių bei žodinių atsiliepimų dar negalima daryti visai tikslių išva- 
dų dėljo anglų literatūros žinojimo. 


Mums pagalbon neateina ir jo visai nedidelis knygynas, nes jis ne- 
mėgo knygų krauti. Lieka mums vien tie paminėjimai, kuriuos sten- 
giausi surašyti. Bet pirm visa ko mus domina klausimas: 


AR KANTAS KALBĖJO IR SKAITĖ ANGLIŠKAI? 

Nors Kantas labai mėgo anglų literatūrą, tačiau angliškai kalbėti ne- 
mokėjo. Reikia net abejoti, ar jis skaitė anglų kalbos tekstą, ir štai kodėl: 
jo nedideliame knygyne anglų kalba veikalų nebuvo, tiktai jame buvo 
Hume'o veikalų vokiškas vertimas iš 1759 m. Toliau jis cituoja ištraukas 
iš anglų rašytojų ar poetų vokišku vertimu. Prie to prisideda dar vienas 
argumentas, būtent: Herderis 1766 m. gale ar 1767 m. pradžioje siuntė 
buv. mokytojui savo veikalą „Fragmente ūber die neuere deutsche Lite- 
ratur“!. Dėkodamas Kantas Herderiui palinkėjo daugiau „philosophi- 
sche Ruhe“*. Herderis atsakydamas patarė Kantui studijuoti Shaftesbury 
ir Burką, „den er auf franzėsisch haben kėnne““. Be to, mums yra žino- 
ma, jog jaunasis Kantas, lankydamas gimnaziją, mokėsi neprivalomą 
prancūzų kalbą; apie kitas naujas svetimas kalbas tačiau nieko negirdėti. 

Gal jis vėliau ėmė mokytis angliškai? Tam jis būtų turėjęs progą, 
nes Karaliaučiun atvykdavo laivais iš Anglijos ir Škotijos nemaža jūri- 
ninkų, pirklių ir t. t. Dalis jų apsigyveno Karaliaučiuje ir suėjo į santy- 
kius su mūsų filosofu. Vienas tokių yra buvęs Josephas Greenas, kuris 
jaunystės dienomis iš Anglijos persikėlė Karaliaučiun, kur jis - neve- 
dęs, didelis „originalas“ - tapo Kanto „bester Freund“* (Kanto žodžiai). 
Kitas, Robertas Motherby, eidamas 14-us metus, atvyko 1750 m. iš Hullo 
miesto, tapo Greeno prekybos namų dalininku ir susipažino su Kantu, 
kuris jį vadina „sehr werter Freund'““. Ir Hay, iš Škotijos atvykęs pirk- 
lys, randamas kartkartėmis Kanto draugystėje. Kantas tais anglais turė- 
jo tokio pasitikėjimo, kad 1798 m. visą savo turtą - tada beveik 43 000 
guldenų - už šešis nuošimčius buvo deponavęs firmoje „Green, Mot- 
herby ir Co“. Ir kitas jo draugas Collinas, kuris Anglijoje susipažino su 
keramika ir keletą syk nulipdė jo biustą, būtų galėjęs jį išmokyti ang- 
liškai; tačiau apie tokias pastangas nieko negirdėti. Iš viso to reikia 
daryti išvadą, jog Kantas tik su didelėmis sunkenybėmis mokėjo arba 
ir visai nemokėjo skaityti angliškų tekstų. 

O dabar paduodu abecėlės tvarka sąrašą poetų bei rašytojų, kurie 
šiokiu ar tokiu būdu sudrumstė Kanto ramybę Karaliaučiuje. 

Josephas Addisonas (1672-1719) - anglų poetas ir politikas, pasižymėjo 
savo „Essay“, kurie pasirodydavo žurnaluose „The Tatler“, „Specta- 
tor“ ir t. t. Vokiečių literatūros istorijoje jis yra žinomas kaipo tragedi- 
jos „Cato“ autorius, kuris žymiai paveikė Gottschedo „Cato“. 


Addisonas, Pope'o atkaklus priešininkas, Kantui gerai buvo žino- 
mas. Jo tendencijos ypač pasireiškė iš pradžių tris kart per svaitę, o 
vėliau ir kasdien išeinančiame žurnale „The Spectator“. Savo rašinyje 
„Allgemeine Naturgeschichte des Himmels etc.“* Kantas pasirodė ap- 
siskaitęs literatūroje ir mėgstąs ypač Pope'ą ir Hallerį, nes jų eiles jis 
dažnai cituoja savo išdėstymui pagražinti arba sutvirtinti; greta sep- 
tinto skyriaus gale jis prideda šias Addisono eiles Gottschedo vertime: 


„Wenn dereinst der Bau der Welt in sein Nichts zurūckgeeilet 
Und sich deiner Hinde Werk nicht durch Tag und Nacht mehr teilet: 
Dann soll mein gerūhrt Gemūte sich durch dich gestarkt bemiūhn, 
In Verehrung deiner Allmacht stets vor deinen Thron zu ziehn; 
Mein von Dank erfūllter Mund soll durch alle Ewigkeiten 

Dir und deiner Majestat ein unendlich Lob bereiten; 

Ist dabei gleich kein vollkommnes: denn o Herr so grof bist du, 
Dich nach Wūrdigkeit zu loben, reicht die Ewigkeit nicht zu“7. 


Toki citavimai nedažnai pasitaiko Kanto raštuose. Šis veikalėlis yra 
vienintelis, kuris pasižymi citatų gausumu ir tos citatos parinktos iš 
siauro poetų ratelio. Būti Kanto cituojamam, tai ypatinga garbė. Addi- 
sonas, kuriam jis suteikė šitą garbę, paveikė Kantą ne tik viena kita 
poema, o ir savo estetinėmis pažiūromis, taip prisidėdamas mūsų filo- 
sofo estetiniams dėsniams sudaryt. 


Samuelis Butleris (1612-1680) - rojalistas, žinomas savo komišku epu 
„Hudibras“ (3 tomai, London, 1663), kur jis aštria ir drauge sąmojo 
pilna satyra smerkė puritonizmo kraštutinumus. 


Jaunesnėmis dienomis Kantas labai džiaugėsi Butlerio smarkios, bet 
ir malonios satyros pilnu komišku romanu „Hudibras“, kurio tikslas 
buvo pajuokti puritonizmo kraštutinumus. Nuostabiu humoru nupieš- 
tas nuotykių, troškimų pilnas puritonas riteris ir jo palydovas, kuriam 
modelį Butleris, be abejojimo, paėmė iš Cervanteso „Don Kichoto“. Kiek 
Kantui „Hudibras“ patiko, galima spręsti iš to, jog jis savo rašte „Triume 

eines Geistersehers etc.“* ne vien cituoja Butlerio romaną, bet net bando 
pamėgdžioti jo satyrišką stilių. Net ir vėliau Kantas nepamiršta Butlerio, 
minėdamas jį savame laiške, adresuotame savo buv. studentui F. G. C. 
Kiesewetleriui iš 1798 m. spalio 19 d., kuriame Kantas džiaugiasi, kad 
Kiesewetteris liko ištikimas „kritiškajai filosofijai“ ir nedarė kaip kiti, 
kurie „gleichfalls derselben (sich) gewidmet hatten, durch zum Teil 
lacherliche Neuerungssucht zur Originalitat, nimlich wie Hudibras, aus 
Sand einen Strick drehen zu wollen um sich her Staub erregen, der sich 
doch in kurzem legen muss... etc.“ (cf. Akademie-Ausgabe; XII, 256)? 


Henry Fieldingas (1707-1754) - anglų humoristinio romano kūrė- 
jas ir sveiko realizmo atstovas. Vienas jo geriausių romanų yra 
„Tom Jones“ (6 tomai, 1749). Jis turėjo pasisekimą kaipo drama- 
tinis ir politinis rašytojas. Be to, reikia jį priskaičiuoti prie geriausių 
anglų teatro kritikų. 


Fieldingo romanai, ypač „Tom Jones“, kuriame autorius — kaip ir 
daugumoje savo romanų - vykusiai išjuokia pasaulio blogybes ir žmo- 
nių silpnybes, Kantui labai patiko. Jis juos net kėlė aukščiau už pana- 
šius Wielando romanus, kadangi Fieldingas blogybes aiškiai išjuokia, 
o vokiečių klasikas jas — ne visai atvira širdimi - peikia. Tai ne vienin- 
telis pavyzdys, kuris mums liudija, jog Kantas kartais buvo linkęs anglų 
literatūrą aukščiau kelti už vokiečių. Toliau jam buvo simpatinga Fiel- 
dingo literatinė kova su Richardsono sentimentaliais romanais - itin 
su „Pamela“ - ir jo tvirtinimas, kad mene ir poezijoje turi viešpatauti 
sveikas realizmas. Šitame tvirtinime Kantas rado dalelę savo pastan- 
gų, nors ir kitoje srityje. 


Johnas Miltonas (1603-1674), vieno Londono miesto notaro sūnus, stu- 
dijavo Cambridge teologiją, filosofiją, sistematiką ir literatūrą. 1637— 
1639 m. apvažinėja Italiją, sugrįžęs dalyvavo politiniame gyvenime 
kaipo respublikonas. 1649 m. tampa Cromwellio sekretorium; 1652 m. 
jis apako. 1660 m. jį užklumpa sugrįžusi monarchijos valdžia, ir Milto- 
nas trumpam laikui pasodinamas kalėjiman; išėjęs iš kalėjimo jis pasi- 
traukė iš viešojo gyvenimo. Svarbiausias jo kūrinys „The Paradise Lost“ 
(1667); toliau pažymėtina mažiau vykęs tęsinys „The Paradise Regai- 
ned“ (1671), lyriškai didaktiškos poezijos „L'allegro“ ir „Je Pensero- 
so“. Jis laikomas didžiausiu XVII amžiaus Anglijos poetu. 

Pietistiškoje dvasioje auklėtam Kantui, be abejo, puritonas Miltonas 
galėjo patikti ir šiek tiek paveikti; kad jis buvo skaitęs bent dalį jo kūri- 
nių, aiškėja mums iš rašinėlio „Beobachtungen“““, kuriame Kantas kart- 
kartėmis sumini Miltoną, pavyzdžiui, ten, kur jis kalba apie skirtumą 
tarp „Gefūhl des Schėnen““! ir „Gefūhl des Erhabenen“'?. Turėdamas 
galvoj Miltono pragaro aprašymą, kuris sukelia žmoguje „Wohlgefallen 
aber mit Grausen“'B, jis vadina jo poezija „erhaben““, nes ji visai skirtin- 
ga nuo Homero poezijos, kuri esanti „angenehm, frėhlich, lachelnd““, 
t. y. „schėn“'“; bet vieno ir kito kūryba esanti „abenteuerlich“'?, priešin- 
ga Vergilijaus ir Klopstocko poezijai, kuri jam atrodo „edel“'* (18 p.). 

Nepaisant tokio aukšto įvertinimo, Kantas (13 p., Anm.) pripažįsta, 
jog sunkiau skaityti Miltono „The Paradise Lost“ negu kokią anakre- 
ontinę poemą. Taip pat Kanto studentų paskaitų užrašuose randame 
pastabų apie genialumą, kurį jis pripažįsta greta Shakespeare'o ir Mil- 
tonui. Šiuodu jam patinka ypač savo stiprumu, aiškumu, įvairumu ir 
plačia pasaulėžvalga. Kad jis kėlė Miltoną aukščiau už Klopstocką, 
mums tvirtina Borowskis (78 p.). 

Tai antras pavyzdys, liudijąs mums, jog Kantas buvo linkęs duoti 
Anglijos rašytojams ir poetams pirmeną prieš vokiečius. Ne vien rašte 
„Beobachtungen“,o ir savo „Anthropol. Didaktik“!? Kantas mėgo cituo- 
ti Miltoną. Toje didaktikoje randame, pavyzdžiui, štai kokį iš Miltono 
gyvenimo paimtą anekdotą: po Cromwellio mirties Miltono žmona no- 
rėjo savo vyrą perkalbėti užimti prie naujo - rojalistinio - režimo aukštą 
vietą. „Ak, - jai atsakęs Miltonas. - Mieloji mano, Jums ir kitoms jūsų 
lyties rūpi važinėjimas fajetonuose, o aš turiu būti teisingas žmogus". 

Alexanderis Pope'as (1688-1744) — kilęs iš katalikiškos šeimynos, anksti 
pribrendo: 12 metų rašė poezijas, o 14 metų skaitė originaliai graikų, 
romėnų ir prancūzų autorius. Jis yra svarbiausias anglų pseudoklasiciz- 
mo atstovas ir didžiausiai paveikė savo laikų literatinį skonį. Nors buvo 
nepaprastų gabumų poetas, tačiau vis dėlto jam trūko stipresnių kūry- 
binių jėgų. Iš daugybės jo veikalų čia pažymėsim filosofinį pamokomąjį 
eilėraštį „Essay on Man“ (1732-1725), toliau „Moral Essay“ ir kitus. 


Ypač Kantas buvo pamėgęs Pope'ą, kurio veikalus nagrinėjo 1754 m., 
norėdamas atlikti užduotą Berlyno mokslų akademijos 1753 m. vasarą 
darbą apie Pope'ą ir Leibnizo optimizmą. Pope'as jam buvo filosofiško 
poeto pavyzdys, kurį jis pakartotinai rekomendavo savo mokiniui Her- 

deriui, linkėdamas jam įsigyti daugiau „philosophische Ruhe“, ma- 
žiau „warme Bewegung des jugendlichen Gefiihls“?, - linkėjimai, ku- 
rie niekad nesulaukė seniai laukto vokiečių Pope'o. Kiek jis buvo 
susipažinęs su jo kūriniais, galima spręsti iš to, kad Kantas dažnai var- 
todavo jo įvairias citatas, kurių randame, pvz., 1760 m. rašinėlyje „Ge- 
danken bei dem frūhzeitigen Ableben des Herrn Johann Friedrich von 
Funk“?! ir jo rašte „Allgemeine Naturgeschichte des Himmels etc.“. 
Tuo žvilgsniu su Pope'u tegalėjo konkuruoti šviecaras Albrechtas von 
Halleris. Pirmasis jam buvo „der philosophische Dichter“2, šis - „der 
erhabenste unter den deutschen Dichtern“3. 

Kad tarp Anglijos rašytojų Kanto mėgstamiausis poetas buvo Ale- 
xanderis Pope'as, tai iš karto ne visai suprantama; tačiau, giliau susi- 
pažinę su pirmiau paduotais turiny punktais, kylančius neaiškumus ir 
abejones galime išsklaidyti. Kanto meilė tam keisto būdo londonie- 
čiui, kuris savo menkame, liguistame ir per daug jautriame kūne laikė 
uždarytą kilnią, didingą sielą, apdovanotą nesulaikomu veržiumu į 
grožį ir gėrį, buvo nepaprasta, keista meilė, bet labai pamatuota. Po- 
pe'o asmenyje susijungia visi privalumai, kurių Kantas ieškojo poe- 
tuose, būtent: kritiška dvasia, filosofiški didaktiški privalumai ir humoras. 
Kiek Pope'as tuos reikalavimus atatiko, matyti iš štai ko: 

a) Jo gabumus kritikuoti aiškiai rodo veikalas „Essay on Criticism“, 
kuris pasirodė 1711 m., nors buvo parašytas dviem metais anksčiau, 
kada rašytojui buvo suėję vos 21 metai. Kas romėnams buvo Horaci- 
jaus „Ars poetica“, prancūzams Boileau „Art poetigue“, tai anglams jo 
„Essay““. Jo tikslas buvo normuoti poezijos meną ir taip teigiamai pa- 
veikti savo tautiečių literatinio skonio išdirbimą ir pasiekti kūrybos 
grynumą. Nors jis ne visai originalus - jis sekė Horacijų, Shakespea- 
re'ą, Boileau ir kt., - bet jo nurodymai visados yra tikslūs, pasižymi 
dideliu mokėjimu orientuotis literatūros teorijoj, lengvai atskiria poe- 
tiška nuo nepoetiška. 

b) Veikalas, kuris labiausia prisidėjo jo vardo nemirtingumui išdirbti, 
yra „Essay on Man“, pasirodęs 1733 m. Keturiose „Epistles“ Pope'as 
sutraukia savo laikų filosofiją, rodydamas žmogaus santykį su pasau- 
liu, su savimi, su žmonių draugija, su laime, su darbų; čia jis pasirodė 
esąs šalininkas Leibnizo teorijos - būsią mūsų pasaulis esąs geriausias 
visų galimų būti pasaulių. Pope'as tą mintį formuluoja eilėmis: „One 
truth is clear: Whatever is, is right!“ 

Pope'as manė tuo savo veikalu žymiai pastūmėjęs pirmyn to me- 
to filosofiją, tačiau tiesą tai ne visai atatinka, nes jis atkartoja kitų 
filosofų Mintis, ypač Leibnizo, ir tai dar be plano. Vienu metu gyve- 
nę pagarsėję rašytojai Voltaire'as ir Marmontelis šiam veikalui davė 
nepaprastos reikšmės, o Kanto kritiškesnis protas tokios klaidos ne- 
pakartojo. Vis dėlto jam patiko šis veikalas, kurio aiški, blaivi, vi- 
siems suprantama poezija ištikimai tarnavo filosofijai. Kantui, be 
abejojimo, galėjo patikti šis poezijos nusilenkimas filosofijai, ir vien 
dėl šios poezijos gražumo jos filosofinis turinys tebėra žinomas. 
Herakleutas, filosofas, turėjo galingą platintoją Herakleutą, poetą. Fi- 
losofo Platono mintis padėjo platinti poetas Platonas, Dante'ei scho- 
lastikui tarnavo „Divina Commedia“ autorius, filosofas Pope'as liko 
amžinas per poetą Pope'ą, o jis - Kantas? 

Kuo galėjo lygintis Pope'as iš kitų pasisavintoji filosofija su liki- 
mo sunkenybės sveriančia Kanto išmintimi? Dėl ko jis neturėjo poe- 
zijos sparnų, kurie būtų iškėlę jo filosofiją į nemirtingumo sferas?! 
Kantui, filosofui, neatsirado Kanto, poeto. Tačiau poezija siūlosi jam 
pakeliui: 1764 m. vyriausybė, neužtikrindama magisteriui (šiandien 
atatinka daktaro laipsnį) Kantui, 40 m. privatdocentui siūlo užimti 
poezijos ir kalbingumo katedrą, t. y. gauti ordinarinio profesoriaus 
vietą. Likimas jam tiekia ir pinigų, ir poezijos. Kantas atsisakė tai pri- 
imti ir toliau vargo dar šešerius metus. Tik 1770 m. sprendžiamosios 
reikšmės turinčią valandą kandidatas į „professor poėseos“ tapo I0- 
gikos ir metafizikos profesoriumi. Ieškąs poezijos filosofas bijo ve- 
dybų: viengungis, kaipo filosofas, ir gyvenime išbuvo viengungis. 
Taip jis liko Dievas be pranašo, pranašas be balso. Jis taip sunkiai ir 
nesuprantamai rašė, kad pats buvo priverstas rūpintis savo veikalus 
aiškinti, stilių interpretuoti. Todėl jis rašė „Prolegomena“, kuri turėjo 
gelbėti jo gyvenimo darbus, kad jų pasaulis nepamirštų. Pats nebesu- 
gebėdamas savo minčių gražiai išreikšti, džiaugsmingai sutinka su 
Gėttingeno universiteto filosofijos (ir estetikos) profesoriaus Bouter- 
wecko pasiūlymu, idant jo veikalai išpopuliarėtų, juos perrašyti dialo- 
gų forma. 1793 m. gegužės 7 d. tam tikru laišku jis sveikina Bouterwecką 
su jo nepaprastu talentu „scholastische Genauigkeit in Bestimmung 
der Begriffe mir der Popularitūt einer blūhenden Einbildungskraft zu 
vereinen“3, 

Šis čia minėtas laimingas poezijos ir filosofijos bendradarbiavimas 

jam pasirodė viliojąs Pope'o asmenyje ir veikaluose. Tai buvo jo svajo- 
nė, kuri niekad neįsikūnijo. Kantas poezijos nevengė: jis būtų sutikęs 
ją priimti kaipo tarnaitę į savo filosofijos rūmus, bet, kas apsitaisęs ka- 
rališkais rūbais — prie stalo netarnauja. 

Jis būtų sutikęs jai pavesti savo proto kūrinius išpuošti, ką iš tikrų- 
jų įvairiuose raštuose jis yra padaręs, pvz., „Allgemeine Naturgeschich- 
te und Theorie des Himmels etc.“2* (1755), „Gedanken bei dem 
frūhzeitigen Ableben des Herrn Johann Friedrich von Funk“ (1760), 
„Beobachtungen ūber das Gefiihl des Sch6nen und Erhabenen“?? (1763— 
1764) ir t. t. Kantas poezijos nevengė, jis ją šaukte šaukė, bet poezija jo 
vengė. Tokiame konflikte Kantui gyvenant, Pope'as sugebėjimas de- 
rinti vieną su kita atrodė pavyzdys, kurį verta sekti. Kadangi jo sekti 
neleido Kanto nelabai žymūs poetiški gabumai, jis bent pasiskolina 
savo veikalams išpuošti nemaža Pope'o eilių. Pope'ą, filosofą, išpuošė 
Pope'as, poetas, filosofą Kantą išpuošė poetas Pope'as. Kiek jis mėgo 
savo filosofiniams tvirtinimams prašyti Pope'o poezijos, gali mums 
ypačliudytijo 1755 m. išleistoji „Allgemeine Naturgeschichte des Him- 
mels etc.“, kuri yra 165 puslapių didumo ir kur Pope'as šešis kartus 
cituotas, iš viso 38 eilės, kurių čia keletą paduodame. 

Pirmąją dalį apie „Systematische Verfassung unter den Fixsternen“3 
jis įveda eilėmis: 

„Seht jene grofe Wunderkette, 

Die alle Teile dieser Welt 

Vereinet und zusammenzieht 

Und die das grofe Ganz“ erhalt“?. 


Antrąją dalį, kurioje Kantas plėtoja savo išgarsėjusią teoriją, jis įve- 
da eilėmis: 

„Schau sich die bildende Natur 

Zu ihrem grofen Zweck bewegen, 

Ein jedes Sonnenstaubchen sich 

Zu einem andern Staubchen regen, 

Ein jedes das gezogen wird, 

Das andre wieder an sich ziehn, 

das nūchste wieder zu umfassen, 

Es zu formieren sich bemūhn. 

Beschaue die Materie 
Auf tausend Art und Weise sich 
Zum allgemeinen Centro drūngen“*. 


Nuostabu, kaip tose eilėse Pope'as labai ryškiai išreiškia tai, ką bent 
kiek vėliau Kantas stengėsi moksliškai įrodyti. Kaip kitais atvejais, taip 
ir šiuo, poeto fantazija anksčiau regėjo, ką filosofo protas tik vėliau ir 
ne visai aiškiai suvokė. 

Trečioje dalyje Kantas kalba apie kitų planetų gyvenamumą, kurio 
jis neneigė. Kaip motto jis pasirenka neišvengiamojo Pope'o šias eiles: 


„Wer das Verhėiltnis aller Welten 
Von einem Teil zum andern weif, 
Wer aller Sonnen Menge kennet 
Und jeglichen Planetenkreis, 

Wer die verschiedenen Bewohner 
Von einem jeden Stern erkennet, 
Dem ist allein, warum die Dinge 
So sind, als wie sie sind, vergėnnet, 
Zu fassen und uns zu erklaren“?!. 


Gal poetas filosofui įkalbinėjo kitose planetose gyvenimo galimumą? 

Čia cituotų ir kitų eilių tikslas, be abejo, papuošti rašinį, paįvairinti 
teorinius galvojimus lengvesnėmis, prilaukiančiomis poetiškomis vie- 
tomis; bet drauge galima ir pastebėti, kad jos ne vien papuošalai, o 
eilės, duodančios savo turinio straipsniui arba poskyriui minčių cen- 
trinį punktą ir galvojimų kryptį; taip Pope'as, tarnas, virsta filosofo 
inspiratoriumi ir kovotoju už vieną ir tą pačią mintį. Tai gal viena iš 
svarbiausių priežasčių tai nepaprastajai Kanto meilei Pope'ui. Arčiau 
pažiūrėjus, jinai visai nėra literatinė, o grynai filosofinė. 

c) Kaipo humoristas Pope'as pasirodė komiškame karžygių epe (mock- 
heroic poeni) „Rape of Lock“ (1712), kuris ligi šiai dienai laikomas vienu 
geriausių savo rūšies veikalų. Jame tvirtinama taisyklė, kad filosofiški 
palinkimai dažnai jungiasi su humoristiškais gabumais: kas moka sa- 
ve ir kitus objektyvuoti, tarsi gali iš savo kailio išsinerti ir į save pažiū- 
rėti svetimomis akimis, tas pastebi silpnybes, kurias konstatuojant visai 
nedidelis žingsnis ligi jų pajuokimo. Taip pat nelabai keista, kad toks 
humoras lengvai įgauna satyrišką pobūdį. Pajuokimas - tai mokytojas, 

mokąs pažinti savo klaidas ir jų saugotis; humoras - švelnus mokyto- 
jas, o satyra - piktas ir negailestingas. 

Filosofijos pritaikomoji pusė - pamokyti žmoniją. Tačiau to pada- 
ryti dažniausiai jai nepavyksta, nes jos pedagogiški sugebėjimai, prie- 
monės ne visuomet tinka tam aukštam tikslui pasiekti. Čia jai padeda 
humoras tada, kai filosofas yra įsitikinęs, jog žmoniją dar galima auk- 
lėti, pataisyti, atitraukti nuo blogų palinkimų. Žodžiu sakant, humo- 
ras dažnai yra optimistiškas filosofijos palydovas ir jos padėjėjas. Satyrą 
filosofija pasirenka nesitikėdama sulaukti gražios žmonijos ateities. Ji 
žino, kad gerinimo pastangos vis tiek niekuo nepadės, kad išgydyti 
žmonių negalima, ir dėl to telieka juoktis iš to skruzdėlyno, kuriame ir 
mes noromis nenoromis kapstinėjamės visai nežinodami, kokiems ga- 
lams. Plačiuose pesimistiškos filosofijos rūmuose garsiai skamba saty- 
riškas juokas. 

Filosofas Kantas drauge yra optimistas ir pesimistas. Optimistas 
kad ir tuo, jog duoda mums vilties bent tikėti, jog yra Dievas; pesimis- 
tas, kad atima viltį kada nors tą Dievą pažinti, su juo susieiti į santy- 
kius, ir dėl to esą mūsų tuo reikalu daromos pastangos nereikalingos, 
bergždžios ir juokingos. Tokioje filosofijoje gali būti plati dirva humo- 
rui ir satyrai. Iš tikrųjų Kantas yra didelis mėgėjas satyriško humoro, 
ką mums liudija ir faktas, jog jau senas būdamas atmintinai mokėjo 
deklamuoti tokias - kad ir ilgiausias — lotyniškas bei vokiškas poezi- 
jas, kurios pasižymėjo komišku dalykų atvaizdavimu. Šiomis humo- 
ristinio turinio deklamacijomis Kantas ne vieną kartą pralinksmindavo 
pietums pas save susirinkusius svečius. 


Samuelis Richardsonas (1689-1761) buvo spaustuvininkas, ir tik draugų 
spiriamas (kadangi buvo geras pasakotojas) 50-us metus eidamas ėmė 
rašyti. Jo kūriniai — visi romanai - „Pamela“ (4 tomai, London, 1741 m., 
laiškų formoje parašyta), „Clarissa Harlowe“ (8 tomai, London, 1748) 
ir „Sir Charles Grandison“ (6 tomai, London, 1755) turėjo nepaprastą 
pasisekimą. Jis tais reikalais kūrė šeimyninį romaną. 


Richardsonas, anglų šeimyninio romano kūrėjas, savo kūriniais ati- 
traukė skaitančią publiką nuo nesveikos fantastiško pobūdžio litera- 
tūros; „Romance of real life“ - tikrojo gyvenimo romanas, ir jo autorius, 
kilęs iš miestelėnų, įgijo tikrą Kanto pagarbą, kuriame randame daug 
panašių žymių. Iš tikro, jo paprastą žodyną ir stilių, vengiantį visų 

neaiškumų, dirbtinumo, taip pat kūrinių turinio tendencijas galima rasti 
ir Kanto raštuose. 


Williamas Shakespeare'as (1564-1616) iš Stratfordo, čia jis lankė mokyk- 
lą 1571-1578 (?). Paskiau tarnavo turbūt advokato raštinėje ir 1572 m. 
vedė Anne Stathaway. Nuo 1592 m. randame jo pėdsakus kaip vaidi- 
los Londone, vėliau kaipo teatro savininko ar bent dalininko. Nuo 
1590 m. jis ima rengti scenai Marlowe, Kydo ir kitų veikalus ir pats 
rašo dramas. Iš vis didėjančių įplaukų jis įsigijo namus; nuo 1611 m. jis 
pasitraukia į Stratfordą, kur jis 1616 m. balandžio mėn. mirė. Jis buvo 
didžiausias Anglijoj pasaulinės literatūros dramatikas, gabus (tipiškas 
Renesanso pobūdžio) lyrikas, pozityvizmo priešininkas. 


Kad Kantui buvo gerai žinomas didžiausias Anglijos ir genialiau- 
sias pasaulinės literatūros dramatikas Shakespeare'as, galima spręsti 
iš daugelio dalykų. Labai galimas dalykas, kad Herderio pirmutiniai 
raštai nukreipė jo dėmesį į Shakespeare'o dramas. Ar jis jas yra skaitęs 
originaliai, abejotina, greičiausiai jis bus pasinaudojęs Wielando verti- 
mais (1762-1766). Jo veikaluose mes randame „Hamleto“ pėdsakų, pvz., 
rašiny „Religion innerhalb der Grenzen der blofšen Vernunft“?? (1793), 
kur kalbama apie beprotystę, kuri kartais gali būti ir metodinga; gali- 
mas dalykas, kad Kantas, apibūdindamas studijoje „Beobachtungen“ 
melancholiko būdą, turėjo galvoje Danijos karaliaus sūnų; „Anthropo- 
logie“ suminėta Falstaffo kova su penketu vyrų „mit den fiinft Mannern 
in Frieskleidern“?3. Antropologijos paskaitose jis palygino laiką su ark- 
liu, kuris mirti pasmerktąjį vagį neša zovada į kartuves, o sužadėtinį į 
jungtuves - žingine. Yra priežasčių manyti, jog šis palyginimas paim- 
tas iš komedijos „As You like it?“ („Kaip tau tai patinka") 

Kantas taip pat buvo labai suinteresuotas paskaitomis apie Sha- 
kespeare'ą. Jis skaitė teologijos, pedagogikos, metafizikos, antropo- 
logijos ir t. t. paskaitas taip uoliai, kad jam vieną semestrą (1770 m. 
vasaros sem.) susidėjo net 22 valandos per savaitę. Be to, jis rašė apie 
įvairių įvairiausius dalykus, kaip antai: iš fizinės geografijos, iš ast- 
ronomijos, iš meteorologijos („Erliuterung der Theorie der Winde“**), 
apie žemės drebėjimus, apie galvos ligas, apie Swedenborgą, apie įvai- 
rias žmonių rases, apie mėnulio įtaką žemės orui, apie amžinąją tai- 
ką, apie ugniakalnius mėnulyje ir t. t., - čia neminint to, kas įeina įjo 
specialybę, - tačiau niekad nemėgino specialiai ir plačiau išsitarti apie 

poeziją ir atskirus poetus. Bet vis dėlto jis buvo susirūpinęs paskaito- 
mis apie literatūrą ir apie Shakespeare'ą Karaliaučiaus universitete. 
Tuo užsiiminėjo jo buvęs mokinys ir 1781 m. Kanto pastangomis ta- 
pęs „Professor fūr praktische Philosophie““. Christianas Jakobas 
Krausas. Šis 28 m. jaunikaitis domėjosi ne vien filosofija, bet ir litera- 
tūra. Dėl to jis, Kanto pritariamas, pirmutiniuose semestruose skaitė 
apie Homerą ir Shakespeare'ą 6-7 val. ryto (!), nepaisant, kad litera- 
tūrai buvo tam tikrų dėstytojų. 

Iš jo studentų užrašų ir galima spręsti, kad Kantas savo paskaitose 
taip pat atsiliepė apie jo mėgstamąjį dramatiką, nes juose randame to- 
kių vietų: „Shakespeare ist ein Kopf von der Art, die man Genie nennt; 
er hat seine theatralischen Stūcke so abgefasst, dass sie allen Regeln 
Trotz bieten“* ir t. t. 

Kitoje vietoje jis taip išsitarė: „Zum Genie wird Starke, Klarheit, Man- 
nigfaltigkeit und ein groer Umfang der Anschauung erfordert. Diese 
Eigenschaften mūssen hauptsachlich Dichter und Maler besitzen. Bei 
Milton und Shakespeare sind sie am vorzūglichsten anzutreffen““? (cf. 
Schlapp 251). 

Iš tokių ir panašių vietų galima spręsti, kad Kantas pats buvo skai- 
tęs Shakespeare'o veikalus, nes, patsai nebūdamas su juo susipažinęs, 
vargu būtų apie jį taip tiksliai atsiliepęs. 


Lawrence'as Sterne'as (pseud. Yorickas, 1713-1768) - kunigas, studijavo 
nuo 1732 m. Cambridge teologiją, nuo 1740 m. buvo Suttono klebonas. 
Apvažinėjo Prancūziją ir Italiją. Jis žinomas ypač kaipo dviejų humori- 
stinių kūrinių autorius, būtent: „Tristrram Shandy“ (9 tomai, London, 
1759-1767) ir „The Sentimental Journey through France and Italy“ (Lon- 
don, 1768). Puikus humoristas. 


Panašus į Butlerį žmonių silpnybių kritikas humoristiniais kūriniais 
yra Sterne'as, kurio veikalai Kanto skoniui labai tiko. Jo reikalavimas 
grįžti prie natūralumo, prie paprastumo, prie gamtos, kaip tik puikiai 
buvo išdėstytas Sterne'o romanuose, ypač „Tristram Shandy“ ir „Sen- 
timental Journey“. 

„Anthropol. Didaktik“ Kantas kalba apie įvairias žmonių silpny- 
bes, vadinamas „Steckenpferde““, ir prideda, kad jų per smarki kriti- 
ka nesanti vietoje ir kad tokiems kritikams verta žinoti Sterne'o žodžius 
(paimti iš „Tristram Shandy“, 1-oji knyga, 7 straipsnis): 

„Lass doch einen jeden auf seinem Steckenpferde die Strafen der Welt 
auf und niederreiten; wenn er dich nur nicht nėtigt, hinten aufzusitzen“?. 


Jonathanas Swiftas (1667-1745) mokinosi be ypatingo pasisekimo Kil- 
kenny ir Dubline, bet vis dėlto jam pasisekė prasimušti iki anglikonų 
kunigo luomo. Garbės trokšdamas pasidarbavo ir politikoj, pirmiau 
kaipo vigas, paskiau kaipo toris, kurie jam išrūpino turtingąjį Dublino 
miesto šv. Patriko dekanatą. Nepastovios meilės, tuo pat laiku mylėjo 
jis Esterą Johnson (jo „Stella“) ir Esterą Vanhomrigh (jo „Vanessa“), 
1740 m. išėjo iš proto. Nepakęsdamas nei pasaulio, nei žmonių savo 
veikaluose be galo, be krašto viską visaip pašiepė, kritikavo. Aštriau- 
sias jo veikalas „A Tale of a Tub“ (1704), kuriame jis išjuokė visas krikš- 
čionių konfesijas, o labiausiai pagarsėjęs jo raštas, tai „Gullivers Travels“ 
(2 tomai, 1726), kur jis atidengė žmonių niekšybes ir aštria, vietomis 
net geniališka satyra plaka be pasigailėjimo. 


Nelaimingas Swiftas, pagarsėjusių „Guliverio kelionių“ autorius, 
kur jis be pasigailėjimo plaka žmonių niekšybes politikoje, Kantui ga- 
lėjo patikti jau vien dėl to, kad ir jis, nors ir skirtingais keliais, kovojo 
su žmonių blogybėmis. Ar jam patiko Swifto iki šiol negirdėtas visų 
krikščioniškų konfesijų pašiepimas veikale „A Tale of a Tub“, tai kitas 
klausimas. 

Savo paskaitose Kantas Swiftą dažnai minėjo, pvz., „Anthropol. Di- 
daktik“, kur kalbama apie teisingumą, cituojami Swifto žodžiai: „Die 
Ehrlichkeit ist ein Paar Schuhe, die im Kot ausgetragen worden etc.“?. 

Ten pat kalbama apie žmonių palinkimus į jautulingumą (Sinnlich- 
keit) ir tvirtinama, jog kova su tais palinkimais yra bergdžia ir siūlomi 
kiti vaistai: 

„Man muss sie ūberlisten, und, wie Swift sagt, dem Wallfisch eine 
Tonne zum Spiele hingeben, um das Schiff zu retten“*! (cf. „A tale of a 
Tub“, 1704). 

Nevien Kantas mėgsta cituoti Swiftą, o ir jo vienminčiai savo laiš- 
kuose Kantui. Vienas jų, J. B. Erhardas, 1793 m. sausio 17 d. rašo sava- 
me laiške apie jo moralinį mirties pasiilgimą, apie kurį jis naujesnių 
laikų rašytojų raštuose nieko nerandąs. Vieno Swifto raštuose užtikęs 
jisai panašų ilgesį žodžiuose: 

„Niemand, der sein inneres Bewusstsein aufrichtig fragt, wird seine 
Rolle auf der Welt wiederholen mėgen“ (cf. Akademie-Ausgabe; XI, 393)*. 

Edwardas Youngas (1683-1765) - anglų poetas, studijavo teisę ir teolo- 
giją. 1721 m. įšventintas į anglikonų kunigus, 1727 m. paskirtas Jurgio 
II kapelionu ir nuo 1730 m. klebonavo Wetwyne. Iš jo kūrinių pažymė- 
tinos satyros: „Love of Fame“ (1728) ir ypač „The Complaint of Night 
Thoughts“ (1742-1745). Antrasis veikalas parašytas liūdnų išgyveni- 
mų poveiky, nes ūmiu laiku mirė jo žmona ir du sūnų; šio veikalo 
sentimentalumas paveikė beveik visas Europos literatūras. Veikalas 
1757 m. jau buvo žinomas Karaliaučiuje, o tai liudija greitą jo išsiplati- 
nimą (cf. Borowski 78). 


Kantas mažiau žavėjosi Youngu, nes anais laikais literatūroje įsigalė- 
jęs per didelis jautrumas, verkšlenimas, kurių tikslas, jo supratimu, su- 
jaudinti žmogų (tam Kantas visai nepritarė) kaip tik iš dalies išplaukia iš 
šio autoriaus veikalo „Night Thoughts“. Kanto kritikuojama pastabose 
prie antrojo straipsnelio „Von den Eigenschaften des Erhabenen und 
Schėnen am Menschen ūberhaupt“** (1, 13); toji pastaba skamba taip: 

„Die Empfindungen des Erhabenen spannen die Krafte der Seele 
starker an und ermūden daher eher. Man wird ein Schūfergedicht linger 
in einer Folge lesen konnen als Miltons verlorenes Paradies und den de 
la Bruyere linger wie den Young. Es scheint mir sogar ein Fehler des 
letzteren als eines moralischen Dichrters zu sein, dass er gar zu einfšrmig 
im erhabenen Tone anhadlt, denn die Starke des Eindrucks kann nur durch 
Abstechungen mit sanfteren Stellen erneuert werden usw“*, 

Ir kitoje vietoje jis gan neigiamai įvertina Youngo „Night Thoughts“, 
kurie, anot jo, kaip ir Klopstocko ir Gleimo kūriniai „eine Menge schwa- 
cher Kopfe verdorben“ (habe)“. Nepaisant to nemėgino, jis savo studi- 
joje „Beobachtungen ūber das Gefiihl des Schėnen und Erhabenen“, 
kuri pasirodė 1763 m. gale ar 1764 m. pradžioje (antras leidimas išėjo 
1770 m. Rygoje), naudojasi ištraukomis iš Youngo, kurio „Night 
Thoughts“ buvo skaitomos plačiau 1757 ir kitais metais Karaliaučiuje. 

Ne tiek tomis „Nakties mintimis“ Kantas buvo susidomėjęs, kiek to 
paties autoriaus satyromis, išleistomis tarp 1725 ir 1727 m. pavadinus 
jas „The Universal Passion“. Bet ir tos jam ne visai patiko, kaip galima 
suprasti išjo rašinio „Anthropol. Didaktik“ ,kur jos yra įtariamos „mehr 
Bewunderung als Belustigung“ (zu erregen)“. 

Be ankščiau minėtų poetų ir rašytojų siauresne prasme, Kantas sa- 
vo raštuose mini, tarp kitko, dar šiuos įžymesnius rašytojus: 

Hugą Blairą (Anthropol. Didaktik VA IV2 179+Amn.), pasižymėjusį 
Škotijos teologą ir estetiką (1718-1800). Kantas primena jo žodžius, ku- 
riais jis tokią poeziją, kuri netur tam tikros ryškios eiliavimo pėdos, 
vadina „tollgewordene Prose“. Čia Kantas turbūt klysta; bene taip 
bus pasakęs epigramatikas Abelis Evansas. 

Stepheną Halesą (Zur Logik und Metaphysik, VA V, 38), teologijos dak- 
tarą, Teddingtono kleboną (1677-1761). Parašė „Vegetable Staticks (1727), 
kuriuos Kantas žinojo iš Buffono prancūzų kalbon (1735) vertimo. 

Samuelį Johnsoną (Anthropol. Didaktik VA IV2, 143), parašiusį poeto 
Edmundo Wallerio biografiją, kurioje jis įrašė apie moteris anais lai- 
kais pagarsėjusį posakį: 

„Er [Waller] lobte ohne Zweifel viele, die er sich zu heiraten wūrde 
gescheut haben, und heiratete vielleicht eine, die er sich geschamt ha- 
ben wūrde zu loben"*. 

Kantas mini Johnsono (1709-1794) žaismą antitezėmis. 

Ouiną (Anthropol. Didaktik, VA IV2, 249), pagarsėjusį vaidilą (1693- 
1766), kurio Kantas cituoja vieną posakį. 

Williamą Robertsoną (Anthropol. Didaktik, VA IV2, 270) iš Škotijos, ku- 
nigą, Škotijos karaliaus (Džeimso?) V ir Amerikos istorijos rašytoją (1721— 
1692). Visi šie veikalai buvo išversti vokiečių kalbon. Kantas jį cituoja. 

Williamą Warburtoną (Zur Logik und Metaphysik“, VA V,126+Anm.), 
vyskupą teologą ir kritiką (1698-1779), kuris tvirtina, jog niekas taip 
nekenkė filosofijai kaip matematika, t. y. jos filosofijai pritaikinti meto- 
dai, kuriais filosofijoje nieku būdu verstis neleistina. 


II. POŽvILGIAI, KURIAIS KANTAS PASIRINKO ANGLŲ RAŠYTOJUS IR POETUS 


Minėtieji poetai bei rašytojai taip buvo paveikę Kantą, kad jis raš- 
tais arba žodžiais juos minėjo, ir šis minėjimas mums padėjo bent iš 
dalies susekti, kokios literatūros jis buvo ragavęs. Tačiau šios statisti- 
kos negalima laikyti esant absoliučiai tikra arba pilna ir dėl to nėra 
rimto pagrindo iš jos daryti daug ir visai rimtų išvadų; bet vis dėlto ir 
suskaičiavimas duoda progą daryti kai kuriuos sprendimus, kuriuos 
čia ir paduodame: 

1. Jis mėgo skaityti veikalus tokių poetų bei rašytojų, kurie paveikė 
jo (XVIII) šimtmetį; 

2. Turinio atžvilgiu jis pirmenybę duoda tiems poetams, kurių kūri- 
nių turinio tendencija yra atitraukti žmones nuo nenatūralumo, pra- 
bangos; 

3. Formaliniu atžvilgiu jam labiausiai patiko pamokomasis eilėraštis, 
epas; 

4. Iš literatinių krypčių jis aukščiausiai kėlė blaivų, sveiką realizmą. 

Ad 1. Veikalai, neturėję praktinės reikšmės XVIII šimtmečio dva- 
siškam veidui sudaryt, Kanto skaitymuose beveik nefigūravo. Iš sene- 
sniųjų jis pasirinko tik tokius, kurie šiokiu ar tokiu būdu paveikė jo 
šimtmečio dvasių kovą, kaip antai: Shakespeare'ą, kuriam Lessingas 
padėjo užkariauti naująją kartą, arba Miltoną, kuris taip pat neįžengė į 
XVIII amžių, šveicarai Bodmeris ir Breitingeris kovoje su Gottschedu 
tapo svarbiausiu argumentu (greta nesenai pasirodžiusio su savo „Mes- 
sias“ Klopstocku). Mažiausiai gal kontinento gyventojams buvo žino- 
mas Butleris, pasimiręs prieš XVII šimtmečio pabaigą. Išskyrus šituos 
tris, visi kiti, kaip išeina iš čia paduotojo priedelio, pasirodė XVIII šimt- 
metyje. 

XVI šimtmečio: Williamas Shakespeare'as (1564-1616). 

XVII šimtmečio: Johnas Miltonas (1608-1674), Samuelis Butleris 
(1612-1680). 

XVIII šimtmečio: Jonathanas Swiftas (1667-1745), Josephas Addisonas 
(1672-1729), Edwardas Youngas (1683-1765), Alexanderis Pope'as 
(1688-1744), Samuelis Richardsonas (1689-1761), Henry Fieldingas 
(1707-1754), Lawrence'as Sterne'as (1713-1768). 

Toliau už Shakespeare'ą Kantas į viduramžių literatūrą nesigilino, 
jis literatinį maistą sėmė ne tiek iš mirusiųjų, kiek iš savo amžiaus ir 
dar tebegyvenusiųjų rašytojų, visas jo literatinis akiratis apėmė trupu- 
tį daugiau kaip du šimtu metų. 

Ad 2. Nors Kanto literatinis akiratis, kuriuo jis būtų galėjęs apimti 
visą tų laikų literatūrą, buvo gana siauras, bet jis ir nesistengė jo plėsti, 
o tik sąmoningai pasirinko tuos rašytojus, kurie atatiko jo būdą ir min- 
tis. Jis ignoravo daug gabesniųjų poetų, kurie ar savo gyvenimu, ar 
savo idėjomis buvo jo mintims priešingi, pvz., Richardą Steele'ą (1672- 
1729); jis, tiesa, savo jaunystėje gana laisvai gyveno, bet vėliau pasitai- 
sė ir gamino scenai veikalus. Tačiau Kantas jį ignoravo, nors Steele'as 
su Addisonu draugavo ir drauge su juo išleido „The Tatler“. Tai ne 
vienintelis pavyzdys; jų yra ir daugiau, kaip antai: Tobiasas Smolletas 

(1721-1771), kurs - kartais ir fantastiškų — nuotykių pilnuose roma- 
nuose aprašė jūrininkų gyvenimą. Ir himnų rašytojas Jamesas Thom- 
sonas (1700-1748) neįgijo Kanto pritarimo. Tai ką jau kalbėti apie kitus, 
pvz., lyriką Burnsą (1759-1796) ir romantikus Williamą Wordsworth'ą 
(1770-1050), Robertą Southey (1774-1848), kurių jokių pėdsakų neran- 
dame Kanto raštuose. 

Labai galimas daiktas, kad Kantas nuolat sekė kitų kraštų literatū- 
ras ir kad pirmiau minėti poetai jam buvo žinomi, tačiau nei jo raštuo- 
se, nei paskaitų užrašuose jie nėra cituojami. 

Iš visko aiškėja, kad Kanto būta labai vienašališko literatūros mė- 
gėjo, kad jo skonis buvo pamokomoji didaktiška literatūra. Vadinasi, 
jis ieškojo literatūroj to, kas jo gyvenimo ir kūrybos dvasią atatiko, ir 
tais radiniais išpuošė savo veikalus ir pabrėžė savo posakius. Tačiau, 
kas jam buvo priešinga, tą jis ignoravo; kas buvo anapus jo mėgstamo- 
sios tendencijos (grįžimas prie paprastumo visame kame, kova su visa 
apimančiais jausmais ir pan.), jam neegzistavo. Jis anglų literatūroje 
ieškojo savęs. Richardsono, Addisono, Butlerio ir daugelio kitų, o ypač 
Pope'o jis nemėgo kaipo poetų. Bet kadangi jie buvo jo idėjų tvirtinto- 
jai, - jų kūrinių jis neįvertino kaipo poezijos, o kaipo argumentus ar, 
geriau pasakius, kaipo papuošalus savo raštams, savo mintims malo- 
nius ir klusnius liudininkus. 

Ad 3. Jo meilė - ramusis epas, bet ne tas XVI ir XVII šimtmečio eilė- 
raštis arba romanas, kur aprašomi galantiški ir fantastiški riterių nuoty- 
kiai, o didaktiško pobūdžio epas, kuriame kalba ne poeto vaizduotė, o 
jo protas lėtu tempu ir pakeltu balsu kreipiasi į žmogaus protą ir valią. 
Suprantama, kad pirmiau paduotame sąraše randamas tik vienas dra- 
matikas (Shakespeare'as), ir tas jau pasenęs, o visi kiti, tai epikai, roma- 
nų rašytojai, pamokomųjų eilėraščių autoriai. Kartais jis poetui dar 
dovanoja poetišką stilių, neaiškius posakius, neryškius vaizdus, kaip 
antai: Richardsonui ir kitiems, bet niekuomet, jei tie trūkumai (trūkumai 
jo akimis) pasitaikė veikalo siužete, fabuloje, pagrindinėje mintyje. 

Kad Kantui nepatiko dramatiški veikalai, aiškiai suprantama ži- 
nančiam jo būdą ir visą gyvenimą, kuriame nepastebima jokio drama- 
tiškumo. Visa, kas būtų įnešęs į jo gyvenimą ir filosofavimą kitą, 
dramatiškesnį, tempą, jis, tai nujausdamas iš anksto, pašalindavo. Tas 
pats ir su lyrika: su ja Kantas kovojo kaipo su esmingai priešinga jo 
„grynajam protui“. Jo patsai gyvenimas buvo siaurą idilę apimąs epas. 

Ad 4. Toliau pastebima, kad Kantas pasirenka tokius veikalus, ku- 
rie buvo parašyti naudojantis realistinio vaizdavimo priemonėmis. Jam 
nepatiko perdėtas stilius, apkrautas įvairiais vaizdais, kurie, anot Kanto, 
tik nustelbia dalyko mintį. Ryškus ir aiškus minties išdėstymas buvo 
pirmutinis jo reikalavimas. Graži minčių forma buvo jam ne tik antra- 
eilis, o net nelabai ir suprantamas dalykas, ypač tuomet, kai stilius rei- 
kalavo sau atatinkamos vietos su turiniu. Kantas nemėgo nei žodžių, 
nei stiliaus romantizmo dėl to, kad šis aptemdo tikslų idėjų išreiškimą. 
Suprantama, kad eufonistiško stiliaus šalininkai jo akyse žemai stovė- 
jo, kad jis vengė susieiti su tokiais autoriais, kaip, pvz., Lyly pasekėjai. 
Jau anksčiau buvo pasakyta, kad Fieldingo kūriniai, o ypač jo „Tom 
Jones the foundling“ rado visišką Kanto pritarimą, nes čia autorius 
pasižymi stebėjimo tikslumu, blaivia kalba ir paprastu maloniu stiliu- 
mi. Visi tie privalumai stato jį į vieną eilę su Lessingu, kurs vokiečių 
literatūroje buvo vienas iš Kanto favoritų. Nesunku suprasti, kad ir 
Swiftas savo žodyno ryškumu, posakių blaivumu bei stiliaus pa- 
prastumu galėjo patikti Kantui, ypač dar dėl to, kad anas veikale „The 
Phalaris-Ouestion“ išjuokė romantišką literatūrą. Kiek Swiftas suge- 
bėjo suglausta kalba daug pasakyti, matyti iš jo pamiletų, kuriais jis 
nepaprastai sujudino visuomenę. Kokiu aiškumu aprašė jis „Gulive- 
rio kelionėse“ nykštukų žemę, galima spręsti iš padavimo, būsią vie- 
nas tos knygos skaitytojas, pabudęs rytą, šoko prie žemėlapio ieškoti 
krašto, kur gyveno nykštukai. Realistiškomis priemonėmis vertėsi ir 
Addisonas, pamesdamas visas eufonistiškas gudrybes, kurios būtų ga- 
lėjusios nustelbti turinį ir statyti jį tik į antrąją vietą, jis stengėsi savo 
mintims duoti kuo paprasčiausią formą. Kaip ir kiti Kanto favoritai, jis 
rašė labai lengva, visiems suprantama kalba; ir dėl to žurnalas „The 
Tatler“, Steele'o leidžiamas, kuriame jis bendradarbiavo, o ypač jo pa- 
ties leidžiamas žurnalas „The Spectator“, įgijo visišką visuomenės sim- 
patiją. Kas užrašyta ant jo kapo paminklo: „He lived wisely and 
usefully“ (t. y. jis gyveno išmintingai ir naudingai), tą pat galima pasa- 
kyti ir apie jo rašymo būdą. 

Anglų poezijos, meno normuotojas Pope'as savo kritiška dvasia ir 
dirbtinumo vengiančiu stiliumi (savybės, kuriomis galima būtų paly- 
ginti jį su Lessingu) užėmė kaip tik dėl savo natūralumo tiek formoje, 
tiek ir turinyje ypatingą vietą tarp Kanto mėgstamųjų poetų. Jis iš visų 
Anglijos rašytojų labiausiai mėgstamas. 

Tarp pirmiau minėtų poetų yra ir tokių, kurie nors ir nėra pilna to 
žodžio prasme Lyly „Euphuismo“ pasekėjai, bet vis dėlto yra ragavę 
jo dvasios. 

Kaip tat suderinti sa mūsų bendra pastaba, būsią Kantas pirmeną 
davęs realistiškam atvaizdavimui? 

Pirmučiausia pažiūrėkim, kas yra tie mažiau realistiški poetai kaip 
Pope'as, Addisonas, Fieldingas, Swiftas ir kiti. Tarp jų randame, pvz., 
Sterne'ą, kurio veikaluose mes kaip tik nerandame, ką Kantas ypač 
mėgo. Jo kūriniai be aiškaus plano, negriežtai pravesti, figūros neryš- 
kios, neplastiškos; veiksmo beveik visai nėra. Jo svarbiausi veikalai: 
„Tristram Shandy“ ir „The Sentimentai Journey through France and 
Italy“ vietomis pasižymi šiurkštumu, nepadorumu, beprotiškumu, ta- 
čiau Kantas rado juose nemaža pasitenkinimo. Kaip tat išaiškinti? 

Ir Youngo negalima kaltinti už per didelį realumą, nes jis patetikas, 
rašė elegišku tonų; jo eilės pilnos melodijos; jis muzikas, kurs skambi- 
na žodžiais - o tai vis Kanto skonio priešingybės. Ir iš tikrųjų rašinyje 
„Beobachtungen“ Youngas kritikuojamas kaipo patetikas, per ilgai iš- 
silaikąs savo aukštumose, nemokąs savo aukšto stiliaus paįvairinti 
lengvesnio pobūdžio vietomis. Kantui nepatiko toks verkšlenimas, 
kurį jis sutiko ne tik Youngo, bet ir Klopstocko, Goethe's („Werther“!) 
kūriniuose, ir skaudžiai jį kritikavo. Nepaisant tokių Kantui nepatin- 
kamų savybių, kurios apsuko galvą daugybei silpnų žmonių, Youn- 
gas jo buvo skaitomas; bet ar dėl jo „Complaint of Night Thougts“ — 
sunku tikėti. 

Šitos priešginybės paaiškėjo supratus, kad, pvz., Sterne'as, tasai ne- 
tvarkingas rašytojas, podraug yra puikus humoristas. Iš jo veikalų trykšte 
tryška humoras, kurį Kantas labai mėgo ir dėl kurio Sterne'ui galima 
buvo daug ką dovanoti. 

Ir kitas, Edwardas Youngas, nėra autorius vien melancholiškų 
„Night Thoughts“, o ir satyrų „Love of Fame“. Sąmojis, humoras, sa- 
tyra turėjo visišką Kanto pritarimą, tai aišku ne tik iš jo gyvenimo, bet 
ir iš skaitymų pasirinkimo: Addisonas, Fieldingas, Swiftas, Sterne'as, 
Youngas, Butleris ir kiti. 


Baigiant šitas pastabas prie pirmiau minėtų keturių išvadų, labiau 
įsigilinęs į tai, kas ten buvo pasakyta, tenka šičia dar konstatuoti, jog 
Kantui patiko tie anglų poetai ir rašytojai, kurie pasižymėjo: 

a) kritiška dvasia, palinkimu normuoti poeziją bei meną (Pope'as); 

b) filosofinėmis didaktinėmismis savybėmis (Miltonas, Richard- 
sonas, Youngas, Addisonas ir kiti); 

c) satyrišku humoru (Pope'as, Swiftas, Butleris, Sterne'as, Fieldingas, 
Youngas ir kiti). 


III. BIBLIOGRAFIJA 


I. ŠALTINIAI 
A. VEIKALAI 


„Immanuel Kants simtliche Werke in sechs Banden“; Grossherzog Wil- 
helm Ernst-Ausgabe; Leipzig, 1912 (im Inselverlag). Juose randame keletą 
straipsnių, kuriuose aptariami poezija, poetai, estetika ir kt. Iš atskirų rašinė- 
lių to leidimo pažymėtini šie: „Gedanken bei dem frūhzeitigen Ableben des 
Herrn Johann Friedrich von Funk“ etc. IV, 82-91, 1760. 

1760 m. mirė vienas iš Kanto studentų, būtent iš Kuršo kilęs Johannas 
Fridrichas von Funkas. Jo motinai jis rašė nuraminimo ir paguodos laišką 
1760 06 06, kuris pasižymi visomis geromis savybėmis „prieškritiško“ stiliaus, 
dėl to ir šitos „Gedanken“ yra viena iš geresnių objektų jo prieškritiškam sti- 
liui studijuoti. Mums šis laiškas buvo įdomus savo citatomis iš poetų Hal- 
lerio, Lukrecijaus ir, žinoma, Pope'o. 

Toliau šaltinis gali būti šios recenzijos: 

„Rezensionen von J. G. Herders Ideen zur Philosophie der Geschichte der 
Menschheit“. Teil 1, 2; I, 241-268, 178431 

Šitos kritikos Herderio 1784 m. pasirodžiusio veikalo „Ideen zur Philo- 
sophie der Geschichte der Menschheit“*? mums nėra teikusios ypatingos me- 
džiagos rašant šią studiją, bet jos buvo įdomios kitu atžvilgiu. Herderis 
1762-1764 m. klausė Kanto lekcijų iš logikos, metafizikos ir buvo labai užsi- 
degęs Kanto paskaitomis. Ir tais laikais Kantas „Kėnigsberger Zeitung“ kriti- 
kavo vieną Herderio poemą žodžiais: „Wenn das brausende Genie wird 
abgegoren haben, und er gewiss mit seinen groen Talenten ein nūtzlicher 
Mann werden““*; ir šiaip Kantas tikėjosi, jog jis išsiplėtos dar į filosofišką pa- 
našų į Pope'ą poetą; bet tam pasiekti Herderiui reikėjo, anot Kanto, mažiau 
„jugendlichen Gefiihls““*, o daugiau „philosophische Ruhe“. O Kantas laukė 
kantriai, tačiau Herderis darėsi vis mažiau panašus į Pope'ą, ir kalbamais 
reikalais turėjo jo buvusį mokytoją galutinai apvilti. Apviltasis Kantas dau- 
giau nebetyli, jis viešai kritikuoja; bet ir šita smarki kritika nieko nepadėjo, 
nes Herderis ėjo ir toliau savaisiais keliais nė kiek nemanydamas tapti Vokie- 
tijos Pope'u. 

„Kritik der žesthetischen Urteilskraft“ VI, 51-242, sudaro tik dalį veika- 
lo „Kritik der Urteilskraft'““, kurs pasirodė pirmą kartą 1790 m. 

„Von der Einbildungskraft I"*", 344-378, kaipo dalis veikalo „Anthropo- 
logie in pragmatischer Hinsicht“*, 

Yra dar kitas leidinys Kanto raštų, būtent: 

„Kants Gesammelte Schriften, herausgegeben von der Kėniglichen Preufisc- 
hen Akademie der Wissenschaften“*, 

Mus ypač domino zweite Abteilung: „Briefwechsel“, Band X-XIII“, ku- 
riuose yra Kanto ir Kantui parašyti laiškai. Juose randame nemaža medžiagos. 


B. PADEDAMIEJI ŠALTINIAI 


Šaltiniais reikia taip pat laikyti toliau paminimas biografijos, kurias išlei- 
do vienoje knygoje Dr. Felixas Grossas 1912 m. Vienoje pavadinęs: 

Immanuel Kant. „Sein Leben in Darstellungen von Zeitgenossen“ (Deuts- 
che Bibliothek in Berlin).*! 

Čia Borovskio biografija užima p. 3-115, Jachmanno p. 117-212, Wasians- 
kio p. 213-306. 

Borowski L. E., „Darstellung des Lebens und Charakters Immanuel Kants“. 
(Von Kant setbst genau revidiert und berichtigt).*2 

Autorius gerai pažinojo Kantą, kuriam jis 1756 m., kaipo studentas, opo- 
navo disputose Kanto docentūrai gauti. Jis bendravo su filosofu iki 1762 m., 
1782 m. jis išsikėlė iš Karaliaučiaus, sugrįžęs santykius vėl amaujino. Dešimt 
metų po sugrįžimo jis sumanė Kanto biografijai rašyti surinkti medžiagos, 
kurią filosofas dėmesingai peržiūrėjo ir pridėjo nemaža pastabų. Prieškritiš- 
kam laikotarpiui studijuoti tat yra būtinas šaltinis. Apie Kanto literatinio po- 
būdžio skaitymus išsitarta įvairiose vietose, kaip antai: p. 77. ss., kur beveik 
įvardyti visi jo literatūros favoritai. 


Jachmann R. B., „Immanuel Kant geschildert in Briefen an einen Freund“.8 

Slaptas vyriausybės patarėjas ir provincijos (Rytprūsių) mokyklų patarė- 
jas studijavo Karaliaučiuje 1784 m., čia jis beveik kasdien susieidavo su savo 
mokytoju iki 1794 m. pavasario. Norėdamas Kantui statyti literatinį pamink- 
1ą, surankiojo biografijai nemaža medžiagos, kurią jis sudirbo 18-oje laiškų. 

Šitoji biografija teikia itin daug žinių apie 1780-1794 m. laikotarpį. Apie 
jo estetinį skonį Jachmannas savo draugą informuoja ypač dešimtame laiš- 
ke, kad jis mėgsta klasikinius poetus, paminėta antrame laiške, jo nuomo- 
nė apie kalbos stilių sužinoma iš šeštojo laiško galo. 


Wasianski E. A. Ch., „Immanuel Kant in seinen letzten Lebensjahren“. (Ein 
Beitrag zur Kenntnis seines Charakters und hūuslichen Umgange mit ihm).* 

Geriausių žinių apie Kanto paskučiausius gyvenimo metus paduoda Wa- 
sianskis, kuris 1772 m. įsimatrikuliavo Karaliaučiaus universitete ir klausė jo 
lekcijų. Nuo 1784 m. jis, būdamas diakonu prie to paties miesto Tragheimo 
bažnyčios, globojo savo mokytojo ūkį ir turtą, praleisdavo beveik kasdien 
keletą valandų su juo ir buvo Kanto testamento vykdytojas. Ir Wasianskis 
paduoda įdomių žinių apie Kanto literatinius skaitymus (p. 236), kad jis mėgsta 

klasikus (pvz., p. 232), apie jo santykius su muzika (pvz., p. 269, 276 ir t. t.). Jis 
paduoda ir 1803 08 17 Kanto parašytas eiles (p. 279). 

Mūsų nagrinėjamą klausimą autoriai liečia tik pripuolamai ir nepagrin- 
dingai: jie visi buvo kunigai, Kantą įvertino kaipo filosofą. Nei savo išeina- 
muoju punktu, nei savo objektu jie nebuvo linkę prie poezijos, prie literatūros; 
tai mus verčia manyti, kad nemaža mums reikalingų žinių nerodo kelio į šią 
filosofiją, todėl ir dingo. 


II. PADEDAMOJI LITERATŪRA 


Ši literatūra yra labai plati, tačiau čia paduodu pačius reikšmingiausius 
veikalus: 

Spicker, G. Kant und Berkeley, 1875. 

Lovejoy, A. O. Kant and the English Platonists, 1908. 

Blake, R. Kant and Shelley, 1909. 

Friedlaūnder, L. Kant in seinem Verhiilinis zur Kunst und schonen Natur, Preuss, 
Jahrbūcher, 1867, p. 113-128. 

Rosikat. Kants Kritik der reinen Vernunft und seine Stellung zur Poesie, Konigs- 
berg, 1901. 

Vorlander, K. Inimanuel Kant. 2 Bde. Leipzig, 1924. cf. Kapitel V: Kant und 
die Kunst I, 370405. 

Bohnenblust, G.Kant und die Kunst (eine Rede), Luzern, 1924. 

Schlapp, O. Kanis Lehre vom Genie und die Entstehung der Kritik der Urteils- 
kraft, Gėttingen, 1901. 

Schėndortfer, O. Kants Definition von Genie, Altpreuss, Monatshefte XXX, 
278 ss. 

Maack, R. Ueber Popes Einfluss auf die Idylle und das Lehrgedieht in Deutsc- 
hland etc., 1895. 

Arnold, E. Kritische Exkurse im Gebiete der Kantforschung, Konigsberg, 1894, 
p. 193ss. 

Paulsen, Fr. Innmanuel Kant. Sein Leben und seine Lehre, Stuttgart, 1899 2 u. 3. 

Vorlaūnder, K. Kant, Schiller, Goethe, Leipzig, 1923. 

Kappstein, Th. Schiller als Philosoph und seine Beziehungen zu Kant (Festgabe 
der Kantstudien), Berlin, 1905. 

Cohn, J. Das Kantische Element in Goethes Weltanschauung, Berlin (o. J.). 


Komentarai: 


! Fragmentai apie naująją vokiečių literatūrą (vok.). 
* Filosofinės ramybės (vok.). 

3 Kurį jis galįs gauti prancūziškai (vok.). 

* Geriausias draugas (vok.). 

5 Didžiai gerbiamas draugas (vok.). 

5 Visuotinė gamtos istorija ir dangaus teorija (vok.). 
? Kai kada nors pasaulis grįš pradinėn nebūtin 

Ir tavo rankų kūrinys diena ir naktimi nebesiskirs, 

Sustiprinsi man sielą, kad ši trokštų 

Galybę tavo garbinti pasiekus tavo sostą; 

Per amžius lūpos manosios dėkos, 

Didybę tavo šlovins jos be paliovos; 

O Viešpatie, koks didis tu esi — nieks kits nėr tobulas, 

Ir amžinybės neužteks tau deramai pašlovinti. 

5 Dvasių regėtojo sapnai (vok.). 

* Taip pat buvo jai pasiaukoję gan juokingai karštligiškai vaikydamiesi origina- 
lumo, pavyzdžiui, kaip Hudibras, norėdami pagauti už liežuvio, sukelia apie save 
daug triukšmo, kuris vis dėlto netrukus turės nurimti... (vok.). 

9 Pastebėjimai (vok.). 

" Grožio pajautimas (vok.). 

'2 Iškilnumo pajautimas (vok.). 

S Pasitenkinimą, tačiau sumišusį su siaubu (vok.). 

4 Iškilnia (vok.). 

5 Maloni, smagi, linksma (vok.). 

!9 Graži (vok.). 

" Nuotykinga (vok.). 

18 Tauri (vok.). 

** Antropologinė didaktika (vok.). 

Mielos jaunatviškų jausmų kaitos (vok.). 

* Mintys, sukeltos ankstyvos pono Johanno Friedricho von Funko mirties (vok.). 

2 Eilosofiškas poetas (vok.). 

3 Iškilniausias iš visų vokiečių poetų (vok.). 

** Viena aišku — viskas, kas yra, yra teisingai! (angl.) 

* Sujungti scholastiškai tikslų sąvokų apibrėžimą su lakia vaizduote (vok.). 

* Visuotinė gamtos istorija ir dangaus teorija (vok.). 

* Pastebėjimai apie grožio ir iškilnumo pajautimą (vok.). 

= Sisteminė nejudančių žvaigždžių tvarka (vok.). 

* Pažvelk į nuostabią grandinę — 

Visas dalis šiame pasauly 

Tarpusavy ji sukabina, 

Didingą visumą išsaugo. 

* Žiūrėk, kaip kurianti gamta 

Savo didingo tikslo siekia, 

Dulkelė saulės šviesoje 

Su kitomis dulkelėm spiečias. 

Kiekvienas traukiamas yra, 

Ir stengiasi kitus pritraukti, 

Apglėbti bando, kas greta, 

Ir tam pavidalą suteikti. 

Materija — kaip tu matai — 

Į bendrą centrą veržiasi 

Visais keliais, 

3! Tasai, kuris žino — 

Susiję pasauliai, 

Daug saulių pažįsta, 

Visas planetas, 

Visus, kas gyvena 

Daugybėj žvaigždynų, 

Vienintelis gali 

Suprast ir paaiškint, 

Kodėl gi dalykai tokie, 

Kokie jie yra, 

" Religija vien tik proto ribose (vok.). 

3 Su penkiais vyrais fryzų drabužiais (vok.). 

* Vėjų teorijos paaiškinimas (vok.). 

35 Praktinės filosofijos profesorium (vok.). 

*“ Tokie kaip Shakespeare'as vadinami genijais; jo draminiai veikalai parašyti 
taip, kad prieštarauja bet kokioms taisyklėms (vok.). 

* Kad būtum genijus, reikia stiprybės, aiškumo, įvairiapusiškumo ir plačių 
pažiūrų. Šios savybės visų pirma būtinos poetams ir dailininkams. Labiausiai jomis 
pasižymi Miltonas ir Shakespeare'as (vok.). 

3 Arkliukai, pomėgiai (vok.). 

3 Tegu kiekvienas jodinėja ant savo arkliuko pasaulio keliais, jei tik neverčia 
tavęs sėdėti užpakaly jo (vok.). 

* Teisingumas — tai pora batų, kuriais braidoma po mėšlą etc. (vok.). 

* Juos reikia pergudrauti ir, kaip sako Swiftas, leisti banginiui žaisti plūdurų, 
kad būtų išgelbėtas laivas (vok.). 

2 Nė vienas, jei sąžiningai sau atsakytų, nepanorėtų pakartoti savo vaidmens 
šiame pasaulyje (vok.). 

* Apie iškilnumo ir grožio savybes žmoguje apskritai (vok.). 

* Iškilnumo pajautimai reikalauja stipriau įtempti sielos jėgas ir todėl greičiau 
nuvargina. Pastoralę galima ilgiau skaityti be pertraukos nei Miltono prarastą rojų, 
o de la Bruyere ilgiau nei Youngą. Man netgi atrodo, jog tai yra pastarojo, kaip 
poeto moralisto, trūkumas, kad visą laiką per daug monotoniškai rašo pakylėtu 
stiliumi, nes įspūdžio stiprumą galima atgaivinti tik per kontrastą su švelnesnėmis 
vietomis ir t. t, (vok.). 

* Pagadino daugybę silpnų galvų (vok.). 

* Greičiau sukelia nuostabą nei suteikia pramogą (vok.). 

* Pamišusia proza (vok.). 

“ Jis [WallerisĮ. be abejo, gyrė daugelį, kurių būtų nedrįsęs vesti, ir tikriausiai 
vedė tokią, kurią būtų gėdijęsis girti (vok.). 

* Apie logiką ir metafiziką (vok.). 

* Mintys, sukeltos ankstyvos pono Johanno Friedricho von Funko mirties (vok.). 

* J. G. Herderio idėjų apie žmonijos istorijos filosofiją recenzijos (vok. J. 

32 Idėjos apie žmonijos istorijos filosofiją (vok.). 

= Kai šėlstantis genijus nurims, jis, apdovanotas didžiais talentais, tikrai taps 
naudingu žmogumi (vok.). 

* Jaunatviško jausmo (vok.). 

Estetinio intelekto kritika (vok.). 

“ Intelekto kritika (vok.). 

* Apie vaizduotę (vok.). 

* Antropologija pragmatiniu požiūriu (vok.). 

* Rinktiniai Kanto raštai, išleisti Prūsijos karališkosios mokslų akademijos (vok.). 

“0 Antras skyrius: Laiškai, T. X- XIII (vok.). 

*! Immanuelis Kantas. Jo gyvenimas, pavaizduotas amžininkų (Vokiečių biblioteka 
Berlyne) (vok.). 

* Borowski L. E., Immanuelio Kanto gyvenimas ir charakteris (peržiūrėta ir 
pataisyta paties Kanto) (vok.). 

S Jachmanun R. B., Immanuelis Kantas laiškuose draugui (vok.). 

“* Wasianski E. A. Ch., Immanuelis Kantas paskutiniaisiais savo gyvenimo metais 
(straipsnis jo charakteriui pažinti ir suprasti) (vok.). 


FILOSOFIJA IR POEZIJA 


(Iš rengiamos platesnės studijos šiai problemai aiškinti) 


PRATARTIS 

PAMOKOMASIS EPO EILĖRAŠTIS (PARMENIDAS, T. LUKRECIjJUS KARAS, 
NiETzscHE) 

ROMANAS (VOLTAIRE'AS, ROUSSEAU, CARLYLE“AS) 

AFORIZMAI (PascaALIs, NIET2SCHE, LiCHTENBERGAS) 

LvRINIS MONOLOGAS (DESCARTESAS) 

DRAMINIS DIALOGAS (PLATONAS) 


„Ir aš Arkadijoj gimiau, 

ir man gamta 

prie lopšio daugel laimės pažadėjo; 

ir aš Arkadijoj gimiau, 

bet trumpas pavasaris man ašarų tedavė. 
Gyvenimo gegužis težydi kartą - ne daugiau; 
man jis peržydėjo. 

Ramusis Dievas, - verkit mano broliai — 
ramusis Dievas gesina mano švyturius 

ir dvasia išnyksta. 

Štai aš jau stoviu ant tavo tamsaus tilto, 
Baisioji Amžinybe! 

Pasiimk savo įgaliojimą laimei (pasiekti)! 
Aš grąžinu tau jį neatidarytą, 

aš nieko nežinau apie laimę. 

„Lyg meile aš myliu savo vaikus“, 
sušuko nematomasai genijus. 

„Dvi gėli“, sušuko jis: klausykit žmonės, — 
„Avi gėli žydi išmintingam radėjui; 

jiedvi vadinasi viltis ir gaudymas šios žemės turtų. 
Kas nuskynė vieną šių gėlių, 
tenegeidžia antrosios jos sesers. 
Tesinaudoja pasaulio gėrybėmis, kas negali tikėt! 
Šitas mokslas yr“ amžin's kaip pasaulis. 
Kas gali tikėti — teišsižada. 
Pasaulio istorija - tai pasaulio teismas.“ 
Tu tikėjai, tavo užmokestis tau išmokėtas, 
tavo tikėjimas buvo tau skirtoji laimė. 
Tu galėjai pasiklausti savo išminčių, 
ko nesiteikei iš akimirkio priimti, 
jokia amžinybė tau nebegrąžins. 
Schillerio „Rezignacija“ 


PRATARTIS 


Nelengva pasakyti, ar šis eilėraštis reiktų priskaityti prie poezijos, 
ar prie filosofijos. Dėl to netektų mums daryti priekaištų, nes ir pats 
šių eilučių autorius dažnai abejojo, ar jis yra poetas, ar filosofas. 

Fr. Schilleris buvo ir poetas, ir filosofas kartu —ir jo čia cituotos eilės 
todėl priklauso kartu ir Schilleriui poetui, ir Schilleriui filosofui. Kaip 
tai galėtų būti? Peržvelkime trumpai vokiečių literatūros praeitį. 

Tuo metu, kai vokiečių dvasinio gyvenimo vienuma dar tebebuvo 
neišardyta, vokiečių literatūra davė gausių gausiausių vaisių. Tas 
laikotarpis XII ir XIII šimtmety pasiekė savo kulminacijos tašką. 
Atsiminkime tik Wolframą Eschenbachą, Gotfrydą Strasburgiškį, 
Valterį Vogelweidę ir kitus, ir lengvai suprasime, kaip aukštai buvo 
iškilusi anais laikais vokiečių literatūra. Po to įvyko didysis dvasinės 
vienumos skilimas: humanizmas skiria mokytuosius ir išauklėtuosius 
nuo „nemokytųjų“ ir „neišauklėtųjų“; reformacija suardo religinę 
vienybę; kontreformacija įvairiose vietose spragas užkaišo, bet plyšių 
jau tvirtai nebeužkala, o daugiausia dar giliau įskelia. Taip tat vėlesniais 
šimtmečiais poezijos inteligentija sunkiais žingsniais eina pirmyn, 
negirdėdama atbalsio; iš kitos pusės, liaudis klajoja be vadų. Yra kunigų 
be tikinčiųjų ir tikinčiųjų be kunigų. Skilimas yra galutinis. XVII 
šimtmetis, bejėgis ir neveiklus, yra XV ir XVI šimtmečių skilimo 
keistasis kūdikis. 

Kitaip dalykai stovi XVIII šimtmety; čia užtveriama bent viena 
spraga, skirianti inteligentiją nuo liaudies. XVIII šimtmečio pažanga 
eina prieš humanistinių laikų dvasinės vienumos kryptimi. Amatininkų 
sūnūs ir smulkieji miestelėnai stveriasi apšvietos, pateikiamos jiems 
aristokratų tuo tikslu, kad visi luomai dėtųsi apšvietai kelti. Lessingas, 
Herderis, Schilleris, Goethe ir daugelis kitų yra atnaujinto susijungimo 
geriausi pavyzdžiai. Taip susidarė bent vienas bendras pagrindas ir 
sąmoningai buvo ieškoma sudaryti ir kitas: bendroji religijos bazė. 

Vokiečių klasicizmo metu Vakarų Europa buvo savo keliu nužengu- 
si į mokslinį kultūros grindimą. Mokslinė kritika daug dalykų nugriovė, 
palaidojo didelę senovės formulių daugybę ir jų vietoj sudarė naujas. 
Pasaulio, gamtos ir žmogaus sąvokos buvo iš naujo formuluojamos, o 
tuo metu Vokietijoj pačios galingiausios dvasios ieškojo tilto į prarastąjį 
religinės vienybės rojų. Lutheris buvo bedugnė, o ne tiltas, todėl į jį 
neatsižvelgta. Atgal į katalikiškąjį Rymą? Neįvykdoma mintis! 

Bet išeities būta; ji atsirado humanybės religiją (Humanititsreligion) 
grindžiant ir skelbiant; tai buvo Vakarų Europos naujai išdirbtos 
pasaulėžiūros išdava. 

Siekdami religinės vienybės, daugelis tapo apaštalais to judėjimo, 
kuris siekė mokslu viską atnaujinti, pritildyti gyvenimą ir viską 
nušviesti jį pasitelkus. 

Todėl nebuvo tai atsitiktinas dalykas, kad mokslinės, ypač literari- 
nės, vienumos tiltų statytojai taip pat buvo religinės vienybės tarpinin- 
kai. Kadangi kelias į tą antrąjį, aukštesnio pobūdžio susivienijimą ėjo 
per anų laikų filosofiją, tad vokiečių klasikai tapo taip pat filosofais, 
vieni iš prievartos, kiti iš palinkimo. 

Jenoj Kantas buvo vainikuotas karalius; jo žodžiai buvo auksu atsve- 
riami ir padaryti giliausių studijų centru. Iš šio Karaliaučiaus miestiečio 
raštų buvo stengiamasi sudaryti mokslinę sistemą. Šioj besiveržiančioj 
pirmyn sistemos srovėj yra profesorius Schilleris, kuris išsiveržia iš 
savojo leibniciškų minčių rato, pasiekia Kantą ir - veržiasi dar toliau. 

Weimare viešpatavo Goethe. Tai vokiečių literatūros sostinė, kur 
formos žvilgsniu gabus frankas tvirtai laikė rankose siūlus, ateinančius 
kaip iš mokslininkų, taip ir iš liaudies, ir audė išjų neturintį sau lygaus 
gražumo audeklą. Goethe, išeidamas iš Spinozos pažiūros, stengėsi šį 
mokslą pagilinti ir apdirbti, norėdamas susidurti su netolimoj geogra- 
fijos minčių ir padėtimi Jenoj karaliaujančiu Kantu ir jį pralenkti. 

Jena taikė į Weimarą, Weimaras klausėsi, kas darosi Jenoj. Ryšiai vis 
stiprėjo, nes jie buvo artimi visiškai susijungti ir susilyginti. Ypač su- 
stiprėjo minčių ryšiai tarp šių dviejų centrų pasirodžius Weimare pačiam 
Jenos profesoriui Schilleriui. Poezija tapo filosofija, kadangi ji siekė 
religijos. Jos poetinio pasaulio filosofiškas turinys lengvai suprantamas. 

Schilleris yra poetas ir galvotojas. Jo literatūra tapo kaip tik savosios 
pasaulėžiūros nešiotoja, prie kurios suformulavimo nemaža prisidėjo 
Kantas. Bet Schilleris nėra tik filosofiškai išlavintas poetas; jis yra lygiai 
ir didelis poetiškas filosofas. Tai aiškėja iš daugybės jo traktatų, kaip 
antai, iš straipsnio apie „Anmutund Wūrde“ (1793), „Vom Erhabenen“ 
(1793), iš „Briefe ūber die aesthetische Erziehung des Menschen“ (1795), 
„Ueber naive und sentimentale Dichtung“ (1796); toliau iš eilėraščių: 
„Die Kūnstler“, „Das Ideal und das Leben“ ir „Resignation“ (kurio 
ištrauka mūsų pradžioj cituota). Ne mažiau sužinome apie jį kaip poetą 
ir filosofą iš jo laiškų Goethe'ei, Kėrneriui ir kitiems. 

Schillerio pavyzdys yra įdomus, bet ar jis yra tipiškas nušviesti 
santykiui tarp poezijos ir filosofijos arba atvirkščiai? Tas klausimas 
domina mus jau nuo senesnių laikų ir veda mus tų dviejų dalykų 
santykius studijuot per visą istoriją... 

Kitokioj šviesoj stoja ši problema, jei užduosime klausimą: ar kai 
kurie pavieniai filosofai dalyvauja poezijos puotoj? Labai įdomus taip 
pat yra klausimas, kokias literatūros formas filosofija mėgsta pasirinkti 
savajam reiškimuisi. 

Konstatavus, kiek poezija ir filosofija yra linkusios prie viena kitos 
ir kiek jiedvi viena kitos prisigėrusios, pajudintoji problema 
neišsprendžiama. Šiam klausimui tenka dar klausti kitas, kurį galima 
šiaip suglausti: „Ar tuodu dalyku nesistengia išsiskirti?“ Atsakymas 
čia gali būtų formuluojamas vėl iš įvairių žvilgio taškų, kaip antai, 
istorijos, iš kur mes sužinosime, kaip šios pastangos išsiskirti reiškiasi 
chronologijoj ir dėl kurios pusės kaltės tai įvyksta —- ar poezija, ar 
filosofija nori pirmoji skirtis? Toliau geistina sužinoti, kurios filosofinės 
pakraipos pirmiausiai ir anksčiausiai pretenduoja atsiskirti ir nuo kurių 
būtent literatūros rūšių filosofija stengiasi pirmiausiai pasilaisvint. 

Tos rūšies tyrinėjimų išdavos turi žymią vertę, tačiau jos dar neveda 
mūsų į santykio tarp poezijos ir filosofijos esmę. Tai pagrindinei 
problemai privalu todėl skirti atatinkamą jai specialų tyrinėjimą. 

Čia pateiktoji studija tinka abiejų sričių susiartinimo problemai; 

būtent mums buvo čia įdomu formaliai ryškus santykis,t. y. klausimas, 
kuriomis literatūros rūšimis naudojasi filosofija, artindamasi prie 
poezijos. 


PAMOKOMASIS EPO EILĖRAŠTIS 


PARMENIDAS. — Kaipo vienas geriausių pavyzdžių filosofijos ir 
poezijos ryšiams įrodyti yra Parmenido pamokomasis epo eilėraštis, 
skirstomas į dvi dalis, būtent: „Tiesa“ ir „Vylius“. Parmenidas iš Eleos, 
kilęs iš aukštos giminės, pasidarbavęs ir politikoj, parašė savo kūrinį 
apie 470 m. pr. Kr. Nesutikdamas su Heraklitu, kurio dėsnis panta rhei 
(viskas teka) jam nenušvietė pakankamai dalykų būties, jis - eleatų 
mokyklos galva — bandė išdirbti būties sąvoką remdamasis ta 
pasaulėžiūra, kuriai Ksenofanas buvo tik pradėjęs skinti kelią. Jo 
mokslas yra atmetimas nebūties bei tapsmo ir pripažinimas vien tik 
būties. 

Kiek paprastas atrodo šis mokslas, tiek sunku jį išgliaudyti iš jo 
raštų likučių. Tačiau jo minčių formulavimo aiškumui kliudo ne tai, 
kad tikjo raštų fragmentus teturime, bet ypač jo minčių reiškimo būdas. 
Jis yra visas prisigėręs poetinės dvasios, apdovanotas lakia fantazija ir 
lyg bokštas kyla virš sausos abstrakcijos. Jis bando žavinčiais vaizdais 
nurodyti tai, ko negali pasiekti arba nedrįsta galvoti jo tyrinėjąs protas. 
Jo asmeny žymios reikšmės poetas tampa filosofiškos mokyklos galva. 

Kaip tik šis šalto protinio darbo ir drąsių vaizduotės skrajojimų 
susijungimas suteikia jo filosofijai charakterį kažkokio nuostabaus 
vidurio tarp filosofijos ir poezijos. Šis kūrinys, atsižvelgiant į formą ir 
turinio vaizdavimo būdą, reiktų pavadinti pamokomuoju eilėraščiu, 
bet jo pagrindinę problemą privalu priskirti filosofijai. Todėl šis 
eilėraštis yra abiejų mokslų objektas, tačiau iš tikrųjų nė vieno jų 
nepripažįstamas, amžinai vaikomas iš vienų būklių į kitas, abiejų 
kritikuojamas ir vargu randa kur visai objektingą įvertinimą. 


T. LucRecijus KaRas. - Parmenido kūrinys rado lotynų kalboj sekėjų, 
būtent filosofinio pobūdžio pamokomojo eilėraščio pavidalu „De rerum 
natura“, kuris mums liko 6 knygose nepabaigtas ir kurio autorius yra 
Titas Lukrecijus Karas (T. Lucretius Carus). 

Lukrecijų pažadino kūrybai Epikūro mokslas. Jis tampa Epikūro 

mokslo skelbėju ir juo pripildo savo veikalo turinį. Kaipo mokslininkas 
jis nori įrodyti skelbiamojo mokslo teisingumą ir pateikti jo vienintelį 
pateisinimą. 

Tad Lukrecijus toli gražu neprilygsta Parmenidui, kuris patiekia 
savo mintį pamokomajame eilėrašty. Jis yra tik sekėjas jau sukurtų 
dalykų ir pergalvoja tai, kas jau pirma galvota. Tačiau užtat jis nori 
didesnėmis protinėmis priemonėmis įrodyti Epikūro mokslo tikrumą. 
Jo įrodymų turinys yra dažnai labai menkas, ir gan dažnai - jei jo 
supratimu įrodymas nėra tinkamai pamatuotas -jis remiasi pačiu savo 
mokytoju, nes jei šis taip tvirtinąs, tai ir tvirtinimas turįs būti teisingas. 
Jo kūrinys yra silpniausias ten, kur turima reikalo su įrodymais ir 
prieštaravimais. Čia galima sutikti sausų ir viena kitai prieštaraujančių 
vietų, kurios mums aiškiai parodo „filosofo“ silpnybes. Tačiau yra visai 
kitaip, kai Lukrecijus ima ieškoti savo mokslo tvirtinimui įrodymų iš 
visų gyvenimo bei gamtos sričių ir čia sukaupia visas savo turtingas 
istorijos žinias, kai jis klajoja po dangaus ir žemės erdves, skolindamas 
iš žvaigždžių savo kūriniui žibėjimo, ir savo žodžiais suvaržo virpan- 
čius pragaro šešėlius. 

Tai, ką jis gina, yra teorija, kuri, kaip mes šiandien žinome, nesilaiko: 
jo mokslas apie atomus, apie anksčiau buvusius pasaulius, kurie nyksta 
ir vėl tveriasi, jo pažiūros į sielą bei dvasią ir jų santykius su kūnu 
(trečiojoj ir svarbiausioj jo eilėraščio daly), jo aiškinimai apie jausmų 
suvokimą, pasaulio atsiradimą ir palengva einančią žmonijos raidą. 

Nuostabiais ir keistais vaizdais Lukrecijus nori praskleisti tuos 
rūkus, kuriais religija apgaubia žmoniją. Jis apdainuoja jos pergalės 
garbę, turinčią įvykti per mokslinį pažinimą. Bet kaip sekasi su tuo 
„moksliniu pažinimu“, mes galime susekti iš mitologijos, kurią epi- 
kūriečiai stato ant senovės griuvėsių. 

Tačiau žinojimas jo eilėraščio gali pasiteisinti iki šiai dienai vienu 
atžvilgiu, tai būtent, kad jame puikiai vaizduojama gamta ir gyvenimas. 
Geriausia jo pusė yra ta, kad protinis žvelgimas į dalykus, kuris duoda 
jam gyvos vaizduotės galios, leidžia jam sekti pažintuosius dalykus 
lig neįmatomų prigimties gelmių ir siekti už proto ribų į paslaptin- 
giausius dvasios užkampius. 

Filosofiškai apsvarstyti dalykai verčia juos tinkamai pergalvoti, ir 
šis įkvėpimo pagautas epikūriečių sekėjas pasiėmė įrodyti savo 
mokytojo tvirtinimų tikrumą. Epikūras patiekė veikalui idėjas, o 

Lukrecijus formą. Tačiau ir iš to neišėjo graži visuma, nes filosofinio 
įkvėpimo pagautas poetas ne visai suprato savo mokytojo mokslą. Jo 
protas buvo per mažas visam „Epikūro“ turiniui. 

Jis ramino nerimstančią sielą šitaip: turi taip būti, nes taip mokytojas 
mokė, o likusią dalį jis papuošė brangiais poezijos akmenėliais. Jo kūno 
akis jautė grožio jėgą, bet dvasios akis buvo per silpna neaiškioms 
sąvokoms suprasti. 

Lukrecijus yra poetas, kuris, pamėgęs vieną filosofą, pats panorėjo 
tapti filosofu ir dėl to sugadino savy poeto dovaną netapdamas filosofu. 

Lukrecijus buvo rymietis, kuris važiuoja pasikinkęs nelygią ir 
pavojingą porą, būtent protą ir vaizduotę, nepajėgdamas sulaikyti 
proto, kuris užkerta kelią fantazijai. Galų gale važiavimas išeina 
nelaimingas. 

Lukrecijus yra filosofiškos mokyklos poetas, Parmenidas - poezijos 
įkvėptas kitos tokios mokyklos vadas. Poetas Lukrecijus yra filosofo 
Epikūro šauklys, o Parmenidas, poetas, yra šauklys Parmenido, filosofo. 
Nežiūrint į šitą esminį skirtumą, juodu susitinka viename dalyke: savo 
mintis juodu dėsto plačiais eilėraščiais. 


NiETzsCHE. - „Zaratustra“ yra didžiausias ir žymiausias Nietzsche's 
veikalas, kurį ir jis pats laiko svarbiausiu. Čia, Zaratustros asmenybės 
padedamas, Nietzsche mums patiekia pats savo filosofiškas pažiūras, 
kurias jis turėjo kūrinio atsiradimo laikotarpiu, t. y. 1883-1891 m. 
Pirmuoju savo gyvenimo periodu jis buvo laisvas nuo valios kančių 
meno kultūros skelbėjas. Čia jis parodo aiškią priklausomybę, iš vienos 
pusės, nuo Schopenhauerio, kuris turėjo jam teorinės įtakos, ir, iš kitos 
pusės, nuo Richardo Wagnerio, kuris suteikė jam praktinio nusistatymo. 
Tarp 1878 ir 1882 m. patenka jis į pozityvizmo srovę ir tampa mokslo 
kultūros šalininku. Trečiąjį periodą, 1882-1889 m., jis pasiekia kaip 
poetas ir filosofas savo viršūnės. Šalia kitų to periodo veikalų, kaip 
antai, „Jenseits von Gut und Bės“ (1886), „Zur Genealogie der Moral“ 
(1887), „Der Wille zur Macht“ (1888) padovanoja mums Nietzsche ir 
savo „Zaratustrą“ („Also sprach Zaratustra“). 

Tame veikale, kaip ir apskritai imant jo trečiąjį periodą, Nietzsche 
pasirodo esąs aristokratiško individualizmo atstovas. Darwino 
veikiamas jis mato savo idealą „viršžmogyje“, kuris su savo milžiniška 
valia tapti galingam atvaizduoja aukštesnėmis lytimis žmogaus tipą. 


47 


„Viršžmogis“ neprivalo būti varžomas jokios vergų moralės - o tokia 
jam esanti krikščionybės moralė. Jis gyvena pagal savo „širdies moralę“. 
Šalia svarbiausiųjų veikalo minčių - amžino visų dalykų grįžimo — 
svarbiausia „Zaratustros“ turiny idėja yra minėtoji „viršžmogio“ idėja. 

Ar tai yra ir forma, ir turiniu filosofija ir poezija? Sunku spręsti. 
Žinoma, Nietzsche turėjo savotiškų filosofinių minčių, kurios pasirodo 
šitame kūriny; bet, iš kitos pusės, taip pat negalima ginčyti jo didelės 
poetinės dovanos. Stiprus sielos gyvenimas, jo gražus pajautimas, kuris 
amžinai kovoja su abstrakčiais dalykais, sudaro esmingąjį Nietzsche's 
kūrinių pagrindą. Dažnai tik grynai formalus gėrėjimasis žibančiai 
nudailinta forma verčia autorių prie tam tikrų, pirma visai negalvojamų 
formulavimų bei minčių. Nietzsche dažnai vadovaujasi daugiau meno 
negu mokslo taisyklėmis. Tai ypač dažnai sutinkame „Zaratustroj“. 

Norėdamas iš savo aistringai sujaudintos sielos iškelti „viršžžmogio“ 
ir „amžinojo grįžimo“ idėjas, Nietzsche turi parašyti epinį eilėraštį. 
Sąvokos būtų per silpnos, formulavimai per siauri, logika per trapi 
tokiai milžiniškai medžiagai. Pagal turinį ir formą „Zaratustra“ yra 
poeto veikalas. Įgeltas aistringų jausmų, varomas žėrinčio ilgesio jis 
perskrenda romantiškas visos tikrenybės ribas, vaikydamasis paskui 
žibančius, bet tolimus idealus. „Viršžmogis“, „amžinas grįžimas“ yra 
meniški išgyvenimai, aistros sukeltos hipotezės, tačiau neįrodytos, 
vaikomos iš paskutinių jėgų, bet nepasiekiamos, kalnų viršūnės 
žibančios ir šviečiančios, bet be slėnių, vedančių į žmones. 

Kaipirvisuose Nietzsche's veikaluose, taip ir „Zaratustroj“ randame 
tą pačią begalinę jausmo jėgą, kuri veržiasi per visas kliūtis kaipo 
skriejanti viesulo greitumu fantazija, nuostabų sakinių ritmingumą, 
žvilgančius vaizdus ir pragariško tamsumo žodžius. Logikos nuoseklūs 
dėsniai, abstrakcijos, sąvokos, formulės - visa guli jo meniškos prigim- 
ties baisaus prasiveržimo ir veikimo sukriušta į dulkes. 

Kova tarp filosofų ir poetų dėl šio pamokomojo epinio eilėraščio 
nėra smarki: poetai duoda jam poezijos srity piliečio teises. Daugelis jų 
reikalauja jo audringai. O filosofai vos nežymiai paliečia „Zaratustrą“, 
kuris jiems - matuojant jų filosofijos šablonu - atrodo per daug iškrypęs 
iš vėžių. Apie jį filosofai kalba su pasigailėjimu, beveik kaip apie „sūnų 
palaidūną“. 

ROMANAS 


VoLrTAIRE'As. — Voltaire'as, kaip irjo pagarsėjęs amžininkas J. J. Rous- 
seau, su pamėgimu įvilkdavo savo filosofiją į romanų formą. Savo 
veikale „Candide“ (1759) Voltaire'as polemizuoja su optimistinėmis 
Leibnizo nuomonėmis ir jo devizu: „Visa yra gera šiame geriausiame 
iš visų galimų pasaulių.“ Jis sustato priešgynybes pasaulio tvarkoje, 
nori įrodyti, kad bloga pergali gera ir kreipia mūsų dėmesį į tas klaidas, 
kurių padarome tikėdamiesi geresnės ateities. 

„Zadige“ (1748) Voltaire'as vaizduoja mokytojo, doro žmogaus 
likimą, kuris po daugelio nelaimių pagaliau tampa karaliumi. Šio 
romano tikslas yra mums įrodyti, kad žmonės visai nėra savo likimo 
viešpačiai, bet tik priešpaskyrimo įrankiai, vedami pagal jo valią. Mums 
žinoma tik jo paslapčių dalis, dėl to šis romanas ir pavadintas „La 
Destinėe“. 

„Micromėgas“ (1752) yra aštri satyra Fontenelle'o veikalui „La 
Pluralitė des Mondes“. Vienas Sirijaus žvaigždės gyventojas, kuris 
apsilanko Žemėje pasisvečiuoti, pajuokia jos gyventojus, nurodydamas 
jų kvailybes. 

Prieš anų laikų socialinę tvarką Voltaire'as stoja savo apsakyme 
„L'Ingėnu“ (1769), kuriame jaunas, naivus žmogus Huronas dėl savo 
per daug atviro ir laisvo būdo iškenčia daug sunkenybių. Tame apsa- 
kyme, kuris skiriamas ypač liaudžiai, patiekia jis ir savo kitų pažiūrų į 
Bažnyčią. 

Šie ir kiti Voltaire'o romanai yra prisigėrę jo filosofiškų pažiūrų. Jos 
prieš nieką nesustoja, bet ir nieko nauja nesukuria. Tuo galima iš dalies 
paaiškinti tai, kad Voltaire'o filosofiniai romanai yra mažiau žinomi 
negu kiti jo veikalai. 


J. J. Rousseau. - Ir Rousseau filosofavo, būtent romanų pavidalu, 
kaip ir kartu gyvenęs didelis jo priešininkas Voltaire'as. Savo filosofiją 
Rousseau stengėsi išplėtoti šiuose trijuose romanuose: 1. „Nouvelle 
Hėloise“ (1761), 2. „Contrat sociale“ (1762), 3. „Emile“ (1762). 

Tuose veikaluose jis ypač gyvai gvildena problemą žmogaus 
padėties visuomenėj, atstovaudamas tai nuomonei, kad žmonės gali 
išsigelbėti iš perkultūrėjimo arba nekultūringumo grįždami į gamtą. Šiuo 
mokslu jis norėjo pralaužti gyvenimą, aukodamas jam savo jausmų galią. 

„Nouvelle Hėloise“ yra pirmas didesnis veikalas, kurį jis parašė 
laiškų pavidalu, sekdamas Richardsono „Clarissą“. Gamtos vaizdų 
(Alpės ir t. t.) ir savo sentimentalumo srovę jis pertraukia įpindamas 
moralės elementų, kurie kyla iš neaiškaus religingumo. Julija pagydo 
nesveiką bendruomenę, grįždama prie jos seniausios formos — 
šeimynos. 

Antrajam filosofiniam romanui tezę davė anglų filosofas Locke'as, 
gyvybę ir formą — Rousseau. Visuomenė gali būti išgelbėta tik per 
individo reformą. Tam įrodyti R. parašė savo „Emilį“. Šios knygos 
duoda gryną teoriją, ir R. pats netikėjo, kad jo reikalavimai galėtų būti 
pritaikomi gyvenime. Į veikalą įterpta pasakojimas „Profession de foi 
du vicaire savoyard“, kuriame jis skelbia deistinę, be dogmų, gamtos 
religiją. 

Didžiausią filosofinę reikšmę turėjo Rousseau „Contrat sociale“, 
kur jis nori paaiškinti teisę susidarymo bendrosios valios iš pavienių 
piliečių valios ir valstybės kilimą iš piliečių tarpusavio susitarimo. Šis 
veikalas, kuris baigiasi pastabomis apie tikėjimą Dievą, būsimąjį 
gyvenimą ir t. t., gali tuo pasididžiuoti, kad turėjo įtakos teisės ir 
valstybės mokslams. 


CARLYLE'AS. - Tarp daugelio romanų, kurie sakosi esą poezija, tačiau 
sąmoningai ar nesąmoningai turi daugiau filosofijos, pirmiausia yra 
anglų rašytojo Thomo Carlyle'o romanai. Tačiau jis ilgą laiką buvo 
laikomas istoriku ir poetiškos orientuotės rašytoju, o jo filosofiškoji 
reikšmė visai nustumiama užpakalin, kol pagaliau pastebėta, kad jo 
esama filosofo ir poeto. Tai pareina nuo savybių jo vaizdavimo būdo, 
kuris nėra visai sistemingas, todėl tik daug sykių perskaičius jo raštus 
(Chapmano leidime jų yra keturiasdešimt) tegalima pažintį jo, kaipo 
filosofo, reikšmę. Jis nužengia toliau už racionalistinę filosofiją ir stoja 
prieš Auguste'o Comte'o ir jo mokinio Hippolyte'o Taine'o pozityviz- 
mą. Šis savo mokytojo pažiūras buvo pritaikęs dvasios istorijai, stengda- 
masis sumažinti iki minimumo individo dalyvavimą istorijos judėjime. 
Carlyle'as, būdamas tos nuomonės priešininkas, tvirtai ir primygtinai 
pabrėždavo kuriamosios asmenybės vertę istorijoj ir norėjo, kad ji būtų 
pripažinta. 

Tą mintį Carlyle'as išplėtoja daugelyje romanų. Jie nėra pavadinti 
tokiais, kaip antai, veikalas apie „Sartor resartus“ (1833-1834 m.), 

kuriame jis išdėstė savo filosofines pažiūras apie prancūzų revoliuciją 
(1837), apie Oliverį Cromwellį (1845), apie Fridrichą Didijį (1858-1865). 
Ypatingos meninės vertės yra du paskutiniuoju veikalu, kuriuose kyla 
iš kapų galingi praeities žmonės, ir jų gyvenimas atgyja senobiniame 
grožy. Jo poezijos burtų lazdele mostelėjus, daiktai virsta gyvais kūnais. 
Lyg pranašas, kuris tačiau žiūri ne į ateitį, bet į praeitį, pažadino jis ją 
naujam gyvenimui poezijoje. Jis skaisčiomis spalvomis atvaizdavo tai, 
kas pirma gulėjo negyvos medžiagos pavidalu sudulkėjusiuose 
archyvuose. Jo poetiškoms akims ten pažvelgus, atsirado kūrybai 
medžiagos, pro kurią kiti buvo praėję. Jis yra praeities kūrėjas (antrasis 
kūrėjas). 

Jo romanai yra tos rūšies, kad dar šiandien daugelis jų nelaiko poezija 
ir primeta filosofams, o šie, bodėdamiesi jų, norėtų juos priskirti poezijai. 


AFORIZMAI 


Greta pusiau arba visai religinių himnų mistinio panteistinio turinio 
sutinkame aforizinų, kurie pateikia ryškiausia forma apvilktų minčių, 
skiriamų dažniausiai mokytiems žmonėms. Tos mintys yra proto 
logiškai suformuluotos, o savo poetine forma nori patraukti kartu 
skaitytojo arba klausytojo protą ir širdį. Tai yra toks vaizdavimo būdas, 
kuriame dažnai nežinome, ar mintis ieško gražaus skambaus išreiškimo, 
ar skambūs žodžiai tinkamos minties. Bet tik prisiminkime, kad ši 
vaizdavimo priemonė buvo labai plačiai vartojama Liudviko XVI 
laikais, t. y. tuo laikotarpiu, kai prancūzų literatūra ėjo saulėtais keliais 
su Corneille'u, Racine'u, Moliere'uir kitais. Turėdami tai galvoj lengvai 
išspręsime aną abejojimą. 


PASCALIS su pamėga naudojosi aforizmais. Tik paskaitykime jo 
„Pensėes sula religion“. Jis gyveno kaip tik tais laikais, kai matematika 
buvo laikoma įrodomojo mokslo idealu; dėl to buvo bandymų perkelti 
jos reikšmę filosofijos metodui. Pascalis taip pat pabrėždavo, kad toj 
srity joks žmoniškas mokslas - nei metafizika, nei empirinės doktrinos — 
negali pasiekti matematiškosios evidencijos, kuri tarnauja racionaliam 
pažinimo siekimui, dėl to žmogus turįs juo labiau sekti savo sielos 
linkimą nujaust pilną tikėjimą. Todėl daugelis istorijos rašytojų suteikia 
Pascaliui mistiko vardą. 

NiETzsHE. - Tikrai joks kitas filosofas taip plačiai nevartojo aforizmų 
savo mintims reikšti, kaip Nietzsche, kuris, išskyrus pirmuosius 
kūrinius, vartojo vien aforizmus. Jis pasižymi juose kaipo stilistas ir 
lyrikas, todėl tai turi didelę įtaką prasidedančiam devyniasdešimtaisiais 
metais neoromantikų literatūros judėjimui. Nekalbant apie svaiginamą 
jo kalbos gražumą, aforistinė vaizdavimo forma ypač tinka jo idėjoms 
ir teikia raštams gyvumo. Prieš nustebusio skaitytojo akis jis gausiai 
beria įvairiaspalvius aforizmus be nuoseklios logiškos eilės, 
nereikalaudamas iš skaitytojo pagrindingo, visa vienijančio mąstymo. 
Aišku, jog taip skaitytojo nevargina. Nietzsche's raštai teikia skaitytojui 
smagumo, nuostabiu gausumu apiberia jį netikėtomis, iš netyčių 
užklumpančiomis mintimis, apakina jį dažnai stebuklingais, kartais 
nuostabiais sulyginimais, nepaprastais formulavimais. Dėl tokios 
begalinės stilistinės prabangos gausumo tenka dažnai paabejoti, ar 
rašytojui buvo svarbiau mintis išreikšti, ar jas poetiškai suformuluoti. 
Abejojama dėl jo vyno vertės, nes taurė, kurioj jis įpiltas, tokia brangi. 


LiCHTENBERGAS. - XVIII šimtmečio svarbiausias rašytojas, davęs savo 
mintims aforistinę formą, yra Gėttingeno mokslininkas G. Chr. Lich- 
tenbergas. Jis aštriai ir sąmojingai stoja prieš jaunosios kartos išsišo- 
kimus. Savo įžymių gabumų jis neišbandė jokiam didesniam veikalui 
parašyti. Vienatvės didingume, nutolęs nuo „mokyklų“ ir „žurnalų“ 
bei didžiųjų miestų „švietėjų“, jis tenkinosi supažindindamas mus su 
savo minčių pasaulio forma aforizmais ir kandžiomis satyromis. 


LyRINIS MONOLOGAS 


DeEscaRTEsAS. — Filosofija rado naują būdą pasireikšti Descarteso 
veikaluose, būtent lyriniu monologu. 

Čia mes turime reikalo su iš prigimties silpnoko kūno žmogumi, 
kuris kiek laiko pasimokęs scholastikų mokykloje, padaręs keletą žygių 
kariuomenėje ir šiaip sau pasibastęs po Europą, 1629 m. pasitraukė 
savo noru į vienatvę Olandijoj, kur jis gyveno per 20 metų, pamilęs 
savo „atsiskyrimo“ kraštą. Čia iš po jo plunksnos išėjo visi žymesnieji 
jo veikalai; pagrindinius savo mokslo bruožus jis turėjo susidaręs jau 
persikeldamas į Olandus. 

Nedrumsčiamoj ramybėj jis galėjo čia laisvai gyventi nesuvaldomam 

siekimui - ištirti tiesą. Nesuvaržytas savo laiko įtakos galėjo jis brandinti 
savo sistemą. Prieš jo akis pasirodė naujas tiesos pasaulis, jis tikėjosi 
einąs nesugriaunamos tiesos pėdsakais, ir tai jam suteikė pasitikėjimo 
savimi bei ramumo jausmą. 

Tuo pačiu laiku karo sunkenybių ir kūno kančių išvargintas filosofas 
rado laimę ne tik savo protui, bet ir širdžiai; nes Descartesas, gyven- 
damas Olandijoj, laikėsi aristokratiškai, kaip pritinka prancūzų bajorui. 
Įvairiuose rateliuose jis susipažino ir su moterimis, kurių viena kita 
tapo jam artimesnė. Meilė, kuri pasiekė jį kaipo visai naujas reiškinys, 
padarėjį laimingą ir ypač gerą įtaką jo jausmams darė ištikimas ir gilus 
draugavimas, susidaręs ant dvasinių pagrindų, kurį jis palaikė su 
kunigaikštyte Elžbieta, nelaimingojo kurfiursto Fridricho V iš Pfalco 
dukterimi. Po epiškai praslinkusios jaunatvės (1596-1617), po 
dramatiškos jo gyvenimo dalies Trisdešimties metų kare (1617-1624), 
kuriame jis net pasižymėjo Prahos mūšy, Olandijoj prasidėjo jo 
gyvenimo lyriškasis laikotarpis. Moterų įtaka buvo jam tuomet taip 
didelė, kad jis savo svarbiausią veikalą „Les principes de Philosophie“ 
(1624) dedikavo savo sielos draugei. Taip pat moteris pajėgė jį išvilioti 
iš to kalėjimo, kuriame jis savo noru buvo užsidaręs. Tai padarė labai 
jautrios dvasios ir savarankiškai mąstanti Švedijos karalienė Kristina. 
Moterys, kaip antai, ponia de Sablė ir ponia de Grignan, domėjosi ne 
tik jo filosofija, bet ir tolimesne to mokslo raida. 

Tuo metu Descartesas buvo pilnas ramaus linksmumo. Tai aiškiai 
matome iš jo laiškų. Ta tyli nurimusio keleivio ir karžygio laimė, kuris 
tarnavo Maurice'o Nassau ir Tilly vadovaujamas, žymi visuose jo 
darbuose ir pagaliau jo „Discours'e de la mėthode“ (1887), kuris įgauna 
tam tikrą lyrišką atspalvį. 

„Les Discours“ yra monologas. Visa savo prigimtimi Descartesas 
buvo priešgynybė mokslininkų luomui. Jam visai nerūpėjo perteikimas 
sąvo minčių kitiems. Atvirkščiai! Jis net saugojosi išeiti su savo raštais 
viešumon, įbaugintas neseniai įvykusio Galilei teismo. Jis nustojo 
rūpinęsis savo pirmuoju didžiuoju darbu, būtent „Kosmologija“, kurią 
jis buvo paruošęs 1633 m. net ligi baltraščio, bijodamas susidūrimų su 
Bažnyčia ir pasaulinėmis įstaigomis. Descartesas nesiekė literato garbės. 
Jo faustiškas veržimasis prie absoliučios tiesos pažinimo be paliovos 
stūmė jį į asmenines studijas. Paskučiausiam gale visi jo tyrinėjimai, jo 
aistringas veržlumas pažinti tiesą tarnavo tik jam pačiam pasimokinti. 


53 


Jis filosofavo iš savęs ir pats sau; Olandijoj jis tapo įasmenintu paties 
su savimi pašnekesiu. 

Filosofijos istorija vadina jį naujųjų laikų filosofijos įkūrėju, filosofai 
priskiria jį prie didžiausiųjų iš savo gretų. Bet ir literatūros istorija, 
pirmiausia, prancūzų, reikalauja jo sau ir remiasi šiais dviem pagrindais: 
pirmiausia jau tuo, kad Descartesas rašė prancūzų kalba (nors ji kartais 
lotyniškai skamba, bet vis tik yra daug geresnė už Calvino „Institutions 
Chrėtišnnes“) ir būtent taip pašalino vienos lotynų kalbos įsiviešpata- 
vimą filosofijoj. Jo pavyzdys puikiai paveikė, nes Bossuetas („Connais- 
sance de Dieu et de soi meme“, 1741), Fėnelonas („Traitė de Texistence 
de Dieu“,1712), Malebranche'as („Recherche de la vėritė“, 1674) žengia 
Descarteso pramintu taku. Jo veikalai daug padarė ir stiliaus raidai: jis 
išmokė filosofuoti prancūzų kalba; sudirbant filosofijos medžiagą, reikia 
stengtis, kad ji būtų aiški ir be jokių „puošiamųjų“ priedų, kurie 
drumsčia minties aiškumą. Gilios dvasios prancūzas Rivaroli (XVIII 
šimtm.) pojo galėjo pasakyti: „Ce gu in'est pas clair, n'est pas frangais“, 
nes Descarteso stilius tapo šimtmečiams pavyzdžiu. 

Taip Descartesas filosofas gauna vietą ir literatūroje. Juo mažiau 
nori filosofai jį išleisti iš savo gretų, tuo džiaugsmingiau priima jį poetai, 
kurie mato jame -nors ir truputį keistoką - lyriką. Lyrika yra subjektyvi 
poezijos rūšis. Descartesas visuomet pradeda nuo savęs; viskas išeina 
iš subjekto, nes pirma turi būti neginčijama tai, kad aš esu ir mąstau, o 
tik paskui tyrinėjimo ratas gali būti išplėstas lig kitų būtybių ir daiktų. 
Dėl to pirmiausiai svarbu yra žinoti, kad „cogito, ergo sum“. Descartesas 
yra filosofijos lyrikas, jo forma — monologas. 

Dar panašiai filosofavę yra ir Markas Aurelijus savuose pasikalbė- 
jimuose su pačiu savim, Augustinas — „Solilokvijuose“, Nikolajus 
Kuzietis ir Schleiermacheris savuose monologuose. 


DRAMINIS DIALOGAS 


PL aTONAS. — Filosofija siekia ir dramos sritin. Tai, ką ji formulėmis 
ir sąvokomis kalba protui, gyvais dramatiškais pašnekesiais stengiasi 
perteikti fantazijai. 

Tąja priemone pirmiausiai pasinaudojo Platonas, kuris, pats 
būdamas iš prigimties poetas, giliai įvertino poetiško reiškimo 
priemonių svarbą filosofijos mintims perteikti. Dialogo formos 

vartojimą perėmė Platonas iš savo mokytojo Sokrato ir kaipo pedagogas 
ją tinkamai įkainojo, nes ji suteikė jam galimybę klausimus gvildenti 
gyvai ir visapusiškai. Atrodo, kad draminiai dialogai yra tik raštu 
atvaizduotos jo asmeninės pamokos Akademijoj, todėl iš tikrųjų 
filosofiška dramatika turėjo būti labai gyva. Jaunesnis Platonas buvo 
ligi tam tikro laipsnio dramatikas, kuris visur vaizduoja pats save, 
norėdamas praskinti savo idėjoms kelią. Grynai mokslinis tyrinėjimas 
buvo jam tik viena mokslinio veikimo pusė. Kaip impulsyvus žmogus 
siekia jis ir už savo srities ribų. Dalyvavo kaipo gimnastas rungtynėse, 
kariavo kare, keliavo į tolimas keliones, norėjo lankyti svetimas 
valstybes, pagydyti savo laikų gyvenimą savo mokslu. Dramatiškas jo 
elementas sudaro jo būdo branduolį. Ir dėl to jis žymus ne vien 
gyvenimu, bet ir veikalais. 

Jo filosofija yra kilusi iš išgyvenimų ir mokytojavimo. Iš jo veikalų 
dvelkia dramos atmosfera, pats filosofavimo procesas atvaizduotas 
dramatišku gyvumu. Asmenybės pasirodo mūsų akyse plastiniu 
aiškumų. 

Kaipo meno kūriniai geriausiai pasisekė Platonui „Symposion“ ir 
„Phaidon“ ir visur - išskyrus Sokrato apologiją - yra parašyta dialogo 
forma. Apdirbimas meno atžvilgiu ne visur yra toks pats; kaip antai, 
dialoguose, parašytuose senatvėj, Platonas yra žymiai silpnesnis. Dėl 
to „Timaio“ ir „Įstatymų“ dialogo forma atrodo kaip scheminiai 
paskaitos rėmeliai. 

Be formos ir pats minčių sugrupavimas yra daugiau meniškas negu 
moksliškas. Jo kalbos forma yra puiki, meniškas stilius sąmoningai 
pritaikomas. Jo vaizdavimas pasižymi ne tik aiškiu problemų kėlimu 
ir kritiška metodika, bet ir aukščiausiu gyvumu bei pažiūrų išplėtojimo 
lengvumu. Ilgai negalvodamas meta Platonas savąsias sąvokų 
priemones, kur jos jam rodosi nepatenkinamos, pasinaudodamas 
alegoriniais pasakojimais, vadinamaisiais mitais, kurių motyvai imami 
iš pasakų ir padavimų apie dievus. Tuo žvilgsniu jam yra brangios 
Dionizo misterijos, iš kurių jis pasiskolina savo dialogams („Gorgias“, 
„Phaidros“, „Phaidon“ ir „Politeia“) fantastinių vaizdų apie sielos 
nemarumą ir gyvenimo po mirties įsivaizdavimo papuošimų. 

Platonas pasirenka savo dialogams ypatingus pavadinimus, kaip 
tai yra daroma su dramomis. Taip pat ir savo kalbai jis daug skolinasi 
iš antikos tragedijos, kuri sukūrė stilizuotą kalbą. Savo studijų objektų 

padarė jis ir komediją, kurią praturtina gyvąja kalba. Platonas, matyt, 
mokėsi dramos ir, atsisakęs nuo poezijos, vis tik laikosi dramos 
vaizdavimo formos, kuri įgalino ginčijamuosius klausimus pasiaiškinti 
kalba ir veikimu. Dialoguose dažnai ginčas varomas smūgis po smūgio, 
ten kur tonas iškyla iš aistros arba dalyko garbinimo. Dialogo eiga yra 
visai lyg iš gyvenimo paimta: Platonas džiaugiasi vaizduodamas 
charakterį ir padėtį, taip pat pajuoką; ir polemika nėra jam svetima. 
Platonas pats buvo gyvas debatininkas. 

Taigi nėra tokios poezijos formos, kuria nebūtų pasinaudoję filosofai 
savo idėjoms reikšti. Pradedant giliausia lyrika ir baigiant judriausia 
dramatika, filosofija užgauna visas poetinės muzikos stygas, versdama 
jas aidėti savo idėjomis. 

Filosofijoj siela nusistato santykius su pasauliu. Tai yra milžiniškas 
darbas su milžiniška medžiaga. 

Per daiktinį pasaulį filosofija eina atsargiai, tirdama, lėtais žingsniais, 
tačiau metafizikos fantazijos sparnai perskrenda ir begalybę. Pasaulis 
ir viršpasaulis čia kalba į žmogaus sielą, joje aidi aukštų, aukštesnių ir 
pačių paskučiausių dalykų atgarsiai. Tokios gausybės protinių ir 
viršprotinių dalykų neišlaiko nesusijaudinusi jokia siela. Filosofiniam 
susijaudinimui ir nuotaikoms nėra nei sąvokų, nei formulių; ką čia 
protas nesuprantamai vos užsimindavo, tampa gyvybe ir skambesiu 
literatūros formose. Pasakymo silpnumas verčia filosofą prie poezijos 
formos. Ko ant filosofijos stalo randame tik trupinius, poezijai yra 
Lukulo puota. Tarp vidujinio filosofijos turtingumo ir jos išorinio 
pasirodymo yra ryški priešgynybė. Karališkam filosofijos žvilgsniui 
jokiu būdu netinka jos vargingas apsiaustas. Šito nelaimingo santykio 
tragediją poezija sušvelnina iki galimos laimingai baigtis dramos. Ji 
įkvepia gausiajai medžiagai gyvybės kvapą, įvelka drąsiausius dalykus 
į suprantamą ir smagią formą; poezija kyla ritmuose ir himnuose prie 
to, kas filosofiškai nepasiekiama ir yra už proto ribų. Tai, kas 
stebuklinga ir sunkiai suprantama, ji išreiškia alegorijomis. Kas protui 
paaiškėjo tik sunkiu mąstymo išgyvenimu, poezija moka aforizmais 
apibrėžti trumpai, tiksliai ir lyg žaisdama. Ilgą besitraukiančią 
mąstomojo nuoseklumo eigą ji pakeičia lengvai besiplėtojančiu eskizų; 
pasaulio įvykių milžiniškumą padaro ji lengvai suprantamą ir 

prieinamą skoniui pamokomuose epo eilėraščiuose; mokslinių 
argumentų ir sausų įrodymų tarpusavio kova tampa labiau prieinama 
iš satyros pusės; atsiskyrėlių filosofų gilinimasis į smulkiausius 
klausimus poezijoj tampa nuostabaus gražumo monologais; romanuose 
simbolizuojamas valstybės idealas tampa puikiu, įvairiaspalviu,judriu 
gyvenimu, kas šiaip laikoma svajonėlėmis ir lieka neįsivaizduojama ir 
kur mintytojo šaukimui neatsiliepia aidas, ten padeda poezija žengti 
toliau gyvais dialogais, kuriuose kiekvienas pašauktasis privalo 
pareikšti savo nuomonę ir nuomonių kovos karšty tamsiausia problema 
stoja apčiuopiama plastika prieš mūsų pajautų organus ir protą. 


BEETHOVENAS 


100 METŲ MIRTIES SUKAKTUVĖMS (III. 26) PAMINĖTI 


Ludwigas van Bethovenas gimė 1770 m. gruodžio mėn. turbūt 16 d. 
Bonoje, jaukioje Kėlno kurfiursto ir arkivyskupo rezidencijoje. Čia jo 
senelis buvo dvaro orkestro vedėjas, 1731 m. atkeliavęs iš Flamijos, 
vadinasi, ne bonietis. Ludwigo tėvas Johannas buvo kurfiursto dvaro 
dainininkas - karštuolis, silpnabūdis, girtuoklis, kaip ir jo motina 
(Ludwigo senolė), kuri, kaip alkoholikė, savo gyvenimą baigė uždaryta 
viename Kėlno vienuolyne. Ludwigo motina buvo Dievą mylinti 
moteriškė - tyli, liguista, daug ašarų išliejo gyvendama su alkoholiku 
vyru. Turėjo septynetą vaikų, ketvertas jų mirė, pasiliko Ludwigas, 
Karolis ir Johannas. Karolis ir Johannas buvo už Ludwigą jaunesni ir 
visu dangumi skyrėsi nuo jo. Ludwigo jaunystė šeimoje buvo labai 
liūdna ir skurdi. 

Jo gabumai muzikai anksti pasireiškė. Pradžioj pats tėvas ėmė 
Ludwigą mokyti skambint pianinu, dažnai barė ir mušė. Tėvas tačiau 
greit supratęs, kad jis blogas muzikos mokytojas, talentingam savo vaikui 
pasamdė svetimą mokytoją. Ludwigas dabar buvo mokomas pianinu 
skambinti, smuiku ir brače griežti. Vėliau brolis Willibaldas Kochas, 
pranciškonas, mokė jį ir vargonais groti. Amžinai skolose nugrimzdęs 
tėvas sumanė, pasinaudodamas jaunučio Ludwigo talentu, uždirbti kiek 
pinigų. Tam reikalui 1778 m. nusiveža jį į Kėlną koncertuoti, o 1781 m. 
drauge su motina siunčia į Olandiją. Bet pasisekimas menkas tebuvo. 

Dvyliktus metus eidamas Ludwigas jau puikiausiai sugebėjo pa- 
vaduoti savo mokytoją Neefę, kurfiursto dvaro vargoninką, o 1785 m. ir 
pats jau buvo antrasis dvaro vargoninkas. Puikus tada buvo Beetho- 
venas. Žalias frakas, žalios trumpos su sagutėmis kelnaitės, baltos arba 
juodos kojinės, pusbačiai, balta, šilkinė liemenė, perukas su kasa, graži 
kepurė ant galvos arba po kairiąja pažastimi, prie šono - špaga. Taip 

apsidaręs dalyvaudavo Beethovenas dvaro iškilmėse, kurių čia niekad 
netrūko. Ludwigas buvo žemo stoto, turėjo plačius pečius, trumpą kaklą, 
didelę galvą, strubą nosį; veidas pageltęs, tamsus (dėl to savumo žmonės 
jį vadindavo „ispanu“). Eidavojis greitais žingsniais, truputį susikūprinęs. 

Kolno kurfiurstas buvo galingas ponas, bet jo rezidencija nedidelė, 
tik 10 000 gyventojų, kurie, pasak vieno juokdario, „visi valgė iš 
kunigaikščio virtuvės“. Augančiam Beethoveno talentui čia, žinoma, 
per ankšta. Jo dvasia veržiasi į Vieną, į tą visos Europos muzikos centrą, 
kur gyveno keli šimtai talentingiausių muzikų ir didieji kompozitoriai 
Haydnas ir Mozartas. 1787 m. Beethovenui pasisekė nukeliauti į tą 
muzikos rojų ir būti paties muzikos dievaičio Mozarto mokiniu. 
Mozartas, išgirdęs Beethoveną skambinant, jau tada pranašavęs savo 
draugams garbingą jo ateitį šiais žodžiais: „Šitas vyras vertas dėmesio, 
apie jį kada nors kalbės visas pasaulis“. 

Motinos liga neleido Beethovenui ilgiau pabūti jo mylimoj Vienoj. 
Sugrįžęs į Boną palaidojo jis savo motiną, netrukus ir vienintelę sesutę, 
kurią visa siela mylėjo. Motinai mirus, Beethovenų šeimos gyvenimas 
vis labiau iro, nes dabar tėvas dar labiau nugrimzdo į degtinę. Ludwigas 
visą šeimos gyvenimo naštą ima ant savo pečių, rūpestingai globoja 
brolius, prižiūri tėvą. Jam nebebuvo kada mokytis ir lavintis savo 
specialybėj. 

Ponios Breuning namuose Beethovenas randa sau malonią užvėją, 
pamiršta savo šeimos skurdą ir vargus. Ponia Breuning buvo našlė. Ji 
labai stropiai ir gražiai auklėjo savo vaikus. Pamačiusi, kad Ludwigui 
daug ko trūksta, pati ima jį lavinti ir auklėti. Jos namuose Ludwigas 
pirmą kartą savo gyvenime patyrė kultūringos šeimos įtaką. Čia visi jį 
mylėjo, visi suprato jo padėjimą. Išsiblaškęs jaunuolis nurimo šviesuolių 
draugijoj. Čia jis išmoko gražiau elgtis su žmonėmis, čia jis pirmą kartą 
pažino moteris ir jų kultūrinančią įtaką. Taip pat p. Breuning namuose 
Beethovenas susipažino su grafu Waldsteinu, kurio rekomendacijos 
atidarė jam Vienos aristokratų duris, kai jis 1792 m. antrą kartą nuke- 
liavo į Europos muzikos sostinę. 

Į Vieną suėjo visi Europos keliai. 300 000 gyventojų rado čia sau 
pastogę. Italijos muzika ir gražuolės, Vengrijos piniguoti dvarininkai 
ir čigonai su savo aistringomis rapsodijomis, išdidūs Bohemijos 
kunigaikščiai, Lenkijos bajorai, kuriems per toli į Prancūziją - visiems 
čia yra vietos, visiems čia smagu. 

Vienos kraujas yra tikrai ypatingas. Jos gyslose teka visi Rytai ir visi 
Vakarai; tą nelabai germanišką kraują varinėja po Vienos kūną vokiška 
širdis. Čia visi sotūs, patenkinti, linksmi. Galvoti nereikia, nes ir be 
galvojimo žmonės laimingi. Protininkams nėra ko veikti Vienoje. Grafas 
Wickenburgas šitokiomis eilėmis aiškino, kodėl Kantas negimė Vienoje: 


„Ein Glūck, dass Kant sich nicht zu uns verloren, 

Sonst ging's wohl mit der strengen Ethik schief: 

In Wien hatt er ihn sicher nicht geboren, 

Den kategorischen Imperativ. 

Das Wort, ist soll' stimmt schlecht zum Wiener Triebe, 
Der uns nur handeln hei8t aus Lust und Liebe“'!. 


Vienos gyventojams ir politika nerūpi. Jų vieniška „politika“ — 
teatruose, koncertuose ir puotose. Čia Machiavelli vietoje yra Salieri, o 
Metternicho - Haydnas ir Mozartas. Visur, kiekviename žingsny, 
muzika. Imperatorius savo darbo dieną baigia grieždamas smuiku. 
Imperatorienė - dvaro koncerto primadona. Erzherzogas Karolis, 
atkakliausias Napoleono priešas ir nugalėtojas, mūšių išvakarėse savo 
stovykloje ruošdavo Haydno muzikos koncertus. Kiekvienas dvari- 
ninkas ir šiaip didikas turėjo savo kvartetą, o kitas ir didžiausią orkestrą. 
Ir jie patys dažnai pasižymėję muzikai. Mozartas labai dažnai 
diriguodavo tokiems koncertams, kur grodavo vieni aukštosios 
aristokratijos nariai. Ir tie koncertai įvykdavo 6-8 valandą ryto (!). 
Muziką mėgo ne vien didikai, bet ir paprasti piliečiai duodavo jai 
duoklę. Įvairių muzikos ratelių Vienoje buvo devynios galybės. 
Kompozitoriai savo veikalus demonstruodavo ne tik namuose, bet labai 
dažnai, ypač vasarą, vakarais ir po atviru dangumi, gražiose Vienos 
aikštėse, kartais iki vėlybai nakčiai. Tokiuose koncertuose grieždavo 
trio, kvartetai, kartais visas orkestras atlikdavo kokią simfoniją. 
Haydnas Mozartui mirus (1791 m.) užėmė pirmą vietą tarp kompo- 
zitorių ir tapo Beethoveno mokytoju, taip pat kurį laiką buvo toks 
naktibalda, nes dar jaunas būdamas netekęs vietos šv. Stepono 
bažnyčios chore, tokiems koncertams kompozicijas rašė ir pats juose 
smuiku griežė. Vienoje - kiekvienas kampelis yra muzikalus. 

Visi žymiausieji Vienos aristokratai maloniai priėmė Beethoveną, 
nesjis buvo grafo Waldsteino draugas ir Kėlno kurfiursto, t. y. impera- 
toriaus brolio, gabusis vargoninkas, kunigaikščiai Lichnowski, Esterha- 

zy, Lobkowitz, Kinsky ir kiti vienas už kitą stengėsi kuo nors jam 
įsiteikti. Visi didikai gerbė tą Reino krašto muziką, nors jis nebenešiojo 
mados drabužių, peruko, kasos, nors jo elgesys buvo ir keistas, ir 
šiurkštus (Vienos gyventojų mėgstamojo etiketo jis visai nesilaikė), o 
jo kalba buvo ir pasiliko tarmiška (visą gyvenimą jis kalbėjo Kėlno 
tarme). Bet Beethovenas mokėjo nuostabiai, dieviškai skambinti 
pianinu. Talentas išpirko visus trūkumus. Vienoje niekad netrūkdavo 
gerų skambintojų, o tais laikais jų buvo apie 300. Tačiau Beethovenas 
priešjuos visus buvo didelis kalnas, tolima žvaigždė. Ir pikčiausi priešai 
pripažino Beethoveno didelius pianisto gabumus, o artimesni bičiuliai 
jį laikė didesniu už Mozartą. 

Pirmais metais Beethovenas su didžiausiu rimtumu studijavo 
kompozicijos mokslą. Haydnas, Albrechtsbergeris, Schenkas, Salieri 
buvo jo mokytojai. Beethovenas stengėsi pažinti įvairias muzikos 
formas ir jų kombinavimo būdus. O viešai pasirodydavo tik kaip 
skambintojas. Jo mokėjimas išreikšti ir džiaugsmą, ir liūdesį, ir aistras, 
jo sugebėjimas melodijomis pavaizduoti dangų ir žemę Vienos žmones 
sužavėjo ir nustebino. Su savo kompozicijomis pradžioj nesirodė gerai 
žinodamas, kad neseniai mirusio Mozarto ir tebegyvenančio Haydno 
muzikos stilius visur viešpatauja, kad naujoviškus kūrinius Vienos 
žmonės pasitiks šaltai. Tiesa, ir jo paties pirmosios kompozicijos kvepia 
senuoju stiliumi. Ir dvi pirmosios simfonijos, ir pirmieji trio, ir sonatos 
iki op. 30, ir garsusis septetas, ir oratorija „Kristus Alyvų kalne“, ir 
baletas - vis mocartiško ar haidniško stiliaus. Bet toliau Beethovenas 
visai nusikreipė nuo savo pirmtakūnų. Užstojus XIX šimtmečiui jis jau 
ne tik geriausias skambintojas, bet ir žymiausias kompozitorius. Jis jau 
kelia ranką skinti laurų garbės vainiką, bet staiga baisi audra trenkia jo 
gyvenimo laivą į uolas. Ta audra -apkurtimas. Jo klausa pradėjo silpnėti 
1796 m. Pradžioj manė, kad liga nepavojinga ir nesiskubino gydytis. 
Betji vis plėtėsi, stiprėjo. Vėliau ir rimčiausios gydytojų pastangos nieko 
negelbėjo. 1802 m. jis jau nori nusižudyti. Juodų minčių vejamas bėga iš 
Vienos, ieško paguodos numylėtoje gamtoje. 

Gamtoje jam iš tikro buvo gera. Jis šaukia: „O Visagali miške, aš 
laimingas be galo: čia kiekvienas medis per Tave kalba. O, Dieve, kokia 
grožybė. Kaip ramu, kaip gera tokio miško glūdumoje, kalnuose, kaip 
mielajam tarnauti“ (1815 m.). Arba kitoj vietoj susijaudinęs kalba: „Man 
rodosi, kad laukuose kiekvienas medelis šnabžda: šventas, šventas, 

šventas“ (1815). Toje gamtoje, kurią vėliau savo VI simfonijoj nuostabiai 
aprašė ir išaukštino, dabar ieško nusiraminimo. Heiligenstadte (Vienos 
apylinkėje) jis karžygiškai kovojo ir laimėjo, susitaikė su likimu. Čiajis 
parašė savo vadinamąjį „Heiligenstadto testamentą“. Šitas raštas yra 
kilnaus žmogiškumo, gilaus tikėjimo įkvėptas, jis yra gražiausias 
menininko sielos dokumentas, kuris pergyvens ir pačią žmoniją. 

Ne vien nelaimingoji liga jį kankino, buvo ir daugiau veiksnių, 
vedančių į pesimizmą. Čia galime minėti įgimtą liūdesį, negiedrią 
jaunystę, menką išsilavinimą ir religiško auklėjimo stoką. Prie to 
prisidėjo ir per didelis jo demokratiškumas, kuris aristokratiškai Vienai 
labai nepatiko ir buvo dažnai užgauliojamas. 

Turėjo reikšmės ir tas dalykas, kad Beethovenas nesukūrė savo 
šeimos. Jis pažino, tiesa, daug moterų, jis rašė aistringus laiškus 
kažkokiai „Amžinajai Mylimajai“ („Unsterbliche Geliebte“), nuostabiai 
gražiai apdainavo „Tolimąją“ („Ferne Geliebte“), bet nė viena nesutiko 
būti jo gyvenimo kelionės drauge. Todėl šaltas ir niūrus buvo jo 
gyvenimas. Bet dar ne viskas. 1795 m. mirė tėvas. Broliai tuoj iš Bonos 
atsikraustė į Vieną ir čia jie Ludwigui pridarė daug nemalonumų. Bet 
Beethovenas drąsus stojo į kovą, užmiršdamas save ir savo silpną 
sveikatą. Šito keisto viengungio gyvenimas nepaprastas visais 
atžvilgiais. Jis amžinai kraustosi iš buto į butą, nes retas jam tepatinka, 
kartais išsyk nuomoja po kelis. Amžina kova su tarnais, kurie nuolat 
bėga nuojo. Dėl tojo namuose niekad nebuvo nei tvarkos, nei ramumo, 
nei švarumo. Kovoti reikėjo jam ir su leidėjais, kurie įvairiais būdais 
stengėsi pigiai išgauti jo kompozicijas ir gražiai pasipelnyti. 

Aršioj kovoj su gyvenimu ir su savimi, demoniškų skausmų ugny 
Beethovenas ne tik nepražuvo, bet dar išaugo į milžiną viršžmogį ir visas 
aplinkybes palenkė savo kūrybai. Dabar jis kuria III simfoniją („Eroica“), 
kuri jau yra perdėm originali, bethoveniška. Tuo veikalu jis norėjo 
pastatyti paminklą savo mylimajam politikos genijui Bonapartui, 
pavaizduodamas kultūringo karžygio idealą. Bet, kai 1804 m. Napoleonas 
pasiskelbė imperatorium, Beethovenas, apsigimęs respublikos šalininkas 
(kaip Kantas ir Schilleris), suprato, kad Bonapartas nėra žmonijos laimės 
aitvaras, bet jos priešas. Todėl simfonijos dedikaciją suplėšė ir kojomis 
sutrypė. 1804-1805 m. Beethovenas parašė pirmąją ir vienintelę operą 
„Fidelio“, kuri yra gražiausia amžinų šeimos ryšių giesmė. Toje operoje 
jis išgarbino ištikimybę, kuriai ir pats kaip skaistus riteris visą amžių 

tarnavo, ir drauge norėjo pasakyti „pamokslą gaidomis“ išdykusioms 
Vienos aristokratėms, tada per daug artimai gyvenusioms su prancūzų 
karininkais, okupantais, Austrijos priešais. Tik gaila, to „pamokslo“ 
niekas nenorėjo suprasti ir nesuprato nei 1805 m., kai opera buvo pirmą 
kartą pastatyta, nei 1806 m. ją kartojant. Nors autorius turėjo daugybę 
nesmagumų, bet tą veikalą rūpestingai perdirbinėjo, viena, dėl to, kad 
„Fidelio“ buvo ir pasiliko vienintelė jo opera ir, antra, kad jos pagrindinė 
idėja buvo pačiam kompozitoriui brangi. Tikra meilė jam buvo įmanoma 
tik tarp vedusių, dėl to nuo pat brendimo laikotarpio buvo nusistatęs 
gyvenimas Beethoveno dorovės nepakeitė, atbulai, jo sieloje dar sukėlė 
tokią reakciją, kad Richardas Wagneris jo moralę laiko von strengster 
Aufchliesslichkeit2. Jis į Vieną atvykstančius savo brolius broliškai 
informuoja apie Vienos moteris ir jų dorą. Ir pats saugosi jų kiek 
galėdamas, nors tasjam buvo nelengva, nes nuolat turėjo mokinių, kurios 
buvo juo susižavėjusios. Jo idealas buvo įsikurti šeimyną, todėl ne kartą 
ieškojo Žmonos, bet nerado. Jeigu jis visada būtų buvęs toks, kaip prie 
pianino improvizuodamas, būtų radęs jų labai daug, nes tada jisai buvo 
visai kitoks negu paprastai: jo veido išraiška pasidarydavo didinga, akyse 
užsidegdavo kažkokia demoniška ugnis. Skambindamas Beethovenas 
kūrė savo pasaulį, kuriame žmogus, laisvas nuo visokių vargų, gyvena 
rojaus gyvenimą. Kūrybos valandą jo klausytojai užmiršta jo negražų 
veidą, netaktišką elgesį, ironiją, visa jam atleidžia, nes čia jau ne tas 
Beethovenas, apdriskęs žemės keleivis, su visomis savo ydomis ir 
keistenybėmis - suvargęs ir liguistas, bet įkvėptas, dieviškas kūrėjas. 
Tokią valandą jis sužavėdavo kiekvieną moterį: jos verkė ir tylėjo. Bet 
Beethovenas dieviškas tik kūrybos ekstazėje. Nuskamba paskutiniai tonai 
ir jis vėl kitoks. Atsikėlęs nuo pianino, ironišku žvilgsniu permetęs 
klausytojus, juokiasi iš jų ašarų, vadina juos pamišėliais ir tvirtais 
žingsniais nueina. Jo akyse jau užgesusi amžinybės šviesa, jo negraži 
eisena, apšepę drabužiai vėl metasi visiems į akis. Genijus dingsta, 
pasilieka paprastas žmogus. Moterims jis pasidaro nebepakenčiamas. 
Jei moterystė tik ir būtų improvizacijų koncertas, tai jis būtų radęs sau 
tūkstančius žmonų, bet paprasto gyvenimo gyventi su tuo apkurtėliu, 
keistuoliu, neturtingų muzikantu, atėjūnu iš provincijos nė viena 
nenorėjo. Jo mylimosios (beveik visos iš aukštųjų luomų) neturėjo noro 
aukoti savo laimę vieno genijaus laimei ir visos žmonijos gerovei. 

Negalėdamas apsivesti, jis vis dėlto neperžengė platoniškosios 
meilės ribų, nors ištvirkusioje Vienoje progų buvo tiek ir tiek. Tas pats 
erotizmas, kuris jo gyvenime dar vaidino šiokį tokį vaidmenį, jo mene 
vietos visai neturi. Jo lyrika be erotinių jausmų, jo simfonijų koncepcijos 
centre stovi karžygys, bet jo karžygys nepažįsta jokios širdies damos. 

Sonatose, tiesa, meilės atspindys šen ir ten pasirodo, bet švelnia 
forma, nepavojinga toluma. Ant Mozarto Beethovenas visą savo gyve- 
nimą pyko, kad jis rašė muziką „Don Juanui“. 

Beethovenas visas savo gyvybės jėgas panaudojo kūrybai. „Wenn 
ich hatte meine Lebenskraft mit dem Leben so hingeben wollen, was 
ware fūr das edlere, bessere geblieben?“ Jis savo meilę paaukojo menui, 
todėl negalėjo jos mėtyti už kokius menkniekius. 

Labai suprantama, kodėl, „Fidelio“ —ta didingoji ištikimybės daina - 
buvo jam toks brangus dalykas, kurį jis nuolat perdirbinėjo, tobulino 
ir net keturias uvertiūras rašė. 

Nuo 1806 m. iki 1815 m. gimė vertingiausi Beethoveno veikalai, tarp 
jų penkios simfonijos (IV, V, VI, VII ir VIII), sonatos pianinui iki op. 90, 
„Kreutzerio“ sonata ir daug kitų dalykų. Negalima pasakyti, kad Beetho- 
venas Vienoje buvo patenkintas. Priešingai, tas miestas jam nepatiko, 
norėjo iš jo pasišalinti. Gera proga pasitaikė 1809 m. Westfalijos karalius 
Jeronimas, išlaidus Napoleono brolis, kurio gyvenimo šūkis buvo Morgen 
wieder lustig“, kvietė jį į savo dvaro kapelmeisterius, siūlydamas labai 
geras sąlygas. Tačiau Vienos didikai nenorėjo tokio garsaus vyro nustoti 
ir pažadėjo jam nuolatinę pašalpą. Beethovenas pasiliko. 

Beethovenas niekad neieškojo populiarumo, pigių ovacijų, gyveno 
pasišalinęs nuo triukšmingojo gyvenimo. Tačiau per Vienos kongresą 
(1814-1815 m.) jo kūryba įėjo tiesiog į madą. Penktoji ir septintoji 
simfonijos, žymiai perdirbta opera „Fidelio“, Wellingtono laimėjimo 
triumfas prie Waterloo („Mūšio simfonija“) žavėte sužavėjo iš visos Euro- 
pos suplaukusius didikus. Tie valstybių vyrai, grįždami į savo kraštus, 
išnešiojo Beethoveno muzikos evangeliją po visą kultūringąjį pasaulį. 

Kompozitoriaus garbė iškilo dabar į padanges, bet jo gyvenimas 
vis labiau sunkėjo. Visiškai apkurto, susisiekti galėjo tik raštu, o ir rašyti 
menkai temokėjo. Jį nuolat kankino ir kitos ligos. Be to, priežiūrą labai 
menką teturėjo, nes jo kovos su tarnais, į kurių rankas ir malonę jis 
buvo atiduotas, baigėsi tik prieš pat mirtį. Prisidėjo dar viena nauja 
bėda. Broliui Karoliui mirus, Beethovenas pasiėmė auklėti jo sūnų, taip 

pat Karolį. Bet tas darbas jam nesisekė, nes, viena, jis pats menkas 
auklėtojas tebuvo, antra, išdykęs Karolis nebuvo vertas garsiojo dėdės 
meilės ir, trečia, ištvirkusi brolienė įvairiomis intrigomis stengėsi savo 
vaiką atsiimti, nors teismas buvo pripažinęs Ludwigui teisę jį auklėti. 

Tačiau, nors gyvenimas Beethoveną vis labiau slėgė, jo kūryba pasiekė 
pačias meno aukštybes. Naujas didelis veikalas „Missa Solemnis“ 
(1818 m.) yra genialiausias bandymas katalikų Bažnyčios liturgiją inter- 
pretuoti gaidomis. Šitas kūrinys labiau dvasiškas negu religiškas, todėl 
labiau tinka koncertams, o ne Bažnyčiai, bet vis dėlto jis nėra be religijos, 
nes Beethovenas, gimęs katalikų šeimoje ir katalikiškai motinos auklėtas, 
buvo tikįs žmogus. Jis aiškiau kaip kiti regėjo Dievą, nors religijos dvasia 
nebuvo įdiegta jo sąmonėj. Nejis vienas toks. Ir Gėrresas, ir Brentano, ir 
Metternichas ne didesni katalikai. Ką ir kalbėti, tais laikais net arkivys- 
kupai dėl menkų dalykų kovodavo su popiežiumi. Tai buvo apšvietos 
laikotarpio nelemta dvasia. Nors toji dvasia ir įvairias kliūtis darė 
Beethovenui, betjjis tikėjo irjo tikėjimas buvo gilus. Tą tikėjimą patvirtina 
ir pilni dieviškumo jo kūriniai, ir dorovingas jo gyvenimas, ir gražūs jo 
pasakyti žodžiai, kurių duodame čia vieną pavyzdį: 

1812 m. „Tu negali būti žmogus sau pačiam, bet tiktai kitiems... O 
Dieve, duok man jėgų nugalėti save!“ 

1813 m. „Parodyk man [Viešpatie] tą gyvenimo kelią, kurio 
paskutinėje, tolimiausioje stotyje auga graži palmė. Suteik šventumo 
geriausioms mano mintims ir kreipk jas į tas tiesas, kurios nekinta per 
amžius!“ 

1816 m. „Kentėjimai, nusižeminimas ir dar kartą nusižeminimas. 
Per juos mes pakylame iš didžiausio dvasios skurdo ir nusipelnome 
nuodėmių atleidimą“. 

1818 m. „O Dieve, Dieve, Tu mano turtas, mano tvirtovė, Tu mano 
viskas... Išklausyk, Neapsakomasai, išklausyk mane nelaimingąjį, 
nelaimingiausią iš visų Tavo mirtingųjų. Ramiai aš pasiduodu savo 
likimui, ir vienintelė mano viltis tik Tavo, Dieve, nesimainąs gerumas...“ 

Tie žodžiai geriausiai liudija, kad jo „Didžiosios mišios“ plaukė iš 
tikinčiojo širdies ir kad jomis norėjo pagerbti tą, iš kurio esame kilę 
visi. Beveik tuo pačiu metu jis parašė tuos penkis griežiamiesiems 
instrumentams kvartetus, kurie jau siekia tų aukštybių, kokias tik galėjo 
iki šiol Žmogaus fantazija pasiekti. Ką bekalbėti apie IX simfoniją (1822- 
1823), apie tą amžinąją meno viršūnę. Šiame veikale, kur kompozitorius 


65 


veda pasaulį iš chaoso, žmoniją iš amžino liūdesio į amžiną laimę ir 
džiaugsmą, Beethovenas, tasai nordikas filosofas, kuris ėjo į Pietus 
išsakos ieškoti, kuriam išsyk sutiktoji pietiečių kalba buvo per menka, 
savo minčių pasauliui, pasinaudodamas Pietų paskolintu alfabetu, 
sudarė tokią kalbą, kuri atatiko jo didingas mintis. Pirmąsyk visai 
tobulai pasireiškė jo genijus IX simfonijoje, kurios forma yra visiškas 
turinys ir kurios turinys yra tobula forma. Sukūręs tokią tobulą kalbą, 
Beethovenas buvo per daug iškalbingas šiai žemei. Po IX simfonijos 
dešimtosios negalėjo būti. 

Pastebėtina, kad genijus savo viršūnę pasiekė tuo metu, kai kūnas 
jau visas savo jėgas buvo išsėmęs. 1826 m. Beethoveną labai kankino 
vandenligė. Sirgo provincijoje, Gneixendorfe, savo brolio Johanno dvare. 
Grįždamas į Vieną atvirame vežime (gruodžio mėnesyje) persišaldė. 
Šaukėsi gydytojo, bet Karolis, eidamas pakviesti, nudrožė į klubą 
biliardo lošti, o dėdės prašymą užmiršo. Atsiminęs prašo tarną, kad 
pakviestų dėdei gydytoją, bet ir tas užmiršo. Vėliau kviestas gydytojas 
atsisakė, nes buvo per toli eiti, o kitas bijojo, kad Beethovenas gali 
neužsimokėti už pagalbą. Kol trečias gydytojas atvyko, ligonis jau buvo 
visai silpnas. Šis susirgimas nebuvo koks pripuolamas dalykas, bet 
pirmiau jį kankinusių ligų tąsa. Tvirta jo sveikata jau buvo mirusi. 1816 m. 
jis sirgo kvėpavimo organų kataru, kuris jį palydėjo iki karsto, 1817 m. 
vasarą gydytojai spėjo, kad čia na kataras, o kokia didesnė plaučių liga. 
Tai buvo kaklo bronchito liekanos. 1820 ir 1821 m. jį kankino nuolatinis 
reumatizmas, kiek vėliau apniko geltonligė. 1823 m. akys pradėję 
streikuoti, perėjo į tinklelio uždegimą. To dar negana, prasidėjo ir 
vidurių uždegimas. Kankino jį ir įvairūs šeimyniški nemalonumai. Jo 
dirksnius paėdė atkakli kova su mirusio brolio Karolio žmona, kurios 
vaiką Karolį jis buvo paėmęs auklėti. Prisidėjo prie to ir įvairūs 
nesmagumai dėl brolio Jono ir jo nelabai dorovingos žmonos. Toliau 
nuolat reikėjo rūpintis uždirbti pinigų ir sau, ir išdykėliui augintiniui 
Karoliui. O kokių kančių jam suteikė apkurtimas! 

Aišku tat, kad per vėlai kviestas gydytojas nieko nebegalėjo padėti. 
Nors Beethoveno kūnas jau visai silpnas bebuvo, bet dvasia nerimo. Jis 
galvojo vis apie naujus kūrinius. Labai buvo susidomėjęs dramomis. 
Studijavo Euripido „Medėją“, Shakespeare'o kūrybą, svajojo užbaigti 
Grillparzerio „Melasine“. Mėgstamiausias jo veikalas buvo ir pasiliko 
Goethe's „Faustas“. „Ist diese Periode (t. y. uždarbiavimo) vorbei, so 


66 


hoffe ich endlich zu schreiben, was mir und der Kunst das H6chste ist - 
„Faust““*, - galvojo Beethovenas. 1807 m., kai buvo išleista pirmoji 
„Fausto“ dalis, Beethovenas jau buvo pradėjęs planuoti muziką šitam 
nuostabiam meno šedevrui, bet, deja, tuos planus jis nusinešė su savim 
įkapus. Jo fantazija dirbo ir dirbo: suplanavo dar vienas mišias, Neapolio 
miestui operą, Bostonui oratoriją, komp. Bachui pagerbti kūrinį ir t. t. Jo 
kuriamoji fantazija dar nebuvo nusileidusi iš aukštųjų muzikos padangių. 
Tik gaila, kad kūnas nebeturėjo jėgų tai milžiniškai dvasiai tarnauti. 
Beethovenas paprašė kunigo su šventais sakramentais ir iš tos ligos 
jau nekėlė. „Plaudite, amici! Comoedia finita est!“ —- paskutiniai jo 
žodžiai. Mirė 1827 m. kovo 26 d. šeštą valandą vakaro. Lauke siautė 
smarki audra. Laikrodis sustojo. Į langus pliskino žaibai. Genijus 
surinkęs paskutines jėgas viena ranka pasiremdamas kelia kitą į dangų 
ir miršta. Ir paskutinėj valandoj - kovotojas. Akis užspaudė svetimi. 
Brolis Johannas atėjo tuoj po mirimo, bet ne mirusiojo apraudoti, o ieškoti 
pinigų. Miestas laidojo savo garbės pilietį, menininkai savo maestro, 
Bažnyčia savo sūnų. Atsisveikinimo kalbą parašė poetas Grillparzeris, 
į kapines lydėjo visi muzikos autoritetai (tarp jų buvo ir Schubertas). 
20 000 žmonių laidotuvėse dalyvavo. Visus stebino toji be galo ilga, 
liūdna eisena. Vienas svetimtautis, nesuvokdamas, kas čia darosi, 
paklausė senutės, vaisių pardavėjos, o ši jam atsakė: 
„S6 san gewiss heut zum ersten Mal in Wien? Sonst mūssten Sie 
wohl wissen, dass der General von din Musikanten begraben wird““, 
Ir prasčiokai žinojo, kad didysis muzikas su šiuo pasauliu atsiskyrė. 
Taip, „der General von die Musikanten“. Ir šiandieną, ir dar ilgai... 


Komentarai: 


! Gerai, kad Kantas pas mus neatklydo — 

Griežtoji jo etika būtų išskydus, 

Tikrai nebūtų Vienoj pagimdytas 

Jo kategorinis imperatyvas. 

Mat žodis „reik“netinka Vienos dvasiai, 

Paklusti kviečia ji džiaugsmui ir meilei (vok.). 

* Besąlygiškai griežta (vok.). 

3Rytoj vėl bus linksma (vok.). ž : 

* Tikiuosi, kad kai baigsis šis laikotarpis, pagaliau parašysiu tai, kas, mano ir meno 
požiūriu, yra viršūnė - „Faustą“ (vok.). Anja : , , 

Jūs, matyt, šiandien pirmą kartą Vienoje? Kitaip tikrai žinotumėt, kad muzikantai 
laidoja generolą (vok.). 

BEETHOVENO KŪRYBA 


Tautų gyvenime yra momentų, kai iškyla genijus ir negamtiškai ver- 
žiasi į priekį, norėdamas išsyk užkariauti tuos gyvenimo plotus, kurių 
dar nėra įveikusi žmonijos dvasia, dėl kurių per amžius kovojo atskiros 
tautos. Faustiškasis nerimas pagauna tautą ir ji aistringai kartoja likimui 
seniai iškeltus klausimus, bet atsakymo nesulaukia. Tokius laikus gyveno 
vokiečių tauta XVIII amžiaus gale, kai, išsiverždama iš seklaus raciona- 
lizmo, visomis pajėgomis stengėsi užkariauti visas naujas kultūros sritis. 

Stojo į darbą filosofai: ir kritingas Karaliaučiaus išminčius Kantas, ir 
lakios fantazijos romantikai - Schellingas su Hegeliu. 

Atėjo poetai. Lessingas, Herderis, Schilleris - amžinai judrūs kultūros 
karžygiai. Gražia ir didinga kalba ėmė skelbti nustebusiai žmonijai savo 
dvasios laimėjimus. O kas susilygins su Goethe, su jo „Faustu“, kuris 
norėjo apeiti beribišką dangų, pasiekti visas gyvenimo aukštybes ir 
išmatuoti giliausias bedugnes. Jis norėjo būti tobulas žmogus, norėjo 
milžiniškai džiaugtis ir skausmingai raudoti: taip tikėjosi gauti dieviš- 
kumo žymių. 

Ir muzika varė platų barą. Pirmas talkininkas - Josephas Haydnas. 

Jis tikras katalikas. Gilų savo tikėjimą jis apvainikavo originalia, 
nuotaikinga muzika, reiškiančia Dievui širdingą dėkingumą. Jo muzika 
pilna optimizmo, humoro. Jis paprastas žmogelis - paprastos ir jo muzi- 
kinės temos, kurios dažnai iš liaudies dainų paimtos. Nieko dirbtinio 
nėra. Haydną reikia laikyti pirmuoju klasiniu meisteriu moderno 
simfonijos stiliaus. Lanksčios ir aiškios jo termos, kurioms randa vis naujų 
formų. Netikėtomis atmainomis jis stebina, prajuokina klausytoją. 
Simfonija jo vadovybėje iš palengva užima pirmąją vietą tarp muzikinės 
raiškos formų. O simfonija - saloninės muzikos pažiba. Lengvai, greitai 
Haydnas kūrė savo veikalus; neskaitant kitų didelių veikalų, jis vien 
simfonijų parašė 140 su viršum! Kaip lengvai kūrė, matyti ir iš to, kad 

jis, eidamas 60 metus, viešėdamas Londone ne tik pasirašytoje sutartyje 
paminėtas šešias simfonijas kūrė, bet ir daug kvartetų, šiaip koncertinių 
dalykėlių ir pradėjo dar operą „Orfeo ed Euridice“. Begalinis vai- 
singumas! Haydnas ir per visą savo gyvenimą buvo geras savo ponų 
muzikinis tarnas. Charakteringa, kaip jis pakliuvo į garsių kunigaikščių 
Esterhazy tarnybą, kurioje vėliau net 30 metų išbuvo. 

Nikolaus Esterhazy Sūttore buvo pastatęs teatro rūmus, kuriuose 
tilpo 400 žmonių (provincijoje!). Tame teatre per metus suvaidindavo 
47 operas, apie 181 šiaip vaidinimą; du kartus per savaitę darydavo čia 
viešas orkestro repeticijas. Darbo buvo labai daug. Vien Haydnas tam 
teatrui vėliau parašė 17 įvairių muzikos veikalų. Ypatingi buvo ponų 
santykiai sų muzikantais. Labai dažnai muzikantai buvo tie patys tarnai: 
griežėjai nešdavo ponams valgius į stalą, pianistės šukuodavo ponioms 
plaukus. Kartu jie linksmindavo savo ponus muzika. Vieną sykį 
Esterhazy šventė savo gimimo dieną. Orkestras grojo Haydno simfoniją. 
Esterhazy susidomėjęs paklausė: 

„Kieno tas veikalas?“ 

Haydnas atsistojo. 

„Ką? Ta muzika šito mauro?! “ 

Haydnas linktelėjo. 

„Gerai, nuo šios dienos tu būsi mano tarnas. O tavo vardas?" 

„Josephas Haydnas“. 

„Eik apsivilk kapelmeisterio rūbais“. 

1761 m. Esterhazy išdirbo savo orkestrui „Convention und Verhal- 
tungsnorma“, kur Haydnui įsakoma: 

„Kapelmeisterio padėjėjas neturi su jam pavestais muzikantais 
elgtis žiauriai, bet ramiai, švelniai ir garbingai. Grieždami aukštiems 
ponams ir kapelmeisterio padėjėjas, ir muzikantai visuomet turi būti 
su uniforma. Josephas Haydnas ne tik pats turi būti švarus, tvarkingas, 
betjis turi ir savo muzikantus įpratinti, kad jie orkestre visuomet būtų 
vienodai apsidarę: su baltomis kojinėmis, su švariomis apykaklėmis, 
yra pavesti mokyti muzikantai, tai jis turi taip pavyzdingai elgtis, kad 
visi geri jo ypatumai būtų muzikantams sektinas pavyzdys. Todėl ir 
valgydamas, ir gerdamas, ir kiekvieną žingsnį žengdamas, jis turi 
neužmiršti nustatytų taisyklių, o savo familiarumą ir bičiuliškumą mesti 
įšalį, kad nepakusytų ir kitų muzikantų blogai elgtis“. Reikia pastebėti, 

kad ta „norma“ atrodo panaši į kokią karo instrukciją. Haydnas visą 
laiką dirbo išsijuosęs, o jo ponui vis dar buvo per maža. 

Be to, jį nuolat bara, kad jo muzikantai nedrausmingi. Darbininkai 
turėdavo pabučiuoti kunigaikščiui ranką, o muzikantai lenkdavosi ligi 
žemės. Kapelmeisteris turėjo iš savo pono veido suprasti, kokius jis 
kelia naujus reikalavimus. Haydnas buvo tikras savo pono tarnas. 

Ranka į ranką keliauja su juo Wolfgangas Amadeus Mozartas. Visa, 
kas dedasi žmonijos sieloje ir žmogaus širdyje, ima skambėti grynais, 
švelniais tonais. Jis pirmas dangiškomis harmonijomis vaizduoja 
saviškių džiaugsmą grynindamas jų laimės jausmus. Tiesa, jis jaučia ir 
gyvenimo bedugnę, jį kankina ir šios ašarų pakalnės baisenybės. Tada 
jį krato skausmų šiurpuliai, tada jo instrumento stygos vaitoja, bet tik 
akimirksnį: tuoj ir vėl dieviška šypsena veide, ir vėl ima dainuoti savo 
nežemiškąją giesmę. 


Mozartas - saulės vaikas. 

Jo muzikos didžioji savaitė nepažįsta penktadienio. 

Jis veda mus saulėtais takais į pasakingąjį grožio kraštą. 
Mozartas žmonijai per daug dieviškas. 

Angelams jo muzika — be žemiškų vargų ir 

kentėjimų. Jo ir ašarose mirga mėlynieji 

dangaus skliautai. 


Mozarto kūryba plati: greta grynai instrumentinės muzikos randame 
daug garsių vokalinės muzikos dainų ir operų. Savo dainininkams jis 
moka arijų rašyti; rašė jis tokias ir instrumentams, nes šie moka dainuoti, 
dainuoti! už žmogaus balsą kartais geriau. Kaip lengvai jis kūrė! 36 
metus tiktai jam buvo lemta gyventi, o 40 su viršum simfonijų mums 
paliko. Laki, gyva jo fantazija per trumpą laiką sukurdavo kūrinius ir 
dar greičiau, vienu užsimojimu, juos - kad ir didžiausius - nurašydavo. 
Taip atsitiko, pvz., su „Don Juano“ uvertiūra, kuri 1787 m. spalio 29 d., 
t. y. dieną prieš operos vaidinimą, dar nebuvo parašyta. Sugrįžęs vėlai 
vakare namo iš linksmos draugijos ėmė rašyti. 7 val. ryto uvertiūra 
buvo baigta. Žmonai pasakojant linksmus nuotykius, kompozitorius 
lengvai nurašė, kas galvoje seniai buvo baigta, t. y. reikėjo atlikti tik 
techniškąjį darbą. Dar stebuklingiau atrodo jo sugebėjimas, nurašant 
vieną veikalą, sukomponuoti kitą, kas neretai atsitikdavo. Visa jo 
kūryba eina visai nepriklausydama nuo jo išorinio gyvenimo įvykių. 

Jis kūrė saulėtais tonais, jo muzika nieko nesako apie tuos vargus, kurie 
spaudė jo jautrią sielą. 

Ne vien jo siela buvo jautri, bet ir jo klausa, kuri negalėjo pakęsti 
stiprių trimitų tonų. Ir šiaip nemėgo šiurkštumo, jėgos. Jo kūryboje 
viskas subtilinga, išlyginta. Jo linksmumas grynas. Jo juokas švelnus. 
Nebe žmonės tie, kurie jo kūryboje nusišypsodami mums nusilenkia. 

Toks skirtingas jis nuo Haydno, o vienu atžvilgiu labai jam artimas: 
abu rokoko laikotarpio Žmonės ir abu tarnai. Subrendęs Mozartas, tiesa, 
jau nebėra sakontraktuotas ponų tarnas, o vis dėlto tarnavo savo laiko 
skoniui. Atėjo dar vienas, trečiasis, kuris ir ponams ir priimtam 
„Skoniui“ nebetarnavo. 

Tas trečiasis - Beethovenas. Jis tikras Žmogus, einąs savo kojomis, 
gyvenąs pilnutinį gyvenimą. Į kovos areną šaukia visas pasaulio jėgas 
ir su jomis smarkiai grumiasi, nes pats turi liūto jėgą. Šitas Titanas 
pajėgia nuplėšti nuo tiesos veido ir paskutinę skraistę. Ko nepajėgia 
nei didmintė filosofija, nei gražioji poezija, tai padarė muzika. Ji ne tik 
pati išvydo visą tiesą, bet ir jos evangeliją ėmė skelbti pasauliui iškal- 
bingiausiomis ir didingiausiomis lytimis. Schilleris, Herderis, Kantas 
ir Schellingas prieš Beethoveną - nebyliai, o Goethe - pusiaukelyje 
sustojęs bandymas. 

Tragingas likimas. Per savo herojiškas kovas surado tiesos, gėrio ir 
pačią gyvybės esmę, tas jau per daug išmintingas šiai žemei: parašęs 
IX simfoniją Beethovenas turėjo mirti. 

Beethoveno kūryboje orkestras nebedainuoja grynų melodijų, 
nebežavi mūsų ausų nežemiškais akordais. Pranyko Mozarto gied- 
rumas. Beethovenas duoda balsą savo kančioms ir liūdesiui, pavaiz- 
duoja savo kovas, nelaimę ir prisikėlimą. Kiekvienas kūrinys aistros 
sukrėstas. Liūdnoj savo atskirybėje keikia likimą ir meldžiasi. Per jo 
kūrybą eina kelias nuo pragaro iki dangaus. Beethoveno muzika 
nebetarnauja rokoko aristokratams, nebelinksmina jų kompanijos prie 
putojančio vyno. Jis pynė tonais tik tai, ką jautė savo širdy ir ką jam 
liepė protas. Jo muzika ne pasismaginimų tarnaitė, bet kūrėjo kančių ir 
džiaugsmo, jo vizijų liudininkas ir žinovas, gilus žinovas. 

Jo muzika klausė tik didžiojo genijaus valios, o ne publikos reika- 
lavimų. Kūrybos centras - asmenybė. Vienos žmonės nesuprato 
Beethoveno muzikos. Kas mokėjo jiems įtikti, tą jie dievino ir laurais 


71 


vainikavo. Haydno ir Mozarto gyvenimas ir kūryba buvo viena kova 
su Vienos žmonėmis ir jų užgaidomis. Vienos žmonės reikalavo 
„Unterhaltung“, o Haydnas ir Mozartas buvo atėję skelbti grožio 
evangelijos. Ir vieno, ir antro kūryba yra kompromisas, kūrybos valios 
suderinimas su „darbdavių“ ir „geradarių“ reikalavimais. Aiškiausias 
pavyzdys yra Mozarto „Zauberflėte“. Schikanederis čia nori įtikti 
publikai savo papagenais ir monostatais, tipiškais klounais, o Mozartui 
mieli tik kilnūs taminai ir zoroastrai, bet vis dėlto turi parašyti muziką, 
arijas ir vieniems, ir kitiems. Galbūt Mozartas ir Haydnas taip ryškiai 
nejautė to skirtumo tarp visuomenės nuotaikos ir kuriamosios valios, 
nes ir vienas, ir antras buvo Austrijos sūnūs, bet Beethovenas, šiaurės 
kraujo žmogus, atėjęs į „Feakų“ kraštą, tą skirtumą labai skaudžiai 
pajuto. Jo pirmatakai mielai rašė kompozicijas visiems, kas tik 
užsakydavo. Beethovenas nemokėjo kurti pagal užsakymą, nemokėjo 
pataikauti. Turbūt jis niekados nebūtų priėmęs užsakymų, jei ne duona, 
jei ne pinigas. Reikėjo nusileisti, nors jo genijus nenorėjo niekam tarnauti 
nei įsakymų klausyti. Todėl nesisekė. Pavyzdžiui, grafas Apponye 
užsakė griežiamiesiems instrumentams kvartetą. Beethovenas vargo, 
dirbo - išėjo trio. Dirbo iš naujo, sukūrė - kvintetą. Paskum jo geradaris 
erzhercogas Rudolphas, paskirtas Olmitzo arkivyskupu, prašė 
Beethoveną parašyti intronizacijai iškilmingas mišias, kurias jis baigė 
tik tada, kai šventė jau seniai buvo praėjusi. Vadinasi, pavėlavo, nors 
pradėjęs buvo laiku. Taip jam dažnai atsitikdavo. 

Ištisus mėnesius galėjo Beethovenas gyventi pasišalinęs nuo žmonių, 
ypač kai kokią kilnią idėją turėjo išreikšti. Į kūno reikalus tuomet jis 
maža dėmesio tekreipdavo. Be atvangos komponavo vis naujus veika- 
lus, nežiūrėdamas, kad tai labai kenkia jo sveikatai. Nebešukuodavo 
kurį laiką plaukų, nebeskusdavo barzdos, net valgį užmiršdavo: vieną 
dieną pietaudavo vienur, kitą dieną kitur. Tokiais momentais tarnų 
visai nebežiūrėdavo, nenorėdavo nieko matyti, nė draugų nebe- 
sveikindavo. Po tokio įtempto kūrybos darbo Beethovenas vėl 
sugrįždavo į žmones ir atnešdavo jiems dovanų iš kito pasaulio. Tada 
vėl žmoniškai, kartais net visai františkai, apsidarydavo, vėl būdavo 
sugyvenamesnis ir malonesnis. Sugrįždavo jo linksmumas, kuriuo jis 
mokėjo uždegti ir kitus. Prašomas vėl sutikdavo skambinti savo 
kūrinius, improvizuodavo, flirtuodavo ir mylėdavo. Toks buvo 
Beethovenas iš meno Alpių sugrįžęs į žemę, kur norėjo išsiblaškyti, 

užsimiršti, pasiilsėti. Bet savo genijui jis buvo paklusnus: pašauktas 
vėl eidavo į kalnus, paskęsdavo vizijose kaip Alpių keleivis, kuris, 
atkreipęs savo veidą į dangų, amžinojo sniego keliais slėpiningoje tyloje 
eina pasveikinti rytų aušros iš pačių viršūnių ir jos kūrėjo. Kūrėjas 
parodydavo jam dieviškąsias paslaptis. Nustebintas Absoliuto didin- 
gumu, apsvaigęs beribio grožio regėjime, užmiršęs save didžiadvasis 
Beethovenas imdavo tonais pinti savo vizijų istoriją. Devynis kartus 
buvo jis išėjęs į regėjimų pasaulį ir devynis kartus grįžo nešinas vis 
naujais kūrybos perlais, kurie kiekvieną kartą vis labiau žavėjo ir stebino 
lygumos gyventojus. 

Jis vienas gyveno tik dėl savo muzikos, nepaisė nei žmonių „sko- 
ningų“ reikalavimų, nei kritikų balsų. Pirmas nepriklausomas meninin- 
kas. Prancūzijos revoliuciją matęs ir jos šūkiams pritariąs demokratas. 
Jokiems luomams nepriklausąs ir jokių luomų nepripažįstąs. Viską 
metęs šalin, kuo puošėsi Haydnas ir Mozartas, savimi ir Dievu pasiti- 
kėdamas grūmėsi su likimu ir laimėjo. Savo pavojingą demoniškumą 
milžiniškomis valios pastangomis aplamdė. 

Beethovenas - kūrėjas iš prievartos? Kaip Lessingas, kuris didžiausiu 
vargu savo talentą privertė sau tarnauti? Taip, lygiai taip. Ilgai nešio- 
davo su savim kokio nors veikalo idėją. Kūriniai dalimis atsiranda. 
Kiekvieną mintį rūpestingai užrašo - eidamas gatve, sėdėdamas 
restorane, svečiuose. Produkcija ir nurašymas vyksta lygiu laiku. 

Atsisakė jis nuo masinės veikalų gamybos. Devynios simfonijos per 
visą jo gyvenimą, per 57 metus. Dvejos mišios, viena opera. 

Reichardtas, kapelmeisteris Berlyne, šitaip charakterizavo šių trijų 
genijų muziką: „Haydno muzika yra lyg gražus vasarnamis skaisčią 
vasaros dieną; Mozartas jį pavertė stilingais rokoko stiliaus rūmais. 
Beethovenas, nepasitenkindamas nei vienu, nei antru, pastatė aukštą, 
į dangų kylantį bokštą, kurio stilius nepanašus nei į vasarnamį, nei į 
palocius“. 

Sonatos - Beethoveno sielos dienoraštis. Pianisto gabumai leido jam 
išreikšti pianinu ir kilniausias savo mintis, ir švelniausius savo jausmus. 
Visi jo slėpiniai skamba jo sonatose. Jose atsispindi ir jo meilė, nors 
labai švelnioje, vos pastebimoje formoje. Sonatos - jo koncentruotas 
aš. Vėliau, žymiai vėliau, kompozitorius griežiamųjų instrumentų 

kvartetais išlieja savo intymiausius jausmus; tada, kai jo kovos buvo 
pasibaigusios, kai begalinių aistrų sukrėstas Beethovenas buvo 
nusiraminęs, kai jo sieloje viešpatavo giedri ramybė. 

Išjo 138 veikalų - 32 sonatos pianinui, kurių pirma figūruoja kaipo 
op. 2, o paskutinė op. 111, t. y. visuose savo kūrybos perioduose 
kompozitorius sonatomis buvo susidomėjęs. Kadangi pianinas daug 
kam prieinamas instrumentas, dėl to tos sonatos daug kam žinomos, 
mėgėjų dievinamos, žinovų giliai gerbiamos. Haydno ir Mozarto 
sonatos toli pralenkia savo tonų platumu, sodrumu ir stiprumo įvai- 
rumu. Savo tobulu akordišku skambumu, kilniu paprastumu ir minčių 
gilumu jos panašios į simfonijas. Kas sonatas ypač charakterizuoja ir 
jas padėjo nepaprastai greitai išplatinti, tai ta jėga, kuria valdo 
instrumentą (kitaip negu moteriškieji Vienos „galantai“), ir dar 
kompozitoriaus ypatybė išgauti iš savo instrumento viską, ką jis tik 
galėjo duoti. Yra dar ir kita grupė sonatų, kuri pasižymi švelnesniu 
poetiškumu, pvz., op. 24-28, parašytos nuo 1808 iki 1816 m. Jos ypač 
sužavėjo romantikus, pvz., Schumanną ir Mendelssohną, kurie abu jų 
keliais eidami ėmė vėliau konkuruoti su Beethovenu. 

Pirmutinė sonata, kuria jis atsisveikino su senąja gadyne - D = dur, 
op. 10, nr. Tarp sonatų jinai reiškia tą pat, ką „Eroica“ tarp simfonijų. 
Formų platumu, minčių gilumu, temų apdirbimo originalumu - pirma 
tos rūšies. Nuo jos prie tikrai didelių veikalų vienas tebuvo žingsnis. 

Tas žingsnis į priekį - atliktas Patetinėje sonatoje C = moll, op. 13. 
C=moll-reikšmingas pasirinkimas! V simfonija - C = moll; milžiniška 
sonata op. 111 - C = moll. 

Patetinė sonata - vienas lapas iš to dienraščio, į kurį įrašyta viskas, 
kas dėjosi jo sieloje. Jinai parašyta 1799 m., t. y. tais metais, kuriais 
kompozitoriaus klausa vis labiau ėmė nykti, ir Beethovenas nebesitikėjo 
pasveikti. Verčiau nusižudyti, negu sulaukti savo geriausių pajėgų 
pakirtimo, jis galvojo. Tačiau nenusižudė, nusilenkė likimui, prime- 
nančiam jam to išorinio pasaulio ir jo turtų praeinamumą. 

Galingoje įžangoje jaučiama kilnumo pilni tragingi elementai. Čia 
pirmąsyk sutinkame to kilnaus jaudinamo patoso, kuris yra pilnas tvirto 
vyriškumo ir niekur nevirsta banaliu sentimentalumu. Toliau kūrėjas 
tvirtai kelia nuo amžių keliamąjį klausimą: „Kodėl?“ Bet kam pavyko 
įspėti likimo mįslę? Ir Beethovenui tai nepavyko, ir savo molto allegro 
jis nebesipriešina aistros audrai, kuri jį varo prie kažkokio tikslo, 

aukštyn, žemyn - be poilsio. Pirmoji dalis baigiasi nusiskundimais: 
kam stengtis - vis tiek viskas perniek! 

Antroje dalyje, Adagio cantabile, paguoda iš dangaus aukštybių aplanko 
nuliūdusį kūrėją. Dusyk pertraukiama toji raminanti melodija: pirmą 
sykį abejojama, ar verta pasiduoti paguodai, o antrą sykį nervingai pa- 
sireiškia skausmingi tonai. Galop sielai grįžta jos pirmykštis ramumas. 

Ramiau plaukia tonai trečioje ir paskutinėje dalyje. Mažiau ir patoso. 
Siela pasiduoda neišvengiamajam likimui, nors galutinai vilties 
nenustojo tvirta rezignacija. 

Jo skausmingą gyvenimą pragiedrino 1800 ir 1801 m. jaunutė 
mergaitė - 16 metų grafaitė Giulietta Guiccardi. Jos tėvas Franzas 
Josephas, grafas Guicciardi, atvyko iš Italijos, kur buvo valdininku. 
Nuo 1800 m. jis Vienoje buvo dvaro patarėju prie Bohemijos dvaro 
kanceliarijos. Buvo vedęs vengrę, vieną žinomos Brunswicko šeimos 
dukterų. Jų dukrytė buvo Julija, kuri, 16 metus eidama, atvyko su tėvais 
į Vieną. Buvo nepaprastai graži, judri mergaitė, juodais plaukais, 
juodomis, žibančiomis akimis. Italijos išvaizda, vengrės kraujas. Buvo 
ir neblogai išlavinta, dailiai auklėta. Geras jos muzikinis skonis, puiki 
jos pianino skambinimo technika. Taigi grafaitė kaip reikiant. 

Beethovenas suja susipažino Brunswicko namuose, kur laisvai sukinė- 
davos. Greitai ėmė ją mokyti skambinti pianinu ir mylėjo iš visos širdies. 
Apskritai jis greitai užsidegdavo. Dr. Wegeleris dėl to apie jį ir rašė: „Vie- 
noje Beethovenas visuomet buvo įsimylėjęs, jam kartais pavyko užka- 
riauti ir tokias moteris, kurių meilę gauti ir Adoniui butų buvę sunku 
arba net visai negalima“, ir Stephanas von Breuningas, jaunystės laikų bi- 
čiulis, tvirtina, „kad Beethoveno meilė buvo kilnus, iškilmingas jausmas!“ 

Jis nuolat svajojo susikurti šeimą, Bonoje Leonora Breuning neišeidavo 
iš galvos. Bet ta jaunoji „Lorchen“ ištekėjo už daktaro Wegelerio, jojo 
bičiulio. Ir po tojuodu su Wegeleriu pasiliko geriausi bičiuliai iki mirties. 
1795 m., įsigyvenęs Vienoje, Beethovenas jau labai drąsiai kalbėjo apie 
vedybas su Magdalena Willmann, kurią buvo pažinęs dar Bonoje, bet 
toji atsisakė tekėti užjo, nes jis jai atrodė „per bjaurus ir pusiau apkvailęs!“ 

Kol nebuvo kalbama apie vedybas, Beethovenas, demoniškas kūrėjas, 
mokąs užburti savo tonais visus, moteris žavėjo. Ką besakyti apie moteris, 
kad Beethovenas nustebino ir pagyvenusius, ir vargo mačiusius vyrus! 

Jos mylėjo kompozitorių, o dar daugiau skambintoją, bet ne žmogų, 
ne muziką, neturintį nei turtų, nei savo pastogės. Jo būdas tarpais toks 

keistas, kad moterys bijojo su juo vienuose namuose gyventi arba 
valgyti prie vieno stalo. 

Beethovenas savo mokinę iš visos širdies mylėjo, mokė ją 
neimdamas už tai pinigų, kaip paaiškėjo iš jos pasikalbėjimo 1852 m. 
su Otto Jahnu. Iš to paaiškėjo ir daugiau. 

„Beethovenas buvo jos mokytojas... Jis jai liepė skambinti jo kūrinius, 
būdamas labai reiklus: visas smulkmenas liepė tiksliai skambinti; jis 
mėgo skambinimo lengvumą. Jis greit susinervindavo, mėtydavo ir 
sudraskydavo gaidas. Atlyginimo neėmė, nors buvo labai neturtingas, 
tik skalbinių priėmė, įsitikinęs, jog jie grafaitės siūti... Pats nemėgo savo 
veikalų atlikti, improvizuodavo; išgirdęs mažiausią triukšmą, atsis- 
todavo ir išeidavo... Grafaitei jis buvo davęs Rondo in G, bet, būdamas 
priverstas ką nors dedikuoti grafienei Lichnowski, prašo grąžinti rondo, 
o jo vietoje padovanojo sonatą. Beethovenas buvo labai negražios 
išvaizdos, bet kilnus, švelnus, išlavintas. B. dažniausiai prastokai buvo 
apsidaręs“. 

Šitas pranešimas, padarytas 50 metų vėliau, žinoma, negalėjo būti 
visais atžvilgiais tikras, pvz., Beethovenas tais laikais toli gražu nebuvo 
toks neturtingas ir blogai apsidaręs, kaip čia pasakyta, nes jis įplaukų 
turėjo nemaža iš pamokų, kompozicijų, koncertų, ir kartais darosi labai 
františkai, kaip tvirtina, pvz., ir Grillparzeris, kuris jį gerai pažino. 

Įdomus tame pranešime faktas, kad jos mokytojas jai dovanojo 
sonatą. Kokią? Tai buvo 1802 m. pianinui parašyta sonata Cis = mol, 
op. 27 II kritiko Rellstabo pavadinta „Mond scheinsonate“, nes, pasak 
jo, jis matęs mėnulį žaidžiantį su Keturių Kantonų ežero bangomis. 

Gal toji sonata buvo „meilės daina be žodžių“, jo sužadėtuvių do- 
vana? O gal „laiškas be žodžių“, kuriame tonais pasakė savo mylimajai, 
ką žodžiais jai pasakyti nedrįso? Gal iš tikrųjų jai norėjo duoti suprasti, 
kokios juodos jėgos jo sielą rengiasi užkariauti; norėjo pranešti ir įspėti? 
Taip galima būtų spręsti iš tonų žaidimo, kuris yra toks: 

Viskas - tik svajonė, kuri kada nors turės išnykti, ir tada teks 
susidurti su žiauria tikrenybe. Melancholijoje paskandintas visas adagio. 
Bet nepaisant tos neišvengiamos nelaimės, kuri turės įvykti artimoje 
ateityje, jo mintys vis grįžta į meilę. Tikrai žavėtini tie bandymai kurti 
savo laimės pasaulį, akimirksnio rojų, kuriame jis nusiraminęs gyvena 
su savo mylimąja (allegretto). Staiga toji amžinoji laimė, kuri nors vienam 
akimirksniui liko užmigdyta, vėl visu smarkumu erzino kompozitorių, 

jis visas tik dreba iš susijaudinimo, lyg jau viskas būtų žuvę, pasiduoda 
nesuvaldomam skausmui (presto). Mergaitė, kuriai ta sonata atiduota, 
ėjo tik 18 metus, tai buvo Backfisch, kuri rengėsi gyvenimą sutikti ketur- 
kampyje: imperatoriaus dvaro kvadrilius ir didikų salonų menuetas, 
teatro ložės ir rokoko kalešos; o sonatos kūrėjas ėjo jau 32 metus, buvo 
„bjaurus kaip naktis ir pusiau apkvailęs“ ir rengėsi palaidoti visas savo 
viltis. 

Tikrai grafaitė su tokiu muzikantu ranka į ranką per gyvenimą neis. 
O galjinai buvo pasiryžusi lydėti Beethoveną savo gyvenimo kelyje? 

Galjinai, bet ne jos tėvai. Šie atsisakė atiduoti savo dukrytę į rankas 
žmogaus be turtų, be vietos, be titulo, kurio būdas toks keistas ir kurio 
sveikata ėjo slidžiais keliais žemyn. Kad ne ta taip probleminga sveikata! 
Beethoveno kūno trūkumai buvo žinomi, deja, o pats manė - vanitas 
vanitatum vanitas, - kad jis vienas tą baisią tikrenybę žino. 

Julija per daug buvo klusni savo tėvams. Jau pirm tokio griežto 
klausimo iškėlimo jinai flirtavo su kitais ir netrukus susižadėjo su 
jaunučiu, vos 17 m., grafu Gallenbergu. 1803 m. ištekėjo už jo, nors 
buvo ir be turto, ir be vietos, bet su titulu! 

Tas laimingasis grafas buvo šioks toks muzikantas: komponavo 
baletus ir šiaip šokius. 

Dieviškoji Beethoveno kūryba nieko nereiškė prieš tuščią puikybę! 

Po laikų smarkaus visų jėgų įtempimo Beethovenui reikalingas 
poilsis. Šitas poilsis tačiau nereiškia produkcijos sustojimo, ką, bendrai 
imant, labai retai tepastebime. Beethoveno poilsis yra tik persimetimas 
į kitą sritį arba į kitą muzikos rūšį. Tipiškai tai matosi simfonijose, nes 
kompozitorius po kiekvienos galingos simfonijos ilsėjosi rašydamas 
priešingos nuotaikos kūrinį: po vyriškos „Eroicos“ (III) seka romantinės 
švelnios dvasios IV; po galingos likimo simfonijos (V) seka idiliška 
„Pastorale“ (VI); ir vėl po dieviškos dvasios pilnos VII kompozitorių 
randame tyliai nusišypsantį VIII simfonijoje, ir po to - IX! 

Panašiai ir sonatų srityje, kaip matyti iš to, kad po aistringos „Mėne- 
sienos sonatos“ Beethovenas kūrė idiliškus paveikslus, kuriais ištrinti 
antrosios dalies, pilnos skeptiškos nuotaikos, nepavyksta. Galas: 
išdykusių šokėjų padūkimas. „Pastorale“ liko pakrikštyta šis kūrinys, 
op. 28, D = dur, kuris dar sykį liudija, kaip labai Beethovenas mėgo 
gamtą. Autorius, samdydamas kažin kada butą (jo tokia buvo specia- 
lybė!) Badene, Vienos apylinkėje, tarė šeimininkui: 

„Šis butas man patinka. Bet sakykite, kur medžiai?“ 

„Medžiai? Medžių čia nėra". 

„Tuometbutas man nepatinka. Aš medžius labiau myliu už žmones“. 

Ši sonata buvo tik vienas kuklus ženklas to mėgimo gamtos. 

Ir 1804 m. surašytoje sonatoje op. 53, C = dur, grafui Waldsteinui 
dedikuotoje, jis neliauja gyręs gamtą. Piemuo, lyg norėdamas savo 
švilpyne pasveikinti dieną, užtraukia dainelę, kurią lydi upelio 
čiurlenimas ir paukštelių čiulbėjimas. Ir šiaip šitame kūrinyje trykšte 
trykšta iš kiekvienos gaidos noras „gyvenimą tūkstantį sykių gyventi“. 

„Tūkstantį sykių gyventi“, taip, normaliomis sąlygomis. Bet tokių 
kaip tik nebuvo. Jo klausa. Jo netikusio pasielgimo broliai. Giulietta. 
Napoleonas. Vis naujos viltys - ir vis nauji nusivylimai. Beethovenas 
vis tekinas vejasi naujas fantazijas, kurios niekad nesirealizuoja. Žiaurus 
tas mūsų likimas, kurio rankose mes - nykštukai, pastumdėliai. Tačiau 
Beethovenas nė manyte nemano visai pasiduoti. Galingoje simfonijoje 
jis žada negailestingąjį likimą demaskuoti, grumtis su juo ir parodyti, 
kaip už tvirčiausią likimą žmogus vis dar galingesnis. V simfoniją jis 
turėjo galvoje. Bet, prieš įsikišdamas į mirtingą kovą, kompozitorius 
mums aprašė aiškiausiomis spalvomis ir gailestingiausiais bruožais 
tąjį priešininką, kuris kėsinosi į jo brangiausius turtus. 

„Appassionata“ vadinama ta sonata - op. 57, F = moll (1804-1805), - 
kurioje Michelangelo pieštuku kompozitorius nupiešia likimo paveiks- 
lą. Tiesa, jis buvo nusistatęs imti „likimą už nasrų“, bet kas gali bandyti 
taip daryti? 

Įžangoje karžygys sapnuoja paslaptingą sapną, gražios vizijos 
ramina žmogų. Bet staiga pakilo audra, kuriai pasipriešinti žmogus 
veltui bando. Dievo šaukiasi! Veltui taip pat. Desperacija užkariauja jo 
širdį, nes likimas negirdėtomis orgijomis patvirtina savo galybę. 

Ši sonata įdomus pavyzdys, kaip Beethovenas, prieš nupiešdamas 
kokį nors didelį paveikslą, projektą nupiešia ant kartono, kurio piešinius 
vėliau transportuoja į tikrąjį paveikslą. Kas 1802 m. op. 28 „Pastoralės 
sonatoje“ bandoma, 1808 m. „Pastoralės simfonijoje“ visu platumu 
išdėstoma, panašiai atsitiko su šia likimo sonata, kuri 1807 m. virto 
„Likimo simfonija“. 

Ir vėl poilsio sonata, parašyta erzhercogui Rudolphui, išvykstančiam 
1809 m. iš Vienos ir 1810 m. vėl grįžtančiam. Aiški jos programa: 
Lebewohl, Abwesenheit, Wiedersehn (op. 81 a., Es = dur), tai vad. 

„Atsisveikinimo sonata“. Nuoširdžiai parašyta; paskutinėje dalyje 
be galo džiaugiasi Beethovenas savo mylimojo objekto vėl sulaukęs. 
Toji dalis per daug džiaugsminga, kad jinai galėtų būti parašyta kokiam 
nors vyrui - ir dar tokiam, kuris kompozitoriui pridarė nemaža 
nemalonumų: kankino savo jokios tvarkos neprisilaikantį mokytoją 
reikalaudamas sistemingų pamokų. Tos gaidos iššaukė ir yra skirtos 
mergaitei, tamsių plaukų į tamsių akių italei Teresai Malfatti, 
dvarininko dukrelei, kuri - linksma be galo, giliai buvo įstrigusi į jo 
širdį, tačiau - kaip beveik ir visos jo simpatijos, mylinčios Beethoveno 
genijų, - ištekėjo už mažiau demoniško, bet tvarkingiau gyvenančio ir 
nuolatinių įplaukų turinčio vyro. Bet Beethovenas buvo tikras dėl jos 
meilės ir ją išreiškė tonais šioje sonatoje. Sonatos — vienintelės jo meilės 
paslapčių žinovės. Savo mėgstamajam instrumentui pianinui jis viską 
sakė. Sonatos - jo aš, sonatos - jo erotinis aš. Simfonijose Beethovenas 
problematikas, sau sukąs galvą visais klausimais, bandąs spręsti visas 
problemas. Simfonijose Bethovenas - kovotojas, tik kovotojas, 
nusiteikęs grumtis su visomis jam pasipriešinančiomis jėgomis. 
Sonatose jis susisvajojęs lyrikas ir kovotojas, tiesa, už savo paties 
reikalus ir jausmus; o simfonijose jis tvirtai nusistatęs kovotojas už 
žmonijos reikalus. 

Bet ir sonatose Beethovenas ne tas pats. Pirmose jis Haydno ir 
Mozarto mokinys. Vėliau atranda sav0 sonatinį stilių, kuriam jis išti- 
kimas iki XIX amžiaus antrojo dešimtmečio. „Atsisveikinimo sonata“ — 
šito laikotarpio vaisius. Šituo stiliumi senstantis Beethovenas pasitenkinti 
nebegali. Jis yra matęs, kas kitiems nebuvo lemta matyti. Tuos naujus 
reginius tik nauja kalba galima buvo išreikšti. Amžinai judrus 
kompozitorius, nors ir nebe pirmos jaunystės, nepatingėjo darsyk 
pakeisti savo muzikinio alfabeto raidžių. Jo senas alfabetas, nors ir 
pasižymėdamas dideliu originalumu, turinčiu savo šaknis net XIX 
amžiuje, vis dėlto nebuvo dar visiškai atsipalaidavęs nuo XVIII amžiaus 
tradicijų, bet dabar jis visą praeitį palieka toli užpakalyje. Visiškai 
nutrūksta jungtis tarp senovės garbintojų ir Beethoveno šalininkų. 
Aniems nepatinka tos ištęstos formos, staigūs perėjimai; jie eina peikti 
to neva „saiko nesilaikymo“, muzikos formų palaidumo. Visi tie nauji 
ypatumai nėra kažkokios ekstravagancijos padarinys, bet logingai 
išplaukia iš to gilaus dvasiškumo, iš kurio ėmė veržtis jo kūriniai. 
Verždamiesi į priekį, į savo minčių gilumą atrado vis naujų paslapčių: 

IX simfonija, „Missa solemnis“, paskutinieji kvartetai ir sonatos op. 
106, 109, 110 ir 111. 

Iš šio laikotarpio pradžios turime sonatą op. 106, B = dur, pabaigtą 
1818-1819 m. (vad. „Hammerklavier-sonate“), dėl to joje dar maišosi 
nauji elementai su senaisiais. Pirmoje dalyje išsyk pradeda dvi 
pagrindines temas. Adagio ir savo forma, ir savo turiniu taip ištęsta, 
kaip joks Andante ar Adagio nebuvo taip parašytas. 

Pilnos visokių ypatumų, kurie iš karto ne tik lieka nesuprasti, bet 
dar atrodo kaip kažkokios nepateisinamos keistenybės, yra ir operos 
109, 110 ir 111. 

Op. 111 parašyta C-moll. Mums žinomas C-moll. Beethoveno genijus 
giedojo aukštąją Dievo giesmę 1818-1823 m.: jis parašė „Missa 
solemnis“. Tikėdamas Dievą, nusilenkdamas Dievui savęs nesilpnino, 
bet sėmė iš savo tikėjimo naujų jėgų, kuriomis sugebėjo tęsti toliau 
savo kūrybą, kuri ne kas kita, kaip jo gyvenimas; o jo gyvenimas - jo 
kūryba. Tikėjimas - jo gyvenimas, gyvenimas - jo kūryba. Iš tikėjimo 
jo kūryba. 

Kokia galinga iš tikėjimo pasemta kūryba, mums aiškina sonata, 
pripažįstanti kūrybinį veikimą. Jau pačioje pradžioje, po valandėlės 
ramios kontempliacijos, a!legros tema praneša apie kūrėjo tvirtą 
pasiryžimą, kuriam nenuveikiamų kliūčių nėra. Milžiniškos prasideda 
kovos, kuriose karžygio jėgos neina ne tik silpnyn, bet vis dar auga. 
Priešai, nieko nelaimėję, traukiasi iš kovos lauko, kuriame nugalėtojas 
džiaugiasi savo laimėjimais. Dangaus taika nuramino jo aistringą širdį. 

Tai buvo kompozitoriaus paskutinis žodis sonatų srityje. 

Paskutines savo sonatas rašė kurdamas didžiąsias mišias „Missa 
solemnis“. Jos formos ir turinio koncepcija įspaudė savo antspaudą į 
veidą op. 109, 110 ir 111. Kas buvo galima ir būtina didžioje 
instrumentinėje muzikoje, tas sonatose ne visuomet buvo sveika. Titanų 
kovos siauras sonatos formas susprogdino. Kaip niekas negali metru 
beribės matuoti, taip sonatoje negali tilpti žemės ir dangaus visuma. 
Beethovenas dar ne viską pasakęs, kas spaudė jo širdį ir ką regėjo jo 
pranašo akys, skubinasi naujomis formomis laisviau savo evangeliją 
skelbti. 

114 

Senis Haydnas jaunąjį revoliucionierių Beethoveną bedieviu 
išvadino. Kuo rėmėsi? Galimas daiktas dėl to tai padarė, kad jaunojo 

kompozitoriaus kritingumas neaplenkė kai kurių kunigų. Tokia kritika 
dar nieko blogo apie žmogaus tikėjimo tvirtumą nesako. Negali būti 
kalbos, kad Beethovenas buvo bedievis. Jis tikėjo. Net nebuvo deistas. 
Tikėjo jis kaip katalikas, nes tikėjo Apvaizdą; toliau Dievas jam ne tik 
buvo praktinio proto postulatas, bet ir mūsų Tėvas, prie kurio turime 
teisę artintis, nes juk esame Jo vaikai. 

Skeptikos niekad nereiškė. Anot jo, „Generalbassas ir religija — 
nediskutuotini, pabaigti dalykai“. Ir gamtoje jis ieškojo Dievo, nes gamta 
jamnebuvo vien estetiško pasigėrėjimo objektas. Jinai jam padėjo geriau 
suprasti ir prisiartinti prie Dievo, kaip, tarp kitko, aiškėja ir iš šio 
pasakymo, pareikšto vienam atsilankiusiam: 

„Kai vakaro metu, pakėlęs akis į aukštį, nustebęs, savo žvilgsniu 
noriu apimti dangaus beribę ir tą nesuskaitomą armiją blizgančių kūnų, 
kurie amžinai mirga, bet nė per plauką neišskrieja iš savo ribų, tada 
mano siela pakyla aukščiau tų žvaigždynų, nuo kurių tokia daugybė 
milijonų mylių prie amžinojo gyvybės Šaltinio, Kurio dėka stojo visas 
pasaulis ir iš Kurio nuolat teka nauji kūriniai“. 

Su malonumu skaitė Christiano Sturmo „Betrachtungen ūber die 
Werke Gottes im Reiche der Natur und der Vorsehung“, iš kurių 
nusirašė įvairias gražias vietas į savo dienoraštį. Bene iš jų bus ir šios 
mintys: „Kadangi Dievas bekūnis, tai Jo negalima suformuluoti bet 
kokia sąvoka. Būdamas nematomas, Jis negali turėti jokio pavidalo. 

Įsigilinę į Jo kūrinius, galime prieiti išvadą, kad Jis yra amžinas, 
visagalis, visa žinąs, visur esąs“. 

Palyginęs savo su amžinojo Kūrėjo kūryba, savo vertę gerai žinąs 
Beethovenas mato, jog „palyginti su Aukščiausiojo kūryba, viskas 
atrodo maža (niekinga?)“. 

Del to jis nori viską Jam aukoti: 

„Alles, was Leben heift, sei dem Erhabenen geopfert 

Jo kūryba parodo, kiek jis Dievui aukojo. Vien „Didžiųjų mišių“ 
(„Missa solemnis“) komponavimui skyrė didelę dalį laiko tarp 1818 ir 
1823 m. Komponuodamas taip užsimiršo, kad kartais anksti rytą 
be kepurės, seną švarką užsimetęs eidavo į Vienos apylinkes 
pasivaikščioti. Vienąsyk susimąstęs taip paklydo, jog nežinojo, kur 
esąs ir kur reikia eiti. Besidairantį aplink kompozitorių policistas 
suėmė. Aiškinimų jokių neklausė. „Tamsta - Beethovenas? Valkata 
esi. Beethovenas ne taip atrodo“. Mišias, kurias autorius laikė „jo 

didžiausias ir labiausiai vykęs kūrinys“, Beethovenas siūlė įvairiems 
dvarams po 50 dukatų. Užsakymų gavo iš Rusijos caro, Prancūzijos, 
Prūsijos, Saksonijos ir Danijos karalių, iš Hessen-Darmstadto ir 
Toskanos didžhercogų, iš kunigaikščių Radziwill ir Galatzin ir iš 
Frankfurto miesto šv. Cecilijos draugijos. Ir Goethe buvo prašytas 
užtarti jo reikalą pas Weimaro herzogą, tačiau nei atsakymo, nei 
užsakymo nesulaukė. Nesivaržąs Beethovenas klasikui poetui ir 
lanksčiam dvarininkui ne per daugiausia galėjo patikti. Per didelis 
buvo ir religinių pažiūrų skirtumas, nes, be abejonės, „moderniajam 
pagoniui“ (kaip kai kurie mėgsta vadinti Weimaro didvyrį) Beethoveno 
pozityvus tikėjimas buvo ne per daugiausia simpatingas. Tačiau 
nemuzikalaus Goethe's (kuris savo poezijoje pasirodo esąs visur 
muzikalus) ignoravimas „Didžiųjų mišių“ vertingumo nė kiek 
nesumažino! 

Veikalas bažnyčiai mažiau tinka negu koncerto salėms: viena, jis 
per daug išplėstas, dėl to negali tikrai tarnauti savo aukštajam tikslui, 
dėl tos pačios priežasties ir Bacho H-moll mišios nepasiekė savo tikslo. 
Bet yra ir kita kliūtis, kuri neleidžia dažnai naudoti, būtent jo ypatinga 
dvasia. Nors Beethovenas tikėjo, tačiau tikėjo savotiškai. Pripratęs savo 
individualumą pabrėžti visuomet ir visur nesidrovi ir Dievo akivaizdoje 
akcentuoti savo, kaipo žmogaus ir menininko, ypatybių. Dėl to jis myli 
Dievą, kaipo kūrėją, įkvėpėją, o ne kaipo viską nustelbiantį galingumą. 
Šitoks „disputas“, „išsiaiškinimas“, kuriuo pasižymi šitos mišios, 
žinoma, iš dalies kenkė kūrinio pagrindiniam tikslui: katalikų Bažnyčios 
šv. Mišių liturgiją interpretuoti gaidomis. 

Tūlas norėjo iš kompozitoriaus savotiško usiteikimo išvesti 
Beethoveno netikėjimą, tačiau nei jo bendras nusiteikimas, nei jo toji 
speciali intencija, rašant šį kūrinį, nei, pagaliau, pats kūrinys neduoda 
nė mažiausio pagrindo taip manyti. Kad šios mišios išplaukė iš 
tikinčiojo širdies, aiškiai rodo ir net labai trumpa duodama analizė, 
kuria čia turime pasitenkinti. 

Mišios susideda iš penkių dalių, būtent: Kyrie, Gloria, Credo, Sanctus 
ir Agnus Dei. Preliudijoje kompozitorius ryškiai vaizduoja paskutinę 
vakarienę. 

Kyrie Beethovenas reiškia savo Dievui; prie žodžių Christe eleison jo 
iškilmingumą pakeičia nuoširdus, naivus džiaugsmas, kuriuo svei- 
kinamas Dievo Sūnus. Gloria - džiaugsmo dalis, kuri tačiau neapsieina 

be baimingo pasakymo, pvz., prie žodžių „suscipe deprecationem 
nostram“, kur Beethovenas, apimtas jam retai pasitaikančios nusiže- 
minimo nuotaikos, entuziastingai sveikina „Deus omnipotens“. 

Credo - kompozitoriaus savotiškas „tikiu“. Lig šiol jis - liturgijos 
teksto pagražintojas, nes nei Kyrie, nei Gloria nedavė progos ypatingai 
pasireikšti. Kas kita Credo. Čia jis pats suinteresuotas, tikintysis. Jis ir 
nepraleidžia to puikaus galimumo pasisakyti, ką tiki ir kaip tiki. „Credo, 
credo in unum Dominum Jesum Christum“ jis gieda nesilaikydamas 
tikslaus liturgijos teksto, kuriame randame tik vieną „credo“. Širdingai 
charakterizuoja Dievą Tėvą ir Dievą Sūnų, be galo gailisi Kristaus 
mirties. Jaudinąs jo „iudicare“ pilnas kietumo, baisumo. Ir gale - 
begalinis džiaugsmas, paskutiniams penkiems žodžiams skiria net 196 
taktus. 

Sanctus, neišeinanti iš priprastų formų ribų, nėra tokia įdomi kaip 
Agnus Dei, kuri yra nuoširdus prašymas pasigailėti. Lyg norėtų mums 
skiepyti taikos meilę, maloniausiomis spalvomis vaizduoja taiką ir jos 
vaisingumą. Kad taikos, išorinės ir vidujinės, pasiekimas - sunkus 
dalykas, Beethovenas geriausiai tai patyrė: jis mums ir čia primena, 
nes, vos užsiminus apie taiką, kilo audra, kariuomenės ima žygiuoti, 
karas visu baisumu pasirodo. Iš širdies gelmės choras šaukia „miserere 
nobis“. Palengva viskas aprimsta. Dievo taika visiems paguodą nešė ir 
pats Beethovenas paguodos ieškojo religijos gelmėse. Gal Prancūzų 
revoliucijos baisenybių ir Napoleono karų atgarsiai girdėti tose mišiose? 
Taip reikia manyti. 

Tai tokia yra dieviškajam Karžygiui skirta simfonija, kurią kom- 
pozitorius bando gaidomis iliustruoti, ko negalima sąvokomis pasakyti. 
Iš kiekvienos gaidos matyti, su kokiu užsidegimu, atsidavimu ir 
rūpestingumu kompozitorius ėmėsi Dievą garbinti. Kiekvieną dalį 
suskirstė vėl į daleles, nutekino jas į atskirus muzikos deimantus. 

Nesivaržydamas priemonių pasirinkimu į savo didžiulį muzikos 
veikalą dar įvedė solistų kvartetą, kuris tačiau visu dangumi skiriasi 
nuo tais laikais priimtų bažnytinių arijų, pataikaujančių solistams, o 
ne tarnaujančių išsikeltam tikslui. Atskirų solistų partijos labai sunkios, 
nes kompozitorius kaip ir visada palenkė balsus savo reikalams, net 
tokiu laipsniu, kad beveik skirtumo nebelieka tarp naudojimo 
instrumento ir balso. Dėl to veikalas ilgą laiką buvo vos įkandamas. 

Veikalas pradėtas 1818 m. ir turėjo būti atliekamas per erzhercogo 

Rudolpho, Beethoveno mokinio, dabar paskirtojo Olmutzo arkivyskupo, 
instalaciją. Pabaigtas 1822 m., t. y. tiktai dvejais metais vėliau. 

1801 m. savo gerajam bičiuliui Amendaliui Beethovenas praneša, 
kadjis lig šiol bandęs viską rašyti, išskyrus operas ir bažnytinę muziką. 
Tačiau jis jau buvo užmezgęs santykius su teatru rašydamas baletą 
„Prometheus“, t. y. žmonijos kūrimo istoriją choreografiškais pa- 
veikslais. Apsukrusis Schikanederis, tas pats, kuris Mozartui libretus 
rašydavo ir tuo metu vedė „Teatrą prie Vienos“, pasitikėdamas 
Beethoveno gabumais, kompozitorių angažavo visai nebloga alga. 
1803 m. oratorija „Kristus Alyvų kalne“ praėjo sėkmingai. Tai 
Schikanederį padrąsino užsakyti Beethoveno operą. „Aleksandro“ 
siužetas turbūt niekad neliko išdirbtas, kas kita su „Fidelio“, kurį užsakė 
1804 m. baronas von Braunas. Beethovenas ne vienas rašė operas Vienai, 
rašė ir kun. Vogleris, rašė ir Cherubini, apie kurį mūsų maestro tik su 
pagarba atsiliepdavo. 

Taigi buvo su kuo konkuruoti. 

Savo operoje kompozitorius iškėlė dvi idėjas, kurios ir jam pačiam 
buvo labai brangios, būtent vedusių ištikimybė ir laisvė. Leonora 
išvaduoja iš kalėjimo Florestaną, kurį persekioja jo politikos 
priešininkai. Siužetas paimtas iš Prancūzijos revoliucijos, kurios metu 
dažnai atsitikdavo panašių nuotykių. Geresnių idėjų Beethovenui 
nereikėjo. Dažnai išsitardavęs, jog jis esąs reikalingas kilnaus, idealaus 
siužeto; jis tvirtinęs, jog neapsiimsiąs komponuoti dviprasmingo 
siužeto; dėl to ir pyko ant Mozarto, kam jis operas „Don Juan“ arba 
„Figaro“ rašęs. 

„Fidelio“ jam stabu pasidarė. Su visu atsidėjimu ėmėsi darbo. 
Sąžiningai dirbo visą 1805 m. pavasarį, vasarą, kiekvieną dalykėlį, net 
mažmožį, atidžiai apdirbdamas. Rudenį opera jau buvo paruošta ir 
lapkričio 25 d. išvydo pasaulį. Nelaimei, karo laikai - premjeroms 
netinkamas laikas. Premjeros publiką sudarė prancūzai karininkai ir 
kareiviai. - Napoleonas lapkričio 13 d. buvo užėmęs Vieną, varė 
aristokratus ir šiaip inteligentus iš miesto, - nemokėjo Beethoveno 
muzikos įvertinti. Veikalas praėjo be pasisekimo, kas privertė autorių 
su širdgėla operą atsiimti. Ir kritikai atsiliepė nepalankiai. 

Nepatiko veikalas ir tuo, kad jis savo struktūra gerokai nutolo nuo 
itališkų pavyzdžių, kurie tuo metu ypač buvo madingi. Jo amžininkai 
buvo įpratę matyti scenoje mirgančių pažibų ir aristokratiško gyvenimo 


84 


paveikslų, o vietoje to Beethovenas įvedė savo žiūrovus į politinį 
kalėjimą, kas negalėjo patikti nei paprastai publikai, reikalaujančiai akį 
ir ausį sotinamų, žavingų paveikslų ir garsų, nei aukštiesiems savo 
globėjams, kuriems nepatiko ši politinė pamoka, nei galop Vienos 
išdykėlėms aristokratėms, taip artimai gyvenančioms su Napoleono, 
okupanto (!), karininkais. 

Nepaisydamas to nepasisekimo, savo teatrinį veikalėlį mėgstąs tėvas 
kitais metais iš naujo kreipėsi į publiką su jau žymiai Stephano von 
Breuningo, jaunystės bičiulis, sutrrumpintu veikalu. Pasisekimas buvo 
geresnis, veikalas gal ir visuomet būtų puošęs sceną, jei ne vėl tas 
liguistas manymas, kad jį apgavusi teatro direkcija, atsiskaitydama su 
juo. Iš pykčio vėl atsiėmė operą. Gulėjo net iki 1814 m., kuriais kai 
kurie artistai savo benefisui ieškodami įspūdingo veikalo pasirinko 
„Fidelio“. 1814 m. įvyko tikroji premjera. 1814 m. - prisikėlimo metai. 

Opera turi nemaža silpnybių, kurios - paties autoriaus silpnybės. 
Beethovenas ne dramatikas, ne teatro žmogus, kaip, pvz., Mozartas, 
kurio kiekviena gyslelė dramatinga. Tikras teatralas niekad nebūtų rašęs 
operos, kurią reikia vaidinti ištisas šešias valandas, kaip kad 
Beethovenas padarė. Ir kita silpnybė jam trukdė tikrai nugalėti scenos 
meno pastatytas kliūtis: jo paprotys panaudoti balsus kaip instru- 
mentus. Mozartas instrumentams buvo suteikęs žmogaus balsą; 
Beethovenas žmogaus balsą panaudoja kaip instrumentą, kas, žinoma, 
tik neigiamai paveikė dainavimą. Būdamas stipriai įsigilinęs į grynai 
instrumentinę muziką, savame veikale itin pabrėžė orkestrinę pusę, 
lyg tuo truputį nuskriausdamas operos balsinę dalį. 

Operoje yra ir tikrai gražių vietų, ypač ten, kur pasirodo Pizzaro, 
kuriam Leonora, tapdama antžmogiu, heroiškai priešinasi; toliau ten, 
kur Beethovenas turėjo progą per ministerio burną išreikšti savo 
pažiūras apie laisvę ir tautų gerovę. Itin mokėta atvaizduoti Leonoros 
ir Florestano meilę, tas momentas, kuriame mylimieji vėl susitinka. 

„Fidelio“ — maestro vienintelis didesnis scenai komponuotas 
kūrinys; ne dėl to, kad nebebūtų norėjęs atsiduoti teatrui, nes, nebijoda- 
mas vargo ir nepasisekimų, mielai būtų komponavęs operas ir toliau, 
bet sunku jam buvo pasirinkti siužetą. Goethe's „Faustas“ išsyk buvo 
jį sužavėjęs ir liko mėgstamiausias veikalas iki gyvenimo pabaigos; 
Shakespeare'o „Macbeth“ jį suintrigavo; Schillerio „Wilhelm Tell“ 
(vienuolių chorui - po Gesslerio nužudymo „Rasch britt der Tod den 

Menschen an“ - parašė 1817 m. gaidas smuikininko Krumpholzo 
mirties proga), betapie platesnį užsimojimą nieko negirdėti. Ilgai vedė 
derybas su poetu Grillparzeriu dėl tinkančio libreto. Grillparzeris buvo 
jam parašęs „Melasine“, kurio turinys paimtas iš viduramžio pasakėčių. 
Tekstas kompozitoriaus jau buvo priimtas ir apsiėmė tuoj darbą pradėti, 
tačiau Beethovenas niekad nepradėjo, palikdamas kitiems Mozarto 
pradėtąją darbą, t. y. prieš itališkąją operą („Zauberflėte“ 1791 m.) kurt 
savo. 

Savo pamėgtajai operai, „Fidelio“, parašė net keturias uvertiūras, 
kurių viena (Es = dur) paprasta operai uvertiūra, sudaranti mumyse 
muzikalinę nuotaiką, reikalingą kūrinio atidžiam išklausymui, 
uvertiūra, kuri tačiau nėra ypač sujungta su operos turiniu. Ši uvertiūra 
buvo tik vieną kartą sugrota kunigaikščio Lichnowski namuose ir ten 
pat paneigta. Spaudoje tepasirodė po kompozitoriaus mirties kaipo op. 
postb. 138. Kas kita su kitomis trimis vad., Leonoros uvertiūromis“, 
kurių pirmutiniosios ėjo drauge su tais trimis pirmaisiais, neturėjusiais 
jokio pasisekimo, operos vaidinimais 1805 m. lapkričio mėn. Iš to 
Beethovenas 1806 m. padarė trečią, garsiausią. Pagaliau 1814 m. parašė 
dar ketvirtą, kiek lengvesnę. 

Trečioje, arba „Didžioje“ ,jaučiama slegianti kalėjimo nuotaika, naktis 
be žvaigždžių ir mirties tyla. Florestanas uždarytas kalėjime. Jo mylimoji 
Leonora kovoja užjį: tonų masės pinasi kaip dramoje. Pagaliau pasigirsta 
išvadavimo trimitai - Florestaną grąžina Leonorai. Pabaiga -entuziazmas 
ir džiaugsmas. Ši uvertiūra - platus simfoninis veikalas, išeinąs iš ribų 
paprastosios uvertiūros. Prie operos ne visai tinka, nes jinai trumpai ir 
dramingai pareiškė, ką pati opera mums ištęstai ir vietomis nuobodžiai 
nupasakoja. „Leonora“ greta „Eroicos“ — vienas stambiausių kūrinių, 
liudijančių, kiek kompozitorius buvo atsipalaidavęs nuo senųjų 
pavyzdžių ir kaip jis moka savo kojomis vaikščioti. 


Dramatiko ypatybė -— pateikti gyvenimo visumos paveikslą. Kas 
moka viską, kas gyvenime pasitaiko nupiešti, tas moka su savo 
karžygiais gyventi, moka šviesą ir šešėlius nupiešti - tas dramatikas. 
Mozartas — toks gyvasis sidabras, viskuo susidomaująs žmogus; jam 
dėl toir sekėsi. Jis visus — kilniuosius ir mažiau dorus -mylėjo vienodai. 
Tokios plačios širdies Beethovenas neturėjo. Jis - partingas žmogus. Jo 
partija - dorovingi Žmonės. Jai buvo pavedęs visą savo simpatiją, ją ir 

aprašė žibančiomis spalvomis. Kiti charakteriai išeina silpniau, vos 
įstebimos kontoros ryškių charakterių vietoje. Mozartas dėl grožio buvo 
genialiai platus, Beethovenas dėl dorovės - genialiai siauras. 

Scena tokio bethoveniško partingumo nepakenčia, dėl to jį paliko, 
nors pats kompozitorius jos nenorėjo palikti. 

Beethovenas tikrai didelis tik ten, kur jis pats galėjo prabilti, kur 
nebuvo priverstas kitiems paskolinti savo gaidų. Išoriniai veiksmai jam 
niekad nedavė tokių impulsų, kaip jo paties reikalai, jo paties vidaus 
gyvenimas. Svarbiausias jo kūrybos objektas - jo sielos kovos, 
tinkamiausia tam išreikšti kalba - bežodė instrumentinė muzika. 

Beethovenas - simfonikas iš Dievo malonės. Simfonijose jis išdėsto 
pasauliui savo pažiūras, kelia problemas, apimančias žemę ir dangų, ir 
jas sprendžia. O sonatos? Intymus jo dienoraštis, pilnas slaptų slapčiausių 
jausmų. Sonatos - jo širdis, jo pragaras, jo dangus. Pianinas galop darosi 
per silpnas visai tai jausmų galybei ir didybei išreikšti, nors Beethovenas 
buvo ne kasdieninių gabumų skambintojas. Po jo pirštu instrumentas 
ėmė verkti ir vaitoti, tačiau nepajėgė demoniškojo skambintojo minčių 
pasakyti. Nepasitenkinęs Bethovenas, uždarydamas fligelį, pasakydavo: 
„Tas instrumentas nebuvo ir nebus pakankamas“. 

Bet jis turėjo kitą instrumentą: orkestrą, daugiaspalvį, šimtabalsį 
orkestrą, kuris, dainuodamas burtininko dainą, išsako visa, ką tik 
žmonija gali mąstyti ir jausti. Išklausykime jo simfonijas! 


Komentarai: 


"Viskas, kas vadinama gyvenimu, tebūnie paaukota Tam, kas yra Didis (vok.). 


IŠ MISTIKOS ISTORIJOS 


TRUMPA MISTIKOS ISTORIJOS APŽVALGA NUO PRIMITYVIŲJŲ TAUTŲ IKI 
ECKHARTO, KAIP ĮŽANGA Į „VOKIEČIŲ MISTINĖS LITERATŪROS ISTORIJĄ 
VIDURINIAIS AMŽIAIS“! 


Vienoje vietoje šv. Paulius sako, jog „Dievas nepaliko savęs be 
liudijimo“ (A. D. 14,16), o šv. Jonas vėl panašiai skelbia, jog Dievas — 
tikroji šviesa, kuri „apšviečia kiekvieną Žmogų į šį pasaulį ateinantį“ 
(Jon. 1,9). Ką šie apaštalai čia sako, liudija ir mokslininkai; pvz., įvairių 
kraštų bei tautų tyrinėtojai, etnologai iš tolimiausių ir lig šiol nežinomų 
šalių bei užkampių yra parnešę žinių, jog religijos dalykai yra nesvetimi 
ir primityviausioms tautelėms. 

Antras, labai reikšmingas šių mokslininkų konstatavimas yra šis: 
kur religija, ten ir mistika. Tie dalykai neatskiriamai surišti su viens kitu. 
Ir bet kurį žmonijos istorijos lapą atvertę, visur šioje plotmėje - nors ir 
blaiviausioje, pilkiausioje religijoje - sutiksime, jei ne stiprių mistikos 
pasireiškimų, tai bent žymių mistinių palinkimų. Tai, ką kinų religijos 
genijus Laodzi pareiškė VII šimtm. pr. Kr., panašiais žodžiais buvo jau 
priešjį pasakyta ir lig šiol kiekviename amžiuje bei kiekvienoje religijoje 
pakartota, būtent: 

„Žmogaus turtas slypi jo viduje. Nepasiduok išorės pasauliui! 
Egzistuoja kažkas nesuprantamas ir be vardo, ir buvo jis pirm dangaus 
ir žemės; jis yra beformis, nesikeičiąs, ir jis visa sukūrė. Susijungimas 
su juo palaisvina nuo visų geismų, kurių neturėjimas ramina sielą, — 
taip pasaulis iš vidaus sutvarkomas“. 

Dėl to suprantama, kad vidurinių amžių katalikų mistikai, - kurie 
mano skyrium nagrinėti - su Eckhartu pareiškė ne vien originalių 
minčių, bet kad jie ir savo kalba, ir turiniu dideliausiu laipsniu priklauso 
pirmiau buvusių krikščioniškų mistikų ir net nekrikščioniškos mistikos 
atstovų, ir tai kartais tokiu matu, jog svetimas turtas žymiai viršija savąjį. 

Dėl to, pvz., Eckharto, Seuse's, Taulerio ir kitų mistikos šaknų reikia ieškoti 
svetur. Vokiečių žemėje nuo XII šimtm. sujungiami visi tie mistiniai 
spinduliai į vieną tvirtą ir maloniai šildančią šviesą. Pirma, negu bus 
galima džiaugtis tos šviesos spindėjimu, reikia leistis į tolimą kelionę: 
susekti, kas per vieni tie svetimi spinduliai ir iš kokių versmių jie trykšta. 

Pirmas mūsų kelionės tikslas bus primityviųjų tautų šamanizmas. 


I. NEKRIKŠČIONIŠKOJI MISTIKA 
Ą. MISTINIAI PRADAI PRIMITYVIŲJŲ TAUTŲ RELIGIJOSE 


Su dievais susirišama dvasioms padedant tam tikroje primityviomis 
išorės priemonėmis, dažniausiai narkotikais, pasiektoje ekstazėje. Iš to 
dažnai laipsniškai vykstančio su dievu susinešimo tikimasi ir prašoma 
beveik vien tiktai medžiaginės naudos - turto, sveikatos ir t. t. Tokia 
mistika užsiimti yra tam tikrų — dažnai su epileptiniais palinkimais - 
šventikų privilegija. Askezės, kaip kelio į ekstazę, paprastai vengiama 
dėl jos reikalaujamų išsižadėjimų. 


Ir primityviausios tautos, kaip sutartinai tvirtina visi jų religinio 
gyvenimo tyrinėtojai, turi savo mistikos. Kaip pats gyvenimas, taip 
primityvi yra ir jų religija bei jai atatinkama jos mistika, jos prototipas — 
tai mongolų tautų vadinamasis šamanizmas (nuo žodžio samana, kas 
indų pahlių kalba reiškia „budistišką, asketišką vienuolį“), gan grynu 
pavidalu išlikęs iki šių laikų, pvz., pas tunguzus. Štai svarbiausi jo 
bruožai. 

Šamanas, t. y. tautelės ar genties šventikas, tarpininkauja tarp 
liaudies ir dievų. Tam kilniam uždaviniui jis reikalingas daugiau jėgų, 
negu jų turi žmogus paprastai: jame turi veikti tėvų dvasios, suteik- 
damos tų stebuklingųjų jėgų. Tam tikrą dieną šamanas fantastiškai 
apsirėdęs, keistai nusigrimavęs visų matomas ima mušti tam tikrą 
būgną - visatos simbolį, į kurį turi suskristi visos tėvų dvasios, tei- 
kiančios jam reikalingos pagalbos. Jas sugavus, tam tyčia prirengta 
šventykla uždaroma, idant gerosios dvasios nebeišsisklaidytų, o 
blogosios nesulįstų. Po to šventikas, vis mušdamas savo būgną, 
spaudžia jį prie susirinkusių žmonių krūtinių ar ausų, idant ir į juos 
pereitų gerųjų dvasių jėgos. Taip darydamas šamanas vis labiau 

užsidega ir galop užšoka ant pirmo laipto, kuris drauge su aštuoniais 
kitais įrėžtas ant beržo, pasodinto vidury namo; jis dabar laikomas 
pasiekęs pirmąjį dangų, ir dėl to taip džiūgauja, jog ima dar pasiučiau 
šokinėti apie beržą ir prie jo užkurtą ugnį. Toliau jis įsisėda į jam atneštą 
balną ir antjo injoja į antrąjį dangų ir t. t., kol pašėlime pasiekia devintąjį 
dangų irima vis baisiau šokinėti, vis baugiau mojuoti, taip, jog pagaliau 
apsvaigsta ir vaitodamas raitosi ant žemės. Tam epileptiškam 
priepuoliui praėjus, jis staiga šoka ant kojų ir drauge su tikinčiaisiais 
linksmai žengia prie stalo, nes jo darbas jau yra baigtas: susijungta su 
dievais, paprašyta jų malonių. 

Kas vyksta mongoluose, pasitaiko ir kitur, tik su tais skirtumais, 
kurie atatinka šamanizuojančių savumus. Afrikoje, antai, ligoniai 
gydomi panašiomis apeigomis. Svarbų vaidmenį turi gitarų muzikoj 
atliekami šokiai; tie šokiai gydytojus suerzina iki padūkimo; tuomet 
jie imasi „gydyti“ savo auką, - kaip galima spręsti, ne visuomet 
vaisingai. 

Kaip Afrikoje sakytieji šokiai, taip induose į plaučius įtraukiami ir 
šiaip nuryjami tabako dūmai padeda įpult ekstazėn. Taip užsinuodijęs 
šventikas bendrauja su dievais ir išprašo iš jų tikintiesiems reikalingų 
malonių. Tabako reikšmę induose, Rytuose, ypač turkuose, atstoja iš 
kanapių gaminamas hašišas (hashis). 

Taip tad visur randame to gaivalingo noro išsinerti iš paprastos 
aplinkumos, įsigyti paslaptingų jėgų, padedančių atsikratyti mus 
apsupančia aplinkuma ir leidžiančių visiškame užsimiršime tiesiogiai 
susinešti su dvasiomis ir dievais. 

Svarbiausias dalykas visur čia yra surasti priemonę, kuri palaisvintų 
nuo vergavimo kūnui ir vestų į palaimintą apsvaigimą — ekstazę, ji yra 
visų siekimų siekimas, nes joje tiesiog iš dievų trykštančioje šviesoje 
paaiškėja visos paslaptys. Brangiausios yra tos priemonės, kurios 
tiesiausiai veda ekstazėn: epileptiniai palinkimai, šokiai, muzika, koks 
kitoks triukšmas, narkotiniai valgiai bei gėrimai - hašišas su alkoholiu, 
rūkymas (nikotinas, opi) ir kitokie nervų erzintojai bei sąmonės 
temdytojai. 

Ekstazėn gali vesti ir askezė. Bet ji primityviųjų tautų šventikų ne 
labai mėgstama, nes tas kelias jiems kiek per ilgas ir, be to, nuojo atbaido 
su jąja surištos kūno kančios, kylančios, pvz., iš pasninkavimo, 
abstinencijos, gyvenimo celibate ir t. t. Savo tikslą jie nori pasiekti greit, 

ir ne tik be fizinės kančios ir skriaudos, bet dargi trokšta patirti ir kūninio 
smagumo. Kaip matyti, moralinio veiksnio čia mažiau ar visai nėra. 

Visą tą, nors ir keistai atrodantį šamanizmą, reikia laikyti mistika, 
savotiška, nepaprastai žema, dažniausiai tik primityviausių geismų 
pagimdyta, bet vis dėlto mistika. 

Tautoms kultūrėjant, skaidrėja ir jų mistika. Nebepasitenkinama 
tokiomis „riebiomis“ priemonėmis, aptildomas triukšmas, sušvel- 
ninama muzika, palengva išnyksta šokiai. Kaip kelias, taip ir siekimas: 
dievybės supratimas darosi vis ideališkesnis. 

Tautai sunku apsisaugoti nuo tokios žemiškos savo mistikos pra- 
džios, bet užtat ji turi galimumo kilti. O istorija bet kurios tautos mistiką 
vertina ne pagal jos pradžią, bet pagal atstumą, skiriantį ją vėlybesnėje 
stadijoje nuo pradedamojo taško. Taip žiūrint, didelį susidomėjimą 
pelno Indija. 


B. INDŲ MISTIKA 


a) Pirmas indų mistinis elementas, išaugęs iš religinių apeigų, turi 
šamanistinių pradų, kiek apvalytų nuo primityviųjų tautų šamanizmo 
stambiausių šiurkštumų. 

b) Iki šiol turėtu ritualų nepatenkinti senieji šventikai išdirba 
brahmanizme spekulatyvinio pobūdžio mistiką: Aukščiausia Esybė, 
Brahma, kuri atrasta pažinimu, vien pažinimu gali būt suprasta. Iš 
panteistinės Brahmos aptarties (Brahma - viskas, taigi ir aš - Brahma) 
eina indų džiaugsmas. Laikui bėgant įžvelgiama, kad paprastas 
pažinimo procesas neduoda pilnai dievybę pažinti. Tik jos pačios 
suteiktu įkvėpimu ji mums darosi aiški. 

€) Brahmanizmo optimistišką nuotaiką pakeičia budizmo pesimizmas. 
Nuo tik laikinos reikšmės turinčio pasaulio reikia pasilaisvinti 
išsižadėjimu. Tam reikalui išdirbama tam tikra kontempliacijos 
technika, „Yoga“ pavadinta; ji veda į visišką išnykimą. 


a) Kaip gamta, taip ir indų mistika, nuostabiai gausinga ir vaisinga, 
puikiausiai klestėjo nuo žilos senovės iki šių dienų. Šiandien ji yra 
galvojimo ir išsižadėjimo, t. y. daugiausia filosofinio pobūdžio mistika; 
ogi pradžioj paprastas mistikos istorijos reiškinys mistika su filosofija 
teturėjo mažai ką bendra, nes išaugo iš religinių apeigų, radosi greta 

išorinių kulto ženklų. Ta pirmutinė indų mistikos forma, tai didesnės 
aukojimo ceremonijos, surištos su bendromis puotomis, per kurias 
būdavo teikiami palaiminti valgiai. Prie stalo bendravo Žmogus su 
dievybe. Bet rištis su dievybe ir įgauti dieviškų jėgų galima ne vien 
valgant, bet ir geriant tam tikrą palaimintą vyną soma, pagamintą iš 
tokio pat vardo augalo, kurį indai personifikavo dievybės esme. Taigi, 
kaip matyti, primityvių tautų šamanizmas neaplenkė nė aukštos indų 
kultūros. 

b) Ligi tol indų mistikos pradedamasis punktas yra jų šventikų 
aukštai išplėtotas ritualas. Dvasiniu atžvilgiu labai judrūs indai negalėjo 
tenkintis tokiu gan primityviu šamanizmu, jiems buvo per siauri to 
ritualo rėmeliai. Ir juos susprogdino patys šventikai, tik ne tiek jaunieji, 
stovį arčiau prie gyvenimo, kiek senieji,jaunųjų jau išstumti iš dvasinės 
tarnybos prie altoriaus. Priversti laikytis atsiskyrę ir gyventi savotiškoj 
nuotaikoj jie sukūrė tą spekuliaciją, kuria jie, kaipo „nebenaudingi savo 
luomo reikalams, į išmirimo etatus įtrauktieji“, išstūmė savo krašto 
mistiką iš negyvojo taško ir taip pasidarė kuo didžiausiai naudingi 
religijai bei krašto kultūrai. Tai ne pirmas ir ne paskutinis kartas, kada 
žemės pastumdėliai nedėkingajam pasauliui atsidėkoja tikrai nelauktu 
būdu. 

Taigi pirmoji kilnesnė indų mistika yra mirštančiųjų šventikų 
vaisius. 

Per daug būtų reikalauti, kad ir ta naujoji mistika išsyk pasirodytų 
visai tobulu pavidalu. Vis tikslesniu spekuliaciniu šventikų darbu ji 
palengva turėjo atsipalaiduoti nuo žemiškų savo elementų; dėl to ir 
nenuostabu, kad ankstybesniuose raštuose, vad. „Upanišadomis“, yra 
dar daug keistos magijos, burtų, kerėjimų ir t. t. Bet drauge tuose 
raštuose randami ir pirmieji bruožai tam tikros mistinės filosofijos, kuria 
pasiremdamos vėlybesnės kartos galėjo statyti puikiausią mistinę 
piramidę. Taip, antai, ten randame garsiąją formulę Tai kwam asi, t. y. 
tai - būtent pasaulio visuma ir Brahma - esi tu. 

Tie pasauliui jau mirę šventikai yra įsitikinę, jog kelias į išganymą 
eina ne per vyksmus, aktingą veikimą (karmamarga, actio), bet vien per 
pažinimą (inamamarga, cognitio), kuriuo jie dabar pasiryžę eiti. Jie 
suprato, kad būti gali tik viena vienintelė dievybė, dvasia, kuri visus 
apdovanoja gyvybe; toji jėga - Brahma. Brahma ir atman (kvapas) 
ženklina dieviškąjį principą. Į šitą dievybę veda kitoks kelias, negu 

anksčiau į tuos visokius „dievus“. Ta dievybė buvo atrasta pažinimu, 
ir vien pažinimu tegalima ją suprasti. Žavinčios gamtos apglobti ir 
ištaigingo gyvenimo gundomi tie indų išminčiai grandioziškai atsidavė 
savo uždaviniui - dievybei pažinti. Nesuskaitomos kartos ilgais 
šimtmečiais skyrė tam darbui geriausias savo proto jėgas ir pagaliau 
pasiekė tokio pasiaukojimo vertą rezultatą: 

„Dievybė yra dvasia, regi be akių, girdi be ausų, nekalba žodžiais, 
negalvoja mintimis. Ji neturi ypatybių, nes jos tegalėtų apimti tik vieną 
bet kurį jos šoną, na, o tokių atskirų šonų dievybė kaip tik neturi. Ji yra 
dvasia ir tik dvasia; visas daiktinis pasaulis trykšta išjos ir grįžta į ją. Ji 
priežastis, ji tikslas. O tai, ką mes vadiname pasaulio realybėmis, yra 
tik šešėliai, tik tariamybė (fictio, Schein) ir apgaulė (maya, fraus, Betrug). 

Tikrai maya! Išorės pasaulis rodo mums dalykų rinkinį, įvairybę, 
bet iš tikrųjų tai tik vienas ir tas pats Brahma. Iš jo visa tai išplaukia 
taip, kaip iš debesų lietus. Ir tu, ir aš, mes visi iš to Brahmos, ir kadangi 
tas Brahma yra viskas, tai ir tu, ir aš - Brahma. O tai, ką žmonės 
paprastai vadina mokslu ir pažinimu, yra tikriausias nežinojimas. 

Šitos intelektualinės mistikos vaisiai buvo saldūs. Paaiškėjo visų 
dalykų vienumas su Dievu, taip iškilo žmogaus aukštinimas į lig šiol 
negirdėtas aukštybės, iš to praturtėjo jo savijauta ir pragiedrėjo 
nusiteikimas pasaulio ir gyvenimo atžvilgiu, kaip liudija, pvz., tie seni 
raštai - „Upanišados“ - kur, tarp kitko, skaitome ir tokius posakius: 

„Kur svajojimai, kur rūpesčiai, žiną tą vienumą. Brahma - tai Didis 
Džiaugsmas... iš kurio atsiranda visos būtybės, kuriuo jos ir gyvena, ir 
kurin atsiskirdamos [su pasauliu] jos grįžta“. 

Čia, kaip matyti, prieita panteizmas, kuris neretai skelbiamas 
ditirambiškomis poezijomis ir ritmuotais, į galvą smingančiais bei širdį 
gaivinančiais aforizmais. 

Ši mistika laikui bėgant vis labiau atsipalaiduoja nuo savo spe- 
kuliacinio pobūdžio. Čia pirmą sykį visai ryškiai pastebima tas, 
vėlesnėse kultūrose matematišku reguliarumu pasirodąs nukrypimas 
nuo intelektualinės prie ekstatinės mistikos. Didžiausieji indų 
mokslininkai greit pajunta, jog paprastas pažinimo procesas neduoda 
pilniausio galimumo pažinti tokią dievybę, kuri neturi ypatybių. Prie 
jos esmės mes neprieinam galvojimu, ji mums darosi aiški tik jos pačios 
suteiktu malonių pilnu įkvėpimu: 


93 


„Ne pamokymais suprantamas Atmanas, 

Ne protu ir dideliu mokslu. 

Tik tas jį pažins, kuris yra jo parinktas, 

Atmanas jam atskleidžia savo esmę...“ 

Tikram pažinimui reikia ypatingos malonės iš dievybės ir tam tikro 
dvasios nusiteikimo iš žmogaus šono. 

Lig šiol mistika buvo mokslas, o nuo dabar ji tampa menu, kuriuo 
versis tos „ypatingos malonės“ įkvėptieji mistikos menininkai. 

c) Visas ūpas, kuriuo dvelkia ši mistika, yra visai priešingas 
ankstybesniam ir dalimi net šių dienų dvasiniam indų nusiteikimui. 
Brahmanizmo laikų Indija ilgai tuo ūpu negyveno: pirminį džiaugsmą 
apgaubė šešėliai. Kintamajam pasauliui tepripažįstama laikinos 
reikšmės. Tai tik tikrinis, nesąmoningas esimas, kurio reikia kratytis. 
Tikinčiuosius vis labiau baugino ir mokslas apie naujus mūsų užgimi- 
mus kituose kūnuose. Galvojama, kaip pasprukti iš to pasibaisėtino 
„užgimimų rato“, kaip sustabdyti tas amžinas kelionės kančias. Šioks 
klausimas dabar kvaršina galvas. Atsakymas: pabėgant nuo pasaulio 
ir pažinimu. 

„Kaip upė, įglusdama į okeaną, praranda ir savo vardą ir egzisten- 
ciją, taip ir išminčius, atsikratęs ir savo vardo, ir formos, sutampa su 
amžinai vieninga dvasia. Tada jis - Brahma, ir Brahmoje jis išnyksta“. 

Imama vis labiau abejoti tikrumu lig šiol viešpataujančio abstraktinio 
intelektualistinio kelio į pažinimą ir savo tikslui ieškoma naujų kelių. 
Stveriamasi išorės priemonių, išdirbama tam tikra kontempliacijos 
technika, kaip dirbtiniais būdais pasiekti visišką sielos atsipalaidavimą 
nuo kūno ir visos medžiagos. Tam tikru menu, kuris vėliau tapo indų 
visų menų menas, pavadintu Yoga, norima dabar pažinti, iškilti viršum 
žemiško gyvenimo, užsimiršti tam tikra askeze sukeltoje ekstazėje. 
Žodis yoga yra giminingas su lotynų žodžiu iungo ir lietuvišku jungti, 
ir reiškia pojūčių sukoncentravimą, vedantį žmogaus mintį už mūsų 
pasaulio ribų. Tam, pvz., tarnauja gyvenimas atskirybėje, celibate, 
pasninkavimas, tam tikri pratimai, kaip nuolatinio kvėpavimo proceso 
sustabdymas (palengva vykstąs savęs nuodijimas), kūno bei atskirų jo 
dalių keista padėtis, hipnozė ir t. t. 

Brahmizmas dabar virsta budizmu. Buda (Buddha), tas didelis 
asketas, skelbia pasilaisvinimą nuo pasaulio. Visų blogybių versmė - 
geismas. Jis savo šaknis turi jutimuose, o jutimai —- kūne; taigi siela 

turi nuo kūno atsipalaiduoti, tik ne savižudybe ar šiaip priprastomis 
priemonėmis, bet daug tikslesniu būdu, būtent savo individualumo 
išsižadėjimu, išnykimu bendrume. Tai geriausiai pasiekiama at- 
skirybėje, gyvenant vienuoliškai, kai ir kūno, ir dvasios atžvilgiu 
izoliuojamasi ir metodiška keturių laipsnių meditacija siekiama savo 
tikslo. 

Pirmame laipsny ramiai medituojąs jaučia palaimintą smagumą. 
Antrasis laipsnis pasižymi „vidaus jūros tyla“, nuotaikos vieningumu, 
laisvu nuo pojūčių bei minčių savęsp įsigilinimu, sukeltu to palaiminto 
smagumo. Trečiam laipsny atsiskyrėlis gyvena linksma ramybe, jis yra 
abejingas, įžvalgus, sąmoningas. Savo kūne jaučia tokią laimę, apie 
kurią šventieji sako: abejingasis, įžvalgus, gyvena palaimintai. 
Ketvirtame — atmetęs džiaugsmus bei kančias, panaikinęs buvusį 
linksmumą bei liūdnumą, vienuolis pasiekia be skausmų ir džiaugsmų 
abejingai suprantamą, tobulą grynumą. Toks kelias veda į išganymą. 

„Gyvenimas išnyko, šventumas pasiektas, darbas nuveiktas, šio 
pasaulio nebėr“, džiaugiasi naujo mokslo ragavęs indas. Jis pasiekė 
galutiną savo tikslą - Nirvaną. 

Indijoj keitėsi ir tebesikeičia religijos: brahmanizmas virsta budizmu, 
kurį pakeičia įvairios sektos; panteizmas darosi ateizmu, gimdančiu 
teizmą, - bet tame kaitaliojimesi lieka tikslas ir kelias - Nirvana ir Yoga. 
Dievybė - tai suvoktina sąvoka; gyvenimas — tai nugalėtina kliūtis; 
sutapimas su dievybe - aukščiausia laimė; atgaila - šventas links- 
mumas. 

Ir svetimiausias religijas, pakliuvusias Indijon, dar nesuspėjusias 
įsišaknėti, jau Yogos dvasia užkariauja: net kietasis islamas, sugebėjęs 
visur sau palenkti religijas ir kultūras, nuo kurio poveikio ir pati Europa 
negalėjo visai išsisaugot, čia, Gango slėny, suminkštėja. Savo kultui be 
pavojaus priimama ir krikščionybė, nes joj Indijos dvasia randa pati 
save, tai aiškiausiai rodo šv. Jono evangelija, kurioj pasakyta kone visai 
indiškai: aš ir Tėvas, tai viena! - Mielai priimama ir pakeičiama, kaip 
reikalauja tūkstančių metų indų tradicija. 


C. PERSŲ IR ARABŲ MISTIKA 


a) Pirmoji mums žinoma persų mistika turi žymių šamanistinių 
polinkių. Šventikų palaimintasis gėrimas - haoma. 

b) Arabų religija, islamas, - įstatymų religija, ir, tokia būdama, neturi 
mistinių pradų, kaip jų ir neturėjo pats jos kūrėjas Mahometas. Tačiau 
rytiečių prigimtis ir indų bei krikščionių (Dionisijas Areopagita) mistikos 
poveikis arabams, ypač gyvenantiems už Arabijos ribų (Ispanijoj), sukūrė 
mistinį judėjimą (al Harithas, Mohammedas ibn al-Arabi). 

c) Persijon įsiveržęs islamas nori sau pavergti persų dvasinį gyvenimą, 
kuris toliau plėtojasi ir sufizme išdirba naują, su mahometiškomis 
priemaišomis mistinio pobūdžio formą. Jo kūrėjai Persijoje: Abu 
Saidas, kuris įkuria pirmąjį medišką vienuolyną ir rekomenduoja 
askezę bei ekstazę; Faridas pažymėjo septynetą laipsnių, vedančių į 
dievybę, Džalalas įkuria dervišų ordiną, kuriame dievybės siekiama 
išorės priemonėmis. Sufizmas pagimdo kvietizmą, tinkamiausia su 
dievybe jungtim laikantį erotiką. 


a) Persai - kalnų gyventojai: drąsūs, energingi, karingi, praktiški, 
socialūs. Jie sukūrė galingą valstybę. Mistika jiems, rodos, labai tolimas 
dalykas; bet tai tik rodos, nes ir šių dienų protininkų religiniame 
gyvenime yra vietos net gan keistam šamanizmui: tai, kas jau brah- 
manams buvo žinoma, būtent „šventoji girtybė“, yra ir persų šventikų 
aukojimo apeigose. Haoma vadinamas palaimintasis persų gėrimas, 
šventikų laikomas aukščiausioje pagarboje, poetų apdainuojamas 
orientališku aistringumu. Štai vienas iš panegiriškų balsų: 

„Haoma auga pašlovinimais; kas jį šlovina, tas laimės. Sveikatos ir 
laimėjimo teikia Haoma... Kiekviena kita girtybė neša pykčio... bet 
Haomos girtybė lengvutė... Aš ateinu pas tave, Haoma! Ateinu, kaipo 
tavo draugas ir dainius; pats Ormuzdas tavo draugą ir dainių kelia 
aukščiau už angelus!“ 

Tokiais svaiginančiais žodžiais persai nepasitenkindavo; palaimos 
siekė svyruodami jų šventikai, o drauge su jais ir kunigaikščiai, ir 
karaliai, ir visi kiti, vyrai ir moterys. Tarp Dievo ir žmogaus tarpinin- 
kas- taurė. Persų mistikos lopšys — vyno taurės dugnas. Persų poezijos 
lopšys - tas pats mistinės taurės dugnas. Kai indų mistika išaugo į 
filosofiją, persų išauga į poeziją. 

b) Bet ne šitokiu, gan primityviu šamanizmu pagarsėjo persų misti- 
ka. Šiandien apie ją kalbėdami mes turime galvoj žymiai vėliau atsiradu- 
sią jos ataugą, ne tiek senosios, galingosios, kiek jau nemaža nusmu- 
kusios, islamo užkariautos, išorėj ir viduj perdirbtos Persijos išdavą. 

VII šimtmety po Kristaus Sasanidų dinastijos sukurtąją Persiją vienu 
smūgiu nugalėjo mahometonai arabai. Politiškai nugalėti persai ne- 
trukus pakliuvo ir į religinę užkariautojų priklausomybę: Mahometas 
pakeitė Ormuzdą. 

Islamo įkūrėjas Mahometas pats neturėjo jokios mistinės gyslelės, 
tai yra ir jo religijoj, kuri savo prigimtimi yra tikra įstatymų religija. 
Dievas, jo supratimu, buvo iš šio pasaulio visai išskirta visa galinti 
esybė, su kuria tiesioginio susisiekimo negali būti. Dėl to Mahometas 
ir askezę maža tevertino, o dar mažiau — vienuolynus. Tačiau, nors 
pats kūrėjas ir maža teturėjo ryšių su mistika, savo gyvenimo darbo 
vis tiek negalėjo nuo jos apsaugoti - juk religijos nuo mistikos ir 
neapsaugosi! Mahometonų mistikos pradžia glūdi pačioj rytiečių 
prigimty, nes jiems niekada netrūksta ugningų jausmų, ypač ilgesio 
jausmų, amžinumo ilgesio. Prie tokių mistinių pradų pačiuose arabuose 
prisidėjo poveikis dar ir kitas, ir Vakarų, ir Rytų mistikos. Iš Vakarų 
slinko, jei ne paties Dionisijaus Areopagitos, tai bentjo versmės siriškas 
Baro Sudailio raštas, kuris atstovavo Graikų katalikų Bažnyčios 
mistikai, ir žinomas jau apie 850 m. nuo pat Atlanto vandenyno ligi 
Tigro upės. Rytai mahometonams tiekė indų mistikos vaisių. 

Dėl to nenuostabu, kad netrukus po islamo įkūrėjo mirties atsirado 
ir vienuolynų, kurie tapo net mistikos centrais, atsirado ir mistinio 
turinio raštų. Iš seniausių užsilikusių yra parašyti judraus a! Harithas 
al Muhasibi (+ 827), priklausančio, anot tradicijos, vadinamajam 
moallakato poetų rateliui. Jie pasižymi dar gan dideliu artimumu 
ortodoksiniam religijos mokslui. Ir čia, kaip ir visur, pirmieji mistikai 
dėl visokių, kartais labai asmeniškų, priežasčių nedrįsta per daug 
laisvai pasinaudoti religijos patiekta dogmatine medžiaga: užtai tuo 
pačiu mastu, kiek pirmieji yra per bailūs, tiek vėlesnieji dažnai per 
drąsus, atsisakydami nuo kompromisų su ortodoksija, be sąžinės 
graužimo žongliruodami viskuo, kas kitiems atrodo nejudinama religijos 
uola. Gan panašus į tokius žonglierius yra arabas kolonistas, kilęs iš 
Muzčios Ispanijoje, miręs 1240 m. Mohammedas ibn al-Arabi, teisingai 
laikomas arabų mistikos viršūne. Jis rašė filosofinių minčių kupinus 
„Meccos apreiškimus“; nuostabia drąsa ir giliu savo filosofiniu žinojimu 
leidosi - mūsų akimis žiūrint - į juokingiausią magiją, tuo keliu 
manydamas labiau prisiartinti prie taip geidžiamo savo tikslo — Dievo. 

Jau Mohammedo ibn al-Arabi pavyzdys rodo, jog islamo mistika 

yra juo vaisingesnė, juo toliau ji laikosi nuo taip blaivios Arabijos. Toji 
Mohammedo mistika yra Ispanijos žemėje augusi ir dėl to, be abejojimo, 
nemaža syvų prisisiurbusi iš kitos, ne mahometiškos kultūros. Jei 
svetimos kultūros poveikis šio pavyzdžio atžvilgiu yra dar kiek 
problematiškas, tai jau jokio abejojimo nebus, jei mes iš tolimiausių 
vakarų sugrįšime vėl į tolimiausius rytus, į Persų Žemę, kur užtinkame 
tikrai ne mahometiško intensyvumo mistinių fenomenų. 

c) Islamas - tai nuostabiai paprasta religija, turinti keistą, bet 
suprantamą tendenciją — iki savo schemos suprastinti visus užtiktus 
religinius reiškinius. Pats savy neturėdamas jokių variantų ir net 
neduodamas vietos jiems augti, užkariautoms tautoms primeta pilkų 
savo formų religiją ir taip suvienodina pakeliui pasitaikančias tikėjimo 
rūšis. 

Dėl to visai suprantama, kodėl islamiško pasaulio religiniai bruožai 
visur - ir maurų valdomoj Indijoj, ir Azerbaidžane, kur sefevidų 
dinastija pasidavė mahometizmui, - vieni ir tie patys. Ugnimi ir kardu 
Mahometas suvienodino ir suprastino visus dvasinius reiškinius nuo 
Gibraltaro sąsiaurio iki Irano stepių. Ir ne vien religija, bet ir menas 
patyrė arabų tikėjimo poveikį visai neigiama linkme. Jis kone prievarta 
įspraudė jį į siaurus savo rėmelius, arba net ir visai jį paneigė, kaip 
vėliau kalvinizmas su puritonizmu. Ir aštriausia krikščionių askezė 
nedarė kultūrai tokios žalos. 

Tas plieninis islamas, pavergęs persų kūną, bandė skverbtis ir į jų 
sielą, bet čia sutiko savotišką pasipriešinimą. Islamo sutiktasis persas 
ne tik kad nebuvo be kultūros, bet buvo pasiekęs gan aukštą jos laipsnį 
ir be kovos nenorėjo pasiduoti. Taip labai nuo visų skirtinga persų sielos 
struktūra, susidariusi ilgų šimtmečių kultūros darbu, atlaikė visus tuos 
uniformuojančius kategoringus bandymus, ir ne vien gyveno toliau 
savo persišką gyvenimą, bet dar sugebėjo - pasinaudodama islamiškais 
elementais ir drauge kovodama su jais - pasireikšti naujomis formomis. 
Viena tų reikšmingiausių formų yra sufizimas, poetiška, romantiška, 
svajinga mistika, gerianti ir girta, begaliniu užsimojimu dangų siekianti 
ir be sąmonės žemėje suklumpanti. 

Tiesa, savo pradžią sufizmas turėjo pačiame islame, kur jį sukėlė 
ypač paskutinio teismo aprašymas, paduodamas Korano, toliau tam 
tikras poveikis iš indų filosofijos ir krikščioniškosios askezės. Tai formai 
jos turinį, tam medžiui jo syvus tačiau davė ne mahometonai. Kas tikroje 

savo tėvynėje, kiek per blaivioje Arabijoj, negalėjo klestėti, visai kitaip 
išsiplėtojo Persijoje, kurios didesnio temperamento ir išsilavinimo 
žmonės kitaip įvertino semitų mistiškumą be poezijos. 

Gan neaiškioje šios srovės pradžioj, dar VII šimtmety, sutinkam 
vieną moteriškę, ponią Rabi, tai mūsų nestebina, nes visose religijose 
ir visais laikais moterys priklausė prie mistikos pionierių - nesulaikomai 
stumiančių religijas į mistiką. Jos darbą dirbo tarp kitų, pvz., Hassanas 
iš Basros (+ 728 m.) ir Hakikas iš Balko. Tikrasis sufizmo kūrėjas persų 
žemėje yra Abu Saidas ibn Abi-l'Hairas (t 1049 m.). Jis, kaip koks 
brahmanas, aštuonerius metus gyveno dykumose ir maitinos tik vaisiais 
bei žiedais. Tai, ką jis skelbė, yra semta iš trijų versmių, grakščiai 
suderinta, vienon darnion vienumon sulieta išmintis. Štai jos 
komponentai: pirmiausia įgimtas, dabar kiek nustumtas, prislėgtas, bet 
vis dėlto nė kiek nenusilpęs pirmuoju galingosios Persijos gyvenimu 
susižavėjimas ir aistringas noras dailiai gyventi; jį paskaidrino iš korano 
paimtas monoteizmas; be to, tam mistiniam gyvenimui paskolinta iš 
indų askezės bei filosofijos ir galvojimo būdai, ir pasireiškimo formos. 
Trys malonės laipsniai veda dievybėn: kelias, pažinimas ir tikrenybė, 
ir apima septynetą tarpų, - galutinai suformuluotų Farido ad-Din Attaro, 
mirusio 1230 m.,- nuolatinį ieškojimą, meilę, pažinimą, pasitenkinimą, 
vienumą, apsvaigimą ir galop visišką sutirpimą Dievuje. 

Geresniam tų mistinių tikslų pasiekimui Abu Saidas savo pase- 
kėjams rekomendavo askezę bei ekstazę ir įkūrė pirmąjį mahometonų 
vienuolyną, kuris - tai labai tipiška - nebuvo atsiradęs pačioje islamo 
tėvynėje. Šio mokslo pasekėjai pagal Korano surę 10, 63 save vadino 
Dievo draugais ir išsiskyrė iš kitų savotiškais drabužiais, pagamintais iš 
baltų vilnų (arabiškai ssfi), dėl to jie ir buvo vadinami sufitais (kitų 
manymu, sufizmo vardas kilęs iš graik. co01a). Iš jų kilo skelbėjų, savy 
sujungusių religiją su poezija mistikos plotmėje. Žymėtinas Faridas ad- 
Din Attaras, tarp kitko, parašęs „Paukščių pasikalbėjimus“, kur apsa- 
koma, kaip paukščiai, sekdami savo poną, turi perlėkti per septynetą 
slėnių, atatinkančių pirmiau minėtus septynetą laipsnių, kol galop jų 
ponas, stebuklingasis paukštis Simurghas, jiems taria: 

„Mano saulė - tai veidrodis... kas į mane nori pažvelgti, tas jame 
save matys. Norėdami save rasti, turite save naikinti manyje“. 

„Aš, šis tamsusis despotas“, miršta ir Dievui visiškai atsidavusi siela 
džiūgaudama taria: 

„Tu pasidarei didžiuoju mano aš, dėl to niekad nenorėčiau vėl tapti 
savo mažuoju aš“. 

Kita proga vienas iš tų vienuolių apie sielą sako, kad „ji, nelyginant 
kokia fleita, turi dabar savo vietą prie Dievo lūpų“. 

Visų didžiausias mistikos poetas yra Džalalas ad-Din Rumi (Rumi, 
t. y. graikas), kuriam jaunystėje Faridas paaukojo savo „paslapčių 
knygą“, kuris paskui daug keliavęs Ikoniume miršta. Ir jis, panteistas 
bei savotiško asketinio gyvenimo šalininkas, įkuria dervišų ordiną, kur 
vienuoliai tuojau po ordino įkūrimo (XII-XIII a.) siekia susijungimo su 
Dievu išorės priemonėmis, kaip vaitojimai, šokiai ir t. t. 

Rytų kraštuose sufizmas gamtos, klimato, valgių ir p. d. poveikiu 
pagimdė taip dažnai sutinkamą kvietizmą, tąjį švelnesnį, kultūringos 
išvaizdos nusilpimą, kurin patekus nesinori nei piršto judinti, nei aiškiai 
galvoti, tik ilgėtis ir džiaugtis vos jaučiama, bet visą sielą ir kūną 
apimančia linksmybe. Tai Rytų rojus žemėje. Rojun būtinas vadas - 
girtybė. Geriama ne tam, kad smagioj draugystėj būtų galima patirti 
visi malonumai ar gėrėtis pačiais gėrimais, bet beveik vien tam, kad 
kuo greičiausia būtų galima apsvaigti, užsimiršti, palikti tą apgaulingąjį 
pasaulį, kuris lygiai taip netikras kaip ratas, daromas ant virvės galo 
pririšto ir oru sukamo akmens. Visas pasaulis — tai įsivaizdavimas, 
sapnas, tai erzinantis žaislas. Bet kur tikrybė? - Dievybėje ir Jo rojuje. 
Bet kaip tai pažinti ir pasiekti? Čia pirmiausia siūlosi mokslas. Tačiau 
persų simpatijų jis ne per daug turi, ką nedvejojamai liudija nors ir šie 
atsiliepimai: „Mokslas kiša pirštą burnon, ir verkia. Jis niekad nesugebės 
išaiškint būties paslapties“. Kitoje vietoje skaitome net šitokį posakį: 
„Protas - tai purvuos paskendęs asilas“. Ar reikia aiškesnio pasakymo? 
Ojei taip, tai ar nėra kokios nors išeities? Ar Dievas amžinai bus mums 
neprieinamas? Nesinori tikėti. Mes žinome, kad iš Dievo trykšta grožis 
ir meilė. Kiekvienas grožis yra Jo esmės atvaizdas, kiekvienas ilgesys - 
Jo pasiilgimas. Nori patirti Dievą, gėrėkis grožiu; nori Jį pasiekti — 
pasiduok ilgesiui. Meilė - žemiška ar dangiška - mintį veda į Dievą. Nei 
bažnyčios, nei šventikų, nei rašto nebereikia, nes viskas pasiekiama ir bejų. 

Dievą sufizmas vadino „Draugu“ arba net „Meilužiu“. Visajo religija 
yra erotika — dainuojanti, džiūgaujanti ir visko geidžianti erotika — ir 
dažnai patenkinimo ieškąs seksualizmas, nes kiekvienas susijungimas 
grožyje yra kulto aktas, Dievuje pasiskandinimas ar bent jo simbolis. 
Bet galutinį susijungimą teduoda mirtis. 

Nei pojūčių organai, nei protas negali vest į Dievą sielos, tos sielos, 
kuri yra kartu ir viskas, ir niekis. Tik begaliniu sąmonės išsiplėtimu, 
tarsi išsiveržimu iš savęs, tegalima Dievą pajusti. Girtybėje mūsų 
sąmonė tampa be galo, be krašto plati ir todėl tada sugeba apimti Dievą. 

Poetus ir girtuoklius pagimdė persų mistika - sufizmas. Šitoje 
mistikoje arabų užkariauti persai „atkeršija“ savo naujiems viešpačiams, 
nes pirmieji valdė tik persų kūnus, bet nejų sielas. Dvasinis gyvenimas 
ir toliau plėtojosi po nestoru mahometišku klodu ir susikaupęs 
pakankamai turėjo jėgos tą svetimą klodą pramušti ir net užlieti. 
Susidaro įspūdis, kad ir be svetimos intervencijos persai būtų pagimdę 
kokią poetinę mistiką, nes tam jie turėjo visus reikalingus gabumus, o 
prie to būtų juos stūmęs ir pats laikas, nes tam tikroje tautų plėtojimosi 
stadijoje - kuri yra arčiau prie klestėjimo galo negu pradžios -— 
savaimingai būtų atsiradusi toji mistika, kurios pradai persams buvo 
įgimti. Islamo pasirodymas persų žemėje ir jo pastangos duoti 
dvasiniam tos žemės gyventojų peizažui kitonišką išvaizdą erzindamas 
veikė kultūriškai bei religiškai niuansuotus persus, stipresniu 
akcentavimu reaguojančius į savo tikrąjį vidujinį gyvenimą. Juo labiau 
arabai apvaldė jų kūną, juo labiau jie skubinosi stiprinti sielą, kurios — 
kaip sako istorija — iš tikrųjų niekada nepavyko svetimiesiems pavergti. 


D. GRAIKŲ MISTIKA 


a) Dvilypė graikų prigimtis, linkusi tiek į c09poTuvn, tiek į opyp, išdirbo, 
iš vieno šono, orgiastiškas misterijas, įgavusias dalimi savo akstiną iš 
užsienių (k. a., iš Trakijos, Makedonijos). Įžymiausios tų misterijų tai 
dionisiškos ir orfiškos, vykstančios šiurpulingu nesąmoningumu bei 
isteriškumu dalyvaujant ir moterims. 

b) Tų misterijų idėjas dalimi paima graikų filosofai prieš Platoną, kaip 
antai, Pitagoras, kuris tačiau sugebėjo jas gryninti nuo jų per daug 
orgiastiškų pradų. Kūnas Pitagorui yra kalėjimas, iš kurio siela turi 
pasilaisvinti. Tatai atsiekiama tam tikra švelnia askeze, kuria planingai 
užsiėmė jo organizuoti pasekėjai. Pitagoro mintis kiek kitoniška forma 
kartoja Empedoklis. Kiek šiedu ugdė mistikos reikalą, tiek Sokratas į 
tai žiūri skeptiškai, skelbdamas žmogaus galių ribotumą, kuriuo pats 
ir pasitenkino. 

c) Genialusis Platonas, apimdamas visus graikų religijos reiškinius, 

susidūrė ir su mistinių savo pirmatakų elementais, kuriuos sutiko jo 
sielos atatinkami mistiški pradai. Graikišku sumanumu ir susivaldymu 
jis mokėjo organingai surišti ir didžiausius religinius priešingumus. 
Anot jo, nemari siela veržiasi į senąją savo tėvynę, į aukštybės. Epuc ją — 
nenustojusią sąmonės - traukia aukštyn. Į dievybę kopiantiems gali 
padėti tam tikra pavia, bet ji yra ne žemiška, liguistiška, o dievybės duota. 
Platono moksle mistika nustojo buvusi gamtos, o tampa asmenybės 
mistika, reikalaujančia iš žmogaus moralinio siekimo, kuo jis vis labiau 
panėši į dievybę. 


a) Graikija mums yra žinoma savo kultūra, kurta „protu ir matu“,t. y. 
savo klasikiškumu, o graikas —- savo dailiųjų formų pamėgimu, 
sugebėjimu suvaldyti savo aistras, romantinį dinamizmą padaryti 
klasikišku statizmu. Vidurinių amžių riterių idealas - m12ze, jo laikais 
jau buvo keliamas aukščiau už viską. Būtų klaidinga manyti, jog graikai 
tatai pigiai pasiekė, nes pakankamai yra duomenų, rodančių visu 
reikiamu aiškumu, kad iš prigimties aistringas, ekstatiškas graikas tame 
ideale, mūze, matė ne tai, kas jam buvo gimininga ir sava, bet tai, ko 
jam labiausiai trūko, ir dėl to jo siekė, nujausdamas, kad ten yra 
pasilaisvinimas nuo savo taip audringos, į chaotiškumą linkusios 
prigimties. To idealo apgalvotai siekė ir visokiais gyvenimo turtais 
apdovanotieji aristokratai, ir šiaip inteligentai, ir juo labiau pabrėžė tą 
išganingąjį principą, juo daugiau jie įžvelgė iš to chaotiškumo lauktinus 
padarinius. Didelėmis valios pastangomis jie tatai ir pasiekė, kaip liudija 
visas graikų gyvenimas bei kultūra. Tačiau ta, nors laikinai ir paglemžta 
viena prigimties pusė neišnyko, bet savo laiku vėl iškilo. Kaip senas 
žmogus mažiau priešinosi naiviems savo prigimties reiškiniams, taip 
ir kiek pagyvenusios tautos jau sunkiau tepaslepia originališkąją savo 
sielos struktūrą. Ir iš tikrųjų graikų kultūros vakarop jų orgiastiški 
palinkimai vis labiau, vis ryškiau kilo aikštėn. Dabar, kas per ilgus 
šimtmečius buvo buvę dirbtinai sulaikyta, be pažabojimo prasiveržė 
iš pat tautos sielos gelmių. 

Aukštesniųjų luomų bei inteligentijos atstovai mokėjo įžvelgti savo 
trūkumus ir planingu reagavimu sumažinti jų poveikį. Tiesiu keliu jie 
nužygiavo į tą klasikiškumą, kuris mums atrodo taip tipiškas visai 
graikų kultūrai bei visai kūrybai. Visai kas kita su masėmis, kovojan- 
čiomis už savo būvį, gaivalingai, be perspektyvų gyvenančiomis, 


102 


paliktomis savo prigimčiai. Jų kūryba rodo, ką graikas sugebėjo savo 
noru, o aukštesnių luomų - ką padarė prieš savo norų dalį. Aukštesniųjų 
šūkis - harmoningu gyvenimu išugdyti puikią savo asmenybę, tų masių 
sieloje atgarsio negalėjo rasti. Jos buvo pamėgusios sutemas ir suvirpėjo 
išgirdusios tuos mistiškus tonus, kurie VII šimtmety atslinko iš svetur, 
iš Trakijos. Šis orgiastiškasis kultas, Graikijoje susijungęs su panašaus 
pobūdžio primityvių sluoksnių kultu ir šiaip oficialiai pripažintomis 
apeigomis, surištomis su Dionisu, sujaudino liaudį iki padūkimo 
bakchantišku entuziazmu, apsvaigusios masės Heladoj ir Mažojoj Azijoj 
visur po atviru dangumi, žibintams šviečiant, muzikai siutinant, dūko 
kaip laukiniai, šokdami garbino Dionisą, tą savo vynuogių pjūties ir 
nemirštamybės dievaitį. Prie to padūkimo stūmė žmogų bendras 
išganymo ilgesys ir atsivadavimas nuo egzistencijos mums teikiančių 
kančių. Tokioje ekstazėje buvo tikėtasi tapti panašiu į Dievą ir net taip 
su Juo susijungti. 

Ne visai heleniška yra ši religinė audra ir tuo, kad pirmiausia ji buvo 
palietusi moteris. Šioji lytis, šiaip jokios vietos neradusi taip išsikero- 
jusiame graikų gyvenime, kurios meilės helenai manė galėsią išsižadėt 
ir paaukoti kitam tikslui, kurios kūrybingumu - greta dar kai ko — 
abejojo tos, rodos, amžinai iš gyvenimo išstumtos moterys vienų 
galingu, ausis draskančiu isterišku riksmu priminė kitos lyties ir 
amžinojo gyvenimo egzistenciją. Ir dūkstančios jų gaujos pasklido ne 
vien pačioj Graikijoj, bet ir Makedonijoj, ir Trakijoj. Viską užmiršusios 
ir užsidegusios fantazijos maitintu religiniu entuziazmu, jos blaškėsi 
po kraštą, traukė į kalnus, kur dienas praleisdavo šokdamos, šūkau- 
damos, su žibintais rankose siautėdamos ir tuo daugeliui baimės 
įvarydamos. Taip tas religinis sūkuringumas, be abejojimo, nemaža 
turįs ir fiziologinių, k. a., isteriškų, pradų, kas antri metai vyko per 
keletą šimtmečių. 

Į šį galingą nuo VII šimtm. Peloponesan įsibraujantį dionisišką 
judėjimą yra panašus orfiškasis, kurio pradžia surišta su pasakinguoju 
dainium Orfėju, daugiausia Trakijoje gyvenusiu mistišką gyvenimą. 
Jo mokslas, persunktas išganymo ilgesiu, pasireiškiąs daugiausia 
poetine forma, pasirodo apie VI šimtm. vidurį. Jis dėsto šiokią tokią 
religijos dogmatiką, anot kurios, šventinimais, valgymais ir šiaip 
visokiais asketiniais pratimais, kaip vegetarizmu ir t. t., esą galima 
atpalaiduoti nuo žemiško buvimo skausmų kūne suvaržytą sielą, kuri 

visokiais užgimimais po mirties turės nusivalyti nuo savo nusidėjimų, 
ir kaipo jau gryna sugrįš į dieviškumą, iš kurio juk ir yra kilusi. 

Tokiu mokslu į helenų gyvenimą orfikai įneša atgailos elemento. 
Mokydami, kad tikrasis gyvenimas teprasideda anapus kūniškumo, 
jie tarsi juodu šydu norėjo aptraukti amžinai šypsantį heleno veidą, 
nes tuo pat, kaip ir Dioniso kultas, į graikų gyvenimą įneša visokių 
pradų, oficialiai krypčiai diametraliai priešingų ir jai smarkiai 
kenkiančių, nes laikais prieš Sokratą jie dažnai prasimuša į aukštesnes 
sferas. Tą pasisekimą dalimi jam užtikrino poetiška jo mokslo išraiškos 
forma (cf. Pindaro kūryba). Orfiškumo poveikį patyrė Pitagoras, ne 
mažiau kaip ir Platonas, kurio minčių sistemoje jis taip pat rado vietos. 

Kaip matyti, visi tie sūkuringi bakchantiškumai prieš Apoloną ir jo 
kultą kėlė naują religiškumą, oponuojantį šviesos ir meno dievaičiui, 
pranašaujančiam Delfuose; išdirbama kita religinės sąmonės ir pasi- 
reiškimo forma: paslaptingos susirinkimo vietos, paslaptingas pats 
mokslas, paslaptingas dalyvių organizavimas. Narys visokiais šven- 
tinimais laipsniškai vedamas aukštyn, prie Dievo. Aistroj paaiškėja, 
kas šiaip amžinai lieka žmogui nesuprantama. Be formos, be mato 
Dioniso kultas veržiasi į skaidrų, šviesos apipiltą apolonišką pasau- 
lėvaizdį, kurį - nors ir labai savotiškai - gina daugumas filosofų pirm 
Platono, kaip antai, Pitagoras, Empedoklis ir kiti. 

b) VI šimtmety Graikijoje ir pietinėj Italijoj sutinkame vieną nuostabų 
žmogų - Pitagorą. Gimęs apie 570 m. pr. Kr. Samo saloj apie 532 m. jis 
pasirodo Italijoj, miršta 497 m. (keliaudamas į Egiptą?). Kiek galima 
spręsti apie jį iš kartais gan mistiškų ir dėl to ne visuomet įtikimų 
pasakojimų, jis buvo tauri asmenybė, apoloniškų kilnumu žengianti 
aiškiai užbrėžtu savo gyvenimo keliu. Savo majestotiška išvaizda — 
išsidraikiusiomis garbanomis, su ilga barzda, apsivilkęs žvilgančio 
baltumo drabužiais, malonumu žibančiomis akimis, jis žavėjo ne vien 
žmones, bet ir gyvulius, su kuriais - kaip pasakojama - jis drau- 
giškiausiai gyvenęs, pvz., kalbėjęsis su lokiu, pasitaręs su jaučiu, 
paglostęs erelį ir t. t. Tas visų gyvūnų draugas daug kuo primena šv. 
Pranciškų Asyžietį ir atrodė lyg jo pirmtakas — brolis klasikiškoje 
senovėje. 

Akylu savo proto žvilgiu apėmęs veik visą tų laikų mokslą, jis 
aiškiausiai buvo susipažinęs su esamomis religinėmis formomis, kurios 
ir pasidarė pradedamu jo religinio mokslo punktu: paimtą mistinę 

dogmą ir kultą jis reformuoja tam tikros savo etikos linkme. Pagrindinis 
jo tvirtinimas yra: kūnas - tai kalėjimas (soja, t. y. ona), kuriame 
dieviškos kilmės siela uždaryta. Čia ji privalanti kentėti, kol Dievas 
pats ją palaisvins, - taigi ne pati savo iniciatyva (savižudybe) gali iš jo 
pasprukti. Po mirties prasideda ilga sielos kelionė (šis punktas, 
tikriausiai, paimtas iš orfiškų misterijų), kurioj ji vis naujais užgimimais 
turės valytis, kol —- kaipo atgavusi savo grynumą, turėtąjį prieš 
įsikūnydama medžiagon - galės išeit iš šio amžinojo tapsmo bei nyksmo 
rato. 

Medžiagos nugalėjimas - tai jo mokslo alfa ir omega, nes ta materija 
be galo apsunkina sielą. Tuo tikslu Pitagoras reikalauja tam tikros 
askezės, pvz., susilaikyt nuo mėsiškų valgių, vyno, lytinių santy- 
kiavimų ir įsako pasninkaut, kelia taip pat ir etiškų reikalavimų, nes 
pojūtinis žmogus turi vis labiau tapti dvasine esybe. Tarp kita ko, tatai 
esą galima pasiekti užsiimant grynomis matematikos formulėmis bei 
muzika, nuostabiai sugebančia suvidujinti dvasinį gyvenimą, taip pat 
gimnastika ir t. t. Anksti sulaukęs entuziastingų pritarėjų, įkūrė pirmiau 
mažesnį, paskui didesnį pasekėjų ratą, kur išdėstė savo pažiūras. Iš to 
išsiplėtojo gan plati religinė, etinė, mokslinė draugija. Jos nariai dėvėjo 
vienodus drabužius, išskiriančius juos iš visų kitų. Dideliu atsidėjimu 
užsiėmė gan blaiviais asketiniais pratimais ir savo draugams buvo 
visiškai atsidavę; taip, pvz., atlikdavo toliausias religines keliones, 
skubėdami į dažnai nepažįstamo savo vienminčio laidotuves. 

Kaip matyti, pitagorizmas ir savo mokslu, ir išoriniu jo organizavimu 
žymiai išsiskiria iš graikų gyvenimo; mokslu: žmogaus egzistencija 
žemėje - tai pabauda už senus nusidėjimus, ir helenų taip išgarbintas 
kūnas čia laikomas tik kęstinu kalėjimu. Jis varginamas askeze, kol 
Dievas jį sunaikina; organizavimu: išsiskiriama iš kitų, užsiimama nuo 
kitų slepiamu mokslu, priimamos ir moterys, kai šiaip graikas mėgsta 
tik viso to priešingumus. Dėl šitokių priešingumų ir dalimi dar dėl to, 
kad jie žymiai akcentavo savo aristokratiškumą, įsigijo helenų 
nemalonės, dėl kurios pati draugijos galva gavo pasišalinti iš Krotono 
miesto ir persikelt į Metapontą, ir galop susilaukė agresingos 
neapykantos: tarp 440 ir 430 m. pr. Kr. sudeginami pitagoriečių 
susirinkimų namai Krotone, persekiojami, išžudomi organizacijos nariai 
visoj pietinėje Italijoje. Tačiau jų misterijos dar laikėsi ilgiau kaip dvejetą 
šimtmečių arba originaliu, arba kitų perdirbtu pavidalu, kol galop 

helenizmo gadynėje, veikiausiai, pirmąsyk Aleksandrijoje, iš naujo ėmė 
vaidinti žymų vaidmenį. 

Pitagoro religija yra persunkta misticizmo. Jo mistikos centrą sudaro 
mintis, kad tarp sielos ir buvusios jos tėvynės atsiveria bedugnė, kad 
žmogaus uždavinys - nugalint jautulingumą per ją statyti tiltą; kad 
įžvalgusis po apsivalymo turįs galimumo regėti dieviškumą; kad tvirta 
siela, sustabdžiusi gimimų ratą ir pergalėjusi mirtį galinti tapti dieviška. 

Tokiu savo mokslu Pitagoras grynino, skaidrino, jei galima taip 
sakyti, graikino šiurkščiąsias dionisiškas ir orfiškas misterijas. Jo askezė 
nėra koks nors žiaurus kankinimasis, ji švelni, teikianti Žmogui 
palaimintos nuotaikos. Visuose išoriniuose savo mistikos momentuose 
Pitagoras iš viso yra susivaldąs, olimpinės ramybės graikas, tačiau savo 
esme heleniškų idealų išsižadėjęs: jis kenčia kitų dievišku apšauktame 
kūne. 

Jeigu ir nebūtų kitų įrodymų, kad Pitagoras savo esmėje mistikas, 
tai užtektų ir to vieno fakto, kad jo draugijon veržėsi ir buvo priimamos 
taip pat ir moterys, kurios visoje religijų istorijoje yra, neapsirinkant, 
mistikos rodyklė. 

Apie šimtą metų vėliau Ermpedoklis iš Akrago (apie 494—434 m. pr. 
Kr.) pakartojo pagrindinę Pitagoro mintį. Sielos tėvynė - pas Dievą. 
Ten ji turinti, ten ji galinti grįžti, tik reikia pasistengti. Dvi priemonės 
duotos jai dangų užkariauti: sakramentinis palaiminimas, t. y. priė- 
mimas į filosofų ratelį ir apvalymas, kė0apocc, kuris, tarp kitko, pasie- 
kiamas ir askeze. Kylanti aukštyn siela kenčia įvairiais užgimimais ir 
naujuose kūnuose (tai sena orfiška ir pitagoriška mintis), kol galop 
darosi panaši į dievybę, tačiau ji dar netampa dieviška. Kaip matyti, 
senesni graikų filosofai su mistiškais palinkimais dar drovisi daryti 
paskutines išvadas, kurios duotų jiems kelią į pačias mistikos gelmes. 

Empedoklis - pranašas, gydytojas, filosofas, įžymi, į Pitagorą panaši 
asmenybė - kilmingai skelbė savo mokslą, energingai jį vykdė, kol 
neteko liaudies pritarimo, kas Graikijoj taip lengvai galėjo įvykti. Jo 
nenužengtus paskutinius žingsnius mistikoj padarys kiti. 

Tiesa, kitas filosofas Sokratas iš Atėnų (469-399 m. pr. Kr.), ypačiai 
susidomėjęs sielos pasilaisvinimu iš savo kalėjimo, tų paskutinių 
žingsnių taip pat nežengė. Tas intelektualinio kuklumo kūrėjas, 
kiekviename žingsny pabrėžiąs žmogaus jėgų silpnumą, dėl to jis 
nepajėgiąs peržengti nuo dievybės mus skiriančios gelmės, tokiomis 

blaiviomis savo pažiūromis tikras graikas. Tuo jis pakartojo senųjų 
graikų moralę: norėdamas būti laimingas, pasitenkink savo ribotumu; 
jei kartais išdykumu tu geistum daugiau, greit patirtum dievų pavydą. 
Šios moralės vaisius — ryškiausias graikų savitumas: apsigalvojimas, 
tas išmintingas visų gaivalingų jėgų pažabojimas, kuris sukilnino graikų 
meną ir klasikišką padarė jų kultūrą. 

c) Jo blaivumas dalimi teko įžymiausiam jo mokiniui Platonui, 
kuriam gyvenimas yra tam tikros rūšies meno kūrinys, jam įgimta tam 
tikra gyvenimo forma, kurios užpildymas - vyriausias jo tikslas. Tai 
pasiekiama visų jėgų išbalansavimu (owppoodvn!): čia kiekviena jėga 
paiso kitos, - ne tik kad netrukdo, bet paremia tiek, kiek reikalauja 
visumos planas. Tame gyvenime žmogus jam yra absoliutas, viešpatau- 
jąs grožiu, kilnumu, išmintimi. Žmogum būti - visiems tikriems 
graikams laimė, ilgai gyventi - vienas malonumas, nes toks gyvenimas 
turi pavydėtinos vertės. Platonas tvirtai stovi tame gyvenime ir per jį 
žengia kilmingu vienodo ritmo žingsniu; rodos, nėra, kas galėtų jį 
išmušti iš įgimtos pusiausvyros. Tokiam žmogui, rodos, toli ir į 
mistiką. Tačiau jei Platonas būtų buvęs tik toks, kaip čia sakoma, tai 
nebūtų pagrindo liesti jo šiame rašiny. Bet jis nėra vien graikuose 
vyraujančiais savumais apdovanotas. Jis, apimdamas visą dvasinį 
helenų gyvenimą, drauge buvo ir filosofas, ir menininkas, ir pranašas, 
tautos auklėtojas, ir stipri religinga asmenybė. Jis buvo apėjęs visą 
religinių reiškinių ratą, kuriame sutiko ir dionisiškas bei orfiškas 
misterijas, ir pitagorišką misticizmą. Taigi mistika jam nebuvo 
svetima. Bet jis, kurį Eckhartas viduriniais amžiais vadino den grossen 
Pfaffen, buvo tvirta asmenybė, mokanti savy išbalansuoti ir griež- 
čiausiai prieštaraujančius elementus, organingai išplėtotas visas tas 
dvasinio, ypač religinio, gyvenimo formas, kurių organingi pradai 
glūdi jo genialioje sieloje. Taigi jis nepasiduoda nei vienašališkam 
racionalizmui, nei eina išimtinio iracionalizmo keliais. 

Jo manymu, kiekviena siela yra nemari. Dieviškumu ji minta, 
dieviškumas ją ugdo. Aukštybėse yra sielos tėvynė. Būdama nemari 
siela yra ir dieviška; regėdama ką nors gražų, patirdama gėrybių, 
susidurdama su išmintimi ir apimta tikrosios tėvynės ilgesio ji veržiasi 
ten, kur jos vieta nuo amžių. 

Meilė yra toji stebuklingoji jėga, kuri mus traukte traukia aukštyn. 
Epuc, ta dieviškoji galia, stovinti tarp mirštamybės ir nemirštamybės, 

stato tą tiltą, be kurio nėra jungties tarp patirtinio ir dvasinio gyvenimo. 
Epoc sugrąžina sielai dėl savo nusidėjimų prarastus sparnus ir padeda 
jai kilt į netektąją palaimą. Jais skrisdama aukštyn, siela niekur nenustoja 
sąmonės, nes jai nereikia pult į kažkokias ekstazes. Regėjimus apie 
susitikimą su Aukščiausiuoju sunku atpasakoti. „...Kas artinasi prie 
meilės tobulumo, staigiai paregės tą, kas savo esme yra stebuklingai 
gražu, tai, dėl ko jis (tas, kuris artinasi) vargo, tai, kas yra amžina, kas 
nežino nei augimo, nei nykimo, o yra nepamainomo grožio; tai, kas 
neturi nei veido, nei rankų, nei šiaip kūno, nei minčių, nei kalbos; tai, 
kas nėra surišta su jokia vieta, su jokiu keliu, nors gyva esybė žemėje 
ar danguje, bet kuris tėra pats savy ir amžinai egzistuoja tik pats 
savimi...“ (Žvuzdotov). 

Į dievybę kopiantiems ji gali padėti tam tikru apšvietimu, pavia: 
„„„didžiausius turtus mes įgyjam kaip tik tokioj ekstazėj, kuri mus 
apima, lyg kokia dievų dovana. „Dievų siųsta jjavia nepalyginamai 
aukščiau stovi už žmonių apgalvojimus“. Tuo jis, panašiai kaip orfikai 
ir kiti, tvirtina, kad Aukščiausiojo pažinimui nepakanka natūraliai 
prieinamo žmogaus patyrimo, bet kad jis reikalingas tam tikros 
ekstazės, kuri tačiau — O čia ir glūdi tai, kas jį visu dangumi skiria nuo 
ligšiolinių ekstatikų ir kuo jis mistikai daugiausia pasitarnavo — yra 
nustojusi Rytų sūkuringumo bei svaigumo ir sukeliama nebe išorės 
priemonėmis, bet savo kilmę turi dievybėje, jąja apdovanojančioje 
žmones. Kaip verta naudotis tokia pavia, taip pat apsimoka nepamiršti 
ir pozityvių askezės jėgų, nuošaliai paliekant galintį iš jos trykšti 
liguistumą. Ir Platonui yra žinomas tam tikras „valymas“, kė0apo1ę, 
kuriuo naudojamasi geroms mintims sukelti; jis žino apie kūninių 
užgaidų nugalėjimą, prie to pratinasi kiekvienas išminčius, bet jo askezė 
nežudo kūno ir neėda jėgų. Kaip matyti, ir askezės supratimu Platonas 
yra mylįs grožį ir nenorės, kad gyvenimo grožis būtų nuskriaustas dėl 
dangiško pasiilgimo; nenori, kad tas rimtumas, kuriuo vedame savo 
gyvenimą, turėtų mus suėsti, bet stiprinti, artinti prie žmogiškosios 
tobulybės ir tuo pat prie dieviškumo. Taip jis sugraikino iš kitų paimtą 
turtą. Gamtos mistiką jis pakeičia asmenybės mistika, taip pasireikš- 
damas kaipo tikras Vakarų pasaulio atstovas. Kaipo toks jis reikalauja 
moralinio siekimo ten, kur kiti, mistikai rytiečiai, veda prie žmogaus 
nykimo. Jo mistikoj žmogus vis labiau kristalizuojasi pagal dieviškąjį 
pavyzdį, o rytiečių tas pats žmogus krinka, nyksta, Platonas pilna 

sąmone, helenišku saikumu mokėjo naudotis mistiniu keliu žengdamas 
į vis skaidresnes aukštybes tai jis ir tik jis; kiekvienai mažiau genialiai 
asmenybei negalėjo sektis sintetinti graikų religinius priešingumus. Tik 
jis, jausdamasis tvirtai stovįs sąmoningumo plotmėje, galėjo laisvai 
pasinaudoti pavojingais instrumentais, kaip ekstazė ir askezė; ne taip 
tvirtiems tatai galėjo sukelti pavojų per daug be saiko tuo naudotis. 
Tai viliojančiai pagundai pasidavė neoplatonikai, vienašališkai sekdami 
vieną tų dviejų linijų, kurių susikirtimo taške lyg koks dvasinio 
gyvenimo karalius stovėjęs Platonas. 


E. NEoPLATONIZMAS 


a) Platono mokslo saikingumu nepasitenkino daugelis jo mokinių, kurie 
siekė visiško su dievybe susiliejimo. Tos pastangos vyko Graikijai 
praradus savo laisvę, daugiausia Aleksandrijos neoplatonizme ir į jį 
vedančiose mokyklose bei draugijose. 

b) Neopitagoriečiai atnaujino I šimtm. pr. Kr. Pitagoro mokslą apie 
sielos išsilaisvinimą iš kūno. 

c) Šios mintys skverbiasi ir į - dėl to taip vadinamus - pitagoruojančius 
platonikus, dabar tvirtinančius dievybę galint mums pažinimo darbe 
padėti savo apreiškimais. 

d) Tą pat tikėjo Palestinoje atsiradę vienuoliškai gyveną vad. eseniečiai, 
kurie tikėjosi už savo asketinį gyvenimą būti apdovanoti pranašystės 
dovana. 

e) Filonas (Philo) Aleksandrietis skelbia ypatingą Dievo 
transcendenciją. Jis jungiasi tarpinių esybių tarpininkaujamas. 
Tvirtindamas, kad tik netekęs sąmonės ekstatiškas žmogus galįs 
pasiekti dievybę, jis griežtai išstumia Graikų žemėje atsiradusią mistiką 
iš tradicinių savo vėžių ir tampa vienu reikšmingiausių mistikos 
grandinės narių. 

f) Visas Filono nepadarytas išvadas darė Plotinas ir jo pasekėjai. Jis 
įvedė į filosofiją naują aukščiausią principą, pavadintą „viršesminiu“, 
ir ją palenkė religiniams tikslams. Tą aukščiausiąjį principą galima 
pasiekti keturiais laipsniais, kurių paskutinis - ekstazė. Joje siela laikosi 
visiškai pasingai. Įvedama tam tikra askezė. Jo pasekėjas Porfirijas 
(Porphyrios) platina Plotino mokslą vakarų, o Amelijus - Rytų 
kraštuose. Jamblichas (Iamblichus) įveda neoplatonizmą Sirijoje. 

Proklas (Proklos) šiai sistemai duoda galutiną formą. Už Plotino 
postuluojamos „Aukščiausios Esybės“ Jamblichas kelia dar aukštesnį 
principą; neatsilieka ir Proklas. Visas vėlybesnis neoplatoninis 
judėjimas paklydo mantikos, magijos bei teurgijos šunkeliuose. Kovoje 
su krikščionybe stengiasi pasinaudoti krikščioniškais elementais, tuo 
tik prirengdamas dirvą galutinam Kristaus mokslo laimėjimui. 


Platono minčių poveikis buvo milžiniškas. Daugybė jo pasekėjų, 
laisvai naudodamiesi jo turtais savo filosofinėms ir religinėms 
spekuliacijoms, vis toliau plėtojo jo sistemą, žinoma, vis labiau 
atsitolindami nuo savo mokytojo minčių. Tik vienam Platonui dėl jo 
tvirtos asmenybės pasisekė sujungt į vieną gyvą, galingą vienumą 
įvairiausius galvojimo elementus, būtent visus tuos loginius, fizinius 
ir moralinius pradus ir net visą tą, ką jis ėmė iš mitų bei religinių liaudies 
pažiūrų. Jis visus tuos įvairiaspalvius elementus mokėjo išbalansuoti 
vienus kitais, paskirti atatinkamas vietas savo sistemoj. 

Vėliau mistika įgauna visai kitonišką išvaizdą, tarsi ji būtų atėjusi 
iš visai kito pasaulio. Taip ir buvo, nes tas pasaulis, kuris pagimdė 
genialiausio šiuo atžvilgiu Platono mokinio Plotino sistemą, savo 
struktūra visu dangumi skiriasi nuo Platono pasaulio. 

Platono mintis ugdė laisvoji Graikija, žengianti savo klestėjimo 
vidudieniu. Žmonijai davusi geriausių meno kūrinių ir mokslo vaisių, 
išdirbusi aukštos dorovės gyvenimą, pavyzdingą valstybės tvarką, 
sugryninusi meilės supratimą, savo kūnu apgynusi Europą nuo rytiečių 
pražūtingų puolimų - ir visa tai padariusi per keletą šimtmečių 
intensyviausio darbo ir būdama vos keleto šimtų tūkstančių gyventojų 
kraštas - Graikija pavargo. Prieš rengdamasi užleisti Europos kultūros 
sceną jaunesniam vaidilai, jį dar išmokė ir paliko jam tik ką parašytą 
veikalą, kad kultūros teatre nebūtų antrakto, gundančio neeuropiečius 
šokt į tuščiąją areną. Galutinio poilsio ištroškusios Helados gulbės 
giesmė - Plotino mistika. 

183 m. pr. Kr. miręs Filopomenas Megalopolietis, romėnų nugalėtas 
turėjo išgerti nuodų taurę - taip mirė „paskutinysis helenas“. 146 m. 
pr. Kr. gimęs žiaurusis L. Mumijus Korinto miestą sulygino su žeme. 
Nuo to laiko prie Makedonijos buvo prijungta nauja dalis, Achaja. Tai 
buvusios Graikijos vardas. 

Tarpusavy kovodami vieni prarado kūną, kiti - sielą. Graikai viską 

prarasdami, viską laimėjo: 149 m. pr. Kr. miršta Katonas, graikų kalbos 
gramatikos mokindamasis. 

Artindamiesi savo kultūros vakarop, graikai vis mažiau rodo pasi- 
priešinimo gaivalingiesiems savo prigimties pasireiškimams, vis silpniau 
tesugeba grynąją savo upės tėkmę apsaugoti nuo drumsčiančių elementų; 
ir dėl to visa tai, ką pačiame savo jėgų klestėjime jie mokėjo pažaboti, 
dabar, pasipriešinimui sumažėjus, palengva atkariavo savo vietą. 

Platono mokiniai norėjo viršyti savo mokytoją, norėjo praplėsti jo 
minčių akiratį, išmarginti jų eigą, norėjo būti dar logiškesni ir ryškesni, 
kasti dar giliau, kilti dar aukščiau. Ir tokiomis savo pastangomis jie 
susprogdino tikrojo platonizmo formas. Juo toliau pirmyn drįso taip 
žengti tie filosofai, juo daugiau jų asmenybė nustojo jėgų ir savaran- 
kiškumo. Iš visų tų pastangų matyti vienas vienintelis tikslas - įsigyti 
dar aukštesnių, tikresnių tiesos apreiškimų, negu jų davė ligšiolinė 
spekuliacija. Tos pastangos vyksta tiek pačių graikų, tiek žydų, tiek 
helenų dvasios plotmėje. 

Labiau graikiškos yra neopitagoriečių ir pitagoruojančių platonikų 
mokyklos. Čia teikiami bendriausi jų bruožai. 

b) Neopitagoriečiai. IV šimtm. pr. Kr. atskiros Pitagoro filosofijos 
kibirkštys, kaipo tokios, arba užgeso, arba susijungė su platonizmų; 
tačiau buvo išlikęs pitagorizmas, kaipo religinio gyvenimo forma, k. a., 
jo misterijos, tad nebuvo sunku ir Pitagoro mokslą atgaivinti. Tai įvyko 
apie I pr. Kr. šimtmečio pradžią, pirmiausia, rodos, Aleksandrijoje. 

Pasak neopitagoriečių, aukščiausias žmogaus uždavinys, vienintelė 
priemonė palaisvinti sielą iš kūno pajautų esąs paties kūno gyvenimas 
ir tikras dievybės garbinimas. Tam tikslui tarnauja askezė, pvz., 
susilaikymas nuo vyno, mėsos, lytinio santykiavimo ir t. t. Visi at- 
naujintų pitagoriškų draugijų šventikai dėvi drobinius drabužius. 
Priesaika ir gyvulių aukos draudžiamos ir t. t. Šios korporacijos ribose 
išplėtotu pamaldumu esą galima įsigyti stebuklingų, tarp kitko, net 
pranašiškų jėgų. 

Apie tos mokyklos atstovus maža kas tegirdėjo. Iš to nedidelio 
skaičiaus žinomų, jai priklausančių, pasižymi Cicerono draugas, 
mokytasis P. Nigidijus Figulas (miręs 45 m. pr. Kr.), Moderatas iš 
Gadeso, gyvenęs antroje pirmojo krikščioniškojo amžiaus pusėje, 
Apolonijus iš Tyanos, kurio gyvenimą III šimtmečio pradžioj gan 
romantiškai aprašė retorius Filostratas. 

c) Ir tarp platonikų įsigalėjo pagrindinės neopitagoriečių mintys, 
būtent, kad šiuo laiku geriau esą atsiduoti praktiškoms filosofijos 
išvadoms, vietoj gryno pažinimo darbo, nes į protaujančių širdis buvo 
giliai įsmigęs nepasitikėjimas žmogaus pažinimo galia, ir net taip giliai, 
jog drąsiai galima kalbėti apie pitagoruojančius platonikus, kuriems 
geriausiai atstovauja Plutarchas iš Chaironėjos (apie 100 m. po Kr.). 
Žymiausias jo etikos bruožas yra artimas, glaudus ryšys su religija; 
gan abejingai jis žiūri į žmogaus pažinimo galią. Jis yra įsitikinęs, kad 
pažinimo akte daugiausia padėti gali pati dievybė tiesioginiais savo 
apsireiškimais, kuriuos mes juo gryniau priimame, juo pilniau išsiža- 
dame savojo veikimo. 

Šitos mintys jau gerokai atsitolina nuo saikingo Platono mokslo. Kaip 
matyti, naujo tipo žmogui po kojomis slysta toji žemė, ant kurios savo 
laiku graikas taip tvirtai stovėjo. Dar geresnių tarpimo sąlygų tos 
neopitagorinės idėjos rado žydų helenistų rateliuose Palestinoje ir Egipte. 

d) Palestinoje tokios nuotaikos žmones randam vadinamojoje 
eseniečių draugijoje. Tai tam tikras asketų susijungimas, kurio nariai - 
I šimtm. po Kr. jų buvę apie 4 000 - vienuoliškai gyveno, vieni tam 
tikruose namuose kur nors mieste, kiti tam tyčia pastatytuose vienuo- 
lynuose, kur jie, baltus rūbus dėvėdami, gyveno gan aštrioje askezėje 
(celibate, susilaikydami nuo mėsos, vyno ir t. t.) ir šiaip prisilaikė didelės 
drausmės. Bendras buvo jų turtas, valgis; buvo uždrausta jiems ir 
prisiekti; kasdien maudėsi. Savo mokslą jie slėpė nuo kitų. Saulės šviesą 
ir gamtos elementus jie laikė dievybės apsireiškimo ženklais. Kaipo 
aukščiausias atlyginimas užjų pamaldumą ir askezę jiems buvo žadama 
pranašystės dovana, kurią daugelis jų esą buvę įsigiję. 

e) Dar žymiai geriau galėjo tarpti tos idėjos naujame kultūros centre, 
Aleksandrijoje, kuris mokslu ėmė žymiai pralenkti savo motiną - Atėnus. 

Aleksandrijos miestą įkūrė Aleksandras Didysis, žiemą iš 332 į 
331 m., pagal statytojo Demokrato iš Rhodo pagamintus planus. Planas 
turėjo paralelogramo formą, gatvės buvo vedamos tiesiai ir susikryžiavo 
su skersinėmis 90* kampu. Miesto kvartalai (penki) buvo pavadinti 
graikiškos abėcėlės raidėmis. 

Savo atsiradimu ir statyba Aleksandriją šiandien būtų galima pava- 
dinti amerikietišku miestu, kuriame virte virė sūkuringo tempo gyve- 
nimas. Turėjo jis didelį uostą, kurin apsilankydavo viso senojo pasaulio 
kraštų laivai, taip jį darydami žymesniu prekybos centru, kur dar 

nepilnam kvadratiniam kilometre (0,92) I šimtmety pr. Kr. apytikriai 
gyveno apie pusę milijono Žmonių, o Atėnai pačiam savo klestėjime 
IV šimtm. pr. Kr. teturėjo vos 150 000. Savo klimaksą Aleksandrija 
pasiekė Ptolemėjų laikais, IV ir III šimtm. pr. Kr., kai buvo valdovų 
rezidencija, kurioj, be kitų įžymybių, buvo du knygynu, vienas 
(didesnis) esantis muzeijone, kitas - serapeijone, abu pripildytu brangių 
raštų ir su patogiais butais mokslininkams bei menininkams. Didžiausi 
jos nusmukimo kaltininkai yra arabai, kurie 641 m. po Kr. jį užėmė ir 
savo lyginimo manija paglemžė visą kultūros gyvenimą. 

O mistinis pradas kaip kokia sniego lavina kalnuose nesulaikomai 
ritosi nuo Platono iki Plotino, sujudino tą naują pasaulio ašį, apie kurią 
dar aistringu sūkuringumu lėkė visas senojo pasaulio gyvenimas. Tos 
lavinos reikšmę bene geriausiai suprato judriausias miesto elemen- 
tas— žydai. Savo laiku juos čia prievarta buvo apgyvendinęs pats miesto 
įkūrėjas Aleksandras. Ptolemėjus I Lagis (323-285 m.) davė jiems 
pilietybės teises, priėmė į kariuomenę, kur jie kartais net generolo laipsnį 
pasiekdavo. Turėdami progą pralobti ir ištaigingai gyventi žydai čia 
taip radikaliai pamiršo savo tėvynę, jog ėmė nebesuprasti net jos kalbos. 
Atsirado gyvas reikalas „Pentateuchą“ (Senojo Įstatymo pirmąsias 
penketą knygų) išversti jiems iš hebrajų į graikų kalbą (!), kurios 
poveikiu jie buvo pasidavę graikų papročiams ir mokslui, ypač 
filosofijai, kur labiausiai jiems imponavo Platono idėjos. 

Taigi Aleksandrijos žydija buvo helenizmo židinys, kuris tarsi tik 
laukė momento, kada galėtų tarti savo žodį: jį tarė - svariai ir 
reikšmingai - Filonas. 

Filonas Aleksandrietis,rodos, gimė tame mieste, kurio vardą jis turi, 
apie 20 m. pr. Kr. Čia praleido jis ir didesnę savo gyvenimo dalį, 
teišsikeldamas tik reikalų verčiamas, kaip, pvz., 39 arba 40 m. po Kr., 
kada jis gynė žydų teises Romoje prieš imperatorių Kaligulą. Mirė 
turbūt imperatoriui Klaudijui valdant, 50 m. po Kr. 

Filonas yra įžymiausias iš tų, kurie žydų tikėjimą bandė sujungti su 
helenizmu. Kaip, iš vieno šono, jis aukštai kėlė žydų šventuosius raštus, 
gerbė ypač Mozę, taip lygiai mokėsi iš graikų filosofijos: iš Platono, 
Pitagoro, Empedoklio ir kitų. Įsitikinęs, kad abiejų pozicijų yra viena 
ir ta pati tiesa, kuri tačiau grynesniu pavidalu esanti žydų apreiškimo 
dokumentuose, jis dideliu talentu tarpininkavo tarp tokių skirtingų 
dvasios pasaulių veikdamas ne vien savo vienlaikius, bet ir ateities 

religijos - krikščionybės - atstovus tiek Graikijoje (Klementas, 
Origenas), tiek romėniškoj Bažnyčios daly (Ambraziejus). Taigi jo 
sistema yra ne kas kita, kaip žydų teologijos sujungimas su graikų 
filosofija, kuri kraičiui nusinešė ypač moksliškuosius elementus, kaip 
paaiškės iš suglausto Filono mokslo turinio. 

Dievas yra absoliučiai viršum pasaulio. Šitoks Dievo sutrans- 
cendentinimas jį atitolina nuo tiesioginio santykiavimo su materija arba 
net ir su žmogaus siela. Mes galime apie Dievą tik žinoti, kad Jis 
egzistuoja, 61 ėon, bet ne koks jis yra o0x oc, arba norės šou, taip, kad jį 
galima būtų vadinti ūmo1woc. Dievas yra nepagimdytasis, t6 dyšvynrov, 
savo buvimo pagrindą jis turi pats savyje, o visa kita kyla išjo. Mes apie 
Dievo egzistenciją žinome ne vien iš paprastų bei viršgamtiškų apreiš- 
kimų, bet ypač iš mistiško sielos Jo pasiilgimo. Kadangi jis esąs anapus 
žmogui peržengiamos ribos, tai Filonas turėjo prileisti daugybę tarpinių 
esybių, jungiančių Dievą ir pasaulį. Vyriausias šių „dieviškų jėgų“ 
(čuvėusic) yra Aoyos, kuris reprezentuoja ir Dievuje glūdinčias amžinąsias 
idėjas, ir veikiančias jėgas, valdančias bei tvarkančias pasaulį, kuris, anot 
Filono, taip pat įkurtas per Logą či 00 cūuza; 6 Kocuoc ednuovpyzizo. 
Šis Logas esąs vienas paties Dievo įkurtas. Dievas- tai jo tėvas, dieviškoji 
išmintis, Adyoc gvottBeToc, tai jo motina — tai Dievo išmintis ir protas, 
idėjų idėjos, angelų vyriausias, antrasis Dievas čeitepoc Ozdc. 

Iš šios aptarties matyti, kad Filonas į savo Logo sąvoką sujungė žydų 
mokslo, kuris remiasi neapsakoma Dievo išmintimi, per kurią sukurti 
visi daiktai, ir Platono bei kitų mokslų filosofijos elementus. 

Žmogus yra idealinis ir empirinis; anąjį sukūrė Dievas savo pavyz- 
džiu, o šį sukūrė iš žemės molio ir įkvėpė jam sielą. Kūnas — tai sielos 
karstas, visų blogybių versmė. Žmogaus tad uždavinys yra išsilaisvinti, 
pakilti prie intelektualinio regėjimo, kuriame viename rasiąs laimę, 
numalšinti savyje aic0zo5 ir Adyoc, kad visas taptų voūę - kuriuo jis 
Dievo apdovanotas - ir tuo galėtų priimti dieviškojo Logo šviesą. 

Idant tai galėtų įvykti, siela turi laikytis visai pasyviai, savyje naikinti 
visą veikimą bei galvojimą. Žmogui, netekusiam sąmonės, vot tarsi iš 
savęs išeina, kyla aukščiau už visus tarpininkus, Adyo,, tenka apšvietimo 
ir jis regi tyrąją jame veikiančią dievybę. Tik šitokiu sielos išsiveržimu 
žmogus įsigyja absoliutaus žinojimo apie Dievą. Filonas tiki bekūnėmis 
sielomis po mirties. Grynosios sielos po mirties eina į amžinąjį 
gyvenimą, o negrynosios turi grįžt į kitą kūną. 

Iš tų žodžių savaime aišku, jog, šitokiu sąmoningo galvojimo 
nepasitenkinimu susisiekiant su Dievu, Filonas postuluoja tai, ko ligi 
šiol graikuose niekas nedrįso ištarti ir neištarė. Kad sąmonės visiškai 
netekęs, tiek fiziniu, tiek ir psichiniu atžvilgiais absoliučiai pasyvus 
žmogus geriausiai prirengtas tikrajai dievybei regėti bei pažinti, - šioks 
manymas yra toks nepaprastas, monstriškas, kad atsakingieji graikų 
filosofinės bei religinės kultūros vadai nė šešėlio tos minties negalėjo 
turėti. Tą, ko jie nedrįso daryti, darė jų mokslu susidomėjęs, bet jo 
esminiams punktams pagarbos neturėjęs, žydas už Helados ribų. 

Bet nežiūrėdamas tokio neišpasakyta drąsa padaryto žygio, mistinis 
mokslas, lyg pabūgęs savo padarinių, ilgai dar nerealizavo savo teorijos. 
Praėjo dar du šimtu metų, ko! Plotino sistemoje mistika padarė ir 
paskutines, griežčiausias išvadas. Visos kitos, nuo Platono lig šiol 
apžvelgtos, filosofinės mokyklos bei mistikos sistemos, tai tik įžanga į 
tikriausią ir pilniausią mistikos sistemą, kurią mums davė klasikinė 
senovė, - į neoplatonizmą. 

£) Neoplatonizmas, Plotino sukurtas, istoriškai imant yra paskutinė 
graikų filosofijos sistema, paskutinis švystelėjimas prieš pačią sutemą. 
Autoriaus gausiai pasinaudota Platono, Aristotelio bei stoikų mintimis, 
visų buvusių filosofinių mokyklų darbais, tik be Epikūro, ir tai buvo 
daryta visai sąmoningai. Tačiau, nors elementai ir surankioti, Plotino 
darbo vaisių negalima vadinti eklekticizmu. Nuo to apsaugojo jį tas 
originalus būdas, kuriuo jis į filosofiją įveda naują, aukščiausį, viską 
valdantį principą, pavadintą „viršprotiniu“, „viršesminiu“,- ir kaip jo 
mokėta spekuliaciją palenkti religijos reikalams. 

Egiptas - jo tėvynė. Ten jam skynė kelią, kuriuo pirmasis drąsiai 
žengė tik Amonijus Sakas, dėl to laikomas neoplatonizmo kūrėju. Savo 
jaunystėj tas aleksandrietis - kuris buvęs tėvų išauklėtas krikščioniu, 
bet paskui atkritęs į pagonybę - buvo maišų nešiotojas, vėliau pamėgo 
filosofiją, kurią su pasisekimu dėstė gimtajame savo mieste. Raštų 
mums nepaliko (mirė 242? m. po Kr.), tačiau jo idėjos yra žinomos iš 
daugybės jo mokinių, iš kurių toliau mus sudomina ypač Plotinas ir 
Origenas. 

Plotinas gimė 204-205 m. po Kr. Lykopoly, Egipte. 28-us metus 
eidamas atsidėjo filosofijai. Nors ir stropiai studijavo vienuolika metų 
Amonijaus mokslą, tačiau tuo nepasitenkino ir dar su imperatorium 
Gordianu vyko į rytus, idant galėtų studijuoti persų bei graikų išmintį. 

Sugrįžo persiėmęs rytiečių mokslu. 244 m. apsigyveno Romoje, kur 
per 22 metus dėstė filosofiją savo įkurtoje mokykloje. 

Plotinas - tauri, didelė asmenybė. Apdovanotas galinga spekuliacine 
jėga, puikiai išmokslintas ir išlavintas, jis kaip tik tiko rimtai dėstyt 
susirūpinusiems aukščiausiais klausimais, kurių jo laikais Romoj buvo 
nemaža. Imperatorius Galienas su žmona Salonina buvo suentuziastinti 
doriniu jo rimtumu, stebuklingu jo sugebėjimu artistiškai lengvai 
gvildenti sunkiausias problemas ir tuo religiniu žavėjimu, kuris trykšte 
tryško iš Plotino asmenybės. Jo mokiniai jame matė ir gerbė kažkokią 
aukštesnę esybę, tai, tarp kitko, yra suprantama ir iš to, kad daugelis 
jų esą matęjį toje ekstazėje, kuri yra vienas jo sistemos kertinių akmenų. 
Nenuostabu, kad eteriškasis Plotinas, kuris, anot jo mokinio bei biografo 
Porfirijo, „atrodė, kad gėdisi turėti kūną“ ir, pasak kitų, ne visuomet 
patikimų istorikų, net nenorėjo minėti nei savo gimtinės, nei tėvų, nei 
gimimo laiko, kadangi tai laikė žemiškais dalykais, - dar tebegy- 
vendamas pasidarė legendine figūra. 

Ne visi istorikai apie jį yra geros nuomonės. Jam prikišama, kad jis 
iš Rytų atgabenęs visą magiškų slaptybių virtinę, sudarytą Graikijoj, 
Egipte, Persijoj, Indijoj, kad užsiėmęs žemu burtininkavimu (pvz., 
vagims susekti), patirtais neva apreiškimais nerūpestingai (pvz., klaidų 
netaisydamas) apsiėjęs, kad tyčia dėstęs labai nesuprantamu tonu, kas 
kitus vertė ilgiausį laiką pas jį mokytis, kaip, pvz., Amelijus Gentijanas, 
kuris 54 (sic!) metus taip prasimokęs, kad baustinu vienašališkumu tik 
spekuliavęs, patirtinio mokslo visai nepaisęs ir t. t., ir t. t. 

Tuose priekaištuose yra ir kiek tiesos; tik visa tai bus suprantama, 
kai tinkamai įvertinsim jo padėtį: jis - rytietis vakaruose, skelbia tai, 
kas vakarų pasauliui griežtai priešinga —- pasyvumą, iracionalumą, 
ekstatiškumą,— vis tai dalykai, kurie iš esmės turėjo užgauti vakariečius, 
ypač tuos, pas kuriuos gyveno, nes kaip tik šie savo aktyvumu, 
racionalumu ir drausme buvo organizavę pasaulį. Atstovaudamas 
Rytams tikslingumų sostinėje jis laukinį afrikiečių bei azijatų 
orgiastiškumą ir šiurpulingą gaivalingumą buvo palikęs anapus Nilo 
upės ir kultivavo tik teigiamas savo rytietiškumo savybes. Šitokios 
kultūros afrikiečius romėnai ne vien pakentė, bet ir mylėjo, nes šiaurės 
barbarų bangose žūstančios Romos žvilgis buvo nukreiptas kaip tik 
ten, kur žėrėjo įsmeigtos Plotino akys. 

Iš pačios Plotino sistemos mes čia pažymėsim svarbiausius bruožus, 

t. y. mokslą apie dievybę, ypač tąjį punktą, kuris mistikos istorijai tapo 
reikšmingiausias, būtent apie sielos išsivadavimą iš kūno ir kilimą į 
viršgamtinį pasaulį. 

Viso esimo versmė, absoliutas, transcendentinis kauzalumas yra 
tokia esybė, kuri stovi aukščiau viso esimo ir paprastomis priemonėmis 
negali būti suprantama. Viršesanti, Viršgera Dvasia, kuri jėgų 
išspinduliavimu (tai ne tiek emanatistinio, kiek dinaminio pobūdžio 
panteizmo mintis), protu suvokiama ir gamina pojūčių organų 
suvokiamą įvairybę. Šita Viršesanti Dievybė stovi dar aukščiau už 
dvasią, kuri, kaipo savo vienybėje ir įvairybę apimantis principas, yra 
iš tos Dievybės kilusi. Šita t6 ėv stovi aukščiau viso galvojimo ir esimo, 
ji yra beribė, beformė, anapus, enėkeuwva, tiek dvasinio, tiek medžiaginio 
pasaulio ir dėl to be veiksmo. 

Visas pasaulis sudaro tam tikrą piramidę, iš kurios viršūnės 
spinduliuoja visa būtis vis didesniu įvairumu, bet taip pat juo menkesnė 
verte ir realumu, juo žemiau nusileidžiame. Tikrą dalykų esmę 
terandam aukščiausiame sudvasinime, kuris yra sudarytas iš grynų 
sąvokų ir kurio vieta yra piramidės viršūnėje. 

Savo prigimtimi siela priklauso aukštesniam pasauliui. Vienintelis 
jo šūkis: nuo įvairybės sugrįžti prie vienumo, nuo medžiagos prie 
dvasios; vienintelis uždavinys - atsidėjus vykdyti tą sugrįžimą. 

Aukščiausia Viršesanti Esybė yra ne vien viso esimo priežastis, bet 
ir paskučiausias visų siekimų tikslas. Į jį ir turi grįžti siela. Tam jai 
reikia tapti tobulai, o tai yra pasiekiama kūno užgaidas numalšinant ir 
tam tikru valymu - kė0upoc. Tai geriausiai sekasi gyvenant asketinį 
gyvenimą. Išdėstant tuos keturis laipsnius, kuriais einant esą galima 
pažinti Dievybė, paaiškėja Plotino, kaipo mistiko, mokslo savumai: 

1. Mūsų jutimais suvokiamoji patirtis mums nieko esminga 
neduoda; šitose, mus apsupančiose realybėse, randame tik neaiškių 
tiesos pėdsakų, dėl to mūsų žvilgis turi būti nukreiptas aukštyn, kur 
esanti tikroji dvasiškoji realybė. 

2. Tarpininkaująs galvojimas, dialektika, yra daug aukščiau už 
patyrimą pojūčių organais, nes jis turi reikalo su idėjomis, t. y. su tikrąja 
realybe. Tai yra netiesioginis Dievybės regėjimas idėjoms tarpininkaujant. 

3. Tiesioginis regėjimas. Viso to (sub 2) minėto filosofinio darbo 
tikslas yra pasitraukti nuo pojūčių poveikio, susikaupti savyje, pažinti, 
regėti protaujančią dvasią — voūc, šitą aukščiausią protingumą, 

išsižadėjusį savo galvojimo. Stengdamiesi jį suprasti, mes sudieviname 
savo protą. 

4. Ekstazė (ėkotaoic). Bet tuo Plotinas dar nepasitenkino, nes lig šiol 
aiškiai matytas tik tas dieviškasis voūc, o ne už jo pasislėpusi 
Aukščiausioji Esybė, kuri galvojimu neprieinama, - taigi filosofiniu 
darbu jos pasiekti negalima; jis, tiesa, padeda mums kopti aukštyn iki 
prie pat paskutinio laipsnio, bet jis (filosofinis darbas) yra bejėgis ten, 
kur baigiasi visas protingumas. O Aukščiausioji Esybė yra galima prieiti 
tiktai nauja priemone, būtent ekstaze (škotuo(G). 

Tąja ekstaze mes tesužinom, kad ji yra, tačiau negalim sužinoti, kas 
ji yra. Ekstazėje žmogus yra be sąmonės, ne savas, jis Dievu užsidegęs, 
jo šviesos apžertas, jis, tiesa, jaučia Aukščiausios Esybės veikimą savy, 
bet net negali jo aprašyti. Jei Dievas kokiai sielai staigiai apsireiškia, tai 
niekas nebeegzistuoja, kas galėtų ją nuo jo atskirti, - tai nebe dvejybė, 
o nebeišskiriama vienybė. Siela jungiasi su Dievu. Negalima sakyti, 
kad ji Dievą regi, bet greičiau, kad ji tampa Dievu. Siela darosi tyra 
šviesa, laisva nuo žemiškų sunkumų. Ji tampa Dievu arba, geriau 
sakant, ji yra Dievas. 

Šitokia dvasios būklė - tai dovana dievybės neribotumo, priimančio 
ribotumą savy. Tokia neapsakomo brangumo dovana apteikiamas tiktai 
nusipelnęs žmogus. O tas nusipelnymas įgyjamas išsižadant savo žemiš- 
kumo bei valios, išsisukant iš to susipainiojimo, kurin žmogus gyvenime 
buvo pakliuvęs, sugrįžtant į grynumą (4mwo6), įsigilinant į save. 

Šitokia dvasios būklė pasiekiama tik ramybės valandomis, o ne 
gaivalingai jon besiveržiant, kaip atlyginimas už ištikimą, ramų 
laukimą, kaip tvirtina Plotinas. O kaip siela tokioj būklėj jaučiasi, liudija 
mums vienas Plotino mokinys Amelijus šiais žodžiais: „Kaip koks 
sapnas, išvydęs aušros mirgėjimą, sudreba ir miršta, išnyksta mano 
praeitis ir dabartis... aš jaučiu sudribęs ir tuščias, kaip kokią ligą 
pergyvenęs, lyg pamiršęs visa, kas buvo. Mano kelionės, mano studijos, 
planai ir viltys, viskas išnyko. Visos mano jėgos atimtos, lyg jos būtų 
koks drabužis, kuris nuo manęs nukrito, ir aš jaučiuos kaip į kokį 
pradinį laiptą nublokštas.“ 

Iš viso to matyti, kad Plotinas yra vienas tų negausingų anų laikų 
žmonių, kurie, niekindami žemiškumą, be atodairos siekė aukštybės. 
Taip darydamas, jis pasirodė žymiai mažiau graikiškas už savo 
mokytoją Platoną, kurio blaivią filosofinę mistiką jis pakeičia į ekstatinę 

ir ne svetimą epilepsijai. Graikiškoji mistika nustojo visų savo dalių 
proporcingumo, buvo išmesta iš pusiausvyros, pametė dailiąsias savo 
formas. Graikiškąjį mistikos kosmosą pakeitė ekstatinis romantinės 
mistikos chaosas. | 

Įžymiausias Plotino mokinys Porfirijas (Porphyrios alias Malchus) 
(gimęs 232-233 m. Tyre, miręs apie 303 m.) į savo mokytoją panašus 
mokslinio horizonto platumu, toli siekiančiu protu bei asketiškumu, 
tačiau mažesniu originalumų; jis toliau plėtojo Plotino mokslą, pada- 
rydamas jį tam tikro religingumo versme. 

Jis buvo įsiskaitęs ne vien į savo mokytoją, bet ir į Platono bei 
Aristotelio raštus, tai vietomis darė jį labiau realų ir aiškų. Savo 
gyvenimo uždaviniu jis laikė Plotino mokslo apdirbimą ir išaiškinimą. 
Taip darant, „sielos išganymas“ jam buvo svarbiausias filosofijos 
uždavinys. Taigi, kaip matyt, iš savo mokytojo sistemos jis stengėsi 
nemaža pelnyti praktiniam gyvenimui. Dar stipriau pabrėždamas negu 
Plotinas, jis reikalauja sielos išvadavimo iš kūno gan aštria askeze, kuri, 
be paprastų reikalavimų, draudė, pvz., lankyti teatrus ir t. t. 

Savo mokslą išdėstė daugybėje raštų, pvz., „Filosofijoje iš prana- 
šavimų“, kuria jis norėjo patiekti pagonims dievybės apreiškimais 
pagrįstą mokslą. Šiomis knygomis, kuriose be atodairos sujungti gan 
protingi elementai su keisčiausia magija, teosofija ir žyniavimu, jis 
norėjo nukonkuruoti krikščionis ir jų Šventąjį Raštą. Tuo pačiu tikslu 
jis parašė 15 knygų „Prieš krikščionis“, kuriose aštriai kritikavo tos 
naujos religijos atsiradimą, ir taip pasidarė gan pavojingas Kristaus 
mokslo priešininkas. 

30 metų po Plotino mirties jis dėstė Romoje neoplatoniškas idėjas, 
kurias iš čia išbarstė po Vakarų pasaulį, ir taip tapo svarbiausiu 
neoplatonizmo apaštalu Europoje. Ir čia nemaža pagoniškos mistikos 
elementų - kartais labai nekilnių, nes sujauktų su juokingiausia mantika, 
kerėjimu ir t. t. - įdavė jaunajai krikščionybei, kurios toks įžymus 
atstovas kaip šv. Augustinas prisipažįsta daug poveikio patyręs iš 
neoplatonizmo. Ir jis ne vienintelis sėmęs iš šitos dvilinkos vertės 
versmės, kaip paaiškėja iš mistikos plėtojimosi jaunoje Kristaus 
Bažnyčioje. 

Panašų vaidmenį, kaip Porfirijas Vakaruose, kitas, ne taip jau įžymus 
Plotino mokinys, III šimim. vidury gyvenęs, Amelijus Gentijanas 
vaidino Rytuose. Jis Plotino idėjas nešė ir į pačią Graikiją, ir į Mažąją 

Aziją, kur jos užkariavo svarbesnes filosofijos mokyklas, vėliau 
panaudotas kovoj su vis drąsiau pasireiškiančia krikščionybe; taip, pvz., 
Atėnų mokykla Julijono Apostatos laikais vaidino ir tam tikrą politišką 
vaidmenį. Be šios praktinės, jis turėjo ir šiokios tokios teorinės reikšmės: 
Plotino voię norėdamas tiksliau išaiškinti, jis mokė apie ten esančias 
tris hipostazes, būtent, vobc yra esąs, turįs ir regis. Toliau jis aiškino, 
būsią pasaulio siela - tai tam tikra visų sielų vienybė. 

Jo raštai mums yra žinomi iš kitų neoplatonikų, ypač iš Jamblicho 
ir Proklo. 

Jamblichas yra žinomas kaipo neoplatonizmo atstovas Sirijoj, kuri 
yra jo tėvynė. Jis mokėsi pas Porfirijų, vėliau, veikiausiai, gyveno savo 
krašte, kur ir mirė apie 330 m. Jis labai vaisingas rašytojas. Aiškindamas 
Platono bei Aristotelio raštus, parodo žymų rytų poveikį. Jo mokiniai 
jį labai aukštai kėlė, vadino Ozi6c. 

Eilosofiniame savo darbe jis pasirodo esąs daugiau spekuliatyvinis 
teologas negu filosofas. Toks būdamas jis nepasitenkino Plotino 
Aukščiausiąja Esybe, Tė Ilporov, kuri esanti viso gyvenimo ir esimo 
priežastis. Virš plotiniško ėv keldamas dar aukštesnę, visiškai 
nenusakomą vienumą, 1ėvTn ėppnros dpkn, „Paprastąją Dievybę“ jis 
suskaldė. Anot jo, esą 12 dangiškų dievų, kurie dauginasi į 36, paskui 
į360 ir t. t., be jų dar egzistuoją visoki angelai, demonai, herojai ir kt. Ir 
jis reikalauja gan savotiško žmogaus pakilimo iš žemesnio prie 
aukštesnių laipsnių. Kaip ir jis, taip ir jo mokiniai — tik net dar daugiau — 
pasižymėjo gana fantastišku galvojimu. Jie įtraukia į tokių neaiškumų 
tankumynus, jog iš jų sugrįžti nebėr net vilties. 

Galutiną, užbaigtą neoplatonizmo formą davė 410-411 m. Kons- 
tantinopoly gimęs ir 485 m. Atėnuose miręs Proklas. 20-us metus 
eidamas jis atvyko į Atėnus, kur pasisavino Plutarcho bei Sirijano 
mokslą. Dideli jo gabumai - jis buvo apdovanotas pavyzdingu 
logiškumu, sisteminga dvasia ir milžinišku stropumu - padėjo jam tapti 
žymiu Atėnų mokyklos dėstytoju bei vaisingu rašytoju. 

Jis gal tipiškiausias neoplatonizmo atstovas po Plotino: jo raštuose 
esama tikrai gilių minčių, tačiau ir prietarų be galo, be krašto; šalia 
logiškiausios dialektikos pasitaiko ir keistų, nuostabia drąsa parašytų 
neaiškumų, šalia sveikos kritikos puikuojasi ir vaikiškas naivumas, 
matematika ir misticizmas drauge, neišskiriamai sujaukta, suvelta. 

Tame neišbrendamam mišiny galime išskaityti, kad jis, panašiai kaip 

ir Jamblichas, postuluoja dar aukštesnę, negu Platono suformuluota, 
Aukščiausią Esybę, prie kurios žmogus laipsniškai, per penkias dorybes 
gali pakilti ir su jąja susijungti. Toliau jis skelbia jau Jamblicho išreikštas 
mintis apie emanacijų suskirstymą (į triadas, hebdomadas ir t. t.). 
Materiją jis išvesdino ne iš pasaulio sielos, bet iš vienos Nuso triadų. 

Proklo sistemoje neoplatonizmas suglaudė savo ratą: kas Platono 
pradėta atsargiai, vis su didžia pagarba pradedamajam punktui, čia 
baigiama savotiška, kritikos nelabai tesuvaržyta drąsa. Be pasigailėjimo 
padarytos visos išvados, kurios tik galėta užuosti, ir tuo nesąmone bei 
disproporcija pakeista tas, kas sudaro Graikijos kultūros puikybę ir 
garbę - protas ir saikas. Kaip radikaliai nusikreipta nuo graikų 
garbinamų idealų, matyt ir iš kūno kultūros panaikinimo; tai plaukia 
iš aštrios neoplatonikų askezės. Ir taip jau Plotino akyse nupuolusiam 
kūnui Porfirijas su Jamblichu skelbia atvirą kovą ir taip pašalina iš 
gyvenimo vieną svarbiausią klasikiškosios kultūros veiksnį. Proklo 
reikšmė didelė ne tiek dėl jo pareikštų minčių, kiek dėl jo turimos 
ypatingos vietos tarp pagoniškojo ir krikščioniškojo minčių pasaulio; 
mat, jis davė neoplatonizmui tąją formą, kuria ji - Pseudodionisijui 
tarpininkaujant - perėjo į krikščionybę. 

Be teorininkų, neoplatonizmas susilaukė ir politikų, k. a., impe- 
ratoriaus Julijono (Apostatos) asmeny, kuris net tam tikrais raštais 
bandė propaguoti pagoniškąją filosofiją ir jos mistiką. 

Be kitų, ypač dvi priežastys graikų mistinį pradą nuvedė slidžiais 
keliais. Viena - tai krikščionybė. 

Plotino sistema - tai ne kas kita, kaip tam tikra helenizmo plotmėje 
esanti teologija, kuri laiko dvasios reikalavimus patenkino iki tokio 
laipsnio, jog, jai atsiradus, kitos beveik visos nustojo vertės, jinai lig 
šiol viešpatavusios helenistinės dvasios vardu ima rungtis su jai labai 
pavojinga jaunąja krikščionybe. Norėdama jaunuosius inteligentus 
atitraukti nuo krikščionybės, ir ji turėjo jiems siųsti tą, ko visas pasaulis 
buvo ištroškęs: artimą jai spiritualizmą. Porfirijas penkiolikoj savo 
knygų „Prieš krikščionis“ iš kailio neriasi stengdamasis įrodyti jų 
religijos suklydimus ir savo apreiškimų ortodoksiškumą, dieviškumą. 
Jiems negana paprastosios dievybės, bet už jos randa dar vieną. Taip 
apsišarvavę jie tikėjosi laimėti žūtbūtinę kovą, vedamą išdidžiai ir be 
pasigailėjimo. Bet vogtais ginklais nelaimėsi! Perimtasis turtas ne vien 
kad vis labiau stūmė neoplatonizmą iš vagos, bet tarp pagonių dar 

sudarė tokią atmosferą, kurioj krikščionybė rado vis geresnių tarpimo 
sąlygų. 

Kita - glūdinti pačių helenų prigimty - tai tie orgiastiškumai, kurių 
aistros žibintus pradžioj gesino šviesos sūnus. Bet jiems senstant ir 
sutemų jūrai užliejus jų sielą, juodasis svečias atsisėdo į savo sostą. 
Plotino kūryba - paskutiniai mirštančios helenizmo dienos garsai. 
Nuskambėdami jie užgauna krikščionybės stygas, nūn imančias virpėti 
ir giedoti tokią mistikos giesmę, kurios dar niekas nebuvo girdėjęs nuo 
saulėtekio lig saulėleidžio. 


I. KRIKŠČIONIŠKOJI MISTIKA 
Naujojo TESTAMENTO KRIKŠČIONYBĖ IR fOS MISTINIAI ELEMENTAI 


a) Izraelizmas, tas fonas, kuriame teko augti jaunajai krikščionybei, 
maža teturi mistinių pradų. 

b) Kristus nesąs buvęs mistikas. Jis skelbia tvirtos, kitiems 
pasiaukojančios meilės gyvenimą. Krikščionybė, ragindama tikėt Dievą, 
maža tepriduoda reikšmės mistikos įrankiams, kaip antai ekstazei, 
intuicijai ir t. t. Evangelijos dvasia - sobrietas. 

c) Apaštalų laikais tvirtas tikėjimas Kristaus dieviškumu ir žmogiškumu 
buvo aukščiausia religinio gyvenimo forma. Nors mistikai čia ir maža 
tebuvo vietos, vis dėlto jos ženklai (pvz., charizmai) pasirodė. Šv. 
Paulius įspėjo krikščionis vengti misticizmo, blaiviu protu suprasti 
Dievo apreiškimus, vykdyti jo mokslą. Šv. Jonas tarytum helenistiškai 
sako: Dievas jam yra dvasia, kurią reikia pažinti. Jis apėmė Logą, kuris 
buvo iš pat pradžios. Kaip šis Logo mokslas, taip ir daugybė jo 
vartojamų pasakymų yra pasiskolinti iš helenizmo. Kad žmogus gali 
sutapti su Dievu, liudija Kristaus užgimimas. Žmogus su Dievu 
susirišęs, kaip kekės su vynmedžiu, - tai pavyzdingas palyginimas to, 
kas nuo seniai vadinama Unio mystica. 


a) Tas fonas, kuriame teko augti jaunajai krikščionybei — izraeliz- 
mas - labai maža teturi mistinių pradų. Žydas —realistas tiek gyvenime, 
tiek religijoj: „Dievas yra danguje, o aš žemėje“. Nesugriaunama siena 
skiria žmogų nuo Dievo. Tiesa, žydai turi savo pranašų, o pranašai — 
savo ekstazių, tik niekada jie neįsilieja į Dievą, nei Dievas su jais jungiasi. 

Religinio žydų gyvenimo klimaksas yra tikėjimas, aistringas tikėjimas; 
ir, jeigu jis kur nors parodo mistiškumo žymių, tai tik dėl to, kad yra 
paliestas svetimo poveikio, priėmęs, pvz., graikų kultūrinių turtų. 

b) Nemaža yra religijos istorijos tyrinėtojų, daugiau ar mažiau 
kategoringai tvirtinančių, kad jaunoji krikščionybė visai neturėjusi 
mistinių elementų; nes, girdi, tokie dalykai negalėję rastis tais laikais, 
kai apreiškimas viską reiškė. Iš tiesų, tie apreiškimai, iš vienos pusės, 
palaisvino žmogų nuo veržimosi į religines slaptybes, bet, iš kitos, jie, 
negalėdami patenkint viso jo smalsumo, buvo tik didelis akstinas 
žmogaus sieloje glūdintiems atatinkamiems palinkimams dar daugiau 
patirti savo pastangomis. Tad neperdedant galima tvirtinti, jog 
krikščioniškoji mistika užgimė drauge su pačia krikščionybe. 

Nesutinkant su vienu tų religijų tyrinėtoju, tačiau galima sutikti su 
kitu, būtent, kad - kaip jau anksčiau buvo minėta — toji mistika 
išsiplėtojo ne grynai iš krikščioniškojo mokslo, kaip tokio, bet kad iš 
dalies savo pagrindą ji turėjo apreiškimuose. Teisingas yra ir tas 
tvirtinimas, kad jaunoji religija yra patyrusi visokių visokiausių 
poveikių iš šalies, stipriai veikiančių mistinį Bažnyčios elementą. 

Pirmiausia čia kalbėdami apie patį Bažnyčios įkūrėją Kristų, 
referuodami pranešame, ką didieji Bažnyčios tyrinėtojai bandė 
nustatyti. 

Tai, ką Kristus nešė į pasaulį be galo drąsia ir pagilinta forma, esą 
ne mistika, bet asmeninis, religinis gyvenimas, panašus į žydų tikėjimo 
charakterį. Pats Jėzus nesąs mistikas. Tiesa, Jis pasižymi savotiškumais, 
kuriuos būtų galima laikyti esant mistinius, bet, arčiau įsižiūrėjus, tas 
neva mistiškumas esąs ne kas kita, kaip tam tikras religinis entuziazmas, 
kurio Kristus pagautas ir kurio kupinas žengia gyvenimo aukštybėse į 
save traukdamas visų akis. 

Kristus skelbia tvirtos, aktyvios, kitiems pasiaukojančios meilės 
gyvenimą. Rytų gyvenimas, koks dažniausiai mistikų yra ten gyvenamas, 
kupinas sentimentalumo, rafinuotumo bei aistros, Jam suvis svetimas. 
Kristus nurodo kovą, kurią gyvenime kovoja blogis su gėriu, ir ragina 
nepasiduoti malonės priešininkams. Kristus ragina tikėti: tikėti Dievo 
karalystę ir Jo valią, Dangiškąjį Tėvą. Šis visų tikinčiųjų (vaikų) 
bendrumas su Dievu (Tėvu) danguje yra vienintelė jungtis, kurią pažįsta 
Evangelija. Šiaip ji labai ryškiai skiria Dievą ir žmogų, dvasią ir gamtą. 
Ir tik ką paminėtas bendrumas nereiškiąs susijungimo. Bendrumas turi 

paisyti išorės pasaulio, savo aplinkos; jis reikalauja valios aktų, jo 
negalima pagrįsti vien jausmais arba nuogu pažinimu. Čia mažiausia 
vietos mistikai! Ir, iš tikro, kaip Evangelija nurodo ne mistinį tikslą, 
taip ir mistikos įrankiai, kaip askezė, ekstazė, intuicija, ypatingų šaknų 
joje neturi. Platonikams, siekiantiems pnžinti Dievą, tokių įrankių reikia. 
Kas kita su krikščionybe, kuri ragina tikėti Dievą. 

c) Kol pirmasis krikščionių susibūrimas galėjo maitintis apaštalų 
žiniomis, tol tvirtas tikėjimas Kristaus dieviškumu ir žmogiškumu buvo 
aukščiausia religinio gyvenimo forma. Mistikai, kaipo tokiai, vietos 
čia nebuvo. Paskui šitokią sveiką tikėjimo formą pradeda pakeist šiokia 
tokia mistika - daugiausia tarp Graikijoj gyvenančių krikščionių. Ypač 
Korinte pasirodo pirmieji reikšmingesni ekstatinės mistikos ženklai. 

Kad tokie charizmai yra galimi, liudija pats šv. Paulius pirmame 
savo laiške korintiečiams (1 Kor., 12), sakydamas: „(7) kiekvienam 
duodama Dvasios apsireiškimas... (8) Vienam suteikiama Dvasios 
išminties, kitam žinojimo kalba; (9) kitam Jos tikėjimas, kitam Jos 
gydymo dovana; (10) kitam pranašystė, kitam dvasių atskyrimas, kitam 
įvairios kalbos, kitam kalbų aiškinimas. (11) O visa tai daro viena ir ta 
pati Dvasia, kiekvienam dalydama, kaip Ji nori.“ 

Irjis pats patyręs tokių malonių, kaip pažymi antrame korintiečiams 
rašytame laiške (2 Kor., 12): „(1) Jei reikia girtis (tiesa, nepridera), aš 
eisiu prie Viešpaties regėjimų ir apreiškimų. (2) Aš žinau Žmogų 
Kristuje, kurs (suprask: jis — tas žmogus), prieš keturiolika metų, - ar 
kūne, nežinau, ar be kūno, nežinau, Dievas žino, - buvo pagautas net į 
tretįjį dangų. (3) Ir žinau, kad tas žmogus, -ar kūne, ar be kūno, nežinau, 
Dievas žino, - 4) buvo pagautas į rojų ir girdėjo slaptingus žodžius, 
kurių nevalia jokiam žmogui ištarti.“ 

Ir dar kitur - Gal. 2, 20 - šv. Paulius išsitaria mistikų kalba: „Aš esu 
gyvas, tačiau jau nebe aš, bet many yra gyvas Kristus“; ir to paties 
laiško pradžioj tvirtindamas, kad jis yra tikrai Kristaus pašauktas į 
darbą, kad yra Jo apaštalas, šiais žodžiais aiškina, kad Dievas teikėsi 
apreikšti jam savo Sūnų: „(15) Kuomet gi tam, kurs išskyrė mane nuo 
pat mano motinos įsčių ir pašaukė savo malone, patiko apreikšti many 
savo Sūnų, kad aš Jį skelbčiau tarp pagonių...“ 

Iš tų ir panašių pasakymų galima suprasti, kiek šv. Paulius buvo 
artimas mistikai, ir - turint galvoj jo kūno liguistumą - nedaug tereikėjo, 
kad jis būtų pasidavęs ekstatinei mistikai, nuo kurios, kaip ir iš viso 

nuo tų naujų tikėjimo reiškinių, kaip antai, pranašavimų, kalbėjimų 
neva pagal įkvėpimą, afektingumą ir t. t., stengėsi išsaugot ne vien 
save, bet ir savo brolius. Aiškiais žodžiais jis pataria korintiečiams 
nepriduoti reikšmės ekstazei: „Aš galiu ir pranašaut ir ekstatiškai kalbėt, 
bet ką tai reiškia, palyginti su neišsemiamu gyvenimo turtingumu, 
trykštančiu iš meilės! Čia yra teisybė, sveikata ir tai, kas už visa tą yra 
svarbiau - tikėjimas ir viltis“. 

Kaip matyti, šv. Paulius nori sveiku, blaiviu protu suprasti Dievo 
apreiškimus, gyventi pagal Jo nurodymus, vykdinti Jo mokslą ir taip 
vengti tų pavojų, kurie trykšta iš spekuliacijos. Juo labiau jis jautė savy 
tuos psichinius galimumus mistiškai gyventi, juo dėmesingiau 
prižiūrėjo savo prigimtį ir kontroliavo tarp Kristaus sekėjų pasireiš- 
kiančius religijos fenomenus. Tai, ko jis vengė, vėliau su visu kraš- 
tutinumu padarė graikų Bažnyčia; bet jau ir tuo, kas anksčiau buvo 
minėta, šv. Paulius prirengė mistikai kelią dar apaštališkosios krikš- 
čionybės laikais. 

d) Tuo atžvilgiu nemažiau yra padaręs ir kitas apaštalas - šv. Jonas. 
Tik jis kiek kitonišku keliu privedė krikščionybę prie mistikos vartų. 
Priešingu šv. Pauliui būdu jis, tarytum helenistiškai, svarsto 
dieviškumą ir jo pasireiškimus žmonėse, Dievažmogio prigimtį bei 
Žmogaus priėmimą Dievybėje. Helenistiškai dėl to, kad jam svarbu 
Dievą pažinti. Atatinkamai Dievas aptariamas kaipo „Dvasia, ir Jo 
garbintojams reikia garbinti dvasioje ir tiesoje“ (Jon. 4, 24). Toliau 
Dievažmogis jo Evangelijoj save aptaria: „Aš ir Tėvas, tai vienas“. Ir 
kaip vienumas egzistuoja tarp Tėvo ir Sūnaus, taip ir tarp tikinčiųjų: 
„Kad visi būtumėm viena, kaip tu, Tėve, many ir aš Tavy, kad visi 
būtumėm viena mumyse - aš juose ir jie many...“ 

Tas pat dar galima pasakyti palyginimu: „Aš esu vynmedis, o jūs 
kekės; pasilikite many, ir aš pasiliksiu jumyse; kaip šakos, atskirtos 
nuo medžių, neatneša vaisių, taip irjūs negalite nešti vaisiaus atsiskyrę 
nuo manęs“. Turbūt niekad geriau nebuvo išreikštas tikinčiųjų 
bendravimas su Kristumi, niekad geriau nebuvo apibūdinta nuo seniai 
vadinamoji Unio mystica - niekad geriau, kaip šituo palyginimu, amžinai 
kartojamu visose literatūrose. 

Žinodami tą reikšmę, kurios šv. Jonas priduoda tikinčiųjų 
susijungimui su Kristumi, nesistebim, kad jis - priešingai šv. Pauliui, 
nuolat pabrėžiančiam Kristaus mirtį - ypatingos reikšmės duoda 

Kristaus užgimimui. Ši incarnatio yra gyvas paliudijimas minties, kad 
žmogus gali sutapti su Dievu. Ką vietomis jis pasako visiems 
suprantamais palyginimais, kitur - būdamas subtilingas galvotojas — 
išreiškia filosofiškai, be varžymosi pasinaudodamas graikų filosofų 
žodynu. Visiems žinomu pavyzdžiu čia yra jo Logo mokslas: „Pradžioj 
buvo Žodis. Tas Žodis buvo pas Dievą ir Žodis buvo Dievas... Visa 
perjį padaryta ir bejjo nepadaryta nieko iš to, kas padaryta. Jame buvo 
gyvybė ir ta gyvybė buvo žmonių šviesa. Šviesa šviečia tamsybėje, bet 
tamsybė jos neapima“ (Jon. I, 1 ss.). Kaip matyti, Kristus, antrasis Šv. 
Trejybės asmuo, vadinamas Žodžiu, Aėyoc, kas, kaip iš viso jo 
filosofavimas, rodo, kiek jis yra priklausomas nuo Platono ir jo pasekėjų 
sistemų. Žmonėms apsireiškia ne pati Dievybė, bet esmingai lygus ir 
Jai tarpininkaująs veiksnys. Helenistinės mistikos sąvokos, kaip 
pažinimas, vienumas, dvasia ir tiesa - šie, nuolat pasikartoją pagrindiniai 
protinio graikų pamaldumo žodžiai - jo Evangelijoje pakeičiami 
krikščioniškojo gyvenimo esmę žyminčiais pasakymais, tokiais, kaip 
antai, tikėjimas, bendrumas, asmenybė, įsitikinimas ir t. t. Bet visas tas 
artimumas helenizmo pasauliui glūdi vien pasakymuose, o ne turiny, 
kas, tarp kita ko, matyti iš to, jog nors jis Dievą ir vadina „Dvasia“ 
(Jon. 4, 24), tačiau visai nė nemano joj iki nežinomumo paskandinti 
Dievo Tėvo, kurį šiaip aiškiai Tėvu ir vadina, kaip, pvz., ir 23-iame 
posme, kur sakoma: „Bet ateina valanda ir dabar jau yra, kuomet tikri 
garbintojai garbins Tėvą dvasioje ir tiesoje, nes ir Tėvas ieško tokių 
garbintojų“. 

Ir kad ir kiek jis plačiai naudotųsi graikų mistikos žodynu, niekada 
nemano realiai pakeisti krikščionybės charakterio, ypač istorinio 
Kristaus charakterio tokiomis sąvokomis, kurioms visada gali kilti 
pavojus būti panaudojamoms abstraktinei mistinei spekuliacijai. Bet, 
nepaisant tų pastangų pasilikti realybės ribose, pastangų, pagrįstų 
istoriniais daviniais, jis su savo papėdininkais negalėjo išvengti, kad 
Rytų Bažnyčios mistika, netrukus ėmusi klestėti, dalimi rėmėsi jo 
Evangelija, ypač tuo skyrium, kur jis kalba apie „įkūnytąjį Žodį“, ir 
darė išvadas, su kuriomis Evangelijos autorius vargu būtų sutikęs. 
„Blaiviau tuo pasinaudojo Vakarų Bažnyčia, išaugusi tokioje 
atmosferoje“, kurioje nesunku buvo laikytis to sobrietas, kuriuo dvelkia 
Evangelija. Iš šv. Jono ji taip sėmė teorinį, kaip iš šv. Pauliaus praktinį 
Dievo ir Kristaus supratimą. 

GRAIKŲ BAŽNYČIOS MISTIKA 
1. KRIKŠČIONYS ALEKSANDRIEČIAI 


a) Krikščionybės didžiausias priešas - helenizmas, turįs savo centrą 
Aleksandrijoje, čia pat susilaukė konkurento krikščioniškosios 
katechetų mokyklos pavidalu. Ji stengėsi moksliškai pagrįsti savo 
tikėjimą ir auklėti krikščioniškos dvasios inteligentiją. 

b) Pirmas žymus tos mokyklos vedėjas Klementas Aleksandrietis laikė 
savo gyvenimo uždaviniu kurti mokslinius krikščionybės rūmus, 
kuriems plačiai naudojasi helenų tiekiama medžiaga. Tvoo1g buvo 
paverstas mokslišku įrankiu tikėjimo tiesoms pagilint. Nors pats nebuvo 
mistikas, tačiau liko helenistinio misticizmo paliestas. Moko, kad 
išsilaisvinusi iš savo juslingumo siela tampa rami; tokia tobula meile 
galima sueiti su Dievu. 

c) Didis Klemento mokinys Origenas toliau dirbo savo mokytojo darbą. 
Dievas, anot jo, nesuvokiama Esybė. Jis sukūrė amžinąjį Sūnų, Logą, ir 
per jį laisvųjų dvasių pasaulį. Kilnesnės dvasios pasiliko pas Kūrėją, o 
apsileidusios, kaipo bausmę, gauna medžiaginį kūną. Jos vėl gali grįžt 
į Dievą; čia padeda Atpirkimas. 

d) Nuo III šimim. pradeda atsiskyrėliai eit iš Egipto į dykumas. Juos 
organizuoja Pachomijus, Bazilijus ir kt. Pasirinkdami svarbiausiu savo 
uždaviniu ugdyti dvasinį savo gyvenimą, vienuolynai tampa 
nepaprastais mistikos centrais. Tos vienuoliškos mistikos vienas 
įžymiausių atstovų yra Makarijus Egiptietis. 


Kiek sustiprėjusi jaunoji krikščionybė turėjo leistis į neišvengiamą 
kovą su tąja kultūros forma, kuri buvo kone identiška su kultūra apskri- 
tai — su helenizmu. Jis pastojo jai kelią tiek inteligentiškon visuomenėn, 
tiek jos pačios sukurton valstybėn, anuomet galingiausion, be kurios 
tolimesnis plėtojimasis jai turėjo būti arba visai negalimas, arba bent labai 
vargingas. Taigi kad ir didžiausiomis aukomis, buvo reikalinga šį priešą 
nugalėti. Iš kito šono, ir helenizmas buvo pajutęs vis augantį Kristaus 
religijos poveikį, ir net tokiu laipsniu, jog atsakingieji vadai rimtai 
susirūpino, kaip šiuo nepatogiu konkurentu pigiausiai nusikratyti. 

Situacija buvo rimta; nes vieni, jei būtų buvę nugalėti, galėjo prarasti 
ilgų šimtmečių negirdėto pasiaukojimo pastangomis sudarytą, pasaulį 
valdančią valstybę ir draugejjos kultūrą, o kiti laimėdami būtų paveldėję 

Cesarių sostą bei aukurą ir būtent tą kultūros apytakos sistemą, kuri 
dvasinį savo kraują varė į anuomet tolimiausias žinomojo pasaulio vietas. 
Šis situacijos rimtumas privertė ir vienus, ir kitus naudotis geriausia 
strategija ir naudingiausiais ginklais. Tokiais esant abi pusės pripaži- 
no priešininkų įrankius. Šio kultūros laikotarpio nagrinėtoją stebina tas 
miklumas, kuriuo abi pusės mokėjo rungtis naudodamosi ne savais 
ginklais: helenistai pasinaudojo krikščionių tikėjimo apreiškimais, savo 
religiją taip pat stengdamiesi paremti dieviškais apreiškimais, kad 
neatsiliktų nuo tų apreiškimų, kurie ne vien tarp krikščionių darė giliausią 
įspūdį. O krikščionys iš savo šono stengėsi duoti savo religijai mokslišką 
išvaizdą, galimumą Dievą ne vien tikėti, kaip reikalaujama, tačiau ir 
pažinti, kaip to norėjo helenistai, ir tai dažnai gan savotišką misticizmą 
pasitelkus. Tai padaryt, suprantama, nebuvo galima be paskolų iš 
helenistinės filosofijos žodyno. Su išjo paimtais ženklais nemaža atėjo ir 
tos filosofijos dvasios, daugiau negu buvo sveika dar visai neįsišak- 
nėjusiai krikščionybei, todėl galima - turint galvoj tam tikrus įvykusius 
faktus - kalbėti apie, bent kai kurių pirmųjų, krikščioniškųjų pozicijų 
užliejimą helenizmu. Kad šita kova „už pasaulį ir dangų“ galop baigėsi 
krikščionybės naudai, tai nuopelnas - paliekant visai nuošaliai, jog ji 
Kristaus mokslas - jaunosios religijos, kuri kovodama plėtojo savo jėgas, 
kai pasenusio konkurento jėgos kovoj, atvirkščiai, visai išsibaigė. 

Neoplatonizmas buvo tas laivas, kuris nešė Cezarį bei jo laimę, ir 
Aleksandrija buvo tas išganingasis uostas; bet į tą patį uostą buvo 
atplaukęs ir kitas laivas, kuris Apvaizdos buvo nužiūrėtas, anam 
nuskendus, Cezarį vežt į naujus pasaulius. 

Ta pati Aleksandrija, kuri pagimdė Filoną, Amonijų Saką, mokė 
Plotiną su pulkais kitų, pasiryžusių graikų mokslą apvilkti naujais 
rūbais, buvo ir įžymus krikščionybės centras; Aleksandrijos 
patriarchatas, evangelisto Morkaus įkurtas, IV šimtm. apėmė 103 
vyskupijas, 9 metropolitų valdomas, ir buvo įsigijęs tokį aukštą vardą, 
jog tam tikrais laikais ir atžvilgiais galėjo net konkuruoti su Roma. Čia 
įvyko daug Bažnyčiai svarbių susirinkimų, Sinodų, k. a., 231 m. 
patriarcho Demetrijo prieš Origeną, 399 m. patriarcho Teofilio prieš to 
paties Origeno mokslą ir dar 633 m., kai patriarchas Cyrus rūpinosi 
monofizitų reikalais. Bet jau tais metais baltieji Arabijos raiteliai pagirdė 
savo arklius už miesto vartų. 

Žymiausia krikščioniškojo mokslo įstaiga šiame patriarchate ir 

III bei IV šimtmečiais visoje krikščionijoje buvo katechetų mokykla, kuri 
taip išsiplėtojo iš katechumenų mokyklos, jog jau apie 180 m. turėjo 
tobulo mokslinio instituto išvaizdą. Pirmiausia, būdama privatinio 
pobūdžio, nuo IV šimtm. susilaukė ir valstybinės paramos. Šis bene 
pirmasis krikščioniškos Teologijos-filosofijos fakultetas turėjo specifinį 
uždavinį - Dieviškąją Evangelijų tiesą suvesti su graikų išmintimi ir 
taip nugalėti neoplatonizmą. Uoliai pildydama tą savo uždavinį, ji 
sukūrė dogmatiką ir mokslinę egzegezę, nors ir mėgstančią puoštis 
alegorijomis. Jon, drauge su graikų bei helenizmo mokslu, skverbėsi ir 
visokios mistikos rūšys, kuriomis ex officio turėjo rūpintis ir genialiausi 
tos mokyklos vedėjai - Klementas ir Origenas. 

b) Klementas Aleksandrietis (Titus Flavius), gimęs maždaug apie 140 
150 m. po Kr., turbūt Atėnuose, pagonių šeimoje, norėdamas - 
pagautas didelės mokslo meilės — susipažinti su krikščionybės 
skelbėjais, keliavo į Pietinę Italiją, Siriją, Palestiną ir kt. ir pagaliau 
apie 180 m. atvyko Aleksandrijon, kur ir apsistojo. Perėjęs į krikš- 
čionybę, imperatoriui Septimui Severui siautėjant, paliko Afriką ir 
persikėlė į Kapadokiją. Mirė prieš 215-216 m. 

Būdamas didelių gabumų vyras mokėjo apimti ir graikų, ir 
krikščionių išmintį. Savo gyvenimo uždaviniu jis padarė sukurti 
mokslinius krikščionybės rūmus, pasitelkus helenų kultūros teikiamą 
medžiagą. Tuo jis yra kone pirmasis krikščioniškosios teologijos 
profesorius, norėjęs sudaryti tokią sistemą, kuri būtų suprantama, 
simpatinga ir pagonims, kuriuos ją pasitelkęs norėjo pritraukti prie 
savęs. Sistemai sudaryti daug kas paimta iš Biblijos. Visa ko pagrindas, 
žinoma, Kristus. Bet pati konstrukcija gimė plačiai pasinaudojant graikų 
filosofija, ypač jos pažiba Platonu ir net stoikais. 

Visais amžiais nekrikščioniškasis mokslas siūlydavo krikščionybei 
pasinaudoti jo įrankiais ir sueit į bendrą platformą. Pačioje jos 
plėtojimosi pradžioje toks įrankis, galintis abi puses suvest į bendrą 
kalbą, buvo helenizmo siūlomasis yvacrę, nes, girdi, vienintelis kilnus 
ir vertingas kelias į Dievybę esąs pažinimas, o ne vien paprastas 
tikėjimas. Tais laikais, kai tas yvoo14 buvo virtęs mada, nors ir kilnia, 
žadančia nuvest į Dievybės regėjimą, krikščionims grėsė pavojus 
pasiduot dienos vėjui. Tą pavojų pašalinti ketino Klementas, visiškai 
sukrikščionindamas helenistų siūlomąjį įrankį. Taip jis ir padarė, 
paversdamas gnosi mokslišku įrankiu tikėjimo tiesoms pagilinti. 

Gnosis esąs daugiau negu tikėjimas. „Tikėjimas tėra tobulas 
paprasčiausių tiesų pažinimas, pritaikintas neturintiems laiko 
žmonėms, o pažinimas yra mokslinis tikėjimas“. Toliau jis drįsta 
tvirtinti, kad jei teologiškai išsilavinęs krikščionis, — o tokį jis vadina 
gnostiku, - turėtų pasirinkti tarp Dievo pažinimo ir amžinos palaimos, 
t. y. tarp dalykų, kurie esmingai turi būti sujungti, tai jis būtinai 
pasirinktų pažinimą. Pats save jis laikė tokiu tipišku krikščioniu 
gnostiku, norinčiu įgauti vis gilesnį dalykų supratimą per mokslą. Tose 
jo pastangose nemaža oportunizmo, nors dalimi pateisintino, nes 
siekdamas įtikti tai daugybei inteligentų, susidomėjusių moksliškesne 
krikščionybe, jis nerado geresnės priemonės, kaip tik šitą Kristaus idėjų 
įvilkimą į visiems žinomus ir priprastus pagoniškosios senovės rūbus. 
Savomintis jis išdėstė gyva, miklia, įspūdinga, palyginimų pilna kalba, 
visai laisva, aforistine, ne sistemine forma. 

Nors pats ir nebuvo mistikas, bet, turėdamas reikalo su ekstatišku 
neoplatonizmu, negalėjo nepaliesti jame taip vyraujančio misticizmo. Dėl 
to jis, darydamas etiškąsias savo sistemos išvadas, postuluoja, kad 
krikščionis gnostikas būtų laisvas nuo savo juslingumo, visokių aistringų 
poveikių, nes iš to plaukiąs visiškas sielos ramumas, azapaia. Jis tad 
grynumu ir tobula meile (čia Klementas vėl remiasi Evangelija) yra suėjęs 
su Dievu ir jam daugiau nieko nereikia, nes niekas ir negalįs drumsti jo 
dvasios ramumo. Per šią an0upe1w žmogus iškyla iki Pačios Dievybės, į 
kurią jis tampa panašus, nes Dievybė savo esme yra anUpn6. 

Iš to nesunku spręsti, kas yra dvasinis jo mistinių minčių tėvas. Tuo 
atžvilgiu sunkenybių nesudaro nė didysis jo mokinys Origenas. 

<) Origenas (Adamantius), nuostabaus išsilavinimo ir anksti 
subrendęs žmogus, sistemingai toliau dirbo savo mokytojo darbą. 
Gimė, rodos, apie 185 ar 186 m. Aleksandrijoje, krikščionio mokytojo 
šeimynoj. Dar visai jaunas tebūdamas netikėtu uolumu autodidaktiškai 
pasisavino visą savo laikų mokslą taip, jog dar neįšventintas į kunigus, 
vos 18-us metus eidamas, buvo išrinktas Aleksandrijos katechetų 
mokyklos vedėju. Ir toliau, vis ieškodamas savo rengiamai sistemai 
naujų davinių, turėdamas apie 25 m. lankė Amonijaus Sako, 
neoplatonizmo įkūrėjo, mokyklą. Ir iš viso, būdamas vienas uoliausių 
skaitytojų, kokį pasaulis kada matė, nuolat gilinosi į klaidatikių bei 
pagonių raštus ir iš savo akiračio neišleido nieko, kas nors trupučiuką 
būtų galėjęs jam padėti. 

Jis pirmasis visai planingai bandė sudaryti tam tikrą krikščionybės 
dogmatiką. Tai pavyzdingas iniciatorius egzegezėje. Dėl to ir 
nenuostabu, kad jo vadovaujama mokykla tarp 211 ir 220 m. ėmė ypačiai 
klestėti. Raštų, ypač po 220 m., išleido daugybę. Ėjo girdas, kad jų buvę 
apie 6 000! Netrukus po šventimų, įvykusių 230 m., nutarimu 
Aleksandrijos Sinodo (231 m.), kurio iniciatorius buvo Aleksandrijos 
patriarchas Demetrijas, atstatomas nuo vietos ir net kunigystė atimama. 
Kitų vyskupų globojamas įkuria naują mokyklą, krikščioniškam 
mokslui davusią nemaža darbininkų. Imperatoriui Deciui valdant, 
persekiojamas už krikščionybę ir 249 m. patenka į kalėjimą. Mirė 254 m. 
nuo patirtų kentėjimų. 

Origenas yra įsitikinęs, kad Apreiškimas mums pasakė tik tai, kas 
yra būtiniausia, taip mums patiems palikdamas toliau tirti tiesą. Dievas 
yra nesuvokiama ir neapsakoma Esybė. Pasaulis yra Dievo kūrinys ir 
taip pat amžinas, kaip Dievas. Amžinoji, nekintamoji Dievo prigimtis 
reikalauja supratimo, kad Jis amžinai buvo Kūrėjas ir kad be kūrimo 
aktų Jis negali būti. Šita amžinosios valios kūryba teliečia amžinąjį 
esimą, dvasinį pasaulį, odo1. Taip amžinai veikdamas, Dievas sukūrė 
amžinąjį Sūnų, Logą, kaipo savo 6ėx4 W6e0v ir per jį laisvųjų dvasių 
pasaulį. Kilnesnės dvasios pasiliko palaimintos pas Kūrėją, o kitos, 
apsileidusios, tingios ir pan., kaipo bausmę gauna medžiaginį kūną. 
Taigi žmogaus siela yra dvasinė būtybė, kurios įkūnijimas įvykęs kaipo 
bausmė. Kaip matyti, ir Origenui sona yra cnua . Bet ji, ta bausmė, yra 
išganinga, nes duoda progą grįžt į pirmąją savo būklę. Įją grįžti padeda 
Atpirkimas. 

Nors Origeną ištiko nelaimė Aleksandrijoj, jis turėjo daug nuoširdžių 
pasekėjų, plačiai paskleidusių jo mokslą, kuriuo buvo susižavėję ir 
žymiausi vėlybesnių amžių mokslo vyrai, kaip Atanazas, Grigorijus iš 
Nyssos, Bazilijus, Ambraziejus ir kiti. Kiti, per daug laisvai pasielgdami 
su jo mintimis, sudarė ištisas eretiškas sistemas, kaip, pvz., Baras 
Sudailis, dėl to, pagaliau, ir pačią versmę, Origeną, Bažnyčia smerkė. 
Čia pirmą sykį įvyksta tai, kas įvyko, pvz., su Tauleriu: Bažnyčia dėl 
eretikų gaminamų vertimų yra priversta atsisakyti išleist ir patį, nors 
ir gryniausia intencija parašytą, originalą. 

d) Be šitų Bažnyčios teorininkų, Kristaus mokslu buvo susirūpinę 
ir parapijų tikintieji bei naujai atsiradusieji vienuoliai. Tik tas jų 
susirūpinimas buvo visai kitoks, būtent praktiškas. Jie, gyvendami 

atskirybėje ar krūvoj vienuolynuose, išdirbo mistinio gyvenimo formas, 
nesjie buvo giliai įsitikinę, kad tarp Dievo ir žmogaus nėra nenugalimos 
kliūties ir aistringai siekė peržengt lig šiol dar nemėgintą perkopt 
bedugnę. 

Jau II šimtm. pasitaiko žmonių, bėgančių nuo pasaulio tuštybės, 
pasislepiančių Egipto ir Sirijos dykumose. Visiems pavyzdys buvo šv. 
Antano gyvenimas atskirybėje. Buvęs kareivis Pachomijus savo 
pasekėjams sustatė tam tikras vienuoliško gyvenimo taisykles, kurių 
pats prisilaikė, gyvendamas savo paties pastatytame vienuolyne 
Tabernoje, prie Nilo upės. Pats įkūrė devynetą vyrams skirtų 
vienuolynų, o per savo seserį dar du vienuolynu ir moterims, iš to 
galima spręsti, kad nestigo žmonių, norinčių gyvent asketinį gyvenimą 
šalia triukšmingojo pasaulio. Pachomijui dar tebegyvenant (jis mirė 
346 m.), centrinis jo vienuolynas turėjo apie 3 000 narių. 

Iš Egipto ši naujo religinio gyvenimo forma per Palestiną ir Siriją 
pasiekė ir pačią Aziją (Mesopotamiją, Persiją, Armėniją ir kt.). Ją 
sutvarkyt rūpinosi ypačiai Bazilijus, vėliau tapęs Cezarėjos arkivyskupu 
ir pasižymėjęs kaipo Bažnyčios mokytojas. Apie 360 m. jis įvedė 
vienuolišką gyvenimą ir Juodųjų jūrių apylinkėse. 

Vienuoliai dėvėjo vienodus drabužius, dirbo rankų darbą 
užtikrindami sau ir kitiems gyvenimą, kalbėdavo maldas, skaitydavo 
psalmes. Trys pagrindinės jų pareigos - nusižeminimas, paklusnumas 
ir neturtas. Svarbiausias uždavinys, ugdyti dvasinį savo gyvenimą, 
vertė prie kontempliacijos. Aišku, kad visa tų vienuolynų tvarka ir 
dvasinis jų gyvenimo nusiteikimas, tiesiausiu keliu visus nuvedė į 
misticizmą. Jie veikiai pasidarė ir mistikos centrais, kuriuose aistringiau 
negu kada nors anksčiau pasireiškė noras bet kokia kaina siekti 
susijungimo su Dievu ir iš kurių plito mistikos milžiniškos bangos. 

Vienuolynų įkūrimas davė pagrindą naujam mistikos pasireiškimui: 
kas pirmiau krikščionybėje buvo atskiro individo, dabar tampa masės, 
kolektyvo reikalu. Tie vienuolynai galingai suintensyvino žibančią 
mistikos šviesą ir degančią ugnį. Jie užtikrino ir jos kontinuaciją taip, 
kad beveik nepriklausomai nuo atskirų, Bažnyčioje pasitaikančių, 
žmonių nusiteikimo tose asketų draugijose per amžius nebeužgeso, 
kas šv. Antano atsiskyrėlio laikais buvo užkurta. Jei anksčiau pasakėme: 
kur religija - ten ir mistika, tai dabar šį posakį galėtume modifikuoti 
šitaip: kur vienuolynas — ten ir mistika. 

Nūnmistikos istorijos siūlai eina ir per individus, ir per kolektyvus. 

Įvairūs vienuolynai, įvairi ir mistika. Jau pirmais laikais čia buvo 
galima pastebėti keisčiausių priešingybių, k. a., paviršutiniškiausio 
antropomorfizmo ir subtiliausios spekuliacijos, vedamos Origeno 
dvasia. Bene vienas tyriausių šio laiko vienuoliškosios mistikos atstovų 
yra šv. Makarijus. 

Makarijus, vadinamas Egiptiečiu (arba senesniu, didžiuoju), yra 
kilęs iš Aukštutinio Egipto. Šv. Antano pavyzdžio sužavėtas ir pats 
pasirinko vienuolišką gyvenimą, kurį gyveno ištisus 60 m., ir mirė 
eidamas 9-ąją metų dešimtį (dar prieš 390 m). Aštrus buvo jo, kaip 
asketo, gyvenimas, bet nuostabūs vaisiai: jis ne tik kad pasidarė 
švelnaus, iš tikros širdies trykštančio pamaldumo žmogus, bet įgijo ir 
stebuklingų jėgų. Ką organizavo Pachomijus ir tvirta ranka sutvarkė 
Bazilijus (tikrai Buodzioc!), dabar Makarijus malonia dvasia pripildė ir 
savo viską apimančiu nuoširdumu (tradicija jam priskiria 50 homilijų, 
parašytų simpatingu vidujiškumu) išaukštino ir nuskaidrino tokiu 
laipsniu, jog jį, tą šv. Pranciškaus pirmataką Egipto dykumose, galima 
laikyti senosios bažnytinės mistikos tėvu. 

Po visų tų Graikų Bažnyčios tikrai didelių pastangų visa tai, ką 
buvo išgalvoję filosofai, išbandę ritualistai, pritaikę vienuoliai, atjautę 
tiek pagoniškieji, tiek krikščioniškieji mistikai, VI amžiuje nežinomas 
asmuo sujungė į vieną keistą, didingą, begalinę mistinę sistemą, kuri 
sudaro paskutinį Graikų Bažnyčios kūrinį prieš jos nusmukimą. Šis 
paslaptingas darbas, kurio poveikis tiek Rytų, tiek Vakarų Bažnyčiai 
buvo milžiniškas, turi labai savotišką istoriją. Čia paminėsim bent 
svarbiausius faktus apie tą darbą, kuris eina Dionisijaus Areopagito 
vardu. 


2. DioNISIJUS AREOPAGITAS 


a) VI šimtm. pradžioje nežinomas asmuo, pasinaudodamas Proklo ir 
kitų raštais, pasislėpdamas Dionisijaus Areopagito vardu, sudarė tokią 
mistinę sistemą, kuria norėjo palenkti neoplatonikus į krikščionybę. 
Šios falsifikacijos pagrindinė mintis ta, kad žmogus sudievinamas iš 
Dievybės trykštančia šviesa. Visas pasaulis sudarytas iš dviejų 
hierarchijų (dangiškosios ir žemiškosios), kurių viršūnėje stovi Dievas, 
aukštesnis už Trejybę ir Vienybę. Trimis laipsniais (valymu, 

apšvietimu ir regėjimu) siela jungiasi su Dievu. Pseudodionisijaus 
poveikis tiek Graikų, tiek Romos Bažnyčiai buvo milžiniškas, toks, 
kad iki naujausių laikų jis buvo laikomas „krikščioniškosios mistikos 
tėvu“. 

b) Jo idėjos paplito apdirbtos ypač Maksimo Išpažintojo (Maximus 
Confessor), kuris tapo tiltu tarp Pseudodionisijaus ir Skoto Eriugenos. 
c) Būdamas išaugęs iš vienuoliškosios mistikos, Dionisijaus Areopagito 
mokslas iš savo šono vėl esmingai paveikė vienuolių kontempliacinį 
gyvenimą, kuriame vienuolyno vyresnysis Simeonas Jaunesnysis 
skelbė (ir orientalams nesvetimą) kvietizmą, vad. hezichazmą. 


a) Vienu metu šv. Paulius Kristaus mokslą buvo skelbęs ir Atėnų 
Akropoly. Iš nedidelio skaičiaus vyrų, perėjusių į jo pusę, buvo ir 
Dionisijas, aukščiausiojo teismo, Areopago, narys, buvęs archontas, 
kaip apie tai skaitome Apaštalų Darbuose (AD 17, 33 s.): „(33) Taip 
Paulius išėjo iš jų tarpo. (34) Tačiau kai kurie vyrai prisidėjo prie jo ir 
įtikėjo, tarp jų buvo ir Dionisijas iš Areopago...“ Euzebijui mirus, jisai 
krikščionių tradicijoj tapo pirmuoju Atėnų vyskupu ir mirusiu kankinio 
mirtimi. Tarp 510 ir 520 m. pirmąsyk išgirstame iš Apokalipsės 
aiškinimo, paduoto Andriejaus iš Cezarėjos, kad Dionisijas Areopagitas 
esąs buvęs ir rašytojas ir kad palikęs lig šiol nežinomų raštų. Netrukus 
po to nestorijonai ir monofizitai cituodavo jį savo polemikos raštuose. 
Bet žymiausiam monofizitų sektos vadui M. Severui (512 m., tapusiam 
Antiochijos patriarchu) remiantis neva Dionisijaus raštais pa- 
sikalbėjimuos apie religiją Konstantinopoly, apie 533 m. plačiai 
apsiskaitęs vyskupas Hipatijus iš Efezo atmetė juos tvirtindamas, kad 
jei toks garsus vyras būtų tokius raštus parašęs, tai didieji tikrojo 
tikėjimo žinovai, kaip Atanazas, Kirilas iš Aleksandrijos ir Chalkedono 
konsilijų (451 m.) tėvai, be abejojimo, būtų jais pasinaudoję; bet apie tai 
žinių nesą. 

Nors buvo tokių ir panašių gerai pamatuotų abejojimų tų raštų 
tikrumu, Graikų ir Romos Bažnyčioje jie įgijo vis didesnį autori- 
tetą. Išskyrus Šv. Raštą, Areopagitas buvo labiausiai laikomas pa- 
garboj. 

Kokios gi buvo iš viso to ypatingo Rytuos ir Vakaruos Dionisijaus 
garbinimo priežastys? Jų buvo daug ir bene svarbiausia ta, kad buvo 
manoma juos atsiradus dar apaštalams tebegyvenant, dėl to jie ir buvo 

laikomi esą tokie ypatingi. Manyta, kad Dionisijas buvo labai gabus 
apaštalų mokinys, šventas vyskupas, kankinys, mistikas. Jis buvęs 
saulės aptemimo liudininkas Kristaus mirties metu. Jis buvęs prie Šv. 
Mergelės jos mirties valandą. Laišku apaštalui Jonui Patme jis 
pranašavęs greitą palaisvinimą, susirašinėjęs su Titu ir Polikarpu, 
dedikavęs Timotiejui savo raštus ir davęs nurodymų, kaip pasiekti 
aukščiausią mistinį regėjimą. Visa tai yra jo raštuos ir visu tuo per 
tūkstantį metų buvo tikima, nors juose yra šiokių tokių istoriškų liapsų, 
daug panašumo į neoplatonikų ir Graikų Bažnyčios Tėvų raštus iki V 
šimtm. Bet buvo manyta, kad šie savo mintis ir pasakymus bus 
pasiskolinę iš Dionisijaus (pvz., Proklas!). 

Tačiau ne vien tų raštų senumas, bet ir gilus jų mokslas bei puikus 
idėjų surinkimas, ir lig šiol negirdėta paslaptinga kalba žavėjo 
tikinčiuosius. Ir tik istoriška bei kritiška renesanso uoslė XV šimtm. 
vidury ėmė kiek abejoti tų raštų tikrumu. Kova dėl jų užtruko iki XIX 
šimtm.; ir galop Hugas Kochas ir Josephas Stiglmayris S. J. įrodė, kad 
Dionisijaus raštus sudarė kažkoks moderatas, monofizitas ar mono- 
teletas VI šimtm. pradžioj, tuo tikslu plačiai pasinaudodamas 
nekrikščionio neoplatoniko filosofo Proklo (mirusio apie 485 m.) 
raštais. O kas toks buvo tas paslaptingasis rašytojas, vyskupas ar 
vienuolis, ar abu kartu, turbūt nebebus galima susekti. Galima tik spėti, 
kadangi jis buvo gerai susipažinęs su neoplatonizmo mokslu, tai 
anksčiau yra buvęs filosofas nekrikščionis, o vėliau virtęs krikščioniu. 
Galimas daiktas, kad vėliau buvo ir vyskupas, kad turėjo aukštą 
supratimą apie savo pareigas, kad savo raštais norėjo palenkti krikš- 
čionybei neoplatonikus ir dar tebesvyruojančius išsilavinusius 
krikščionis. Kad geriau galėtų pasiekti savo tikslą, pasirinko jis apaštalo 
mokinio Dionisijaus Areopagito pseudonimą, tokiu senumu ir 
paslaptingu kilimu savo raštams suteikdamas didžiausio autoriteto. 
Būdamas plačiausiai apsiskaitęs, jis naudojosi ir įžymiausiais krikš- 
čionių filosofais, kaip Origenas, Bazilijus, Gregorijus iš Nyssos ir t. t., 
bet savo versmių nepažymėjo. O visas tekstas taip sudarytas, jog leidžia 
laisvai kalbėti apie sąmoningai padarytą falsifikavimą. 

Pagrindinė Areopagito mistikos mintis: žmogaus sudievinimas ir 
su Dievu susijungimas iš Dievybės trykštančios šviesos spinduliais. Ir 
šitas sudievinimas, 0z0o14, suprantamas, kaip galint didesniu į Dievą 
panašėjimu ir su Juo susijungimu. Į Jį mus veda sakramentai bei dieviški 

įsakymai. Visa spekuliacinė ir, dar daugiau, mistinė jo teologija yra 
pagrįsta šitąja sudievinimo mintimi. Tiesa, ir prieš jį kai kurie Bažnyčios 
Tėvai, kaip, pvz., Ireniejus, Atanazas, šv. Augustinas ir kiti, kalba apie 
tokį ar panašų sudievinimą, bet visa tai žymiai praplečia Areopagitas, 
matyt, nenorėdamas šiuo esmingu punktu atsilikti nuo neoplatoninės 
mistikos, iš kurios ši mintis yra paimta. Remdamasis šitokia pagrindine 
mintimi, jis sudarė dvi hierarchijas, būtent dangiškąją, angelų pasaulį, 
ir bažnytinę šioj žemėj, taip, kad aukščiausias bažnytinės hierarchijos 
laipsnis glaudžiai susijęs su žemiausiuoju dangiškosios hierarchijos 
laipsniu. Žemiausias žemiškosios hierarchijos laipsnis yra augmenys, 
nuo kurių kopiama į gyvulius, paskui į žmones; toliau nuo paprastojo 
tikinčiojo į kunigus, vienuolius; virš jų sutinkam šventuosius ir 
demonus, angelus, arkangelus, kol galop artinamasi į Šv. Trejybę, virš 
kurios jau galutinai yra Dievas, aukštesnis už Trejybę ir Vienybę. 

Dievas iš pradžių, prieš kūrybos aktą, visą pasaulį turi paėmęs 
savęsp, ir koks Jis buvęs prieš tą aktą, toks palikęs ir po jo. Ir sukurti 
dalykai, kaip jie anksčiau glūdėjo Dievuje, taip ir dabar jo apimami. 
Daiktus vadindamas „dievybės išspinduliavimais“, t. y. išsitardamas 
gan panteistiškai, jis stengiasi vis dėlto Dievą padaryti visa ko Kūrėju 
ir taip pat Jį statyti prieš jo paties kūrinius, kuo mano esąs išvengęs 
jam taip ne visai patogaus panteizmo. Kelionės pas Dievą negalima 
atlikti paprastu patyrimu ir pažinimo keliu. Kaip ta kelionė vyksta, 
Dionisijus aprašo vienam laiške Timotiejui. „... Rimtai besirūpindamas 
mistiniu regėjimu, palik pojūčius ir visą dvasios veikimą, visa, kas yra 
patirtina ir suvoktina, visa, kas egzistuoja ir neegzistuoja, ir kelkis 
susijungti su tuo, kuris yra viršum visokeriopo esimo ir pažinimo, nes 
laisvai, tobulai ir visiškai atsiskirdamas nuo visų daiktų, Tu, nuo visko 
palaisvintas, pasieksi antgamtinį dieviškojo tamsumo spindulį“ (Teol. 
mirt. 1, 1). 

Ir Pseudodionisijas, kaip ir Plotinas, mano, kad per ekstazę galima 
pasiekti aukščiausią kontempliaciją ir tobuliausią su Dievu susijungimą. 
Viena priemonių pasiekti šitokį susijungimą ekstazėje jam atrodo esanti 
malda. Ji turinti tris laipsnius, kaip panašiai skelbia ir neoplatonizmas. 
Ir čia Proklas yra Pseudodionisijaus vadas. Šis ekstatinis susijungimas 
nėra vien gaivalingo sielos veržimosi padarinys. Tas susijungimas, 
sudievinimas ir Dievo regėjimas yra pasiekiamas tvarkingai, laipsniškai: 
apsivalymu, apšvietimu ir susijungimu. Tuo Dionisijas į krikščioniškąją 

askezę bei mistiką įvedė tokią terminologiją, kurią jis buvo pasiskolinęs 
iš platoninės filosofijos bei teosofijos. 

Pirmame laipsnyje, apsivalymo, Dionisijas reikalauja visiškai be 
atodairos nusikreipti nuo viso to, kas yra priešinga Dievui (Hierarchia 
eccles 1,3). Antrame, apšvietimo, laipsnyje tie, kurie bus apšviesti, turi 
šventomis dvasios akimis, dieviškosios šviesos kupini pakilti 
kontempliacijon... (Hierarchia coel. 3,3) Siela turi susikaupti vidujiškiau- 
siame savo aš, idant tarsi veržtųsi į aukščiausią savo intelektinių 
gabumų sritį ir iš aukščiausios viršūnės ieškotų Dievybės. 

Trečiasis laipsnis - regėjimas tamsume. „Tai dieviškiausias Dievo 
pažinimas, įvykstąs nepažinimu po viršdvasiško susijungimo, kai 
dvasia yra visiškai palikusi viską, kas egzistuoja, ir, save palikdama, 
yra jungiama šviesiausiais spinduliais ten, išminties neišmatuojamoje 
bedugnėje“ (De divinis nominibus 7, 4). 

Pagrindinė sudievinimo sąlyga yra visiška tyla ir ramybė. Taip 
tvirtina Plotinas su Proklu, taip tvirtina ir Pseudodionisijas. Toji tyla, 
tai susilaikymas ne vien nuo žodžių, bet ir nuo fantazijos paveikslų, ir 
nuo galvojimo sąvokų (De div. nom. 3, 1). Tokia nuo visa ko atsiskyrusi 
siela yra prirengta dieviškiems spinduliams priimti. Ramumą bei tylą 
jau postulavo ir prieš Areopagitą, pvz., Klementas Aleksandrietis, 
Origenas ir kiti, tačiau toji tyla yra kas kita; tai toji, kurios iš savo 
pasekėjų reikalauja neoplatonizmo teosofai. Taip pasiektas Dievas, anot 
Pseudodionisijaus, yra „viršesantis buvimas“, „visų vienumų 
vienumas“, „nepažįstamas protingumas“, „negalimas ištarti žodis“. Tas 
Dievas yra viskas. Jis yra ir saulė, ir žvaigždės, ir ugnis, ir vanduo, ir 
viskas, kas yra. Iš Jo plaukia visa. Iš to aukščiausio vienumo susidaro 
Trejybė, iš Trejybės - visa dangiška ir žemiška hierarchija: nuo angelų, 
vyskupų, kunigų, žmonių iki gyvulių ir t. t., viskas iš Jos ir viskas Ji. 

Pseudodionisijaus mokslas plačiausiai pasklido tiek Rytų, tiek 
Vakarų pasaulyje. 

Pirmiausia, žinoma, pasklido panašaus dvasios nusiteikimo Rytuo- 
se, kurjjis visais amžiais vaidino žymų vaidmenį. Dar XIII a. Pachymerės 
graikų kalba parašė jo parafrazę, o XIV šimtm. ji buvo išversta į slavių 
kalbą. O slavų apaštalas Kirilas, atmintinai (sic) mokėjęs Dionisijaus 
Areopagito raštus, dar prieš tai Romoje pabrėždavo jų reikšmę. 

Vakaruose vienas pirmutinių Pseudodionisijaus raštų rėmėjų buvo 
Grigorijus Didysis. Dar labiau pagarsėjo tie raštai nuo IX šimtm., kai 

Bizantijos imperatorius Michaelis apdovanojo Liudviką Maldingąjį 
vienu tų raštų rankraščiu. Skotas Eriugena, Karolio Plikio įsakytas, tuos 
raštus išvertė iš graikų į lotynų kalbą. Jie skaitomi dar ir šiandien 
1643 m. jėzuito Korderijaus iš graikiško teksto pagamintu vertimu į 
lotynų kalbą. 

Per ištisą tūkstantį metų vadinamieji Areopagito raštai galėjo 
pasigirti visuotinu pasitikėjimu, nes niekas nė nemanė, kad tai 
falsifikacija. Scholastikai jais naudojosi ne mažiau kaip mistikai. Visi 
jautė didžiausią pagarbą Dionisijui Areopagitui, ir savo minčių 
tikrumui tvirtinti naudojosi gausiausiomis jo raštų citatomis. Bendrai 
buvo įsitikinta, kad šio mokslo sistema atsirado dėl antgamtinio 
įkvėpimo. Net Bažnyčios Tėvais nebuvo taip rūpintasi, kaip šiais raštais. 
Hugonas Senviktorietis parašė jų komentorių; dar didesnį juos 
aiškinantį veikalą parašė Albertas Didysis; šv. Tomas Akvinietis aiškino 
raštą „Apie dieviškuosius vardus“ ir pagaliau maldingasis kartauzas 
Dionisijus pagamino plačiausią, visus ankstybesnius aiškinimus 
apimantį komentorių. Korderijus šv. Tomo raštuose randa apie 1 700 
citatų iš Areopagito, kuris šiuo atžvilgiu konkuruoja ir su šv. Augustinų; 
tikrai Kleutgenas (Theologie der Vorzeit IV n. 33) turi pagrindo pasakyti, 
kad visas Dionisijaus mokslas sudėtas šv. Tomo raštuose. Panašiu 
uolumu Areopagito raštais naudojosi ir kiti ankstyvesni, jaunesni 
scholastikai taip, jog nerandam nė vieno žymesnio teologo, kuris būtų 
drįsęs Areopagitui pasipriešint. 

Kadangi ištisais šimtmečiais Areopagito raštai buvo laikomi beveik 
krikščioniškosios mistikos kodeksu, tai labai daug mistikų, net ir iš 
pačių rimtųjų, pvz., Tauleris, stengėsi eiti jo nurodytais keliais. Kaip 
vėliau matysim, Tauleris beveik kas antrame pamoksle kalba apie 
aukščiausius kontempliacijos laipsnius, kur jis be jokio abejojimo seka 
Dionisijų. Ir kitų mistikų raštuose randam raginimą į dieviškąjį 
tamsumą (paslaptingumą). Drauge nurodoma maldoj nuošaliai palikt 
ir paveikslus, ir kitas formas, mąstyti sine imaginibus et formis arba, kaip 
vidurinių amžių vokiečių kalba sakoma, sunde bilde und farme. 

Vidurinių amžių mistikoj aiškiai matomos dvi srovės, lygia greta 
einančios, kartais viena kitą veikiančios, kartais net it susiliejančios. 
Viena jųdviejų yra praktinio pobūdžio, skelbianti tobulybės ir šventumo 
siekimą, einant Kristaus pėdomis. Charakteringi tos srovės atstovai, 
tarp kitų, yra šv. Bernardas, Tauleris ir, kiek vėliau, Tomas Kempietis. 

Kita srovė yra daugiau spekuliatyvinio pobūdžio, didele dalimi tą 
savo spekuliaciją, metodą ir medžiagą skolinanti iš Areopagito. Beveik 
visi vidurinių amžių mistikos keistumai ir nesuprantamumai savo 
šaknis turi Dionisijaus moksle. Hugonas Senviktorietis, Bonaventūras, 
Tomas Akvinietis, Gersonas ir kiti būtų buvę dar naudingesni, jei 
nebūtų taip artimai susirišę su Areopagita. Bet tai dar nereiškia, kad 
jie nebandė emancipuotis nuo jo poveikio, pvz., blaivesni galvotojai, 
kaip Tomas Akvinietis, Bonaventūras ir kt., stengėsi - vietomis 
nesąmoningai, vedami vien savo anima naturaliter christiana ir turėdami 
galvoj Kristaus išganymo žygį - pasiimtajai neoplatoniškai mistikai 
duoti krikščionišką veidą ir taip prisidėti švelnint kiek pavojingą 
Areopagito poveikį. 

Ne taip jau sužavėtas Pseudodionisiju buvo Lutheris, kuris savuose 
„Tishreden“ liuteriškai šiurkščiai teigė: „Es ist aber lauter Fabeln und 
Lūgen“. Kitoje vietoje (De capt. Babyl. 5, 103) jis sako: „Ką čia Dionisijus 
išdėstė apie angelus savo „Dangiškoje hierarchijoje“, kuri priverčia 
prakaituoti daug smalsių ir prietaringų galvų - kokiu autoritetu ar 
argumentu jis visa tai patvirtina? Tai norėčiau žinoti. Ar visa tai pagaliau 
tik ne jo smegenų pramanas, kuris, atvirai kalbant, atrodo kaip koks 
sapnas?“ Ir jo „Mistinė Teologija“ — „...Es steckt mehr Platonizmus als 
Christentum darin und ich will keinem Frommen empfeh'en, damit 
abzugeben“. 

b) Kad Lutheris turėjo progą taip smarkiai atsiliepti apie Pseudodio- 
nisijų, kuris ilgų ilgiausiais amžiais buvo laikomas „krikščioniškosios 
mistikos tėvu“ (dabar pramintas greičiau tos mistikos „patėviu 
(Richstūtter)), tai ne tiek to paties monofizitiško falsifikatoriaus, kiek 
kito asmens, Maksimo Išpažintojo, nuopelnas. Tas šventas vyras, gimęs 
apie 580 m. Konstantinopoly, pasidarė prisiekusiu Dionisijaus 
Areopagito advokatu. Aukštos kilmės žmogus, Maksimas, nekentė 
prabangos ir įstojo į vienuolyną Chrysopolyje (šiandien Skutaris), kur 
vėliau tapo vyresniuoju. Be atvangos kovojo su monoteizmu, kurio 
šalininkai galop pradėjo jo taip nekęsti, jog 653 m. jėga iš savo krašto 
ištrėmė. Vėliau, 662 m., įvykęs Sinodas iš naujo jį pasmerkė ir išvijo į 
Laciją, o prieš tai jo sužvėrėję priešininkai tam ištikimiausiam tikėjimo 
gynėjui buvo ištraukę liežuvį ir nupjovę dešinę ranką. 

Maksimas Išpažintojas yra mokyčiausias VII šimtm. teologas. Savo 
filosofijoje jis eklektikas, teologijoje - drauge ir dialektikas, ir mistikas. 

Kaipo mistikas, jis pagrindingai susipažino su Pseudodionisijaus 
raštais, kuriems parašė komentarus ir dar išleido kitą mistinio turinio 
knygą, pavadintą „Mistagogia“. Tas jo komentatorius stengėsi Dionisijų 
suortodoksinti ir taip jo mokslą padaryti krikščionims labiau 
suvirškinamą. Ir tai Maksimui taip puikiai pavyko, kad nuo tų laikų 
visi bažnytinio mokslo vyrai, tiek scholastikai, tiek mistikai, be kritikos 
pasidavė gundančiam Dionisijaus Areopagito poveikiui. 

c) Dionisijaus mistika iš Graikų Bažnyčios vienuolių išėjo, į juos 
ir grįžo. Jie tą mistiką kultivavo ir per ilgus šimtmečius išdirbo 
visokias mistines praktikas, iš kurių čia, tiktai praeidami, paminėsime 
hezichazmą. Tai tam tikra kviestinė srovė, kurios kūrėjas yra vie- 
nuolyno vyresnysis Simeonas Jaunesnysis. Jam buvo svarbu tam tikra 
aštri askezė, kuri, tarp kitko, reikalavo, panašiai kaip indų atsiskyrėlių 
praktikoj, melstis tam tikron pozicijon padėjus kūną ir jo dalis, pvz., 
prispausti smakrą prie krūtinės ir didžiausiu susikaupimu akimis 
observuoti savo bambą tol, kol žmogus įstengia regėti vidinę, die- 
viškąją šviesą, taip pat ir Dievą, kaip kažkada Taboro kalne susirin- 
kusieji apaštalai. 

Tasapie 1000 metus atsiradęs ir tarp XLir XII šimtm. Konstantinopolio 
srities vienuolynams rūpėjęs hezichazmas sutiko ir smarkaus pasiprie- 
šinimo; mat ne visi taip manė, kad toji šviesa yra identiška su Dievu. Po 
to hezichastai (arba vadinamieji palamintai) nusileido lig to, kad 
minėtosios šviesos nebeidentifikavo su Dievo esme, bet su Jo veikimu 
bei savumais. Tokio pavidalo hezichazmą priėmė 1351 m. Konstan- 
tinopolio Sinodas, taip dar labiau padidėjo gelmė, skirianti Rytų Bažnyčią 
nuo Vakarų, kurioje dėstomas mokslas apie natūralųjį Dievo pažinimą. 

Minėtojo Sinodo nutarimo graikų Bažnyčios vienuoliai dar ir dabar 
tebesilaiko. Amžių poveikis visai nelietė šios rūšies suvienuolinto 
pseudodionisizmo, kuriame nugrimzdo Rytai, o Vakarai taip pat siekė 
Dievą pažint ir su Juo susijungt - tik ne bambos tarpininkaujami. 


RoMos BAŽNYČIOS MISTIKA 
1. SVENTASIS AUGUSTINAS 


Tapę krikščionimis, romėnai į naują tikėjimą įnešė Romos imperijos 
dvasios; dėl to krikščionybė jiems buvo praktinis dalykas. Popiežiai 

Leonas I ir Grigorijus I organizavo Bažnyčią kaip išganymo institutą, 
kuriam vidujinio gyvenimo daugiausia įkvėpė šv. Augustinas. Jis, 
patyręs išorės pasaulio niekumą, tesidomi vidujiniu gyvenimu. Dievas 
ir siela — jo svarbiausios temos. Dievą mylinčią ir entuziastingai Jo 
siekiančią sielą Dievas apdovanoja gratia inspirationis. Jos padedami 
mes galime nors trumpais akimirksniais „ragauti Dievą“ (fruitio Dei). 
Tuomi šv. Augustinas vietoje ankstybesnės veizėjimo mistikos kuria 
naują, meilės mistiką, taip tampa vienu reikšmingiausių kūrėjų mistikos 
istorijoje. 


Įžengdami į Romos Bažnyčią, joje sutinkame visai skirtingą, kitoniško 
pobūdžio dvasinį gyvenimą ir metodus jam tvarkyti negu Graikų 
Bažnyčioje; mat Romos Bažnyčia yra išaugusi Romos imperijos teritorijoje 
bei jos atmosferoje ir tuo didele dalimi paveldėjo dvasinius jos turtus. 

Romėnas - voliuntaristas. Voluntas jam yra tikras įrankis, kuriuo 
pasinaudodamas jis tikisi viską nugalėti ir kurio galia, beveik kaip 
previleguojama, ne kartą nustelbė kitas žmogaus galias. Graikas jų 
600pooūvn taip pažabojo, jog tatai atspindi net jų kalboj, kur, tiesa, yra 
veiksmažodžio forma Botlonai, bet voluntas atatinkamo daiktavardžio 
nėra, nes Bovin būtų galima išversti consilium, bet tik ne voluntas. Tai, 
kas yra žodyne, anksčiau jau buvo gyvenime. Greta valios vienas 
stambiausių romėnų dvasios šulų yra racionalumas. Plieno kietumo 
jų protingumas paglemžia kiekvieną stipresnį jausmingumo pasireiš- 
kimą. Ir savo religinėj kūryboj jie visiški prozininkai. Tas jų racionalu- 
mas, organizuojant tokią valstybę, kuri išdidžiai, bet teisingai galėjo 
pasakyti: „Aš ir pasaulis, tai vienas ir tas pats“, - reikalavo iš jų tvir- 
čiausio solidarumo bei geležinės drausmės. Todėl ne vienu svarbiu 
Romos istorijos momentu individo reikalai be pasigailėjimo buvo 
aukojami kolektyvo naudai. Toliau, tik griežtam teisingumui vadovau- 
jant ir tobulai pildant išleistuosius įstatymus, buvo galima tikėtis šių 
tautų konglomeratan įvesti šiokią tokią tvarką ir padaryti jį universaliu 
organizmu. Dideliausios reikšmės duota ir asmens moralumui. 

Visa tai negalėjo palikti be poveikio krikščioniškiesiems Romos 
imperijos piliečiams, kurie veikiai suprato, kokiu galingu įrankiu 
tolimesniam Kristaus mokslo praplėtimui galėtų tapti tas, pasaulį 
apimąs Romos valstybės aparatas. Laukdami, ko! Apvaizda ras 
reikalinga pasinaudoti šiuo aparatu savo tikslams, jie uoliai stengėsi 

pasisavinti geriausias pagoniškų romėnų savybes, k. a., prudentia, 
iustitia, virtus ir sobrietas, ką IV šimtm. liudija šv. Ambraziejaus, 
nepamirštamos garbės ir nuopelnų Milano vyskupo, pavyzdys. 

Tapę krikščionimis, į naują tikėjimą romėnai atnešė Romos dvasios, 
lygiai kaip kažkada helenizmas su krikštytais graikais atėjo į Rytų 
Bažnyčią. Tie romėnai krikščionybę padarė praktiniu dalyku, kaip 
graikai buvo padarę ją teoriniu. Dogmos ir visa kita jiems buvo ne tiek 
filosofinio, kiek moralinio ir net juridinio pobūdžio klausimai. Šitaip 
romėnai vėl padarė krikščionybę tuo, kuo ji buvo apaštalų laikais, 
būtent Bažnyčia vėl tampa tokia vieta, kur skelbiama Dievo Įstatymas 
ir teikiama dieviškos malonės, o ne įvedama į kažkokias misterijas. 
Taigi galima paklausti: kur čia bus vietos mistikai? Jei tik jausmai turėtų 
savo mistikos, tai, iš tiesų, jaunoji Romos Bažnyčia maža jos tebūtų 
parodžiusi, bet kadangi ir protas turi savo mistikos, tai ir čia galima 
laukti jos ženklų. Jie itin stipriai pasirodo šv. Augustino asmeny. 

Bažnyčios, kaip išganymo instituto, susiorganizavimu laikantis 
Romos imperijos tvarkos dėsnių daugiausia susirūpinę didieji popiežiai 
Leonas I (+ 461 m.) ir Grigorijus I (540-604 m.). Bet reikėjo sukurti ir 
vidujinį gyvenimą, t. y. išugdyti religinę, nuo išorinių Bažnyčios formų 
nepriklausomą kūrybą, kuri grynu religingumu būtų galėjusi pripildyti 
savo gražiai išugdytas formas. Tuo psichologiniu momentu kaip tik 
pasirodė šv. Augustinas (354430). 

Buvo daug priežasčių, atitraukiančių šį nuostabų afrikietį nuo 
išorinio pasaulio. Čia, tarp kitko, paminėtinas griuvimas Vakarinės 
Romos imperijos, kuri, rodos, buvo amžinybei pastatyta, kurios baisus 
žlugimas šiurpulingai įrodė ir tvirčiausiai atrodančių išorės formų 
silpnumą. Dėl to šv. Augustinui terūpi Dievas ir siela: „Deum et 
animam scire cupio. Nihilne plus? Nihil omnino“. Pažvelgdamas į savo 
sielą, jis mato nusidėjimą, pažvelgdamas į Dievą - malonę. Jo širdis 
bus tol nerami, kol dieviškoji malonė nenuplaus jos nuodėmių ir jos 
nepriims. Meilės entuziazmas gali pakelti juos prie Dievo. Ir šitoje 
inspiratio caritatis jis randa visa, kas žmogui yra reikalinga. Žmogų, 
pasižymintį tokia inspiratio caritatis, Dievas iš savo pusės apdovanoja 
gralio inspirationis. Šitokiomis mintimis šv. Augustinas sudarė pagrindą 
naujai, ne veizdėjimo, bet meilės mistikai. Reikia, kad žmogus būtų 
tvirtai šaknis įleidęs meilėj, in caritate radicatus. Taip atsirėmus į meilę 
lengva siekti Dievo, kuriame tik viename tėra išganymas. Mes neturim 

mylėti Dievą ir paskui visus kitus dalykus, bet turim Dievą mylėti, o 
pasaulio dalykus tik tiek, kiek juose atspindi Dievas, nes tik Jis yra 
vienintelė tikrybė, vienintelė teisybė, vienintelė tikrai egzistuojanti 
Esybė. Jis yra tikroji gyvybė; kas nori gyvent, tas turi gyvent šituo 
kapitalu. Šitas tikrasis Dievo ragavimas (frutio Dei), tai vienintelis 
tikrasis ir amžinasis gyvenimas. Mes jį pasiekiam tik atskirais 
palaimintais akimirksniais, tada trumpam laikui mūsų ilgesys, kurį iš 
prigimties nešiojamės savo širdy, nusiramina. „Ragaudami“ Dievą, 
jaučiam, kad malonė yra entuziazmas, pripildytas Dievo meilės. 
Nuodėmė -tai tik atsitolinimas nuo Dievo artumo, nuo Dievo realybės. 

Šv. Augustino gyvenime mes turim daug pavyzdžių, iš kurių 
mistinis jo mokslas ir gyvenimas labiau paaiškėja. Vieną tų pavyzdžių 
sutrumpindami čia ir paduodame. Vieną vakarą 386-387 m., kai jis su 
savo motina po ilgos ir vargingos kelionės atvykęs į Ostiją žiūrėjo pro 
langą į gražiąsias apylinkes, juodu ėmė šnekėti apie dabartį ir ateitį, 
norėdamu sužinoti, koks bus amžinasis gyvenimas... Kai savo 
pasikalbėjimu priėjo tą vietą, kur jiemdviem atrodė, jog didžiausios 
šio gyvenimo grožybės negali lygintis su tikruoju, amžinuoju 
gyvenimu, šv. Augustinas kalbėjo: mes dar karštesniu išsiilgimu 
pasikeliam į aukštesnį gyvenimą ir laipsniškai kopiam aukštyn į tas 
sritis, iš kurių saulė, mėnulis ir žvaigždelės apšviečia šį pasaulį, ir 
keliamės dar aukščiau apgalvodami, aptardami ir žavėdamiesi Tavo 
kūriniais. Ir sutinkam mes vidurines sielas, ir pakylam virš jų, į 
nepaliaujamo turtingumo sritį, kur Tu tiesos ganykloj amžinai sergsti 
Izraelį, kur gyvuoja išmintis, iš kurios trykšta ne tik dabartinių, bet ir 
buvusių ir būsimųjų dalykų visa būtis. 

Ir mudu kalbėjovos: jei mumyse nutiltų kūno užgaidų audra, jei 
nutiltų žemės, vandens, oro ir dangaus skliautų balsai, jei nutiltų pati 
siela ir save pamiršdama iš savęs išsikeltų, jei nutiltų mūsų sapnai ir 
mūsų fantazijos vaizdai, jei apskritai mumyse visa, kas atsiranda ir 
praeina, visiškai nutiltų... ir jei po to Kūrėjas prabiltų ne pirmiau sakytais 
garsais, o pats savimi, tai kad Jo žodį mes išgirstumėm ne iš žmogaus 
ar angelų lūpų, nei iš debesų griausmo ar paslaptingų palyginimų... o 
išgirstumėm Jį Patį... jei galop ši būtis užtruktų, ir visi kiti įsivaizdinimai 
būtų nustumti, ir tik Amžinoji Išmintis regimai su savimi trauktų ir 
paskandintų vidujiniuose džiaugsmuose... ar tai nebūtų tas laikas, kada 
sakoma: įženk į savo Viešpaties džiaugsmą?.. 

Visa, ką šv. Augustinas skelbia pasinaudodamas gausiomis 
citatomis iš Evangelijos ir šiaip, atrodo 18 karatų krikščionybė, tačiau 
turinti nepaprastai glaudų ryšį su neoplatonizmu, iš kurio paimta 
kopimo idėja bei jos išreiškimo forma, to kopimo tikslas, Amžinoji 
Išmintis ir daug kas. Kas nėra arčiau su šv. Augustinu susipažinęs, dėl 
tokio tos ekstazės aprašymo galėtų palaikyti jį tikru neoplatoniku. Kitaip 
manyti sunku, nes spekuliatyvinis jo Dievo mokslas iš esmės sutampa 
su neoplatonikų, kurių raštus jis gerai buvo išstudijavęs ir kurie, kaip 
jis pats prisipažįsta, priartino jį prie pačios krikščionybės. Jis pripažįsta, 
kad šie žinojo, kur siekti, tik nenumanė, kuriuo keliu. Ir tą kelią jis 
nurodo jiems - Kristų. 

Šitokios mintys rodo jį esant didelį psichologą, ir šis įspūdis dar 
pasitvirtina žinantjo mokslą apie trigubą proto akį: viena akis nukreipta 
įjuslių pasaulį, paveldėtosios nuodėmės ji beveik visai neliesta ir dėl 
to gerai veikia; antra nukreipta į žmogaus vidų, šitoji jau labai suga- 
dinta; o trečioji, pati svarbiausia, kuriai paskirta regėti dieviškuosius 
reikalus, beveik visai sugadinta, ir dėl to Žmogus labai reikalingas Dievo 
pagalbos Jo pažinimo darbe. 

Kaip visa jo mistika ne visai be paskolų iš graikų ir helenistų, taip 
ir šis mokslas apie trejopą žmogaus akį rodo tokio pat poveikio žymių. 
Darydamas tokias paskolas, ko anų laikų inteligentui sunku buvo 
išvengti, jis rodo, kaip išmintingai moka naudotis platoniškomis ir 
plotiniškomis mintimis, kaip sugeba jas harmoningai įpint į tvirtą savo 
krikščioniškąjį tikėjimą. 

Nors šv. Augustinas ir pavyzdingai ugdė mistiką, ypač praktinį — 
psichologinį jos šoną, ir taip parodė, kad jis yra vakarietis, tačiau kaipo 
mistikas — tas reikšminga anų laikų Romos Bažnyčiai - per ilgus 
šimtmečius nerado žymesnių pasekėjų. 


2. Nuo šv. AUGUsTINO į šv. BERNARDĄ 


a) Eriugena išverčia Pseudodionisijaus ir dalimi jo aiškintojo Maksimo 
Išpažintojo raštus, taip atidarydamas tam falsifikatoriui vartus į Vakarų 
pasaulį. Savo veikaluose Eriugena rodo, kiek jis pats jau priklauso 
dvasiniu atžvilgiu nuo Pseudodionisijaus. 

b) Bažnyčioje ypatingo susidomėjimo tokia mistine spekuliacija nejunti. 
Ji tuo laiku buvo susirūpinusi sakramentinio gyvenimo išplėtojimu, 

kuris tapo akstinu visiems tikintiesiems tinkamai sakramentinei 
mistikai sudaryti. Greta jos plėtojosi, ypač po Kryžiaus karų, jau šv. 
Augustino poveikiu inicijuota Kristaus mistika. 

c) Galingas veiksnys tolimesniam mistikos tarpimui yra vienuolynų 
įkūrimas (šv. Atanazas, šv. Benediktas). Nepaisant to, kad vakariečių 
prigimtis nelabai linkusi į kontempliaciją, vienuolynuose susidarė tam 
tikra mistinė atmosfera, kurios barometrai yra Anzelmas Kanterberietis 
ir Pietro Dainiani. 


a) Palyginti gan didelis šv. Augustino nepriklausomumas jį ryškiai 
išskiria iš daugumo Bažnyčios mokslininkų, kurie svetimos medžiagos 
nesugebėjo persunkti savo dvasia. Jis beveik vienas išsilaikė savo 
aukštumoj, o daugelis kitų nuslydo ir pasidavė visokioms graikų 
sistemoms, ypač Pseudodionisijaus; net toks galingos dvasios Scotus 
Eriugena Areopagitą tekopijavo. 

Šis škotas (ar airis), Joannes Scotus Eriugena (ca 810-877 m.), 
žymiausias IX šimtm. mokslininkas, Karolio Plikio prašymu atvyko 
Paryžiun dėstyt „Rūmų mokykloj“ („Schola palatina“) ir, sekdamas 
šv. Dionisijaus vienuolyno perdėtiniu Hilduinu, išvertė į lotynų kalbą 
vis daugiau reikšmės įgyjančius Pseudodionisijaus raštus ir dalimi jo 
komentatoriaus Maksimo Išpažintojo aiškinimus, taip tam falsifika- 
toriui plačiai atidarydamas vartus į Vakarų Europą. Kiek Pseudodioni- 
sijas su savo pirmatakais jį patį paveikė, matyt iš jo filosofinės- 
teologinės sistemos, išdėstytos veikale „Gamtos suskirstymas“ („De 
divisione naturae“), kuriuo ėmėsi įrodinėti, kaip Dievybės savęs 
išplėtojimo procesu iš jos plėtojosi pirmiau aukštesnės, paskui 
žemesnės rūšys ir pagaliaus individai. Ir tas kelias vadinamas analizės, 
arba rezolucijos, procesu, o priešingasis — reverzijos, arba deifikacijos, 
procesu, nes kas iš Dievo yra kilęs, tas laipsniškai į Jį vėl ir grįžta. 
Bažnyčia Eriugenos mokslą dviem atvejais pasmerkė (1210 ir 1225), 
nes neoplatonizmas gundė jį nukrypt į panteizmą. Eriugenos ir jo 
versmės reikšmė paaiškėja tik keliais šimtmečiais vėliau, kai viduriniai 
amžiai, patys labiau pasenę, gyveno panašioj nuotaikoj, kaip helenistai 
ir jų pamėgdžiotojai. 

b) Negalima pasakyti, kad Eriugenos laikai būtų buvę ypačiai 
susidomėję tokiomis spekuliacijomis. Atvirkščiai, galima pastebėti, kad 
Bažnyčia rodė daug daugiau susirūpinimo praktiniais klausimais, savo 

išvadomis, liečiančiomis visus Jos vaikus ir plačiai į rankas duo- 
dančiomis šiokią tokią priemonę griežčiau tikinčiųjų dvasios gyve- 
nimui sutvarkyti. Štai kodėl ji perdėm ėmėsi sutvarkyt sakramentinį 
gyvenimą. Taip pat ji tapo sakramentinės mistikos išplėtotoja. 
Sakramentai sudvasina gamtą ir realizuoja dangiškas jėgas, jie veda į 
tą Unio mistica, kuri sudaro visų laimę ir visiems yra prieinama. 

Greta šitos sakramentinės mistikos išsiplėtojo dar ir kita, savo šaknis 
turinti taip pat šv. Augustino moksle, - tai Kristaus mistika. Kristus 
buvo jai tas kelias prie Dievo Tėvo, už kurį geresnio nėra. Graikų 
teologams bei vienuoliams Kristus tebuvo viena iš šv. Trejybės figūrų; 
mėgstamiausias jų spekuliacijų objektas, kurio vietą, tarp kitko, stengėsi 
nustatyti Dievybės visumoje. Ne taip Kristaus įvertinimą suprato šv. 
Augustinas. Jam Kristus buvo istorijos asmuo: „Aš tikiu, kad Dievas, 
norėdamas duoti mums nusižeminimo pavyzdį, tapo žmogumi“. Bet, 
kol pasaulis pilnai įvertino šią istoriškąją krikščionybę, prisiėjo laukti 
net iki XII šimtmečio, kai Kryžiaus karai visu ryškumu Žmonėms 
priminė Kristų, kaipo istorijos asmenį. Tais laikais Europos inteligentai 
kultūrininkai keliavo į Šventąją Žemę, kovojo už Jeruzalę, klūpojo prie 
Kristaus karsto ir, ką čia patyrė, nebegalėjo pamiršti. 

c) Lig šiol nebuvo galima kalbėt apie plačiau pasklidusią mistiką; 
tačiau tatai keitėsi, Vakaruose atsiradus daugybei vienuolynų. Jau I ir 
IV šimtm. pasitaiko pavienių atsiskyrėlių, bet asketinio gyvenimo 
mintis tvirčiau pasireiškia tik su šv. Atanazu (ca 295-373). Šis 
Aleksandrijos vyskupas, šis „ortodoksijos tėvas“ ir „Bažnyčios šulas“ 
dėl savo ištikimybės Nikėjos Bažnyčios susirinkimo nutarimams ir 
kovos su arionizmu penketą kartų buvo priverstas bėgti iš savo krašto 
ir 17 metų išbūti ištremtas. Kas Graikų Bažnyčiai buvo nelaimė, tas 
Romos Bažnyčiai pasidarė laime, nes jis, gyvendamas Vakaruose, 
žodžiu ir raštu supažindino juos su Rytuose klestinčiomis vienuoliško 
gyvenimo formomis. 

Šv. Benediktas (miręs apie 543 m.), pasinaudodamas ligšioliniais 
patyrimais, tą jaunąjį asketinį gyvenimą suėmė į tam tikras formas, 
kuriose tokiu metu vis labiau tirštėjo kontempliacinė atmosfera, todėl 
ir tarp veiklių vakariečių vienuolių galėjo atsirasti mistikos. Šitos 
vienuoliškos Vakarų pasaulio mistikos barometrai yra Anzelmas 
Kanterberietis ir Pietro Damiani. 

Anzelmas OSB (1033-1109) savo traktatuose remiasi daugiau šv. 

Augustinu, o Pietro Damiani OSB (1006-1072), tas milžiniškas aske- 
tas, - graikais. Kadangi tie XI šimtm. asketai liudijo smarkiai kylantį 
vidujinį vienuolių gyvenimą, tai buvo galima laukt ir stipresnių mistinių 
pasireiškimų,. Ir iš tikrųjų netrukus XII šimtm. pasirodo Vakarų mistika 
jau pačiame klestėjime: mistikos zenitu slenka dvi žvaigždės - Bernar- 
das Klervietis (Bernard de Clairvaux) ir Hugonas Senviktorietis (Hugues 
de Saint Victor). 


3. Šv. BERNARDAS KLERVIETIS IR VIKTORIEČIAI 


a) Šv. Bernardas nori draugauti su Kristum bei Jo kančiomis, taip jis 
jungiasi su Kristum. Tokiomis mintimis jis toliau plėtoja Kristaus 
mistiką, kaip ją skelbė jau šv. Augustinas, iš kurio ir paima mokslą 
apie trejopą Žmogaus akį. Jo mistikos emocionalinis ir individualinis 
pradas paaiškėja iš jo „Giesmių Giesmės“ aiškinimo, kuriame jis davė 
pradžią plačiai erotinei mistikai. Jo stiprios Kristaus meilės 
pasireiškimai ir jo įnešami į mistiką nauji elementai daugeliui 
įžymiausių žmonių padarė gilų įspūdį, dėl to jį galima vadinti 
krikščioniškosios mistikos pagrindėjų viduriniais amžiais. 

b) Panašiai kūrybiškai pasireiškė šv. Bernardo draugas Hugonas 
Senviktorietis mokslinės mistikos srityje. Jis dar labiau sukrikščionino 
Pseudodionisiją, sumokslimo šv. Augustino mintį apie žmogaus 
trejopą akį ir pastebėjo, kad tikėjime svarbu yra du dalyku - cognitio 
bei affectus. 

Vėliau scholastika pasinaudojo Hugono mintimis, tarpininkaujant jo 
mokiniui Ričardui Senviktoriečiui, kuris davė jo mokslui užbaigtą formą 
ir dar nemaža naujo pridėjo, pvz., šešetą kontempliacijos laipsnių. 


a) 1090 m. iš Burgundijos bajorų gimė Bernardas Klervietis, kuris 
švelnia savo prigimtimi ir dievobaimingu bei pamaldžiu auklėjimu 
buvo tarsi nužiūrėtas besiplėtojančioje Vakarų mistikoje suvaidint 
nepaprastą vaidmenį. Liguistas jo kūnas nuolat jam priminė šios žemės 
tuštybę, kurią savy malšino - kartais besaikiu — asketizmu. 

Apdovanotas išplėtotu ir niuansuotu jausmingumu, jis, - nors ir 
buvo miklus dialektikas, gerai susivokiąs spekuliacinėje savo laikų 
teologijoje, kuri tačiau nelabai jį patenkino, - intuityviai suprato gilią 
krikščioniškojo mokslo prasmę ir grožį. Iš šv. Augustino, Ambraziejaus, 


147 


Grigorijaus Didžiojo ir kitų paimtąjį turtą jis peršviečia savo stiprios 
meilės spinduliais, dėl to jau nuo XV šimtm. jis vadinamas Doctor 
mellifluus. Dėl šios ir kitos priežasties būtent, kad nuo XIII šimtm. iki 
mūsų dienų kone visi teologai, asketai, pamokslininkai ir kiti Bažnyčios 
vyrai, kaip šv. Tomas Akvinietis, Gersonas, Lutheris, Calvinas ir kt., 
sėmė išjo, jį ir galima laikyti krikščioniškosios mistikos pagrindėju vidu- 
riniais amžiais. 

Šis žavintis kalbėtojas, švelnus poetas, iš kurio vokiečių evangelikų 
giesmių klasikas Paulius Gerhardtas (1607(?)-1676) pasiskolino siužetą 
ir dvasią savo giesmei „O Haupt voll Blut und Wunden“, davė kiek- 
vienam suprasti, koks vargingas buvo Kristaus gyvenimas, koks 
skaudus Jo galas; iš jo taip pat iš naujo sužinojo apie Kristaus dieviš- 
kumą. Taip pat šv. Bernardas sukūrė tam tikrą Kristaus mistiką, kuri 
toli pralenkė visa tai, ką panašiai buvo skelbęs šv. Augustinas. Ir šita 
šv. Bernardo suformuluota Kristaus mistika pasidarė Vakarų pasaulio 
dievobaimingumo fundamentu Katalikų Bažnyčioje; dėl to jis keliais 
žodžiais ir suminėtinas. 

Kas nori draugauti su Kristum, tas turi draugauti ir su jo kančiomis, 
kurios ir sudaro Kristaus esmę. Kas bendrauja su jo kančiomis, tas 
užkariauja Jo esmę, tas jungiasi su Kristum; tai, kaip matyt, yra praktinis 
ir asmeninis supratimas posakio: „Kristus gyvena manyje“. 

Graikų Bažnyčios mistika šį posakį buvo padariusi spekuliacijos 
objektu. Abiejose Bažnyčiose iš to posakio išsiplėtojo mistika. Abi 
realizavo šią mintį išsižadėjimu, askeze ir ekstaze. Tačiau tų dviejų 
Bažnyčių mistikos esmė buvo visai skirtinga: graikas išsižada savo 
asmenybės, idant priimtų Dievo-Žmogaus dievišką jėgą savin, o 
vakarų mistikas nori jungtis su Kristum, nori dalyvauti Jo gyvenime 
šioj žemėj. Jis nori sekti Jį savo nusižeminimu, o tai ne tam, kad savo 
asmenybės išsižadėtų, bet tam, kad ant šito pagrindo savo asmenybę 
naująja morale sutvirtintų ir išaukštintų; tai yra aktinga Vakarų Kristaus 
mistika prieš pasingą fizinę mistiką Rytų pasauly. 

Taip nusižeminusio žmogaus išaukštinimas patiriamas dar šioj 
žemėj. Atgailaujantis gali bučiuoti Jėzaus kojas, darbštusis - Jo rankas; 
o ištikimam Jis leidžia dar bučiuoti ir sužadėtinio lūpas; tai toji copula 
spiritualis, kuri yra dangiškas šios žemės moterystės atspindys. Šv. 
Bernardas sako: yra tokia vieta, kur galima tiesoje esantį ir ilsintįsi Kristų 
matyti. Tai tokia vieta, kur Jis nėra nei teisėjas, nei mokytojas, tik vien 

Sužadėtinis; tai tokia vieta, kuri - mihi guidem, nam de aliis nescio - atrodo 
kaip Sužadėtinio kambarys, kai man leista į jį įžengti. Bet, ak, retos ir 
trumpos tos valandos! 

Iš šitų žodžių aiškėja, kad šv. Bernardo mistika yra ir aktinga, ir 
įsimylėjusi. Daugiausiai žinomas jo raštas, „Giesmių Giesmės“ 
aiškinimas, tapo pavyzdžiu erotinei mistikai Katalikų Bažnyčioj, dalimi 
primena mistikos pasiilgusių persų erotizmą, nes - tantam Deus 
cognoscitur, guantum diligitur. Tuo erotiniu elementu šv. Bernardas įnešė 
dar ir kitą, individualumo pradą, kuris po ankstybesnės, be individua- 
linių bruožų mistikos ir senesnio, kiek uniformuoto ir sausoko 
bažnytinio pamaldumo atgaivino religinį gyvenimą. 

Iš tiesų, tai buvo subjektyvi krikščionybė, kuri jau šv. Augustinui 
buvo žinoma, bet kuri tik dabar prigijusi įleido šaknis į Bažnyčią. 

Nors šv. Bernardo sutinkam daug švelnumo ir jausmingumo, tačiau 
šis didžiausias religingumo genijus, kurį mums davė Kryžiaus karai, 
neapsieina ir be intelektualinių pradų mistikoj, nes jo drauge vargimas 
su Kristum - savo esmėj jau yra apmąstymo dalykas. Giliau pažvelgus 
mums paaiškėja, jog šv. Bernardas yra kontempliacinis tipas, jo meilė 
tėra priemonė aukščiausiam pažinimui, dėl to jam ir istorinio Kristaus 
dar per maža; viršum Jo yra dvasinis Kristus (tas Logos, kuris buvo 
pradžioj), kurio istorinis Kristus tesąs atspindys. Ir šis dvasinis Kristus 
yra mistinės kontempliacijos tikslas bei uždavinys. Kaip matyti, graikų 
filosofija turi nemažą vaidmenį, be šv. Bernardo galvojimo. Grai- 
kiškumu dvelkia ir iš krikščionių aleksandriečių paimta jo mintis apie 
tuos tris laipsnius, kuriais šv. Bernardas nori tikintijį nuvestį Dievą -opinio, 
fides, intellectus. Smulkiai tie laipsniai jam taip atrodo: 

1) Opinio: Kristaus kančių kentimas yra apsivalymas nuo viso to, 
kas žmogų skiria nuo Dievo. 

2) Fides: tikėjimas į Kristų yra aukščiausias apšvietimas. Jo gy- 
venimo sekimas yra tikriausias kelrodis. Regintis įsigilinimas į Jo 
įsikūnijimo paslaptį yra giliausias pašventimas bendravimui su 
Dievybe. 

3) Intellectus: Kristaus meilė yra giliausias to bendravimo iš- 
gyvenimas, yra susijungimas, tiesioginis dieviškosios gyvybės priė- 
mimas. 


b) Greta šv. Bernardo mistikos srity darbavosi jo draugas Hugonas 

Senviktorietis (1096-1141), trumpu savo gyvenimu suspėjęs tapti ar 
tik ne daugiausia poveikio turėjusiu XII šimtmečio teologu. Šis 
dievobaimingas saksas, už šv. Bernardą moksliškesnis, labiau linkęs į 
scholastiką, savo draugo mistikai atstovauja mokslo plotmėje. Gerai 
išsistudijavęs Pseudodionisijaus raštus ir puikiai komentuodamas, 
sugebėjo jį dar labiau sukrikščioninti, negu kad buvo pavykę Maksimui 
Išpažintojui. 

Kaip tikras Alter Augustinus, taip jis buvo vadinamas dėl savo 
psichologinės orientuotės, jis kalba apie trejopą Žmogaus akį: juslinę 
(cogitatio), protinę (meditatio) ir kontempliacinę (contemnplatio). 

1. Cogitatio - verčiasi jusliniais dalykais, tai yra suvokimas remiantis 
išoriniu įsivaizdinimu. 

2. Meditatio - tai užslėptos suvoktojo prasmės ieškojimas. 

3. Contemplatio - tai pasiektas ir laisvas vidujiškumo supratimas. 
Šitos mintys, išverstos į paprastą kalbą, reiškia, kad reikšmingiausia 
akis yra kontempliacijoj, toji, kuri tačiau nuodėmėje gyvenančių yra 
visiškai akla. Tik tam ji atsimerkia, kuris priima Dievo dvasią savyje; 
tada Žmogus tiesiogiai regės Dievybę. 

Hugonas yra išgarsėjęs ir kitu dideliu darbu; būtent jis pastebėjo, 
kad tikėjime svarbūs yra du dalykai - cognitio, t. y. tas, kas tikėjimu 
pažįstama, ir affectus, t. y. savotiška tikinčiųjų sielos atmosfera. Jis nuolat 
pabrėžė, kad tikrasis tikėjimas einąs iš affectus; juo aukštesnis afektas, 
juo tikresnis ir vertingesnis tikėjimas. Kaip matyti, Hugonas buvo labai 
susirūpinęs psichiniais pamaldumo pagrindais ir juos laikė esant labai 
reikalingus. Tikėjimas ir malda be gero psichologinio pagrindo jam 
neturi reikšmės. 

Šios Hugono mintys tuojau didelių vaisių neatnešė, nes joms nebuvo 
leista savarankiškai veikti tikinčiuosius, užtat jos buvo panaudotos 
scholastikų, kaipo brangi medžiaga jų sistemai. 

Scholastika daugiausia pasinaudojo Hugono mokinio škoto Ričardo 
Senviktoriečio (miręs apie 1171 ar 1173 m.) formulavimais, nes tik jis 
davė tam tikslui užbaigtą sistemišką formą. Kontempliaciją Ričardas 
suskirstė į šešetą laipsnių, kuriuos čia be komentarų ir cituojam, nes 
pigu suprasti, ką jis nori jais pasakyti: 

1. In imaginatione et secundum imaginationen; 

2. In imaginatione et secundum rationenį; 

3. In ratione et sscundum imaginationem; 

4. In ratione et secundum rationem; 

5. Supra rationem et non praeter rationem; 

6. Supra et praeter rationem - tai Dievo paslapčių regėjimas. 

Iš šitų formulavimų gana aišku, kad čia turima reikalo su 
scholastikos poveikio patyrusia mistika. 

Įdomu sužinoti, kaip iš viso mistika sugyvena su scholastika ir 
atvirkščiai. 


4. SCHOLASTINĖ MISTIKA 


Kadangi scholastika ne vien mokė, kaip iš Dievo trykštanti malonė 
ateina žmogui, bet ir nurodo, kaip tikintieji gali pasiekti Dievą, ji 
svarsto mistikos problemą pasinaudodama neretai ir pagonių (pvz., 
Platono) tiekiamomis mintimis, kaip rodo greta kitų ir Tomo Akviniečio, 
ir Dunso Scoto pavyzdžiai. Iš savo šono mistika stengiasi remdamasi 
scholastika sau duoti moksliško rimtumo. Taigi scholastika ir mistika 
ne tik kad nebuvo viena kitai svetimos ar net priešingos, bet, 
atvirkščiai, viena kitai padėjo. 


Būtų galima manyti, kad scholastika, anų dienų teologijos mokslas, 
su mistika turėjo gyventi didelėje nesantaikoje. Ypač protestantų sferos 
buvo išgalvojusios kažkokį scholastikos ir mistikos priešingumą, kuris 
iš tikrųjų neegzistavo ir kurio atsakingieji tų dviejų sričių vadai 
viduriniais amžiais nejautė. Bet jei to priešingumo nebuvo, tai dar 
nereiškia, kad tos dvi sritys buvo identiškos. Tai, ką scholastika dėstė, 
buvo sacra doctrina, - tai teologija platesne prasme, pirmiausia, turinti 
intelektualinių tikslų. Greta šios stovėjo theologia mystica, kurios tiks- 
las - nurodyt kelius į susijungimą su Dievu, ojos pavadinimas atsirado 
dėl Pseudodionisijaus raštų vertimo į lotynų kalbą. 

Kad scholastika negalėjo būti priešinga mistikai, aišku antai jau iš 
to, kad ji nėra vien mokslas, kaip malonė trykšta iš Dievo ir pasiekia 
sutvėrimus, bet kartu ji ir nurodo, kaip tikintieji gali pasiekti Dievą ir 
taip pat jau svarsto centrinę mistikos problemą, ir ne bet kaip, o 
dažniausiai pasiremdama pagonių mistikais, pvz., scholastikai dažnai 
laikosi Platono laipsnių - valymo, apšvietimo ir susijungimo, kuriuos 
jau šv. Bernardas sukrikščionino, o Hugonas Senviktorietis juos 
moksliškai svarstė, nes kas jais kopia, galop jungiasi su Kristumi. 

Scholastika bando sąvokomis vaizduoti santykį tarp Dievo ir pasaulio. 
Tomas Akvinietis (1225 ar 1227-1274) veda mus į kontempliaciją, į 
ramų, džiaugsmingą apmastymą; reginčioje sieloje Dievas iš naujo 
duoda gyvybę savo Sūnui. O Dunsas Scotas (apie 1266-1308) ir jo 
srovė eina dar toliau. Jis sako, kad galvodamas su Dievu tegali 
susijungti tik tas, kuris yra įgijęs aukščiausių dvasinių turtų, ir tai 
pasiseka tik vieną akimirksnį. Jei norima, kad toks susijungimas būtų 
žmogaus tikslas ir kad jis sielai teiktų patveriančios ramybės, jis turi 
labiau į ją įsigilinti. Tam reikalinga ir drauge nereikalinga valia, nes 
susijungti galima tik išsižadant savo valios ir duodant laisvės Dievo 
valiai savy. Tai gali pasidaryti net dvasios būtim, kuria žmogus gali 
ir nuolat gyventi. 

Šitokiais išprotavimais scholastinė mistika palieka aukštąsias 
mokslininkų mokyklas ir eina į pagalbą praktiniam gyvenimui. 
Pasirodo, kad šioji mokslinė srovė gyvenime susitiko į save panašią 
srovę, nes gyvenimas buvo taip pat priėjęs tuos rezultatus, kuriuos 
pasiekė ir mokslinė spekuliacija. Vienas gražiausių tos praktinės srovės 
atstovų yra šv. Pranciškus Asyžietis. 

Kaip scholastika plačiai naudojosi tiek senesniais, tiek jaunesniais 
mistikais, nepaisydama, ar jie pagonys, ar krikščionys, taip ir mistika 
iš savo šono nepraleido tos puikios progos savo pastangoms duoti rimto 
pagrindo scholastikos mokslo daviniais. Dėl to viduriniai amžiai aiškiai 
žinojo, ko siekė. Jų negalima identifikuoti, pvz., su neaiškiomis 
dabartinių laikų tendencijomis pasiekti Dievą kažkokia intuicija, 
somnambulizmu, spiritizmu ir panašiais būdais. Vidurinių amžių 
mistika puikiai nusimanė ne vien apie savo tikslą, bet ir apie kelius į jį; 
ir ji daug yra gavusi iš scholastikos, kuriai ji amžinai dėkinga ir su 
kuria skirtis nė manyt nemanė. Tiesa, kai kurios ir vidurinių amžių 
mistikos srovelės neišvengė pavojaus, kuris grėsė kiekvienai religinei 
mistikai, būtent prarasti Dievą ir Jo vietoj aukštint savo „aš“. Žmogaus 
„Sudievinimo“ idėja, t. y. mintis, kad Kristus iš naujo užgimsta žmogaus 
sieloj, esanti įvairių mistikų raštuose. Bet tai tik suklydimai, kurie 
pasitaiko gan retai ir kurie mistikai nėra tipiški. 

Taigi suprantama, kad tos dvi galingos vidurinių amžių srovės netik 
kad tarp savęs nekovojo, bet viena kitą dar papildė ir rėmė. Scholastikas 
be baimės galėjo būti mistikų (Hugonas Senviktorietis, šv. 
Bonaventūras, Tomas Akvinietis, Dunsas Scotas), o mistikas, nieko savo 

neprarasdamas, galėjo naudotis scholastikos mokslo turtais (šv. 
Bernardas ir kt.). Dėl to dažnai vienoj toj pačioj asmenybėj galėjo susieiti 
ir scholastiniai, ir mistiniai pradai. 


5. ŠVENTASIS PRANCIŠKUS ASYŽIETIS 


Šv. Pranciškus visai nėra paliestas pagoniško mokslo. Jo mistika 
persunkta Evangelijos dvasia ir tikrai krikščioniška, praktiška, 
reikalaujanti sekt Kristaus vargingą gyvenimą; ji pritaikyta visiems. 
Šv. Pranciškus išveda mistiką iš siauro suinteresuotųjų ratelio į 
plačiąsias mases. Jis mistiką sudemokratino. 

Žinodamas, kad visa, kas yra, yra iš Dievo ir yra Jo atvaizdas, todėl 
begaline meile viską apimdamas jis liudija, kad nebūtinai kiekviena 
mistika turi baigtis panteizmu. 


Kaip ką tik paliestoji scholastika yra vaikas labai skirtingų tėvų, 
tarp kurių randam ir nekrikščioniškų, - Aristotelio ir jo pasekėjų arabų 
pavidalu, - taip ir paslaptingoji jos sesuo, mistika, yra savotiškos 
moterystės vaisius. 

Krikščioniškoji mistika savo pradžia siekia toli už krikščionybės ribų. 
Ji buvo ugdoma, be kitų, ypač ketverto didžiųjų P: Platono, Filono 
(Philono), Plotino ir Proklo, ir buvo priėjus tokį tašką, už kurio toliau 
siekti jos pagoniškoji prigimtis jai nebeleido. Iš negyvojo taško ją 
pajudino krikščionybė, pati iš jos patyrusi net tiek poveikio, jog 
daugeliui katalikų tyrinėtojų atrodo, kad krikščioniškoji mistika yra 
ne kas kita, kaip daugiau ar mažiau sukrikščionintas neoplatonizmas, 
kaip kad scholastika yra sukrikščionintas aristotelizmas. 

Šis labai patogus terminas tikrai siūlosi vartojamas; tik ar jis visai 
tikras? Nors ir nelabai esame linkę jį priimti tokios apvalios formos, 
kurioje jis duoda tiek daug reikšmės graikų ir helenistų pastangoms, 
bet vis dėlto negalime neigti, kad kanalu: Platonas-Filonas-Plotinas- 
Proklas-Pseudodionisijus-Maksimas Išpažintojas-Hugonas ir 
Ričardas Senviktoriečiai-Albertas Didysis-Tomas Akvinietis gausiai 
tekėjo originalus platonizmas ir neoplatonizmas, tarytum kaip koks 
Nilas, užliedamas dvasinio gyvenimo laukus, kuriuose, greta tikrai 
krikščioniškų, ėmė augt ir visoki egzotiški augalai, daugiau ar mažiau 
turį vieni kitų savumų. 

Tos tėkmės visai neliestas atrodo šv. Pranciškus Asyžietis (1182-1226). 

Visą sau reikalingą mokslą jis rado Evangelijoje, iš kurios keleto 
posakių sudarė savo draugijai taisykles: 

1. „Jei nori būti tobulas, eik, parduok visa, ką turi, ir pinigus išdalyk 
neturtingiems; taip tu įsigysi turtą danguje; eik čia ir sek mane“. 

2. „Kelionei nieko neimkite: nei lazdos, nei krepšio, nei duonos, 
nei aukso; neturėkite dvejų drabužių“. 

3. „Kas nori sekti mane, tas turi savęs išsižadėti; imk savo kryžių 
ant pečių ir mane sek“. 

Perskaitęs savo pasekėjams šias tris iš Šv. Rašto citatas, jis dar 
pridūrė: „Broliai, tai yra mūsų gyvenimas ir mūsų taisyklė“. 

Mokslo atžvilgiu šv. Pranciškus labai abejingas. Savo draugams jis 
nuolat pataria daugiau melstis negu studijuoti ir nenori leisti jiems 
turėti knygų. Vienam broliui, prašančiam psalmių knygutės, jis atsakęs: 
„Žmogus negali išmokti to, ko jis nežino iš anksto. Šiandien gavęs 
psalmių knygutę, rytoj užsimanysi brevijoriaus ir galop, kaip koks 
prelatas, tu įsigeisi sėdėti Bažnyčios choro sėdynėse...“ 

Kam tos knygos ir kam tas mokslas, kad visai ko kita reikia žmogui, 
darytis vis labiau panašiam į Kristų, kentėti, kaip Jis kentėjo: gyventi 
vargingą gyvenimą, kaip Jis kad gyveno. 

Tai jo mistika, kurią jis realizavo iki paskutinių žmogui galimų 
padarinių. Ir kiti - šv. Augustinas, šv. Bernardas ir t. t. - pažįsta tokią 
Kristaus mistiką, bet savo esme tai buvo intelektualinis Kristaus 
sekimas. 

Ir, be to, tai tik viena jų mistikos dalis. Jie yra mokyti mistikai, išėję 
visą senovės pagonių mokyklą, kurioje (neoplatonizme) šv. 
Augustinas, pvz., dalimi rado savo kelią į krikščionybę (!). Tokiems 
mistikams vyriausieji graikų idealai - grožis ir išmintis — dar ne visai 
buvo nustoję reikšmės. Šv. Pranciškus, palyginti su jais ir į juos 
panašiais, yra nemokėlis, nes intelektualinis pradas jam neturėjo jokios 
reikšmės. Jo mistikos tėvynė — šiapus Kristaus gyvenimo; kas buvo 
„anapus“, jam visai neegzistavo. Ir tąją anų „Kristaus mistiką“ jis 
transponavo į valios aktus; jo rankose viskas virsta realybe ir tokiu 
laipsniu, kad jo „Kristaus mistika“ baigiasi Kristaus žaizdų įgavimu. 

Anųjų „Kristaus mistiką“ pakeitė jis dar ir kitaip - padarė ją plačiųjų 
masių mistika. Liaudžiai jis iššifravo mokytųjų hieroglifus ir parodė 
visiems, kaip yra galima Dievą pasiekti. Jis išnešė mistiką iš vienuolyno 

sienų, — taip atidarė jai visas duris į visus namus. Anksčiau mistika 
turėjo palinkimą užsidaryti, pasilikti religijos lepinamu, itin saugomų 
vaiku, kuriam galėjo kenkti gyvenimo trenksmas; dėl to ne kartą minia 
liaudis turėjo savo priežasčių, pavyzdžiui, sudeginti aristokratų 
pitagoriečių rūmus V šimtm. pr. Kr., kaip ir pranciškonai, kaltinti eks- 
kliuzyvinės dvasios Eckhartą 18 šimtmečių vėliau. Tuo, kas anksčiau 
buvo tik išrinktųjų būrelio turtas, nūn gali visi pasidžiaugti. Šis mis- 
tikos demokratinimas yra vienas reikšmingiausių faktų jos istorijoje. 

Ir tas mistikos demokratas - šv. Pranciškus Asyžietis - tampa viena 
grandiozinių, nepamirštamų figūrų tarp mistikos didvyrių. 

Didelis jis savo aktingumu mistikoj, nes kai kiti reikalauja keltis į 
tokią dvasinę būseną, kur žmogus nieko nejaučia, negalvoja ir 
nesupranta, jis ragina veikti, meile apimti ne tik visus žmones, bet ir 
gyvulius. Tas panteistinis pradas, kuris yra daugelio palydovas 
mistikoje, jau išsiplėtojo į tokį gyvą Dievo buvimo gamtoj pajautimą, 
jog kiekvienas gyvulys, augalas ir net negyvoji gamta pasidarė geriausi 
jo draugai. Atsisveikindamas su Alvernų kalnais, kur pragyveno 
gražiausias savo dienas ir stebuklingiausias valandas - čia jis buvo 
gavęs Kristaus žaizdų žymes, - jis graudingai atsisveikino su visa, 
kas tik juose yra - su medžiais, gėlėmis, paukščiais, net uolomis, į juos 
prabildamas: „Sudiev tu, Dievo kalne, tu, šventasis kalne, kuriame 
Dievas teikėsi gyventi; sudiev, Alvernų kalnyne. Telaimina Dievas, 
Dievas Tėvas ir Šventoji Dvasia. Pace! Daugiau nebesimatysim“. Jo 
gamtos meilė gražiausiai pasireiškė „Himne saulei“, parašytame 
gyvenimo pabaigoj, staigios inspiracijos apimto. Šiame himne, kurį 
Renanas (!) vadina vienu didžiausių pasaulinės literatūros kūrinių, ir 
Anatole'is France'as (!) dėl to ne be reikalo perdirbo jį į prancūzų kalbą — 
saulę jis vadina savo sesele, mėnulį — broliu, žemę — motina; vanduo 
jam taip pat „brolis“ ir ugnis - „sesuo“. 

Jis giria ir už viską dėkoja saulei, kuri milžinišku savo žibėjimu 
liudija iš vien Dievo puikumą. Visų dalykų giminingumas aiškinamas 
tuo, kad visi jie yra iš vienos versmės, iš Dievo, iš kurio turi ir savo 
atspalvį. Šitokia mintimi šv. Pranciškus liudija, jog nebūtinai kiekviena 
mistika turi pasibaigti panteizmu. 

Iš kokio šono tik žvelgi į tą Poverellą -jis tikras mistikas, nors galbūt 
savęs mistiku visai nelaikė. 

Šv. Bernardas, kuris buvo žinomas visame kultūringame pasauly ir 
kuris susirašinėjo su daugybe garsių žmonių, vieną gražią dieną gavo 
laišką, kur, tarp kitko, buvo ir štai kas pasakyta: 

„„„Turiu kreiptis į Tave, garbingasis Tėve, kuris Tu su didžiausiu 
geismu ir degančia meile prie Dievo Sūnaus laikydamas šventojo 
Kryžiaus vėliavą ragini žmones kovoti su tironų žiaurumais. Pasakysiu 
Tau, jog turiu regėjimų, patirtų ne savo kūno akimis, ...aš vargin- 
giausia, ir daugiau, negu visų vargingiausia, nes esu moteris. Nuo pat 
jaunystės dienų turėjau stebuklingų regėjimų, kurių savo kalba 
negalėčiau išpasakoti, jei Dievo dvasia manęs nemokytų. Ištikimasai, 
švelnusis Tėve, išklausyk nevertą savo tarnaitę. Esu paprasta, nesi- 
mokiau jokioj mokykloj, bet mano siela viską supranta, ir išjos gelmių 
šaukiuos prie Tavęs. Gerasis, švelnusis Tėve, melskis už mane, nes tie 
apreiškimai mane taip vargina, kad aš, būdama atsigulus, kartais net 
pasijudinti nebegaliu... Su Dievu, testiprina Dievas Tave kovoj. Amen“. 

Kas toji moteris, kuri taip ypatingai kreipiasi į garsiausią to laiko 
Vakarų pasaulio kunigą? 

Tas balsas ėjo iš Vokiečių žemės. Juo pagalbos šaukėsi bajorų kilmės 
vienuolė Hildegarda Bingenietė (1098-1179) iš Rupertsbergo vienuolyno 
ant Disibodeno kalno. Jos balsu į pasaulį prabilo jaunoji vokiečių mistika. 
Ligšiolinė mistika, kuri keliavo iš Rytų į Vakarus ir iš pietų palengva 
ėmė slinkt į šiaurę, kalbėjo visomis kultūros kalbomis, išskyrus 
vokiečių. Dabar, bene pirmą kartą, ir vokiečiams atėjo laikas mistika 
garbinti Dievą. Ir šiam maloningam mokslui pirmosios atvėrė savo 
širdį moterys. 

Tai, kas šitą pirmąją įžymesnę vokiečių mistikę, kuri drauge buvo 
ir pirmoji to krašto gamtos mokslininkė bei gydytoja, dar kamavo, 
garsiausią jos papėdininkę, Mechtildą Magdeburgietę (1210(?)-1285(?)), 
jau džiugino ir ragino atvaizduoti raštais, į kuriuos savo tvarką įvedė 
Meisteris Eckhartas (1260(?)-1327). 

Hildegarda yra seniausio vakaruose ordino - šv. Benedikto — 
atstovė; Mechtilda, pagyvenusi kaipo beginė, įstojo į cistersių 
vienuolyną. Vėlybesni mistikai beveik visi yra arba tikri dominikonai, 
arba išaugo jų poveikyje, k. a., Eckhartas su savo mokiniais — šv. 
Dominyko pasekėjai. Jie sutvarko pirmiau jų atsiradusią mistiką — 
valydami ją nuo negeistinų reiškinių, duodami jai kryptį, pagrįsdami 

ją mokslu ir t. t. Kas anksčiau laisvai atsirado, dabar globoja 
dominikonų vienuolynai, net daugiau, jie kone monopolizuoja ją tokiu 
laipsniu, jog mistikos istorikai vidurinių amžių vokiečių mistiką drąsiai 
ir vadina dominikonų mistika. 

Taigi dabar šv. Dominykas pakelia lazdelę diriguoti nuostabiai 
didingą mistikos simfoniją, kurios finalas tačiau baigsis ausis 
draskančiomis disharmonijomis dėl to, kad pirmo smuiko griežiko 
Eckharto partitūros dalis buvo sukomponuota ne Romoje. 


6. VOKIEČIŲ MISTIKA 
A. HILDEGARDA BINGENIETĖ 


a) Hildegarda Bingenietė (von Bingen) — tai pirmasis mums daugiau 
žinomas asmuo vokiečiuose, rodąs aiškių mistikos žymių. Ji sakosi buvusi 
apšviesta tam tikros viršugamčio šviesos. Ji žymi kaip vienuolynų 
organizatorė ir Dievo Žodžio skleidėja, kuri religijos reikalais 
susirašinėjo su popiežiais, imperatoriais ir šiaip svarbiais asmenimis 
(pvz., su šv. Bernardu Klerviečiu). 

b) Jos būta akylos gamtos reiškinių stebėtojos ir gydytojos. Ją galima 
vadinti pirmąja vokiečių gamtos mokslininke ir gydytoja. 

<) Svarbiausias jos veikalas, „Scivias“, jau 1513 m. atspausdintas 
Paryžiuje. 


a) Hildegarda, kuri taip drąsiai kreipėsi į šv. Bernardą, Vokiečių 
žemėje yra pirmasis asmuo, kurį galima drąsiai priskirti prie mistikų; 
dėl to pravartu kiek plačiau paliesti jos gyvenimą bei veikimą. 

Ji yra gimusi 1098 m. Bockelheimo pilyje, palei Nahės upę, bajorų 
šeimynoje. Būdama dar visai jauna, ji patyrė dieviškosios šviesos 
veikimą, kuris nepaprastai sujaudino jos sielą. Jau aštuntais gyvenimo 
metais tėvai paaukojo ją Dievui ir toliau auklėt pavedė Spohnheimo 
grafienei Juttai. Ši pagal šv. Benedikto duotąsias taisykles gyveno kaip 
atsiskyrėlė ant Disibodeno kalno, netoli benediktinų vienuolyno. Šitos 
kilnios dievobaimingos ponios vadovybėj Hildegardos dvasia 
puikiausiai išsiplėtojo. Jos kūnas, tiesa, buvo visai silpnas, ji visuomet 
sirguliavo ir visada buvo prisirengusi mirti, tačiau jos siela buvo stipri 
ir dieviškojo mokslo veikiama vis tobulėjo. Jos siela buvo nuolat 
apšviesta tam tikros šviesos, vadinamosios ummbra lucis viventis. Tarpais 

šiame šešėly ji pažindavo tikrąją šviesą lux vivens, kuriai apšvietus 
išnykdavo visi skausmai ir kančios. Šita šviesa buvo tikroji jos mokslo 
ir visų gėrybių versmė. Nors ji buvo ir ne per daugiausia išlavinta, ir 
lotynų kalbos maža temokėjo, tačiau tos stebuklingosios šviesos 
poveikiu ji viską suprato ir viską nurašė lotyniškai. Tai, ką ji girdėjo, 
skambėjo kitaip, negu iš žmonių lūpų. Ta šviesa atrodė jai kaip tyrame 
ore judančiu debesiu žėrinti liepsna. Jai paaiškėjo ir Šventojo Rašto, 
ypač psalmių ir evangelijų, prasmė, nors ji ir nemokėjo tų raštų skaityti, 
nors ir nebuvo susipažinusi su jų egzegeze. 

Juttai mirus, 1136 m. Hildegarda tapo vyresnioji atsiskyrėlių moterų 
kolonijos ant Disibodeno kalno. Ji savo pareigas ėjo kukliai ir švelniai, 
kaip tikra šventa vienuolė. Iki to laiko ji nutylėjo apie visus savo 
regėjimus, tačiau po ilgų priešinimųsi ir neapsakomų kūno kančių ji 
suprato Dievo nurodymą apreikšti kitiems savo regėjimus. Ji 
nusižeminimo kupina klausė ir užrašė, ką Dievas jai įsakė. Ji niekad 
neabejojo dieviška savo apreiškimų priežastimi. Ji sakydavo: guae mihi 
revelantur vel per me manifestari divinitus imperatur proferenda. Sureda- 
gavimo darbą padėjo jai jos dvasios vadas, vienas Disibodeno kalno 
vienuolis. Padėjo jai ir sekretorės, kurias pasirinkdavo iš dvasinių savo 
dukterų, pirmiausia grafienė Richardis Stades, vėliau Hiltrudis, duktė 
grafo Meginhardo von Sponheimo. Šios apie savo vyresniąją pasakoja, 
kad jinai atviromis akimis, nepuldama ekstazėn, vien savo sielos 
jėgomis kilo aukštyn į dangų. Tvirtoji jos dvasia išmatavo viską ir 
ieškojo sprendimo tos baisios problemos - žmogaus kovos, nupuolimo 
ir išgelbėjimo. 

Taip atsirado jos nepaprastai gyvi raštai. Pirmas mistinis jos veikalas, 
pavadintas „Scivias“,buvo baigtas 1153 m.,- po dešimties metų darbo. 

Šį veikalą sudaro trys knygos, kuriose surašytos 26 vizijos, liečiančios 
dogmatinės ir moralinės teologijos dalykus. Pačią to veikalo pradžią 
tikrino Disibodeno kalno vienuolynų viršininkas, patvirtino jo vertę ir 
nusiuntė Mainco arkivyskupui toliau jį nagrinėti. Popiežius Eugenijus 
III (šv. Petro soste nuo 1145-1153), kuris tuo metu, 1147 m., Bernardo 
Klerviečio, - kurio mokinys buvo, - lydimas atvyko į Tryrą, buvo 
susirūpinęs Hildegardos veikalu. Jis buvo skaitomas girdint kardi- 
nolams ir kitiems aukštiems kunigams, kurie visi vienu balsu pripažino, 
kad tie raštai esą Dievo įkvėpti. 

Tuo pačiu laiku Hildegarda sakėsi esanti gavusi dievišką paliepimą 

palikti Disibodeno kalno koloniją, kuri buvo jau taip išsiplėtusi, jog joj 
nebegalėjo tilpti visos norinčios gyventi dvasinėj Hildegardos 
vadovybėj, ji numatė kitą vietą, kur buvo galima rasti patogi naujai 
kolonijai patalpa: ten, kur Nahės upė įteka į Reiną, ant Ruperto kalno 
prie Bingeno. 

Nežiūrėdama to, kad dvasinė jos vyriausybė labai nenorėjo sutikti 
su tokiu planu, 1147 metų gale aštuoniolikos pasekėjų lydima ji 
persikėlė į naują vietą. Gyventojai tokiais naujais piliečiais buvo nepa- 
prastai patenkinti; jie iš tolo atvyko sutikti ir pasveikinti atkeliaujančias 
šventas moteris. 

Hildegardai sumaniai valdant vienuolynas ant Ruperto kalno veikiai 
išaugo ir pasidarė griežtos askezės bei aukštos dvasinės kultūros centru. 
Ir ten vienuolių skaičius taip smarkiai augo, jog trobesiai nebegalėjo jų 
sutalpinti, ir Hildegarda buvo priversta 1164 m. Eibingene, Rūdesheimo 
apylinkėj, steigti Ruperto kalno vienuolyno skyrių. Pačiame Ruperto 
kalne gyveno 50 bajoriškos kilmės vienuolių, 2 kunigai ir 7 vietos buvo 
paliktos neturtingoms moterims. O Eibingene viso labo buvo 30 vietų. 
Nepaisydama savo sveikatos, kuri nebuvo pagerėjus, o kai kuriais 
atžvilgiais net pablogėjus, ji viršžmonišku pasiaukojimu valdė tuodu 
vienuolynu, dėl tojos autoritetas ir toliau kilo. Kronikose sakoma: ...visa, 
kas galima apie ją pasakyti, yra malonu ir miela. Ji žymi ne vien doriniu 
šventumu ir Dievo paslapčių regėjimais, bet ir daugybe visokių 
stebuklų, kurių visų aprašyti nepajėgtų nė geriausi žmonės... 

Kaipo tikras apaštalas, Hildegarda keliavo iš vienuolyno į vienuo- 
lyną, visur viešai skelbdama Dievo Žodį, visus ragindama prie atgailos. 
Apaštališkąjį savo darbą ji varė ir laiškais, nes šiaip visų vietų, kur jos 
veikimas būtų buvęs pageidaujamas, nebuvo galima pasiekti. 

Mirė ji 1179 m. rugsėjo 17 d., tą dieną, kurią būsią ji seniai sau 
pranašavusi. Pasakojama, kad ties tais namais, kuriuose auštant 
Hildegarda atidavė Dievui savo sielą, danguj pasirodė du šviesiu 
įvairios spalvos lanku. Juodu sklido į keturias pasaulio puses. Bet 
viršūnė, kur abu lanku susikryžiavo, švietė skaisčia mėnulio didumo 
šviesa. Ji svido toli ir taip, jog virš jos namų pasidarė visiškai šviesu. 
Toj šviesoj pirmiausia pasirodė raudonai mirgantis kryžius, kuris 
pradžiojbuvo mažas, o vėliau išaugo į milžinišką didumą. Apie jį buvo 
matyti daugybė įvairios spalvos ratų, kur vėl atskiruose rateliuose 
susidarė nauji kryželiai. Išsiplėtę danguj jie nuslinko toliau į rytus, 

arčiau žemės ir atrodė lyg būtų nusileidę ant tų namų, kuriuose šventoji 
mergaitė mirė. Visas kalnas buvo spinduliuojančios šviesos užlietas. 
Ruperto kalno vienuolės buvo labai nusiminusios, nes jų viršininkė 
buvo visa jų paguoda ir visas džiaugsmas. 

Per Trisdešimties metų karą (1618-1648) Ruperto kalno vienuolynas 
buvo panaikintas. Tada Hildegardos ir šv. Ruperto kaulai buvo 
nugabenti į Eibingeno vienuolyną, o šį sekuliarizavus, 1814 m.,- į tos 
parapijos bažnyčią, kur jie dar ir šiandie tebėra. 

b) Hildegarda tyrinėjo ne vien filosofiją su teologija, bet taip pat 
gilinosi ir į gamtą. Jos būta akylos gamtos bei jos reiškinių stebėtojos. 
Ji tyrinėjo ypač tas gamtos jėgas, kurios buvo galimos panaudoti 
gydymui. Taip veikdama ji rėmėsi ne vien ordino jau nuveiktais 
darbais ir iš liaudies paimtąja medžiaga, bet tyrinėjo ir pati, stengėsi 
pažinti gamtos reiškinių esmę ir padarė savotiškų mediciniškai 
praktikai išvadų, jos stebėjimo jėgą galima drąsiai lyginti su Alberto 
Didžiojo (1193(?)-1280); ir ne be reikalo jinai laikoma ir vadinama 
pirmąja vokiečių gamtos mokslininke bei gydytoja. Savo gamtos ir gydymo 
žinias jį surašė dviejuose žymiuose veikaluose - „Physica“, arba 
„Liber simplicis medicinas“,ir „Causae et curae“, arba „Liber compo- 
sitae medicinae“. 

Jos, kaipo gydytojos, reputacija buvo nepaprastai žymi. Nesuskaitomi 
vyrų ir moterų būriai iš visų pusių, ne vien iš Vokietijos, bet ir iš 
Prancūzijos, vyko pas ją prašyti pagalbos ir patarimo. Gydydama 
Hildegarda teiravosi apie ligonio palinkimus, mintis, gyvenimo sąly- 
gas — apie jo dvasią ir kūną, ir tik jau turėdama sau reikalingų žinių, 
kažkokios magiškos jėgos kupina, jį gydė. Visiems ji mokėjo padėti, nes 
visi jautėsi pagauti tvirtos ir stebuklingos jos dvasios. 

c) Hildegardos raštai tuoj po mirties buvo surinkti ir pasiųsti 
popiežiaus kurijai. Vienuolių, Hildegardos bendralaikių Gottfriedo ir 
Theodoricho pastangomis visi jos rankraščiai buvo saugiai laikomi ir 
palyginti anksti spausdinami, pvz., jos „Scivias“ pasirodė 1513 m. 
Paryžiuje. Jie buvo verčiami ir į prancūzų kalbą 1900 m. 

Hildegardos kalba yra sklandi, pilna tvirtų pasakymų. Iš jos trykšta 
kilnumas, grožis. Čia dedame ištrauką iš „Scivias“ įžangos, kur 
Hildegarda aiškina savo mistinį išgyvenimą. 

„„„Štai 43-iais savo kelionės metais šioj žemėj... pamačiau ryškų 
žibėjimą, su kuriuo iš dangaus išgirdau balsą, man tariantį: „O tu, 

silpnas žmogau, dulkių dulke, puvenų puvena, tark ir rašyk visa, ką 
pamatysi ir išgirsi. Bet kadangi tu esi baili išsitarti, neprimokyta 
išaiškint ir neišmokslinta užrašyt, tai tark ir rašyk ne pagal žmogaus 
lūpas... bet taip, kaip regi ir girdi aukštai danguj stebuklinguose Dievo 
dalykuose... Ir iš naujo išgirdau iš dangaus balsą, kuris man tarė: tai 
atpasakok šituos stebuklingus dalykus... Tai atsitiko 1141 m. ...kai aš 
turėjau 42 metu ir 7 mėn. Iš prasivėrusio dangaus pasirodė ugninga, 
galingai žibanti šviesa ir įsiliejo į mano smegenis, į mano krūtinę, į 
mano širdį. Tai buvo liepsna, kuri ne degina, o šildo, panašiai kaip 
saulė, kuri šildo tą daiktą, į kurį krinta jos spinduliai, - taip aš buvau 
sušildyta. Tuojau buvo man suteikta knygų, t. y. psalmių ir kitų 
katalikiškųjų ir Senojo, ir Naujojo Testamento knygų išaiškinimo 
dovana. Tačiau aš neturėjau jokio supratimo nei apie teksto žodžius, 
nei apie skiemenis, nei linksniavimą ar asmenavimą...“ 

Mokytasis istorikas J. Trithemius, kuris 1483 m. buvo Spohnheimo 
vienuolyno viršininkas, apie Hildegardos veikalus taip yra pasakęs: 
„Iš tiesų, kiek mes galim, kiek mums yra leista spręsti, jos raštai nėra 
žmogaus proto padaras, bet dieviškosios dvasios įkvėpimas, ir dėl to 
ne visi galės juos suprasti. Supras juos tik tie, kurie dėl tyros savo 
širdies yra užsitarnavę būti rišami su Dievo meile“. 


B. MEcHTILDA MAGDEBURGIETĖ 


a) Dar plačiau už Hildegardą mistikoje pasireiškia dominikonų 
poveiky gyvenanti Mechtilda Magdeburgietė (von Magdeburg) 12-us 
metus eidama ji jautėsi gavusi ženklą atsidėti dvasiniam gyvenimui. 
Pirmiau gyvenusi kaipo beginė Magdeburge, vėliau įstoja į cistersių 
vienuolyną Helftoje. Būdama plačiai apsiskaičiusi (Pseudodionisijus!) 
ir turėdama šiokios tokios teologijos mokslo nuovokos, sugebėjo 
kritikuoti neigiamus pasireiškimus tarp dvasininkų. 

b) Jos nuo 1250 m. nurašytus regėjimus, surinktus į veikalą „Das 
fliesende Licht“, suredagavo jos bendralaikis dominikonas Heinrichas 
iš Hallės. Savo turiniu šis veikalas vienas svarbiausių vokiečių mistikos 
istorijoje, savo kalba - jis parašytas vokiškai - žymiai prisidėjo 
mokslinei kalbai sudaryt. 


a) Tai, ką Hildegarda pradėjo, plačiai išplėtojo gražuolė Mechtilda, 

kurios nei gimimo vieta, nei laikas nežinomas. Spėjama ją gimus apie 
1210 m. Magdeburgo arkivyskupijos ribose, turtingoj bajorų šeimoj. 
Tėvai buvę pasaulinės dvasios — dėl to Mechtilda ir bijojusi, kad jie 
nežūtų pragare. Mažutė Mechtilda buvo mylima; jai buvo suteikiamas 
geras išauklėjimas. Ji dažnai kartojo esanti nemokytas žmogus. Bet tai 
turbūt lietė tik jos teologinę sritį, nes šiaip žinių jai nestigo. Vėliau ir 
šioje šakoje stengėsi išsilavinti kaipo beginė ir vienuolė skaitydama, 
tarp kitko, ir apokrifinius, ir panašius raštus; taip pat turėjo žinių apie 
Pseudodionisijų ir buvo giliai įsiskaičiusi į Bibliją. Nors jos ir negalima 
laikyti visašališkai išsilavinusia, bet vis dėlto reikia pripažinti, kad ji 
buvo daug žinanti, nes bendrasis jos veikalo „Fliessendes Licht“ charak- 
teris, kaip ir atskiros jo vietos, sako, kad jos būta gerai susipažinusios 
su riterių kultūra, su Minnesango ir keliaujančių poetų, kanklininkų 
dainomis. 

Galimas daiktas, kad kūdikystėj Mechtilda svyravo tarp dvasiško 
ir pasauliško gyvenimo, tačiau vėliau atrado savo pašaukimą. Pirmas 
malonės sujaudinimas pasireiškė einant jai dvyliktus metus, ką ji taip 
aprašo: „Dvylikos metų aš buvau pasveikinta Šv. Dvasios. Šį mieląjį 
pasveikinimą patirdavau kasdien. Jis atitraukė mane nuo pasaulio 
saldumų... Tai vyko daugiau kaip 31 metus“. Dėl to ji anksti buvo 
vadinama die Seherin. Šios palaimos poveikiu ji troško, kad ir nekalta, 
kentėt dėl Dievo. Iš namų į Magdeburgą išvyko ji apie 1235 m., kur 
apie 30-40 metų išgyveno kaipo beginė, t. y. gyveno panašų į vienuolių 
gyvenimą, nedarydama apžadų ir turėdama teisę grįžt į pasaulį. 

Vadinasi, Magdeburgą ji pasiekė turėdama apie 25 m., t. y. pilnai 
subrendusi, kaipo žydinti mergaitė, apdovanota puikiu kūnu. Tas 
gražumas ir aistringumas sudarė jai daug nemalonumų. Pati pasakojosi 
daug kovojusi su dvasiai priešingu savo kūnu. O aistrą nugalėjo tik 
sunkiausiomis atgailos pratybomis. Užtat Dievas tvirtą ir drauge taip 
švelnią jos sielą apdovanojęs nuostabiais regėjimais. Apie tai ji šitaip 
pasakoja: „Kai aš, pasaulio išsižadėjus, pasirinkau dvasinį gyvenimą, 
pažvelgiau į savo kūną. Jis buvo apsišarvojęs prieš mano sielą, jis turėjo 
didelės jėgos — buvo tobulas. Iš to gerai supratau, kad jis buvo man 
priešingas, supratau, kad aš, norėdama apsisaugot nuo amžinosios 
mirties, turiu jį pažabot, turiu su juo kovot. Pažvelgiau ir į savo širdies 
ginklus — tai buvo Kristaus kančios ir mirtis. Užpulta tais ginklais ir 
gyniausi. Tačiau aš visuomet gyvenau didelėj baimėj ir, kaip koks 

fechtuotojas, turėjau su savo kūnu grumtis vaitojimais, verksmais, 
išpažintimi, pasninkavimu, nemiga, apmąstymais, savęs plakimu ir 
nuolatine malda. Tais ginklais aš jį taip nugalėjau, jog per dvidešimt 
metų nesirgau niekad ir niekuo, išskyrus atgailą, pasigailėjimą, gerą 
geismą ir dvasinį darbą.“ 

1250 m. ji pradėjo nurašinėti savo regėjimus, ir tai prieš savo norą, 
kaip beveik visi dideli mistikai būdama paklusni Dievo įsakymui, 
paraginta savo nuodėmklausio. Tada ji turėjo jau apie 40 metų - šis 
amžius, kaip toliau matysim, mistikų gyvenime labai reikšmingas. Nuo 
to laiko maždaug iki 1265 m. ji užrašė dvasinius savo išgyvenimus 
vokiečių žemaičių kalba, sumaišyta su vidurinės Vokietijos kalbos 
elementais, nes lotyniškai visai nemokėjo; tai yra labai nuostabu dėl 
to, kad ji, išaugusi dvasininkų kultūros sferoj, be abejojimo, būtų turėjusi 
progą išmokti ir šią kalbą. Bet tuo lotynų kalbos nemokėjimu mes 
neturim per daug nusiskųsti, nes jos raštai tik praturtino tokią negausią 
vokiečių literatūrą. Tiesa, vokiškai rašyti jai nelabai tesisekė, dėl to ir 
skundėsi stilistiniais savo nesugebėjimais. Laimė, kad, kaip ir kitoms 
mistikėms, ir jai pagalbon atėjo dominikonai; šiuo atveju toks buvo 
Heinrichas iš Hallės, kuris surankiojo jos užrašus ir sudarė vieną knygą. 
Iš dominikonų ordino turėjo ji ir daugiau draugų, dvasios vadovų, 
kuriuos, kaip ir visą dominikonų ordiną, apskritai, didžiai gerbė. Šitoji 
pagarba tačiau jos neapakino ir ji, gyvenimą imanti giliai ir kritiškai, 
nesigailėjo kritikos, kartais ir labai aštrios, prieš dvasiškijos paklydimus. 
Tokia laisva savo dvasia ir pagrindiniu kritiškumu ji įsigijo nemaža 
priešų iš stiprių žmonių bei inteligentų ratelių. Ypač daugelis negalėjo 
perkęst to, kad taip aštriai, kartais net ironiškai, juos kritikavo nemokytas 
pasaulietis ir dargi - moteris. Ypač nuo jos nukentėjo kai kurie 
Magdeburgo kapitulos kanauninkai, kurie, žinoma, kaip ir daugelis kitų, 
smarkiai abejodavo Mechtildos pašaukimo palaimingumu. Tačiau 
negalima nutylėti, kad Mechtilda turėjo ir daug draugų bei gerbėjų, nes 
buvo daug susidomėjusių jos asmenybe bei raštais. Jos protekcija, pvz., 
jos brolis Balduinas buvo priimtas į Hallės dominikonų vienuolyną. 
Daugelis žmonių kreipėsi į ją ieškodami patarimų ir paguodos. 

Naujoj vietoj ji sutiko šv. Gertrūdą (mirusią apie 1301 m.) ir šv. 
Mechtildą (mirusią 1299 m.). Gyvendama su tokiomis šventomis 
asmenybėmis, ji daug pelnė savo sielai. Bet ar ji čia jautėsi pilnai savo 
vietoj, - didelis klausimas, nes Helgos vienuolyno seserys visos buvo 

iš aukšto luomo, buvo žymios plačiu išsilavinimu ir išauklėjimu, o ji 
buvo jau sena, pusiau akla ir, kaip visada pabrėždavo, bemokslė. Jos 
asmenybė ir veikimas žmonių labai nevienodai įvertinami. Suprantama, 
kad čia visuomet buvo plyšys tarp aristokratiškų vienuolių ir šios 
pasenusios, iš svetur atkeliavusios beginės. Čia Mechtilda gyveno dar 
dvylika metų, nurašė dar daugiau regėjimų, kurie sudaro septintą jos 
knygų tomą. Helfoje XIII šimtm. gale Mechtilda ir mirė. Sakoma, kad 
po jos mirties panašios į ją dvasios seselės Gertrūda ir Mechtilda 
regėdavoją savo vizijose ir matė turinčią vietą tarp palaimintųjų danguj. 

b) Jos raštai - ne mokslo išvedžiojimai, tik Dievą mylinčios širdies 
atidengimai. Tai intymi širdies pasaka apie tikro šventumo troškimą. 
„Teisingumo ir aistros karščiu jie stovi ne žemiau už garsiausias 
pasaulinės literatūros išpažintis. Romantingas, nepasiekiamas Dievybės 
ilgesys išreikštas tokia jėga, kokios nė geriausiose dvasiškose giesmėse 
nerasim“ (France'as). Vienatinė jos tema - Dievo meilė, jos džiaugsmai 
ir skausmai, žaizdos, kurių jie daro, aukos, kurių jie reikalauja — 
neapsakoma laimė, į kurią ji įsižiūrėjus ir kurios trokšte trokšta. Ji tiek 
pakyla dvasioj, kad jai išnyksta visos ribos ir ji jaučiasi drauge su 
begalybe. Visas mistiškas gyvenimas atvaizduotas riterių meilės 
pareiškimo formomis: Dievas yra jos Kaiser, Kristus jos Kaiserlicher 
Junker; Frau Konnigine - siela, ateina į dvarą ir prabyla jo kalba. Jos 
rašymo forma iš dalies poetiška proza, iš dalies -ritmuotos ir rimuotos 
eilės, taigi poezija ne tik turiniu, bet ir forma. Svarbiausias jos veika- 
las - „Das fliessende Licht“. 

Kaip anksčiau girdėjom, Mechtilda prieš savo norą, klausydama 
Dievo įsakymo, rašė savo regėjimus, visokias pranašystes, nupiešė savo 
širdies nuotaiką, taikė pamokymus. 

Visus palaidus jos raštus surankiojo minėtasis dominikonas 
Heinrichas iš Hallės, Alberto Didžiojo mokinys. Šešias dalis, parašytas 
Magdeburge, jisai sudėjo į vieną knygą. Redaktorius mirė anksčiau už 
autorę, kuri dėl pirma išleistų šešių dalių turėjo gerokai nesmagumų. 

Veikalas suskirstytas į septynetą knygų, kurių kiekviena vėl 
suskirstyta į skyrelius. Didesnė knygos dalis yra dialoginio pobūdžio, 
kaip kad apskritai dialoginė forma mistikų yra labai mėgstama. Tai 
aiškinama iš bendrojo pavyzdžio, būtent Saliamono ir Sulamitos 
dialogo „Giesmių Giesmėje“. 

Mechtildos raštuose dialogai yra daugiausia tarp Dievo ir sielos, 

tarp atskirų šventųjų bei sielos ir vėl tarp atskirų dorybių perso- 
nifikacijų, k. a., Frau Erkenntnis, Frau Minne ir sielos. Vietomis tas jos 
dialogas darosi tikrai dramiškas. Dažnai ji naudojasi (ypač savo 
mėgstamais asonantiniais) rimais; jos kalba yra sklandi, taisyklinga, 
originali. Mechtilda drauge su Eckhartu sukūrė mokslinę vokiečių 
kalbą, prisidėjo mistinei ir drauge filosofinei terminologijai sudaryt. 
Visu savo kalbos menu Mechtilda yra impresionistė, tačiau žymiai 
skiriasi nuo XIX šimtm. pabaigos impresionistų, kurie savo akis buvo 
įsmeigę į gamtą, jie buvo jos užkariauti. Žmogus buvo pasidaręs tik 
gamtos instrumentu, t. y. savo paties darbo vergu. XIX šimtm. 
impresionizmas sielos nebeturi, o jeigu kartais tokia dar ir pasitaiko, 
tai gamtos poveikis ją nutildo. Tuo žmogus yra išorinio pasaulio 
pažadintas gramofonas. Kitoks yra mistinis, ypač Mechtildos, 
impresionizmas. Mechtildą veikia dvasios pasaulis. Visa jos asmenybė 
Dievo užkariauta. Šis impresionizmas iš naujo padarė žmogų įrankiu, 
tačiaujau Kūrėjo, be kurio Mechtildos siela nieko nežino ir nepripažįsta. 
Laimingas tas impresionizmas, kuris įgauna sau direkciją iš dvasios 
pasaulio! Jis praturtina žmogų ir jo kūrybą. 

Kaip daug kur, taip ir vokiečių religijos gyvenime moterys stovi 
mistikos pionierių vietose. Joms teko pakelti sunkiausią naštą: inicijuoti 
tokį dvasios judėjimą, kuris toliau palengva ne vien suentuziastino 
jautriąsias moteris, bet dar palenkė ir vyrų širdis. Ką pirmosios mistikės 
gaivalingai sukūrė, reikalavo patikrinimo proto ir tvarkančios rankos. 
Jų laimėjimus užtikrino ir jų lobį sutvarkė dominikonų trijulė Eckhartas- 
Seuse-Tauleris. 


Komentarai: 


' Savame vokiečių literatūros kurse, skaitytame Lietuvos universiteto Teologijos- 
filosofijos fakulteto Filosofijos skyriuje, priėjęs vidurinių amžių laikotarpį, negalėjau 
praeiti nepalietęs mistinės literatūros atstovų, kaip antai, Eckharto, Seuse's, Taulerio, 
Mechtildos Magdeburgietės, Hildegardos Bingenietės ir kt., aukštai iškėlusių tos 
literatūros garbę visais atžvilgiais, juo labiau kad šiuo mūsų, rodos, tokiu 
supozityvėjusiu amžiumi susidomėjimas mistikos klausimais yra sukeltas nepaprastu 
laipsniu ne vien dėl Eckharto mirties 600 m. sukaktuvių (1327-1927) ir 28 jo tezių 
pasmerkimo tokių pat sukaktuvių (1329-1929), bet ir dėl plačiai pastebimo amžinybės 
išsiilgimo apskritai plačiuose šių dienų šviesuomenės sluoksniuose. Prirengiant 
mistiką liečiančias paskaitas spaudai, radosi gyvo reikalo paaiškinti jas tam tikru, 
Na trumpu Eckharto ir jo pasekėjų mistikos šaknų nagrinėjimu. Taip ir atsirado šis 
rašinys. 


ESMINGASIS GOETHE 


Iš vISŲ GOETHE ESMINGIAUSIAS YRA LYRIKAS GOETHRE 


I 


Kai 1787 m. Schilleris užsuko į Weimarą, labai nustebo, kad Goethe, 
kaip žmogus, ten taip aukštai vertinamas. Šis, tuo metu važinėjęs po 
Italiją, buvo garbinamas kaip plačiausio akiračio ir didžiausios veiklos 
asmenybė. Žinoma, Weimare buvo nepamiršta papasakoti svečiui ir 
apie Goethe's kūrybą, bet tai buvo tik viena tema šalia daugybės kitų. 
Goethe - valstybės vyras ir Goethe - gamtos mokslininkas ir dar kitoks. 
Goethe visuomenės akyse tarsi užstojo Goethe, kūrėją. 

Pats Goethe turėjo ambicijų būti kur kas daugiau negu tik poetas: 
jis sąmoningai siekė gamtininko reputacijos, politiko garbės, dailininko 
laurų, teatro direktoriaus pasisekimo. Jis buvo įsitikinęs, kad jo lyg 
kokio maldininko kelionė pas didingus Italijos meno paminklus 
vainikuos jį kaip paišytoją bei tapytoją. Bet ta Italija jį skaudžiai 
pamokė: jis grįžo supratęs, kad joks dailininkas nebus. Tačiau tas 
įžvelgimas teoriškai jam lavintis nekliudė. Naudodamasis savo 
mokytojo Meyerio patarimais, jis duodavo kitiems nurodymų, leido 
meno žurnalus (pvz., „Propylaen“), organizavo dailės konkursus ir t. t. 
Tačiau ir jo teoretinio meno studijos tuoj pat buvo sumaniai kriti- 
kuojamos - atminkime tik jo oponentus romantikus - ir šiandien jos 
turi tik istorinę reikšmę. 

Jei pats Goethe šiandien būtų tarp mūsų, tai, reikia manyti, jis pats 
prisipažintų, kad jo, kaip botaniko, geologo, geografo, biologo, optiko, 
ministerio, reikšmė nubluko prieš poeto garbę, kurią būdamas gyvas 
laikė maloniu priedu. Vargiai ar dabar jis sakytų, kad jo raštai apie 
gamtą esą reikšmingesni už „Faustą“. Turbūt jis tikrai prisipažintų, 
kaip 1824 m. kalbėdamas Eckermannui apie savo, kaip teatro direk- 

toriaus, veikimą per 26 metus, kad „tuo sugaišęs be galo daug laiko 
savo, kaip rašytojo, darbui“. Ne tik teatras, ir visoks kitoks jo darbas 
jam neleido brandinti didžiųjų idėjų ir realizuoti planų. Jis tai galbūt 
ir lanksčiau suprato, tik neturėjo užtektinai energijos išsilaisvinti iš 
gyvenimo, lyg tūkstančiu rankų jį apglėbusio polipo, dėl to jau senatvėj 
savo palydovui Eckermannui rezignuodamas skundėsi: „Tikra laimė 
buvo mano poetinė kūryba. Deja, kaip mane sukliudė ir sutrukdė vie- 
šos mano pareigos! Jei būčiau aš labiau susilaikęs nuo viešojo veikimo 
ir galėjęs labiau gyventi vienatvėje, aš būčiau buvęs laimingesnis ir 
kaipo poetas būčiau daugiau sukūręs“. 

Bet kiek daug vargo turėjo Schilleris dvidešimt metų prieš tai, kol 
įtikino Goethe, kad jis poetas ir tik poetas, kad, projektuodamas 
geologinį Europos žemėlapį ir vesdamas drenažą, Goethe tik gaišta 
brangų laiką! 

Ir jauno Schillerio, ir seno Goethe's buvo tiesa, nes kiek poetinių 
užsimojimų dėl to liko neįvykdytų. Vargiai ar kitą tokį rasime tarp 
didelių poetų, kuris būtų prirašęs tiek fragmentų. „Jei aš visa būčiau 
sukūręs, ką aš tikrai gerai galėjau padaryti, veikalai siektų šimtą tomų.“ 

Tą fragmentiškumą dar didino plačiausias jo užsimojimas visuose 
kūrybos žanruose. Pvz., jis norėjo būti romanų rašytojas, ir per visą savo 
ilgą gyvenimą dėjo tam nemaža pastangų, tačiau sukūrė vos tris roma- 
nus - „Werther“, „Wilhelm Meisters Lehrjahre“ ir „Wahlver- 
wandschaften“, jei apskritai šiuos lyriškos sielos kūrinius galima būtų 
vadinti romanais. Kiti romanų bandymai dar mažiau vykę, pvz., 
„Wilhelm Meisters Wanderjahre“, pilni neorganiškų įterpimų ir epinį 
veiksmą stabdančių ir silpninančių lyrizmų. „Unterhaltungen deutscher 
Ausgewanderten“ - nereikšmingi, o kiti raštai, pvz., „Dichtung und 
Wahrheit“, aprašymai kelionių į Italiją, Šveicariją, Prancūziją ir t. t., yra 
daugiau autobiografiniai ir jau vien dėl to stipriai lyriški. 

Norėjo Goethe gauti ir didžio epiko vardą. Dėl to buvo sudaręs planą 
keliems epams, bet baigti pasisekė jam tik vieną - „Hermann und 
Dorothea“. „Reineke Fuchs“ čia priskirti negalima, nes tai tik apdirbimas 
medžiagos iš vidurinių amžių. Savyje jis toliau ugdė vieną didžiausių 
kada nors turėtų planų - epine kūryba prilygti Homerui, užpildyti jo 
neva paliktą spragą tarp „Iliados“ ir „Odisėjos“ epų. Užsimojo jis tikrai 
homeriškai, net buvo nusistatęs tikrai be atodairos sekti jo pavyzdžiu. 
„Kad man pasisektų kūrinys, kuris kai kuriuo būdu rišasi su „Iliada“, 

senuosius (klasikus) aš turiu ir ten sekti, kur jie peikiami, turiu net tai 
pasisavinti, kas man pačiam netinka...“ Bet ir toks aklas graikų epikų 
sekimas poetinės jo prigimties neperdirbo, todėl, pradėjęs kaip Homeras, 
po 650 hegzametrų jis baigė kaip Goethe, t. y. lyriškai. Romeris mums 
praneša, kaip fragmentas turėjo baigtis: „Achilles žino, kad jis turi mirti, 
betjis įsimyli Polyxeną ir grynai dėl to „pamiršta savo likimą“. 

Goethe's nuopelnai epiniam menui, be abejo, dideli. Bet ir šitai 
konstatavus dar reikia pareikšti, kad daugelio kitų epikų laimėta ne 
mažiau už jį, priešingai - dar daugiau. Pirmiausia, pvz., Goethe'ei 
nepavyko pasiekti aukštumos tų epų, kurie žinomi Homero vardu. 
Nepralenkia jis nė Vergilijaus. O ką jau kalbėti apie grandiozinę Dante 
koncepciją ir minties gilumą, šalia kurio net ir „Hermann und Doro- 
thea“, kad ir turinti daug gerų, ypač formalių, ypatybių, atrodo tik 
parapijinės reikšmės mažmožis. „Divina Commedia“ vidurinių amžių 
kūrėjui tai tikrai pavyko, ko veltui siekė XIX amžiaus žmogus iš 
Weimaro, būtent vesti savo karžygį „iš dangaus per pasaulį į pragarą“, 
ar, tikriau sakant, atbulai - iki pat savo begalinių siekimų paskutinio 
tikslo. Goethe nepasiekė net savo tautiečio Wolframo von Eschenbacho 
minties rimtumo, noxs ir toli pralenkė jį formaliu atžvilgiu. Ir Miltono 
kilnumo veltui ieškotum Goethe's epiniuose veikaluose, nerastum 
juose nė Camoenso taurių užsimojimų. 

Ir tarp romanistų Goethe turi didelių konkurentų. Atsilaikė prieš 
juos savo krašte, tačiau svetimųjų buvo aiškiai pralenktas. Ypač jau 
Goethe's senatvėj Walteris Scottas ir Manzoni laimėjo daug daugiau 
už jį pritarimo. Jis ir pats žavisi Walterio Scotto menu, gėrisi jam net 
neįprastu užsidegimu: „Jo didelis talentas ir jo plati būtybė!“ „Jūs 
atsimenate anglų kritiką, - kreipėsi kartą Goethe į Eckermanną, - kuris 
lygina poetus su žmonių dainių balsais, kur vieni gali pasinaudoti tik 
nedaugeliu gerų tonų, o kiti pilnai valdo juos nuo žemiausių iki 
aukščiausių. Pastariesiems priklauso Walteris Scottas“. Ne blogiau 
pasisakė jis ir apie Manzoni. „Manzoni vidaus išsiugdymas čia (I 
pormessi spossi) pasireiškia tokiam aukšty, kad jam vargiai kas gali 
prilygti. Ir aiškumas... kaip pats Italijos dangus“. 

Reikia pripažinti Goethe's garbei, kad tų jaunų talentų girti jis 
nebijojo turbūt dėl to, kad pats savo soste visai tvirtai jautėsi. Galbūt 
jis atsargiau būtų pasakęs, jei būtų numatęs, kad Scotto intriguoją, 
turtingi, žavingai nupiešti charakteriai ir Manzoni meniški ir pilni 

perdėm gilaus religingumo raštai mažiau nusisekusius jo romanus 
nustums į antrą vietą. 

Goethe siekė ir Shakespeare'o laurų, ir Calderono garbės. Dėl to 
savo jaunystėj jis taip uoliai studijavo Shakespeare'o kūrinius, kad 
Herderis, paskaitęs jo „Goetz“,jam primeta, jog Shakespeare'as jį visai 
sugadinęs. Ryžosi jis eiti lenktynių ir su žymiausiu savo dienų 
dramaturgu Schilleriu, ir kad tik galėtų iš jo kuo daugiausiai išmokti, 
parsikvietė jį į Weimarą. Net dvidešimt šešerius metus buvo teatro 
direktorium. Taigi jis turėjo Žinių ir patogiausias sąlygas, o parašė tik 
du scenos veikalus, tikrai vertus Goethe's vardo - „Ifigeniją“ ir „Tasso“. 

Netir dažnai vaidinamas „Faustas“ nėra tikra drama. Jo pirma dalis 
yra ne kas kita, kaip neorganinis junginys dviejų komponentų, būtent 
senojo filosofo kamavimosi ieškant tiesos ir pajaunėjusio gražuolio 
kančių dėl meilės Margaretai. Senasis Faustas yra ne tiek dramatiška, 
kiek lyrinė figūra. Dėl gausių ir ilgų jo monologų ir monologinių 
dialogų drama tinka ne tiek vaidinti, kiek skaityti. Kad keistas senis 
filosofas nelabai tinka scenai, Goethe pats suprato pasisakydamas: 
„Faustas yra toks keistas individas, kad tik nedaug žmonių gali atjausti 
jo vidujinę būklę.“ Šiuo jis pripažįsta, kad jam pirmiausia rūpėjo 
vaizduoti Fausto vidujinę būklę, t. y. savo tragedijai jis buvo pasirinkęs 
grynai lyrinį siužetą. 

Tokį įspūdį susidarė ir Turgenevas, taip charakterizuodamas 
Faustą: „Faustas yra egoistas, teoretiškas, savim pasitenkinęs, mokytas, 
sapnuotojas egoistas. Ne mokslą nori jis sau užvaldyti, mokslu jis nori 
save užkariauti, savo ramybę, savo laimę“. 

Tiesa, ir tokia lyriška figūra gali virsti tikros tragedijos karžygiu, 
reikia tik, - kaip įtikinamai Hamletas rodo, - kad siužetas pakliūtų į 
tikro dramatiko rankas. Bet Goethe neturėjo Shakespeare'o dramatinių 
gabumų. 

Antra scenų grupė, vad. „Margaretos tragedija“, kiek artimesnė 
draminiam žanrui, bet ir ji savo esme lyriška. 

„Gross-Cophta“ ir „Biūrgergeneral“ yra tik sutrukdyto ir supykinto 
olimpinės ramybės bourgeois scenoj išbarstyti pikti pamfletai, nevykę 
pašiepimai Prancūzų revoliucijos. Toliau, „Stella“ yra ne kas kita, kaip 
į sceną iškeltas, lyriškai pagražintas bigamijos eksperimentas. 
„Clavigo“ ir „Goetz“ jau savo koncepcija yra lyriški, - didžiausiame 
skausme palikęs savo mylimąją ir tuo sunkiai nusidėdamas, Goethe 

tokia vieša išpažintimi ir papeikimu savo neištikimybės norėjo 
atsikratyti nuo jį persekiojančių praeities šešėlių. Dėl tokios lyrinės 
kilmės „Clavigo“ yra beveik be veiksmo. Visą jo poetinį turtą sudaro 
ne jo draminės situacijos, o jas lydį jausmai, reiškiami dažnais 
šauksmais, efektingais pakartojimais, nuostabiai niuansuotomis 
inversijomis. Pagrindinį kūrinio trūkumą atjautęs, nuoširdus Goethe's 
bičiulis Merckas autoriui rėžė į akis: „Tokių niekų daugiau nerašyk!“ 

Iš viršaus žiūrint, „Goetz“ kur kas dramatiškesnis. Bet ir šioj scenų 
grandinėj, kurios sukomponavimui turėjo įtakos Shakespeare'as, lyrika 
turi persvarą: Goethe instinktyviai sekė lyriškais siužetais, apleisdamas 
dramatiškuosius. Kaip savaimingai jis nuslydo nuo scenos, apie tai jis 
pats geriausiai pasipasakos. „Stengdamasis atvaizduoti Adelheidos 
meilę, - taip jis rašo, - aš pats ją įsimylėjau, nenoromis mano plunksna 
tarnavo tik jai, susidomėjimas jos likimu įsigalėjo... tai nieko nebuvo 
natūralesnio, kaip kad žavinga moteris užkariavo Goetzo vietą 
autoriaus širdy...“ Šis neaiškaus žanro ir keistos kompozicijos kūrinys 
vertė mefistofeliško cinizmo Mercką nusišypsoti: „Duok tik dalyką 
spausdinti, nors jis niekam tikęs“. 

Panašiai buvo su „Egmontu“. Iš pradžių buvo planuojama politinė 
drama, kur turėjo būti vaizduojama Nyderlandų kova už laisvę, tik 
paįvairinta meilės epizodais, o iš to išėjo meilės drama su politinėmis 
priemaišomis, kur sentimentalus ir lengvabūdiškas Egmontas, 
nemokėdamas pasiryžti, pražudo ir savo mylimąją, ir savo tautos 
laisvę. Goethe's įsimylėjėlis toli atsilieka nuo istorinio pasiryžėlio. „Man 
reikėjo... turėti kitą Egmontą, kuris geriau palaikytų harmoniją su savo 
veiksmais ir kūrybinėmis intencijomis; ir šis yra... mano Egmontas“. 
Tai skaudžiai pajuto vyriškasis Schilleris. Laisvės idėja jam yra šventas 
dalykas, neturįs nieko bendro su moters viliojimais, o istorijos eiga jo 
akyse yra būtinumas, vykstąs geležine logika, nesutrukdomas jokių 
širdies vaitojimų. Garsioj savo kritikoj jis neslėpė nepasitenkinimo, 
kad objektyvų istorijos vyksmą Goethe padarė tokį lyrišką, kūrinį 
paversdamas kone operete; 1796 m. gavęs režisuoti „Ezmontą“,jis savo 
užgrūdinta širdimi ir dramatiniu talentu aiškiai parodė, kaip Goethe 
šį siužetą turėjo traktuoti. Bet daug kartų nesitenkindamas Schillerio 
režisavimu, privertė retušuoti naujai įvestą dramatiškumą, laikydamas 
jį iš plėšikų laikų užsilikusio žiaurumo vaisium. 

Vis tiek, kokią dramą nagrinėsime, vis gausime tą patį rezultatą: 

Goethe's scenos veikalai iš esmės yra lyriški. Visur vyrauja vidujinis 
veiksmas: subtiliausiai išvedami psichologiniai vyksmai ir švelniausiai 
piešiamos veikėjų emocijos. Išorinį vyksmą šis lyg sukelia, leisdamas 
jam pasireikšti tik tiek, kiek reikia suprasti vidujiniams išgyvenimams. 
Kadangijjis laisvai plėtojasi pagal psichologinius dėsnius, neatsižvelg- 
damas į išviršines gyvenimo sąlygas, tai istorinė įvykių eiga tuo neretai 
iškreipiama. Goethe tai ir daro drąsiai, nes istorijos faktai jam visai 
nerūpi. To jis nelaiko nė kokiu iškreipimu, kaip jis pats aiškina 
kritikuodamas Manzoni istorines dramas: „Poetui joks asmuo nėra 
istoriškas, jis mėgsta vaizduoti savo moralinį pasaulį ir šiuo tikslu kai 
kuriems asmenims iš istorijos jis suteikia garbę saviems tvariniams 
paskolinti jų vardą“. Goethe ne vieną kartą bara Manzoni ir, žinoma, 
Schillerį, kam jie taip pamėgę istorijos faktus ir taip gausiai juos 
panaudoja savo kūriniuose. Toj kritikoj nemaža tiesos, nes tikrai kūrėjas 
turi teisę objektyvią istorijos medžiagą panaudoti savo subjektyviems 
vaizdams. Tik čia Goethe'ei rūpėjo ne tiek ginti šią kūrėjo privilegiją, 
kiek pateisinti savo užsidarymą savyje ir paslėpti istorijos baimę. 

Iš tikrųjų Goethe yra visai aistoriškas poetas. Goethe, ministeris, pats 
audžia istorijos audeklą, o tačiau Goethe, kūrėjas, bijo įžengti į istorijos 
laukus. „Aš tikrai esu sukurtas būti privatus žmogus ir nesuprantu, 
kaip likimas galėjo mane įstatyti į valstybės aparatą...“ Jo estetinis 
jausmas visur ieško grožio, siekia dailės, kosmo, o istorija jam panaši į 
aistrų chaosą. Lyriškai jautri jo prigimtis, ieškanti moteriško švelnumo, 
bijo susidūrimų su kitais gyvenimo faktais, su kruvinais žmonijos raidos 
etapais. „Blogis sudaro istoriją, o gėris - jokios“, - nusiskundžia. 

Vienintelė jo gyvenamoji erdvė yra širdis, o vienintelė istorija - jo 
širdies istorija. Jo gyvenimo laikotarpiai sužymėti moterų vardais — 
Aennchen Schėnkopf, Friederike, Lili, Lotte, ponia von Stein, Christiane 
Vulpius, Minna Herzlieb, Mariarine Willemer, Ulrike von Levetzow 
ir t. t., ir t. t. Suprasti jo gyvenimui ir kūrybai šių vardų beveik užtenka. 

Visas Goethe aistoriškumas skaudžiai jaučiamas „Fauste“, kuris, 
anot paties autoriaus, pretenduoja būti „Weltgedicht“, be dangaus ir 
pragaro apimti dar visą pasaulį. Bet to pasaulio gyvenimo jame 
nematyti, nejuntame nė jo pulso, nes visa pasaulio istorija pasilieka už 
kūrinio ribų. Kiek tinkamos medžiagos yra žmonijos gyvenime, puikiai 
žinojo Schilleris, tardamas eilėraštyje „Resignation: Die Weltgesehichte 
ist das Weltgericht“. Bet to Goethe negalėjo suprasti. Vienintelė aliuzija 

į istoriją ar tik nebus imperatorius antroj „Fausto“ daly, tikra valdovo 
karikatūra, tinkanti tik operetėms ir marionečių teatrui. 

Žinant Goethe's lyg mimozos jautrumą, nesunku suprasti, kodėl 
visojjo vyriausių veikėjų galerijoj nėra nė vieno aktingo veikėjo. Beveik 
visi jie yra kitų stumiami, dažniausiai už juos galingesnių moterų. 
Weislingenas ilgai svyruoja tarp dviejų moterų, kol pagaliau - Goethe's 
širdies sukurta — Adelheida jį užburia. Įsimylėjėlis Egmontas fataliai 
žaidžia svarbiausiais gyvenimo momentais. Bevalis Fernando aima- 
nuoja negalįs pasirinkti, kol pagaliau ir vieną, ir kitą apkabindamas 
sprendžia nelemtą konfliktą pagal didžiausio palankumo principą savo 
ir abiejų moterų naudai. 

Tokių pavyzdžių pilnos visos jo dramos, nes ne kitoks buvo ir jo 
gyvenimas. Visų jų dvasia yra iš jo dvasios, tas pats jų kraujas tekėjęs 
ir jo gyslose. Savo gyvenime Goethe buvo tiek vergiškai moterims 
atsidavęs, kad dažnai tik slaptai pabėgdamas galėdavo iš jų išsilais- 
vinti. Taip jis iš Elsace'o bėgo nuo Friederike's, iš Weltzlero - nuo 
Charlotte's, nuo Lili - į Šveicariją, nuo ponios von Stein - net į Italiją. 

Lyriška jo prigimtis dažnai sukelia gilius vidinius, tik širdžiai 
žinomus konfliktus, o į tragiškus išviršinius, scenos šviesa apšviečiamus 
konfliktus ji nėra linkusi. „Aš nesu gimęs tragišku poetu, kadangi mano 
prigimtis yra per taiki“ ir „aš niekada nesileidau į prieštaravimus, aš 
mėginau savo viduj išlyginti abejones...“ - pasakė jis pats, tuo tiksliai 
charakterizuodamas savo moteriškai jautrią prigimtį, organiškai 
nemėgstančią didžių gyvenimo kovotojų, kaip, pvz., Lessingo, 
Schillerio. „Kaip gali, - teisingai klausia Seeley, - rašyti tragediją 
žmogus, kurio dvasia nenori pajusti liūdesio?“ 

Taip, nebūdamas iš prigimties dramatiškas ir šalindamasis 
gyvenime nuo visa, kas bent kiek galėtų nuliūdinti jo sielą, jis negalėjo 
būti dramatiškas nė mene ir - kaip rodo jo kūriniai - toks nė nebuvo. 
Kelios scenos, pilnos širdį veriančio gilaus tragiškumo, pvz., „Tasso“ 
ir „Fauste“ (Margareta katedroj ir kalėjime), sudaro tik išimtį, 
patvirtinančią taisyklę. 

Tikrai, Goethe ne dramatikas. Nesunku tuo įsitikinti palyginus jį su 
tikraisiais teatro genijais. Schilleris jį pralenkia draminiu talentu, scenos 
gabumais ir vyriškai etišku patosu. Racine'as — kilnumu, Moličre'as — 
nuoširdumu. Jam nepasiekiamas Calderėno nei darbštumas, nei draminis 
vaisingumas, nei jo minčių gilumas, kaip jis pats prisipažįsta: „Calderėne 

jūs randate tą patį teatralinį tobulumą (kaip Moličre'e). Jo kūriniuose 
nėra jokio bruožo, kuris nebūtų apskaičiuotas norimam efektui. 
Calderėnas yra tas genijus, kuris turėjo drauge didžiausią protą“. 

Dar labiau galima pritarti jo žodžiams apie Shakespeare'ą: „Apie 
Shakespeare'ą visai negalima kalbėti, visa yra nepasiekiama. Savo 
„Wilhelm Meister“ aš apie jį graibiausi, tik tai nedaug reiškia... Jis 
(Shakespeare'as) yra per daug gausingas ir galingas... Sidabrinėse 
vazose Shakespeare'as mums dovanoja auksinių obuolių. Studijuodami 
jo veikalus, mes galbūt gauname sidabrinį indą, tačiau į vidų mes galime 
įdėti tik bulvių“. 


II 


Ir kiek anksčiau minėti Goethe's dramos ir epiniai šedevrai dvelkia 
aiškiu lyriškumu. Reta reikšmingesnė scena ar žymesnė vieta, kuri be 
lyrikos apsieitų. Jo poetikos arsenale lyrika yra galingiausias ginklas. 
Nesunku tuo ir paprastai įsitikinti - ar ne grynai lyrinės jo eilės liko ir 
mūsų atminty? Ir ar ne lyrines jo kūrinių citatas patiekia mums Goethe's 
gerbėjai? Iš tikrųjų į save mus traukia Goethe's lyriškumas, susiža- 
vėjimas juo lydi mūsų lektūrą, ir užskleidus paskutinį lapą mumyse 
dar vis skamba jo lyrinės poezijos tonai. Ką sukaktuvių proga apie 
save pasakoja Čekoslovakijos prezidentas Masarykas, galėtų pasakyti 
ir daugybė kitų: „Goethe aš pažinau pirmiausia kaip lyrinį poetą; aš 
gėrėjaus jo menu, kokį jis mokėjo padaryti iš vokiečių kalbos 
skambumą, vaizdingumą ligi onomato - poezijos, tobulus rimus ir eiles 
ir harmoningą eilių visumos sudėtį. Apskritai ir kiekvienoj daly forma 
tinka turiniui. Nuo lyrikos aš perėjau prie romanų, dramų ir t. t., taip 
pat prie „Fausto“; ir „Fauste“ mane traukė forma, norėčiau sakyti, 
dramos lyriškumas“. 

Lyrika yra pati Goethe's poetinės asmenybės esmė, jos siela. Goethe ne 
tiek mėgsta epinės ar draminės kūrybos nuolat besivystantį išorinį 
vyksmą, vaizduojantį tam tikrą dinaminį procesą su visais savo 
užsimezgimais ir atsimezgimais, kuriuo nuolat keičiamas tikrovės 
sąryšis, kiek lyriką, kuri išreiškia tik sielos — dvasios būtį, tam tikrą 
būklę, kur vidujinis judėjimas nė nesiekia matomo loginio tikslo. Jis 
mėgsta lyriką, vaizduojančią sujaudintos širdies virpėjimus, sukeltą 
jausmų bangavimą. 

Goethe'ei tai patiko, nes tai jo poetinei asmenybei esminga. Jis yra 
statikas, judąs tik savyje ir dėl savęs. Jis ne tik turi, bet tiesiog yra; 
Franzo žodžiais, Goethe - „pilna vieno jausmo širdis“. Tai ji tik ir 
reiškiasi. Dėl to Goethe's kūryba yra tik nuolatinis savęs reiškimasis. 
Dėl to jis teisingai galėjo savo kūrinius vadinti „didžios konfesijos 
fragmentais“. Dėl to čia drįstame pakartoti, kad elementariausias ir 
esmingiausias savęs pasireiškimas yra jo lyrika. Ji, sudaranti patį 
Goethe, visiems jo kūriniams įkvėpia sielą. Kūrinys mums galbūt 
pasirodo epo ir dramos pavidalu, bet gyvas jis tik savo lyrine siela. Be 
jos jis pakriktų į visokiausius formalius elementus, neturinčius 
vidujinės jungiamosios jėgos. 

Ta jo prigimties esmė giliai glūdi, ji saugiai paslėpta nuo išorinio 
pasaulio. Jos neliečia ir nekliudo nė visos Europos perversmai, kurių 
Goethe'ei daug teko pergyventi. Su gyvenamuoju laikotarpiu jį jungia 
tik Goethe, ministeris, o Goethe, poetas, - esmingasis Goethe, gyvena 
laiko nepaliestas, ypač politikos nesutrukdytas. 

Ji tik pati pasireiškia, ir reiškiasi pagal savus dėsnius, neatsižvelg- 
dama į tuos santykius, kurie buvo palaikomi su išoriniu pasauliu. Kai 
atėjo laikas, iš šios giliausios esmės išsiskyrė lyriškai įkvėpti žodžiai ir 
virto eilėmis. Gyvenimo reikalų trukdomas ministeris dažnai vos 
suspėdavo šias eiles sugauti į kristalinį savo kūrybos meno indą. Taip, 
pvz., dalį „Ifigenijos“ jis parašė per patį triukšmingą ir nemalonų naujokų 
ėmimo darbą. Kaip atsirado žinoma „Marienbader Elegie“, jis taip 
pasakoja: „Aš rašiau šį eilėraštį tuoj išvykęs iš Marienbado, dar kupinas 
išgyventų jausmų. Ryto aštuntą valandą pirmoje stotyje rašiau pirmą 
posmą. Važiuodamas ir toliau kūriau, ką buvau sugalvojęs, kiekvienoje 
stotyje užrašydavau, taigi vakare visa popieriuje buvo surašyta“. 

Dėl to nenuostabu, kad Goethe, kūrėjas, ir Goethe, ministeris, kartais 
vienas kitam juokingai tragiškai priešinasi. 1806-1807 m., pvz., kai 
ministerio Goethe's administruojamam krašte, Jenos ir Auerstedto 
mūšiuose, Napoleonas suduoda mirtiną smūgį Prūsijai, kur žūva visos 
patriotų viltys, nualina kraštą, okupuoja patį Weimarą ir girti prancūzai 
plėšikai nakčia įsiveržia į Goethe's namus, grasindami jį užmušti, 
Goethe, poetas, ramių ramiausiai baigia „Fausto“ pirmą dalį, nenusi- 
sekusią jam baigti arti dvidešimties metų, suplanuoja „Wilhelm Meis- 
ters Wanderjahre“ ir „Wahlverwandtschaften“,pradeda „Pandorą“ ir 
naiviai dainuoja lyg nuo kitos planetos atskridęs: 

„Ich hab' mein S'ach'" auf Nichts gestellt. 
Juchhe! 

Drum ist's so wohl mir in der Welt. 
Juchhe!"! 


Ir paskui, kai 1813 m. pasaulis rengėsi į lemiamą žygį prieš 
Napoleoną, kai Prūsijos ir Prancūzijos kariuomenės varžėsi dėl 
Weimaro, o iš šaltinio prie jo namų kazokai girdė arklius, Goethe, 
matydamasis su pasaulio galingaisiais - Metternichu, Hardenbergu, 
von Steinu ir kitais, - sukuria balades, pamokančio turinio ir naivias, 
kaip „Der getreue Eckart“ ir „Die wandelnde Glocke“, rašo trečią dalį 
savo „Dichtung und Wahrheit“, nepasiekiamai genialiai piešdamas 
savo meilę Friederike'ei Sesenheimo idilijoj. 

1813 m. vasarą, važiuodamas pro tarpą į Tautų mūšį prie Leipzigo 
traukiančių kariuomenių, tarp pragariško triukšmo, didžiausiam savo 
tautiečių pasipiktinimui, o savo paties giliausiam pasitenkinimui, jis 
dainuoja sau: 


„Ich habe geliebet, nun lieb“ ich erst recht!.. 
Ich habe gatrunken, nun trink“ ich erst gern!.. 
Ir habe getanzt und dem Tanze gelobt!.. 
Drum frisch mir auf's neue!“ 


Ta lyriška Goethe's prigimtis suvereniai reikšdamasi ne tik 
nepasidavė gyvenimo įtakoms, bet, priešingai, paveikė visą Goethe's 
darbą: visa jo rankose virsta lyrika, pradedant dramomis ir meno studijomis, 
baigiant laiškais ir recenzijomis. Kai 1782 m. nori charakterizuoti gamtos 
vaidmenį, sujaudinta siela sušunka: 

„Gamta! Mes esame jos apsupti ir apglėbti - negalėdami iš jos 
išsilaisvinti ir nesugebėdami į ją įsigilinti. Neprašoma ir neperspėjama 
ji mus paima į savo šokio ratą ir neša mus su savim, kol pavargę 
atitrūkstame nuo jos rankos. 

„Ji amžinai kuria naujus pavidalus; kas yra, kas dar niekada nebuvo 
ir kas dar bus, visa tai daugiau nesikartos: visa yra nauja ir vis tiek 
visada sena... 

„Mes gyvenam joj ir esam jai svetimi. Ji be perstojimo kalbasi su 
mumis ir neišduoda mums savo paslapties. Mes nuolat veikiam ją ir 
vis tiek jai neturim valdžios... Ji vaidina dramą: ar ji pati ją mato, 

mes nežinome, ir vis tiek ji ją vaidina mums, kurie stovime visai 
nuošaliai... Ji neturi jokios kalbos ir šnekos, bet ji sutveria liežuvius 
ir širdis, kuriomis ji jaučia ir prabyla. Jos vainikas yra meilė. Tik per 
ją prie jos prisiartinama. Ji padaro bedugnes tarp visų būtybių, ir 
visi veržiasi prie visų. Ji visa išskyrė, kad visa drauge sutrauktų. 
Pora gurkšnių iš meilės taurės ji atlygina už pilną rūpesčių gyvenimą. 
Ji yra visa...“ 

Šitai paskaitęs, tuoj supranti, ką 1839 m. George Sand pasakė: 
„Goethe yra ne kas kita, kaip lyriškas Spinozos populiarizatorius“. 

Savo „Traktate apie granitą“ Goethe rašo ditirambiškai: 

„Čia ant seniausio, amžino aukuro, kuris pastatytas tiesiog ant 
tvėrybos gilumos, visų būtybių būtybei aš teikiu auką... Aš permatau 
pasaulį, aštresnius ir švelnesnius jo slėnius ir jo tolimas vaisingas 
ganyklas, mano siela darosi pakili aukščiau savęs ir aukščiau visa ir 
ilgisi artesnio dangaus. Bet greit atšaukia deganti saulė troškulį ir alkį, 
savo žmogiškus reikalus. Jis vėl ilgisi tų slėnių, aukščiau kurių jo dvasia 
jau išskrido“ ir t. t. 

Net recenzijos, ir tos lyriškos. Lyrika persisunkusi yra ir toji vieta, 
kur 1828 m. recenzuoja lietuvių dainų rinkinį, 1825 m. Karaliaučiuj 
Rėzos išleistą. Tarp kita ko, ten skaitome: 

„Ramiai pasvarsčius man labai dažnai nuostabu pasirodo, kad 
liaudies dainomis taip labai gėrimasi ir jas taip aukštai keliama. Yra 
tik viena poezija — tikra; visa kita yra tik priartėjimas ir atrodymas. 
Poetinis talentas ūkininkui taip pat duotas, kaip riteriui; pareina tik 
nuo to, ar kiekvienas pagauna savo būseną ir ją tinkamai apdirba ir 
šitaip žiūrint paprasčiausi atsitikimai turi didžiausių privalumų. Tad 
todėl ir aukštesnieji, išlavinti luomai, tiek kiek jie atsikreipia į kūrybą, 
daugiausia vėl ieško gamtos jos paprastume“. 

Labai ryškiai atsispindi emocinga Goethe's prigimtis jo laiškuose. 
Net paprasti pranešimai, išdėstyti be pretenzijų, tiesiog jausmingumo 
užlieti. Galima imti, pvz., jo susirašinėjimą su ponia von Stein, kur tik 
nori, ar jis rašo gerai nusiteikęs, ar supykęs, ar pasakoja apie savo 
gyvenimo banalybes, ar savo meilę jai, ar jis rašo savo filosofijos 
partneriui Schilleriui — visur rasime vieną bendrą lyrišką nuotaiką. 
Štai pripuolamai parinktas laiškutis, kalbąs apie jo gamtos studijas ir 
siųstas poniai von Stein: 

Liepos 10 d. (1786 m.) 

„Daugiausia dabar mane džiugina mokslas apie augalus, kuris 
mane persekioja... Visa tai man užsimeta, aš apie tai nė nemąstau, tai 
savaime mane pasitinka ir begalinė (gamtos) karalystė susiprastina 
mano sieloj, kad aš tuoj galiu išskaityti sunkiausią uždavinį. 

Kad aš su kuo nors galėčiau pasidalinti žvilgsniu ir džiaugsmu! 
Bet tai negalima. Ir tai nėra joks sapnas, jokia fantazija; tai yra pažinimas 
formos, kuriomis gamta lyg visada tik žaidžia ir žaisdama pagamina 
visokeriopą gyvenimą. Jei turėčiau aš laiko trumpame gyvenimo tarpe, 
aš tai išdrįsčiau išplėsti į visas gamtos sritis - į visą jos karalystę. 

„Dabar lik sveika, mieliausia, vienintele, kuriai visa mano siela gali 
atsiskleisti ir atsiduoti! Aš džiaugiuosi tavo meile ir jaučiu iš to paramą 
visiems būsimiems laikams...“ 

Tokių laiškų buvo keli šimtai, ir visi tokie, net tie, kurie rašyti 
svetima kalba. Štai kaip jis rašo jai iš Hannoverio dvaro: 

„Brunswick, ce 18 d'Aoūt, 

Voyant ces caractėres barbares, etrangers i mon coeur. Ce fut un 
tout nouveau sentiment pour moi... O ma chėre, il m'est Presgue 
impossible de poursuivre ce jeu, ma plume n'obėit gu“ regret, et ce 
n'est gu'avec peine gue je traduis, gu je travestis les sentiments 
originaux de mon coeui. Je ne sens mon existence gue par toi; tu m'a 
appris a aimer moi-mėme, tu m'as donnė une pa trie, une langue, un 
stile, et je finirais par t'ecriri des phrases. Cependant je poursuivrai; 
car s jamais je pourrais apprendre cette langue... ce sera par toi...“? 

Goethe skundžiasi, savo jausmų nemokąs reikšti svetima kalba. Bet 
skaitydamas tuos laiškus tokio įspūdžio nesusidarai. Prancūzų kalba 
jis naudojosi taip gerai, lyg visuomet tik ja būtų rašęs. Ja jis laisvai 
prisipažino: „Non, mon amour pour toi n'est plus une passion, c'est 
une maladie, une maladie, gui m'est plus chėre gue la santė, la plus 
perfaite, et dont je ne veux pas gučrir““. Tai ne prancūzų kalba, ji tik 
prancūziškai skamba: čia pasireiškia pati jo prigimtis, „tikrasis viduj 
veikiąs pradas“, plaukiąs tiesiog iš tos milžiniškos gamtos jėgos, 
bendros visai žmonijai, taigi prabyla visuotinė žmonijos kalba. 
Susidarai įspūdį, kad Goethe's panaudoti vokiečių kalbos garsai ir 
ženklai maža reikšmingi, kad tik pripuolamai jiems teko garbė būti 
panaudotiems tokio visuotinio genijaus ir kad Goethe's „tikrasis vidaus 
veikimo pradas“ taip pat būtų galėjęs išlieti savo jausmus bet kokia 

kita kalba. Rodos, per daug nesistebėtume, jei kuriame savo kūriny 
Goethe prabiltų itališkai ar persiškai. Tokį įspūdį susidarė ir Heine, 
1824 m. buvęs Weimare. „Aš vos neprakalbinau jo graikiškai, bet 
pastebėjęs, kad jis ir vokiškai supranta, jam pasakojau vokiškai“. 
Panašų jausmą, kad bet kokia kalba jam lygiai įgimta, kaip savoji, turėjo 
ir pats Goethe, kaip paaiškėja iš jo pasisakymo apie „Hermann und 
Dorothea“: „Hermann und Dorothea“ yra beveik vienintelis iš mano 
didesnių kūrinių, kuris man suteikia džiaugsmo; aš niekada jo negaliu 
skaityti giliai neatjausdamas. Ypač aš jį mėgstu išverstą lotyniškai; jis 
man tada pasirodo žymesnis, lyg kad savo forma jis būtų grįžęs į savo 
pradžią“. Iš tų žodžių matyti, kad pradžia jis laikė klasikines kalbas, 
t. y. jose jam prabyla „tikrasis vidaus veikimo pradas“. 

Senatvėj, aplink nutilus pasaulio triukšmui, vienumoj, kur 
išviršiniai garsai nekliudo esmingajai vidaus kalbai, Goethe vienodai 
suprato ir germanų, ir romanų, ir slavų, net arabų ir kinų kalbomis 
reiškiamus jausmus. Lygiai artima jam buvo kūryba ir tų tautų, kurių 
kalbos jis nebuvo girdėjęs nė garso, nematęs nė vienos spausdintos 
raidės, tautų nuo Themses iki Indus ir nuo „Olimpo ligi Baltijos jūros“. 
Tas tautas vienijo ta pati poezija. „Ramiai pasvarsčius man dažnai labai 
nuostabu pasirodo, kad liaudies dainomis taip labai gėrimasi ir jas 
taip aukštai keliama. Yra tik viena poezija, - tvirtina jis 1828 m. 
pasirodžius lietuviškų dainų rinkiniui. O dar 1827 m. jis buvo pabrė- 
žęs: - Aš vis geriau matau, kad poezija yra bendras žmonijos turtas... 
Todėl aš mielai apsižiūriu svetimose tautose... Nacionalinė literatūra 
dabar nedaug pasako, pasaulinės literatūros epochai jau atėjo laikas“. 
Taigi jam yra svarbu jausti visuotinį Žmonijos genijų. Goethe ragina 
nepasilikti to besireiškiančio genijaus išorėj, nesitenkinti tik išvir- 
šinėmis jo ypatybėmis, bet siekti pačios esmės: „Mes neturime manyti, 
kad (esmė yra) kiniška, ar serbiška, ar (visa pasireiškė) Calderėne, ar 
Nibelunguose.“ Kaip jau aiškėja iš pacituoto jo posakio apie „Hermann 
und Dorothea“ ,jo manymu, tai esmei artimiausi, geriausiai ją perduodą 
graikai: „Jausdami reikalą ko nors pavyzdinga, mes visada turime grįžti 
pas senuosius graikus.“ 

Žmonijos prokalbė - širdies kalba, anksčiau už Goethe žinojo ir 
kiti, pvz., Herderis. Bet jie buvo daugiausia teoretikai, geriausiu atveju 
mokėję jos gramatikos elementariausias taisykles, o Goethe ja laisvai 
naudojosi. 

Kad vokiečių kalba tarsi Goethe'ei buvo tik pripuolamai skirta, 
turinti tik momentinės reikšmės, matyti ir iš jo didelio sugebėjimo 
pavartoti savo tautai ir savo laikams svetimas eiliavimo formas. Jis 
laisvai naudojasi, pvz., vidurinių amžių „Nibelungenstrophe“, ir 
Hanso Sachso „Knittelverse“, ir subtiliais graikų metrais, ir romanų 
tercinomis, stancais ir ritorneliais, net Oriento gazeliais. 

Norint susekti žmogaus esminguosius bruožus, jį reikia tirti 
nerūpestingoj, plepioj jaunystėj ir kritiškumo varžtus į šalį padėjusioj 
senatvėj. Mes žinome, kad jaunystėj Goethe's širdis suvaitojo verteriš- 
kai. Lygiai taip, t. y. lyriškai, Goethe paskutinį kartą prabilo į pasaulį, 
tardamas Eckermannui: „Po žinomų įsivaizduotų šešių tvėrimo dienų 
Dievas nieku būdu neatsidavė ramybei, tikriau jis dar nuolat veikia 
kaip pirmąją (dieną). Iš vientisinių elementų sudėti šitą nerangų pasaulį 
ir iš metų į metus leisti jam riedėti po saulės spindulius, tikrai, jam 
būtų buvę maža malonumo, jeigu jis nebūtų turėjęs plano ant šio 
materialinio pagrindo įkurti mokyklą dvasių pasauliui“. 

Taip tad iš karto mums į akis krintąs Goethe's kūrybos vispusišku- 
mas yra apgaulingas ir dėl to klaidinga manyti, kad savo jaunystėj jis 
buvęs dramatikas, paskui, nutilus jaunystės audrai, - epikas, kol 
pagaliau nuo gyvenimo išvargęs ir įskaudintas prabilo lyriškai. 

Iš visų Goethe esmingiausias yra lyrikas Goethe. 


Komentarai: 


'Mečiau aš reikalus visus. 

Valio! 

Todėl pasaulis nuostabus. 

Valio! (vok.) 

*Pamildavau kartais, nūn myliu tikrai!.. 

Gurkšnodavau kartais, geriu nūn mielai!.. 

Aš šokdavau kartais, džiaugiausi šokiu!.. 

Tad vėlei iš naujo jaučiuosi žvalus! (vok.) Aaa ads 

* Rugpjūčio 18 d. Akivaizdžiai barbariška kalba, svetima mano širdžiai. Tai visiškai 
naujas man jausmas. O mano brangioji, man beveik nepasiekiamas šis žaismas, mano 
rašysena tam nepaklūsta, ir aš apgailestauju, nes negaliu išreikšti savo jausmų, esančių 
mano širdyje. Aš nejaučiau savo gyvenimo prasmės, tu mane išmokei mylėti save ir 
pala man surasti stilių, kur iuo aš dabar galiu rašyti. Tačiau aš nepamnetu vilties 

ada nors išmokti šią kalbą... ir tai bus greitai... (pranc.) | . . 

*Ne, mano meilė tau nėra aistra, tai liga, liga, kuri man labai brangi ir nuo kurios 

man nepasiseks pagyti (pranc.). 


OUID DE NOCTF? 


KELIAS IR ETAPAI Į ŠIŲ DIENŲ DVASIOS 
KRIZĘ 


I. ORDO MUNDANUS 

Nesunku rasti savo kelio pradžią, nes beveik nėra istoriko, kuris 
neįžiūrėtų mūsų kultūros užuomazgos senovės graikuose. Jie ne tik 
išaiškino prigimtąjį kosmą, bet dar stengėsi suvokti mūsų būties paslaptis, 
susekti tuos nežinios kelius, kuriais keliauja žmonija. Tad jie galimu būdu 
mėgino suprasminti natūralųjį kosmą. Kadangi jame žmogui skyrė 
privileginę vietą, rūpestingai ugdė visas žmogiškąsias vertybes. Taip 
senovės graikas prigimtojo proto šviesa susekė Ordinem naturaliter 
humanumi ir savo daugialyte kūryba davė tikrą Sura mundanam. 


II. ORDO CHRISTIANUS 

Kristaus šviesa - nauja pažinimo saulė, kuri nušvietė prigimtojo kosmo 
santykius su antgamtiniu pasauliu ir nurodė jo vietą makrokosme. 
Pasikeitė tad graikų pasaulėvaizdis. Pasaulis nėra visą prasmę savyj 
sutelkianti visuma ir žmogus nebėra visų dalykų matas. Anas tėra 
bendros dieviškos kūrybos dalis, šis - nors amžinai laimei nužiūrėta, 
bet išganymo reikalinga būtybė. 

Apreiškimas apdovanojo žmogų pažinimo šaltiniu, kuris su prigimtuoju 
protu leido jam aiškiau už graikus suvokti tiesą. Dėl to krikščioniškieji 
viduriniai amžiai sugebėjo paryškinti nujautimo miglose tūnančią būties 
tvarką, išvesti didingą žinojimo piramidę ir tiksliau nustatyti vertybių 
gradaciją. Taip jie nustatė visus fenomenus apimantį Ordinemn naturaliter 
et supranaturaliter christianum ir sukūrė tikrą Surimam divinam. 


Ii. ORDO HUMANUS 
Tačiau neilgai žavėtasi tuo Ordine christiano. Daug kam atrodė per kukli 
žmogaus vieta žemę su dangumi jungiančioje tvarkoje ir per daug 

nuskriaustos žmogiškosios vertybės. Tas Ordo christianus esąs tik 
„pataikavimas Dievui“ ir „žmogaus skriaudimas“. Dėl to naujieji laikai 
nemanė ugdyti pirmatakų palikimo, o stojo į vis labiau aštrėjančią 
opoziciją, kol tarp jų atsivėrė bedugnė. Taip ir prasidėjo moderniojo 
žmogaus drama. 

Pirmiausia naujasis Žmogus nukreipė žvilgsnį nuo Dievo į save, o toliau 
ir iš visojį išleido iš savo akiračio. Taip, atitrūkęs nuo tikrojo gyvenimo 
Jis matė tik tai, kas buvo arti jo ir kas jam priklausė. Pagaliau, paveiktas 
senovės graikų pavyzdžio, ėmė save laikyti svarbiausia vertybe ir 
tikruoju dalykų matu. Statydamas save į centrą ir visa kita grupuodamas 
aplink save arba žemiau savęs, sudarė tam tikrą Ordinem humanum, 
kurio ašis gulstinė, priešinga Ordinis christiani ašiai, kuri, kaip siejanti 
žmogų su Dievu, buvo statmeninė. 

Šis pasukimas yra lemiamas reiškinys mūsų kultūroje. Visa, kas toliau 
eina, nuosekliai plaukia iš šito krypties pakeitimo. Čia raktas į naujųjų 
laikų dvasios istoriją. Tačiau ideologinė mūsų kultūros struktūra ne iš 
karto pakito, todėl ir šio sužmoginimo padariniai tik iš lėto paaiškėjo. 
Galima konstatuoti net keletą periodų, laipsniškai vystančių fatalias 
to proceso pasekmes. 


1. Kova su METODU (XIV ir XV amžiai) 

Iškart ginčytasi beveik tik dėl formos ir metodo, dėl mąstymo ir rašymo 
lyties. Bet vėliau imta abejoti ir dėl turinio. Taip kova dėl metodo virto 
kova su Bažnyčia, teocentrizmo atstove par exellence. 


2. Kova SU ORGANIZACIJA (XVI amžius) 

Norint išardyti tvirčiausią teocentrizmo organizaciją - Bažnyčią, 
pabrėžiama „vidujinės krikščionybės“ reikšmė. Neigdama Ecclesiam 
visibilem, reformacija pakerta organizacinį teocentrizmo pajėgumą. 
Kartu ji atpalaiduoja nuo teocentrizmo didelius gyvenimo plotus. Taip 
prasideda laipsniškas gyvenimo suautonominimas. Kultūra vis daugiau 
tolsta nuo religijos. Reformacijai pavyksta atitraukti beveik pusę 
Europos nuo stipriausios teocentrizmo saugotojos, taip lig šiol religiškai 
vieningi Vakarai suskaldomi. 


3. Kova SU TikĖjiMU (XVII ir XVIII amžiai) 
Susilpninus organizaciją, kėsinamasi į patį tikėjimą. Dievas dar 
nejudinamas, bet apibrėžiamas taip, kad lieka be reikšmės gyvenimui. 

Tikėti nebūtina, nes mokslas žada išaiškinti visas paslaptis ir žmogų 
padaryti laimingą ir be tikėjimo. Dabar kultūra stojo į religijos opoziciją 
ir toliau gyvena savo gyvenimą. Prancūzų revoliucija ir išorėje 
likviduoja tai, nuo ko mintyse seniai atsisakyta. 


4. Kova su Dizvu (XIX ir XX amžiai) 

Kovai su tikėjimu paspartinti XIX a. puola dvasią apskritai ir pašalina 
iš Dievo sąvokos krikščioniškąjį turinį. Juo „mažesnis darosi Dievas“, 
juo didesnis auga žmogus. Ryškiausias antropocentrizmo atstovas 
XIX a. - individualizmas. Jo Summa humana modernieji laikai vainikavo 
antropocentrizmą. Individas skelbiamas nepriklausomu nuo bet kurios 
aukštesnės esybės, jam priskiriama nelygstama reikšmė. Liberalizmas, 
žymiausias individualizmo realizatorius, priveda prie paskutinės 
antropocentrizmo grandies - prie reliatyvizmo, kuris paneigia 
Absoliutą ir supraindividualines normas. Dėl to nebekalbama apie 
Dievą, bet prieš Dievą. Kultūra nebepasitenkina atsiskyrusi nuo 
religijos, ji stoja į kovą su ja (Kulturkampf). Norėdamas išvengti senojo 
Dievo poveikio, antropocentrizmas Jo vietoje sukuria savuosius. Dievo 
pakaitais siūlo: mokslą, meną, kultūrą apskritai, klasę, tautą, rasę, 
valstybę ir t. t. Dabar antropocentrinis humanizmas, neapsunkintas 
ankstybesnėmis grumtynėmis su teocentrizmu, ketina integraliai 
realizuoti žmogiškąsias vertybes. 

Nors šiandien ašies sukimas baigtas, tačiau žmonija nesijaučia 
laimingesnė. Didysis karas, pokariniai sukrėtimai ir negalavimai jai 
neleidžia džiaugtis savo laimėjimais. Bet atgal kelio jai nėra. Ji ima 
blaškytis, reiškiasi krizė. Iš desperacijos draskomas tiek žadėjęs ir taip 
mažai tesėjęs homocentrizmas. Iš naujo ilgimasi absoliuto. Žmonijos 
orbitoje vėl iškyla Bažnyčia. Bet ar katalikai šią lemiamą valandą stovės 
savo pašaukimo aukštumoje? 


I. KOVA SU METODU 
(XIV ir XV amžiai) 


ATSISVEIKINIMAS SU VIDURINIAIS AMŽIAIS 

Viduriniais amžiais gyvenimo prasmė ir esmė glūdėjo anapus mūsų 
žemės. Ten mes keliavome Bažnyčios nurodytais keliais. Suprantama 
dėl to, kad mokslų viršūnė buvo teologija ir kad scholastika laikė sau 

garbe eiti jai padėti. Šitiems laikams buvo įgimta viską suprasti iš 
teologijos požiūrio ir viską vertinti iš aukščiau. 

Tačiau gana anksti buvo suabejota tikrumu tų formulių, kuriomis 
Bažnyčia buvo apibrėžusi teocentrinio pasaulio koncepciją. Taip mes 
aptinkame dar IX amžiuje pažiūrų, išsiveržiančių iš krikščioniško 
mąstymo. Tokiu pat palinkimu pasižymėjo ir Bernardas Chartrietis, 
kuris platonišku idealizmu stengėsi suprasminti pasaulį. Kitas toks 
senovės dvasios židinys buvo Orleansas, apie kurį buvo sakoma, kad 
jis dėl savo antikės dievų garbinimo dar nuklysiąs nuo kelio į rojų. 
Wilgradas Ravennietis skelbė, reikią daugiau tikėti pagoniškais poetais 
negu Bažnyčios mokslu, ir net gyvybę paaukojo tokioms savo pažiū- 
roms. Tokio pat likimo susilaukė Abelardo racionalizmo pagautas ir 
asketiško doktrinarizmo sukurstytas Arnoldas Brescietis. 

Ko šie pripuolamai veikdami siekė, tą didesniu mastu - nors ir prieš 
savo norą realizavo Kryžiaus karai. Jie taip plačiai suvedė krikščionis 
su kitu, daugeliu atžvilgių juos pralenkiančiu, pasauliu, kad ne vienas 
pradėjo abejoti savo idėjų tikrumu. Kai tie karai vis labiau išsigimė į 
nuotykių keliones ir pelningas ekspedicijas, pradėta abejoti ne tik jų 
etiškumu, bet ir juos sukėlusių idėjų kilnumu. 

Dar daugiau simpatijų Bažnyčia nustojo savo teismais, o ypač 
inkvizicija, kurios praktika dažnai pralenkdavo net aniems laikams 
įprastą kietumą ir ne kartą skaudžiai apsiriko. 

Kitas griovikas — miestas. Jo turtai gerokai demoralizuodavo mies- 
tiečius ir palankiai nuteikė juos naujoms, iš svetimų kultūrų atplaukian- 
čioms, idėjoms. Laikydami tikėjimą esmingu nykstančio feodalizmo 
elementu, ne vienas tikėjosi pamažu susidarant naują urbanistinę kultū- 
rą -jau be Bažnyčios. Taip miestai virsdavo skepticizmo židiniais. 

Prie vidurinių amžių griovimo yra prisidėjęs ir besivystąs naciona- 
lizmas. Ne viena tauta išsiveržė iš universalios Bažnyčios globos, tuo 
tikėdamasi įgyti daugiau savarankiškumo. Tokia emancipacija - atsi- 
minkime Pilypo IV ir Liudviko Bavariečio kovas su Roma - žymiai 
susiaurino Bažnyčios poveikio sferą. 

Smūgį senam pasaulėvaizdžiui sudavė ir naujų žemių atradimas. Lig 
šiol savo orbitoj saugiai besijaučiąs krikščionis turėjo įsitikinti, kad už krikš- 
čionybės ribų yra dar begalės žemių. Ten verždamasis jis neretai išsivaduo- 
davo ir išjos idėjų. Tai būdavo juo lengviau, kad ir svetimuose žemynuose 
rado kilnių, savo asmenybę be krikščionybės formavusių žmonių. 

Tos pačios kelionės jį įtikino senojo ptolemėjiškojo pasaulėvaizdžio 
klaidingumu. O kadangi Bažnyčios atstovų daugumas jo laikėsi, 
susidarė nuomonė, kad jos mokslas esąs iš viso netikras. 

Bet nereikėjo nė kitur vykti savo tikėjimo prarasti; tai buvo galima 
ir čia pat, kaip rodo, pvz., Friedricho II pavyzdys. Išaugęs graikų ir 
arabų veikiamas, artimai draugaudamas su žydais ir saracėnais, jis, 
gyvendamas netoli Romos, tapo skeptiku ir net ateistu. Jam priskiriamas 
pasakymas, kad Mozė, Kristus ir Mahometas - didžiausi apgavikai iš 
visų gyvenusiųjų. Jis, sakoma, net parašęs knygą ta tema „De tribus 
impostoribus“. Vienam arabų kunigaikščiui, paklaususiam jo, ką reiškia 
kunigo iškeliama monstrancija, atsakęs: „Kunigai išsigalvojo, tai esąs 
mūsų Dievas“. Bet jeigu tie jam priskiriami žodžiai ir nebūtų pilnai 
istoriški, jie vis dėlto atvaizduoja tą atmosferą, kurioje ne jis vienas 
gyveno. 

Skepticizmas tuomet viešpatavo ir ne vieno filosofo galvoje, kaip 
rodo nominalizmas. Iškilęs dar XII a., jis XIV a. - sakykime, Wilhelmo 
Ockhamiečio raštuose - pasirodė dar aštresnėm formom: bendrosios 
sąvokos, egzistuojančios nei ante rem nei in re, o tik post rem. Dar dau- 
giau -jos tesančios pro re, t. y. tik paprasti vardai - vocalia, termini, - tik 
patogios priemonės mąstymui palengvinti, bet neturinčios realios 
egzistencijos — universalia sunt nomina. Tuo nominalizmas mąstymą 
pavertė žaidimu logikos kategorijomis. Įsigalėjo tendencija mikliu 
terminų žongliravimu įveikti problemas. Būdingas šiuo atžvilgiu yra 
Simonui Tourniečiui priskiriamas pasakymas, kuriuo jis baigęs vieną 
savo paskaitų: „O Jėzuli, Jėzuli! Kiek aš šia savo paskaita... sustiprinau 
tavo mokslą! Bet jeigu aš būčiau tavo priešas, aš kovai su tavim rasčiau 
dar stipresnių argumentų!“ 

Tvirtindamas bendras sąvokas neturint daiktuose jokio realumo, 
Wilhelmas Ockhamietis vedė prie iracionalumo ir agnosticizmo. Visa, 
kas tiesiogiai negali būti patiriama, esąs tikėjimo dalykas. Dievas esąs 
nepažįstamas; nesą galima iš Dievo sąvokos spręsti apie Jo buvimą. Ir 
vienos pirmos priežasties buvimo nesą galima įrodyti. Šv. Trejybė, Dievo 
įsikūnijimas ir sielos nemarumas negali būti logiško įrodymo objektai. 

Šitokios pažiūros išardė scholastiniu mąstymu sukurtus dvasios 
rūmus ir mirtinai sužaloja vidurinius amžius. Nors su jomis ir buvo 
kovota, bet jos pamažu taip pagrindinai sunaikino senąjį dvasios 
pasaulį, kad ilgainiui radosi tuščios vietos naujajam. Taigi šis ginčas 

dėl universalijų nebuvo tik koks dialektinis žaidimas; čia individualis- 
tinė pasaulėžiūra rungėsi su universalistine — ir laimėjo. 

Nėra abejonės, kad ir perdėjimas vidurinių amžių tendencijos sukėlė 
pasipriešinimą. Kilnu, kad viduramžių žmogus, šv. Augustino formule, 
troško pažinti Dievą ir sielą: Deum et animam scire cupio. Nihilne plus? 
Nihilomnino! Bet tame troškime slėpėsi ir pavojus apleisti ir net skriausti 
Žmogaus prigimties jėgas. Ne vienas asketas ir mistikas tuomet stygas 
pertempė. Dėl to ir kilo pasipriešinimas tokiam „pataikavimui Dievui 
ir niekinimui žmogaus“. 

Vienu žvilgsniu apimdami vidurinių amžių pasaulį XIV a., kons- 
tatuojame nesulaikomą jo irimą. Žemėvaizdis tiek keičiasi, pasau- 
lėvaizdis tiek praturtinamas, kad gresia pavojus ir viešpataujančiai 
pasaulėžiūrai. Senasis feodališkai teocentrinis junginys buvo nustojęs 
savo natūralinio pamato. Taigi teocentrizmas grįžti nebegalėjo, bet taip 
pat neturėjo prie ko šlietis, nes dar nebuvo išsikristalizavusi naujoji 
sociologinė struktūra. 

Vidurinių amžių irimas yra natūralus reiškinys. Nesunku pastebėti 
šį pasaulį iki XIII a. buvus žemesnio civilizacijos ir kultūros lygio, nuo 
kurio pakilti buvo ne tik žmogaus teisė, bet ir priedermė. Dėl to niekas 
nesistebės, kad žmogus veržėsi į naujus akiračius. Klydo tik tie, kurie 
manė esant teocentrizmą esmiškai surištą su žemesniu egzistencijos 
standartu, ir dėl to, išsivaduodami iš civilizacinio vidurinių amžių 
primityvumo, atsisveikino ir su teocentrizmui atstovaujančia Bažnyčia. 
Tokiu reikšmingu istorijos momentu daug kas pamiršo, kad Bažnyčia, 
vykdydama savo misiją, remiasi laiko sąlygomis, pasinaudodama 
jomis, kol naujos aplinkybės nepagamins tobulesnių. Šito konstatavimo 
tikrumo nesugriauna nevykęs pavyzdys tų Bažnyčios atstovų, kurie 
nepajėgė suprasti išviršinių sąlygų atsitiktinumo ir dėl to vis dar laikėsi 
pasenusių formų, nors jau buvo galima naudotis naujesnėmis ir 
tobulesnėmis. 


RENESANSAS SU HUMANIZMU 

Juo labiau krito Bažnyčios autoritetaš ir bluko jos skelbiama Dievo 
idėja, juo labiau kilo žmogus. Šis lig šiol gyvenęs teocentriškai 
orientuotame pasaulyje pamažu pradėjo galvoti antropocentriškai, t. y. 
į savo mąstymo ir veikimo centrą nebestatė Dievo, bet save. Anksčiau 
su pagarba nusilenkęs aukštesniam principui, dabar išdidžiai išsitiesia. 

Pirmiausia tik pabrėžia savo vertę, bet toliau Dievą nustumia ir pagaliau 
pats užima Jo vietą. 

Taip mes girdime dar XIV a. Manetti tvirtinant: „Žmogus savo tikslą 
turi savyje, o ne Dievuje“. Pontano išdidžiai taria: „Aš pats save su- 
tvėriau“,o Leone Battista Alberti yra tikras, kad „žmonės savo jėgomis 
viską gali, jei tik nori“. 

Šis žmogaus pabrėžimas tiek charakteringas pirmiems šimtmečiams 
po vidurinių amžių, kad Burckhardtas gali tvirtinti, jog individas šiuo 
laikotarpiu save atradęs. Žmogus kaskart labiau nustojęs pažinti tiesą 
ir joje mirti, o ėmęs siekti grožio ir jame gyventi. Jis ėmęs save laikyti į 
Dievą panašia, kūrybiška esybe. Iš naujo suskamba Sofoklio žodis: 
„Daug yra didingo, bet nėra nieko didingesnio už žmogų“, kuris vėl 
laikomas „viso ko centru ir matu“. 

Taigi į kūrėjo vietą pasistumia jo kūrinys: teocentrišką pasaulėvaizdį 
pakeičia antropocentriškas. Dangus jau ne taip žavi žmogų; jo vieton 
aukština žemę. Pasaulis ir gyvenimas jame nebėra misterija, bet pačių 
žmonių sukurta ir jų valdoma racionali tikrovė. 

Savo pirmavaizdį naujoji žmonija rado antikiniame pasaulyje, 
graikuose ir romėnuose. Prasidėjo knisimasis į senojo pasaulio turtus, 
jų aukštinimas ir pervertinimas. Siekiama viską atnaujinti pagal antikinę 
senovę. Išaušo renesansas su humanizmu. 

Tiesa, tai ne pirmas kartas, kad klasiškoji senovė tapo vakarų priimta, 
tačiau šį kartą pasisavinimas vyko kitoje plotmėje. Anksčiau dar buvo 
bandoma priimamas gėrybes suderinti su krikščioniškąja pasaulėžiūra, 
bet dabar grožėjimasis senovės kūriniais virto susižavėjimu antikės 
kultūros idealais. 

Žmonijos švietimas, plėtojimas žmogaus gabumų pagal senovės 
klasikų mokslą esmingai skyrėsi nuo krikščioniškojo auklėjimo. 
Daugumas vėlybesnių humanistų nebeturėjo jokių ryšių su krikščio- 
nybe; įvyko persilaužimas su praeitimi ir buvo stengiamasi susidaryti 
grynai estetinę pasaulėžiūrą. Ja sekdamas žmogus nebeturėjo siekti ano 
pasaulio, bet pasilikti ištikimas savo žmogiškumui. Pagaliau buvo 
įsitikinta, kad senovė sukūrusi amžinas normas tiesai, didybei ir kilnu- 
mui pažinti, ir dėl to reiksią daryti, kas galima, kad vėl prasiveržtų tos 
skaidrios senosios versmės. 

Humanizmo pradų dar aptinkame Dante's kūryboje. Bet tai buvo 
daugiau formalių laimėjimų pritaikymas, nes kūrėjas ne tik kad dar 

priklausė viduriniams amžiams, bet buvo tipiškiausias jų atstovas. Jo 
„Divina Commedia“ - tikra ano laikotarpio enciklopedija. Jei dingtų 
visi dokumentai apie vidurinius amžius, tai būtų galima iš to vieno 
veikalo juos visus atstatyti. 

Nuo Dante's iki Petrarcos žingsnis, rodos, nedidelis, tačiau juodu 
gerokai skirtingi, nes Petrarca, savo idealu laikydamas Ciceroną, jau 
buvo prisigėręs antikės dvasios. Tiesa, jis formaliai dar priklausė 
Bažnyčiai, tačiau tai jam netrukdė eiti renesanso keliais. Taigi asmenybė 
jau suskilusi. 

Kur turėjo nuvesti tokia emancipacija, įsakmiai rodė Petrarcos 
mokinio Boccacci kūryba, kurioje džiūgauja meilė ir triumfuoja kūnas. 

Centrai, kur formaliniais naujojo mokslo metodais daugiausia 
pasinaudota, buvo Florencija ir Roma. 

Florencijoje klestėjo Medici ir jų brolija. Nebegalėdami susižavėti 
scholastika, geriau sakant, gana išsigimusiais jos metodais, florentiečiai 
įsikūrė akademiją, kurioje buvo sukrikščioninamas Platonas, panašiai 
kaip anksčiau Aristotelis, nes šio judėjimo vadovai nemanė atsisakyti 
krikščionybės. Taip, sakykime, Giovanni Pico della Mirandola, vienas 
genialiausių renesansininkų, viename rašte scholastams leidžia prabilti 
šiais žodžiais: „Mes gyvensime amžinai. Tiesa, ne tose mokyklose, kur 
karščiuojamasi dėl tuščių skiemenų... bet išminčių rateliuose, kur 
nagrinėjamos gilesnių dieviškų bei žmogiškų dalykų priežastys“. Gal 
dar būdingesnis šis jo tvirtinimas: philosophia veritatem guaerit, Hheologia 
invenit, religio possidet. Ne kitaip galvojo ir jo brolėnas Francesco Pico 
tardamas: „Kas nedrįstų prieš Platoną pastatyti Augustiną, o prieš 
Aristotelį - Tomą ir Albertą su Scotu? Kas norėtų duoti... Demostenui 
pirmenybę prieš Izaiją?“ 

Panašiai galvojo ir Roma. Žinoma, ne mažiau kaip dešimt popiežių, 
nesibaidžiusių į Bažnyčios vainiką įpinti ir renesanso žiedų. 

Ar rasime naujaisiais laikais labiau išmokslintą vyrą ir elegantiškesnį 
rašytoją kaip Pijų II? Bet jis nemanė gundyti tikinčiųjų senovės 
pagonybe, kurios vertė jam gerai buvo žinoma. O Julijus II, trokšdamas 
Bažnyčią ir Romą išaukštinti nauju menu, Šventąjį Sostą padarė 
pirmuoju mecenatu pasaulyje. Jo menininkus su genialiaisiais Rafaeliu 
ir Michelangelu priešakyje globojo ir jo įpėdinis Leonas X. Tiek jis 
subūrė mokslininkų, tiek išleido pinigų savo menininkams, jog krikš- 
čionybės centras virto kartu ir renesanso centru. 

Ispanijoje kardinolas Ximenezas tais naujais pagrindais (Alcaloje) 
net universitetą įkūrė, kurio pasididžiavimas yra Šventojo Rašto išlei- 
dimas įvairiomis kalbomis. Kitas kardinolas, Wolsey, priglaudė huma- 
nizmą Anglijoje. Jo įpėdinis lordo kanclerio vietoje Tomas More'as dar 
garbingiau sujungė krikščionybę su humanizmu. Aktingą dalyvavimą 
humanistų kūryboje jis puikiai mokėjo suderinti su giliu religingumu. 

Taigi visur tas pats: akcija prieš vidurinius amžius tebuvo daugiau- 
sia kova dėl formos ir metodo. Čia daug kam rūpėjo vien platoniška 
mąstymo lytis ir n0vuni dicendi genus, o ne turinys. Tai daugiausia tebuvo 
disputų klausimas - Platonas ar Aristotelis? Ciceroniška elegancija ar 
scholastinė precizija, bet ne pasaulėžiūrų kova. Tačiau tai jaunesniųjų 
humanistų nesužavėjo. Jie visai neketino įvilkti vidurinių amžių į dar 
labiau gundantį apdarą. 

Šis dvilypumas itin ryškiai atsispindi vokiečių humanistuose. Čia 
mes matome tokį Agricolą, tvirtinantį, kad tik dorai nekenkiančios 
literatūros studijos esančios naudingos. Bet toliau pastebime abejonių 
graužiamą, tarp dviejų frontų skeptiškai ir ironiškai besiblaškantį, dėl 
senosios pasaulėžiūros nesidraskantį, su nauju pasauliu susimerkusį 
Erazmą ir pagaliau teocentrizmą aitriai puolantį Huteną. Tiejaunesnieji 
humanistai, laikydami stipriausiu pasaulėžiūros ramsčiu Bažnyčią, 
prieš ją ir nukreipė aštriausius savo ginklus. 

Į jų kelią įstojo ir Rabelais. Jo kūrinyje „Gargantua et Pantagruel" 
literatai galutinai atsisveikina su viduriniais amžiais. Būdingas tas 
užrašas ant jo aprašomos telemitų abatijos, kur vyrai ir moterys susi- 
tinka renesansiškam vienuoliškumui ugdyti - „Daryk, kas tau patinka“. 
Nūn žmogus pats sau leidžia įstatymus. 

Bet Vokietija su Prancūzija nėra vienintelis pavyzdys, tik vienas 
ryškesnių, nes tas pats darėsi ir centruose - Florencijoje ir Romoje. Taip, 
sakykime, Valla, kurį laiką buvęs Mikalojaus V sekretorium, kėsinosi į 
Šventojo Rašto autoritetą, o kiti, sakykime, Pietro Pomponazzi, net neigė 
sielos nemarumą. Gelbėdamas savo ir savo gausingų pasekėjų situaciją, 
iš naujo iškėlė vad. dvigubos teisės aksiomą. Jis tvirtina, kad, kas pagal 
filosofiją gali būti tikra, pagal tikėjimą gali būti ir netikra, ir atvirkščiai. 

Roma ilgai nesiryžo rimčiau sudrausti tokių ardytojų. Tuo kalta ne 
tik popiežių tolerancija, bet ir ne vieno išjų renesanso patogumais supa- 
ralyžiuotas gyvenimas. Ar tat nuostabu, kad atsirado tokių Savonarolių, 
pasiryžusių savo pašaukimą pamiršusius kardu ir ugnimi pamokyti, 

ir kad šiame baisiame aistrų ir asketikos išsiveržime tie reformatoriai 
patys žuvo ant to laužo, kurį ruošė kitiems? 

Iš krikščionybės globos pamažu išsivadavo ir kitos sritys, kaip, 
sakykime, politika, kurios autonomiją nuo moralės skelbė Machiavelli. 
Savo knygoje „Il Principe“ jis rašo: „Valstybės gerovei viskas esą leistina, 
net ir nepaisyti krikščioniškos moralės“. „Krikščioniškoji religija, - rašė 
jis, - moko tik kęsti, kentėti“. Ji tik silpninanti pasaulį. Apskritai didžiau- 
siu gėriu ji laikanti „nusižeminimą, panieką ir neapykantą viso to, kas 
žmogiška, o tuo tarpu senovės žmonės gėrėjosi dvasios didingumu, 
kūno stiprumu...“ 

Machiavelli siūlomoji politika atsisako krikščionybės ir grįžta į jos 
moralės nevaržomą senovę, tiksliau sakant, į senąją Romą, iš kurios 
valdymo metodų jam labiausia imponavo kumštis ir lapės gudrumas. 
Taigi Machiavelli, pats metęs krikščioniškąjį pasaulį, ragino ir valdovus, 
ir kitus šviesius žmones iš jo emigruoti, taip duodamas ženklą vis labiau 
plintančiai kovai su Kristumi ir jo mokslu. 


II. KOVA SU ORGANIZACIJA 
(XVI amžius) 


REFORMACIJA 

Ta kova galėjo pavykti, nes jaunesnysis humanizmas jau gerokai 
buvo pagraužęs dogmatinius ir kitus Bažnyčios pagrindus. Tai juo 
skaudžiau atsiliepė Bažnyčiai, kad apskritai jos pozicija buvo ne pati 
tvirčiausia. Kai dar visoks įsišaknijęs supasaulėjimas šaukte šaukėsi 
reformos in capite eh membris, katastrofa buvo neišvengiama. Ji artinosi 
juo greičiau, juo labiau patiems Bažnyčios vairuotojams nevyko įvesti 
reikšmingesnių pagerinimų. Tokis silpnumas tik dar labiau padrąsino 
Wiklifo, Huso ir kitų sąjūdžius. 

Tiesa, tokiame pilkame ir vietomis net juodame fone sužibo ir 
skaisčių šviesulių, atsiminkime tik mistikus: Italijos didžiąsias Kotrynas, 
vokiečių dominikonų trijulę - Eckhartą, Seuse ir Taulerį, olandų 
Ruysbroecką ir jo srove plaukiančius, „antrąją pasaulio Bibliją“ — 
Kristaus sekimą - išugdžiusius brolius. 

Tačiau nė šita šviesa nepajėgė nugalėti visų šešėlių, kurių, deja, 
netrūko nė Romos kurijoje. Ten nepotizmas ir kitokios dėmės ir toliau 

žemino popiežiaus autoritetą. Bet — taip sušuko į sostą įžengęs Leo- 
nas X - „Kodėl nesinaudoti popiežyste, kad Dievas ją davė?“ Supran- 
tama, kad tas pats medičiškai linksmai išaugęs popiežius su šypsena 
sutiko žinią apie sukilusį Lutherį. 

Šis atkeršijo už visus lig šiol bandžiusius reformuoti Bažnyčią, aiškiai 
su ja skirdamasis. Taip antropocentrizmas pasiekė antrą savo stadiją — 
kovą su organizacija, su pačia Bažnyčia. Net ir tariamieji tos vad. refor- 
macijos laimėjimai, kaip antai, didesnis pabrėžimas „vidujinės krikščio- 
nybės“ ją tik silpnino, nes, gerokai paneigdami liturginių apeigų ir formų 
reikšmę, jie kėsinosi į viešąsias Bažnyčios funkcijas ir visuomeniškumą. 
Prieš Bažnyčios saugomą objektyvų religijos turinį Lutheris pastatė 
asmenišką Dievo išgyvenimą, subjektyvų patyrimą, taip atidarydamas 
humanizme išaugusiam individualizmui vartus į pačias kilniausias sritis. 

Toliau atmesdamas sakramentų misteriškumą, t. y. atimdamas iš jų 
antgamtinį pobūdį, Lutheris skynė kelią racionaliam supratimui ne tik 
jų, betir kitų dogmų, ir paties Kristaus. Taip jis religijoje praskina kelią 
racionalizmui, kuris kaskart labiau stiprėja, kol pagaliau apšvietos 
gadynėje pilnai pražydi. 

Tai jam juo labiau pavyko, kad Lutherio „Ecclesiae visibilis“ 
neigimas iš Bažnyčios poveikio buvo išskyręs visuomeninę-politinę ir 
socialinę-ekonominę sritis, kurias atidavė žmogaus jėgoms tvarkyti. 
Jos darosi autonomiškos, ima gyventi pagal savo dėsnius. Taip tik dar 
labiau pagilinta renesanse pasireiškusi sekuliarizacija. Ši puikiai tarpo 
dar ir dėl to, kad iš Bažnyčios paveržtas kompetencijas Lutheris atidavė 
pasaulinei valdžiai - kunigaikščiams, kuriems visai paranku Bažnyčios 
sąskaita ir toliau plėsti savo įtaką. Taip Wittenbergo magistras tapo 
politiško absoliutizmo rėmėju. 

Toliau šiai akcijai pavyko atitraukti beveik pusę Europos nuo Baž- 
nyčios. Vakarų pasaulis konfesiškai susiskaldė. Atsivėrė žaizda, iš ku- 
rios jau keturi amžiai nesustabdomai teka Europos sveikiausias kraujas. 

Taigi Lutheris į istoriją įsirašė kaip plėtėjas individualizmo, racio- 
nalizmo, sekuliarizacijos ir valstybės visagalybės. Nesunku suprasti, 
kiek laimėjo antropocentrizmas iš šitos tikrai istorinės figūros. 


TRIDENTINO SANTARYBA 
Ši Santaryba iš esmės nėra tiek reakcija prieš Lutherio ir jo vienminčių 


akciją, kiek tęsinys dar prieš Wittenbergo revoliuciją prasidėjusios 

Bažnyčios vidaus reformos. Tik gaila, kad ne anksčiau pasiryžta 
energingiau apsivalyti, kad tarsi Lutheris katalikams įspraudė į ranką 
tą geležinę šluotą, kuria jau seniai reikėjo iššluoti prišiukšlintus 
Bažnyčios kampus ir užkampius. 

Toji Santaryba bus bene reikšmingiausias iš visų konsiliarinių 
susirinkimų. Tiesa, ir jam nebepavyko visų ganomųjų surinkti į vieną 
avidę, tačiau Bažnyčios mokslas buvo aiškiai suformuluotas ir pradėta 
reforma. Ta nors negailestingai nudraskė nudžiūvusias šakas, tačiau 
sutvirtino patį medį. Prasidėjo religiškas ir doriškas atsinaujinimas, 
hierarchijos autoriteto stiprinimas, religiško subjektyvizmo silpninimas. 
Santaryba paskatino į darbą daugybę gabių mokslininkų. Užsimezgė 
naujos Šventojo Rašto studijos, patrologijos tyrimas, Bažnyčios istorijos 
nagrinėjimas, dogmatikos gvildenimas. Išeina į sceną Belarminas, 
Petavius, Bolland'as, Suarezas. Su jų ir jų vienminčių vardais yra susijęs 
ir scholastinės filosofijos suaktualinimas, ir metodų sumoderninimas. 
Tai jiems tiek pavyko, jog jų metafizika paveikė net protestantus. 

Kad Santaryba išugdė dar daugiau šventų žmonių, dar labiau kalba 
jos naudai: iškilo viena už kitą didingesnės religinės asmenybės. Iš jų, 
„kilusių į viršų kaip tirštas dulkių debesys“, išskirkime tik ispanus 
Teresę Avilietę su Jonu nuo Kryžiaus, italus Pilypą Neri su Karoliu 
Borroumeuni ir prancūzus Pranciškų Salezietį su Vincentu Pauliečiu. 
Jie kėlė vis naujų, Bažnyčios kelią it aukso dulkėmis nusėjančių sąjūdžių, 
ordinų ir kongregacijų, kurių priešakyje ėjo jėzuitai. 


JĖZUITŲ ORDINAS 

Ji į gyvenimą pašaukęs Ignacas Lojolietis yra kilęs iš aristokratų ir 
kaip toks paveldėjo vidurinių amžių riteriškąsias ir religiškąsias 
tradicijas. Prarastoms pozicijoms atgauti ir dar naujoms užkariauti, jam, 
klestinčios Ispanijos kariui, siūlosi dvasios kovai sukilninti kariški jo 
tėvynės metodai. Kadangi jam, fronto karininkui, dar trūko plačioms 
operacijoms vesti mokslo, jis pasiryžo dar lankyti generalinio štabo 
mokyklą - universitetą. Supratęs pasaulį nukrypstant nuo teocentrizo, 
pasiryžo užbėgti amžiams už akių - Dievui iš naujo laimėti jau į antro- 
pocentrizmo kelią besisukančią žmoniją. 

Jo ordinas - tai kariuomenė, kurios priešakyje stovi iki gyvos galvos 
išrinktas generolas. Kariai renkami labai atsargiai. Patenka tik patys 
gabieji, o talentai rūpestingai ugdomi. Kiekvienas narys skiriamas tik 

tiems darbams, kuriems labiausiai tinka. Kad turėtų laisvas rankas, 
jėzuitai nepririšami prie vienos vietos, nedėvi nuo kitų dvasiškių juos 
skiriančio apdaro, - nesirenka bendroms maldoms ir nesirūpina litur- 
giniu puošnumu Jesuita non cintat. Jie atsisako ir nuo vietų hierarchijoje. 
Tik vieno popiežiaus įsakymas gali priversti tokią vietą imti. Be kitų 
apžadų, jėzuitai prisiekia visišką paklusnumą savo vadovybei ir 
popiežiui. 

Kad jėzuitai laiku išėjo į areną, rodo jų pasisekimas. Baigiantis XVI a. 
jėzuitai darbavosi ne tik visuose katalikiškuose Europos kraštuose, bet 
dar Azijoje, Afrikoje ir Amerikoje. Nebuvo tokios žemos vietos, kur jie 
nebūtų nusileidę, ir tokių aukštybių, į kurias jie nebūtų pasistiebę; 
nebuvo mokslo, kurio jie neįveikė, nė kalbos, kurios neišmoko. 
Geriausiai jie jautėsi sakykloje, klausykloje ir katedroje. Todėl davė 
galingiausių pamokslininkų, psichologiškiausių sielos vadovų ir 
mylimiausių auklėtojų. 

Visa tai jėzuitai laimėjo savo taktika — duoti žmogui, kas, jų 
nuomone, jam teisingai priklauso. Taip jie išlygino tą balansą tarp 
žmogaus ir Dievo, kuris, jų supratimu, viduriniais amžiais per lengvai 
svėręs žmogiškas vertybes. Tai jiems atrodo juo svarbiau, juo ryškiau 
išsikristalizavo modernusis žmogus. Supratę, kad jam priklauso ateitis, 
prisitaikė prie jo privalumų ir net prie jo silpnybių. Jiems atrodo, kad 
antropocentrizmo pilnoje erdvėje kitaip elgtis nė nesą galima, o 
kylančias abejones ramino savo pasisekimu ir pritarimu šiaip jiems 
svetimų žmonių. Sakykime, ar buvo reikalas keisti savo dvasinį abitą, 
išgirdus, kad ir šitokį Bacono Verulamiečio pasakymą: „Pamatęs, ką 
šis ordinas nuveikia auklėjimo srityje tiek išmokslinime, tiek būdo 
ugdyme, prisimenu Agesilajaus apie Barnabazą ištartus žodžius: 
„Būdamas toks, koks esi, aš norėčiau, kad tu būtum vienas iš mūsų“. 


BAROKAS 

Bažnyčiai buvo gaila, kad antikės garbintojai ėmė pasaulinti kultūrą 
su menu. Buvo tada bandyta sustiprinti tuos organiškus saitus, kurie 
kultūrą sieja su religija. Ir čia į pagalbą atėjo jėzuitai, padėdami kurti 
vad. baroką, kurį geriausiai suprasime palygindami su gotika ir renesansu. 

Gotikas, išaugęs iš vidurinių amžių, atvaizdavo išsivadavimą nuo 
žemės ir pakilimą į Dievą, žmonijos pasistiebimą prie savo Kūrėjo. 
Todėl pirmaujamoji linija - kaip iš viso vidurinių amžių ašis — yra 

statmeninė. Ji veda iš žemės rūkų į dangaus giedrą, iš nuodėmių - į 
išganymą. Joje hierarchiškai yra sutvarkytos ne tik visos dvasinės, bet 
ir ekonominės, ir socialinės vertybės. Socialinėje santvarkoje ji kyla nuo 
valstiečio ir laisvo ūkininko per karius ir riterius prie feodalų ir baigiasi 
Karalių Karalium. Filosofijoje ji pradeda nuo primityviausių gyvių, iš 
kurių per gyvūnus veda prie žmogaus, prie angelų ir dar aukščiau, 
prie pat kilniausios Esybės. Statyboje ji atsiremia į grubius blokus, ant 
jų stato vis dailiau apdirbtus akmenis, kurie pagaliau lengvučiais 
akmenėliais šauna į dausas. Dante's „Divina Commedia“ - gotiko 
katedra, feodalinė santvarka, teologiškos bei filosofiškos „Summos“ — 
yra tik įvairus vienos dvasios įsikūnijimas. 

„Bet ši buvo gyva tik tol, kol Dievas buvo viso ko centras ir viršūnė. 
Žmogaus pretenzijoms iškilus, ašis buvo pasukta stačiu kampu. Todėl 
antropocentrizmo formulė yra žmogų su žmogumi siejanti gulstinė. Juk 
nebėra į ką kilti, beliko tik sieti vienodoje aukštumoje atsistojusiuosius. 

Homocentriškai orientuotam renesansui nebuvo sunku rasti savas 
principui išreikšti formas, nes jas jau buvo sukūręs antikės graikas. 
Dėl to iš naujo iškilo antikiškas paralelizmas su žeme. Boccacci 
„Žmogiškoji komedija“, Machiavelli traktatas apie kunigaikštį, Pico 
della Mirandolos kalba apie žmogaus didingumą yra gyvi vienu ir tuo 
pačiu žmogiškuoju horizontalizmu. 

Žinant tą esminį skirtumą tarp abiejų pasaulių, suprantama, kodėl 
toks Savonarola taip atkakliai kovojo prieš horizontalizmą. Bet žinant, 
kiek jau buvo suspėjęs įsigalėti antropocentrizmas, aišku, kad ne kitoks 
galėjo būti Savonarolos likimas. Bet kas dominikonui nepavyko, tas 
sekėsi jėzuitui, ir sekėsi dėl to, kad jo krikščioniškasis humanizmas 
buvo pritaikytas porenesansiniam žmogui. 

Iš esmės ir jėzuitas nepakeitė dominikono tikslo, bet jo siekė 
atsižvelgdamas į pasikeitusią žmogaus psichiką. Antropocentrizmo 
mokyklą perėjusiajam jėzuitas paliko jo kilnų žmogiškumą, traukė jam 
dangų į žemę ir padarė Dievą jo draugu. 

Taip išsidirbo naujas stilius - išreiškiąs tiek senąjį vertikalizmą, tiek 
naująjį horizontalizmą. Grafinė jo formulė yra toks statmuo, kuris 
kildamas dažnai linkteri, lyg prisimindamas pasaulį, ir kiekvieną naują 
kilimą pagrindžia nauja paralele su žeme. Jo ryškiausia figūra - kupolas. 

Kokia linija, tokia ir tematika. Dievas yra didžioji tema, bet joje 
labiau atsiskleidžia humaniškasis aspektas. Žmogus nebeišnyksta Die- 

vybėje, bet Dievas sąmoningai išgyvenamas žmoguje. Čia nėra nei 
vidurinių amžių „pataikavimo Dievui“, nei renesansiško „pataika- 
vimo žmogui“. 

Šis naujas stilius nukariavo visą Vakarų pasaulį. Tai paskutinis ryšys, 
sujungęs Vakarų Europą į vieną bendrą kultūros šeimą. Tai tikras 
katalikybės restauracijos vaikas, įkvėptas Tridentino Santarybos, 
išugdytas religijos genijų ir išauklėtas naujųjų ordinų. Bet tai nėra koks 
zakristijos anemikas, o tikras raudonskruostis, kuris gyvens daugiau 
kaip porą šimtų metų. 

Baroko meno tėvynė yra Roma. Ten kūrė Michelangelo, Tizianas, 
Correggio ir kiti. Joje jis menininkais, kaip, sakykime, Bernini ir 
Borromini, pasiekė ir savo viršūnę. Iš čia jis plečiasi į visas puses. 
Giliausias šaknis ar tik nebus įleidęs Ispanijoje, kuri nepaliesta nei 
homocentrinio humanizmo, nei reformacijos šiam sąjūdžiui davė savo 
plieno dvasią ir ugningą sielą. Tai paliudija jos menininkai, kaip Greco, 
Velasguezas, Zurbaranas arba Murillo, kuris vienas daugiau kaip šimtą 
kartų atvaizdavo Švenč. Panelę. Betjo Madona tai nėra eteriška būtybė, 
o pilnų formų moteris. Šiaurėje visą savo tautos geismą gyventi įkvėpė 
savo figūroms Rubensas. Beveik nėra renesanso siužeto, kurio jis savo 
teptuku nebūtu sukrikščioninęs, bet jam paliko visą - tik krikščioniškai 
orientuotą - gaivalingumą. Jo stambūs šventieji vos laikosi debesyse, 
jo šventosios gundo Amžinąjį Sužadėtinį tiek pat žavingai, kaip ir 
mažiau šventos jų seserys savo mylimuosius. 

Koks teptukas, tokia ir plunksna. Šalia Murillo ir Velasguezo atsistoja 
Lope de Vega su Calderonu. Lope de Vega savo kūriniuose išvaikščiojo 
žemę skersai ir išilgai, bet tas jo nesulaikė būti kartu ir bažnytinio 
tribunolo nariu. O Calderonas - ne tik dvaro kapelionas, bet ir salonų 
riteris, sugebėjęs šalia savo „ispaniško Fausto“ E! magico prodigioso 
sukurti dar keliasdešimt veikalų Švenč. Sakramentui pagarbinti. 

Ar imsime tat Ignaco Lojolos dvasios lavybas, ar Rubenso meilingus 
šventuosius, ar Lope de Vegos špaguotus donos mylėtojus ir Madonos 
gynėjus, ar pagaliau Michelangelo kupolą ant šv. Petro Bazilikos 
Romoje — tai tėra tik įvairios pareiškos vienos ir tos pačios dvasios, 
siekiančios dangaus, bet neapleidžiančios žemės. 

Taigi barokas nekovojo griežtu arba-arba, bet tenkinosi lipšniu ir-ir. 
Taip ir iš savo pusės sustiprino jau gerokai pašlijusį teocentrizmą, 
įkvėpdamas naujo religingumo Vakarų pasauliui. Šiam nesunku buvo 

atverti savo sielą, nes tokiam naujoviškam Dievo išgyvenimui jį jau 
buvo paruošusi Devotio moderna. 


DEvoTIO MODERNA 

Tai vienas iš tų sąjūdžių, bandžiusių dar prieš vad. reformą pagilinti 
religinį gyvenimą. Išėjęs XIV amžiaus gale iš to ratelio, kurį buvo 
Olandijoje subūręs Gerhardas Groote, pamažu apėmė Vakarus. Jį 
remdami augustiniečiai su fraterniečiais siekė viso religinio gyvenimo 
atnaujinimo. Tai pasiekti ypačiai tikėjosi įsigilinimu į Kristaus gyvenimą 
ir jo sekimu, kuris turėtų būti individualus. Dievo jie ieško ir randa savo 
sieloje, dėl to tikėjimas jiems visų pirma yra Dievo išgyvenimas savyje. 
Tiesa, jie neneigė viešo Bažnyčios vaidmens, bendro kulto reikšmės, bet 
jie su didesne aistra puolė į Dievą savo širdies gelmėse. Jose jie tikėjosi 
regėti visą Dievą, „ragauti“ Jį ir taip Jam statyti šventovę savyje. 

Toks vidujinis religingumas pagilino religinius jausmus ir savo 
dinamika sprogdino pasenusias formas ir zakristėjišką rutiną. Jis gręžė 
šulinius, iš kurių gaivino prieštridentinėje sausroje trokštančius 
tikinčiuosius. Jis praplėtė žmogaus sielą ligi pat dangaus, paįvairino 
Dievo regėjime niuansus, išbūrė iš sielos stygų negirdėtų tonų - nuo 
gūdžiausio nusiminimo netekus Dievo malonės iki beprotiško džiaugs- 
mo ragavus Jo saldumo. Tačiau, kita vertus, toks pavydus Dievo, o 
ypač Amžinojo Sužadėtinio, laukimas, neretai egoistiškas smaližia- 
vimas dangiškomis saldybėmis ne vieną tikinčiųjų atitraukė nuo mato- 
mosios Bažnyčios, vedė į ekskliuzyvizmą, o iš ten kartais ir į Bažnyčios 
opoziciją. To šio sąjūdžio ugdytojai, žinoma, nenorėjo. Visai ką kita 
skelbė klasiškas jų religingumo paminklas - Tomo Kempiečio „Imitatio 
Christi“. Tačiau augančio subjektyvizmo gadynėje jie daugelio jau 
nebepajėgė sulaikyti. 

Panašų vaidmenį vaidino ir antras religinio humanizmo ir indivi- 
dualizmo niuansas, Pranciškaus Saleziečio atstovaujamas. 

Jis, perėjęs humanizmo mokyklą, žinojo, kaip pavojinga religijoje 
pabrėžti tik Dievą, bet, patyręs žmogaus silpnybes, įsitikino, kad dar 
pavojingiau akcentuoti tik žmogų. Dėl to jis ir ėjo savo mokytojų 
(jėzuitų) nurodyta kryptimi. Tačiau jis buvo per daug savarankiškas, 
kad nebūtų ieškojęs savo kelio, kurį jam be jo humanizmo nurodė jo 
optimizmas, stoiškumas ir aristokratiškumas. Jis yra įsitikinęs, kad 
natūralios žmogaus pažinimo ir norėjimo jėgos yra pakankamai kilnios, 

kadjos, rimtai pasistengiant, pačios sėkmingai galinčios žengti išgany- 
mo keliu. Nereikią tad jėgas varginančio pasistiebimo. Žmogus tevysto 
jas gražioje pusiausvyroje, tepildo sąžiningai savo kasdienines pareigas, 
tada tiesiai žengsiąs į savo tikslą. O kur nuodėmės kankina, neliepia 
agere contra, o apeiti, kas per aukšta, ir tiltu nugalėti, kas per gilu. 

Tokiu didžiausio palankumo taikymu žmogui ir jo silpnybėms ir 
savo su kvietizmu draugaujančiu savęs raminimu bei Dievo laukimu 
Pranciškus Salezietis yra tikras humanizmo vaikas, nejučiomis pagilinąs 
antropocentrizmą ten, kur mano tarnausiąs teocentrizmui. 

Kas dar sumažina jo šiaip genialios veiklos reikšmę, yra išjo patarimų 
plaukianti religingumo feminizacija. Čia, be kitų, jam dirvą paruošę tie 
Devotionis modernae atstovai, kurie ne vieną buvo sugundę į tokį 
jausmingą ir net juslingą išgyvenimą religijos tiesų, tokį ašarotą savo 
silpnybių pajautimą ir egzaltuotą savo dvasios pakilimą, kuris traukte 
traukė moteris. Šitą moterišką bruožą tik dabar labiau pabrėžė artimas 
moterų prigimčiai Pranciškaus Saleziečio psichologiškumas. Suprantama 
tat, kad klasiškieji jo veikalai yra išaugę iš susirašinėjimo su poniomis. 

Taip abu Devotionis modernae niuansai susiaurino vyrams taip artimą 
veiklųjį religingumą, jo vietoje praplėsdami jausmingąjį, kuo moterims 
Bažnyčioje užleido — in gua mulier taceat! — ir šiandien jaučiamą 
pirmenybę. 

Kadangi dar iš to naujo religingumo plaukią individualizmas su 
humanizmu ne vieno širdyje pabrėžė tendenciją į žmogaus autonomin- 
gumą, nesunku suprasti, kodėl, nepaisydamas viso pasiaukojimo, 
pasaulis ir toliau krypo antropocentrizmo link ir kodėl kova su Bažnyčia 
išsivystė į dar aštresnę kovą su tikėjimu. 


III. KOVA SU TIKĖJIMU 
(XVII ir XVIII amžiai) 


DeEIzMAS 

Pakankamai susilpninus organizaciją, kėsinamasi į pačią spinduliuo- 
jančią substanciją - slopinamas per tikėjimą jaučiamas Dievo poveikis. 
Tiesa, pats Dievas dar nejudinamas, tačiau jis apibrėžiamas taip, kad 
lieka be reikšmės gyvenimui ir kultūrai. Juk Dievas tesąs tik „didysis 
pasaulio statytojas“, kuris kartą sukūręs pasaulį daugiau juo nesirū- 

pinąs ir leidžiąs kosmui vystytis, nelyginant užsuktam ir savo likimui 
paliktam laikrodžiui. Kadangi neigiamas bet koks asmeniškas įsikiši- 
mas į gamtos raidą ir į istorijos procesą, atpuola stebuklas ir net pats 
Apreiškimas. Tokio Bažnyčios diskreditavimo ir tradicinio tikėjimo 
pakirtimo kaltininkas yra deizmas. 

Šis ar tik neturi savo šaknų prancūzo Bodino tvirtinime, kad istorinės 
religijos teturinčios tik reliatyvią reikšmę, nes esančios tik gyvenimo 
iškraipytos atžalos vienos tikros natūralinės religijos. Kas čia dar tik 
užuomazgoje, tą išvystė Herbertas Cherburietis, kurio idėjos, paremtos 
ir papildytos jo tautiečių Hobbeso su Locke'u, reikšmingiausiai pasisakė 
Tolando ir Tindalio raštuose. Tolandas išaiškino, kad Apreiškimas nesąs 
vienintelė forma tiesoms atskleisti, ir protas pajėgiąs esmingąsias 
religijos tiesas pažinti. Dėl to tikintysis nebūtinai esąs reikalingas 
Apreiškimo. Tindalis išveda, kad jei krikščionybės skelbiamas mokslas 
ir Apreiškimas esąs tikri, jie turėtų ne tik supulti su proto atrasta tiesa, 
bet sutapti ir su visų religijų substancija. Dėl to krikščionybė arba 
turėjusi gimti kartu su pasauliu, arba ji apskritai nesanti tikra. 

Tokias anglų pažiūras toliau vystė prancūzai. Dar Pierre Bayle'iui 
Apreiškimas atrodė neišlaikąs kritikos. Kur kas patikimesniu laikytinų 
normų šaltiniu jis laikė individualinę sąžinę. Visu tuo jis paruošė kelią 
Voltaire'ui. Šis dar 1722 metais eilėrašty „Le Pour et le Contre“ šaukiasi 
į Dievą ir tikina Jį tikįs, tik nesąs krikščionis ir tai dėl to, kad galėtų 
Dievą geriau mylėti. Ir toliau jis neatsitraukia nuo šitos pozicijos. Jis 
yra tikras, kad yra Dievas, nes šis esąs tiek reikalingas, kad jei jo nebūtų, 
reikėtų tokį išrasti. Dėl to, veikiausiai, be slaptų minčių jis galėjo Ferney 
gyventojams dovanoti šventovę su užrašu Deo erexit Voltaire. Nors ir 
neabejojo Dievo buvimu, bet taip pat neabejojo nesant galima jį pažinti. 
Karštai kovojo su visais, kurie, jo nuomone, falsifikuoja jo Dievo apibrė- 
žimą. Smarkiausieji smūgiai teko Bažnyčiai, „didžiausiai natūralinės 
religijos klastotojai“. Kovodamas su ja, jis nesiskaitė su priemonėmis. 
Kristus jam tebuvo kažkoks „kaimietiškas Sokratas“, ojo stebuklai vien 
apgavimas. „Juo arčiau prisižiūrime į jo elgesį, juo labiau įsitikiname jį 
buvus malonų svajotoją ir gerą žmogų, turėjusį tačiau silpnybę versti 
kitus apie save kalbėti“. 

Turint galvoje tokias „atestacijas“, nesunku suprasti, kodėl 
“ Voltaire'as daugelio laikomas ateistu ir kad po jo religinė temperatūra 
krikščioniškame pasaulyje net keliais laipsniais nukrito. 

APŠVIETA 

Toliau Žmogus protu siekė įsistiprinti laimėtose pozicijose. Tas 
protas savo tikrai imponuojančiais laimėjimais meste užsimetė. Tad 
nenuostabu, kad jam atiduodama pirmenybė prieš kitas žmogaus 
galias. Dėl to visa, kas protu negali būti pilnai suprantama, mažai 
paisoma. Varžoma tad siela, slopinami jausmai ir palaužiamos vitalinės 
jėgos. Čia pradžia mūsų nors puikios, bet besielės civilizacijos. 

Laikydamas praeitį daugiausia netikrų jėgų — instinkto, jausmų, 
fantazijos - sukurtu jaukiniu, racionalizmas lengva širdimi atsisakė nuo 
jos. Ypačiai oponavo viduriniams amžiams, kurių stambiausiame 
palikime - antgamtiškoje religijoje ir Bažnyčioje - įžiūrėjo prietaringumo 
centrą. Dėl to racionalizmo poveikyje susidaranti apšvieta, jei nežiūrėsime 
jos naudingų elementų, buvo tik naujas etapas kovoje su teocentrizmu. 

Apšvietai greitai iškilti daug padėjo palanki dirva, kurią buvo pa- 
ruošę Descartesas su Spinoza savo racionalizmu, Baconas -empirizmu, 
Charronas su Bayle'iu - savo kriticizmu. Ypač XVII amžiaus racionaliz- 
mas išvystė mąstymą taip, kad galima buvo kalbėti apie naują protinio 
darbo viršūnę. Pirmą vietą čia turi Descartesas, savo formule cogito — 
ergo sum padėjęs racionalistinei statybai kertinį akmenį, raginimu 
viskuo paabejoti sėjęs nepasitikėjimą praeitimi ir iškėlimu individua- 
linio mąstymo, individualizmui taip patarnavęs, jog toks Scheleris 
Descarteso sistemą laiko „didingu individo suverenumo paskelbimu“. 

Ir jis neapsiriko, nes apšvietoje viešpatauja individas. Religiją ji tol 
valė nuo protui nesuprantamų elementų, ko! klasiškai pasisakė Kanto 
„Praktinio proto postulatais“. Filosofijoje ji vis labiau ribojosi tokiomis 
mintimis, kuriomis galima buvo pagrįsti protingą, t. y. žmogaus 
garbingumą atitinkantį, gyvenimą. Dėl to ant natūralių pagrindų 
pastatyta etika (Baconas, Spinoza, Hobbesas, Kantas) buvo siekiama 
didesnės gerovės, kuria galėtų naudotis didžiausias žmonių skaičius. 
Panašus utilitarizmas viešpatauja ir pedagogikoje (Locke'as, Rousseau, 
Kantas, Pestalozzi, filantropistai). Sociologijoje (Grotius, Hobbesas, 
Locke'as, Montesguieu, Rousseau) dar labiau krypstama į atskirą 
žmogų, kuris valstybę įkūręs savo patogumui. Tuo tikslu su kitais 
sudaręs sutartį, apkarpančią individą tik tiek, kad kito laisvė nebūtų 
užgauta. Taip apšvieta ir viešumoje į sostą pasodino individą ir tuomet 
tapo naujųjų laikų individualizmo motina. Išvesdama valstybę iš 
piliečių susitarimo ir padarydama jos vyriausybę priklausomą nuo 

kūrėjų valios, apšvieta galutinai atsisakė nuo vidurinių amžių pažiūrų 
apie valstybę. Tuo ji atplėšė prigimties ir valstybės teisę nuo Apreiš- 
kimo, paskelbė valstybės pirmenybę prieš Bažnyčią ir siekė auklėjimo, 
mokymo ir labdarybės darbų monopolio. 

Tačiau tuo nenorime tvirtinti, kad apšvieta nieko teigiamo nesukū- 
rus. Į daugelį sričių ji yra įnešusi šviesos. Atsiminkime tik jos tvirtumą, 
kuriuo absoliutizmo gadynėje gynė žmogaus garbę ir laisvę, teismo 
procedūros valymą nuo barbariškų metodų, panaikinimą prietarų 
(„raganų“ deginimą) ir t. t. Bet šalia to apšvieta savo nepaprastu pasiti- 
kėjimu prigimtuoju protu yra sumažinusi antgamtiškumo reikšmę, 
pakirtusi Bažnyčios autoritetą ir susilpninusi tikėjimą. Taigi kas vakar 
atsisakė nuo Bažnyčios, šiandien jau išsižada ir tikėjimo. Bet vargu ar 
šis procesas būtų taip greitai vykęs, jei laisvamaniai ir masonai nebūtų 
buvę uolūs naujosios dvasios skleidėjai. 


MASONŲ BROLIJA 

Masonai, kurie pirmą savo didesnę organizaciją sukūrė 1717 m. 
Londone, siekė deizmo idėjomis persunkti savo ir kitų veiklą ir taip sau 
laimėti visuomenę. Dėl to ložės nariai išpažino bedogmę, iš konfesijų 
dar nesudarkytos sąmonės plaukiančią religiją, iš kurios jie išvedė ir 
natūralią, žmogaus prigimčiai tinkančią moralę. Tam humaniškumui 
ugdyti jie susispietė į ložes, pasiskolino iš vidurinių amžių katedrų 
statytojų, mūrininkų (masonų), cecho simbolius bei profesinius ženklus. 

Savo gimtinėje Anglijoje pritarimu kilmingųjų jie greitai augo. Jie 
išpažino Amžiną kosmo Statytoją. Konfesijas, nors jas laikė natūralios 
religijos iškraipytomis, tačiau dėl tikro jų branduolio toleravo. 
Parodydami Dievui savo prisirišimą, jie rūpinosi Jo sukurtomis 
būtybėmis, taip išvystė plačią labdaros veiklą. Tarpusavyje jie broliškai 
bendravo ir padėjo vienas kitam taip smarkiai, jog veikiai suėmė visas 
įtakingiausias pozicijas. 

Deizmui su apšvieta plintant, išsiplėtė ir masonų brolija. 1737 m. ją 
matome prigyjant Hamburge, iš kur persimetė į visą kontinentą. Kai į 
ložę įsirašė Friedrichas II, tada dar kronprincas, kai jai nusilenkė 
Lessingas su Herderiu ir savo vartus jai atidarė Weimaras, kone kiekvie- 
nas labiau apsišvietęs laikė savo pareiga prisišlieti prie šios, nors vos 
matomos, bet stipriai jaučiamos jėgos. Ir Goethe ar tik ne dėl iš jos 
turimos apčiuopiamos naudos bus įsirašęs. Įstojo ir Mozartas, tikėda- 

masis joje rasti tą tikrąjį Žmoniškumą, kurio tiek mažai patyrė iš dau- 
gelio katalikų. Ir savo talentu ordinui tarnavo. Kilni yra jo „Maurerische 
Trauermusik" ir tiesiog žavinga jo „Zauberflėte“, kur visa šviesa krinta 
ant brolių, o visi šešėliai - ant „siauro konfesingumo“ atstovų. Nakties 
karalienė vaizduoja Bažnyčią, kurios primityvus mokslas tegalįs 
patenkinti tik tokius prastuolius kaip Papageno. Šviesesni, Tamino su 
Pamina, stovi viršum tokiu prietarų, nuo kurių juos saugo naujo 
humaniškumo žynys Sarastro. 

Šio ordino svarba vargu ar glūdėjo teigiamuose jo tiksluose, kiek jo 
griaunamoje veikloje, išvystytoje tiems tikslams siekti. Dėl to tikrai ar 
tariamai kovodami su prietarais ir tamsumu, masonai platino raciona- 
lizmą, griovė pasitikėjimą Bažnyčia ir graužė tikėjimą. Kadangi 
tolerancijos vardu jie pasidarė netolerantiški ir, be to, savo antivals- 
tybine tendencija - „ordino išmintis pavaduoja ir valdovus, ir valsty- 
bes“, parašyta masonų iliuminatų statutuose — į pavojų statė viešąją 
tvarką, ne vienas valdovas šį „revoliucionierišką ir ateistišką sambūrį“ 
(Bavarijos kurfiursto Karolio Teodoro žodžiai) savo valstybėje uždarė. 

Ką Karolis Teodoras sakė apie iliuminatus, tai neabejotinai tiko ir 
romanų kraštų masonams, kurie, nepasitenkindami pulti Bažnyčią su 
tikėjimu, kibo ir į „kaltininką“ viso to - į Dievą. Jį išvijus iš žmonių 
sąmonės — taip jie samprotavo —- savaime užgesiąs ir tikėjimas. 
Trokšdami jį galutinai nuslopinti, jie nepasitenkino privatine priemone, 
griebėsi ir politinių. Tada anglų orumą nustelbė pietų pikantiškumas, 
anų konservatizmą nustūmė gatvės radikalizmas, labdarybė virto 
papirkimu, kilniųjų protegavimas — korupcija. Dėl to daugelyje vietų 
kadaise taip garbinga brolija virto su priemonėmis mažai besiskaitančiu 
„Tevoliucionierišku ir ateistišku sambūriu“, kuris istorijos knygoje 
prirašė ne vieną tamsų ir kruviną lapą. 

Bažnyčia iš karto suprato vertę tokio pradžioje tolerantiško deizmo, 
o toliau jau karingo ateizmo, ir dėl to dar 1738 m. pasisakė prieš 
masoneriją. Bažnyčia suprato masonus padedant reliatyvizmui ir 
indiferentizmui įsigalėti. Ir jeigu tai nebūtų buvę aišku iš jų pažiūrų, 
tai būtų paaiškėję iš brolių veiklos. Reikia tik prisiminti Voltaire'ą. 


VOLTAIRE' AS 
Kiti kultūros periodai turi po kelis atstovus, kurie visi kuo nors 
atstovauja savo laikams, tačiau apšvieta turi savo reprezentantą, kuris 

vienas ją simbolizuoja - Voltaire'ą. Tokiu simboliu pasidaryti jam leido 
silpnas jo kūrybiškumas ir genialus sugebėjimas formuluoti kitų mintis. 

Tą savo redakcinį talentą jis jau rodė viešėdamas Anglijoje, kurios 
deizmo jis visam amžiui prisigėrė. Vis žavingiau formuluodamas, ką 
kiti dar tik jautė ir mąstė, jis tikėjime atšąlančiam pasauliui davė temas, 
gamino konspektus, fabrikavo traktatus. Savo raštais jis užvertė rinką, 
o veikalais pripildė teatrus. Sparnuočiais jis aprūpino kalbėtojus, o 
vedamaisiais sušelpė redaktorius. Sąmoju įsiteikė karaliams, o dvipras- 
mybėmis juokino salonus. O tema vis ta pati - Bažnyčia ir Dievas. Šis 
pasiliko antroje vietoje, nes tai buvo blanki deizmo konstrukcija, pirmoje 
vietoje buvo jo niekad neišsenkančią neapykantą kurstanti Bažnyčia. 

Ta neapykanta smailino jo liežuvį ir judino jo plunksną, užliejo jo 
raštus ir paskandino visą apšvietos dvarą, savaime susidarantį, kur 
Voltaire'as sukinėjosi. Ta neapykanta Voltaire'as tapo vienu iš 
žymiausių neigėjų istorijoje. Ja jis neigė visa, ką atnešė Kristus. Ja jis 
tikėjosi ištrinti ištisus septyniolika amžių ir sukti ratą atgal į aną pusę 
Betliejaus, kur „naivus, ne be ambicijos svajotojas“ savo „apreiškimu“ 
sufalsifikavęs natūralią žmonių religiją. Jos atstatymas esąs grąžinimas 
pirmykščių natūraliųjų santykių tarp Dievo ir žmogaus. Bet čia kliudė 
Bažnyčia, kurios neigimas esąs pats kilniausias darbas. Visa Europa 
aidėjo jo šiurpiu Ecrasez V'infame! 

Reikšmingas yra jo buvojimas Berlyne. Šis Prūsų karaliaus susiti- 
kimas su prancūzų filosofu ar tik nebus išviršinis apšvietos apogėjus? 
Tris metus karaliaudamas šalia karaliaus, Voltaire'as galėjo jaustis 
daugiau reiškiąs negu „anas“, kuris trejus metus vargo anapus kultūros. 
Ir jam atrodė menkniekis „keliais traktatais, gaunamais už dvylika 
grašių, iš žmonių širdies išplėšti dvylikos žvejų sufabrikuotą tikėjimą“. 

Okai dar savame krašte laikė dvarą, kur per dvidešimt dvejus metus 
viena garsenybė kitai lipo ant kulnų, Voltaire'as nė kiek neabejojo savo 
pergale. Ją nešė aplink žemės rutulį tie dvidešimt tūkstančių laiškų, 
kuriuos braižė niekad nerimstanti jo plunksna. Čia jis kaip kokiame 
milžiniškame fokuse sukoncentravo savo laikų šviesą, iš kur ji akin- 
dama ir degindama sklido į tolybes. 

Ką jis skleidė, laikė filosofija, nors tuose raštuose maža tebuvo 
filosofiškumo. Per daug jis buvo judrus, kad būtų galėjęs savo protą 
prirakinti prie vienos metafiziškos problemos. Lengviau savo plunksną 
dažyti tikrų mąstytojų rašalinėje. Dėl to mes jį matome savo gnoseologiją 

skolinant iš Locke'o, savo gamtos filosofiją - iš Newtono, moralės 
filosofijų — iš Shaftesbury, o savo religijos filosofiją - iš Anglijos deistų. 
Bet ką ir kiek jis pasiskolino, viską išmirkė savo volteriškame aš ir viskas 
tarnavo tik vienam tikslui - sukurti pasaulį be Kristaus, be bažnyčios, 
be krikščioniško tikėjimo, be dogmų. 

Kaip mažai tereiškia Voltaire'o deistinis „dievas“ ir kiek daug svėrė 
krikščioniškojo Dievo pajuokimas, įsakmiai parodė tolimesnė filosofijos 
raida. Čia matome Condillacą Locke'o empirizmą išvystant į sensua- 
lizmą. Anot jo, visi mūsų sielos reiškiniai esą ne kas kita, kaip tam tikri 
pojūtinių įspūdžių produktai. Ir protas esąs tik paprasta „pojūčių 
transformacija“. Padrąsintas tokių pastangų išvesti net mąstymą iš 
pojūčių, jo mokinys Cabanis dar labiau sumedžiagino žmogaus 
prigimtį, visai nebepripažindamas kokio nors antgamtinio poveikio — 
les nerfs, voilą tout/homme. Toje pačioje dirbtuvėje nukaltas ir tvirtinimas: 
„Smegenys mąstymui tas pats, kas skrandis virškinimui... Skrandį į 
darbą žadina maistas, o smegenis - įspūdžiai“. 

Į Condillacą atsirėmė ir Helvetius triūsas kurti sensualistinę etiką. 
Siela jam tėra fiziškų pojūčių produktas. Žmogaus laimę jis temato 
juslingumo ugdyme ir jo geismų tenkinime, dėl to jo skelbiamos etikos 
kertinis akmuo - egoizmas ir aistrų pripažinimas. Prie šios natūralios 
etikos turį prisitaikyti ir valstybės įstatymai, nes tik ant tikros žmogaus 
prigimties pastatytas valstybės darbas bus sėkmingas. Bažnyčia, kaip 
nepajėgianti suprasti Žmogaus esmės, turinti būti panaikinta. Panašias 
pažiūras skleidė ir gydytojas Lamettrie, kuris veikale „L'Homme 
machine“ tvirtino, kad ne tik gyvulys, bet ir žmogus tesąs paprastas 
mechanizmas. 

Toliau, veikiausiai, nebebuvo galima eiti, tačiau Holbachas dar ir tą 
mediką pralenkė savo „Systėme de la nature“, kuriuo kanonizavo 
prancūzų materializmą. Jam be medžiagos, iš kurios viskas kyla ir į 
kurią viskas grįžta, nieko nėra. Ir žmogus esąs tik dalis tos materijos, 
kuri pasiekusi tam tikrą laipsnį priėmė gyvybę ir įgavo sąmonę. Dievo 
nesą. Jį išsigalvojęs tik gamtos baimės sukrėstas, geresnės ateities 
išsiilgęs primityvus laukinis žmogus. Gamta tesanti begalinė grandis 
priežasčių ir pasekmių, o visata - betikslė, dėl to joje gėrio ir blogio 
sąvokų nėra. 

Toks radikalus Dievo neigimas ir pliko materializmo skleidimas 
sukėlė net Voltaire'o kritiką. Bet tai buvo tik bereikšmis tėvo protestas 

prieš savo dar drąsesnius vaikus. Dėl to holbachiško ateizmo atmetimas, 
įdėtas jo leidžiamame „Dictionnaire philosophigue“,be aido nuskam- 
bėjo. Ateitis priklausė kitam dikcionieriui - viską lyg tvanas užliejančiai 
Enciklopedijai. 

Taip Enciklopedija tapo savo šimtmečio veidrodžiu ir vadu. Nekal- 
bant apie ankstyvesnius mažesnius mėginimus, ji yra pirmas bandymas 
perleisti viską per vis labiau ryškėjančios antropocentrinės pasaulėžiū- 
ros prizmę ir taip sukurti naują, žmogišką Summa. Nors ji dar nėra be 
Dievo, tačiau ji jau be tikėjimo ir todėl stovi viduryje tarp teocentrizmo, 
kurį ji jau seniai apleido, ir antropocentrizmo, į kurį sparčiai žygiuoja. 


PRANCŪZŲ REVOLIUCIJA 

Liudvikas XVI, 1789 m. liepos 14 d. sugrįžęs iš nepasisekusios 
medžioklės, į savo dienyną įbrėžė rien, o tą pat vakarą Bastiliją užėmę 
jo valdiniai į istorijos lapus įrašė tou. Tiesa buvo jų pusėje, nes tą dieną 
Prancūzijoje visas pasaulis sugriuvo. Tas „pasaulio galas“ jau seniai 
buvo ruoštas - ką buvo sėjusi lengvutė Erazmo ironija, dabar pjauna 
kruvinas jakobinų cinizmas. 

Krikščioniškosios idėjos - vadovaujančiose sferose - jau kada buvo 
nustojusios savo žavumo. Dar 1698 m. Pilypo Orleaniečio motina 
tvirtino: retas jaunikaitis nenorįs būti ateistu. O vos 24 metams praslin- 
kus ji nesitikėjo Paryžiuje rasti nors šimtą žmonių, pasauliečių ar 
dvasiškių, tikrai tinkančių. Ne kitaip rašo markizė d'Argenson 1753 m.: 
„Beveik visi mokslininkai ir literatai susimokė prieš mūsų šventąją 
religiją... pasitenkinama materializmu“. Tačiau ne tik pasauliečiai, bet 
ir žymi dvasininkų dalis gerokai buvo atšalusi. Pvz., Bassinetas, 
Cahaorso generalvikaras, 1767 m. sakydamas pamokslą nei kryžiaus 
ženklo nepadarė, nei Dievo vardo neminėjo. O vienas Paryžiaus 
klebonų paklaustas, ar bent vyskupai esą religingi, turėjo atsakyti, žinąs 
dar kokius keturis ar penkis tikinčius. Suprantama, kad, esant tokiai 
padėčiai, stipriausios teocentrizmo pajėgos, jėzuitų, panaikinimas (1764) 
turėjo liūdnų pasekmių - likimas nekliudomai žengė 1789 m. link. 

Revoliucijos šūkis tai daugiau negu partijos lozungas, tai nauja 
žmonijos vėliava: Libertė reiškia, kad naujas žmogus yra laisvas nuo 
senos pasaulėžiūros, laisvas nuo jį pareigojančių normų. Ta laisvė - tai 
išsivadavimas iš Bažnyčios ir krikščionybės. Egalitė panaikina teocen- 
trinę, statmeninę vertybių gradaciją, o jos vietoje horizontalioje linijoje 

išrikiuoja viską, kas buvo laikyta aukšta ir žema. Tai senos kristocen- 
trinių vertybių skalės suspaudimas į vieną homocentrinę plokštumą. 
Degraduojamas absoliutas, įpilietinamas reliatyvizmas. Fraternitė — 
Tėvo-sūnaus santykis tarp Dievo ir žmogaus pakeičiamas brolių bend- 
ravimu. Žmonija pasitenkina savimi. Tad ne aukščiau iškeltas Dievas, 
bet lygioje aukštumoje stovįs brolis yra naujojo žmogaus partneris. Ne 
Dievo meile, bet užuojauta broliui kvėpuoja naujoji žmonija. 

Štai tikroji prasmė tos Enciklopedijos trimis žodžiais, kurią per 
Prancūzų revoliuciją stengėsi realizuoti nuoseklūs antropocentrizmo 
atstovai. Iš jos ypač būdingi: žmogaus teisių skelbimas, proto kulto 
įvedimas ir krikščioniškojo kalendoriaus panaikinimas. 

Žmogaus teisių skelbimas nors ir nėra pirmas istorijoje, tačiau yra 
pirmas toks savo dvasia, nes visas dvelkia tuo antropocentrizmu, 
kuriuo gyva visa revoliucija. Dabar žmogus visa ko centras ir viršūnė. 
Pasaulis yra dėl jo ir jam. Niekas jo negali varžyti pilnai naudotis tuo, 
nuo ko tiek ilgai sostų ar altorių buvo sulaikomas. Valstybė daugiausia 
tegali būti asmens teisių saugotoja. Kur jos susiduria su Bažnyčia, ši 
turi užleisti vietą joms, nes dabar pirmauja tikrasis suverenas - indi- 
vidas. Dėl to jam priklauso ir pirma vieta pagrindiniame įstatyme, - jis 
atsistojo 1791 m. konstitucijos priešakyje ir per šiuos žmogaus garbės 
vartus įžengs ir į kitų valstybių dokumentus. Taigi greitai Europoje 
nebebuvo konstitucijos, kuri nebūtų buvusi parašyta „vardan žmo- 
gaus“. Taip valstybinis su politiniu gyvenimu galutinai buvo išskirtas 
iš religijos įtakos. 

Mintis, kad galėtų būti formuluojamos ir „Dievo teisės“, niekam nė 
į galvą nebeatėjo. Ir ne tik apie Jo teises nebebuvo kalbos, bet ir apie Jį 
patį, nes pirmą kartą krikščioniškosios Europos istorijoje valstybė, kaip 
tokia, kėsinosi ir į patį Dievą. 

Tačiau nors galima nuo altoriaus nustumti Dievą, tačiau negalima 
panaikinti paties altoriaus. Tą patyrė ir revoliucionieriai, todėl ieškojo 
tinkamo pakaito. Tokiais laikais, pasodinusiais ant sosto žmogų, nieko 
nėra natūralesnio, kaip ant altoriaus užkelti jo protą. Jį simbolizavo 
moteriškė, kurios parfumuotas grožis per lengvai išdavė jos neparfu- 
muotą praeitį. 

Bet neilgai žavėtasi tokiu neprotingu proto kultu, buvo įvestas nau- 
jas - „Aukščiausios Esybės“ — kultas. Tačiau šis atsisakymas nuo 
ateizmo nebuvo grįžimas prie Dievo, o tik grįžimas prie Voltaire'o. 

Tačiau neilgai garbinta ir „Aukščiausioji Esybė“, nes, kritus vyriausio 
jos šventiko Robespierre'o galvai, ir šitas kultas susvyravo. 

Norėdami visiškai iš istorijos ištrinti krikščionybę, revoliucioneriai 
pasirinko dar vieną radikalią priemonę - įvedė naują kalendorių, kuris 
panaikino Kristaus epochą ir pašalino Dievo dieną - sekmadienį - ir 
kitus šventadienius. Naujojo kalendoriaus pradžia jie priėmė respub- 
likos gimimą, su kuria žmonija įstojusi į tikrąjį savo kelią, o dekadas, 
atstojančias šventadienius, jie krikštijo vaisių ir gyvulių pavadinimais. 
Taip, pvz., Vendemiaire'o dienos (7, 15 ir 25) gavo meškos, asilo ir 
jaučio vardus. Taigi antropocentrizmas nūn turėjo ir savo erą. 

Tiesa, jo kalendorius laikėsi tik dvylika metų ir tris mėnesius, tačiau 
jo dvasia ir toliau plito ir įsikūnijo 1830 ir 1848 metų revoliucijose, taip 
įspausdama ir naujam šimtmečiui gilius homocentrinius bruožus. 


RokoKO 

Juo labiau įsigalėjo antropocentrizmas, tuo labiau ir etika laikėsi prie 
žmogaus. Nebepripažįstamos visiems laikams taikytinos normos, bet 
jos išvedamos iš pačių žmonių interesų. O tie šimtmečiams slenkant 
darėsi vis žmogiškesni. Kol siela buvo suprantama kaip nemirtingas 
Dievo kūrinys, ir etika buvo spiritualinė; bet, kaip tik ana buvo sufizio- 
loginta, ir šita sumaterialėjo. Ir tikrai, kokius reikalavimus begalima kelti 
grynai medžiagiškai būtybei, kurios protas tėra „juslių transformacija“, 
o siela — „įspūdžių bei išgyvenimų visuma“? Pasitenkinama sukuriant 
sugyvenimo bei mandagumo taisykles. Taigi etiketas vietoje etikos. 

Žinant, kad lengviau prigimčiai nusileisti, negu ją sudrausminti, 
galima suprasti, kad filosofų mintys greit prigijo. Buvo laikoma 
negalimu pasipriešinti savo geismams. Jų tenkinimas buvo laikomas 
įvykdymu iš prigimties plaukiančių reikalavimų ir taip pat tikro žmo- 
giškumo ugdymu. Taip susidarė naujas gyvenimo stilius, kuris pamažu 
formuodamas žmogaus pasireiškimus sukūrė vad. rokoko kultūrą. 

Joje žmogus nebėra savo prigimties valdovas, bet jos vergas. Doros 
reikalavimai jo neįpareigoja. Juos laiko beprasmiais teocentrizmo 
reikalavimais, dėl to tik juokiasi iš bandymų doriškai pasistiebti. Gyve- 
nimas nebėra uždavinys, bet žaislas. Rokoko žmogus pasikvietė į talką 
visa, kas tik žadėjo gyvenimą dar labiau palengvinti ir pasmaginti. 

Bet tam jau netiko lig šiol vyravęs dvipoliarinis, t. y. žemę su 
dangumi jungiąs, barokas. Tam reikėjo viena žeme pasitenkinančio 

stiliaus. Toks buvo, sakykime, jau renesansas. Tačiau jo atgaivinti 
nebuvo galima; teko tad savo sielai artimesnę išraišką formuoti. Ją ir 
sukūrė tapytojai, pvz., Watteau, Boucheris, Fragonard'as; skulptoriai, 
pvz., Houdonas; muzikai, pvz., Haydnas su Mozartu; poetai, pvz., 
Wielandas su jaunuoju Goethe. 

Jiems visiems yra bendras horizontalumas. Jų žmogus nebėra 
renesansiškai herojiškas, o naujoviškai saloniškas. Jo aistros pavirto 
flirtu, jo patosas - kikenimu. Kadaise giedri jo šypsena dabar pikantiška 
ir jo tiesus žodis - dviprasmiškas. 

Tai aišku jau iš pirmų Watteau paveikslų. Griežtų kontūrų nebėra. 
Kūnams trūksta substancijos, sieloms - gelmių. Vyrauja kvapume ir 
putose panertas paviršius. Ką Watteau, būdamas iš šalies užklydęs į šį 
rožių sodną, regėjo tarsi tik pro rakto skylutę, Boucheris iš arti pažino. 
Tokiame pasaulyje, kuriam temą davė Madame Pompadour, Boucheris 
galėjo drįsti piešti šydus, kur Watteau dar piešė rūbus. Bet jo nudizmas 
nebeturi nei idealinio baroko aspekto, nei natūralios renesanso erotikos, 
jie gundo. Jo figūros nesisieja su žiūrovais, jos elgiasi lyg būtų vienos, 
nors gerai jaučia, kaip šiltas žiūrovų žvilgsnis glosto jų rožinį kūną. O 
iš Boucherio buduaro netoli į Fragonard'o miegamąjį. 

Tikras šios dvasios vaikas buvo ir Mozartas, savo menuetais šok- 
dinęs rokoko pasaulį. Šis karštai plojo pikantiškoms temoms, dėl to 
maestro nesivaržydamas tokias ir pateikė. Sakykime, savo „Figaro 
vestuves“ jis šypsodamasis gvildeno ius primae noctis. Jis galėjo išdrįsti 
ir patį Don Juaną į sceną užkelti. Ir kodėl ne, kad tekstą parūpinti apsiėmė 
kunigas? Buduaras pasidarė mėgstamiausia operos vieta, kurios 
nešvankumas pakenčiamas tik po skraiste pavergiančios Mozarto 
muzikos. Pasigėri jos melodijomis, sukiesi jos ritme ir tiki, kad ir danguje 
tas saulės vaikas vargonuos. Žinoma, ne dėl to, kad jis kartais taip žemai 
nusileisdavo, bet kad vis iš aistrų pakildavo ir savo „Ave verum“ ir 
„Reguiem“ davė pajusti, kad ir senasis Dievas dar gyvas. 


NEOHUMANIZMAS 

Pavargę nuo baroko fortissimo ir nuo gležno rokoko puošnumo, 
pasiilgo romumo ir paprastumo. Jį rado XVIII a. iš antropocentrizmo 
įtakos iš naujo iškilusiame antikės blaiviame humaniškume. Gimė 
neohumanizmas. 

Pasinaudodami menu religijos vietoje, neohumanizmo kūrėjai 

homocentrizmą išdailino visu žavingumu. Taip žmogus vainikavo save 
dar vienu vainiku. 

Tą neohumanizmą, tą įžangą į „naujo pagoniškumo amžių“ paruošė 
dar Klopstockas su Lessingu: anas religinės tikrovės išskaidymu į 
individualius išgyvenimus, o šis — krikščionybės degradavimu į 
žemesnę humaniškumo pakopą. Žmogiškumas jam yra viskas - visatos 
įstatymas, privalomas ir Dievui, ir žmogui. Kam per kietas buvo 
Lessingo „Erziehung des Menschengeschlechtes“ , tas gėrėjosi jo drama 
„Nathan der Weise“, kur įsitikino tikrąjį žiedą (t. y. religiją) esant 
nežinomą. 

Prometėjišku užsispyrimu į ratą įžengė ir jaunasis Goethe: verčiau 
žmogiškumą ugdyti, ne kaip Dievui tarnauti! Tam humaniškumui jis 
Weimaro ramybėje sukūrė idealiąsias figūras, kuriomis nauji huma- 
nistai išpuošė savo altorius — „Ifigeniją“, „Tasso“ ir kitas. 

Kam neohumanistų ideologija dar nebuvo visai aiški, tas pasiskaitė 
Herderio parašytą „Spinozos kalbą apie Dievą“ ar vartė jo „Ideen“. 
Visur tas pats tobulas humaniškumas siekiamas nepaliaujamu žmonijos 
vystymusi. Tas idėjas akademiškam jaunimui nešė Wilhelmas von 
Humboldtas, kurio credo „Viskas, kas yra pagoniška, man gimininga“ 
per jo įkurtą Berlyno universitetą įkvėpė kone visam XIX a. mokslui ir 
ugdymui. 


FUROR SCIENTIFICUS 

Neohumanizmo iš karsto keliamas renesansas sukūrė ir naują gamtos 
supratimą. Nebepasitenkinama aristoteliška teologija, įvedamos tam 
tikros formae substantiales, kurios, veiklamos medžiagą, sudarančios 
gamtos procesą. Ieškota naujo archimediškojo taško, iš kurio nuo 
teocentrizmo nusigręžęs pasaulis gamtą galėtų suprasti jau be Dievo. 
Tačiau pirmieji bandymai tikrų rezultatų duoti negalėjo. Bet reikalas 
tuoj pasikeitė palikus fantastinę gamtos filosofiją ir pradėjus konkrečiai 
tirti. Tada Kopernikas ptolemėjišką sistemą padėjo į archyvą, Kepleris, 
aptikdamas planetų judėjimo dėsnius, atskleidė ne vieną dangaus kūnų 
mechanizmo paslaptį. Galilei suformulavo švytuoklės ir kritimo 
dėsnius ir propagavo heliocentrines pažiūras. 

Su nusistebėjimu pasaulis išvydo žmogaus protą, savo jėgomis 
atrandantį gamtos dėsnius. Vylėsi intelektas nuplėšiąs nuo visatos 
paslaptingumo skraistę. Įsikalbėjo stovįs ant slenksčio į naują erą, kur 

žmogui viskas žinoma. Ne vienas ir buvo įsitikinęs, kad Dievo vaidmuo 
baigtas, nes plačiajame pasaulyje gamtininkai Jo nė pėdsakų neradę. 
Visas makrokosmas judąs pats vienas, be kieno nors įsikišimo. 

Nudievinęs dangaus kūnų mechanizmą, žmogus puolė gyvenimo 
valyti nuo tariamo Dievo kišimosi. Taip jis susikivirčijo su konfesijomis, 
o ypač su Bažnyčia. Visomis jėgomis ėmė kelti protą, kurį jis vis labiau 
kreipė į mokslą. Remdamasis mokslu tikėjosi viską išsiaiškinti ir sau 
pajungti. Dėl to žmones apėmė tikras furor scientificus. Visose srityse 
buvo triūsiama eksperimentiniu būdu, bet dėl to buvo apleidžiamas 
grynasis mąstymas. Žmogus tikrai tikėjosi, kad pasitelkęs mokslą 
pagerinsiąs savo padėjimą taip, kad nebebūsią skirtumo tarp jo ir 
anksčiau jo įsivaizduojamų dievų. 

Žmogus tiek susižavėjo tokiu miražu, kad nervingai reagavo į 
kiekvieną tikrą ar tariamą pasipriešinimą jo ateičiai. Iš to ir kilo jo 
neapykanta Bažnyčiai, kurią įtarė stabdant žmonijos pažangą. O kai 
dar neatsargus Bažnyčios atstovų elgesys, kaip, sakykime, Galilei byloje, 
dar lyg ir patvirtino tą įtarimą, naujasis žmogus puolė savo - kaip 
manė - skriaudėją. Bet, iš tiesų, šį ginčą aštrino ne tiek pati gvildenamoji 
problema, kiek visokie iš abiejų pusių kilę nesusipratimai. 

Juk Bažnyčia jau ilgą laiką prieš Galilei traktatų pasirodymą 
heliocentrinę sistemą toleravo. Tai, tarp kitko, matyti ir iš to, kad Paulius 
III mielai priėmė Koperniko dedikaciją to veikalo, kuriame ta sistema 
išdėstyta. Dėl to protestantas Kepleris teisingai galėjo pasakyti: „Aš 
lenkiuos išminčiai katalikų Bažnyčios, kuri, iš vienos pusės,... pasmerkia 
prietaringą astrologiją, o, iš kitos, - Koperniko teoriją palieka laisvai 
diskusijai“. 

Toliau reikia atsiminti, kad pirmi ir aršiausi Koperniko sistemos 
priešai buvo reformatoriai ir jų universitetai. O katalikai, ypačiai 
kardinolai Bellarminas ir Orsini, Galilei darbais gėrėjosi ir jį patį rėmė. 
Ir jis pats pakartotinai kreipėsi į jėzuitų matematikus, kurie mielai 
patvirtino jo Jupiterio mėnulių atradimą. Pirmuosius egzempliorius 
savo veikalo apie saulės dėmes Galilei dedikavo kardinolams Barteri, 
vėlesniam popiežiui Urbonui VIII ir Friedrichui Borrome Milane, ir 
abu tinkamai atsidėkojo. 

Kad Bažnyčia nebuvo priešinga gamtos mokslams, tarp kitko, rodo 
ir kalendoriaus reformos istorija. Ji ir šiaip remdavo mokslininkus. Tai 
įsakmiai patvirtina vardai, kaip antai, Clavius, Scheineris, Casatas, 

Guldinasir pan. Ir Kepleris savo geriausius draugus turėjo tarp katalikų 
teologų. Tad sunku kalbėti apie pasipriešinimą tikrai pažangai. Tačiau, 
kur ji žmoniją matė žengiant netikrais keliais, įspėjo. Taip buvo tada, 
kai buvo pavojus žmonijai patekti į antropocentrizmo, racionalizmo, 
intelektualizmo ir scientizmo pinkles. Dėl to ji pirmos ryškiai sekuliari- 
zuotos kultūros - apšvietos - išvakarėse ir kėlė savo balsą, nežiūrėdama, 
kaip jis bus priimtas. 


TEOCENTRIZMO LIKIMAS XVIII AMŽIUJE 

Ir šitoje kovos fazėje teocentrizmas nenuleido rankų. Tačiau vaisiai 
buvo kur kas menkesni, nes visa situacija prastesnė. 

Atremiant kovą su Bažnyčia, ši pasistiebė Tridentino Santaryboje, 
kuri nugalėjo Bažnyčią ardantį partikuliarizmą ir iš naujo iškėlė jos 
universalumą. Tačiau dabar tokios išganingos reikšmės Santarybos jau 
nematyti. Dėl to visoks partikuliarizmas iš naujo ėmė kelti galvą - 
prancūzų galikanizmas, vokiečių febronianizmas, austrų jozefinizmas. 
Šita dvasia buvo juo pavojingesnė, juo intensingiau ją rėmė jos 
laimėjimu suinteresuotos politikos galybės. Tokia stoka centro autori- 
teto neaprėžto absoliutizmo laikais buvo tikra nelaimė Bažnyčiai ir 
visam teocentrizmui. 

Dar ir kitu atžvilgiu reikia apgailestauti dėl stokos reikšmingo 
Bažnyčios susirinkimo, nes tuo laikotarpiu, kai Tridentinumas išugdė 
didingą Katalikų restauraciją, nejaučiama pozityvaus sąjūdžio. Tiesa, 
pasireiškė jansenizmas. Bet ar jį galima laikyti teigiamu veiksniu? Bet 
kad ir negalima jam pripažinti išganingos įtakos, tačiau negalima neigti 
ir jo reikšmės. 

Tokia reakcija į krikščioniškąjį humanizmą, probabilizmą ir t. t. jau 
seniai buvo laukiama, nes visos tos srovės, nors turėjo ir daug gero, 
tačiau palinkimas palengvinti žmogui tikėti slėpė savyje pavojų per 
maža skaitytis su Dievu. Kad tas pavojus buvo realus, matyti ir iš tam 
tikro lengvapėdiškumo priimant Bažnyčios sakramentus, iš laksizmo. 
Prieš tokį sužalojimą dorinės rimties ir kilo jansenistų reakcija. 

Jansenistai visur pabrėžė malonės reikšmę ir iš to išvedė itin rimtas 
pažiūras į religinį gyvenimą. Dievas - anot jų — iš anksto nulemiąs 
savo žmogaus likimą. Tik mažą žmonių skaičių jis apdovanojąs savo 
malone. Dievą, į kurį žmogus tik drebėdamas tegalįs pažvelgti, į savo 
širdį galįs priimti tik po rūstaus savęs teisimo ir tai tik labai retai. 

Tie vyrai nė nepajuto, kaip jie, kovodami su vienu kraštutinumu, 
įpuolė į kitą ir dėl to susilaukė kritikos. Tačiau jos klausyti nenorėjo ir 
tai net tada, kai pats popiežius tarė savo žodį. Jie gynėsi talentais, kurie 
buvo verti geresnio objekto, dėl to padarė apgailėtinų passus extra viam, 
ir niekas daugiau kaip genialusis Blaise Pascalis. 

Pascalis, pasiekęs vos 23 metus, jau buvo įsitikinęs, kad ir tiksliau- 
siasis mokslas negali suteikti tikros laimės. Supratęs, kad ji slepiasi 
Dievo tarnyboje, susidraugavo su jansenistais. Jiems nekaip sekėsi, nes 
mažiau sektantiški teologai neblogai suprato jų mokslo kreivumą. Tada 
jų vadui Arnauldui buvo patarta kreiptis į plačiąją publiką ir jai 
paaiškinti, kad visa prieš juos nukreipta akcija esanti tik kerštas. Bet, 
kai ir jo atsišaukimai situacijos vis tiek nepagerino, buvo kalbinamas 
Pascalis patalkinti. Taip atsirado „Les Lettres provinciales“. 

Juose Pascalis mikliai panaudojo jam teikiamą medžiagą, kurią kariu 
išdailino nuostabiu savo stilistiniu talentu. Ypačiai sklandi buvo jo 
plunksna, kur kalbama apie didžiuosius jansenistų priešus - jėzuitus. 
Visi kvatojosi dėl tokio, nors ir inteligentiško, bet demagogiško jų 
vanojimo. 

Publika tuoj suprato tų laiškų reikšmę. Tūkstančiais egzempliorių 
jie pasklido po visą kraštą. Juose skaitome, kad jėzuitai, norėdami 
užkariauti sielas, pataikavę tikinčiųjų silpnybėms. Ir tas sielas jie 
palenkę ne tiek Dievui, kiek sau. 

Tokius ir panašius priekaištus darydamas, Pascalis ne labai skaitėsi 
su priemonėmis. Nors ir sunku jį įtarti negrynomis intencijomis, bet 
negalima nematyti, kaip neriteriškai jis kovojo. Tai nuostabu, nes šiaip 
jo siekiai buvo kilnūs, tai įsakmiai paliudija ir antras jo veikalas - 
„Pensėes sur la religion“. 

Šitas fragmentas rodo autorių sugebėjus įžvelgti netikinčiojo trage- 
diją - jo norėjimą, bet negalėjimą tikėti ir jo persilaužimą į Dievą. Jam 
nebereikia tų žmogišką garbę patikrinančių rezervų, kuriais huma- 
nizmo prisigėręs žmogus apsunkina savo santykius su Dievu. Taigi 
savo „Pensėes“ Pascalis gyvai priešinasi Dievo bagatelizavimui ir 
religijos subanalinimui. Kartu pasisako ir prieš besikerojantį raciona- 
lizmą. Prieš jo „proto logiką“ jis pastatė logiką širdies, kuri savo intuicija 
giliau įžvelgianti ir daugiau suprantanti nei diskursyvinis protas su jo 
grubiomis sąvokų replėmis. 

Bet kad ir reikšminga šita apologetika, tačiau, dvasios srovei tekant 

į priešingą pusę, buvo nustelbta jo „Laiškų“. Bet ir iš jų daugiausia 
pasinaudota ta puse, kuri davė progą įžnybti Bažnyčiai. 

Katalikų restauracija galėjo girtis davus gyvybę daugybei ordinų 
ir kongregacijų, tačiau būtent šiuo laikotarpiu pastebimas nusilpimas. 
Tik beveik vieni jėzuitai tvirčiau laikėsi. Tai tikra teocentrizmo tvirtovė. 
Kaip tokia ji jau seniai atkreipė dėmesį visų Bažnyčios priešų. Jiems 
buvo aišku, kad, nepašalinus iš kelio šios kliūties, visas darbas bus 
bergždžias. Dėl to priešininkai susijungė kovai su ja. Ta akcija 
prasidėjo jau vos jėzuitų ordinui įsikūrus. Bet sektis jai pradėjo 
masonams metus tinklus į visą Europą. Kai ja dar buvo suinteresuoti 
valdovai ir sukeltas nepasitenkinimas jėzuitais tarp pačių katalikų, 
kova buvo laimėta. 

Sukelti tokį nepasitenkinimą nebuvo taip jau sunku, nes jėzuitai, 
sunkiausiomis sąlygomis rungdamiesi daugiau kai du šimtmečius, 
negalėjo išvengti tų pavojų, kurie gresia sėkmingai kovojantiems. Bet 
šito nebūtų pakakę ordinui įveikti, nes tuos minusus atsvėrė pliusai. 
Turėjo tad pašaliniai veiksniai kovą nulemti - valdovų absoliutizmas, 
apšvieta, galikanizmas, jansenizmas. 

Pirmiausia jėzuitai buvo puolami masonų diriguojamoje, Pombali 
vadovaujamoje Portugalijoje. Toliau - Prancūzija. Karalius, norėdamas 
juos išgelbėti, siūlė Klemensui XII juos labiau nacionalizuoti. Bet 
popiežius tam pasipriešino - Sint ut sunt, aut non sint! Tuomet 1762 m. 
jėzuitai buvo varomi iš Ispanijos. Taip dėl absoliutizmo krito viena 
pozicija po kitos. Bet dar ordinas buvo gyvas. Tada mėginta Romos 
kuriją įtikinti, kad Bažnyčios interesai reikalaują paleisti jį visą. 1773 m. 
breve Dominus ac Redemptor ordiną ir panaikino. 

Likimo ironija norėjo, kad jis ortodoksiškoje Rusijoje ir evangeliškoje 
Prūsijoje neišnyktų. Kotryna II popiežiui rašė: „Aš nesutiksiu išvaryti 
iš savo imperijos šitų pamaldžių, taikingų ir politiškai nepavojingų 
vyrų, nes aš esu įsitikinusi, kad iš visų katalikų vienuolių jie geriausiai 
sugeba išlavinti mano valdinius...“ O Friedrichas II kunigaikščio Ligne 
klausė: „Kodėl šis ordinas buvo panaikintas? Juk jėzuitai be išimties 
buvo pasižymėję, nepamainomi mokytojai ir pedagogai... Tautų dvasios 
lygis, ordiną uždarius, nusmuks...“ 

Uždarymas tokio ordino buvo skaudus smūgis Bažnyčiai. Tai palei- 
dimas ištisos kvalifikuotos dvasios kariuomenės. Dėl to teocentrizmo 
fronte pasidarė didi spraga. Kartu su Bažnyčia susvyravo ir visas 

teocentrizmas, kuris antro tokio gynėjo neturėjo. Kelias į sekuliarizuotą, 
visiškai antropocentriškai orientuotą žmoniją buvo atviras. Juoba kad 
nebuvo nė stipresnės filosofinės minties. 

Katalikų restauracijos išugdytas scholastikos „sidabro amžius“ su 
savo Suarezais ir kt. jau seniai praėjęs, o jos vietoje naujos stiprios 
filosofijos neišaugo. Būdinga, kad stipriausias šiuo laikotarpiu Dievo 
sąvokos gynėjas filosofijoje buvo pasaulininkas, evangelikas, galan- 
tiškas dvariškis. 

Leibnizas anksti pasisavino ne tik visą antikės, betir vidurinių amžių 
ir neoscholastikos minčių lobį. Taip jis, pažinęs ir kitus mokslus, galėjo 
atsistoti šalia Aristotelio, šv. Augustino, Tomo Akviniečio. Ypačiai 
vaisingas Leibnizas toje srityje, kur seną filosofiją suvedė su naujaisiais 
gamtos mokslais. Tiesa, tai dar prieš jį buvo bandę kiti, tačiau kas jį 
išskiria iš jų, yra toji krikščioniškoji plotmė, kurioje jis vykdė savo 
darbus. Leibnizas gynė krikščioniškosios filosofijos pagrindus - Dievą, 
sielą, amžinybę. 

Tačiau būdinga, kad Leibnizo amžininkai jo pažiūromis mažai 
tepasinaudojo. Ne dėl to, kad jo raštai nebūtų buvę skaitomi, priešingai, 
bet iš jų išskaitė tik ausį maloniai kutenančius aforizmus, palikdami 
pagrindines idėjas ir kartu jų reiškėją — paskutinį didį teocentrizmo 
gynėją filosofijoje - užmiršimui. Leibnizas yra pirma auka gimstančio 
scientizmo, kurio akyse mokslo žmogus juo didesnis, juo mažiau tiki. 

Jei jau toks Leibnizas negalėjo gauti pripažinimo savo idėjoms, tai 
ką bekalbėti apie katalikus, išleidusius paskutinį savo filosofinį kapitalą 
scholastikos tradicijoms palaikyti! Dėl to apšvieta, galėdama pasigirti 
tokiais autoritetais, kaip, sakykime, Kantas, imponavo ir ne vienam 
katalikui. Kaip jai pavyko suklaidinti katalikus, matyti, tarp kitko, ir iš 
to, kad Zalcburgo benediktinai nekritiškai Kantui metėsi ant kaklo, o 
dar mažiau kritiški Heidelbergo lazaristai jo vardu vadindavo savo 
šunis... Kas buvo tinkama toje filosofijoje, nuo to laiko katalikų jau 
sugebėta išaižyti, tačiau tuomet pozityvaus aiškinamojo darbo beveik 
nebuvo matyti. 

Panašus vaizdas ir kitose srityse. Dėl to veltui mes ieškome litera- 
tūroje didžių katalikų. Apšvietos dvasią pajuto ir muzika, kaip įsakmiai 
paliudija Beethovenas. Išaugęs febronianiškoje aplinkoje, tematė beveik 
vien formalią Bažnyčios pusę. Bažnyčia jam galėjo atrodyti netekusi 
pirmykščio savo gajumo. Dėl to Beethovenas tikėjo, kaip galėjo tikėti 

jo Dievo išsiilgusi, bet apšvietos šalnos pakirsta, menininko siela. Nors 
jam „Generalbasas ir religija nediskutuotini... dalykai“, tačiau, išėjęs 
naujųjų amžių individualizmo mokyklą, šioje visur pabrėžia savo 
individualybę. Dėl to ir didingose mišiose „Missa solemnis“, ir Dievo 
akivaizdoje akcentuoja savo žmogiškumą. Jis myli Dievą, bet kaip 
Kūrėją, įkvėpėją, o ne kaip viską nustelbiančią jėgą. Jis leidžia sau 
pasikelti prie Jo, su Juo pasiginčyti, deklaruoti Jam savo vertę ir iš Jo 
išgauti sau ir kenčiančiai žmonijai pripažinimą. Iš kiekvienos gaidos 
matyti ne tik su kokiu užsidegimu kompozitorius garbina Dievą, bet 
kaip aukštai jis vertina žmogaus galią. 

Laiko dvasia ypačiai inspiravosi viešosios jėgos. Dabar visiškai ėmė 
klestėti dar besibaigiančiais viduriniais amžiais pasireiškusi valstybės 
visagalybės idėja. Ką kadaise skelbė Defensor pacis ir mėgino realizuoti 
Friedrichas II, Pilypas IV, dabar tampa kūnu: valstybė visiškai 
išsiemancipuoja iš Bažnyčios globos ir ima ir bažnytinę organizaciją 
sau jungti. Tai neblogai sekasi protestantų kraštuose, kur Lutheris 
vyriausybėms į rankas įspraudė geriausią argumentaciją. Tuo 
pavyzdžiu susigundė ir ne vienas valdovas katalikas. Vis labiau imta 
kovoti su tarptautiniu Bažnyčios pobūdžiu. Lotynų kalba buvo 
nustumiama, mėginta panaikinti kunigų celibatą ir susiaurinti 
tarptautinio pobūdžio ordinus. Lygiagrečiai ėjo popiežiaus įtakos 
mažinimas ir hierarchijos nacionalinimas. Čia Prancūzijoje daug padėjo 
jau nuo seniau stiprus galikanizmas, vokiečiuose - vysk. Hontheimo 
Jebronianizmas, o austruose - Juozapas II. 


KATASTROFA 

Iš viso ko matyti, kad tie ramsčiai, kuriais rėmėsi teocentrinis pa- 
saulis, buvo smarkiai susilpnėję, ir daug kas spėliojo juos nebeišlai- 
kysiant nė mažiausio sukrėtimo. Tą Prancūzų revoliucija ir patvirtino. 

Toji yra ne kas kita, kaip bandymas antropocentrininkų idėjas 
įgyvendinti valstybės priemonėmis. Bet kad būtų vietos naujai statybai, 
reikėjo pirmiausia nugriauti senus pastatus. Tad ir buvo sunaikintas 
viduriniais amžiais sukurtas gyvenimas. Idėjų santvarka, kaip žinome, 
jau seniai buvo išardyta, dėl to ir iš jos išaugusi viešoji tvarka, it koks 
anachronizmas, anksčiau ar vėliau turėjo sugriūti. Tat ir įvyko, kai 
naujos idėjos iš mokslininkų kabinetų ir enciklopedijų redakcijų ant 
kardo smaigalio buvo nešamos į gatvę. 

Kito sukrėtimo antropocentrinis pasaulis susilaukė vokiečiuose. 
Juose vad. Reichsdeputationshauptschluss bažnytinės hierarchijos rankose 
sukoncentruota politinė jėga kartu su atitinkamais turtais buvo likvi- 
duota. Taip katalikai nustojo milžiniškų išteklių, kuriais lig šiol 
išlaikydavo universitetus, seminarijas, gimnazijas, ligonines, prieglau- 
das bei kitokias įstaigas. Tai, tarp kitko, žymiai susiaurino galimumus 
išsiauklėti savo inteligentijos. Daug kraštų toliau buvo valdoma ne tik 
prieš katalikybę, bet apskritai prieš krikščionybę nusistačiusių valdovų. 

Kadangi daug kur tais pavyzdžiais buvo sekama, antropocentrizmas 
savo rankose sukoncentravo tiek politinių ir finansinių pajėgų, kiek 
dar niekad anksčiau nebuvo turėjęs. Jis buvo pasidaręs politikos galiūnu 
ir kartu kapitalistu, kurio ištekliai atrodė neišsemiami. O priešingai, teocen- 
trizmas buvo netekęs žymesnės dalies savo medžiagiškų turtų. Jo padėtį 
dar pablogino idėjinis silpnumas. Dėl to menkai tegalėjo pasipriešinti, 
kai homocentrizmas laimėtojo mostu įžengė į naują šimtmetį. 


IV. KOVA SU DIEVU 
(XIX ir XX anižiai) 


Įsibėgėjęs antropocentrizmas, jau tiek pasiekęs, troško visiškos 
pergalės. Tam nūnjis ėmė pulti paskutinę teocentrizmo poziciją - Dievą. 
Į šį daugiau negu drąsų pasikėsinimą naująją žmoniją sugundė dvasia 
XIX a., kuris doktrina buvo iš visų silpniausias. Ir nenuostabu. Juk jis 
paveldėjo pusės tūkstančio metų ardymo vaisius ir jam buvo skirta 
vykdyti humanizmo, reformacijos, apšvietos ir Prancūzų revoliucijos 
testamentą. Vykdytoju jie pastatė individualizmą. 

Prieš gerai suprantamą individualizmą sunku ką pasakyti, tačiau ne 
apie tokį čia kalbama, kaip tuojau paaiškės iš jo tėvų: jį pagimdė 
vidurinius amžius išsprogdinusi autonomijos mintis, o išugdė nomina- 
lizmas savo mokslu apie metafizinį individo savarankiškumą. Toliau 
Lutheris su Calvinu paskelbdami religinio, o Descartesas - mąstančio 
žmogaus autonomiją, prie kurio Rousseau prijungė dar jaučiančio 
individo autonomiją - pagilino individualizmą tiek, jog individas buvo 
laikomas vienintele kūrybiška jėga. Ją skriausti, reiškia įžeisti majestotą, 
kuriam skiriamas anksčiau Dievui pripažintas sostas. 

Savo teisėms apginti individualizmas sukūrė tą sąjūdį, kuris žinomas 

liberalizmo vardu. Nuolatos ugdytas visais naujaisiais amžiais libera- 
lizmas gaivalingai prasimušė Prancūzų revoliucija. Jame yra ir sveikų 
pradų, padėjusių žmogui išsivaduoti iš absoliutizmo nelaisvės. Tačiau 
tokiu žmogaus garbės atstatymu nebepasitenkindamas jaunesnis 
liberalizmas žmogų ėmė laikyti tobuliausia esybe, visa ko viršūne. 
Patikrino jam plačiausias išsivystymo progas. Garantuodamas jam 
laisvą kelią, liberalizmas neigė bet kokias individą varžančias institu- 
cijas ar nuostatus. 

Taip tapo mirtinu Bažnyčios priešu. Dėl to siekė visiškai supasaulinti 
gyvenimą ir valstybę. Jis skelbė toleranciją, kalbėjo apie sąžinės ir 
tikėjimo laisvę, tačiau Bažnyčiai neleido reikšti savo teisių į jaunimo 
auklėjimą, į moterystę, į viešojo ir valstybinio gyvenimo sutvarkymą. 
Dorinių ar religinių tikslų jis valstybei nekelia. Tačiau mokslui ir menui, 
literatūrai ir teatrui liberalizmas mielai suteikia tas laisves, kurių nepri- 
pažįsta Bažnyčiai. 

Nevertinti religijos ir jos organizacijos liberalizmą mokė ir reliaty- 
vizmas, kuris neigė Absoliutą ir visuotinės reikšmės tiesą. Anot jo, nesą 
jokių pastovių vertybių. Vad. normos teturinčios tik reliatyvią, t. y. tik 
atskiras žmones arba jų grupes apimančią, bet ne visus liečiančią ar 
net įpareigojančią reikšmę. 

Šis reliatyvizmas - paskutinė antropocentrinio humanizmo grandis. 
Juo žmogus tiek pasiekė, kiek turbūt niekad nesitikėjo. Kaip gamtos 
jėgos sutrina ir kiečiausią granitą į palaidą smėlį, taip humanizmu 
prasidėjusia, iki mūsų dienų gilėjančia revoliucija žmogus į dulkes 
sutrynė Ordinem christianum. 

Nebesant kitokio pasaulio tvarkytojo, žmogus pats - vyriausias val- 
dovas. Nebesant kitokio šaltinio, iš kurio galėtų plaukti žmogų 
saistančių įstatymų, jis pats tokius leidžia ir juos kaitalioja pagal savo 
asmeninius interesus. O tų interesų - begalės. Bendra juose tebuvo 
troškimas realizuoti individualizmo programą, Taip XIX a. virto 
milžiniška laboratorija Ordini humano išdirbti. Joje iš Dievo paveržtas 
pasaulis buvo suautonomintas, žmogus galutinai sužmogintas ir taip 
baigtas ašies sukimas. Štai keli to epochinio darbo aspektai. 


TEOLOGIJA 
Kova su Dievu pirmiausia pasireiškė kaip kova su Kristumi. Būdinga, 
kad žymiausios jos figūros buvo teologai - Straussas, Renanas, Drewsas. 


215 


Pirmiausia Tūbingeno teologas Strausas paneigė Kristaus dieviš- 
kumą. Ir buvusiam kunigų seminarijos auklėtiniui Renanui „Kristus 
tebuvo malonus, keliaująs moralistas, kiek naivus ir liaudį pamilęs 
dvasios vadas, padėjęs pagrindą tikrajam liberalizmui ir tikrajai 
civilizacijai“. Toje atmosferoje užaugęs Karlsruhės teologas Drewsas 
perduoda XX amžiui visą XIX šimtmečio istorinio Kristaus neapy- 
kantą. 

Turint prieš akis tokius pavyzdžius, visai suprantama, jog neteo- 
logai dar mažiau jautėsi įpareigoti tikėti ir kad dėl to toks Brandesas 
masėms galėjo perduoti nudievinto Kristaus paveikslą, kuris be vargo 
tilpo šalia kitų žmonijos geradarių - greta Goethe's, Kanto, Edisono, 
Marxo ir pan. 

Tokioje atmosferoje gera dirva laisvamanybei. Ši, išaugusi iš deizmo, 
XVIII a. dar pasitenkinusi antgamtinio Apreiškimo neigimu. Vėliau, 
išėjusi enciklopedistų mokyklą ir pasimokiusi dar iš vokiečių 
materialistų, XIX a. ėmė tarnauti miesčioniškam liberalizmui, kuriam 
pažadėjo viską išaiškinti „iš natūralių, t. y. iš šio pasaulio kilusių... 
priežasčių ir siekti visiško moderniųjų valstybių supasaulinimo“. XX a. 
dar labiau suradikalėdama laisvamanybė pasidarė kultūrinio bolševiz- 
mo kertinių akmeniu. 

Ištikimiausias laisvamanybės draugas - ateizmas. Iki naujųjų laikų 
jokio vaidmens nevaidinęs jis tik po Prancūzų revoliucijos suklestėjo. 
Voltaire'as, Holbachas, Lamettrie, Laplace, o ypač Marechalis su savo 
„Dictionnaire des athėes“ - pirmi bedievybės kelių skynėjai. Vokiečių 
materialistai su prancūzų pozityvistais - pirmi jo mokytojai. Feuerba- 
chas - pirmas jo sėjėjas, užsėjęs juo tuos plačiuosius plotus, kur išaugo 
Schopenhaueris, Nietzsche, Marxas ir k. Pirmuosius bedievybė pasiekė 
miesčionis, o antruosius - darbininkiją. 

„Jūs užmušėt Dievą, - sušunka Nietzsche XIX a.,- bet jūs dar neži- 
note... kokią jūrą išsėmėte, nuo kokios saulės jūs atpalaidavote žemę!“ 
Kas atsitiko, tikrai pajuto tik mūsų šimtmetis, kuriame sugriuvo tos 
bažnyčios, po kuriomis jau kelintas šimtas metų vis uoliau rausėsi 
bedievybė ir jos apaštalai, neišskyrus nė to paties Nietzsche su savo 
sparnuotais cinizmais, ė la: „Jeijūs nepasidarysite kaip karvės, nejeisite 
į dangaus karalystę“. 

FiLOsOFIJA 

Iš karto atrodė XIX a. būsiąs filosofiškas, o ypačiai metafiziškas. 
Tačiau taip nebuvo, nes po vienašališko Hegelio idealizmo, į sceną atėjo 
materializmas su pozityvizmu, kol pagaliau pirmenybė atiteko gamtos 
mokslams. Žinomiausi filosofai tada buvo medikai, biologai ir chemikai, 
kurių priešakyje ėjo fiziologas Moleschotte'as, zoologas Vogtas ir 
gydytojas Būchneris. Sielą laikydami eine windige Fiktion, jie psichinius 
reiškinius išvedė iš medžiaginių priežasčių. 

Ne pirmas kartas, kad reiškiamos tokios mintys. Bet niekad materia- 
lizmas nebuvo toks populiarus, kaip XIX a., kada ištaigų ištroškusi 
miesčionija gėrėjosi tais jos siekius puikiai pateisinančiais raštais. 
Materializmas nūn viduriniuose sluoksniuose užėmė tą vietą, kurią 
anksčiau turėjo religija. Toliau materializmu susižavėjo ir darbininkai. 
Socialdemokratuose jis tapo partijos, o bolševikuose net valstybės dogma. 

Kur vokiečių materializmas nepriėjo, ten jo darbą atliko prancūzų 
pozityvizmas, kurio kūrėjui Comte'ui atrodė, kad žmonija išgyvenanti 
tris frazes. Pirmoje žmonės išsiaiškinę pasaulio vyksmus dieviškų ar 
demoniškų esybių įsikišimu. Antroje paslaptims atidengti jiems užtekę 
jau abstrakčių jėgų, kaip antai, proto, valios ir t. t. O trečioje jie pasiten- 
kinsią pozityvių mokslų rezultatais, kuriuos išvedanti filosofija. Ta 
„pozityviška“ filosofija esanti pašaukta pakeisti tiek religišką, tiek 
metafizišką pasaulio supratimą. 

Tokio pakeitimo buvo išsiilgę ir anglai, kurių palinkimas į empi- 
rizmą jau nuo seniai žinomas. Pasireiškęs dar Bacono mąstyme 
pozityviškasis pradas ypačiai stipriai prasimušė Locke'o ir Hume'o 
traktatuose. „Natūralusis patyrimas“ jiems buvo visas tiesas atsklei- 
džianti alpha ir omega. Į tas tiesas juos veda indukcija. Tokiam nusi- 
teikimui pavaizduoti pakanka šių Hume'o klausimų: „Paimkime į 
ranką bet kokį teologinį ar metafizinį traktatą ir klauskime: ar jame 
rasime kokį nors teorišką nagrinėjimą apie kiekybę skaičių? Ar jame 
rasime kokią eksperimentinę studiją apie empirinius faktus? Jei ne, tai 
svieskime jį į ugnį, nes jis tegali tarnauti sofistikai ar demagogijai“. 
Tokios dvasios vaikai yra ir Spenceris su Milliu. 

Bet tai dar ne paskutinis filosofijos žodis. Šis priklauso iš naujo 
blaškymosi išsikristalizavusiam egzistencializmui. Niekas taip ryškiai 
neatvaizduoja tos filosofinės minties odisėjos kaip Scheleris, kuris iš 
karto sekęs Euckeną paskui Husserlį, toliau pasirodė kaip katalikiškas 

fenomenologas, kol nesimetė į gyvenimo filosofiją, vėliau dar į 
antropologiją ir pagaliau į egzistencializmą. 

Tąja egzistencialine filosofija mąstyme dar labiau įsistiprina antropo- 
centrizmas. Žinoma, paneigus kitą mūsų būties polį, Dievą, nieko kito 
nė neliko, kaip įsistiprinti savo plikoje egzistencijoje, savo „Da-Sein“ ir 
„So-Sein“. Tokiu prometėjišku savęs teigimu Žmogus tikėjosi apsiginti 
nuo jį apsupančio chaoso ir pasitikrinti tą savo vienintelį likusį turtą — 
savo žmogiškąją egzistenciją, kuriuo prisiyrė paskutinę indivi- 
dualistinio bei subjektyvistinio žmogaus stotį. 


(GAMTOS MOKSLAI 

Dar Aleksandras von Humboldtas lenkėsi Leidėjui visų tų kūrinių, 
kuriuos savo „Kosmose“ aprašė. Tačiau jaunesnieji gamtininkai, mate- 
rializmo mokyklą išėję, jau nebebuvo tokie kuklūs. Jie apsvaiginti vis 
gausiau aptiktų tiesų ir tos naudos, kuri plaukė iš techniško tų žinių 
realizavimo, vylėsi viską išaiškinsią. 

Tokius užsimojimus ne vienam sužadino ir Darwino knyga „On 
the origin“, kurios iškelta gyvių raida ne vieną sugundė aiškinti ir 
žmogaus kilmę bei vystymąsi grynai natūraliu būdu. Perspektyva aiški - 
tiek išsivystęs žmogus beribiu tobulėjimu susilygins su tais dievais, 
kuriems anksčiau priskirdavo jo paties išsiilgtų tobulybių. 

Šioms ir panašioms mintims išpopuliarinti pirmas pasišovė 
Haeckelis su savo veikalu „Die Weltratsel“. Jam gamtos procesas yra 
raida, kurios dėsniai aiškūs. Anorganiškasis ir organiškasis pasaulis, 
medžiaga ir dvasia, kūnas ir siela, sudarę neišskiriamą vienetą. 
Medžiaga esanti sudvasinta. Dvasios pasireiškimai plaukią iš me- 
džiagiškų dalelių judėjimo. Protas niekur neberandąs paslapčių, kurios 
šauktųsi metafizikos arba net religijos, viskas ir be to aišku. Gimė 
monizmas — su evoliucionizmu susiliejęs panteizmas, kur mintis apie 
esybių dieviškumą rišosi su laipsniško jų tobulėjimo tikėjimu. 

Toms idėjoms propaguoti buvo įsteigta tam tikra monistų draugija. 
Ši atmetė bet kokias dogmas - išskyrus savąsias - nepripažino 
antgamtinių jėgų ir metafizikos, paneigė pomirtinį gyvenimą, o dėl to 
pasisakė prieš bet kokį teistinį tikėjimą. Vietoje religijos monistai siūlė 
bekonfesinę moralę, vietoj krikščioniškosios - natūraliąją etiką. 

Iškart buvusi tik filosofijos ratelis, Ostwaldo vadovaujamas, ši 
draugija pasidarė liaudies švietimą veikiančia antibažnytine sąjunga. 

Šito chemiko gamtos filosofijos centriniai punktai yra energija su 
raida. Ypačiai jam rūpėjo pirmoji, kuri jam leido kietą savo pirmtakų 
materializmą pakeisti dinamišku. Jąja Ostwaldas suprato tam tikrą 
tekantį, nuolatos besikeičiančiose formose vyksmus jungiantį „kažką“. 
Ir dvasios reiškiniai kyla ir susilieja su ta bendra energijos srove. Sąmonė, 
sakykime, esanti ne kas kita, kaip „ypatybė tam tikros pasireiškiančios 
nervų energijos centrinėje nervų sistemoje“. Taigi Ostwaldas mano 
cheminę energiją persidirbant į dvasios energiją, kuri savo keliu vėl 
pasikeičianti į fizinę. Taip tvirtindamas Ostwaldas eliminavo sielą, o visą 
dvasios gyvenimą pavertė energijos persidirbimo faze. 


VALSTYBĖ 

Iš bendro vaizdo neišsiskiria nė valstybė. Ši iš karto ėjo palaimingais 
keliais, nes XIX a. pradžioje tautos siekė atnaujinti savo valstybes iš 
nepaliestų liaudies gelmių ir savo idealu laikė romantizmo skelbiamąją 
organiškumo idėją. Tačiau to idealo realizuoti neleido iškilęs abs0- 
liutizmas. Prasidėjo Metternicho era, kuri teocentrizmą tiek respektavo, 
kiek jis jai buvo naudingas. Bet šitas aljansas tarp sosto ir altoriaus 
neabejotinai buvo naudingesnis pirmajam. 

Buvo aišku, kad kartą paragavusios laisvės tautos negalėjo pasi- 
tenkinti tokia fiktyvia konservatoriška kūryba ir jog dėl to anksčiau ar 
vėliau iš naujo turėjo sužydėti liberalizmas. Ta opozicija nuolat augo 
dvasiškai jautriuose ir vis didėjančiuose miestiečių sluoksniuose, tad 
juose ir atgijo. Kol tas luomas dar buvo atstumtas nuo valstybės vairo, 
(jaunesnysis) liberalizmas teturėjo tik akademinės reikšmės, tačiau visai 
kitaip buvo po Prancūzų revoliucijos. Po 1789 ėjo 1830 ir toliau 1848 m., 
ir kiekvieni jam užkariavo vis geresnes pritaikymo galimybes. 

Vyriausias jo šūkis — laisvė. Ji patikrino kalbos, spaudos, organizacijų, 
susirinkimo laisves. Jos remiasi pagrindinėmis laisvėmis, plaukiančiomis 
iš prigimties teisių, kurių negali paneigti ar apriboti vėliau atsiradusi 
valstybės institucija. Žmogų saistančių įstatymų liberalizmas ieško 
parlamentarinėje diskusijoje, kur išsikristalizuojanti bendroji racija. Ši, 
nors ir įpareigojanti piliečius, tačiau neįžeidžianti jų teisių, todėl 
liberalizmas ir kovoja su bet kokia jėga, kuri, jo manymu, kėsinasi į jas. 

Tokiu „pasikėsintoju“ liberalizmas laikė religiją, o ypačiai Bažnyčią. 
Mintį, jog žmogus gali būti dalis Ordinis christiani ir jo veikla subor- 
dinuota Dievo intencijoms, jis neigia. Matydamas katalikų Bažnyčioje 

įtakingiausią jų atstovą, liberalizmas vis aštriau ją puolė. Ypačiai ginčijo 
jos teises šeimai ir mokyklai, mokslui ir menui. Keli ryškesni padariniai 
jo kovos su Bažnyčia buvo civilinė metrikacija, mokykla be Dievo, 
scientizmas ir šūkis „menas menui“. Vokiečių kulturkampfas (Bismarckas), 
austrų Los-von-Rom sąjūdis, prancūzų valstybės nuo Bažnyčios atplė- 
šimas (Combesas, Waldeck-Rousseau), italų karbonariai ir popiežiaus 
valstybės panaikinimas (Garibaldi) - tai vis epizodai liberalizmo kovos 
su paskutine tvirta teocentrizmo atstove. 

Socialinėje ekonominėje plotmėje liberalizmas reikalavo visiškos 
laisvės darbui ir nuosavybei, pramonei ir prekybai. Tačiau ta laisve 
džiaugėsi tik darbdaviai, nes niekas jiems netrukdė susikrauti stambių 
kapitalų ir sudaryti trestų bei monopolių. 

Iš reakcijos kilo socializmas. Juo — kaip paaiškėja iš marksizmo - 
ketvirtasis luomas sau pritaiko liberalizmo skelbiamą neapribojamą 
laisvę. Savo pasaulėžiūrą tas marksizmas sudarė iš Comte'o pozityviz- 
mo, Biichnerio materializmo ir Feuerbacho natūralizmo, dėl to ir visas 
jo istorijos supratimas pagrįstas materializmu. Iš to suprantama, kodėl 
socializmas iš karto pasisakė prieš Bažnyčią ir apskritai prieš religiją, 
todėl reikalavo pilno valstybės nuo Bažnyčios atskyrimo ir visiško 
mokyklos supasaulinimo. Socializmas nedarė skirtumo tarp atskirų 
konfesijų, o kovojo su bet kokiu religijos pasireiškimu, nes tai laikė 
užuomazga naujoms bažnyčioms, kurios vėl tėra kapitalizmo įrankis 
prieš darbininkus. Be religijos jis dar ir dėl to tikėjosi apsieiti, kadangi 
jis pats buvo pasišovęs ją atstoti. Juk ir socializmas tikėjo išganymu, 
tačiau tokiu, kuris dirbančiam žmogui šioje žemėje neša laimę. Jis būsiąs 
laisvas pilietis siekiamoje savo „ateities valstybėje“, kuriai neregėtą 
gerovę ruošiąs mokslas. Dėl to mokslą tiesiog dievino. Nebebuvo jokių 
neišsprendžiamų mįslių. Europą užliejo nauja apšvieta, kuri buvo 
pavojingesnė negu pirmoji, nes apėmė ne tik negausius vidurinių 
sluoksnių inteligentus, bet ir milijonines darbininkų mases. Pirmoji 
apšvieta Dievui dar buvo palikusi kad ir kuklią vietelę, tačiau naujoji jį 
ir iš tos išstūmė. 

Nors socializmas savo viešpatavimo laikais, t. y. prieš ir tuojau po 
Didžiojo karo, vis dėlto neradikaliai realizuodavo savo idėjas, krikš- 
čionių gyvenimas ir socialistinėje atmosferoje dar buvo pakenčiamas. 
Tačiau kitaip turėjo virsti, kai socialistus pakeitė revoliucijos keliu 
žengią bolševikai. 

Bolševizmui religija jau nebėra privatinis kiekvieno reikalas, bet 
naikintini nuodai. Ir tikslas kitoks — ne valstybę atskirti nuo Bažnyčios 
ir kultūrą gelbėti „iš religijos nasrų“, bet Bažnyčią nugriauti, religiją 
išnaikinti ir sukonstruoti naują pasaulį. 

Tiesa, ateizmas ir anksčiau buvo skelbiamas, pirmiausia tik atskirų 
asmenų, toliau partijų, dabar jau valstybių. Pasidaręs valdine sovietų 
Rusijos ideologija, ateizmas - bent oficialiai - valdo net šeštąją pasaulio 
dalį. Bet ir tuo nepasitenkindama agresinga bolševikų bedievybė sudarė 
visą pasaulį apglėbiančią bedievių organizaciją. Kad išėjusieji tokią 
mokyklą nesiriboja teorija, paliudija tas Golgotos kelias, kuriuo dabar 
Rusijoje eina tikintieji. Ir visur, kur tik įsigali komunistų agentai - 
Meksikoje, Ispanijoje ir dar kitur — vartojami tie patys metodai, kur 
nuo lapės gudrumo iki kruvino teroro nieko netrūksta. Bet ir ten, kur 
tiesioginei akcijai dirva dar nepakankamai paruošta, Maskvos 
bedievybė, prisidengusi ekonominės gerovės ar politinės pažangos 
(„liaudies frontai“) skraiste, visur skverbiasi ir siaučia visą pasaulį vienu 
antireligišku frontu. Daug pozicijų jau paimta arba - kaip liberalizmas 
su socializmu - įjungtos į tą frontą. Kas nenori būti sunaikintas, slepiasi 
už Bažnyčios. Arba Maskva, arba Roma, kitos išeities nebėra. 
Antropocentrizmas ruošiasi lemiamam susitikimui su teocentrizmu, 
nuo kurio visas pasaulis sudrebės. 

Ar tat nuostabu, kad auga opozicija liberalizmui ir tokiems jo 
vaisiams? Dar XIX a. pradžioje iš romantizmo išaugusi organiškos 
valstybės mintis bandė jį pavaduoti. Mėgino į galą to paties šimtmečio 
prasimušti krikščioniškasis solidarizmas. Tačiau ir šįkart krikščioniškos 
sociologijos balsas nebuvo suprastas. Tada liberalistinį pasaulį jėga 
reformavo totalizmas. 

Pagrindinė jo mintis sena. Ji visuomet iškyla, kada hegemonija 
teikiama individui. Dėl to suprantama, kad ji iš naujo pasireiškė savo 
individualizmu garsiame XIX a. Dar Lassalle liberalistinę valstybę buvo 
pašiepęs terminu Nachiwūchterstaut, o kaip būtų ją pavadinęs išvydęs 
jos pokarinį palaidumą, kur visokių suiručių sukrėsta liberalistinė 
valstybė daug kur nepajėgė tvarkyti valstybinio gyvenimo? Tada 
išmušė valanda neohėgelizmo paruoštam totalizmui, kurio vardu tarp 
kitų išėjo fašizmas su nacionalsocializmu. 

Abu siekia savo valdomoje teritorijoje visus gyvenimo reiškinius 
pajungti valstybės intencijoms. Dėl to niekam neleidžia veikti valstybės 

nekontroliuojamoje plotmėje. Viskas yra jos žinioje - asmuo, šeima, 
mokykla, draugija, visuomenė, ekonomika, politika, mokslas, menas, 
religija. Savo valdiniams duodama tik tiek laisvės, kiek jų veikla 
naudinga jai. Totalinė valstybė juos tiesiog panaudoja savo planams, 
kartais iki visiško laisvės atėmimo. Nėra abejonės, kad totalizmas, 
koncentruodamas valdinių pajėgumą, valstybei suteikia didesnio 
efektingumo, bet jo įkvėpta valstybė neišvengiamai susiduria ir su 
piliečių prigimties teisėmis. 

Daugiausia sąspyrio atsiranda tarp valstybės ir Bažnyčios, kuri, 
būdama skirta visiems žmonėms ir laikams, nepasiduoda spraudžiama 
į politinio totalizmo rėmus ir, be to, vykdydama savo Kūrėjo įsakymą 
mokyti žmones, negali sutikti su mokymo monopolį pasisavinusia 
valstybe. Siekdama išvengti aštriausių konfliktų, kartais ir totalistinė 
valstybė sudaro konkordatų su Bažnyčia, bet tokiu atveju religija 
tetoleruojama tiek, kiek ji gali būti naudingas valstybei. 

Fašizmas gana tiksliai atstovauja šiam totalizmui, kaip įsakmiai 
paliudija Mussolini aksioma - „viskas valstybei, nieko šalia valstybės, 
nieko prieš valstybę“. Realizuodamas tą šūkį, fašizmas negalėjo 
nesusidurti su Bažnyčia, kurios galva reziduoja pačioje dučės 
rezidencijoje. Tačiau, pamatęs pirmus karčius totalizmo vaisius kovoje 
su katalikybe, Mussolini greit susivokė ir aukojo iš totalizmo tiek, kad 
katalikai, nesueidami į konfliktą su savo sąžine, gali pripažinti fašistinę 
valstybę. 

Ir nacionalsocializmas yra panaši reakcija į liberalizmą. Dėl to ir jis 
sau palenkia visas sritis, tuo nemažai žeidžia pavaldinių prigimtąsias 
teises ir susiaurina jų veikimo sferą. Tą veržimąsi ne į savo sritį ypač 
skaudžiai jaučia religija. Nors nacionalsocializmas ir nesąs nusistatęs 
prieš ją ir neinąs prieš krikščioniškąsias konfesijas, tačiau pasišauna 
jas sau palenkti. Dar labiau pablogina krikščionybės padėtį reiche 
toleruojamas neopagonizmas. Trokšdamas atnaujinti nordizmo kultą, 
nacionalsocializmas dar labiau susiaurina krikščionišką mintį. 

Nėra abejonės, kad antiliberalistinės srovės neša daug gero. Jos, 
pabrėždamos tautiškąjį elementą, sustiprino sveikas iš liaudies 
kylančias jėgas ir pačią, liberalizmo laikais taip mažai vertinamą, liaudį, 
tautinės sveikatos šaltinį. Gera ir tai, kad tas jėgas įspraudžia į stiprius 
rėmus. Ne mažesnis nuopelnas - klasių kovos sustabdymas, tautos 
vienybės sustiprinimas. 

Gaila tik, kad tai temdo daug neigiamybių. Sakykime, tas pats taip 
vertintinas tautiškasis momentas neretai įkaitinamas iki kitų tautų 
neapykantos. Nenaudingas ir vienašališkas valstybės stiprinimas 
individo sąskaita. Asmenybės varžymas, einąs kartais iki visiško jos 
neigimo, tai viena iš fatališkiausių šio režimo pasekmių. Fatališka dėl 
to, kad suabsoliutina iš savęs neproduktingą valstybę, o nustumia 
kūrybiškiausią veiksnį - asmenybę. Lygiai taip pat kenksminga yra ir 
visų sričių monopolizacija, kišimasis į mokslą, meną, auklėjimą, religiją 
ir t. t., kur norima viskam diriguoti, viską dekretuoti, viską tempti ant 
kurpalio save su valstybe identifikuojančios partijos. 

Naudodamasis skaudžiai juntamomis priemonėmis, politinis 
totalizmas ne tiktai gali įskaudinti Bažnyčią, bet ir eliminuoti ją. 

Taip Dievas tik dar labiau išskiriamas iš tos srities, iš kurios nuo 
pat vidurinių amžių galo jį stumia kone visais politiniais režimais. 
Pirmiausia jie tvarkėsi nepaisydami Dievo, toliau - prieš Dievą, o 
pagaliau - jau be Dievo. 


MENAS IR LITERATŪRA 

Ir menas su literatūra eina antropocentrizmo keliu, kaip matyti iš 
XVIII a. gale suklestėjusio klasicizmo. Galėdamas girtis tokiais korifėjais 
kaip Goethe, jis padarė gilų įspūdį. Galima buvo laukti ir meno sritis 
nusikreipiant nuo Dievo. Tačiau taip neįvyko, nes anas primygtinis 
žmogaus nureliginimas tik dar stipresne trauka traukė žmogų Dievop. 
Iškilo romantizmas. 

Romantizmas įrodė klasicizmą davus nepilną, tik antropocentriškai 
susiaurintą tikrovės vaizdą, ir reikalavo atvaizduoti gyvenimą su 
visomis jo paslaptimis. Mene romantikai tikėjo duosią nors ir netobulą 
begalybės atspindį siaurame mūsų medžiagiškume. Šitas ilgesys jautėsi 
esąs giminingas mistikai, dėl to buvo atnaujinta pažintis su viduriniais 
amžiais. Chateaubriand'as, Manzoni, Gėrresas, Brentano, Stolbergas, 
Fr. Schlegelis yra tik keli liudininkai to nusisukimo nuo apšvietos ir 
linkimo į religiją ir net į katalikų Bažnyčią. Tačiau ši turtinga pradžia 
nesulaukė tąsos, nes apie XIX a. vidurį vykęs dvasios persilaužimas 
kone visiškai suparalyžiavo ir romantizmo darbą. Bet menas tik 
nenoromis davėsi traukiamas į jam taip svetimą materializmą, dėl to 
tik pamažu įsigali apčiuopiamos tikrovės vaizdavimas. 

Išaugąs romantizmo saulėlydyje tas realizmas nebuvo kraštutinis: 

žmogų supančios tikrovės motyvus vaizdavo paveldėtu grožio pamė- 
gimu. Tie motyvai - liberalizmo dvasia sprendžiamos pasaulėžiūros 
problemos, tėvynė ir jos praeitis, smulkaus gyvenimo džiaugsmai ir 
malonumai. Stilius, vengdamas ankstyvesnio patoso, pasidarė tikroviš- 
kesnis, paprastesnis. 

Būdingas Balzaco ciklas - „La Comėdie humaine“. Jo centre stovi 
ne žmogaus santykiai su tuo, kas yra aukščiau jo, bet tai, kas jį riša su 
žmogum. Taigi išaugo nauja commedia, tik jau tokia, kurios ašis nebe 
statmeninė, o gulstinė. Žmogus čia nebėra dvasinė esybė, sukurta pagal 
Dievo paveikslą, bet z00n politikon, žinduolis. 

Galima tat suprasti, kad juo labiau augo XIX a., juo labiau leidosi 
romantizmo saulė. Jau Balzaco kūrybai ji vos švietė, bet jau nebešildė, 
o ką kalbėti apie jo įpėdinius, kuriems švietė Marxas, Schopenhaueris, 
Darwinas, Haeckelis! Europa kūrėjams gamino vis tamsesnį rašalą. 

Jų pažiūromis į meną einąs natūralizmas domisi visomis aktua- 
lijomis. Jam pakeliui ir su politika, ir su didmiesčio sensacijomis. Jam 
patinka šešėliai, skriauda, nuodėmė. Bet kas realizmui dar buvo 
nuodėmė, natūralizmui jau tėra paprastas žmogiškas fenomenas, nes 
naujojo meno uždavinys - viską natūraliai atvaizduoti nieko nekeičiant. 

Svarbiausia natūralizmo priemonė - skrupulatiškas tikrovės stebė- 
jimas. Juo šis tikslesnis, juo jis esąs meniškesnis. Tad pasileido faktų 
faktelių gaudyti. Negalėdamas apimti visumos, pasitenkino iškarpomis. 
Lyrikoje jis kopijuoja fragmentą iš „niūrios apačios“, romane duoda jų 
visą virtinę. Iš dramos išnyksta karžygiai, jų vieton į sceną užkopia 
masė. Kartu su veikėjais išnyko ir tragizmas, kuris yra galimas tik ten, 
kur žmogus atsako už savo veiksmus. „Mene karvės gimdymo 
skausmai yra lygiai toks pat dėkingas siužetas, kaip kilnaus karžygio 
žuvimas“ (C. Alberti). 

Kam šis natūralizmas per gūdžiai skambėjo, tam jis impresionizmo 
pavidalu pateikė švelnesnį leidimą. Irmpresionizmas nebūtų XIX a. vaikas, 
jei neturėtų savo iš gamtos mokslų į filosofiją įsiveržusio ideologo. 
Pasaulį, taip moko Machas, ne kūnai sudaro, o be paliovos tekanti 
pajautimų srovė. Tai, ką mes vadiname kūnais, tesą tik pagalbinės 
priemonės, leidžiančios mums nors kiek orientuotis reiškinių pasaulyje. 
Spalva, sakykime, visai nesąs pastovus reiškinys. Priklausydama nuo 
šviesos šaltinių, ji esanti fizikališkas objektas, o priklausydama nuo 
žmogaus akies, psichologiškas objektas. Ir mūsų „aš“ nesąs nekintamas 

fenomenas, tik bendras vardiklis visų tų pajautimų, kurie tam tikru 
momentu susilieja žmoguje. Bet su tais amžinai kintančiais pajautimais 
keičiasi ir pats žmogus, dėl to jis vis esąs kitoks. Iš to išeidamas Machas 
mano, menininkas neturįs atvaizduoti aiškiai apibrėžtų kūnų, o tik kurti 
susiliejančius vaizdus, kurie galutinai susiformuoja tik klausančio ar 
skaitančio sąmonėje. 

Šitoje koncepcijoje nebėra žmogaus, sielos, liko tik akies tinklelis ir 
ausies būgnelis priimti nuolatos besikeičiantiems optiniams ir 
akustiniams įspūdžiams. 

Panašiai ir poezijoje visuma skirstoma į daleles, kurios sekdamos 
viena kitą sudaro vaizdą ir sukelia nuotaiką. Dėl to draskoma minčių 
grandis, išsižadama logiško sąryšio, atsisakoma ir nuo psichologinės 
visumos, t. y. sielos vaizdavimo. Pateikiami tik atskiri momentai. Dėl 
to ir nebegalimas pilnas charakterio išvedimas. Geriausiu atveju 
susilaukėme psichologinių etiudų. Kad šitoks menas nebepažįsta 
vaizduojamųjų asmenų atsakingumo, aišku, nes kur tik individuališkos, 
šešėliškos impresijos, ten nebėra nei ko, nei kuo vertinti. 

Taip impresionizmas mene sukūrė tokį, o gyvenimas - dorinį 
impresionizmą. Todėl ir savo tendencija padaryti žmogų besieliu 
pereinamuoju punktu, iš meno išbraukdamas vienintelį kūrybišką 
veiksnį - sielą, impresionizmas tėra tik nauja antropocentrizmo apraiška. 

Antropocentrizmas savo laimėjimais galėjo būti patenkintas: senovė 
su teocentrinėmis vertybėmis —- sudaužyta, senąją civitate Dei buvo 
nugalėjusi civitas terrena. 

Ne vienas Europos dvasios raidą studijavusių seniai pranašavo tokį 
apokaliptinį galą. Taip, sakykim, Treitschke dar praėjusiame amžiuje 
prasitarė: „Kas nors kiek pažvelgia ateitin, tą sukrečia nujautimas, kad 
gal dar pradžioje ateinančio šimtmečio prasidės milžiniška kova dėl 
krikščionybės... Visoje Europoje eina baisus griovimas. Griauna 
materializmas, nihilizmas... cinizmas su išdidžiuoju mokslu. Gali ateiti 
diena, kada viskas, kas dar yra krikščioniška, turės susiburti po viena 
vėliava“. 

Daug kam atrodo ta diena jau atėjusi, dėl to ir atgyja Solovjovo 
pasakojimas apie Antikristą. Ne vienas mano jo viziją virsiant realybe, 
skurdūs teocentrizmo likučiai - katalikai, protestantai, ortodoksai — 
eschatologinio siaubo sukrėsti, laukdami Paskutinio Teismo, šliejasi 
prie paskutinio popiežiaus Petro II. 


225 


Tačiau blaiviau žiūrintieji antropocentrininkai vis dėlto nesijaučia 
jaukiai. Jie veltui ieško to didingo paminklo, kuris amžiams paliudytų 
jų laimėjimą. Juk tas šimtmetis, kuris turėjo patvirtinti antropocentrizmo 
triumfą, kur jis? Gimęs garuojančiuose Prancūzų revoliucijos kraujuose, 
žuvo Didžiojo karo klane. Tat gal ta humanizmo pergalė labiau 
įsivaizduota kaip tikra? 

Tiesa, antropocentrizmui pavyko sugriauti žmonių širdyse Ordinem 
christianum, tačiau pasisekimas to bandymo jį pakeisti Ordine humnano 
daugiau negu problemiškas. Dėl to mes matome žmoniją, nors 
abejojančią dėl senosios pasaulėžiūros, bet ir ne per daug pasitikinčią 
naująja. Ji viskuo abejoja ir dėl to desperatiškai blaškosi. Reiškiasi krizė. 
Ir ne bet kokia, nes, anot Jasperso: „Viskas pateko į krizę“. 

Tačiau, kai egzistencialinės filosofijos atstovas nesugeba jos apimti, 
nė jos priežasčių suprasti ir tik guosdamas ragina ją pažinti, pakęsti 
bei nugalėti, bet nenurodo, kaip tai padaryti, tai de Reynoldas atidengia 
mums tikrą jos veidą, konstatuodamas: kaip griūva namas, kada 
architektas prasilenkia su statybos dėsniais, taip žlunga pasaulis, 
nepastatytas pagal amžinuosius principus. 

Žmonija gali suklysti, tačiau anima naturaliter chrisiana amžinai 
nepasiduoda nutildoma. Savo Dievo neapykanta antropocentrininkai 
tik išduoda, kiek jiems rūpi tas Dievas. Juo smarkiau jie bėga nuo jo, 
juo aiškiau išduoda, kaip arti juos sekąs Dievas. Ir patys puola savo 
pačių iškeltus dievaičius ir plėšia jų altorius. Sakykime, nuogasis 
materializmas jau mažiau teranda pasekėjų. Tie patys, kurie dar ne 
taip seniai psichologiją laikė mokslu, kur apie sielą nekalbama, o 
mąstymą - kažkokiu smegenų fosforiniu spinduliavimu, lyg ir gėdinasi 
tokių pažiūrų. 

Metafizinė filosofija vis drąsiau pasirodo. Sugrįžo dar Fechnerio 
išpranašauta ir Lotze palaikoma Tagesansicht. Į jų eiles rikiavosi ir 
Dilthey su Husserliu. Dar 1892 m. pirmasis tarė: „Metafizikai - kvailiai“, 
bet netrukus jis pats įsirašė į tuos „kvailius“. Kitas pavyzdys: XIX a. 
gale Joėlis pradėjo rašyti apie nelaisvą valią, o kai 1908 m. knyga išėjo, 
ji buvo įvardyta „Der freie Wille!“ Neokantistai kaip Natorpas, 
Windelbandas, Rickertas, fenomenologistai su Husserliu ir Scheleriu 
priešakyje — visi pasisakė prieš antimetafiziškumą. Gamta, kaip tvirtino 
Euckenas, tesanti viena pakopa į aukštesnį pasaulį, kuriam giliau 
įžvelgti Bergsonas išvystė savo iracionalizmą. Vietoje reliatyvistinės 


226 


moralės vėl buvo keliama tvirtais principais paremta etika. Buvo net 
jaučiamas suartėjimas su aristotelizmu. Taip von Trendelenburgas 
bandė sudaryti platoniškai aristotelišką sintezę. Krikščioniško realizmo 
keliais ėjo ir Fr. Brentamo. Toliau susilaukėme ne tik iš Bergsono su 
materializmu kovojančios, iracionaliomis jėgomis operuojančios 
filosofijos, bet dar metafiziką expressis verbis iškeliančio Nikolajaus 
Hartmanno veikalo „Die Metaphysik des Erkennens“. Akivaizdoje 
tokių faktų Wustas 1925 m. net rašė apie „Die Auferstehung der 
Metaphysik“. 

Lygiagrečiai kvestionuojamas gamtos mokslų vaidmuo pasau- 
lėžiūros sudaryme. Klausiama, ar jų laimėjimai jiems suteikia teisę 
vaidinti filosofijos vaidmenį ir pavaduoti religiją? Ir apskritai abejojama, 
arjų susekti dėsniai buvo patys tikrieji gamtos dėsniai. Konstatuojama, 
kad gamtos mokslų metodai įsiveržė į jiems svetimą dvasios mokslų 
sritį ir ėmęsi ne jiems tinkamo darbo. 

Materializmas susvyravo, kai Planckas įrodė, kad ir į energiją 
paverstoje medžiagoje viešpatauja panaši laisvė kaip dvasios srityje, 
sakykime, istorijoje. Lygios priežastys ne visuomet turinčios lygias 
pasekmes, taip, pvz., ir elektronų pasaulyje iš lygių priežasčių nebūtinai 
plaukią tie patys rezultatai. 

Kitokios ir sociologijos pažiūros. Daug kas šaukiasi autoriteto, 
„Stiprios rankos“. Ordre et tradition — viena skambiausių formulių. Ir 
formulės šalininkų ne vienas supranta, jog jų totalizmas negali būti 
daugiau kaip „politinių reiškinių visuma“, kuri savo prasmę teįgyja iš 
to visus žmogaus fenomenus apimančio makrokosmiško totalizmo. 
Drįstame manyti, kad Mussolini ne vien dėl savo miklios orientacijos 
politinėje praktikoje 1929 m. sudaręs taiką su Bažnyčia. 

Ir menas su literatūra suka vairą dvasios ir sielos link. Iškilo ekspre- 
sionizmas. Imama suprasti, kad pasaulis kuriamas ne impresijomis, 
bet ekspresijomis, dvasios provaržomis. Kūrėjas šaukiasi savo sielos, 
o siela savo Dievo. Ekspresionizmas yra skambus Veni creator, spiritus. 
Jis pripildė Europą naujo dvasingumo. 

Taip pat būdinga, kad po krikščionybę suskystinusios liberalistinės 
teologijos (Harnackas ir kt.) dabar prasiveržia tokio Bartho dialektinė 
teologija, skelbianti jėgos ir sauvalios dievą. Ar ne reikšminga taip pat, 
kad platesni sluoksniai yra išsiilgę Dievo, kuris kaip gyva tikrovė būtų 
jaučiamas, kaip to siekia Oksfordo sąjūdis? 

Net ir Bažnyčia, ir ta vėl iškyla moderniojo žmogaus akiratyje. Tai 
jau panašu į stebuklą. Juk, įsiviešpatavus apšvietai, pasaulis buvo tikras, 
kad Bažnyčia nebeatsigaus. Bet su romantizmu ji iš naujo pražydo, lyg 
niekad jos nebūtų pakandusi apšvietos šalna. Tiesa, nuo XIX a. vidurio 
ją nustūmė materializmas, pozityvizmas, ateizmas, gamtos mokslai. 
Kai dar liberalizmas savo „kulturkampfais“ su Bažnyčia ėmė kovoti 
valstybės priemonėmis, daug kam atrodė, kad jai išmušusi paskutinė 
valanda. Tačiau ir dabar apsirikta, nes Leonas XIII jau nebeturėjo vien 
gintis, o galėjo ją vėl grąžinti pasauliui. Dėl to neišsipildė nei viltys, 
kad Didysis karas kartu su sostais nušluosiąs ir altorius. Lygiai apvylė 
katalikybės priešininkus ir pokarinės suirutės bei nauji režimai, nes 
Petro laivas ir šį kartą išplaukė. 

Tad - Custos, guid de nocte? 

1. Nėra abejonės, kad žymi žmonijos dalis teocentrizmą pakeitė 
antropocentrizmu. 

2. Tačiau kartu pastebime ir spontanišką reakciją prieš aktualiausią 
homocentrizmo kelio skynėją - liberalizmą. Susidarė ištisa antili- 
beralistiška konjunktūra, kuri daugiausia reiškiasi politikoje. 

3. Šalia to tarsi lokalinio pasipriešinimo antropocentrizmas susilaukė 
dar griežtesnio priešo - radikalų, nukrypstama vėl į absoliutą. 
Triūsiama prie sudarymo į absoliutą orientuoto pasaulėvaizdžio. 

4. Dėl tokių pastangų iš naujo ypatingą reikšmę įgyja tradicinė 
teocentrizmo atstovė — Bažnyčia. 

Integraliai išsaugojusi visa tai, ko homocentrizmo nusivylusieji 
siekia. Bažnyčia grįžta į dvasios krizės kamuojamą žmoniją. Ji kaip 
magnetas įraukė į save visus, kurie suprato, jog ašies pasukimas buvus 
klaida ir išganymo ieško sugrąžinime Dievo sukurtos tvarkos. Bažnyčia 
tą atstatymo darbą ir dirba. Tai nėra koks vidurinių amžių atgaivinimas, 
bet pasaulėžiūros išvedimas gyvenamųjų laikų teikiamąja medžiaga. 
Jau ir ryškėja tos naujos dvasios statyba - iškyla integralusis humanizmas. 
Jis, pripažindamas tikrus naujųjų laikų laimėjimus, juos tinkamai 
suprasmina. Šitas integralus humanizmas gali turėti visų ypatybių, 
reikalingų moderniajam žmogui patenkinti ir dvasios krizei likviduoti. 
Bet ar suprantame atėjus mums sprendžiamą valandą? O gal vėl atsitiks, 
kaip ne kartą, kad galinga idėja negali prasimušti vien dėl jos išpažintojų 
nesusiorientavimo, idėjinio silpnumo, oportunizmo ir lepumo? 


DANTE PAS MUS 


Nerasi tautos, kuri Dante's „Dieviškosios komedijos“ išvertimo į 
savo kalbą neįrašytų aukso raidėmis į savo istoriją. Juk tai yra ženklas, 
kad ji savo kultūroje jau tiek pakilusi, jog be vargo gali pasisavinti 
pačius didžiuosius kūrybos laimėjimus. Tokiu išvertimu tauta ne tiek 
garbina svetimą kūrėją, kiek pati save. 

Krikščioniškos tautos gerai jaučia, koks dvasinis turtas slepiasi už 
Dante's kosminės trilogijos ir pilnai supranta, jog ją mokėti priimti 
yra tas pats, kaip išlaikyti savo brandos egzaminą. 

Kas prieš karą Lietuvoje galėjo svajoti apie Dante? Ne dėl to, kad jo 
dvasia mums būtų buvusi svetima, bet dėl to, kad skęstąs gelbėdamasis 
tercinomis nedainuoja. Ir po karo Dante'ei laiko neturėjome, nes dar 
tik statėme tuos mūrus, kuriuose jam tiktų viešėti. Dėl to jo 600 metų 
nuo mirties sukaktis 1921 m. kaip ir nerado atgarsio. Be vieno kito 
straipsnelio, be vienos kitos paskaitėlės, jo garbei nieko nebuvo 
suruošta, dėl to sukaktuvininkas, siaurame ratelyje apsisukęs, gavo 
pasitraukti į svetingesnes šalis. 

Katalikiškoje lietuvių tautoje nieko nepadėjo nei popiežiaus encik- 
lika, vienintelė, kurią šv. Petro įpėdiniai paskyrė pasaulininkui!. 


PiRMOSIOS UŽSIDEGIMO ŽiEžiRBOS. — Dalykai ėmė gerėti iš užsienių 
grįžtant inteligentams. Itin naudingi galėjo būti iš Vakarų - Dante's 
pasaulio - grįžtą dvasininkai, kurie ir savo dvasia, ir savo kultūra buvo 
išaugę iš jo laikų. Ir buvo pats laikas, nes po to, kai „Dieviškąją 
komediją“ išsivertė net čigonai? iš kurių daugelis yra analfabetai ir 
dar laikraščio neturi, jau grėsė pavojus atsidurti visų užpakalyje. Darbą 
pradėjo kan. J. Narjauskas. Pradėjo karštai, tačiau be to pasiruošimo, 
kuris būtinas tokiems epochiniams kūriniams versti. Tegul vertėjas iš 
Italijos ir bus atsigabenęs dalį tam reikiamų kvalifikacijų, tačiau aišku, 
kad be specialių studijų ir bandomųjų vertimų (krepšiui, ne publikai) 

savo tikslo nepasieksi. Jeigu dėl to dar buvo abejonių, tai jas greit 
išblaškė pirmi vertimai 1923 m., išspausdinti Švietimo ministerijos 
leidžiamuose, Liudo Giros redaguojamuose „Skaitymuose“, kur XXIII 
knygoje (p. 3—22) pasirodė pirmos keturios „Pragaro“ giesmės, o XXIV 
knygoje (p. 321) - dar keturios. 


KALBININKO ĮSPĖJIMAS. - Dar nebuvo išdžiūvę dažai, kai „Vaire“ savo 
kritika atsiliepė budrusis mūsų rašomosios kalbos tėvas J. Jablonskis, 
1923 m. lapkričio 8 d., nr. 8, prabildamas: 

„Dantės veikalas parašytas, kaip yra žinoma, eilėraštine kalba, tam 
tikromis „tercinomis“. Tokia pat, pažiūrėti, eilėraštine kalba verčia tą 
veikalą šiuo tarpu ir kan. J. Narjauskas. 

Vertėjo rimai, tiesa, „dantiški“ (tercinos), bet drauge ir visai savotiški, 
„lietuviški“: mūsų kalbos priegaidės, balsių ilgumai ar trumpumai ir 
šiaip garsų skirtumai kalboje vertėjui čia lyg visai neturi reikšmės; jam 
gana torimuojant, kad rimuojamųjų žodžių tam tikri garsai gauna žodžių 
rašyboje kiek panašumo. Eilėgaliai vertime derinami rimams ir toki, 
kurie tik pažiūrėti kiek panašūs, - pašaliečiui ar šiaip žmogui, neturin- 
čiam supratimo apie mūsų kalbos garsus ir jų skirtumus žodžių tarime“. 

Pacitavęs daugiau pavyzdžių, Jablonskis tęsė: 

„Visas vertimas pilnas tokių „rimų“ ir tam padarytų ar iš vienos 
kitos tarmės, kartais tik iš piršto, išlaužtų žodžių ir posakių. Visas jis, 
gali būt vienam kitam gerai skambės, bet daugumui bus sunkiai 
įmanomas: vertėjo rūpintasi jame, rodosi, daugiausia tuo, kad eilės 
„poetiškai“ skambėtų. Paprastajam skaitytojui dažnai bus sunku 
sugaudyti ir atskirų veikalo sakinių prasmė (reikšmė): gyvos ir skam- 
bios poetiškos kalbos veltui čia skaitytojas ieškos ... Dantės veikalas 
dėl tų vertėjo „lietuviškų rimų“ daug, labai daug šiuo tarpu nukentėjo. 

Pati vertėjo kalba, dėl tų rimų ir dėl jo savotiško suprasto šiuo kartu 
poezijos dalyko, irgi daug nukentėjusi — ji ne visur aiški, dažnai 
dirbtinė, netaisyklinga ir net neįmanoma“. 

Neužmiršęs savo tvirtinimų pavaizduoti aibe faktų, pirmas Narjaus- 
ko recenzentas savo kritiką baigia šiais žodžiais: 

„Šitie ir kiti tolygūs pasakymai didžiojo Dantės poezijai lyg netinka: 
„skambūs vertėjo garsai skaitytojui labai mažai teduos... Žmogus, 
prozos kalba kalbėdamas, daugelį vertėjo pasakymų, stengdamasis 
tiktai Dantės mintį aiškiai išreikšti skaitytojui, turėtų visai kitaip 

pasakyti. Vertėjas, jei varžiusi jį eilėraštinė kalba su savo ritmais ir 
rimais, būtų ir pats daug ką, gal būt, kitaip pasakęs savo vertime. Vienoj 
savo vertimo vietoj (I, 7) jis pasako: „(Toji giria) tokia nyki - labiau už 
mirtį ūmą“, - prozininkas originalo prasmę toj vietoj kitaip išreikštų: 
„Jinai tokia baisi (klaiki), jog viena mirtis tėra kiek baisesnė už ją“. 
Šitokių vertimo negerumų, nutolimų nuo teksto yra ir daugiau kan. 
Narjausko darbe, ir visi tie negerumai, drauge su minėtaisiais kitos 
rūšies negerumais, labai žymiai mažina viso šito darbo vertę... 

„Skaitymai“, pradėję šitą vertimą spausdinti, bus klaidą padarę: juose 
kalbamasis vertimas neturėjo sau vietos rasti. Jo pradžią (keliasdešimtis 
eilučių) „Skaitymai“ galėjo duoti tiktai pavyzdžiui, kaip nereikia didžiųjų 
pasaulio poetų darbai versti į lietuvių kalbą. Mano supratimu, kan. 
Narjauskas, jei gerai moka Dantės kalbą, geriau būtų padaręs ėmęs versti 
šitą veikalą prozos kalba: verčiant toks dalykas eilėraštiškai reikia vertėjui 
ir apie poezijos dalyką nemaža supratimo turėti, ar pačiam būti poetu. 

Norėčiau, kad mūsų literatai, ypačiai poetai, dėl sukeltųjų mano 
minčių ir patys savo žodį tartų skaitytojui: mūsų literatūros dalykas 
ypačiai jiems turėtų rūpėti - žmonėms, kurie geriau apie tą dalyką 
nusimano ir gali apie jį ką griežta ir ženklinga pasakyti savo visuomenei. 
Visai autoritetingai pats aš kalbėti čia negaliu, gal ir klystu kiek...“ 

Į Jablonskio paraginimą papildyti recenziją iš literatinės pusės 
niekas neatsiliepė, ir dėl to pirmas triukšmelis, kilęs daugiausia dėl 
kalbos ir su ja susijusių dalykų, netrukus apsiramino. Apsiramino dėl 
ankstyvos „Skaitymų“ mirties, nutraukusios tolimesnį „Pragaro“ 
spausdinimą. Ir pasidarė taip tylu visuomenėje, kad kiek tolėliau stovįs 
galėjo manyti, - su „Skaitymais“ užgesęs ir pats „Pragaras“. 


„JUPYTER TONANS“. - Tačiau taip nebuvo, kaip 1928 m. antroje pusėje 
galėjo įsitikinti „Lietuvos aido“ skaitytojai iš šios nr. 212 spausdintos 
žinutės: 

„Kaip yra su Dantės „Dieviškosios komedijos“ vertimu. 

Neseniai teko kalbėtis su Dantės „Dieviškosios komedijos“ vertėju 
p. prel. Narjausku. Jis mielai papasakojo, kaip eina „Dieviškosios 
komedijos“ vertimo darbas. Kaip žinome, prel. Narjauskas „Dieviškąją 
komediją“ yra pradėjęs versti jau 1923 m. Aštuonios „Pragaro“ giesmės 
buvo įdėtos 23, 24 „Skaitymų“ knygose. Nustojus „Skaitymams“ eiti, 
„Pragaro“ vertimas taip ir likęs rankrašty. 

Vėliau prel. Narjauskas išvertęs „Skaistyklą“ ir dabar pradėjęs 
„Dangų“. „Dangaus“ išvertęs jau šešias giesmes, yra likusios dar 27 
versti. Vertėjas labai susirūpinęs vertimą kiek galint greičiau baigti ir 
išspausdinti. Dabar vertimo darbą gerokai trukdančios tiesioginės 
pareigos, mokytojo darbas Telšių dvasinėj seminarijoj. Vertėjas 
nekantriai laukia atostogų ir žada taip užsidaryti, išvažiuoti kur nors 
į nuošalią vietą, kad nei musė nesuknibždėtų, kur jaustųsi, „Dieviškąją 
komediją“ versdamas, kaip danguje besąs. 

Vertėjas labai atsidėjęs verčia, kiekvieną eilutę po keletą kartų žiūrįs, 
taisąs, norįs, kad vertimas būtų grakštus, muzikalus, artimas kalbos 
subtilumu originalui. Todėl ir negalįs vertimo taip greit baigti. 

Be to, vertėjas nusiskundė, kad per maža rūpinamasi klasikų 
vertimu ir leidimu. „Dieviškajai komedijai“ sunku leidėją rasti“. 

Paaiškėjo, kad prel. Narjauskas, nenusigandęs Jablonskio kritikos, 
savo vertimą per penkerius metus smarkiai pastūmėjo pirmyn: be 
„Pragaro“ baigė „Skaistyklą“ ir įžengė net į „Dangų“, vadinasi, jei 
skersai kelio neatsistos stambesnių kliūčių, po metų kitų Dante 
turėsime lietuviškai. 

Šita žinia ne visiems patiko. Atgijo pirmykštis nepasitenkinimas, į 
kurį įsimaišė gera dozė pašalinių motyvų. Tas kritikos, pavydo ir 
asmeniškų sąskaitų maišas prakiuro 1929 m. pavasarį „Lietuvos aido“ 
101, 102, 108, 110, 128 ir 129 numeriuose. 

Juose ne koks ideologinis priešininkas, nepatenkintas vidurinių 
amžių kėlimu iš karsto, o savas žmogus šturmavo - prieš skaitytojus 
atsistojo kan. K. Prapuolenis, bardamas, pykdamas ir svaidydamas tą 
ekskomuniką, kuria pats Dante savo priešus nugramzdindavo į 
pragaro gelmes. 

Prapuolenis, paeiliui nagrinėdamas „Skaitymuose“ išspausdintas 
giesmes, maždaug pakartojo Jablonskio padarytus priekaištus. Juos dar 
gerokai praplėtė, protestuodamas už sudarkymą viso originalo poetiš- 
kumo ir grožio. Neužmiršo insinuoti,- vertėjas lietuviškąjį vertimą gami- 
nęs ne iš italų, o iš kitos, sakykime, lenkų kalbos, nes - kaip išvedžiojo 
už Narjauską dar gerokai senesnis Prapuolenis - „senesniems lietuviams, 
be abejo, panagiau turėti reikalo su lenkų negu su italų kalba“. 

Visas savo daugybe pavyzdžių paremtas išvadas kritikas daugiau 
jausmingai negu logiškai suformuluoja į šitokius ir panašius sušu- 
kimus, nuo kurių ironija stambiais lašais varva: 

„Jo (Narjausko) vertimas, tai Dantės kūrinio kratinys... Aš galiu 
pasakyti: italų kalbos ir poemos nestudijavęs Dantės neišversi. Sapienti 
sat!“ (Nr. 128). 

„Kad nevarginčiau skaitytojų ir savęs, trumpai pažymėsiu, jog visos 
iki šiol pasirodžiusios spaudoje kan. N. išverstos giesmės yra eiusdem 
farinae - niekam netikusios“ (Nr. 128). 

„Yra tai niekam netikusi Dieviškosios komedijos“ lietuvių kalba 
„parodija“, kan. Jurgio Narjausko „tercinomis“ sueiliuota“ (Nr. 129). 

„Tarsi pastatęs sau šūkį pereat sensus - fiat tercina... mūsų vertėjas 
šeimininkauja poemos turinyje kaip kad savo kambaryje ar piniginėje“ 
(Nr. 129). 

„Galų gale, Dantė, įvilktas į kan. Narjausko pagamintąjį jam 
lietuvišką švarką, išėjo tokis, kad jo ne tik tikroji motina nepažintų, 
bet ir asmeniškai jisai pats savęs išsižadėtų“ (Nr. 129). 

Vadinasi, Dantė pas mus antrą kartą pateko į pragarą! 

Kad kūrėjas greičiau iš jo išsikapstytų ir užkoptų į skaistyklą, 
kur pats sau buvo vietą skyręs, Prapuolenis, pataisydamas Nar- 
jauską, siūlo savo proza pagamintus vertimus. Viena tokia proga 
(Pr. III, 3) neužmiršo ir užrašo ant pragaro vartų, kur Narjauskas 
vertė: „Pro mane žengta prapuolenių svietan“, išmesti tokias ne- 
jaukias aliuzijas... 

Tuo atkarpoje paleistu pamfletu be suinteresuotųjų mažai kas 
domėjosi; užpultasis tad galėjo tų popierinių strėlių ir nepaisyti. Būtų 
užtekę pasimokyti iš naudingesnių pastabų, juoba kad kan. 
Prapuolenis - deja, ne im camera caritatis - ne vieną sveiką mintį buvo 
išreiškęs. Bet įvyko kitaip, dėl to nr. 221 „Lietuvos aido“ skaitytojai 
turėjo malonumą matyti, kaip prelatas savo „Pragarą“ gelbėjo nuo 
kanauninko pragaro. 


KELIAS PIRMYN. — Juo ėjo Jurgis Talmantas, versdamas kai kuriuos 
fragmentus, pasirodžiusius 1931 m. „Vairo“ 1, 3, 7 ir 8 numeriuose. 
Gavome skaityti trečią „Pragaro“ giesmę, kur žengiam pro garsiuosius 
vartus, penktąją, kur Frančeska de Rimini pasakoja savo aistros istoriją 
ir pagaliau tryliktąją, kur savižudžiai dar kartą pergyvena savo ne- 
laimę. 

Nors naujas vertėjas ir atsisakė nuo Narjausko primygtinai gaudomo 
rimo, bet nepasitenkino Prapuolenio siūloma proza. Jis neapsisunkina 

tomis tercinomis, kurios italų kalboje tikras papuošalas, mūsų vertime 
gi - pančiai, o atsideda ritmui. Sklandžiai jį pravesdamas, pagauna 
Dante's retorišką patosą ir antjo sparnų iškelia nemaža to grožio, kuris 
žavi mus florentiečio rimuose. Nebe to, kad nepasitaikytų mažiau 
harmoningų vietų - per trumpai Talmanto plunksna triūsė prie 
„Dieviškosios komedijos“, kad ji būtų galėjusi sudantinti save. Bet, kokia 
pažanga padaryta nuo pirmų, neišnešiotų eilių „Skaitymuose“, paliudys 
šis sugretinimas: 
„Užrašas ant pragaro vartų“ (Pr. III, 1-9). 


Narjauskas (1923) Talmantas (1931) 
Pro mane kelias sopulyno vieton, Esmi anga į nuliūdimo miestą, 
Pro mane einama į amžių keikmę, Esmi anga į amžinąją kančią, 


Pro mane žengta prapuolenių svietan; Esmi anga į pasmerktųjų vietą. 
Teisumas suteikė man aukštą reikšmę, Paskatino Kūrėją teisingumas: 


Galybė Dievo liepė man kūrinties Sukurtas aš visagalybės Dievo, 

Per Išminties ir Meilės Aukštą Aukščiausios išminties, pirmosios 
veikmę; meilės. 

Pirmiau manęs nebuvo krislo smilties, Jokių daiktų neamžinų nebuvo 

Tik amžinų daiktų greta tebūta: Pirma manęs, 0 aš esmi per amžius. 
Išsižadėkit, kas įeinat, vilties. Nustokit vilties jūs, kur čia įžengiat! 


Nors šis palyginimas būdingas, tačiau jis nėra visai tikslus, nes 
1931 m. Narjauskas nėra 1923 m. naujokas - mat vadovaudamasis 
Dante's žodžiais — 

„Ir grįžt ruošiaus daug kartų nusiminęs, 

Bejėgis nugalėti žygio kliūtį“ (Pr. I, 35-36). 

vertėjas vis puldavo prie savo darbo, tobulindavo jį, kiek leido jėgos 
ir jo idėe fixe— Dante'ę sulietuvinti tercinomis. Betaisydamas pasitardavo 
su kai kuriais kalbininkais ir literatais ir nuo 1932 m., kuriais baigė 
vertimą iki jį išleidžiant 1938 m. rudenį, vertėjas, žinodamas savo 
atsakomybę prieš visuomenę, gerokai nudailino vertimą. Tik viename 
punkte būta granito kietumo: be tercinų nėra Dante's! Bet pasirodė, 
kad užsispyrimo vertėjas turėjo daugiau negu sugebėjimo ir dėl to 
savo kritikams tiesiog įspraudė į rankas patogų ginklą. 

ŠAUNI BRAVŪRA. - Žinoma, to tik ir reikėjo A. Churginui, 1938 m. 
„Vairo“ nr. 17 išrėžusiam filipiką, kurioje tarp kitko skaitome: 

„Lietuviškoji dr-o J. Narjausko tercina techniniu atžvilgiu labai 
silpna. Sidabriniai Dantės varpeliukai vertėjo rankose tolydžio atsisako 
skambėti... Kakofonijos d la rate tartum tų, kuriems suko ratu (p. 449), 
nutįsusios eilutės, kaip 0, tu neapsakoma laime, gauta iš Kūrėjo (p. 465) ir 
ypačiai netikslūs, dažnai vos bepagaunami rimai (ir tie patys pritraukti 
už plaukų) bado akis ir rėžia klausą“. 

Recenzentas nebūtų Churginas, jei ta proga sopamame dantyje 
nekrapštinėtų: 

„Dantės sakinys erdvas, lankstus ir vilningas, jo intonacijos nuolat 
įvairuoja, bet visur junti tą pačią santūrią ir didingą patricijaus eiseną. 
Vertėjas, priešingai, mėgsta kapotą, sausą frazę, kurios jau pati sintaksė 
dygi ir ašakota, išsklaido bet kokios poezijos kvapą“. 

„„« Širdį geliamas turiu pripažinti, kad... Dantė su visu savo smagiu 
orumu, spalvingumu ir harmonija dingo be mažiausio pėdsako. 
Tragiškiausia vis dėlto yra tai, kad po „Dieviškosios komedijos“ iškaba 
slypi dvasia, absoliučiai priešinga anam nemirtingajam Alighieriui. Toji 
dvasia byloja savotiška, keistai triukšminga kalba, pilna tokių 
„Originalių“ intonacijų, tokių nelauktų, ekstravagantiškų įvaizdžių, kad, 
apie juos patyręs, genialusis florentietis tikriausiai apsiverstų grabe“. 

„„. Laukti ypatingų stebuklų iš lietuviškojo „Dieviškosios kome- 
dijos“ vertėjo būtų neteisinga... Turime sutikti iš anksto, kad 10-15 “o 
(o kartais ir daugiau) tikslumo tenka neišvengiamai paaukoti rimams, 
norint bent šiek tiek atgaivinti skambius itališkųjų tercinų varpelius. 
Antra vertus, Dantės poemoje knibžda šimtai įvairiausių tikrinių 
vardų, kurie ne visada leidžias įspraudžiami ritmingon strofon. Galop, 
atsiminę dar visą kūrinio alegoriškai simbolišką pobūdį, prieisime 
maždaug šitokią išvadą: 

Jei 20 ar 25 Yo tikrojo Dantės paliktų vertėjo rašalinėje, tai net ir tuo 
atveju per daug gaižuoti nederėtų. Mūsų norai tegali būti labai kuklūs: 
duokite mums bent tolimą originalo atspindį, parodykite mums bent 
neaiškias Dantės paveikslų apybraižas, atskleiskite mums bent vieną 
kampelį paties kūrėjo sielos, - ir mes jau vien tuo būsime laimingi“. 


UžMIRŠTI ASPEKTAI. — Visa tai pasakyta aitriai, o vis dėlto „per daug 
gaižuoti nederėtų“, nes vertimas turi ne tik filologinį ir techninį-poetinį 

aspektus, bet daug daugiau - ypačiai etinį, intelektualinį ir dar grynai 
fizinį, kurie ligi šiol dar nėra pakankamai įvertinti. 

Reikia žinoti, kad Dante versti menkas malonumas, nes „Dieviškoji 
komedija“ yra daugiau negu eilinis kūrinys — tai grandiozinė vizija, 
kuri prieš akis atskleidžia tik vaizduotei prieinamas sferas. O visa tai 
Dante's regėjimu sukūrė šimtmečiai, visi viduriniai amžiai. Vadinasi, 
čia kalbama apie ištisą pasaulį. O tai toli gražu ne visiems prieinamas, 
juk tam reikia nekasdieninės erudicijos ir tikro intelektualinio aske- 
tizmo. Ir, kas blogiausia, ne visiems įsiskverbėliams jis atskleidžia savo 
dvasią. Reikia ir „tos meilės, kuri judina saulę ir visas žvaigždes“ (D. 
XXXIII, 145) bei kibirkštėlės to tikėjimo, įžiebusio ir patį kūrėją. Jei 
užtektų miklios plunksnos, vizionieriškos intuicijos, išlepinto skonio 
ir žinojimo visų rimų, t. y., jei pakaktų talento ir technikos, Dante's 
vertėjų būtų daugiau negu „Dieviškosios komedijos“ eilių, o iš tikrųjų 
jie augo lėčiau už ąžuolus. 

Atbaido ir grynai fizinė našta, kurią ant savo pečių ima „Komedijos“ 
vertėjas. Tik tikri pasiryžėliai sugeba tą kryžių vilkti iki pat „Dangaus“ 
skliautų. Čia neužtenka gražbylių bei lengvaplunksnių, čia reikia valios 
herojų, ant kurių durų neapsirikdamas gali užrašyti SDK - sunkiųjų 
darbų kalėjimas. 

Tai ne eiliniai reikalavimai, ir dėl to tiek maža kandidatų į Dante's 
kalinius. Daug lengviau pralobsi mokinį Boccaccio versdamas, negu 
jo mokytojui Dantei tarnaudamas. Tad kodėl veržtis. Juk ko gero - po 
viso dešimtmečiais trunkančio triūso — gal dar pats gausi leidimui 
reikalingas lėšas sukalėdoti ir dargi į skolas lįsti (ir ar tik šiuo atveju 
taip nebus įvykę?). Pagaliau dar kritika, kuri mielai apsiima vienu 
plunksnos brūkštelėjimu diskredituoti gal viso gyvenimo darbą. Ne 
vieną Dante's vertėją dantingi Europos dantistai turi ant savo sąžinės! 
Ir suprantama tat, kodėl apie Dante nėra spūsties - toji spūstis atsiranda 
tik vėliau recenzijų skyriuje —ir kad jo ginklanešiai sutinkami per daug 
jau vienprasme šypsena! 

Tas ironingas šypsnis ne kartą sutiko ir Narjauską, išdrįsusi bent iš 
tolo prilygti tam po Dante's ženklu žengiančiam intelekto, meilės ir 
tikėjimo elitui. Bet ar tokie vyrai verti tokio traktavimo? 


NELAIMĖS KALTININKAS. — Blogiau su techniniu vertimo darbu, kurį 
čia paliesime remdamiesi vertėjo taip suformuluotu Dante's raginimu: 

„Ką čia išgirdai, nelaikyk už dantų, 

Bet skelbk, kaip aš čia skelbiau, nors kam ne į skonį!“ (D. XXVII, 65). 

Palikdami čia nuošaliai menkesnius trūkumus, šausime tiesiog į 
stambiausią ydą - į vertėjo maniją ne tik ritmu, bet ir rimu pasiekti 
kiek galima didesnį išorinį panašumą. Tam būtinai jam reikia tercinų! 
Ar gali įsivaizduoti Rasputiną be barzdos, Wilhelmą II be ūsų, Dante 
be tercinų? Bet argi anie būtų kitoki be tų pagražinimų, kuriuos kirpėjas 
nuskus per keletą minučių? 

Gražu, kai eilutės tarpusavy gali susijungti klausą užburiančia 
harmonija pagal schemą ABA/BCB/CDC/DED. Bet tam reikia italų 
kalbos ir Dante's genijaus. Gerai dar poetiškoms plunksnoms, 
turinčioms savo kalboje jau kelintą „Dieviškosios komedijos“ vertimą, 
kur pilna dantiškų skambesių ir blizgučių — tik imk ir puošk! Taip, 
kitur pilna tradicinių posakių, einančių iš vertimo į vertimą: antai garsų 
sušukimą (Pr. III, 9) — Lasst, die ihr eingeht, alle Hoffnung fahren - arba 
skaudų konstatavimą - Nun fangen an die schmerzerfillten Klagen (Pr. 
V, 25),- arba vėl Frančeskos da Rimini melancholišką prisipažinimą (Pr. 
V, 138) - An diesem Tage lassen wir nicht weiter - vokiečiai vargu ar 
bepakeis, tiek jie įsigiję pilietinių teisių! Taigi bepig jiems stiliaus 
prašmatnybėmis atkurti Dantės įmantrumus, bet ko mes galime tikėtis, 
sutikdami Dante it naujakuriai ant pliko lauko? 

Bet tas skepticizmas nebus kvaršinęs vertėjo galvos, dėl to matome jį 
desperatiškai gaudant tercinius rimus. Bet menkas iš to mums džiaugs- 
mas, nesir pastatytas prieš dilemą - arba rimas, arba Dante - Narjauskas 
dažnai išduoda kūrėją. Tad —nors ir rizikuodami už tai susilaukti prelato 
ištarmės — turime pakartoti vieno ankstyvesnio recenzento pastabą: 
vertėjas pasielgė pagal taisyklę - fiat tercina pereat sensus! 

Vertėjas vertė akis įsmeigęs į galūnes. Būdamas taip priverstas 
žiūrėti eilėdaros struktūros ir žūtbūtją išdabinti kategoriškai savo teisių 
reikalaujančiais rimais, Narjauskas sutrukdo natūralią minčių eigą, 
harmoningą jų bangavimą. Žinant, kiek Dante patosingas, iškalbingas, 
kiek jame polėkio, ypačiai giesmių pabaigoje, kur skaitytoją nešte neša 
į dailiai pabaigtą galą, galima suprasti, kokia žala daroma su kirviu 
kapojant frazes ir jų gabalėlius iš galo (nuo tercinos) į priekį rikiuojant. 

Kad bent tie rimai sveiki ir skambūs būtų! Bet kur tau! Be vykusių 
yra apsčiai ir tokių, dėl kurių vertėją mielai pasiųstum bent į vėsesnę — 
skaistyklos vietelę! 

Pradedi skaityti, tikru noru gėrėtis, bet greit pajunti, kad tavęs 
nesupa galingasis florentietis, o tempia vertėjas per dygų ir grublėtą 
savo tercinų lauką. Susikruvini kojas ir ne kartą suklumpi ant grumsto. 
Bet vėl keliesi, pirma iš meilės, toliau jau iš įnirtimo ir išsiilgęs žiūri, 
ar dar toli giesmės galas. Jį prieini be didelio pasigėrėjimo, net be ūpo 
ir tik atsidusdamas rengiesi į tolimesnę kelionę. Ir taip per triskart 
trisdešimtis tris ir dar vieną giesmę! 

Viso to vargo galima buvo išvengti, vertimą išlaisvinant iš tercininio 
korsažo. Būtų eilutės tada laisviau plaukusios pagal tą vienuolikpėdinį 
ritmą, kuriame pulsuoja visas Dante's genialumas. 

Bet nors ir vargingai, vis dėlto patenkame į „Dangų“, nes vertėjas 
turėjo tos ištvermės, kurios reikia tokiam žygiui ištverti. Dėl to ir tie, 
kurie jame nieko girtino nemato, turėtų - mažiausiai iš patriotizmo — 
padėkoti tam plunksnos asketui, kuris savo vertimu krikščionybės 
įvedimą ir nepriklausomybės jubiliejų reikšmingiau pažymėjo negu 
frakuotieji puotininkai. 

Žinoma, vertėjas nemano tą paminklą esant be ydų ir pastatytą 
visiems amžiams, - turi ir jis savo rezervų. Dėl to nebus nesuprantama, 
jei konstatuosime: „Dieviškoji komedija“ išversta, dabar pats laikas ją 
išversti, juoba kad ir pats prelatas tos nuomonės, nes savo darbą šio 
rašinio autoriui dedikavo šiais Dante's žodžiais: 

„Padaro gaisrus kibirkštėlė menka: 

Gal seksis geriau po manęs kam pragysti - 

Ir puikiai giedoti Apolono dėka“ (D. I, 34-36). 


Komentarai: 


' Benediktas XV sukakties proga išleido encikliką „In praeclara sutnmorum copia“. 
* 26-erių metų amžiaus Rumunijos čigonas Lazarescu, kuris paskutiniuosius metus 
praleido Italijoje, 1938 m. pirmą kartą „Dieviškąją komediją“ išvertė į čigonų kalbą. 


KRIKŠČIONIS IR KULTŪRA 


MŪSŲ VIETA ŠIŲ DIENŲ MINČIŲ IR KŪRYBOS PASAULYJE 


1. KRikšČIONYBĖS UŽDAVINYS IR SANTYKIAI SU KULTŪRA 


Kas nori nustatyti krikščionybės santykius su kultūra, tas pirmiausia 
turi sau kelti klausimą: ko siekia krikščionybė? Atsakymas tiek trumpas, 
tiek aiškus: išganyti žmoniją. Juk Kristus nėra atėjęs į šį pasaulį kokiai 
nors kultūrai sutverti, vienintelis Jo rūpestis - išgelbėti žmogų. 

Bet nors Kristus ir nėra sukūręs kokios nors kultūros, Jis vis dėlto 
jos neneigia; Jis tik tą darbą paliko žmogui. Causa secunda ją kuria. Todėl 
žmogaus kūriniai nėra tiesioginiai krikščionybės vaisiai, o yra Dievo 
sukurto žmogaus darbai. 

Kadangi krikščionybė, kaip tokia, nėra sutvėrusi nė jokios kultūros, 
tai ji ir nėra sutvėrusi nei atskiro meno kūrinio, nei kokio nors stiliaus. 
Dėl to ir negalima kalbėti apie kokią nors krikščionišką kultūrą, kaip 
mes, pavyzdžiui, esame įpratę kalbėti apie romėnų ar germanų kultūras. 
Yra tik krikščionių kuriamos kultūros. 

Bet tai nereiškia, kad krikščionybė neturėtų ryšių su kultūra, nes ji 
vis dėlto padeda tokią sukurti. Tam ji skatina visokių sričių kultūrinin- 
kus. Tam ji kreipia jų žvilgsnį aukštyn prie amžinų idėjų, ragindama 
apipavidalinti tą, kas dar neturi pavidalo, įforminti tą, kas dar neturi 
formos. Bet dėl tiesos dar reikia pridurti, kad nors religija ir stipriai 
veikia kultūrininkus, ji vis dėlto nėra vienintelė jėga, skatinanti kultūros 
veikimą. 

Šiuo laiku mums prieinama medžiaga leidžia manyti, kad žmonija 
istorijos apžvelgiamu laikotarpiu yra sukūrusi apie dvidešimts kultūrų. 

Išjų mums artimiausia yra vadinamoji Vakarų kultūra, /a civilisation 
latine, die abendlūndische Kultur, daugiausia sukurta romanų ir germanų 
tautų, t. y. Vakarų pasaulio. Kadangi ji žymiai yra išaugusi krikščiony- 

bės veikiama ir paveikusi kone visas Europos tautas, mes galime save 
laikyti jos vaikais. Ji yra tarsi mūsų dvasios tėvynė. 

Bet, nors mes ją ir aukštai vertiname, negalime neigti, kad ji yra 
patekusi į kritikos ugnį. Kai kurie kritikai jai net išpranašauja galą, 
nes atgyvenusi savo amžių. Šitoks nuvertinimas, žinoma, sukelia 
reakciją, ir tos kultūros gynėjai ją ta proga - kaip tai dažniausia 
pasitaiko tokiais atvejais - suabsoliutina, apskelbdami ją galutine 
krikščionių kultūra. 

Reikia pripažinti, kad Vakarų atstovui tokia kritika nėra maloni, 
nes tas, kuris yra sukūręs romaniką su gotika, scholastiką su mistika, 
ordinus su jų benediktais, pranciškais, dominykais, ignacais, aukštąsias 
mokyklas - Sorboną, Salamanką, Boloniją...; tas, kuris yra pagimdęs 
Dante su Rafaeliu, riterius su trubadūrais, paskatinęs Kryžiaus žygius 
ir kone visą pasaulį apimantį misijonavimą; tas, kuris yra įkvėpęs visus 
tuos dvasios milžinus nuo Erazmo iki Newmano, tas, žinoma, nenori 
sutikti su mintimi, jog visa tai turėtų dabar pasitraukti į istorijos lapus 
ir užleisti savo vietą naujai kultūrai. Šis savęs gynimas yra reikalingas 
paaiškinimo. 

Pirmiausia reikia pabrėžti, kad Vakarų kultūra savyje išsaugoja daug 
vertybių, kuriomis krikščionys — ir ne tik jie - teisingai gali didžiuotis. 

Ją itin galima ginti dėl joje pasireiškiančių religijos turtų. Kiti dėl to 
net mano, jog nusistatyti prieš ją, reiškia ir nusistatyti prieš pačią religiją. 
Antai Hilaire Bellocas 1921 metais savo knygoje „Europe and the faith“ 
tiesiog tvirtino: Europa yra tas pats kaip krikščionybė, krikščionybė 
yra tas pats kaip Europa. Esą dėl to šventvagiška nusigręžti nuo Vakarų 
kultūros. Tačiau į tokį sutapdinimą reikia atsakyti, kad mūsų religija 
nėra neatskiriamai surišta su kokia nors kultūra. Dėl to krikščionybės 
įkvėptos kultūros nykimas toli gražu dar nereiškia, kad nyksta ir krikš- 
čionybė. 

Mūsų tad visai nebaugina pesimistiškieji šūkiai, kuriais, pavyzdžiui, 
Spengleris išpranašavo „Untergang des Abendlandes“ ir tokiu savo 
1918-1922 metais pasirodžiusios knygos pavadinimu nucharakterizavo 
laiko dvasią. Dėl to mūs taip pat nebaugina Karlo Krauso tuo pačiu 
metu Vienoje pastatytas veikalas „Paskutinės žmonijos dienos“. Liūdnos 
jų perspektyvos tebuvo sukeltos depresijų, slėgusių po Pirmojo 
pasaulinio karo vidurinę Europą, kuri tik ką alijantų buvo nugalėta. 
Mes pilnai suprantame ir nusiminimą taipgi mirtinai pavargusių 

prancūzų, tarp kurių Paulis Valėry, nujausdamas dar baisesnes 
katastrofas, dar 1919 metais atsiduso: „Istorijos bedugnėje yra vieta visam 
pasauliui.“ Ovis dėlto reikia pridurti, jei kartais ir išsipildytų juodieji jų 
išpranašavimai, tai į kapus žengtų ne krikščionybė, ne kultūra, o tik 
tam tikras pasta-rosios pavidalas, su kuriuo tie kultūrininkai tiek buvo 
suaugę, kad kitokio įsivaizduoti nepajėgė. Taigi išsituštintų tik scena, 
kurioje senoji krikščionybė paskatintų kūrimą naujos kultūros. 

Kaip atrodo ta scena? Kokios idėjos ten rungiasi? Kokia ten formuo- 
jasi pasaulėžiūra? Ir kokia kultūra galėtų iš jos išaugti? Mūsų žvilgsnį 
pirmiausia pagauna stipriai pasireiškęs humanizmas. 


2. HUMANIZMAS 


Humanizmas, kurį tiksliau turėtumėm vadinti neohumanizmu, savo 
idealą mato vispusiškai išvystytame, tauriai ir dailiai pasireiškiančiame 
Žžmogiškume, kuris sau skina kelią į vis tobulesnę būtį. Tačiau šis kelias 
aukštyn nėra koks nors priartėjimas prie antgamtinio Kūrėjo, o tėra 
kopimas prie vis didesnio savęs tobulinimo, nes humanistas laikosi 
Sofoklio žodžio „Daug yra galingo, bet nėra nieko galingesnio už 
žmogų“. Tikėdamas žmogaus galingumu bei autonomiškumu, huma- 
nistas sau reikalauja laisvės, leidžiančios nekliudomai išsirutulioti į 
stiprią bei harmoningą asmenybę. Visas gyvenimas jam yra kopimas 
laiptais, kurie savo viršūnę turi žemiau „metafiziškų debesų“. 

Už savo idealą humanistas nekovoja su ginklu rankoje, o mokslu, 
įsitikinimu, nes jis tikras, kad vis didėjąs apšvietimas žmogų savaime 
išlaisvins iš visų jį varžančių ryšių. 

Bet, nors humanistas ir nėra kovingas, jis vis dėlto veržlus, nes nori 
ir kitiems nešti tą laisvę, kuria pats džiaugiasi. Dėl to jis neorganizuoja 
„kryžiaus karų“, bet visą savo idėjinę jėgą kreipia į pavienį individą — 
knyga, žurnalu, institutu, fakultetu. Jis nuginkluoja tąja mandagia 
ironija ir įtikina tuoju nuginkluojančiu skepticizmu, kurį taip meistriškai 
valdė, pavyzdžiui, toks Jacobas Burckhardtas (1818-1897). 

Vengdamas bet kokiu varžtų, humanistas nemėgsta kolektyvo ir 
šiaip visko, kas kėsinasi į jo individualybę, kas nori jį paskandinti 
kokiame nors bevardiškume. Jis savo laisvumą tiek brangina, kad lais- 
vės siekimas bei gynimas neretai tampa vieninteliu arba bent vyriausiu 
tikslu, taip jo laisvumas dažnai virsta libertinizmu. 

Taigi humanizmas šalia pozityvių pusių turi ir negatyvių, nes jo 
minčių gausybėje dažnai pasigendame aiškios linijos, tikros orientacijos. 
Ir tai kartais net esmingiausiuose klausimuose, lyg nebūtų galima 
nustatyti tam tikro tiesaus branduolio, kuris mums bent apytiksliai 
galėtų rodyti teisingąją kryptį. 

Krikščionybės atžvilgiu humanizmas lygiai toks abejingai toleran- 
tiškas, kaip ir nusistatyme į kitas religijas ar pasaulėžiūras. Jis ją šiandien 
ne tik toleruoja, bet iš jos dar perima kai kurias vertybes. Taip jis, 
pavyzdžiui, žavisi tuo orumu, kuriuo krikščionybė gaubia žmogų, ir 
dėl to mielai iš jos pasisavina nemaža argumentų asmenybei ginti. Bet 
jis tuos jam giminingus bruožus perima visai atskirai nuo krikščionybės 
esmės, nes humanizmas ir dabar neigia tuos antgamtinius šaltinius, iš 
kurių plaukia mūsų tikėjimas. Taip prasiturtinęs tam tikromis krikš- 
čionybės savybėmis, jis tariasi praaugęs ją, kurią kaip fenomeną iš 
praeities palieka istorikams. Taigi kas dėl kai kurių panašumų mano, 
jog pavadinimas „humanistas“ esąs tik naujoviškesnis krikščionio 
vardas, tas apsirinka. 

Dėlbendrų su krikščionybe bruožų humanizmas šiandien retai stoja 
į viešą kovą su ja. Dėl to jam nūnai ir svetima „kulturkampfo“ laikais 
katalikybei parodyta netolerancija. Jis per šv. Benediktą ar per Erazmą 
Roterdamietį ir panašias asmenybes ieško net tilto pas katalikus. 

Žymus šios srovės atstovas buvo Benedetto Croce (1866-1952), 
išpažįstąs, jog žmogus savo pažinimo darbe tegalįs pasitikėti imanen- 
tine savo dvasios patirtimi, taip jis tapo visokeriopo liberalizmo 
teoretiku bei humanistiškai nusiteikusiu vadovu. Tąja kryptimi jis plačią 
vagą išvarė tiek savo žurnalu „La Critica“, tiek savo „Istituto Italiano". 
Ispanuose jis Josė Ortegos y Gasseto asmenyje (1883-1955) susilaukė 
tikro dvasios brolio, kuris savo organu „Revista de occidente“ ir savo 
„Humanistiniu Institutu“ ėjo jo pėdomis. Olanduose panašiai puoselėjo 
žmogiškumą Johanas Huizinga (1872-1945), kurio veikalas apie jo 
tautietį Erazmą plaukė iš tikros dvasios giminystės. Spinduliai visų 
šių idėjų pasiekė ir Ameriką, kur ypač R. M. Hutchins (g. 1899), eidamas 
nuo 1929 iki 1945 metų Čikagos universiteto prezidento pareigas, uoliai 
skleidė humanistinę dvasią, pirmiausia pedagogikoje. 

Mes nebūtumėm tiek ilgai sustoję ties neohumanizmu, jei jis tebūtų 
tik istorijos puslapiuose išsilaikęs reiškinys; bet jis yra - kaip matėme — 
pilnas gyvybės ir dėl savo simpatiškų bruožų laisvame pasaulyje turi 

daug sekėjų, net tarp uoliųjų katalikų, nes liberališkai nusistatę katalikai 
mielai pasiduoda žmogaus autonomiją taip stipriai pabrėžiančiam 
humanizmui. 

Nėra ypatingo reikalo akcentuoti, jog taip galvojąs katalikas savyje 
yra suskilęs, o tai jam neleidžia būti tikru krikščioniškai įkvėptos 
kultūros tvėrėju. 


3. DIAHISTOMATAS 


Jei mes norime atitikti tą kultūros darbą, kurio iš mūsų yra laukiama, 
tai mes privalome ne tik būti laisvi nuo neohumanizmo ydų, bet taip 
pat nuo klaidų dialektinio bei istorinio materializmo (diahistomato), kuris 
šiandiena ne tik Sovietų užimtuose kraštuose skverbiasi į krikščionių 
galvą. Dėl to mes turime ir jį paliesti, tai čia ir darysime, iškeldami 
bent stambesnes jo silpnybes. 

Grynai teorinėje plotmėje mums krinta į akį jo dogmatiškumas, nes 
jis apodiktiškai tvirtina galįs apreikšti paskutinę, galutinę tiesą. Bet, 
kokia minčių sistema gryna sąžine tai galėtų apie save pasakyti? Juk 
mes visi tesame pakelyje į tiesą, kurios tačiau vien žmogaus priemo- 
nėmis nepasieksime. Priešingai pasisakydami dichistomatininkai tampa 
aklais politinės valdžios įsakomos pasaulėžiūros propagandistais. Jie 
dėl to ir nerodo jokio palinkimo į diskusiją su kitaip manančiais, taip 
save pasmerkia ideologiniam egocentriškumui bei izoliacijai. Tas betgi 
mūsų nesulaiko kelti jiems nors vieną kitą klausimą. 

Kalbant apie dialektinį materializmą, tai jo išsivystymo moksle 
galima užtikti nemažai naudingų elementų, kuriuos net toks Teilhardas 
de Chardinas galėjo priimti. Tačiau lieka klausimų, į kuriuos materia- 
lizmas nesugeba tinkamai atsakyti. Antai: kas yra sutvėręs tą pirmąją 
medžiagą, tą - anot Teilhardo de Chardino - punktą alpha, iš kurio 
toliau viskas išsivystė? Juk ir čia galioja dėsnis: iš nieko ir niekas 
nesidaro. Toliau dėl to paties materializmo skelbiamų „šuolių“: tokių 
organiško pasaulio srityje tikrai gali būti, sakykim, tarp augalų ir 
gyvulių. Bet kaip yra toks šuolis galimas tarp neorganiško ir organiško 
pasaulio? 

O dėl istorinio materializmo, tvirtinančio, esą žmogus ir jo dvasia 
tik aplinkumos produktas, esąs individas tik visuomeninių bei ūkiškų 
sąlygų funkcija ir visas dvasinis, kultūrinis antstatas tik medžiagiškos 

bazės padarinys, reikia pasakyti, kad, nors žmogus ir nėra laisvas nuo 
poveikio iš pusės jį supančio medžiagiško pasaulio, jis vis dėlto ir nėra 
jo determinuotas. Pozityvistų bei materialistų determinizmas tėra 
hipotezė, kurios gyvenimo faktai nepatvirtina. Žmogus, pasirodo, 
sugeba sukurti dvasinių bei etinių vertybių pasaulį, kuris toli gražu 
nėra bendrų sąlygų beijėgų padarinys. Ir šis pasaulis plaukia iš dvasinių 
aukštybių, kur istorinio materializmo prileidimai neveikia. Dėl to 
negalima tvirtinti, kad bendrų aplinkybių bei sąlygų bazė kurianti 
dvasinį antstatą. Yra priešingai: antstatas kuria bazę. 

Toliau pabrėžtina, kad diahistomato argumentai Dievo buvimui 
paneigti labai silpni. Taip pat neįtikina tvirtinimas, kad religija esanti 
tik įrankis tikintiesiems išnaudoti. O dėl etikos tegalima pasakyti, kad 
vargu rasime tokią, kuri tiek tetarnautų partijai bei valstybei. Taigi ar 
tik ne diahistomatas yra „opiumas liaudžiai“? 

Iš tiesų, iš kokios pusės mes ir prisiartintumėm prie diahistomato, 
žinomo ir marksizmo-leninizmo vardu, mes visur pastebime, kad jis 
visų pirma yra savęs pateisinimo filosofija, kurios pareiga ideologiškai 
pagrįsti visais atžvilgiais silpną sistemą. Bet kadangi ir mintijimo 
pasaulyje išliks tik tai, kas atitinka tiesą, diahistomatas sėkmingos 
ateities nesusilauks. 

Daugelis mielai pasitenkins tokia negatyvia prognoze. Budresnieji 
ja nepasitenkins, nes istorija jau šimtais pavyzdžių įrodė, kad ir 
klaidingos mintys gali daryti skaudžius nuostolius, jei tas idėjas palaiko 
stipri politiška bei kariška jėga. Netikrą pasaulėžiūrą tegalima nugalėti 
geresne; dėl to mes negalime laukti, kol marksizmas-leninizmas pats 
sugrius, mes privalome prieš jį iškelti tikresnes mintis, tokias, kokiomis 
pasižymi naujasis krikščionių humanizmas. 


4. NAUJASIS KRIKŠČIONIŲ HUMANIZMAS 


Savo 1956 metais Niujorke išleistoje knygoje „Dynamics of world 
history“ Christopheris Dawsonas (g. 1889), tarp kitko, rašė: „The 
religious tradition of Christianity and the intellectual tradition of 
Humanism are still alive today. And it is to this powers that we must 
look for the creation of a new world civilisation“!. Nenuostabu, kad 
beveik tuo pačiu laiku tame pačiame mieste prancūzų gamtininkas 
Pierre'as Teilhardas de Chardinas (1881-1955) reiškė kone tą pačią 

mintį, nes šis irgi žengė prie naujos kultūros, kuri, jo manymu, taip pat 
turėjo išaugti iš tų pačių idėjų. Bet jo siekiamas humanizmas norėjo 
būti kitoks negu tradicinis ir dėl to ruošėsi jį apibūdinti rašinyje 
„Humanisme et humanisme“. Nors mirtis ir sukliudė vykdyti šį 
sumanymą, jis vis dėlto dešimts dienų prieš tai buvo suspėjęs 
pagrindines mintis išdėstyti viename laiške. Jame jis kalba apie 
ankstyvesnį humanizmą, išaugusį iš graikų, romėnų dvasios pasaulio 
ir prieš jį nūn iškelia naująjį krikščionių humanizmą: „Graikai svajojo 
apie harmoniškąjį, mes gi galvojame apie pilnai išvystytąjį žmogų“, 
dėl to globalinis (t. y. žemės rutulio) humanizmas pakeičiamas 
kosminiu. Naujasis humanistas teigia save ir savo uždavinį šiame 
pasaulyje. Dėl to žemė jam nėra kokia nors laiko bei erdvės supančiota 
skeveldra, o organiška dalis viską apimančios visatos, teikiančios 
visoms savo dalims vertę bei kilnumą. Ir žmogus ne tik sugeba tinkamai 
įvertinti žemę bei jos gėrybes, bet ir pajėgia visa tai įprasminti 
atsidavimu Kūrėjui, iš kurio viskas plaukia ir į kurį viskas grįžta. 

Iš to savaimingai plaukia ir naujasis humanizmas, teigiąs žmogų ir 
Dievą, apimąs laiką ir amžinybę, žemę ir transcendentinį pasaulį vienu 
žodžiu: tą visumą, kurioje žmogus nepasmerkia savęs pasilikti nors 
dailiu, bet apribotu fragmentu, o gali išaugti į pilnutinę esybę, į vispu- 
sišką asmenybę. 

Matydamas žemę ir žmogų iš šito plačiausio, viską integruojančio 
požvilgio, Teilhardas de Chardinas ne tik nesutinka su hinduizmo ar 
islamo mistikais, kurių akyse žemė neturi realios egzistencijos, bet ir 
atmeta panašiai nusiteikusių krikščionių pažiūras. Dėl to jis ir priešinasi 
posakiams, kurių mes apsčiai užtinkame XIV ir XV šimtmečių apmąsty- 
mo knygose, kur, tarp kitko, skaitome: „Viskas, kas nėra Dievas, tai 
grynas niekis ir dėl to turi būti atmesta“. 

Išpažindamas integraliąją visumą, Teilhardas de Chardinas pasi- 
sako, žinoma, ir prieš fragmentą iš kitos pusės - prieš žemės atskyrimą 
nuo visumos, prieš jos izoliaciją nuo universalinės pilnumos ir jos 
vainikavimą kažkokiu absoliutiškumu, kur žmogus save laiko visa ko 
centru, kaip tai darė žymi dalis ankstyvesnių humanistų ir dabar daro 
ateistiškieji marksistai. 

Iškeltina, kad ir anglų istoriosofas Arnoldas Toynbee (1889-1975), 
nekatalikas, priėjo panašias išvadas, nes savo paskaitą „Istorija ir sielos 
gyvenimas“, paskelbtą 1958 metais, jis baigia žodžiais: „Mūsų pasaulis 

(žemė) nėra kažkokia vieta dvasios lavyboms, kurios vyksta kažkur 
anapus Dievo karalystės ribų; jis iš tikrųjų yra viena tos karalystės 
provincijų. Tiesa, jis nėra svarbiausia tų provincijų, bet to nepaisydamas 
jis savyje apima visas tas absoliutiškas vertybes, kuriomis pasižymi ir 
kitos tos karalystės dalys...“ 

Taigi žmogaus paskirtis išsipildo toje visatoje, kuri ir žemę 
įglaudžia į savo visumą. Mūsų pasaulis tad nėra kažkoks prakeiktas 
užkampis, nėra vien tik „ašarų slėnis“, kur žmogus turi kamuotis, 
kol Kūrėjas jo pasigailės. Tiesa, žemė nėra amžina; tačiau tas nemažina 
jos reikšmės, juk jos ribose veikia amžinybei skirtas žmogus. Taip ir 
čia išnyksta dualizmas tarp šiapus ir anapus, nes čia laikas įžemina 
amžinybę ir amžinybė įamžina laiką. Aišku: žemės saulė yra Dievo 
saulė. 

Visai klaidingai pasielgė Towianski, kuris apie vidurį XIX šimtmečio 
įkalbėjo tuomet Paryžiuje dėstančiam Mickevičiui nustoti veikti tokioje 
žemėje, kur viskas esą bloga. Gundytojui būtų reikėję atsakyti, kad žemė 
nėra tokia vieta, kur blogiui lemta įsigalėti, o kad ji yra arena, kur gėris 
su blogiu gali ir turi rungtis. Bet Mickevičius, laikinai tos nelemtos 
pseudomistikos pagautas, taip atsakyti nepajėgė ir dėl to daug brangių 
metų praleido nuleistomis rankomis. 

Sudaro tikrą garbę kun. Antanui Kaupui (1870-1913), kad jis, dar 
1907 metais klebonaudamas Sorantone (Pa.), kvaršino sau galvą 
panašiais klausimais. Mūsų nestebina, kad jis į juos žiūrėjo ne tiek 
teologo ar filosofo, o sielos ganytojo akimis, kuriam daugiau rūpi 
praktiškasis šių problemų aspektas ir kad jis iš šito matymo punkto 
rašė kun. Dambrauskui-Jakštui: „Neužtenka kovoti prieš socializmą... 
bet reikia pastatyti kitokį idealą, gražesnį, labiau patraukiantį. Jeigu 
žmonių draugijos siekiu padarysime ieškojimą laimės ne tiktai kitame 
gyvenime, bet dar čia ant žemės, tai galėsime atimti atu iš socialistų". 
Vadinasi, kun. Kaupas dar mūsų šimtmečio pradžioje žmogaus 
bei praktiškoje savo srityje priėjo beveik tokią, kuri šiandien labiau 
abstraktiškoje plotmėje kur kas plačiau užsimojančio naujojo krikščionių 
humanizmo yra skelbiama. 

Šitomis ir panašiomis mintimis šio naujo humanizmo pradininkai 
tiesia kelią į kitokį pasaulio supratimą, taip pat ir į naujos kultūros 
kūrimą. Tai, žinoma, tik pradžia darbo, kuris iš keleto generacijų 

reikalaus visiško atsidavimo. Bet padrąsinančios perspektyvos pateisina 
šį įsitempimą, nes šitasai krikščionių humanizmas duos, tarp kitko, 
tikresnį atsakymą ir į marksizmo-leninizmo keliamus klausimus. 

Bet kur tas naujas dvasinis darbas galėtų būti dirbamas? Ir kas 
sugebėtų brandinti tą naują minčių bei kultūros pasaulį? 


5. NAUJOJO HUMANIZMO KŪRĖJAI 


Ieškodami naujos kultūros kūrėjų, mes negalime pasitenkinti 
tradicinėmis vietomis bei tautomis Europoje, nes nauji židiniai gali 
išaugti ir kitose pasaulio dalyse. Labai tad galimas dalykas, kad vienu 
laiku įvairiose vietose ims žydėti kelios krikščionybės inspiruojamos 
kultūros. Krikščioniškai įkvėpta kultūra yra sveikintina, kad ir kur ji 
pasireikštų. 

Naujasis humanizmas gali net pačioje Europoje susikurti. Tai galima 
jau vien dėl to, kad ji šiandien jau nebe ta, kuri savo laiku pasauliui 
davė Vakarų kultūrą. Juk praradusi savo politinę bei karišką galybę 
plačiame pasaulyje, Europa dabar grįžta į savo žemyną, kur nūn ima 
reikštis ne tiek atskiros jos tautos, o ji pati. Ateityje - taip galima manyti - 
ne tautos kurs Europą, o ji pati kurs per savo tautas. 

Naujo čia užtinkame ne tik partitūroje, bet ir instrumentacijoje — 
išgirstame ir balsą tų instrumentų, kurie lig šiol europiečių orkestre 
negalėjo prideramai pasireikšti. Turime čia galvoje ligi dabar posūnių 
vaidmenį vaidinusias baltų, slavų ir finougrų tautas. Negalime šioje 
vietoje nutylėti, kad Vakarų kultūra, kaip rodo ir pats pavadinimas, 
išplaukusi beveik vien iš romanų, germanų ir anglosaksų, rytiečių 
kūrybinę galią menkai tevertino ir dėl to dažnai įžeidžiančiai nuo jų 
nusisuko. Norėdama būti tikrai une civilisation latine, ji ne tik kiek 
galėdama vengė bizantiškos orbitos, bet ir tų tarpinių tautų, kurios, 
anot Šalkauskio, veikė sur les confins de deux mondes. Ši laikysena, kuri 
perdėm dvelkė savęs pervertinimu bei išdidumu, žinoma, Vakarams 
smarkiai pakenkė, nes iš savo akiračio išleido stiprias naujas jėgas. Bet 
naujoji kultūra be jų nebus įmanoma. 

Naujas elementas tų naujų pastangų bus ir šiaurės amerikiečiai su 
kanadiečiais, kurie lig šiol nesuspėjo reikšmingiau dalyvauti Vakarų 
pasaulio kūryboje. Reikia atsiminti, jog pionieriai tų dviejų tautų buvo 
emigrantai, kurie toli gražu neišvyko su tikslu naujame pasaulyje 

sukurti ir naują kultūrą; jie tik iškeliavo tam, kad naujoje tėvynėje galėtų 
taip gyventi, kaip senoje jiems nebuvo to leista. Bet, nors tie emigrantai 
ir nebuvo kultūrininkai siaura tos sąvokos prasme, jie vis dėlto nebuvo 
be kultūros. Tik vargingos įsikūrimo sąlygos jiems neleido jos išvystyti. 
To iškalbingas pavyzdys yra, be kitų, mūsų emigracija, kurios žymi 
dalis savo karjerą Amerikoje turėjo pradėti ar Pensilvanijos kasyklose, 
ar - kaip kun. Kaupas - Čikagos skerdyklose, kur ji ne kartą piktai 
buvo skriaudžiama. Skaitykime tik Uptono Sinclairo romaną „The 
Jungle“ iš 1904 metų! 

Tiesa, netrūko kultūros židinių, ypač Naujojoje Anglijoje. Tačiau jie 
dažniausiai tesirūpino Europos kultūra, ir būtent taip sėkmingai, kad 
daugelis amerikiečių manė, jog —- pagal darbo padalijimo principą — 
kūrybos vaisius esą galima iš senojo kontinento parsitraukti. Tai tezei 
patvirtinti pirštais buvo rodoma į filosofą George'ą Santayaną (1863— 
1952). 

Užgimęs Madride ir savo vaikystę praleidęs Aviloje, Didžiosios 
Teresės tėviškėje, Santayana dar 1872 metais kartu su savo tėvais išvyko 
į Šiaurės Ameriką. Ten jis tačiau neįleido šaknų, nors joje išbuvo apie 
40 metų, nes skundėsi stoka susikaupimo bei meilės idėjiniam darbui. 
Dėl to užsidarė rytuose, Harvardo universitete prie Bostono, kad būtų 
kuo arčiau Europos, tikros savo minčių tėvynės. Dėl tos priežasties jis 
ir buvo būdingas išpažinėjas tuomet pas mus vyravusių pažiūrų, nes, 
susižavėjęs „puikiuoju Demokritu“, jis kartą sielą taip apibūdino: „Ji 
tėra medžiagiškame kūne nepaprastai veikiąs organizacinis vyksmas“. 
Negalėdamas apsiprasti su ta skystąja atmosfera aplink save, jis 1911 
metais sugrįžo į Europą, iš kurios jis minčių atžvilgiu niekad nebuvo 
išsikėlęs. Šis ryšys jam ir leido kritiškai perkratyti savo pažiūras ir žengti 
pirmyn su mokslu. Tas jį galop kūnu ir dvasia vedė į Romą, kur jis 1952 
metais ir mirė. Santayana — tai buvo Amerikoje gvildenama Europos 
filosofija. 

Ne pro šalį šia proga prisiminti ir vieną anekdotą iš 1926 metų: 
Tuomet man Jungtinėse Valstijose kur tai parodė laikraščio rūmus, į 
kurių fasadą buvo įmūryti garsių Europos pastatų — Akropolio, 
Koliziejaus, Vatikano, Luvro ir kitų - akmenys. Toji siena buvo tikras 
simbolis anų dienų situacijos, kurioje Naujasis Pasaulis dvasios srityje 
daugiausia vertėsi skoliniais. 

Bet nuo tų laikų amerikiečiai savo kultūrinį darbą gerokai praplėtė 

bei pagilino. Itin džiugu, kad krikščioniškosios minties atstovai jame 
ne tik neatsiliko, o taip žymiai pasireiškė, kad jie šiandien yra tikri 
Europos vienminčių partneriai. Lygiai tą pat galima sakyti ir apie 
kanadiečius, kurių ryšys su Anglijos ir Prancūzijos kultūra nuo pat 
pradžios buvo gyvas. Dėl to tiek vieni, tiek kiti gali tapti naujojo 
humanizmo kūrėjais. Tuo jie gali tapti ir savo jaunuolišku gyvybiškumu 
bei skaidriu optimizmu, kuris iš esmės priešinasi Spenglerio žuvimo 
tezėms: Amerikoje jo veikalo tebuvo parduota apie 20 000 egzempliorių, 
kas sudaro menką laidos nuošimtį. 

Tačiau, ar dabar Šiaurės Amerikoje vyraujanti filosofinė mintis yra 
prielanki tokiam užsimojimui? Atsakymą mums gali duoti pragma- 
tizmas. 


6. PRAGMATIZMAS 


Kas jis yra? Kuo jis pasižymi? Jis pirmiausia yra tokia pažinimo 
teorija, kuri laiko Žmogų norinčia bei siekiančia būtybe ir tvirtina, kad 
visa, ką ji pažįsta savyje, neturi vertės, o tik mums padeda geriau 
orientuotis bei suktis gyvenime. Kadangi ši filosofinė srovė telaiko 
teisinga, ką gyvenime praktiškai galima pritaikinti, žymiausias jos 
pažinimo kriterijus yra naudingumas. Vadinasi, ne tai turime laikyti 
tiesa, kas sutampa su tikrove, o tai, kas mums kasdienybėje yra 
naudinga. Dėl to toks Williamas Jamesas nieko nevyniodamas į vatą 
tvirtino: „Tiesą atitinka visa tai, kas intelektualinių įsitikinimų srityje 
yra vertinga“, suprask, kas praktikoje yra vertinga. Dėl to jis tiesiog ir 
kalba apie tiesos cash value, kaip jis iš viso, pasipriešindamas „miglotai 
Hegelio frazeologijai“, mielai pasinaudoja jo tautiečių komerciškais 
terminais. Nesunku suvokti, kad šitaip galvojant objektyvios tiesos 
samprata aukojama naudai praktiškame veikime, nors ne visada pilnai. 
Bet, kad ir kaip ten su smulkmenomis būtų, aišku, kad pragmatizmas 
nepripažįsta objektyvios tiesos. 

Nors tokios ir panašios idėjos filosofijoje jau seniai reiškėsi, jos 
išsamiau tebuvo svarstomos tik XIX šimtmetyje. Daugiausia Šiaurės 
Amerikoje, kur dar 1878 metais Charlesas S. Peirce'as (1839-1914) šiai 
krypčiai davė vardą. Bet praėjo dar beveik pusė šimtmečio, kol jau 
minėtas harvardiškis Williamas Jamesas (1842-1910) savo 1907 metais 
pasirodžiusiame veikale „Pragmatisme“ šios srovės centrines mintis 

bent apytikriai aptvarkė. Eidamas toliau jo pramintais keliais, tautietis 
Johnas Dewey (1859-1952) dar tvirtino: „Mes turime pasaulį pažinti 
ne tam, kad jį pažintumėm, o tam, kad pajėgtumėm jį valdyti“. Be to, 
išdirbtoje pedagogikoje jis dar skelbė: „Mokykla neturi nei jokio 
moralinio tikslo, jos uždavinys — ruošti mokinį visuomeniniam 
gyvenimui“. 

Per šitus ir giminingus jiems mąstytojus pragmatizmas Amerikoje 
įsigalėjo from const to const ir dėl to dabar užsieniuose laikomas naciona- 
line amerikiečių filosofija, „atitinkančia šio krašto kultūrinę, socialinę 
ir ekonominę kryptį“. Juo jų mąstymas gavo tokį tautinį atspalvį, kad 
Durant'as savo knygoje „The story of philosophy“ drįso tvirtinti: 
„Ateityje Amerikos filosofiją kurs nebe Europa, o Amerika pati.“ 

Tiesos vardan vis dėlto reikia pridurti, jog ir pragmatizmas nėra 
grynai amerikietiškas reiškinys, nes jis žinomas ir Europoje, kur kadaise 
Nietzsche pareiškė: „Tiesa nėra kokia tai teoriška vertybė, o naudin- 
gumo išraiška.“ Panašiai galvojo ir jo tautiečiai Vaihingeris, Machas ir 
Avenarius, sąvokas telaiką priemone reiškiniams tiksliai sutvarkyti bei 
ekonomiškai, t. y. praktiškiausiu būdu, sugrupuoti. Tačiau jų prag- 
matizmas tarp europiečių neprigijo, taigi tikrai amerikiečius galima 
laikyti žymiausiais jo šalininkais. 

Kas nori kritiškai vertinti šią srovę, tas pirmiausia turi pripažinti, 
jog ji yra visai sveika reakcija prieš bet kokį gyvenimui svetimą 
mintijimą. Šis, žinoma, turi imti savo medžiagą iš gyvenimo, kuriam 
taip pat ir turi tarnauti. Tačiau pragmatistai šitą patarnavimą pernelyg 
pervertina. Aišku, kad tiesa gali būti naudinga ir praktiškame 
gyvenime; betji iš esmės yra visai kas kita negu tik naudingumo išraiška 
bei rodyklė, nes ji priklauso kitai sričiai ir dėl to klauso kitokių dėsnių. 
Suprantama, kad pažinimo vertė gyvenimui gali būti naudinga kaip 
pagalbinis kriterijus. Mes dėl to kiekvieną pasaulėžiūrą ir vertiname 
pagal jos „gyvenimiškumą“, t. y. pagal tai, kiek ji atitinka gyvenimą, 
kurį ji siekia išaiškinti. Bet mes vis dėlto negalime jos vertinti tik pagal 
išjos turimą naudą kasdienybėje. Mums tad visai suprantama ironiška 
anglo Gilberto Chestertono pastaba: „The idea of being ,practical' 
standing all by itself, is all that remains of a Pragmatism that cannot 
stand at all"*5. 

Iš viso to išplaukia, kad pragmatizmas nėra tinkamas kraitis 
naujajam krikščionių humanizmui. Bet jei ne jis, tai kas? 

Įšitą klausimą atsakyti yra pašaukti naujojo kontinento krikščionys, 
ypač katalikai, kurie dabar ir Šiaurės Amerikoje jau nebėra pastum- 
dėliai, juk jie yra išauginę visą inteligentų kartą, net mokslininkų elitą, 
pilnai pasiruošusius tam naujam uždaviniui. 


7. MŪSŲ ISIPAREIGOJIMAS 


Šios paskaitos tema ne pripuolamai pateko į mūsų Suvažiavimo 
programą, nes ji liečia mus asmeniškai, tiek katalikus, tiek evangelikus. 
Ji lygiai liečia ir mūsų krašte likusius, ir išvykusius. Tąja tema 
suinteresuotos, žinoma, ir daugelis kitų tautų, tačiau mes kur kas gyviau 
už kitas ja domimės, nes ji mus tiesiog liečia, net asmeniškai mus 
angažuoja. Kiti gali, o mes privalome ja domėtis, nes ji liečia visą mūsų 
dvasios egzistenciją. 

Mes ta tema suinteresuoti, kadangi ji liečia krikščioniškąją Vakarų 
kultūrą, tapusią po tautinio atgimimo XIX šimtmetyje dvasios pagrindu 
daugumui mūsų intelektualų. Jų žymiausi ugdymo centrai buvo 
šveicarų Freiburgas ir belgų Levenas, kur neotomizmui veikiant išaugo 
tokie Maironiai, Matulevičiai, Būčiai, Kuraičiai, Reiniai. Tautinio bei 
religinio atgimimo įkvėpti ten vyko ir jaunieji pasauliečiai; Šalkauskis 
net nuo Indijos pasienio. Neatsiliko nė moterys, kaip parodo Pečkaus- 
kaitės pavyzdys. Net asmeniškai niekad į Vakarus nepatekusieji tapo 
jų krikščioniškai paskatintos kultūros gerbėjais bei puoselėtojais tarp 
savųjų; atsiminkime tik Dovydaitį. Dvasios atžvilgiu Teologijos- 
filosofijos fakultetas mūsų V. D. universitete Kaune buvo tikras 
Freiburgo ir Leveno brolis. 

Mes ta tema taip pat suinteresuoti dėl stipriausio tik ką minėtos 
srovės konkurento - dėl humanizmo. Ir jis daugiausia buvo pasisemtas 
Vakaruose: Ciuriche, Berne, Ženevoje, Paryžiuje, Briuselyje. Ir jis 
mūsų universitete turėjo savo židinį - Humanitarinių mokslų fa- 
kultetą. Jo idėjas skleidžiąs žurnalas „Vairas“ ne vienu atžvilgiu buvo 
tikras „La Critica“ giminaitis, kurį palaikė - lygiai kaip ir Italijoje - ir 
daug liberalinio nusiteikimo katalikų, net keli kunigai. Kadangi 
daugumas taip nusistačiusių nuo diahistomato antplūdžio pasitraukė 
į laisvąjį pasaulį, humanizmas kai kuriuose egzilio rateliuose ir dabar 


gyvas. 
Taja tema susirūpinti mus itin verčia ir likimas Lietuvoje pasilikusių, 

kurie dabar stipriai diahistomato yra veikiami. Šis materializmas jiems 
jėga buvo užmestas, ir jie prie dabartinių sąlygų neturi nė mažiausios 
galimybės tą oficialiąją valdžios, net valstybės, pasaulėžiūrą viešai 
nagrinėti bei kritiškai vertinti. Bet, kas jiems nėra galima, tas mums 
yra galima, ir dėl to būtina. Mūsų perspektyvos šiose varžybose visai 
neblogos, nes visai nėra taip, kaip neseniai skelbė vienas jaunas 
komunistas lietuvis: „Marksistinė pasaulėžiūra jau tapusi viešpatau- 
jančia pasaulėžiūra Lietuvoje““. Taip jis tereiškė savo troškimą, bet 
nevaizdavo tikrovės, nes mums yra žinoma, kad ypač daugelis jaunųjų 
bodisi iš svetur ir iš viršaus brukamąja ideologija ir ruošiasi kasti 
gilesnius šulinius. Dėl to marksizmas-leninizmas lig šiol nesusilaukė 
savo žymesnių asmenybių ir vargu jų susilauks. Panaši situacija ir 
literatūroje, „kur jaunimas yra visiškai pasimetęs. Savarankiškumas 
yra labai apribotas. Visi geresni autoriai iki paskutinių laikų apšmeižti 
ir indeksuoti“7. 

Bet, nors momentas ir yra patogus, pats mūsų darbas bus sunkus, 
nes diahistomato veikiamuose kraštuose neišvengiamai prigijo nemažai 
klaidingų idėjų. Nėra tad abejonės, kad grįžimas bus surištas su atkaklia 
minčių kova. Kas užsieniuose būdamas dvasiškai, kultūriškai sustojo, 
tas tokiai netiks. 

Mes tąja tema tiesiogiai paliesti dar ir dėl pragmatizmo, kuris turi 
įtakos ir į Šiaurės Ameriką emigravusiems lietuviams. Mums aišku, 
kad naujoji kultūra tegali tarpti tik laisvėje, bėda tik, kad — kaip jau 
matėme - amerikiečių laisvėje išaugusi vyraujanti filosofinė mintis tam 
uždaviniui mažai tetinka. Ką Chestertonas yra pasakęs anglosaksų 
adresu, tąjis pasakė ir mums: „The business world needs metaphysics"?. 
Mums tikrai ne pakeliui su dvasios srove, neigiančia absoliutiškąją tiesą 
ir siekiančia tik tokios „tiesos“, kuri tiktų tik gyvenimui geriau tvarkyti. 
Kad yra galima nuveikti žymius darbus ir be pragmatizmo, paliudija, 
be kitų, Pakštas, nes jis, mūsų kultūrininkas, nors ilgą laiką ir per pačią 
savo pasaulėžiūros formaciją gyveno jo orbitoje, savo kelią skynė ne 
kartu su pragmatizmu, o prieš jį eidamas. 

Bėdą, plaukiančią iš šios srovės, mato daugelis išeivių. Ypač išaugu- 
sieji dvasingesnėje Europos tradicijoje nėra patenkinti žymaus skaičiaus 
amerikiečių intelektualų „liguistiškumu“ ir iš jo plaukiančiu „žmogaus 
prisitaikymu aplinkai ir įjaugimu į savo visuomenę“, kaip išsireiškia 
vienas iš mūsų jaunųjų?, taip kritikuodamas bendrą pragmatizmo liniją. 

Jis išganymą mato žengime pro tokias angas, už kurių „tęsiami intelekto 
polėkiai į tradicinę pilnutinio žmogaus sampratą, kur ... tiksliojo mokslo 
apraiškos yra papildomos filosofinėmis bei religinėmis, kur medžiaga 
yra užbaigiama dvasia. Bet atgulęs Amerikos ligonis intelektualas mūsų 
nepaskatins į tikruosius intelekto žygius“. Dėl to autorius reikalauja 
„kitos rūšies daktarų“. Tokių, t. y. nepragmatistų bei neinstrumen- 
talistų, tikrai reikia. Bet kadangi mes jų negausime iš svetur, tai mes 
patys turime juos išsiauginti. 

Gal tuos „naujus daktarus“ mums duos egzistencializmas, kuriuo 
jaunoji karta dabar itin domisi? Meskime tad dar žvilgsnį ir į jį. 

Praeityje, t. y. Nepriklausomybės laikais, jis mūsų negalėjo paveikti, 
kadangijis pats dar turėjo susiformuoti. Dėl to jis teturėjo įtakos patiems 
jauniausiems mūsų mintytojams, pavyzdžiui, 1915 metais gimusiam 
Juozui Girniui, kuris Kaune dar Šalkauskio mokiniu būdamas rašė apie 
Heideggerį darbą, pasirodžiusį 1936 metais „Logos“ žurnale. Studijavęs 
po to pas tą patį filosofą vokiečių Freiburge ir dar įsigilinęs į Jasperso 
minčių pasaulį, Girnius ir savo disertaciją pašventė egzistencializmui, 
rašydamas veikalą, kuris pavadintas „Laisvė ir būtis. Jasperso egzis- 
tencinė metafizika“ (1953 metais išleista Amerikoje). 

Bet kuo dvelkia ši srovė? Ji tikra mūsų laikų dvasios išraiška, nes 
iškelia tą nykimo jausmą, kuris nūn viešpatauja plačiuose intelektualų 
sluoksniuose ir pabraukia viso vyksmo beprasmiškumą, nes mūsų būtis 
esanti tik paženklinta baime, beviltiškumu, desperacija. Dėl to būtis — 
anot Heideggerio - esanti ne kas kita, kaip Geiworfensein į verpetingą 
laiko srovenimą, iš kurio nesą išsigelbėjimo. Prie to Jaspers dar priduria, 
kad visos religijos ir filosofijos sistemos tesančios „subudavojimai“, 
kuriuose žmogus bando apsisaugoti nuo žuvimo neišaiškinamoje 
būtyje. 

Nors Girnius ir simpatizuoja kai kuriems šios srovės bruožams, jis 
vis dėlto nelaiko savęs egzistencialistu. Jam dėl to tėra artimi krikščio- 
niškieji jos atstovai su Gabrieliu Marceliu (g. 1889) priešakyje, kurio 
„Journal mėtaphysigue“ (1927) tikrai daug kam galėtų tapti mąstymo 
pagrindu. Ir kodėl ne? Juk Marcelio ieškojimas nesiveržia iš dvasios 
bei širdies nerimo, o tėra apžvelgimas jau saugiai išeitojo kelio, nes 
visą krikščionio egzistenciją įprasmina Geroji Naujiena. Kas būtį mato 
šioje šviesoje, tam ji nėra pražūtinga bedugnė, o prasmingos Visatos 
prasminga dalis. 

Atrodo, kad Antanas Maceina, kuris iki „Jobo dramos“ (1950) 
egzistencializmo atžvilgiu laikėsi gana atsainiai, toje knygoje atrado 
vertingą jo pusę, nes jis egzistenciją ten laiko „klausimu, atvertu 
transcendencijos akivaizdoje“. Tai ir yra pagrindinė „Jobo dramos“ 
mintis. Ir penkiais metais vėliau išėjusiame veikale „Das Geheimnis 
der Bosheit“, kurį paskyrė Solovjovui, autorius dar šitaip apie šią minčių 
kryptį išsitarė: „Šių dienų egzistencialinė filosofija, nepaprastai 
pagilindama žmogaus būties ubagiškumo supratimą, atlieka tikrai 
apvaizdinį uždavinį, nes egzistencialinis mąstymas vis labiau tampa 
išsigelbėjimo šauksmu de profundis iš „nerealaus kasdieniškumo“, 
bedugniškumo bei niekingumo“, kaip sakė Heideggeris. 

Šie keli pavyzdžiai parodo, kad ir egzistencializmas įžengė tarp 
mūsų laisvame pasaulyje veikiančių jaunų mąstytojų. Kartu tie 
pavyzdžiai ir rodo, kad mūsų filosofinis prieauglis nėra linkęs eiti nei 
vokiečių (pvz., Heideggerio, Jasperso), nei prancūzų (pvz., Sartre, 
Camus) keliu, o kad jį labiau traukia krikščioniškoji šios srovės versija, 
kuriai atstovauja Marcelis. Labai tad galimas daiktas, kad jis praturtins 
mūsų naująjį humanizmą, kurį dar vienu kitu bruožu papildyti galėtų 
Emanuelio Mouniero (1905-1950) personalizmas, žinomas ypač iš jo 
žurnalo „Esprit“. 

Ši trumpa mus liečiančių krypčių apžvalga mums pirštu prikišamai 
parodo, kaip ir kiek tauta šiapus ir anapus geležinės uždangos jų yra 
paliesta bei veikiama. Stovėdami pačiame viduryje gyvo srovių susikry- 
žiavimo bei susikirtimo idėjinis abejingumas bei skeptiškas susilaiky- 
mas negali būti mūsų kelias. Dėl to neturėtų būti sunku susivokti, koks 
yra mūsų įsipareigojimas naujai kuriamo krikščionių humanizmo 
atžvilgiu. 


8. UŽDUOTINIS MŪSŲ EMIGRACIJOS CHARAKTERIS 


Į šitą darbą turėtų įsijungti visi laisvame pasaulyje atsidūrę 
lietuviai. Jiems, kaip (be mažų išimčių) inteligentams, tai neturėtų 
būti sunku. Šiuo atžvilgiu Pabaltijo išeiviai bendroje emigrantų 
istorijoje esmingai skiriasi nuo visų kitų bėglių, nes dar nėra atsitikę, 
kad kone visa inteligentija būtų turėjusi apleisti savo kraštą. Atsitiko, 
kad tauta ištisai buvo išguita - sakykime, žydai Titui užėmus Jeruzalę. 
Atsitiko, kad tam tikra religinė grupė apleido savo kraštą - Prancūzijos 

hugenotai, Anglijos puritonai, Airijos katalikai. Atsitiko taip pat, kad 
tam tikras socialinis sluoksnis turėjo išnykti, sakykime, aristokratai 
prancūzų revoliucijai siaučiant. Dažnai turėjo bėgti ir patriotai - 
Mazzini su Garibaldi iš besivienijančios Italijos, Victoras Hugo iš 
Prancūzijos, Mickevičius iš Lietuvos. Bet visai kitokio pobūdžio yra 
šių dienų Pabaltijo emigracija, nes šįkart nuo tautos kūno buvo atskirta 
galva. Taigi išvyko ne tauta, kaip tokia, ne tam tikra piliečių grupė, 
ne vadų dalis, o kone visas intelektualinis elitas. Mes žinome, kad 
visais amžiais buvo išvaromi ar priversti pasišalinti atskiri religijos 
kūrėjai, filosofai ir bendrai laiko dvasiai neprielankūs kultūrininkai — 
kinuose Konfucijus, graikuose Platonas, arabuose Mahometas, 
prancūzuose ponia de Stačl, rusuose Gogolis ir dar daug kitų, - bet 
kad tauta prarado savo inteligentiją, tai bėglių istorijoje sau lygaus 
neturįs reiškinys, kuriuo, be abejonės, istorikai bei sociologai greitai 
susidomės. 

Bet ne vien jie , nes šis mūsų išvykimas turi ne tik sociologinį, bet ir 
tautinio pobūdžio užduotinį aspektą, nes ši emigracija tiek savo 
susidarymu, tiek savo sudėtimi vargu ar yra tik aklos pripuolamybės 
vaisius. Leista dėl to paklausti: ar tik ne pati Apvaizda ją sudarė, 
skirdama jai tą darbą, kurio dabar Lietuvoje negali dirbti laisvės 
netekusioji tautos dalis? 

Taip pat neeilinis reiškinys, kad šitieji mūsų bėgliai ypač Amerikoje 
rado tvirtą pagalbą iš anksčiau į šį kontinentą atsikėlusių. Tikrai, antroji 
emigracija nebuvo įmesta į bado, ligos ar net į mirties nasrus, nebuvo 
varyta į gyvulių skerdyklas ar į kasyklas, o buvo įvesta tarp geraširdžių 
tautiečių. Dėl to naujai atvykęs „turėtų karštai paspausti senajam 
ateiviui nuo sunkaus fabriko darbo grublėtą ranką“!9. Ar tame ne- 
sijaučia aukštesnė ranka, sudariusi mums tokias sąlygas, kad lengviau 
galėtumėm gyventi savo paskirčiai? Pozityvistai bei kitokie materialistai 
paneigs tokį pašaukiminį charakterį, laikydami jį nemokslišku. Bet ar 
yra moksliška tokia pažiūra, kuri, paneigdama viską, kas jos pažinimo 
įrankiams nėra prieinama, pasaulį tik susiaurina į pozityvistiškai 
apčiuopiamą fragmentą? 

Pašaukiminis mūsų emigracijos pobūdis visus įpareigoja, kurie jai 
priklauso. Dėl to mūsų egzistencija negali pasitenkinti siekiniu 
asmenišku tikslu, privatiškų užgeidžių, dažnai apsiribojančių tik 
gerovės užtikrinimu, kuris anksčiau ar vėliau nubloškia į gėdingą 

lėbavimą, gal net į niekšišką savo paskirties išdavimą. Gyvenimas be 
aukštesnio tikslo nėra joks gyvenimas. „Pasirinkimas laisvės mus 
įpareigoja“!!. 

Pabrėždami visų išeivių pareigą dalyvauti minčių išsiaiškinimo ir 
bendrai kultūros darbuose, mes vis dėlto nemanome jų įpareigoti 
vienodai, nes ne visi sugeba kūrybiškai pasireikšti. Bet to nė nereikia; 
svarbu tik, kad visi padėtų sudaryti tą tirštą dvasios atmosferą, kurioje 
vienoje užgimsta kūrybiškieji užsimojimai. Juk reikia žinoti, kad 
visuomet reikia daug tuo pat besisielojančių inteligentų, kad galėtų iš 
jų išsikristalizuoti nors vienas filosofas, rašytojas ar bendrai kultū- 
rininkas. Dvasios pažibos, tie simboliai ištisos generacijos ar visos 
epochos, nenukrinta iš dangaus, o visuomet sukoncentruoja savyje tuos 
tūkstančius bevardžių, kurie ilgą laiką ir visu atsidavimu atsideda 
kultūros darbui. Kiek jau reikėjo tų eilinių dvasininkų, kol iš jų galėjo 
išaugti toks Matulevičius? Ir kiek reikėjo tų kuklių minčių ugdytojų, 
kol Šalkauskis galėjo tapti jų dvasios reiškėju? Tačiau be tos daugybės 
mažiau reikšmingų nebus nei to vieno reikšmingo. Sparnams reikia 
daug plunksnų! Svarbu tad, kad visi dalyvautų tose pastangose, 
kiekvienas pagal savo jėgas. 

Kad emigrantai gali nuveikti didžius darbus, sukurti net pasaulinės 
reikšmės veikalus, parodo garsūs pavyzdžiai. Antai „Septuaginta“ žydų 
mokslininkų buvo ne jų tėvynėje, o Egipte iš hebrajų kalbos išversta į 
graikų kalbą. Koranas atsirado Mahometui gyvenant Medinoje, 
tremtyje. Dante savo „Dieviškąją komediją“ sukūrė ne savo gimtinėje, 
Florencijoje, obūdamas priverstas bastytis po svetimuosius. Komensky 
garsius savo pedagogikos veikalus - arti 150! - rašė Trisdešimties metų 
karo varinėjamas po visą Europą. Ponia de Staėl Napoleono tris kartus 
buvo ištremta, ir kiekvieną kartą ji atsakė stipriais raštais, kurie žymiai 
prisidėjo prie persekiotojo žlugimo. O graikų išlaisvinimas iš turkų 
jungo ar tik daugiausia ne nuopelnas viešosios nuomonės iš Anglijos 
išstumtojo Byrono? O Mickevičius, kažin ar jis pasauliui būtų davęs 
nemirtingąjį „Poną Tadą“, jei jis kur nors tarp Gardino ir Vilniaus 
pertekliaus būtų buvęs lepinamas? Yra veikalų, kurių tėvynėje negalima 
sukurti, kuriuos teugdo, anot Dante's, tik sūri svetimųjų duona ir 
begalinis savųjų pasiilgimas. Ir ar Matulevičius savo kongregacijos 
neturėjo atnaujinti Vakaruose? 

Visų kūrybingųjų išeivių pavyzdys iškalbingai paliudija, ką galima 

pasiekti, jei tremtis nelaikoma prakeikimu, o uždaviniu. Krikščionio 
supratimu, tremtis yra malonė, kad ir skaudi. 


9. BET KOKIA KALBA? 


Mes negalime baigti savo nagrinėjimų, neiškėlę sau dar klausimo: 
Kokia kalba mes turėtumėm įnešti savo įnašą į mūsų naująjį 
humanizmą? Kad pajėgtumėm tiksliai atsakyti, mes turime pirmiausia 
išsiaiškinti kalbos pobūdį, jos esmę. 

Ji visų pirma yra įrankis, leidžiąs mums išdėstyti savo mintis; 
atskleisti kitiems savo jausmus, pareikšti savo valią. Ji įgalina mus 
santykiauti su mūsų aplinka ir pasilikti gyvame susinėsime su ja; taip 
šis instrumentas įgauna neeilinę svarbą. Juo daugiau kalbų mes 
mokame, juo daugiau turėsime kontaktų, o tai mus ir iš vidaus 
nepaprastai praturtina. Neveltui romėnai sakydavo: „Kiek moki kalbų, 
tiek kartų ir esi žmogus“. Verta dėl to išmokti bent keletą kalbų, ypač 
turinčių kultūrinės bei pasaulinės reikšmės. Bet neapsirikime! Kalba 
yra kur kas daugiau negu tik socialinę funkciją turįs įrankis - jis pats 
brangiausias tautos turtas, jis pažiba ir pasididžiavimas. Kuo? Tuo, 
kad žmogus su kalba žengia į gyvenimą ir kalbą pasitelkęs ima jame 
susivokti. Juk kiekviena tauta, pasisavindama ją supantį pasaulį, jį kartu 
įvertina, išaiškina, savo dvasia jį tvarko, visus reiškinius krikštija ir tą 
pasaulį savo kalboje atkuria. Tad joje ir atsispindi visa tauta su visa 
savo prigimtimi, todėl su vokiečių poetu Arndtu galima tvirtinti: 
„Kalbos gelmėse užtinkame visas tautos savybes“. Iš tiesų, tauta ne tik 
kuria, bet tiesiog tampa kalba. 

Faktas, kad kalba skaisčiai apreiškia savo tautos charakterį su visais 
jo aspektais, dar XVIII šimtmetyje paskatino Herderį, Rygoje turėjusį 
progą stebėti bei vertinti baltus, kelti klausimą: „Ar tauta turi ką 
meilesnio už savo tėvų kalbą? Juk joje rasi nacijos tradiciją, istoriją, 
religiją, visą jos širdį ir sielą. Tad kas iš jos atima kalbą, tas iš jos vagia 
vienintelį, nemirštamą turtą“. Tai tvirtina ne tik liaudimi susižavėję 
romantikai, bet ir dalis skeptiškų mokslininkų kieto mūsų šimtmečio 
angoje, nes tuomet labai santūrus Jacobas Burckhardtas iš Bazelio šitaip 
apie ją atsiliepė: „Kalba savo kilmę turi sieloje, dėl to ji yra sodriausia 
bei aukščiausia tautos reiškėja. Joje tauta save įamžina“. 

Praktiška išvada iš to aiški. Jei tauta nori pasilikti ištikima sau ir 

savo paskirčiai, ji pirmų pirmiausia turi likti ištikima savo kalbai. Iš to 
ir plaukia išvada kūrybiniam darbui: Šis tėra galimas ir tebus 
charakteringas bei originalus, jei tauta kurs iš savo gelmių, t. y. tomis 
savybėmis, kurios ją esmingai skiria nuo visų kitų nacijų, vadinasi, jei 
kurs savo kalba, tyriausia tautos dvasios bei sielos reiškėja. 

Žinant tą neįkainojamą vertę, kurią kalba reprezentuoja pačioje 
savyje, mums pilnai suprantama, kad žodis apie gimtąją savo kalbą 
tegali būti meilės pareiškimas. Tokių galima girdėti kone kiekvienoje 
save gerbiančioje tautoje. Iš jų man labiausiai patiko jausmais virpantis 
Turgenevo atsikreipimas į savąją, kol man nebuvo žinomas jaudinantis 
Daukšos žodis. 

Tiesa, yra tvirtinančių - ypač racionalistų ir pragmatistų lageryje — 
esąs kultūrinis darbas bet kam bet kokioje kalboje galimas, ir jie savo 
tvirtinimui paremti argumentuoja nacijomis, pasinaudojančiomis 
įvairiomis kalbomis, pvz., šveicarais ar belgais. Tačiau šie pavyzdžiai 
netinka, nes šveicaras, sakykime, paprastai tevaldo vieną kalbą, būtent 
tąją, kurioje užgimsta. Jis turi vieną Mutersprache, visas kitas jis išmoksta 
mokykloje ar praktiškame gyvenime. Taigi šveicaras - lygiai kaip ir 
belgas, ar jis būtų flamas ar valonas - yra vienakalbis, ir tik kaip toks 
jis dalyvauja kultūros darbuose. Trikalbis šveicaras tėra išviršiniame 
gyvenime, kur reikia filologinių įrankių, koks nors basic english ar basic 
french kontaktams užmegzti bei palaikyti. Viešbučio durininkas ar 
policininkas gali būti daugiakalbis, bet ne kultūrininkas. 

Pilnai suvokdami, kad savos kalbos išsižadėjusi tauta kultūroje 
nebegali tarti tikro savo žodžio, olandai, pavyzdžiui, tvirtai laikosi savo 
kalbos, nors kitos, sakykime, anglų ar vokiečių, teiktų kur kas daugiau 
praktiškos naudos. Mat jie žino, kad kultūros vertybių negalima pakeisti 
civilizacijos patogumais. 

Visai aišku: kas pereina į svetimą kalbą, tas pereina į svetimą jo 
prigimčiai pasaulį, kuriame tebus nekūrybiškas užklydėlis, nes 
nebeprabils savo siela, o tik savo liežuviu. Kas supranta šią tiesą, tas ir 
supras, kad vaisingas mūsų dalyvavimas kultūrinėje veikloje tėra 
galimas per lietuvių kalbą. Dėl to išeiviai turi imti į širdį, kad 
nuskendimas anglų kalbos jūroje reiškia tą patį, kaip atsisakyti nuo 
tautinio įnašo į naujai kuriamą kultūrą. Žinoma, lygiai tą pat reikia 
pasakyti ir apie Lietuvoje pasilikusius, kuriems gresia rusų kalbos 
pavojus. Graudu manyti, kad tauta tik dėl to netaps kultūros kūrėja, 

kadangi ji tuomet, kai ji jau buvo prasimušusi prie jos vartų, nebeturėjo 
rakto jiems atrakinti. 

Taigi kalbos nykimas neštų mums neapsakomą nelaimę, nes taip 
mes ruoštumėm jai tą patį likimą, kuris ištiko senus indus arba graikus, 
kurių kalbos šiandien tėra specialistų išsaugomos ir smalsuolių lankomi 
filologiški eksponatai, į žodyną surinkti suakmenėjimai, tik gailestį 
keliančios lingvistiškos mumijos. 

Akivaizdoje šio mūsų visai neįsivaizduoto pavojaus Daukšos prieš 
350 metų tartasis įspėjimas bei raginimas šiandien įgauna tiesiog 
degantį aktualumą. Kas dėl to iš mūsų galėtų likti abejingas jo žodžiams, 
kurie prabyla į mus tarsi bibliniu iškilumu: „Visais amžiais žmonės 
kalbėjo savo gimtąja kalba ir visados rūpinosi ją išlaikyti, turtinti, 
tobulinti ir gražinti. Pati prigimtis visus to moko. Ne žemės derlumu, 
ne šalies gražumu, ne miestų ir pilių tvirtumu gyvuoja tautos, bet 
daugiausia išlaikydamos ir vartodamos savo kalbą. Ji yra bendras 
meilės ryšys, vienybės motina, valstybės sargas. Sunaikink ją - 
užtemdysi saulę danguje, sumaišysi pasaulio tvarką, atimsi gyvybę ir 
garbę“!?, 

Kas po viso to dar paneigs, kad mums ir kultūroje belieka vienas 
kelias — tas, kuris veda per savąją kalbą? Šis konstatavimas visai 
nekvepia nacionalistišku izoliavimusi ar lingvistišku išdidumu, o tėra 
susikaupimas tame tautos turte, kuris vienas mus įgalina kūrybiškai 
pasireikšti. 

Be šito principinio konstatavimo yra dar proginis, juk nereikia 
užmiršti, kad mes anksčiau ar vėliau turėsime savo pastangų vaisius 
nešti Lietuvon, nes visa tai bus reikalinga ne tik lietuviams laisvajame 
pasaulyje, bet ir lietuviams, dvasiškai vargstantiems anapus uždangos. 
Bet šis vidujinis vieningumas mus riš tik tada, jei mus riš ir kalba, jei 
mes visi, čionykščiai ir tenykščiai, kalbėsime viena ir ta pačia kalba, jei 
abejuose kūnuose gyva bus ta pati siela. 

Tad padėtis tiek aiški, kiek jaudinanti. Nes ką mums šiapus uždan- 
gos bereiškia dvasia, jei nusisuksime nuo bendros kalbos? O ką jiems 
anapus tereiškia kalba, jei jie nusisuks nuo bendros dvasios? Tuomet 
mirsime abu, tik mirsime kitaip. 

"2 Iš Daukšos Postilės prakalbos. 


DVI GENERACIJOS MŪSŲ KRIKŠČIONIŠKOSIOS 
KULTŪROS TARNYBOJE 


NUO „TĖVYNĖS SARGO“ ĮSTEIGIMO (1896) 
IKI „NAUJOSIOS ROMUVOS“ ĮKŪRIMO (1931) 


SOCIOLOGINĖ STUDIJA 
PRATARTIS 


Atrodo, kad jau yra atėjęs laikas apžvelgti ir, jei galima, taip pal 
įvertinti mūsų krikščioniškoje kultūroje išeitąjį kelią nepriklausomybės 
metu. Juk nereikia užmiršti, kad tautos gyvenimas nėra tik biologinis 
vyksmas, o pirmiausia žengimas jos dvasios užsibrėžtuoju keliu. 
Bandysime tą kelią čia eskizuoti; o tai gal mums leis geriau suprasti 
dabartį ir bent iš dalies atspėti tolimesnę jos kryptį. Bet tokiam darbui 
reikia tinkamo atstumo nuo įvykių. Šiandieną gyvendami išeivijoje, 
tokį atstumą turime erdvės, iš dalies ir laiko atžvilgiu. 

Nors dar trūksta smulkesnių nagrinėjimų, betgi su malonumu ėmiau- 
si šio darbo, kadangi pats išėjau žymią dalį apžvelgiamo kelio ir asmeniš- 
kai pažinojau daugumą liečiamų asmenų. Kad nenuslysčiau per daug 
subjektyvizmą, su anketa kreipiausi į daugiau žinovų. Atsakiusiems 
čia nuoširdžiai dėkoju. Kadangi tema liečia dar ir daug gyvų veikėjų, 
tad noriu pastebėti, kad jų veiklos čia nevertinu, o tik ją charakterizuoju 

Temai apdirbti pasirinkau sociologinį metodą; dėl to duomenis 
patieksiu generacijų ribose. Vadinasi, teologams bei filosofams, kurie 
turbūt pasinaudotų kitu metodu, duonos neatimsiu. 

Nepriklausomybės laikais pasireiškė dar ir trečia karta; bet kadang; 
jos veikimas buvo pertrauktas pačiame viduryje ir paskui tęsiamas 
išeivijoje, verta ją vėliau aprašyti atskirai. 

Galop pabrėžtina, kad autorius šią studiją telaiko bandymu, ir ją, 
be abejonės, atitinkamų sričių specialistai papildys savo medžiaga. 

ŽODIS APIE GENERACIJAS 


Galvodami apie kokią nors raidą, mes dažnai turime prieš akis upę, 
kuri lygiu ramumu praplaukia pro mus kaip Nemunas pro Kauną. Šis 
palyginimas tačiau nėra visai tikslus, nes tokios vienodos tėkmės 
gamtoje nėra: ten daugybė bangų stumia vandenis pirmyn. Tad, kas 
nori suprasti aną sruvenimą, tas turi susekti tą bangavimą. 

Panašiai yra ir istorijoje, kur sociologinės bangos, generacijos, varo 
viską pirmyn. Pasirodo, kad žmonės, užgimę maždaug tuo pačiu 
laikotarpiu, pasižymi vienoda dvasia, panašiu gyvenimo stiliumi. Tai 
juos skatina sueiti į sąlytį ir veikti kartu, taip formuojasi ryškus 
sociologinis vienetas. 

Nuo amžių yra žinoma, kad sūnus daug kuo skiriasi nuo tėvo, kuris 
anam su laiku gali atrodyti visai svetimas. Tad generacija paprastai 
formuojasi kaip opozicija prieš senesnę kartą. Atskirais atvejais 
generacijų problema gali virsti generacijų kova. 

Šis reiškinys yra amžinas, nes jo priežastis glūdi pačioje žmogaus 
prigimtyje. „Tėvai ir vaikai“ - šis Turgenevo novelės pavadinimas yra 
tikras to fenomeno simbolis. Jis būtų galėjęs rašyti ir apysaką tema 
„Motinos ir dukterys“, nes generacijos kivirčai jaudina ir šią lytį, nors 
ne taip smarkiai; ją daugiau kankina uošvės ir marčios santykiai. Gene- 
racijų konfliktas ir mūsų literatūroje buvo gvildenamas, tai vaizdingai 
paliudija Juozo Grušo (43 metų) 1944 m. sukurtoji drama „Tėvas“. 

Kartos amžius nesutampa su žmogaus amžiumi, kuris dabar mūsų 
zonoje siekia maždaug 70 metų. 

Generacijai išsiryškinti reikia apie 30 metų, nes tiek maždaug reikia 
laiko, kol jaunieji subręsta ir įsistiprina gyvenime. Tą jau pastebėjo 
egiptiečiai, tvirtindami, jog viename šimtmetyje telpančios trys kartos. 
Jų pėdomis sekdamas, Herodotas vienai kartai skyrė apie 35 metus. 

Ir mes pastebime, kad jauniesiems reikia maždaug 30 metų, kol 
jiems pavyksta tvirčiau atsistoti ant kojų. Tuomet jų dvasia brandi, jų 
profesinis pasiruošimas baigtas: beveik visi jau yra vedę ir augina 
vieną, kitą vaiką, o tai jiems duoda naujų sparnų, kurie juos dar toliau 
nuneša nuo gimdytojų. Robespierre'as turėjo 30, Dantonas -31 metus, 
kai pradėjo didžią savo karjerą. Bismarckas į viešumą veržėsi eidamas 
32 metus, o Wilhelmas II turėjo 31, kai atsikratė savo kanclerio. 

Kartais jaunieji dėl ypatingų sąlygų ir anksčiau prieina prie vairo, 

ypač ten, kur istorinė situacija šaukia į darbą dinamiškesnes jėgas. Bet 
ir dabar tarp jaunųjų pastebima biologinė akceleracija juos anksčiau 
stumia į opoziciją prieš vyresniuosius ir jų establishment, tai itin 
akivaizdžiai rodo daug kur vykstančios studentų riaušės. 

Bet būna ir priešingai, būtent ten, kur karai sunaikina žymią dalį 
jaunuomenės, likimas senuosius verčia pasilikti pareigose arba juos 
antrukart šaukia prie jų. Taip, pavyzdžiui, atsitiko 75 metus einančiam 
Adenaueriui, kuriam buvo lemta užimti net kanclerio vietą, o 
Amerikoje, užėjus rimtam pavojui jaunoms JAV, buvo sumanyta vėl 
pašaukti iš veikimo jau pasitraukusį Washingtoną (66 metų). 

Savo pozicijoje naujoji karta pasilieka vidutiniškai 30 metų ir 
traukiasi (arba išstumiama) iš viešo gyvenimo sukakus jai apie 60 metų. 
Tačiau karai, revoliucijos, okupacijos, epidemijos, ekonominiai sutzi- 
kimai ar kitoki nenormalumai gali paspartinti arba sulėtinti šį ritmą. 

Įsigalėjusiai kartai reikia maždaug 10 metų, kol ji pasiekia savo 
veiklos pilną pasireiškimą, nes pasirodo, kad 40 metų amžiaus žmogus 
yra kūrybiškiausias. Vadinasi, jis į savo veiklos zenitą užkopia tokiu 
laiku, kada pilnai subrendusi dvasia gali atsiremti į dar stiprų ir sveiką 
kūną. Dante buvo 37 metų, kai turėjo bėgti iš Elorencijos, tuomet 
prasidėjo tikrai dantiška jo veikla. Tiek pat metų buvo sukakę ir 
Lutheriui, kai išleido reikšmingiausius savo traktatus. Pestalozzi buvo 
41 metai, kai jis paskelbė savo įtakingiausią veikalą „Lynhardas ir 
Gertrūda“. Lygiai tiek metų turėjo Adenaueris, užimdamas Kėlno 
miesto burmistro vietą. Šv. Ignacas savo ordiną įkūrė turėdamas 43 
metus. Tiek metų turėjo ir Washingtonas, kai perėmė vadovavimą 
kovai su anglais. Tokio pat amžiaus J. F. Kennedy tapo TA prezidentu. 
Tokių pavyzdžių yra begalės. 

Savo aukštumoje naujoji generacija išsilaiko maždaug 10 metų. Po 
tojos iniciatyva bei originalumas ima silpnėti, o jų vietoje įsigali rutina. 
Kūrybiškumo išsekimas verčia verstis kopijomis, kas jaunuosius dar 
labiau skatina veržtis prie vairo, kurį apginti ir fiziškai silpstą vyresnieji 
nebepajėgia. 

Jaunoji karta, gaivalingai išstumdama senąją, jos atžvilgiu nebus 
objektyvi. Dėl to išstumtos generacijos vertinimo tegalima laukti tik iš 
trečios kartos. Yra kaip šeimoje: anūkas dažnai geriau sutaria su tėvuku 
negu su tėvu. 

Kartų pasikeitimas gali įvykti be skaudesnių sukrėtimų, net geruoju, 

jei jaunieji per daug nenutolsta nuo vyresniųjų idealų. Bet tai išimtis: 
dėl to šis pasikeitimas dažniausiai lydimas kovų. Tai neišvengiamas 
reiškinys, nes vyresnieji, užimdami reikšmingas, garbingas bei 
pelningas vietas, nemano jų užleisti „geltonsnapiams“. 

Taip yra ne nuo šios dienos. Antai Sokratas apie 400 m. pr. Kr. 
šitaip atsiliepė apie savo laikų jaunimą: jis nepaiso autoriteto ir neturi 
pagarbos senimui, jis kalba prieš tėvus ir priešinasi mokytojams. Dar 
500 metų prieš tai Hesiodas pasisakė: mūsų tauta ateities neturės, jei ji 
pasikliaus tokiu lengvapėdišku jaunimu - jis nepakenčiamas. O 
viename prieš 3 000 metų rašytame dokumente iš Babilono skaitome: 
jaunimas yra sugedęs iš pat pamatų - jis piktas, bedieviškas, tingus. 
Tokių apibūdinimų išgirsime ir ateityje, nes senimas ir jaunimas 
dažniausiai nenori ir negali vienas kito suprasti. 

Vyresnieji skaudžiai atjaučia tokį „nedėkingumą“, tokį „žiaurų 
išstūmimą iš gyvenimo“, kuris tartum yra lygus tam tikrai mirčiai. 
Kadangi šis procesas yra nesulaikomas, paskutinius vyresniųjų darbus 
dažnai lydi nusiminimas, neretai pasitaiko nusižudymų. 

Retas atsitikimas, kad senos kartos atstovai jauniems padeda 
įsitvirtinti ir juos net lydi naujame kelyje. Suprantama, kad tokiu 
„tarpgeneraciniu veikėju“ tapti reikia neįprasto dvasios laisvumo ir 
savęs išsižadėjimo. 

Pastebėtina, kad antros kartos ribose be tokių pirmos kartos „liku- 
čių“ dar telpa trečios generacijos užuomazga. Iš to paaiškėja, kad 
generacija nėra monolitinis blokas. Bet visus elementus - savuosius, 
paveldėtus bei rodančius į ateitį, jungia vienas branduolys, duodąs 
visai generacijai bendrą charakterį. 

Šitas charakteris keičiasi. Viena generacija yra labiau ideologinė, 
kita - labiau praktiška; viena - apmąstinga, kita - techniška; viena — 
kultūrinė, kita - politinė; viena - idiliška, kita - kovinga ir t. t. Atrodo, 
kad kartos keičiasi kontrastiniu būdu. 

Kiekviena generacija turi savo skirtingo tipo vadus. 

Reikšmingas yra ideologiją formuluojąs mąstytojas. Toks tautoje 
paprastai pirmas iškyla ypač ten, kur dėl priespaudos, partinio teroro, 
okupacijos ar panašių nenormalumų veikimas negali išsivystyti. 
Tokiomis sąlygomis mintytojas iškelia žibintą - Mazzini, Masarykas. 
Kartais jie kolektyvo pavidalu dominuoja savo ir (iš dalies) net kitose 
kartose — Prancūzijos enciklopedistai. Dėl teoretinio savo pobūdžio 

tokie ideologai pasiekia tik siaurą intelektualinį elitą, bet jį veikia giliai 
ir ilgai. 

Po ideologo - vykdytojas, t. y. visi tie veikėjai bei politikai, bandą 
sukelti sąjūdžius bei suorganizuoti partijas. Tai praktiški savo idėji- 
ninkų sekėjai: Cavouras, Benesas, Adenaueris. 

Iškilus vado tipas - poetas ir rašytojas. Kadangi jis uždega fantaziją, 
jaudina širdį, virpina sielą, skatina valią, jis pasiekia kone visą liaudį. 
Dėl to jis dažnai tampa tautos dainium ir tuo pat žymiausiu kartos 
vienytoju bei formuotoju - Dante, Cervantesas, Schilleris, Mickevičius, 
Petėfi, d'Annunzio, Maironis. Iškeltina, kad poetas paprastai labai 
drąsus ir dėl to politinių priešų dažnai persekiojamas (Tumas- 
Vaižgantas). Dėl to ir tarp emigrantų jų skaičius pernelyg didelis, tai 
įsakmiai patvirtina ir šių dienų duomenys. Antai 1965 m. 1,5 milijono 
latvių okupuotoje tėvynėje išleido 40 literatūrinių veikalų, o vos 
100 000 tremtinių - 41. Panašiai yra su estų ir lietuvių literatūra. 

Nors žodis yra galingas įrankis generacijos idealams skelbti, ir kiti 
menai gali panašiai veikti, ypač sielos gelmes siekianti muzika. 
Atsiminkime tik Chopino poveikį lenkams, Verdi reikšmę italų 
„Risorgimento“ ir Smetanos bei Dvotako paskatą čekų atgimimui. 

Kai kada ir mokslo žmonės gali prisidėti prie tautos susicemen- 
tavimo, ypač tokie, kurie savo pasaulėžiūra veikia amžininkus - 
Feuerbachas, Darwinas, Haeckelis, Einsteinas. Tokių pavyzdžių betgi 
nedaug, nes beveik išimtinai susikoncentruodami į savo šaką jie 
visuomeniniais reikalais (net savo tautos) mažai tesidomi, vadovau- 
damiesi Archimedo šūkiu: „Noli tangere circulos meos!“ Dėl to 
daugumas jų - priešingai poetams ir rašytojams - didelės moralinės 
drąsos nerodo ir dažnai be ypatingo sąžinės graužimo tarnauja savo 
darbdaviams, kad ir diktatoriams ar savo tautos priešams. Gottingeno 
universiteto „Septynieji“ su broliais Grimmais priešakyje, kurie XIX 
šimtmečio viduryje protestavo prieš konstitucijos sulaužymą iš savo 
karaliaus pusės, sudaro tikrą išimtį. 

Suformuojant kartą nepaprastą įtaką turi charizmatinės asmenybės, 
kurios kaip tikri šaukliai kreipiasi į visuomenę. Tai savo tautos likimo 
regėtojai, kurie tartum įkvėpti toliau mato už kitus ir sugeba apreikšti 
tai, ko kiti nesugeba nė suvokti. Toks šauklys yra tarsi aukštesnės jėgos 
inspiruotas ir prabyla iš kitiems nepasiekiamų aukštybių. Jo jėga 
galinga, nes jis kartais savo vizijomis veikia kelias kartas ir taip tampa 

tuo tikru savo tautos vadu. Jis gali būti jos palaima arba jos pražūtis, 
žiūrint, ar jis etiškas, kaip, pavyzdžiui, Mozė, Solovjovas, Schweitzeris, 
ar demoniškas, kaip Hitleris su Mussolini. 

Čia suminėti vado tipai, žinoma, nėra vieninteliai galimi, yra dar 
daug kitų, tarp kurių pastebime ir ekonomistų. Sugebėdami išvesti 
savo kartą iš skurdo, jie gali jai duoti ir savo charakterį. Prisimintinas 
Erhardas, vakarų vokiečių „gerovės kartos“ kūrėjas. 

Kiekviena generacija turi savo pasisakymo būdą: ji kalba tarsi savo 
kalba. Tai natūralu, nes norėdami skirtis nuo savo tėvų jaunieji nori ir 
saviškai reikštis - taigi pagal Maironį - „Užtrauksime naują giesmę, 
broliai“. Tai „giesmei“ jie ne tik sukuria naujus žodžius, bet pakeičia 
ir sintaksę bei išdirba savo stilių. Lingvistai žino, kad žmogus beveik 
per visą gyvenimą naudojasi tuo žodynu, kurį sudaro maždaug iki 25 
savo amžiaus metų. Kadangi naujoji karta ateina į visuomenę su „savo 
kalba“, tai ši neišnyksta su ją sukūrusia karta, o iš dalies pereina į kitą, 
ypač žodynas. Ypatingais atvejais naujoji generacija dėl tėvynės meilės 
gali iš svetimos kalbos grįžti vėl į savo tautos kalbą. Taip, pavyzdžiui, 
padarė flamai, atsisakydami nuo prancūzų, suomiai - nuo švedų, 
baltgudžiai — nuo lenkų, ukrainiečiai - nuo rusų, airiai - nuo anglų 
kalbos. 

Naujoji karta ir savo išvaizda nori skirtis nuo senosios, norėdama 
taip parodyti, kad dabar naujas žmogus kurs naują pasaulį. Tuo tikslu 
jaunieji ir rengiasi kitaip: medžiaga kitokia, spalva kitoniška, 
sukirpimas naujoviškas. Naujai madai pritaikinta ir nauja šukuosena. 
Pažymėtina, kad šiais atvejais keičiasi net šiaip labai pastovi vyrų 
mada, tai šiandien parodo bymikų ir hipių apranga. 

Naujam pasirodymui pritaikoma ir naujas pasielgimas. Senus 
papročius peikdami, jaunieji laikosi savo etiketo, nes bet kokia kaina 
reikia nustebinti, net nugąsdinti senuosius — i! faut ėpater Ie bourgeois. 
Tam šiandien gyvenama ir laisviau, ypač seksualiniu aspektu: o 
sąmonei praplėsti nevengiama nė narkotikų. 

Istorija parodo, kad tokių reiškinių visada būdavo. Naujaisiais 
laikais po rokoko atėjo Sturm und Drang generacija, po menueto — 
valsas, po peruko - Schillerio garbanos. Vėliau „senąjį pasaulį“ stebino 
„Garibaldi barzdos“ ir Liszto ševeliūra. Ir jų pėdomis vėliau ėjo 
Wandervėgel su egzistencialistais, šiandieną jiems atstovauja gamleriai. 
Taip bus ir ateityje. 

Jaunieji, perimdami skeptrą, yra įsitikinę, kad jie „amžinai“ gyvens 
ir veiks, nes jų galvoje netelpa mintis, kad tie, kurie dabar tebeguli 
lopšyje, iš jų kada nors paverš valdžią. Kiekviena karta gali save 
„įamžinti“ istorijoje, bet ši jai nepriklauso. 

Naujos kartos darbai nevyksta be kliūčių. Pradžioje jai priešinasi 
senosios likučiai, jau nekalbant apie tradiciją iš viso: o vėliausiai po 
dviejų dešimtmečių jai dar oponuoja naujos generacijos pirmūnai. Be 
to, dar kenkia įvairios dėl pirmenybės tarp savęs besirungiančios 
grupės. Ši trejopa opozicija ne tik skatina, bet ir silpnina naują kartą, 
kurią ilgainiui ištiks tas pats likimas, ruoštas kadaise seniems. 

Gana tragiškas yra tas momentas, kada vyresnieji jaučia, kaip ima 
braškėti jų sostas. Juo greičiau jie savo padėtį supras, juo lengviau 
jiems seksis garbingai iš jos išeiti. Bet jie dažnai negali apsiprasti su 
mintimi, kad jų laikas jau pasibaigė. Jie, priešingai, pabrėždami savo 
nuopelnus bei laukdami padėkos, bando išsilaikyti. Tačiau tatai jiems 
nepavyksta, o tai tik paaštrina jaunųjų agresiją prieš savo situacijos 
nesuvokiančius, dažnai sentimentaliai ją ginančius senuosius. 

Tokį atkaklų savo pozicijų gynimą galima suprasti, nes kas lengva 
širdimi užleis kitiems sunkiai užkariautas savo vietas! Atsisveikinimas 
nuo tam tikro gyvenimo seniesiems dažnai lygus atsisveikinimui nuo 
gyvenimo iš viso. 

Idealios kartos nėra. Kiekviena savaip bando reikštis pagal savo 
prigimtį, kuri niekad nėra tobula, ir pasinaudodama talentais, kurie 
tik retkarčiais yra genialūs. Dėl to vienos generacijos dievinimas yra 
lygiai taip klaidingas, kaip jos niekinimas. Savo paskirtį geriausiai 
įvykdo tokia karta, kuri supranta savo pareigą ir ją atlieka švariomis 
rankomis. Bet kadangi žmogus ne visuomet vadovaujasi idealais, o 
dažnai yra visokių ydų užvaldomas, tai jo, kaip ir jo kartos, vaizdas 
šešėlių aptamsinamas. Dėl to tautų gyvenime labai retai pasitaiko 
vadinamųjų „aukso amžių“. 

Sunku įvertinti kartas, kadangi kiekvienas istorikas yra linkęs jas 
vertinti pagal savo generacijos idealus bei kriterijus. Mažiausiai 
objektyvi yra kita karta. Norint bent apytikriai suprasti vienos genera- 
cijos reikšmę bei vertę, istorikui svarbu išsinerti iš savo kartos kailio, 
užmiršti, kiek tai galima, savo laiko dvasią. Tatai pasitaiko retai, nes 
tam reikia besąlygiškos tiesos, meilės bei neeilinio altruizmo. Bet net 
ir istorikui, pasižyminčiam šiais privalumais, sunku pasiekti visą tiesą, 

nes, kad ir labai norės, jam nepavyks surinkti visų tam reikalingų 
duomenų ir, be to, niekada negalės visiškai atsiriboti nuo savo kartos. 
Kas jau pajėgtų rašyti istoriją aprašomosios kartos plunksna? Nors 
atsakymas į šį klausimą mus nelabai džiugina, mes vis dėlto turime 
stengtis kiek galėdami arčiau prieiti prie istorinės tikrovės. Ultra posse 
nemo tenetur. 


PIRMOJI KARTA 

ATSIPLĖŠIMAS NUO RYTŲ 

Nuo „TĖVYNĖS SARGO“ ĮKŪRIMO (1896) Iki PIRMO „DRAUGIOS“ SUSTOJIMO 
(1915) 


Pritaikindami pirmiau eskizuotąjį sociologinį metodą, turime visų 
pirma pabrėžti, kad tai, ką čia vadiname pirmąja generacija, žinoma, 
tėra pirma tik šios apžvalgos ribose, nes ji tęsia ankstyvesnių kartų 
darbus. Kadangi žymi jų dalis plaukia tiesiog iš 1875 m. mirusio vysk. 
Valančiaus darbuotės, jo vardas bus tie vartai, pro kuriuos žengsime į 
savo sritį. Jis yra tikras šios generacijos tėvas: dėl to Būčys savo 
„Atsiminimuose“ teisingai galėjo tvirtinti: „Ne katalikiškosios Lietuvos, 
bet visos mūsų tautos patriarchas buvo ir yra vysk. Valančius“!. 

Iš jo gyvenimo datų itin iškeltini 1864 m., kuriais jis caro valdžios 
buvo perkeltas iš Varnių į Kauną. Norėdami taip po 1863 m. sukilimo 
vyskupą nubausti, rusai iš tikro lietuvybei bei katalikybei padarė tikrą 
patarnavimą, nes Kaune jis turėjo didesnių galimybių. Gerai žino- 
damas, kad tai, ką darei kitų rankomis, pats esi padaręs, jis išauklėjo 
visą talkininkų būrį. Šis taip sėkmingai sužadino kunigus ir švietė 
liaudį, kad kone visi vėlesni veikėjai tapo jo dvasinio testamento 
vykdytojais. Metai prieš vyskupo mirtį Kauno gubernatorius raportavo 
savo vyresnybei: „Valančius nebeturi pirmykščio autoriteto ir įtakos“? 
Iš paviršiaus taip galėjo atrodyti, kadangi pataikaująs savo virši- 
ninkams valdininkas tematė nykstantį senelį, bet nepastebėjo vyskupo 
pasėtos sėklos, žemėje laukiančios savo pavasario. 


Be kitų tą pavasarį išpranašavusių čia teminėsime lig šiol gal per 
mažai įvertintą kunigą Gimžauską, kuris sutvirtino tiltą tarp savo 
vyskupo ir mūsų pirmos kartos. Silvestras Gimžauskas itin reikšmingas 

savo, dešimt metų po Valančiaus mirties, Krokuvoje išleistuoju 
veikalėliu „Priešaušris“, apie kurį ir jo autorių (tuomet 31 metų) Yla 
pasisako šitaip: „Šis „Priešaušris“ buvo vakarietinės katalikų orientaci- 
jos afrontas prieš rytietines - rusiškojo nihilizmo apraiškas, Jono Šliūpo 
atneštas „Aušron“. Gimžauskas, pats aušrininkas, savo veikalėlyje 
cituoja vokiečių ir prancūzų autorius ir brandžiai atakuoja ateistinės 
pažiūras. Jo tezė: „Mokslas nepaneigia religijos ir nėra kliūtis socialinei 
pažangai“*. Kad jo meniška širdis mušė Vakarų pulsu, matyti, tarp 
kito, iš to, kad į lietuvių kalbą vertė Haydno oratoriją apie „Pasaulio 
tvėrimą“ ir Mozarto „Te Deum“. 

Kad šios pirmos kartos suformavimas negalėjo vykti be kliūčių, 
yra aišku kaip ant delno. Jos daugiausia buvo statomos svetimųjų, 
rusų ir lenkų. Bet netrūko priešų nė iš savo konservatorių pusės - iš 
bajorijos bei lenkiškos orientacijos dvasiškių. Gimžausko biografija 
skaudžiai atvaizduoja šią kovą už prigimtas savo teises, nes garbės 
kanauninkas, vos 53 metus eidamas, mirė altaristu. Bet ar mokinys 
gali turėti geriau už mokytoją? Valančius, rengdamasis į vyskupus 
(49 metų), savo pavardę turėjo moduliuoti į Wolonczewski, o Gim- 
žauskui dar gyvam esant, kapelionas Dambrauskas-Jakštas (29 metų) 
buvo net ištremtas iš Lietuvos. 

Svarbiausią bruožą tos generacijos, į kurią vedė Gimžausko bei jo 
vienminčių veikla, nustatė istorinė situacija: gynimasis nuo rusų 
(daugiausia politiniu bei religiniu požvilgiu) ir nuo lenkų (labiau 
kultūriniu ir kalbos atžvilgiu). Be to, teko dar apsiginti nuo daugelio 
saviškių, juk „reikia atsiminti, - primena Ivinskis, - kad tai buvo 
pozityvizmo žydėjimo laikai. Liberalai ir socialistai užpuldinėjo 
Bažnyčią ir dvasininkus. Kabinosi prie dogmų ir Bažnyčios istorijos“'*. 
Tad nesunku suprasti, kad beveik visas šis laikotarpis turėjo defensy- 
vinį, apologetinį charakterį. 

Betgi vienu tik gynimusi negalima buvo pasitenkinti, reikėjo ir 
išryškinti tautinį bei katalikišką savo veidą. Reikėjo padėti tokius 
pamatus, ant kurių kita karta galėtų tvirtai atsistoti. Tas spaudos 
draudimo laikais buvo sunkus; reikėjo tiesiog neeilinio pasiaukojimo. 
Turime tad reikalą su atsiplėšėlių, ledlaužių karta, kurios geriausias 
jėgas prarijo idėjinis ir net fizinis apsigynimas. 

Suprantama, kad tokios būklės ne tik politinio žanro publicistai, 
bet ir literatai dangstėsi atbaidančio charakterio slapyvardėmis: 

Pečkauskaitė save vadino Šatrijos Ragana, Ivanauskaitė-Pšibiliauskie- 
nė - Lazdynų Pelėda ir t. t. 


Pirmosios generacijos branduolį sudarė apie 30 veikėjų, tarp kurių 
užtinkame tik kelis pasauliečius ir tik vieną viešai žymiau pasireiš- 
kiančią moterį. Ši visiška kunigijos persvara tiksliau atvaizduoja anų 
dienų visuomeninę bei luominę padėtį. 

Faktas, kad viešumoje tepastebime tik vieną moterį (Pečkauskaitę), 
nereiškia, kad ji viena būtų veikusi. Taip manyti būtų optinė klaida, 
nes anais patriarchaliniais laikais moteris daugiausia pasireiškė šeimoje 
(ar vienuolyne), kur jos vaidmuo buvo žymus. Petro Rimšos (26 metų) 
plastika „Vargo mokykla“, pirmą kartą išstatyta 1907 m. Vilniuje, tam 
yra tikras simbolis. Neužmirštinos knygnešiams padėjusios „davat- 
kėlės“ ir kaimo moterėlės, kurios ne tik religiniais, bet ir tautiniais 
motyvais nešė iš Prūsijos bei platino kontrabandinius raštus. Prisi- 
minkime tik Agotą Zigmantaitę (1855-po 1937), tretininkę iš Punsko, 
užsitarnavusią „Suvalkų krašto knygnešių motinos“ vardą. 

Beveik visi šios generacijos atstovai gimė tarp 1860 ir 1880 metų, t. y. 
spaudos draudimo laikais, kurie, - kaip ir juose įvykusios Kražių 
skerdynės, - giliai įsirėžė į jų širdis. Daugumas jų pasireiškė dar prieš 
XIX šimtmečio galą, stodami į darbą vėliausiai „Tėvynės sargo“ 
pasirodymo metu (1890). Savo veikimą jie tęsė iki Pirmojo pasaulinio 
karo. Galėdami darbuotis vos apie 20 metų, jie negalėjo išsemti įprastos 
kartos normos. 


Kokia etnografinė grupė vyravo šios kartos susidaryme? Šį klausimą 
keliame su pagrindu, nes apskritai tauta nepasireiškia kaip visuma, o 
dažniausiai tik įvairiomis savo dalimis, gentimis. Žymu, kad nuo pat 
vysk. Merkelio Giedraičio (apie 1536—1609) gadynės iki XIX šimtmečio 
pabaigos pirmenybė priklauso žemaičiams. „Šventoji Žemaitija, - taip 
pabrėžia Yla, pats būdamas aukštaitis, - buvo šviesiausia bei atspa- 
riausia svetimoms įtakoms Lietuvos dalis, kuri šimtmečiais puoselėjo 
abu pradu, lietuvišką ir krikščionišką, taip sėkmingai, kad net Kudirka 
turėjo prisipažinti, jog katalikybė ir lietuvybė pasidarė nebeatski- 
riamos“?. Bet faktas, kad Gimžauskas ir Jakštas su Tumu buvo 
aukštaičiai, rodo, jog, tam šimtmečiui dar nepasibaigus, kitos etninės 
grupės perėmė iniciatyvą, kuri nūn didesnėje dalyje atiteko sūduviams. 

Suvalkiečiai anksčiau už kitus buvo nusikratę baudžiavos, anksčiau 
ir buvo išsiskirstę į viensėdžius. Jie turėjo ir pažangesnį Napoleono 
kodeksą, buvo veikiami kaimyninės Vokietijos, kuri juos Bismarcko ir 
jo įpėdinių laikais nuteikė prieš rusus. Visa tai padėjo sūduviams 
greičiau prakusti. Religinė jų dvasia buvo įtakingų vienuolynų 
ugdoma. Turėdami Marijampolėje ir Suvalkuose gimnazijas su savo 
kalba, jie ir gausiau leido savo vaikus į mokslus. Ir tose mokyklose jie 
turėjo savo patriotų - Petras Kriaučiūnas nebuvo vienintelis, tik 
žinomiausias. Čia tikra dirva veikėjams išaugti. Ir išaugo - J. Matulaitis, 
P. Būčys, M. Gustaitis, J. Totoraitis, J. Laukaitis, A. Grigaitis, kurie 
pasidarbavo tėvų žemėje (arba bent Europoje), ir J. Kuras, A. Sta- 
niukynas, A. Milukas, K. Urbonavivičius-Kmitas, J. Žilius-Jonila, kurie, 
veikdami JAV, žymiai suvalkietiškai nuteikė tenykštį bažnytinį bei 
visuomeninį gyvenimą. Pabrėžtina dar, kad vienas reikšmingiausių 
šios kartos darbų, Šventojo Rašto vertimas, buvo atliktas aukštaičio 
(Skvirecko). 

Charakteringa, kad ši generacija, labai nekęsdama tos valstybės, 
kurios pavaldine ji buvo, savo politiniu bei kultūriniu idealu pasirinko 
Rusijos priešingybę - laisvąją Šveicariją, ypač jos Freiburgo kantoną 
su katalikiškuoju universitetu, 1889 m. Georges Pythono (33 metų) 
įkurtu. Dėl to ten jau po dešimties metų daugiausia iš Seinų diecezijos 
kilę kunigai įsteigė savo studentų draugiją, kurios pavadinimas (Rūta) 
gerai atvaizduoja šios kartos studentijos romantišką nuotaiką. Dėl to 
1902 m. iš Amerikos į Šveicariją persikėlė, kun. Miluko (31 metų) 
patariama, Kazimiera Kaupaitė (22 metų), kurji Ingenbohle susipažino 
su naujo tipo moterų vienuolynu. Dėl to 1907 m. į.Freiburgą atvyko 
Pečkauskaitė (29 metų), siekdama ten dar pagilinti Zūriche pas F6rsterį 
(36 metų) pradėtas pedagogikos studijas. Kadangi ten galima buvo, - 
katalikiškai kantono valdžiai padedant, - pasislėpti nuo rusų 
„ochrankos“, Jurgis Matulaitis (40 metų) 1911 m. iš Petrapilio perkėlė 
ten slaptą savo atnaujinto marijonų ordino novicijatą. Siekdamas 
įsteigti ir atitinkamą moterų vienuolyną, jis lygiu laiku iš Lietuvos 
parsikvietė ir pora kandidačių. Bet Pirmasis pasaulinis karas šio plano 
vykdymą laikinai sutrukdė. 

Nors karo viesulas 1914 m. vasarą ir išblaškė Rūtos narius ir taip 
baigėsi pirmosios mūsų kartos mokslinimas Freiburge, tas pats karas 
kitais metais atpūtė jau naujos generacijos jaunuolių, kurie šalia savo 

studijų rūpinosi ir Lietuvos valstybės atstatymu. Tai akcentuodama 
naujoji karta 1915 m. rudenį Rūtą perkrikštijo į Lithuania. 

Nors tie vienai generacijai skirti 30-35 metai nesudaro ilgo 
laikotarpio, šis vis dėlto nebuvo toks trumpas, kad jame nebūtų galėję 
susiformuoti bent pora periodų. Tuos puslaikius greičiausiai sufor- 
mavo Tumas ir Jakštas, prie kurių dar prisijungė abu laikotarpius it 
koks dvasios vadas lydėjęs Būčys. 

Pažiūrėjus į tą trijulę, tuoj krinta į akį žemas jų ūgis. Ar tai grynas 
supuolimas, ar tam tikro dėsnio išdava? Kas gilinasi į istoriją, tas 
pastebi, kad veikėjų fiziški ypatumai, ypač ūgis, savotiškai veikia 
žmogaus psichiką. Mažaūgiai stipriai jaučia šį savo fizinį „trūkumą“, 
nes patenka į pavojų kitų, atseit „normaliųjų“, būti nustumti arba 
nepastebėti. Į tai reaguodami, mažaūgiai stengiasi savo „nepriteklius“ 
kompensuoti savęs paaukštinimu. Vieni tai daro išviršinėmis 
priemonėmis, kiti jį sublimuoja nepaprastais darbais. Pastarieji 
susikoncentruoja į savo gabumus, kuriais veikia ir savo aplinką. Laimė, 
jei mažaūgių prigimtis pozityvi, nes tuomet jie dvasiškai praauga 
„Normaliuosius“. Priešingai būna su tokiais, kurie prasikiša savo 
neigiamybėmis. Bendroji istorija žino ir vienų, ir kitų. Jų netenka minėti, 
nes užtenka mums savųjų. 

Šioje pirmoje kartoje persveria teigiamo charakterio mažaūgiai, 
kurių prototipas ir buvo suminėtoji trijulė. 


„TĖVYNĖS SARGO“ (TuUMO) PUSLAIKIS (1896-1904) 


O dabar dirstelėkime į pirmą šios kartos puslaikį, kuris beveik 
sutampa su „Tėvynės sargo“ gyvavimu, nes tęsiasi nuo 1896 iki 1904 
metų, kas mums leidžia tą laikotarpį krikštyti to laikraščio vardu. Jam 
tiktų ir Tumo vardas, nes jis (27 metų) tam organui davė pavadinimą 
ir visą laiką jį EE RaEaWo: 

„Tėvynės sargas“ neatsirado kaip iš kelmo išspirtas, o turėjo 
pirmataką: dvisavaitinę Žemaičių ir Lietuvos „Apžvalgą“. Ja 
daugiausia rūpinosi kun. Pakalniškis, kuris ją nuo 1889 iki 1896 metų 
leido Tilžėje. Nors oficialiai ją redagavo tik nuo 1893 iki 1896 m., jis 
(23 metų) iš pat pradžių su „Apžvalga“ surišo savo likimą, duodamas 
jai ir savo charakterį. Prisiminkime, kad tuomet reikėjo gintis nuo rusų 
obrusitelių ir nuo savo - ypač „Varpu“ skambinančių — laisvamanių. 

Šioje dviguboje kovoje jis nieko „nevyniojo į vatą“, bet „načalnykams, 
činauninkams ir cicilikams“ smogė tiesiai ir dažnai taip šiurkščiai, kad 
net saviesiems buvo gaila užpultųjų, ypač varpininkų. Nors kaimie- 
čiams patiko tokia vaizdi ir tiesmuka kalba, tiražas neviršijo 1 000 
egzempliorių. Gal jam pačiam nebuvo jauku dėl tokio prisitaikymo 
prie liaudies skonio, nes pasirašydavo vis jaukiais ir mažybiniais 
slapyvardžiais: Dėde Atanazu, Jurgiu Šermunėliu, Petru Zuikiu, Mike 
Katinėliu. Tačiau tai nesuminkštino opozicijos, - pirmiausia jaunųjų 
kunigų, — kurių vardu ir Būčys (24 metų) su Tumu (27 metų) visaip 
bandė sušvelninti visai nedėdišką Dėdės Atanazo (30 metų) toną. Tam 
nepasisekus, Suvalkijos bei Aukštaitijos vikarai sukilo prieš atkaklųjį 
žemaitį, įkurdami „Tėvynės sargą“, kuris, Tumo smagios ir lanksčios 
plunksnos redaguojamas, bemantant nutildė „Apžvalgą“. 

Laikydamasis šūkio „Mylėk Dievą už visą labiau, o tėvynę už save 
daugiau“, Tumo laikraštis, aukštesnė „Apžvalgos“ pakopa, turėjo 
nepaprastą reikšmę religiniam bei tautiniam įsisąmoninimui. Būdamas 
tolerantiškas savo brolio lietuvio atžvilgiu, Tumas idėjiniu, ypač 
tautiniu, požvilgiu nebuvo atlaidus, o to pasekmė: jis savo dvasinės 
valdžios buvo keliamas iš vietos į vietą. Nors ši priverstinė žurnalistinė 
odisėja nuo Mosėdžio iki Vilniaus ir atgal į Laižuvą, su ekspedicijomis 
į Rygą, Petrapilį, Stockholmą ir į Ameriką jam brangiai atsiėjo, vis dėlto 
jo idealams išėjo į naudą; nes visur pasėdamas jų sėklą, šis impulsyvus, 
ūpo greitai nunešamas kunigėlis žmones stipriai išjudino: sulenkė- 
jusius ragino grįžti prie savo lietuviškų šaltinių, sustingusius kalbino 
mesti savo nerangumą, savyje užsidariusius skatino pralaužti savo 
egoistinį kiautą. Rezultatas, anot Pauliukonio, buvo: „Tėvynės sargas“ 
sugriovė katalikybės ir lenkybės tapatybės mitą, ir Bažnyčia, apvalyta 
nuo lenkiškumo, pamažu tapo tvirta lietuvybės atrama““. Išleisdamas 
kas mėnuo po vieną numerį, kurio tiražas nuolatos buvo 2 000 
egzempliorių, Tumas išvarė gilią publicistinę vagą. 

Politinis kelias jį vedė krikščioniškosios demokratijos link, kurios 
programą jis kartu su Matulaičiu, Maironiu, Paltaroku, Šulte ir dar 
kitais bandė pritaikyti bundančios Lietuvos sąlygoms. Dėl tojis aistrin- 
gai domėjosi žmogumi, stengdamasis jam sudaryti tokią Lietuvą, 
kurioje lietuvis galėtų ir lietuviškai alsuoti. Šiuo keliu žengdamas, jis 
pabrėždavo, kad pragiedruliai negali būti tik knygos antraštė, o tikras 
sielos nušvitimas. Tam nusiteikimui skleisti jis ne tik žodžiu užkal- 

bindavo dėdes ir dėdienes, o į juos prabildavo ir savo plunksna. Jąja 
jis sukurdavo ne veikalų, o vaizdų vaizdelius, kuriuos it karolius 
suvarstydavo ant žibančios virvelės. Kadangi jo plunksna buvo greita 
rašyti, bet lėta taisyti, ji klasiškumą paliko akademikams. Dėl to jis su 
dideliu entuziazmu sutikdavo naujus „plunksnočius“, kurių žymi dalis 
išsimiklino jo laikraščio skiltyse, taip jiems mielai palengvino kelią į 
lietuvišką Parnasą. J. Matulaitis nepataikė pro šalį taip jį charakterizuo- 
damas: „Tai gabus rašytojas, skaisčiai grynos sielos žmogus, karštai 
mylįs savo tėvynę, gal perdaug pasidavęs tautiškumo srovei"?. Ši jį 
ilgainiui atitolins nuo krikščionių demokratų ir nuneš į tautininkų 
kaimynystę. 


„DRAUGIJOS“ (JAKŠTO) PUSLAIKIS (1907-1915) 


Po „Tėvynės sargo“ - „Draugijos“ puslaikis. Taigi po „gazetos“ 
liaudžiai dabar eina žurnalas katalikų inteligentams, po sangviniško 
publicisto Tumo dabar pasireiškia kritiškas ideologas Jakštas, po 
agitatoriaus - profesorius. Tumui pasaulėžiūra buvo, kaip dar keletui 
kitų aukštaičių, širdis, Dambrauskui-Jakštui gi - nugarkaulis. 

Po „Tėvynės sargo“ - „Draugija“, tai nuosekli brendimo išdava, 
nes dabar atėjo laikas kasti gilesnius šulinius ir iškilo reikalas kūrybiš- 
kiau užsimoti. O tam uždaviniui geriau tiko buvęs Petrapilio dvasinės 
akademijos docentas negu akademinių mokslų neragavęs emocingas 
Napalių giminės kurstytojas. Tai įsakmiai patvirtino 1907 metais, jau 
savo žemėje, Kaune, įkurtasis mėnesinis literatūros, mokslo ir politikos 
žurnalas ir dvasiškai ne tik subrendęs, bet tiesiog sucementuotas jo 
(47 metų) redaktorius. 

Į „plunksnagraužio“ kėdę Jakštas pateko, tarp kitko, dėl vieno jo 
trūkumų - dėl nesugebėjimo viešumoje sklandžiai kalbėti. Dėl to 
priešingai žodžiais taip mikliam Tumui, jis turėjo pasitenkinti 
plunksna, kuri jį prirakino prie rašomojo stalo. Tumo visur buvo pilna, 
o Jakštą tematė keturios jo darbo kabineto sienos. Be plunksnos jis ir 
tikro bičiulio neturėjo. Iš šio trūkumo padarydamas dorybę, šis proto 
asketas iš savo kameros taip budriai apžvelgė visus krašto reiškinius 
bei leidinius ir dar tokia erudicija paskatino Tumo jam paruoštus 
kunigus bei šviesuolius pasauliečius, kad jis kone vienų vienas formavo 
katalikišką to puslaikio veidą. 

Žurnalas, kurio išeidavo po 1 000 egzempliorių, greitai įsigijo tokį 
vardą, kad pasidarė garbė būti jo bendradarbiu: net Voldemaras teikėsi 
patalkininkauti. Suburdamas nemažai daug žadančių mokslo jėgų, 
Dambrauskas paruošė būsimam Lietuvos universitetui, ypač Teolo- 
gijos-filosofijos fakultetui, žymią dalį profesūros, kurioje vien iš jo 
paties kartos užtinkame Būčį, Čėsnį, Maironį, Maliauskį, Paltaroką, 
Šaulį, Skvirecką. Nenuostabu tad, kad šis fakultetas (bent pradžioje) 
pasirinko „Draugiją“ savo organu. Dėlto Yla teisingai apie redaktorių 
galėjo sakyti: „Tai vienintelė asmenybė, kurią anais laikais galima 
išskirti ir kūrybiniu vaisingumu, ir visuotiniais nuopelnais krikščio- 
niškai mūsų kultūrai“*. Net sūduvietis (A. Vaičiulaitis) turi pripažinti: 
„Jis stambiausias Lietuvos ideologas prieš Pirmąjį pasaulinį karą“. 


Kas „Draugijoje“ daugiausia klebonijų bei miestų inteligentams 
tebuvo prieinama, tai liaudyje nuostabiai uoliai platino kun. Balvočius. 
Tumo paskatintas ir Jakšto, tikro jo dvasios tėvo, įkvėptas, jis tokiame 
amžiuje (56 metų), kada kiti savo plunksnai jau duoda ramybę, jos tik 
griebėsi, idant ir jąja šviestų savo tautiečius. Kauno kurijos palaikomų 
lenkuojančių apstumdomas jis, į Aukštaitijos užkampius nugrūstas, 
rašė daugiausia kompiliaciniu būdu traktatus bei veikalus arba tokius 
vertė net iš įvairių kalbų. Ir negana to: daugumą jų ir išspausdino savo 
pinigais. Jautrus viskam, kas galėjo šviesti brolius kaimiečius, jis su 
entuziazmu sveikino spaudos grąžinimą: „Širdis ko neplyšo man iš 
džiaugsmo““!?, rašė jis (62 metų) Jakštui, kuriuo taip ištikimai sekė, 
kad jį beveik galima laikyti mūsų „provincijos Jakštu“. 

Ir jis, žinoma, yra apologetas, siekiąs apsaugoti ganomuosius nuo 
visokeriopų sužalojimų. Tam jis (63 metų), Dusetų altaristas, 
sulietuvino M. Moravskio „Vakarus prie Lemano ežero“ ir, eidamas 
Ėriškių filialisto pareigas (66 metų), - Weisso knygą „Moterystė ir 
šeimyna“, keldamas tuo sau ir skaitytojams aukštus reikalavimus. Bet 
nepaisant to fakto, kad pažengusio amžiaus ir savo vyresnybės prieš 
plaukus šukuojamas kunigas iš tolimų Vakarų į savo menką pastogę 
Aukštaitijos miškuose kvietė tokias dvasios garsenybes, jis, „litvo- 
manu“ apšauktas, savo vyskupo nebuvo vertinamas. Tik 1914 m., 
Karevičiui pradėjus valdyti dieceziją, jis (73 metų), jau prie mirties 
slenksčio stovėdamas, buvo pakeltas į garbės kanauninkus. 1915 m. 
mirusiam savo kaimiškam alter ego Jakštas „Draugijoje“ skyrė šį šiltą 

žodį: „Jis ne tik pagarbos, bet ir meilės vertas. Man rodos, neapsiriksiu 
pasakęs, kad ir Lietuva nepasiliks jam skolinga“"!. 


Šis pakėlimas žaibo blykstelėjimu parodė, kad su Karevičium 
įsiveržė naujas elementas į Žemaičių vyskupijos kuriją prie Rotušės 
aikštės Kaune, būtent „litvomanai“, „mužikai“. Tiesa, jau Valančius 
jiems priklausė: bet būdinga, kad jis Wolonczewski vardu, t. y. 
lenkiškai bajorizuotas, turėjo kandidatuoti į vyskupus. Bet Karevičius 
savo pavardės iškraipyti nebeturėjo, nes savo užnugaryje jautė jau 
tvirtas „Apžvalgos“ ir „Tėvynės sargo“ išauklėtas kunigų eiles. Jomis 
remdamasis, jis (53 metų) tuoj po 1914 m. gegužės mėnesį Petrapilyje 
įvykusios konsekracijos, nelaukdamas ingreso į savo katedrą Kaune 
ir neatsiklausdamas savo kapitulos, ūmai pakėlė į prelatus Maironį 
(52 metų), Jakštą (54 metų) ir Januševičių (48 metų), o į kanauninkus - 
Olšauskį (47 metų), aiškius ir iš dalies net kovingus „litvomanus“, 
taip savo vyskupystės priešakyje įpilietino savo kartos lietuvybę. 
Tinkamai šiam „pasmarkavimui“ jis per ingresą į savo katedrą į 
tikinčiuosius kreipėsi, - anot K. Šaulio, buvusio Girtauto sekretoriaus, — 
„žemaitiškai aukštaitiška kalba. Lenkiškai nė žodžio“'?. Pasekmė tokia: 
lenkuojančių atstovai neatėjo į vaišes naujo ganytojo pasveikinti ir, be 
to, jį įskundė Romai, kur turėjo teisintis Pijui X. Bet jis ir toliau 
žemaitišku užsispyrimu varė savo lietuvinimo akciją. „Mes, jaunieji, — 
taip pasisako Mykolas Vaitkus, - džiaugėmės jo radikalumu, jo 
patriotizmu. Dabar, atrodė mums, galėsime išsijuosę pasidarbuoti ne 
vien Bažnyčios, o ir Tėvynės labui“". Karevičiaus tėvas, ūkininkas, 
kadaise buvo padėjęs vienam kunigui M. Valančiui rinkti medžiagą 
jo rašomai Žemaičių vyskupijos istorijai, o dabar jo sūnus pats parašys 
vieną reikšmingiausių tos istorijos puslapių. 

Tumas su Jakštu, kiekvienas iš jų, turėjo savo puslaikį; kartu turėjo 
ir savo palydovą - vieną ir tą patį Būčį, kuris anuos it koks tiltas jungė. 
Anam jis (24 metų) 1896 m. padėjo įkurti „Tėvynės sargą“, o šio 
„Draugijoje“ jis (43 metų) bendradarbiavo iki pirmo to žurnalo 
sustojimo 1915 m. Būčį prie abiejų prigretino (bejo fizinės konstitucijos) 
apologetinis jo charakteris, nes dar savo jaunystėje jis buvo „pasišovęs 
būti Kristaus Bažnyčios apologetas Lietuvoje“ *. 

Šiuo atžvilgiu išeities taškas Būčiui (26 metų) buvo dar Petrapilio 
dvasinėje akademijoje parašyta studija apie popiežių Honorijų I. 

Mokslų pagilinti 1899 m. jis (27 metų) nuvyko į Freiburgą, kur didysis 
Weissas tapo ir jo švyturiu. Apgynęs pas jį istoriškai apologetinę 
disertaciją apie šv. Stanislovą, troško būti „lietuvių Weissu“. Tokiu jis 
tam tikra prasme ir pasidarė, nes be atvangos rašė vieną po kito 
traktatus, kuriuos vėliau (1929-1932; 1957-1960) sujungs į trijų tomų 
veikalą „Katalikų tikyba pagal apaštalų sudėjimą“. 

Savo tautiečių apologetu Būčys pasidarė nepaisydamas daugybės 
eitų pareigų ir to fakto, kad apie 40 savo gyvenimo metų praleido 
svetur. Bet, ar jis darbavosi Romoje, ar Amerikoje, vis gavai įspūdį, 
kad šis mažutis vienuolis su dideliu savo autoritetu yra čia pat 
Lietuvoje. Nežiūrint mokslingumo, jis niekad neišpuikėjo, ir dėl to 
iškritikuotas (58 metų), sakykime, Karevičiaus (69 metų), jis nesupyko, 
nors zanavykiškas savo vertės pajautimas jam tuo atžvilgiu kai kada 
ir keldavo kliūčių. Joms nugalėti jis pasirinko būdingus slapyvardžius - 
Bernys, Pulvis, - ir savo „Atsiminimuose“ kukliai pažymi: „Į tarptau- 
tinį katalikų apologetikos mokslą nieko nesu įdėjęs“ 5. Nors tai ir gali 
būti teisinga, vis dėlto galima pritarti Ivinskio vertinimui: „Jis buvo 
uolus Kristaus kareivis, didysis Jo moklo skydas lietuvių tautoje“*“. 


Būčio vardas neišvengiamai primena kitą - Matulaičio vardą, nes 
nuo tų laikų, kada juodu 1907 m. Petrapilyje susitiko kaip Dvasinės 
akademijos profesoriai, beveik vienmečiai (Matulaitis 36, Būčys 35 
metų), tapo dvasios broliais — mūsų religinio gyvenimo Castor et Pollux. 
Nepaisant gi bendros savo krypties, juodu (pagal savo prigimtį) ir 
žymiai skyrėsi. Matulaitis buvo religinių bei kultūrinių žygių strategas, 
o Būčys jo štabo viršininkas ir adjutantas kartu. 

Būdamas savo ūgiu žymiai aukštesnis už Būčį ir prabildamas tvirtu, 
bet maloniu balsu, Matulaitis tave tuoj pagaus ir nejučiomis palenks 
savo planams - tai vadas iš Dievo malonės. Nors ir jis (30-31 metų) 
Freiburge pas Weissą studijavo apologetiką, tačiau dar prieš tai (28 
metų) Petrapilyje buvo parašęs darbą „De iure belli et pace aeterna“, 
parodydamas tuo savo polinkį į kovos vedimą ir amžinos taikos 
siekimą. Bet tam reikėjo armijos, kurią paruošti jis jautėsi pašauktas. 
Tuo tikslu jis dar Petrapilyje suspietė studentus, Varšuvoje darbi- 
ninkus, Freiburge jaunus marijonus, Marijampolėje (be savo ordino 
brolių) dar Vargdienių seseles, Vilniuje sutaikė nuolat rietenas 
keliančius tikinčiuosius. Kur jis veikė, ten formavosi eilės. 

Po Vilniaus kankinystės (47-54 metų) jis (55 metų) Romoje paruošė 
pirmąjį Lietuvos bažnytinės provincijos projektą ir Kaune padėjo ją 
įkurti. Taip jo „dvasios kariai“ gavo vadus (vyskupus) ir užėmė pozi- 
cijas jau savame „kovos lauke“ su iš rusų besiskverbiančiu ateistiniu 
komunizmu. Paskui „Dievo strategas“ metėsi į Ameriką, kur aplanky- 
damas 90 lietuviškų parapijų stengėsi jas tiek religiškai, tiek tautiškai 
sutvirtinti ir taip jas apsaugoti nuo ištirpimo anglosaksų tirpinimo 
katile. Sugrįžęs į Lietuvą, padrąsino po kairiųjų ir paskui po liberalų 
valdžia patekusius tikinčiuosius. Tačiau jam jau nebeteko jų dvasiškai 
rikiuoti, nes mirtis 1927 m. pradžioje atėmė iš mūsų dvasios stratego 
(56 metų) maršalo lazdelę. 

Tik dabar platesnei visuomenei paaiškėjo, kad didį jos religinį vadą 
jau nuo pat jaunystės dienų (11 metų) buvo slėgusi kaulų džiova ir 
būtent taip smarkiai, kad gydytojai jau buvo pasiruošę jam nupjauti 
vieną koją, kad jam Ereiburge (29 metų) buvo padaryta skausminga 
operacija ir kad iki karsto lentos jį lydėjo mirties šešėlis ir nenumaldomi 
skausmai. Per 45 metus ligos kamuojamas jis anksčiau ir labiau už 
tuos, kurie buvo sveiki kaip ridikai, subrendo dvasiškai, dėl to visą 
savo misiją suprato ir ją vykdė sub specie aeternitatis. Matulaitis yra 
mūsų kardinolas be purpuro, mūsų šventasis be altoriaus. 


Nors šiuo laikotarpiu pasireiškusių veikėjų daugumas buvo kilę iš 
Suvalkijos krašto, tauta savo dainiaus susilaukė iš žemaičių. Toks šioje 
generacijoje (ir ne vien joje) buvo Maironis, kuriuo „Šventoji Žemaitija“ 
poetiškai apvainikavo savo kelių šimtmečių veiklą. Bet trimitininkas 
nuo Dubysos krantų trimitavo ne tik atsigręžęs atgal, o tautinio 
pavasario balsu (33 metų) šaukėsi jaunųjų lietuvių, kurių poetiniu 
aruodu tapo 1907 m. (autoriui esant 46 metų) išleistoji „Jaunoji Lietu- 
va“. Aišku, kad po tokio galingo šauksmo nebeužtvenksi upės bėgimo! 

Sociologiniu atžvilgiu įdomu, kad Maironis (29 metų) pirmą savo 
knygą išleido Zanavyko vardu. Ar jis taip darydamas norėjo pasinaudoti 
aukšta tuomet sūduviečių reputacija, ar tuo žemaitis, dar spaudos 
draudimo laikais (1891), tik norėjo suklaidinti rusų šnipus? 


Gustaitį galima būtų vadinti jaunesniu Maironio broliu. Bent toje 
poezijos dalyje, kur vyrauja patriotinės bei visuomeninės temos. Kiek 
jos buvo artimos jautriai jo širdžiai bei romantiškoms jo pažiūroms, 

matyti iš to, kad jis rašantį prieaug|į skatino savo talentą paskirti Dievui 
ir Bažnyčiai, tautai ir tėvynei. Bet jo nebūta kurstančio šauklio, jis buvo 
menininkas, įvelkąs žodį į dailius rūbus. Ne veltui jis (34 metų) savo 
Freiburge apgintą disertaciją paskyrė Mickevičiaus „Krymo sonetams“ 
ir ne veltui vertė Baudelaire'ą. Kone visa savo lyrika jis įvedė nemaža 
artizmo į pomaironinius laikus. Kiek jam rūpi grynai grožinis elemen- 
tas, matyti iš jo (53 metų) sustatyto stilistikos vadovėlio. Estetinių 
bruožų iškėlimu jis gerokai peržengė savo kartos ribas ir parodė kelią, 
į kurį vėliau, jau tikru meistriškumu, įsuks Putinas. Gustaitis - mairo- 
niškumo saulėleidis ir pats aiškumo saulėtekis. 


Romantiškas susižavėjimas žymi ir Pečkauskaitės darbuotę, nes ji 
siekė atsiplėšti nuo svetimos jos dvasiai aplinkos. Šis vidinis išsivada- 
vimas pasireiškė anksti, dar jos gudų bei žemaičių bajorų kilmės 
lenkiškai kalbančioje šeimoje. Višinskio patriotinių jausmų uždegta ji 
lietuvių kalbai ne tik davė pirmenybę, bet per ją dar žengė ir į literatūrą, 
prie kurios puoselėjimo ji toliau reikšmingai prisidės. Tikinčia širdimi 
ji norėjo persunkti krikščioniška dvasia literatūrą. Jai paaukojo ir šiltus 
savo jausmus, turėtus laisvesnių pažiūrų „broleliui dobilėliui“ 
(Višinskiui), kuris lyg atsidėkodamas savo literatūrinei globotinei ją 
vadindavo „sesute lelijėle“. Suprantama, kad ir Tumas, vis naujus 
talentus medžiodamas, greit ją atrado ir daugiau nebepaleido. 

Bet kupina idealistinės dvasios, siekiančios tobulinti žmogų, o ypač 
jaunąją lietuvaitę, Pečkauskaitė neužsidarė estetiniam susižavėjimui 
kažkokioje gintarinėje pilyje, o savo plunksną paskyrė auklėjimui. Kad 
ši dar tobuliau galėtų tarnauti jos troškimams, ji susirado anuomet 
garsųjį pedagogą Forsterį, pas kurį ji (27 metų) 1905 m. išvyko į Zūrichą. 
Tauri jo asmenybė ją taip giliai veikė, kad ilgainiui ji tapo „lietuviškuoju 
Fėrsteriu“. Pagilinusi dar jo evangeliškos dvasios etiką katalikų 
Freiburge, ji 1907 m. grįžo Lietuvon, kur tuojau, spalio mėnesį, Kaune 
dalyvavo pirmajame lietuvių moterų suvažiavime. Nugalėdama savo 
drovumą, jame net skaitė paskaitą. Temą pasirinko: „Moters garbė ir 
jos gynimas“. Tai temai ji surado daug medžiagos. Turėdama prieš 
akis seksualinį mergaičių išnaudojimą daugelyje dvarų bei kaime 
moteriai daromas skriaudas, ji beldė į vyrų sąžinę, reikalaudama 
pagarbos mergaitės nekaltybei, žmonos orumui ir motinos misijai. 
Norėdama visus uždegti moraliniu taurumu, ji aukštai vertino savęs 

išsižadėjimą bei nugalėjimą. Nesitenkindama tik žodžiais, ji (31 metų) 
priėmė Gustaičio (41 metų) pakvietimą atvykti į Marijampolę ir būti 
jo vedamos „Žiburio“ progimnazijos mokytoja bei bendrabučio vedėja. 

Čia ji buvo savo vietoje, nes tiek pamokose, tiek pasikalbėjimuose 
ji švelniu tvirtumu ragino siekti aukštesnių vertybių. Tai skatinti jai 
nebuvo sunku, nes širdyje išsaugojo gyvą pavyzdį, savo motiną, kuri, 
Tumo žodžiais, buvo „beveik šventa, kantrybės ir išsižadėjimo 
idealas“. Tai senojo dvaro mamatė. 

Nesunku pastebėti, kad Pečkauskaitė geriau pažinojo savo lytį ir 
dėl toją labiau vertino už vyriškąją. Su šiąja artimesnių ryšių ji neturėjo, 
nes nepasižymėdama fiziniu grožiu aplink save nesukūrė erotinės 
įtampos ir dėl to, likdama neištekėjusi, neįžengė į tą palaimingą sferą, 
kurioje dvi sielos žavisi viena laime. Jai atrodė, kad dar nėra vyro, 
kuris galėtų prilygti mamatei, ir kad jį dar reikia išsiauklėti. Tai ji, 
Forsterio paveikta, literatūriškai ir darė Šveicarijoje, kur išaugo jos (28 
metų) „Vincas Stonis“. Norėdama jį iš knygos perkelti į gyvenimą, ji 
vėliau Židikuose priėmė augintinį, kuriam Kauno universiteto Filo- 
sofijos skyriuje leido eiti mokslus. Kaip ji džiaugėsi, kai jis Marijam- 
polėje pradėjo auklėti gimnazistus, nes nūnai šalia Pečkauskaitės 
atsistojo ir „Pečkauskas“. Tačiau greita A. Kasakausko mirtis išblaškė 
ir šią jos svajonę. 

Nešališkai vertinant jos pažiūras, reikia kelti klausimą, ar ji - gal 
dėl jos menko fizinio patrauklumo — lyčių santykius kai kada nebus 
norėjusi pagrįsti negyvenimišku spiritualizmu: žymu taip pat, kad kai 
kurioms jos tezių nesvetimas ir feminizmas. 


Šalia garsesnių plunksnų, paunksnėje, darbavosi dar viena - 
Skvirecko. Nors jis kilimu aukštaitis (iš Panevėžio apskrities), jis savo 
poelgiu mažai tebuvo panašus į savo gentį, nes buvo atsiskyrėlis, savyje 
užsidaręs. M. Reinys, jo kaimynas iš Utenos apskrities, pasakojo, kad 
Skvireckas su savo broliais eidamas į bažnyčią jiems liepęs eiti 
užpakalyje, nes ir neišvengiamame būryje norėjo būti vienas. Jis dėl to 
draugų kaip ir neturėjo. Ir tapęs kunigu, jis nepriartėjo prie žmonių. 
Savo 86 metus trukusiame gyvenime parapijoje (vikaru) jis tesidarbavo 
vos 75 dienas. Jis visą laiką praleido prie rašomojo stalo, kurijos 
pareigūno kėdėje ar profesoriaus katedroje. 

Nors jis savo kurialines pareigas ir sunkiausiomis aplinkybėmis 

ėjo sąžiningai, tačiau neįsigijo visuotinio pasitikėjimo. Pavyzdžiui, 
1913 m., kada Kaunui reikėjo naujo ganytojo, jis (41 metų), nepaisant 
Girtauto (71metų!) rekomendacijos, kuriam jis buvo dedikavęs pirmą 
savo Šventojo Rašto vertimo tomą, Romos nebuvo paskirtas. O po 
šešerių metų, kada vysk. Karevičius (58 metų) buvo reikalingas 
pagalbininko, ši vieta buvo pasiūlyta kitam, ir tik šiam atsisakius, ta 
garbė atiteko Skvireckui (47 metų). Artimieji jau seniai žinojo, kad jo 
neabejotini gabumai jam skyrė kitokį darbą — Šventojo Rašto vertimą. 

Kad tai milžiniškas užsimojimas, matyti iš to, kad lietuviai nuo pat 
krikšto iki XX amžiaus pradžios pilno Šventojo Rašto savo kalboje 
neturėjo. Tokiam vertimui atlikti reikėjo ne tik gerai valdyti savo, 
tuomet dar visai nenusistovėjusią (mokslinę) kalbą, o dar puikiai 
mokėti lotynų, graikų ir hebrajų kalbas. Bet, nežiūrint šių sunkumų, 
Skvireckas (27 metų), 1900 m. tapęs Šventojo Rašto profesorium Žemai- 
čių kunigų seminarijoje Kaune, ėmėsi šio darbo ir varė jį be atvangos, 
nežiūrint karų, revoliucijų, evakuacijų bei ištrėmimo, per 58 metus. 
Šis vertimas buvo vienintelis tikras jo rūpestis gulant ir keliant. Jį 
pradėjo caristinėje Rusijoje, jį tęsė nepriklausomoje Lietuvoje, jį baigė 
Austrijoje. Retas pasišventimo, ištesėjimo, atkaklumo pavyzdys. 

Bet tai, ką laimėjo šis monumentalus darbas, nustojo kiti jo darbai. 
Tuo gal mažiau galėjo skųstis Kauno kurija, bet juo labiau pasigedo 
vado visuomenė. Skvireckas visuomenės nemėgo, nes ji tik kėsinosi į 
jo brangų laiką, kurį išimtinai paskyrė didžiai savo misijai. Tačiau jis 
nesiryžo pasitraukti iš kurialinio darbo. Gal iš sąžiningumo? O gal iš 
ambicijos, kuri ir jam nebuvo svetima? Galimas daiktas, kad jis nebuvo 
užmiršęs anų dviejų „užgavimų“, kuriuos nūnai siekė išlyginti tvirtu 
išsilaikymu savo vietoje. 


Ko Skvireckui trūko, to su kaupu turėjo Paltarokas. Šis gimė, beveik 
simbolis, 1875 m., t. y. tais pačiais, kuriais mirė Valančius. Jis tą mielai 
primindavo savo svečiams, nes iš to supuolimo jis sau padarė 
įsipareigojimą. Ir tikrai, ar jis netapo „XX šimtmečio Valančium“'? 

Jis anksti susekė palaimingas iš Vakarų ateinančias sroves, ypač 
socialines. Dėl to ir greitai susižavėjo vysk. W. E. Ketteleriu (1818-1877), 
kuris vokiečiuose grūmėsi už teisingesnę socialinę tvarką, nebijodamas 
tuo tikslu išeiti net prieš „geležinį kanclerį“ Bismarcką. Dar klierikas 
būdamas, Paltarokas suprato sekuliarinę Leono XIII enciklikų reikšmę. 

Ypačgiliai į galvą jam įstrigo 1891 m. išleistas raštas „Rerum novarum“, 
kuriuo katalikai gavo tvirtą ginklą prieš Marxo ir Engelso „Komunisti- 
nį manifestą“. Tai buvo gilūs išgyvenimai, kuriais jis vadovavosi iki 
karsto lentos. Tad jis, profesoriaudamas Kauno seminarijoje, skelbė 
krikščioniškos demokratijos mokslą, kuriuo persunkti ir visi jo 
pamokslai, vadovėliai, pamokos, prakalbos, jo studijos ir straipsniai. 
Rezultatą šio daugiausia receptyvinio darbo Paltarokas (39 metų) 
suvedė į „Socialinį klausimą“, į veikalą, kurį, be abejo, pats Valančius 
būtų rašęs, jei būtų sulaukęs Leono XIII. 

Negana žodžiu bei raštu platinti idėjas, reikia jas organizacijose 
bei mokyklose ir įkūnyti. Tą padarė taip sėkmingai, kad Karevičius, 
dideliai patenkintas tokia veikla, 1921 m. šį valančišką apaštalą (46 
metų) paskyrė visos vyskupijos socialinės darbuotės vedėju. Paltarokas 
jau tuomet tiek dvasia, tiek kūnu buvo įspūdinga, magiška asmenybė, 
tikras ganytojas, kuriam dar trūko tik vyskupijos. 


Kaip kiekviena karta, taip ir ši, stengėsi „pratęsti save“,t. y. užsitik- 
rinti ateitį, formuodama pagal savo modelį ir kitą generaciją. Tuo tikslu 
būrelis kunigų, tarp jų J. Žilius (37 metų) ir A. Kaupas (37 metų), dar 
1900 m. JAV buvo įsteigę Motinėlės draugiją, kurios uždavinys (tarp 
kitko) buvo „gaivinti tautos supratimą per mokslą“ ir „remti medžia- 
giškai besimokančią jaunuomenę“. Pažymėtina, kad dar iš steigėjų 
kartos tąja parama galėjo naudotis kunigai: Matulaitis, Gustaitis ir 
Totoratis, visi trys sūduviečiai, ir Pečkauskaitė, o iš kitos kartos: 
Dovydaitis (Maskvoje) ir Šalkauskis su Mykolaičiu-Putinu (Freiburge). 
Nebuvo aplenkti nė menininkai, nes muzikas St. Šimkus ir tapytojas 
A. Varnas buvo Motinėlės remiami. 

Šios amerikietiškos Motinėlės modeliu ir vardu 1907 m. toks pat 
fondas kunigų Dambrausko-Jakšto (46 metų), Olšauskio (40 metų) ir 
Šaulio (35 metų) buvo įkurtas ir Lietuvoje, kur sekretoriaus pareigas 
ėjo Paltarokas (32 metų). Būdinga, kad vėliau Jakštas (54 metų) Šalkaus- 
kiui (29 metų) išrūpino stipendiją iš užjūrio, nors jo matematiškai 
griežtas mąstymas nesižavėjo jauno prašytojo solovjoviškais polėkiais. 
Tai parodo, kad perėjimas į antrą kartą vyko neįprastai taikingai. 

Neatsiliko nei privatūs šelpėjai. Antai tas pats Jakštas į mokslus 
leido apie dešimtį savo giminių, iš kurių vieną į Rusiją ištremtasis (30 
metų) atsikvietė pas save net į Ustiužną. O Pečkauskaitė, pati 

gyvendama po svetima pastoge (pas kun. Bukantą), šelpė, kaip jau 
matėme, jaunikaitį, kuris turėjo tapti „antros kartos Vincu Stoniu“. 

Pirmoji karta, įvykdžiusi savo pareigą antrosios atžvilgiu, jos laukė 
šviesia viltimi. 


ANTROJI KARTA 

POSŪKIS Į VAKARUS 

Nuo VoRONEžO sĄjūDžio (1917) ik1 „Naujosios ROMUVOS“ ĮSTEIGIMO 
(1931) 


Laisvę atkovojus ir valstybę atkūrus, dabar svarbu visą naują buitį 
pripildyti intensyviai pulsuojančiu gyvenimu. Krikščioniška 
visuomenė, krikščioniška valstybė su krikščioniška kultūra — štai 
vyriausias šios generacijos tikslas. Vadinasi, apsigynus bei atsiplėšus 
nuo Rytų, nūnai svarbu dvasine krikščioniškų Vakarų pagalba saviškai 
įsikurti ir naujoje pastogėje kūrybiškai užsimoti. 

Kadangi naujoji karta pačioje pradžioje paprastai dar nėra pakan- 
kamai susicementavusi, ji dar mielai naudojasi, - kad ir nematomai, - 
tėvų pagalba, ypač jei abi generacijas riša panaši ideologija. Dėl to 
jaunieji ir šįkart remiasi savo Jakštais, Tumais, Maironiais, Matulaičiais, 
Būčiais, Paltarokais, Pečkauskaitėmis ir dar kitais, nuo kurių laikui 
bėgant betgi atsitolina. Bet kadangi bendra kova už nepriklausomybę 
abi kartas buvo suplakusi į vieną vienetą, šis procesas vyko tik lėtai. 

Kiek Motinėlės ir giminingų fondų pastangos buvo sėkmingos, liudija 
naujos kartos elitinio branduolio padidėjimas iki daugiau kaip 50 
asmenų. Reikšminga, kad tarp jų užtinkame apie 30 pasauliečių, nūnai 
tapusių dvasiškiams tikrais partneriais. Ši matematiška pusiausvyra 
leido pilniau apimti gyvenimą. Prie to žymiai prisidėjo ir moterys, nes 
Pečkauskaitės (ir prel. Januševičiaus bei kitų) sėkla buvo prigijusi. 


Moterų įtaka savo generacijai dažniausia yra tyli, bet patvari, ir dėl 
to sėkminga, ypač ta, kuri plaukia iš vienuolynų. Tai žinodamas 
Matulaitis (47 metų) savo dar 1912 m. Freiburge pradėtą, bet Pirmojo 
pasaulinio karo sutrukdytą, darbą po šešerių metų tęsė Lietuvoje, kur 
vysk. A. Karosas 1918 m. spalio 15 d. patvirtino jo įkurtą Nekaltai 
Pradėtosios Švenčiausios Mergelės Marijos seserų kongregaciją, kurios 

narės trumpai buvo vadinamos Vargdienių seserimis. Jos buvo tikras 
tos kongregacijos kūrėjo atvaizdas, nes nebuvo individualistinės 
užsidarėlės, bet artimo meilės paskatintos „praktiškos Mortos“, kurių 
svarbiausia maldaknygė buvo naudingi, išganingi darbai. Žemės ūkio 
ir kitos mokyklos, vaikų darželiai, studijų namai, bendrabučiai, 
rūpinimasis labdarybe, menu ir net technika charakterizuoja tų seserų 
plačiašakę darbuotę. Ypač uoliai jos pasidarbavo spaudos srityje, kur 
jaučiamai padėjo įsigalėti „penktajai pasaulio galybei“. Tuo tikslu jos 
iš Vokietijos atsigabeno moderniškas mašinas, kuriomis apie 1937 
metus spausdino 20 000 egzempliorių mėnesinio žurnalo „Moteris“, 
15 000 tiražu O. Labanauskaitės redaguojamą pavasarininkių organą 
„Liepsnos“ ir 3000 egzempliorių Dovydaičio įkurto žurnalo ateitininkėms 
„Naujoji Vaidilutė“. Vargdienių seselės tikrai atitiko savo pašaukimą. 


Tame darbe Matulaičio seselės 1920 metais susilaukė paramos iš 
Kazimieriečių. Tai buvo 1902-1905 m. Ingenbohlyje Šveicarijos Kryžiečių 
išauklėtos seselės, kurios kunigų A. Miluko ir A. Staniukyno 
globojamos nuo 1905 m. darbavosi Amerikoje ir dabar, motinos 
Kazimieros Kaupaitės (40 metų) vadovaujamos, įleido šaknis ir 
nepriklausomoje Lietuvoje. Tai veikiausiai pirmas kartas, kad stipri 
mūsų kolonija Jungtinėse Amerikos Valstijose, - duktė svetur (bet dar 
nesvetima), kultūros srityje atsidėkojo motinai. Pakvietė jas vysk. Pr. Ka- 
revičius (57), kuris, pavesdamas joms Pažaislio vienuolyno rūmus, 
davė centrą, iš kurio mūsų kazimierietės išvystė plačią veiklą. Bene 
svarbiausias jų rūpestis buvo išauklėjimas naujos mergaičių kartos. 
Šiuo tikslu jų Kaune Saulės rūmuose laikoma gimnazija buvo tikra 
pažiba, nes ji atitraukė savo mokines nuo egoistinių palinkimų ir 
sustiprino jų visuomeninį idealizmą bei socialinį įsipareigojimą. 


Būdinga (ir visai suprantama), kad anais audringais laikais moterys 
mielai naudojosi vyrų parama: antai Kubilinskaitė (28 metų) kan. — 
Januševičiaus (43 metų), kuris buvo veikiausiai tikras, bet slaptas 
pirmojo Lietuvos moterų suvažiavimo (1907) organizatorius; kun. 
Krupavičiaus (35 metų) pagalba naudojosi Galdikienė (29 metų) bei 
Gvildienė (33 metų). Dėl to vienas stebėtojas humoristiškai pareiškė: 
„Katalikės tuomet dainavo savo pasižymėjusių vyrų balsais“. 

Šis linksmas žodis negali būti taikomas dr. Bakšytei-Karvelienei, 

kuri įgimtu jai savarankiškumu pasuko labiau lytinės emancipacijos 
kryptimi. (Gal dėl to „Lietuvių enciklopedija“ ją mini mergautine pa- 
varde.) Įsitikinusi, kad moteris nėra kokia prastesnė vyro kopija, o 
lygiateisė jo partnerė, - iš to ji padarė beveik feministines išvadas, — ji 
įnešė realistiškesnių tonų į romantiškesnę Pečkauskaitės melodiją, nors 
reikia ir šioje vietoje pabrėžti, kad ir ši, likusi neištekėjusi, turėjo 
savotiškų rezervų vyro atžvilgiu. Bakšytė turėjo kovingą brolį kunigą 
Juozą (1884-1925), kurį per Pirmąjį pasaulinį karą vokiečiai buvo kalinę 
Vilniuje ir kurį, atrodo, lenkai dėl jo ryšių su mūsų veikėjais sostinėje 
iš pasalų nušovė (40 metų). Panašiu pasiryžimu pasižymėjo ir jo sesuo 
Veronika. Ši, baigusi lietuvių gimnaziją Voroneže, studijavo peda- 
gogiką ir gretimus mokslus Mūnsterio, Mūncheno ir Karaliaučiaus 
universitetuose, kur stipriai buvo paveikta Vakarų feministinio sąjū- 
džio. Po to ji 1927 m. (29 metų) pionieriška dvasia įsijungė į Lietuvių 
katalikių moterų draugijos veiklą. Jos iniciatyva buvo įkurta keletas 
sekcijų: Mergaičių globos, Motinos ir vaiko, Ūkininkų ir kitos, kuriomis 
ji Vakarų modeliu siekė išauklėti savo vertę žinančią ir nuo vyro 
mažiau priklausomą lietuvę. Visą šią darbuotę turėjo apvainikuoti jos 
suplanuota Katalikių socialinė mokykla. Ši prieš pat Antrąjį pasaulinį 
karą buvo atidaryta Vilniuje, kur dr. Onai Norušytei (34 metų) vado- 
vaujant ir vargdienių seselėms padedant darbas viltingai užsimezgė. 

Kadangi daugelis dar patriarchališkai nusiteikusių vyrų Karvelie- 
modernistišką pasikėsinimą į tradicines savo teises, kurias bandydavo 
apginti tam tikromis citatomis iš šv. Pauliaus laiškų, tai užsimezgė 
savotiška, tiesa, gana nuosaiki „lyčių kova“. Pati Lietuvių katalikių 
moterų draugija, Galdikienės, Gvildienės, Ladygienės ir kitų vedama, 
stengėsi pamažu atsitolinti nuo blankstančių tradicijų, kas joms 
seimuose įstatymų keliu bent iš dalies pavyko. 


Tr antroji karta susidėjo iš dviejų pusgeneracijų. Vyresnieji yra gimę 
tarp 1880 ir 1890 metų, o jaunesnieji - kitame dešimtmetyje. Visai tad 
natūralu, kad anieji visuomenėje ir anksčiau pasirodė - Kubilinskaitė, 
J. Vailokaitis, Kuraitis, Reinys, Krupavičius, Dovydaitis, Gvildienė, 
Draugelis, Bistras, Galdikienė ir kiti, kuriems kiek vėliau į pagalbą 
pasiskubino tos generacijos jaunesnieji - Pakštas, Putinas, Karvelis, 
Bakšytė-Karvelienė, D. Jasaitis, Leimonas ir jų amžininkai. 

Šios laiko atžvilgiu skirtingos pusgeneracijos turėjo ir kiek skir- 
tingus uždavinius. Pirmai teko pastatyti namus, t. y. atstatyti valstybę, 
aptvarkyti visuomeninį gyvenimą, nustatyti socialinius santykius 
pagal seną išmintį primum vivere. Antroji jau galėjo aukotis kitai medalio 
pusei — deinde phlilosophari, vadinasi, galėjo daugiau rūpintis kultūra 
platesne šio žodžio prasme. Uždavinių eiliškumas logiškas, nuoseklus. 
Tų uždavinių realizuotojai yra Krupavičius ir Šalkauskis, anas pasi- 
reiškęs pirmame, šitas — antrame puslaikyje. 


Bet pirmiausia ir lygiagrečiai reikėjo visą epochą pripildyti tokia 
dvasia, kuri galėtų tapti visų šių užsimojimų siela. Ir šiam uždaviniui 
ši karta turėjo savo vadovą bei variklį - Dovydaitį. Šis vėl savo suma- 
nymams įkūnyti turėjo savo pagalbininkus - ateitininkus, o šie vėl 
kaime turėjo savo padėjėjus - pavasarininkus. „Galvoju,- taip pasisakė 
Yla, - kad krikščioniškos kultūros posūkiui galėjo turėti jo 1911 m. 
pirmame „Ateities“ numeryje išspausdintas straipsnis „Trys pamatiniai 
klausimai“. Šis taiklus pjūvis per teologiją, filosofiją ir gamtos mokslus, 
atsirėmus į Vakarų mokslinius laimėjimus, atpalaidavo nemažą dalį 
šviesuolių nuo 50 metų atsilikusio rytietiško, mokslinio galvojimo. Taip 
Lietuva buvo pastatyta vakarinės kultūros pažangos bėgiu. Tai buvo 
ne tik Magna Charta ateitininkams, bet ir visiems Lietuvos inteligen- 
tams, taip pat ir kunigams“. 

Nepasitenkindamas tokia žodine deklaracija, Dovydaitis pats ėmė 
ją vykdyti jaunųjų padedamas. Kad jie pilnai įsisąmonintų, jis pristeigė 
tiek žurnalų, kad net tarptautinėje publicistikoje tapo tikra retenybe — 
rara avis. 

Faktas, kad jis savo leidinius daugiausia pripildydavo vertimų iš 
svetimų, pirmiausia vokiškų, šaltinių, paliudija, jog ir antroji karta 
mėgo pasiturtinti Vakaruose, kurių atkrikščionintu mokslu ji taip 
susižavėjo, kad net identifikavosi su juo. Ne veltui tad Dovydaitis įstojo 
į vokiečių katalikų mokslo draugiją Gėrres-Gesellschaft. Jis net norėjo 
nuvykti į vieną jos Studijų savaičių. Bet, klaidžiame Berlyne nebesu- 
sigaudęs, grįžo namon. Nors jis savo versmių tiesiogiai taip ir nematė, 
jis ir toliau prisunkė jų idėjomis savo kempinę, kuria dar uoliau trynė 
nukrikščionintą mokslą nuo Lietuvos lentų. 

Užsimodamas enciklopediniu mastu, Dovydaitis ne visur pajėgė 
kasti giliai, dėl to ir jį iš dalies ištiko Jakšto likimas. „Jis, - anot Ylos, - 

operavo plačia ir dažniausiai ne sava medžiaga: kirto iš jos gabalus 
ir ritino tiesiai į spaustuvės volus“'?. Tačiau, nepaisydamas savo 
pavojingo platumo, jis daugelį mūsų jaunųjų, pirmas trečios ge- 
neracijos kregždes, taip gausiai aprūpino moksline medžiaga, kad 
jiems lengva buvo orientuotis. Jie nebepaklys Berlyne. Be to, jis 
paskaitomis bei rašiniais, tarp kurių vyravo vertimai ir santraukos, 
to mokslo davinius nešė ir į gimnazijas, net į kaimą, taip raštu ir 
žodžiu tęsdamas 1915 m. mirusio Balvočiaus ir dar ankstyvesnių 
švietėjų darbą. 

Trankymasis po provinciją - po gimnazijas bei parapijų sales (ar 
zakristijas) -ir „pamokslavimas“ šventoriuose kitai „knygų pelei“ būtų 
buvęs tikras vargas. Bet ne jam, nes tai laikė būtinu apaštalavimu tarp 
liaudies, iš kurios buvo kilęs, - tėvas teturėjo šešis hektarus žemės, — 
ir nuo kurios jis ir profesoriaus katedroje nesiskyrė. Dėl to ir liko, — 
kaip jis pats save vadino, - „sakuotnugariu“. Kaip toks jis ir naudojosi 
tarp miškų užaugusių kaimiečių žodynu, elgėsi ir miestiečių draugijoje 
kaip jie, kas kartais keistai kontrastavo su tauriu jo būdu. Jis niekad 
nesvyravo, dėl to nei režimo padiktuotas kalinimas (46 metų), nei 
(laikinas) atleidimas iš universiteto (50 metų) negalėjo išgundyti jo iš 
pasirinkto kelio, kuriuo jis bandė moksle prasiveržti prie tiesos, O 
visuomenėje prie teisybės. 


M. KRUPAVIČIAUS PUSLAIKIS (1917-1926) 


Pirmasis šios kartos dešimtmečiui (1917-1926) charakterį davė 
Mykolas Krupavičius. Pasižymėjęs dar Lietuvoje intervencijomis 
skriaudžiamųjų naudai, pirmą žymią progą pritaikyti savo neeilinius 
visuomeninius gabumus jis (32 metų) gavo 1917 m. Voroneže, kur tarp 
evakuotų lietuvių gimnazistų ėjo kapeliono pareigas. Caristinės Rusijos 
sugriuvimas visiems laisve užsidegusiems teikė tikrą viltį. Reikėjo tik 
vado, kuris šiam užsidegusiam jaunimui rodytų kelią ir lavintų jį 
politiškai. Tokiu švyturiu jam, ypačiai ateitininkams, buvo Krupavičius. 
Šie, auklėjami tokio sugestyvaus dvasininko, savyje apjungiančio 
kunigėlio žavumą ir liaudies tribūno hipnotiškumą, išsivystė į elitą, kuris 
netrukus sprendžiamai prisidės prie Lietuvos atstatymo. „Mėgiamiausia 
kun. Krupavičiaus tema buvo nepriklausomos Lietuvos žavinga ir 
patraukli vizija“ - pažymi Bernardas Žukauskas savo atsiminimuose“. 

Jis „buvo tas akstinas, kuris neleido mums rankų nuleisti ir sutinkamų 
kliūčių nusigąsti“2!. 

Jo reikšmę dar padidino ta aplinkybė, kad jis galėjo pasitikėti tuo 
savo kadru, susikristalizavusiu iš 400 Voroneže susispietusių ateitinin- 
kų. „Ir tada, kai nustojome savo tarpe Krupavičiaus, nenusiminėm ir 
darbą toliau tęsėme, nors aplinkui bolševikų buvo liejamas kraujas“, 
Tų jaunų, entuziastingų sekėjų sąrašas yra svarus, nes jame, pavyz- 
džiui, figūruoja B. Draugelis (29 metų), Bistras (27), V. Endziulaitis 
(24), Gruodis (21 metų, vėliau jėzuitas), Turauskas (21), Karvelis (20), 
B. Žukauskas (20), D. Jasaitis (19), Matulionis (19), Pakuckas (19), Malė- 
nas (17 metų). „Mergaitės neapsileido vyrams, - dar priduria Žukaus- 
kas. - Kai kurios jų parodė pasigėrėtinos drąsos". Iš jų itin išsiskyrė 
Vera Bakšytė (20 metų, vėliau Karvelienė). Būdinga jai, kad ji pasiprie- 
šindavo kai kada po paskaitų ruošiamiems, Krupavičiaus toleruoja- 
miems, šokiams. Šalia jos prasikišo ir Vincė Jonuškaitė (15 metų, 
dainininkė). Visų centras buvo sumanusis teisininkas Tumėnas (37 
metų), kuris tuomet dėl iškalbos stokos viešai mažiau galėjo pasireikšti. 

Šitaip išsiauklėtą visuomeninės akcijos štabą Krupavičius vėliau 
dar papildė kitų kolonijų jėgomis iš Petrapilio, Maskvos, Minsko, 
Tambovo, net iš Kaukazo ir Sibiro: „Jaunos sielos, karštos širdys... [Tas 
jaunimas] ėjo tėvynės laisvinimo keliu nieko nebijodamas"?*. Žukaus- 
kas neperdėjo. 

Šitokio kadro remiamas Krupavičius vėliau tėvynėje drąsiai galėjo 
atsistoti priešakyje krikščionių demokratų, kurių dvasios tėvas buvo 
Leonas XIII, nes jo socialinės enciklikos spaudos draudimo laikais 
slaptai apkeliavo seminarijas bei daugybę klebonijų. Šis popiežius 
budresniems katalikams tiek buvo brangus, kad jie 1892 metais atsi- 
sakė toliau bendradarbiauti „Varpe“, Kudirkai jame užpuolus anas 
enciklikas. Iš šiųjų Būčys (32 metų), Jakštas (44 metų) ir Maironis (42 
metų) 1904 m. buvo sustatę lietuviams reikalingą socialinę programą, 
kurią Krupavičius, 1918 m. sugrįžęs į Vilnių (32 metų), galutinai 
paruošė politinės akcijos reikalams. Valstybės konstitucinė žemės 
reforma yra tik žymesni iš tų įstatymų, kurių krikšto tėvas yra anas 
popiežius. Norėdami dar labiau įpilietinti jo idėjas Lietuvoje, krikš- 
čionys demokratai 1922 m. Kaune įkūrė „Leono XIII Fondą“. Šis, tarp 
kitko, įsigijo namus su spaustuve ir nuo 1923 iki 1936 metų leido 
dienraštį „Rytas“, kuris 1927 m. turėjo per 8 000 ėmėjų. 

1926 m. perversmas ūmai nutraukė viešą Krupavičiaus veiklą 
politikoje. Šis nutildymas iš nedemokratiško režimo pusės buvo tikras 
smūgis katalikų visuomeninei akcijai, kuri buvo paremta pažangesne 
socialine samprata ir gilesne kultūrine mintimi. Tas smūgis kartu buvo 
taikomas ir bendram krikščioniškos demokratijos sąjūdžiui Europoje, 
nes Krupavičius nebuvo koks vienišas partizanas, o tikras brolis italui 
Don Sturzo, prancūzui Marcui Sangnierui, vokiečiui (Kolno miesto 
burmistrui) Adenaueriui, Austrijos prelatui ir ministeriui Seipeliui. 

Šis nutildymas buvo nuostolis ir Krupavičiui pačiam, nes jis buvo 
kaip tik pasiekęs tuos 40-sius metus, kurie, kaip jau girdėjome, yra 
patys brandžiausi žmogaus gyvenime. Žinoma, jo išauklėtos jėgos 
neišsisklaidė, tik ieškojo naujų pasireiškimo galimybių. Žymi jų dalis 
jas rado siauresnėje kultūros plotmėje, kur jas išskėstomis rankomis 
priėmė kitas vadas - Šalkauskis. Bet apie tai kalbėsim kiek vėliau. 


Vienas paskučiausių krikščionių demokratų laimėjimų buvo 
Lietuvos bažnytinės provincijos sudarymas. Arkivysk. Matulaičiui (55 
metų), Apaštališkajam vizitatoriui uoliai rūpinantis, vysk. Skvireckas 
(53 metų) paruošė atitinkamą projektą, pagal kurį Pijus XI 1926 m. 
balandžio 4 d. savo bule „Lituanorum gente“ tą provinciją ir įkūrė. 
Šituo istoriniu aktu Lietuvos katalikai buvo suvesti į vieną bažnytinę 
šeimą, kas moraliai sustiprino tautą ir tikintiesiems atidengė naujų 
kultūrinių horizontų. Juose sužibėjo lietuviškieji idealai, dėl kurių ilgai 
buvo kovota, nes niekad Lietuvos Bažnyčia nebuvo tokia lietuviška in 
capite et membris kaip dabar. 

Bet daugelis kunigų ir pasauliečių, ypač jaunesnieji, kuriems sąžinė 
itin liepė sentire cum Ecclesia, paabejojo, ar episkopatas, kurio 
vidutiniškas amžius buvo beveik 60 metų, bus pakankamai judrus toms 
naujoms pareigoms. Ypač paabejota, ar pirmasis Kauno arkivyskupas 
Skvireckas tiks sunkiam savo uždaviniui būti siela ir organizatorium 
šio naujo bažnytinio organizmo. Jis pats nesitikėjo būti paskirtas į tą 
reikšmingą vietą, o manė būsiąs Panevėžio ganytoju. Dėl to ten ir buvo 
nuvykęs apžiūrėti įsikūrimo galimybės: ir koks buvo jo nusistebėjimas, 
gavus paskyrimą į metropolito sostą! Vatikanas, matyt, nenorėjo jo, 
jau du kartu apsivylusio, trečią syk apvilti iškėlimu iš Kauno, kur jis 
jau nuo 1919 m. (46 metų) ėjo vyskupo pagelbininko pareigas. 

Kad vadovaujančių katalikų būkštavimai nebuvo be pagrindo, 

matyti iš tos keblios padėties, į kurią pateko daugybė mūsų bažnytinių 
reikalų pirmiau kairiųjų, o paskui tautininkų valdymo laikais. Nors 
metropolitas iš savo kabineto, kur tuomet rašė komentarus „Evange- 
lijoms“ bei „Apaštalų darbams“ ir atidžiai, ir ne be širdgėlos sekė 
nepageidaujama kryptimi besivystančius reikalus, jis betgi nepajėgė 
raidos pakreipti tinkamesne vaga, nes nebuvo akcijos, o reakcijos, - ir 
tai silpnos, - žmogus. 

Dar jaunam klierikui Vaitkui (22 metų), su sveikinimais atsilan- 
kiusiam pas savo profesorių (32 metų) Kauno kunigų seminarijoje, 
atrodė, kad jis buvo kiek susivaržęs. „Aišku, jog jis ne ką teturi mums 
pasakyti, nes pratęs daugiausia savip gilintis ir su knygomis kalbėtis“. 
Ir per paskaitas jis toks: „Stengias į mus nežiūrėti, o jei pažiūri, tai taip 
nedrąsiai. Kalba stiprokai varžydamasis ir nervindamasis. Rods, nėra 
man tekę iš jo nugirsti kokį juoką. Net šypsodavosi retai“. Nenuos- 
tabu, kad ir trečios kartos atstovas Yla panašiai atsiliepė: „Jis užsidarė, 
kaip kalinys, ir 40 metų pašventė Šv. Rašto vertimui. Dėl žodžio linkęs 
užsimušti, kol jį suras“. Tokį pasyvumą kone viskam, kas tiesiogiai 
nelietė didžio jo užsimojimo, pastebėjo ne tik arčiau Kauno kurijos 
buvę mūsų veikėjai, bet ir mokslininkai, kadangi metropolitui mažai 
tesisekė ginti Teologijos-filosofijos fakultetą nuo apgraužimo iš režimo 
pusės, nors ta mokslo įstaiga, kurios kanclerio pareigas jis ėjo, buvo 
konkordatu su Šventuoju Sostu garantuojama. 


Tuo susirūpinę mūsų vadai pagalbos ieškojo provincijoje, pirmiau- 
sia iš Panevėžio ganytojo Paltaroko, kuris savo dvasia buvo artimas jų 
širdžiai. Tad šis, anot Vaitkaus, „vyskupas akingas ir dantingas (ir 
liežuvingas!) ... tas geraširdis griežtasis valdovas“ tapo tikruoju antros 
generacijos metropolitu. Charakteringas šiuo atžvilgiu yra šis Ylos (22 
metų) pasakojimas: „Paltarokas (55 metų) buvo kietas ir griežtas vyras. 
Jo visi [kunigų seminarijoje] bijojo, bet mylėjo ir gerbė. Įsteigus 
bažnytinę provinciją, aš labiau norėjau pakliūti įjo vyskupystę. Tačiau 
nepavyko: teko pasilikti Kauno arkivyskupijoje“?. 


ST. ŠALKAUSKIO PUSLAIKIS (1927-1936) 


Su šviesia viltimi į Panevėžį žiūrėjo ir Šalkauskis. Dėl to jis 1927 m. 
ir buvo prašęs tenykščio ganytojo (53 metų) laiminti savo (41 metų) 

moterystę su Julija Paltarokaite (23 metų), vyskupo giminaite. 
Pasinaudodamas „savo ganytojo“ parama, mūsų filosofas, tuomet ir 
vyriausias ateitininkų vadas, drąsiau žengė į tą dešimtmetį (1927-1936), 
kurį paženkliname jo vardu. 

Mūsų mintytojui kraštas nebuvo tik vieta, kur gimsta, pluša ir miršta 
vienodai kalbą žmonės, šis jam pirmiausia buvo teritorinė atrama 
tautai, kuriai skirtas tam tikras, tik jai nužiūrėtas uždavinys. Plačiai 
išsimokslinęs tiek solovjoviškuose Rytuose, tiek neotomistiniuose 
Vakaruose, jis lietuvių paskirtį sur les confins de deux mondes suprato 
taip, kad jo tauta krikščioniška dvasia turėtų sujungti dviejų pasaulių 
dvasines vertybes lietuviškai apreikštoje kultūroje. Tokia istoriosofiška 
koncepcija jis savo tautiečiams atidengė pašaukimą suvesti į vienumą 
Rytų ir Vakarų civilizacijas. Taip mūsų filosofas perkėlė į dvasinę 
plotmę, ką senos Lietuvos valdovai siekė politiškai. Gal Šalkauskis 
tam tikra prasme yra sudvasintas Vytautas? 

Pats žengdamas nurodytu keliu, jis vis naujais veikalais ir 
straipsniais atskleidė įvairius to paskyrimo aspektus, taip viename 
asmenyje sujungdamas filosofą su pedagogu. Pastarasis rėmėsi ne tik 
Willmannu su Devaudu, bet ir Pečkauskaitės dar anksčiau taip 
vertinamu Forsteriu, jų davinius panaudodamas savo bet kokių 
kraštutinumų vengiančioms sintezėms. 

Gerai žinodamas, kad jis, fiziškai toks silpnutis ir liguistas, yra 
reikalingas bendradarbių, Šalkauskis (29-35 metų), dar Freiburge 
studijuodamas (1915-1920), ieškojo dvasios bičiulių. Gyvendamas kurį 
laiką viename bute su Pakštu (26 metų), iš jo sužinojo apie tarp JAV 
lietuvių išdygusį elitinį Romuviečių sąjūdį. Kadangi šis, jo manymu, 
būtų tikęs jo planams, jis buvo linkęs jį perkelti ir į Lietuvą. Tuo tikslu 
Šalkauskis (35 metų), sugrįžęs į tėvynę 1921-1922 m., ėmė leisti tautinės 
kultūros ir pilnutinio gyvenimo laikraštį „Romuva“, kuris turėjo 
išdirbti ideologiją bei nustatyti veikimo gaires. Kartu jis įkūrė ir tam 
tikrą draugiją, kurios pirmininkas buvo jis, o vicepirmininkas — šios 
studijos autorius. Tačiau „Romuvos“ išėjo tik du numeriai, nes Jakštas 
(62 metų) sugrįžusį iš Šveicarijos redaktorių (36 metų) įtikino, kad 
mažame mūsų krašte šalia Dovydaičio ir kitų ateitininkų vargu ar bus 
vietos Šalkauskio ir Pakšto romuviečiams. „Mes nieko neran-dame, - 
pasisakė jis „Draugijos“ nr. 7-8, - kas iš romuviečių pradmenų netiktų 
ateitininkams, lygiai kaip ir ateitininkų įstatuose neužtinkame nieko, 

kas priešintųsi romuviečių pradmenims. Visa „Romuvos“ viltis negali 
kitur glūdėti kaip tik ateitininkuose“*. Šalkauskis, Jakšto įtikintas, 
pasidarė „romuvietišku ateitininku“. 

Kad geriau sektųsi įnešti savo (ir Pakšto) romuvietiškumą į 
ateitininkus, Šalkauskis (41 metų) 1927 m. kandidatavo Ateitininkų 
federacijos vado rinkimuose ir išrinktas formaliai atsistojo ateitininkų 
priešakyje, kurių švyturiu jis liko ir po trejų metų pasitraukęs iš 
vyriausio vado vietos. Jei anuomet kas būtų paklausęs: kas yra 
krikščioniška kultūra, tam būtume galėję atsakyti: pasižiūrėkite į 
Šalkauskį. 

1930 m. jis (44 metų) ir Kuraitis (47 metų) pageidavo, kad jo įpėdiniu 
būtų Pakštas (37 metų), nes jam buvo svarbu tęsti romuviečių tradiciją 
ateitininkuose. Kita grupė, juokais vadinami „žemesnieji rūmai“, kan. 
Dogelio ir tam tikrų provincijos demokratų inspiruojami siūlė 
Dovydaitį (44 metų), kuris surinko trečdalį balsų. Tai buvo daugiau 
negu eiliniai rinkimai, 0 cum grano salis - plebiscitas dėl klausimo: ar 
ateitininkų judėjimas turėtų pasilikti kaime, ar žengti į miestą? 

Šalkauskis buvo užaugęs mieste miestelėniškos dvasios šeimoje, 
kurios galva buvo gydytojas ir kurį laiką Šiaulių miesto burmistras, o 
motina lenkiškos civilizacijos atstovė, gavusi savo kultūrinius turtus 
per Varšuvą ir Vilnių iš Paryžiaus. Šį Stasio urbaniškumą dar sustiprino 
jostudijos Maskvoje, jo tarnyba viename Samarkando banke ir pagaliau 
stipriai miestelėniška Šveicarija. Turėdamas tad savo biologines bei 
dvasines šaknis urbaniškoje aplinkoje, jis greičiau už kitus suprato, 
kad Lietuva netrukus gali išaugti į „didesnį Freiburgo kantoną“. 

Pats pavyzdingai atstovaudamas tam naujam lietuvio tipui, norėjo 
ir kitiems palengvinti kelią į neišvengiamą ir net pageidaujamą 
urbanizaciją, ir dėl to ateitininkų priešakyje norėjo matyti iš Amerikos 
grįžusį Pakštą (37 metų). Kitoje pusėje atsistojo nemažiau kilnus 
Dovydaitis (44 metų), kuris betgi savo dvasia niekad nebuvo išsikėlęs 
iš kaimo ir dėlto, - jo paties žodžiais, - nė manyte nemanė persikelti į 
„parfumuotą Staselio dvarą“. Išrinkdami 1930 m. Kauno miesto sode 
Pakštą, ateitininkų daugumas, - proporcija - du prieš vieną, - pasisakė 
už tolimesnį savo judėjimo įpilietinimą mieste. Aišku, kad jie pasisakė 
už urbaniškumą, kuriam džentelmenišku dvasingumu atstovavo 
Šalkauskis. Tai nereiškė nei bėgimo iš kaimo, nei pasidavimo buržua- 
ziškumui. 

Kas Krupavičiui buvo Voronežo gimnazistai, tai Šalkauskiui — 
Lietuvos universiteto Teologijos-filosofijos fakulteto studentai. Ši 
mokslo įstaiga, 1922 m. daugiausia pagal Būčio (50 metų) planus įkurta, 
veikiai tapo kūrybingiausiu katalikų mokslo židiniu, ypač jo Filosofijos 
skyrius, kuriame pasireiškė daug Vakaruose išsilavinusių žinovų: 
freiburgiečiai - Šalkauskis (36 metų), Bistras (32), Pakštas (29), 
Mykolaitis-Putinas (31), Sennas (23 metų) ir louvainiečiai - Maliauskis 
(45), Kuraitis (39) su Reiniu (38 metų). Vidutinis amžius šios profesūros 
buvo 33 metai, — ji buvo pati jauniausia universitete. 

Kadangi ji beveik visa buvo išsimokslinusi Vakarų Europoje arba 
Amerikoje, tai Vakarai jaunoje mūsų Aukštojoje mokykloje niekur taip 
stipriai nepasireiškė, kaip šiame, daugiausiai pasauliečių nuteiktame 
Filosofijos skyriuje. Dėl to labiausiai jame ir per jį įvyko epochinis 
posūkis, nes kaip tik čia studentija buvo išvesta iš ginamųjų pozicijų 
ir Vakarų pavyzdžiu įpratinta kūrybiškai užsimoti, čia mūsų akade- 
minis jaunimas išlipo iš apkasų, kuriuose jis lig tol buvo gynęsis nuo 
Rytų. Čia buvo sutraukytos tos grandinės, kurios ligi tol žymią dalį 
mokslus einančių buvo prirakinusios prie rytietiškų -izmų, su kuriais 
Dovydaitis (22-25 metų) rungėsi Maskvoje ir dėl kurių Šalkauskis (22 
metų), ne vien sveikatos dėlei, iš to paties universiteto buvo pasi- 
traukęs. 

Šiame skyriuje, kuris buvo jauniausias Freiburgo ir Louvaino brolis, 
teigiamai atsiliepęs į Leono XIII encikliką „Aeterni Patris“ (1879), įvyko 
krikščioniškas renesansas to jaunimo, kurį buvo paruošęs žurnalas 
„Draugija“ sujo priedu „Ateitis“, Gustaičio ir Pečkauskaitės progimna- 
zija Marijampolėje bei Voronežo gimnazija ir jos kapelionas. Supranta- 
mas tad Maceinos, šio skyriaus absolvento, teigimas: „Darbo prasme 
laikyčiau tuomet reikšmingą šio skyriaus steigimą, kuris virto tikru 
krikščioniškos kultūros židiniu“*!. „Be to fakulteto, - papildomai dar 
atsiliepė kitas jį baigęs Simas Sužiedėlis, - nepriklausomos Lietuvos 
veidas butų buvęs visai kitoks“??, 

Atrodo, kad šio skyriaus paskirtis bei misija atsispindėjo net 
išorinėje jo auklėtinių laikysenoje, kurią Petronėlė Orintaitė, ateitininkė, 
bet gretimo Humanitarinių mokslų fakulteto studentė, atvaizdavo 
šitaip: Filosofijos skyriaus studentija „buvo savotiškai vienoda, 
kompaktiškai disciplinuota - galbūt iš visų fakultetų labiausiai 
išsiskirianti, susicementavusi grupė. Rodos, ir paskaitose visi vienodai 

uoliai klausėsi. Iš paviršiaus jie atrodė beveik perdėtai mokslingi. Ir 
kalbėdamiesi, apsivaldydami, sąmoningai atsverdami pritinkamus 
žodžius“, 

Ši naujoji dvasia, kuri šiame mokslo židinyje sužadino mūsų 
akademišką jaunimą, ateitininkams tarpininkaujant, pasiekė ir kaimą, 
kur pavasarininkai gaivinosi šiuo nauju, žinoma, liaudžiai pritaikytu 
žodžiu. Norėdama jam duoti tvirtą sakyklą, Pavasario sąjunga 1924 m. 
įsteigė Liaudies universitetą, kuriam ji, vieneriems metams pra- 
slinkus, didžiojo tautos švietėjo garbei davė Valančiaus vardą. Dės- 
tytojais buvo ne tik Filosofijos skyriaus studentai ir šiaip ateitininkai, 
bet ir profesoriai, kurie mielai lankėsi provincijoje - Dovydaitis, 
Pakštas, Reinys, Sennas ir kiti, kaip Balvočiaus ir Pečkauskaitės pa- 
stangų tęsėjai. 

Paskaitų bei kursų lankytojus literatūra aprūpino kelios leidyklos, 
pirmiausia Jakšto (46 metų) nuo 1906 iki pat mirties (1938) ir M. Vait- 
kaus (35-57 metų) 1918-1940 m. vadovaujama Šv. Kazimiero draugija. 
Ši tada kasmet išleisdavo apie 20 knygų, brošiūrų bei vadovėlių, iš 
kurių visa galva prasikišo Skvirecko išverstasis Šventasis Raštas. 


Galima suprasti, kad net giliai kaime jaučiamas Filosofijos skyriaus 
poveikis buvo rakštis akyse daugiausia iš Rytų įsiskverbusių srovių, 
taip pat liberalų ir nuo 1926 m. galo kraštą valdančių tautininkų. 
Pastarieji, negalėdami kitaip sutrukdyti to krikščioniško mokslo 
atnaujinimo tautos ribose, apkirpo šią mokslo įstaigą politikos 
žirklėmis. Ypač 1931 m. rugpjūčio 4 d. deklaruotas susiaurinimas buvo 
toks skaudus, kad jis „reiškė beveik faktinį [Filosofijos skyriaus] 
panaikinimą“*“, nes iš 20 jo dėstytojų tepalikti aštuoni. O 1937 m., 
režimui iš naujo pertvarkant universiteto statutą, tas skyrius patyrė 
naujų suvaržymų. Tuomet seimui įteiktame projekte šis iš viso 
„nebebuvo minimas, ir buvo numatyta atimti fakultetui teisę duoti 
studentams istorijos ir literatūros dalykų baigimo diplomus“. Taigi 
ir šįkart nebuvo atsižvelgta į faktą, kad Filosofijos skyrius buvo 
dalis 1927 m. su Šventuoju Sostu sudaryto konkordato, po kuriuo 
(1927.IX.27) pasirašė Ministeris Pirmininkas Voldemaras (44 metų) ir 
kuris 1927.X.20 valstybės Prezidento Smetonos (53 metų) buvo 
ratifikuotas. Kadangi toks konkordatas yra tarptautinė sutartis, kurios 
vienašališku aktu negalima pakeisti, seimas, atsižvelgdamas į vyskupų 

memorandumą, „tada pripažino Filosofijos skyriaus reikalingumą ir 
jį paliko toliau veikti“**. 

Ir šiaip tam mokslo židiniui šiuo sunkiu laikotarpiu netrūko 
bičiulių iš nekatalikų pusės, kurių vienas žymiausių buvo fizikas 
Vincas Čepinskis (1871-1940). Jis (23 metų), baigęs Petrapilio 
universitetą, profesūrai ruoštis buvo siųstas į Vakarus. Zūricho 
Politechnikume pastebėjęs savo (25-28 metų) pasiruošimo spragas, 
nusprendė iš naujo pradėti studijas. Tenykščio mokslo aukštis padarė 
jam tokį įspūdį, kad jis, socialdemokratas, vėliau tapęs mūsų 
universiteto rektoriumi (60 metų), 1931 m. režimo atleistuosius 
Filosofijos skyriaus dėstytojus, kurių ne vienas buvo išsimokslinęs toje 
pačioje Šveicarijoje, vėl priėmė, - kaip jam tai leido statutas, -asistentų 
rangu. Kaip Filosofijos skyrius ir šiaip nešališkų kolegų buvo 
vertinamas, matyti ir iš to, kad 1939 m., t. y. sprendžiamuoju Lietuvai 
laiku, mūsų universitetas savo rektoriumi išrinko kaip tik to skyriaus 
atstovą, vieną režimo ir kraštutinių kairiųjų taip ironizuojamų 
„Freiburgo daktarėlį“ - Stasį Šalkauskį (53 metų). 


Vykstant tuometinio režimo kovai su katalikais, Lietuvos episko- 
patas 1931 m. spalio 9 d. nutarė steigti savo globoje Lietuvos katalikų 
universitetą. Tai nebuvo naujas sumanymas, nes tokį mokslo židinį 
JAV lietuviai katalikai buvo sumanę dar 1916 m. Dėl to, atgavus 
nepriklausomybę, šis projektas 1920 m. buvo svarstomas ir tėvynėje, 
kur dviejų generacijų atstovai - vysk. Karevičius (59 metų), Šalkauskis 
(34 metų), Pakštas (27 metų) ir kiti - gyvai pasisakė už jo įgyvendinimą. 
Tam Amerikoje buvo surinkta apie 50 000 dolerių. Tačiau, gavus 
galimybę valstybės universitete turėti savo fakultetą su humanita- 
rinėmis šakomis, to sumanymo laikinai buvo atsisakyta. Bet vėliau, 
režimui pradėjus vis stipriau spausti Filosofijos skyrių, katalikai 
sugrįžo prie pirmykščio savo plano. Dėl to 1931 m. spalio mėnesį Kaune 
įvykusi vyskupų konferencija sudarė steigimo komitetą, į kurį įėjo adv. 
Tumėnas (51 metų), kun. Malakauskas (42), Pakštas (38), Karvelis (34) 
ir šios studijos autorius (35 metų), kuris ėjo sekretoriaus pareigas. 
Pradžioje turėjo būti atidaromi Katalikų akcijos ir Komercijos institutai. 

Gavus leidimą iš Romos, kuri Reinį (48 metų) buvo patvirtinusi 
rektoriumi, naujoji Aukštoji mokykla 1932 m. rugpjūčio 5 d. mūsų 
episkopato oficialiai buvo įkurta. Prieš atidarymą rektorius buvo 

nuvykęs pas Švietimo ministerį Šakenį (51 metų) su pranešimu bei 
pakvietimu į inauguracijos aktą. Kviestasis „sveikino universiteto 
vadovybę su jos žygiu“??. Kviestas buvo ir V. D. universitetas, kurio 
vardu rektorius Čepinskis (61 metų), vertindamas naudingą dviejų 
mokslo šventovių lenktyniavimą ieškant tiesos, linkėjo sėkmės. 
Bažnytinė atidarymo dalis įvyko 1932 m. rugpjūčio 28 d. Kauno 
studentų bažnyčioje su rektoriaus pamokslu. Akademiškos iškilmės, 
numatytos popiet naujam universitetui pavestuose Saulės namuose 
prie Ukmergės plento, įvykti negalėjo, nes tautininkų valdžia jas iš 
vakaro atsiųstu raštu uždraudė ir atvykusius svečius su policija 
išsklaidė. Steigimo komiteto sekretorius iškilmėse negalėjo dalyvauti, 
nes jis (36 metų) tuo laiku už kalbą, pasakytą pavasarininkų kongrese 
Marijampolėje, sėdėjo tenykščiame kalėjime kartu su Dovydaičiu (46 
metų) ir su Leimonu (32 metų). 

Režimas, patyręs, kad katalikai rimtai rūpinasi savo mokslo 
židiniais, toliau kiek atlyžo Filosofijos skyriaus atžvilgiu, todėl darbas, 
tolerantiško laisvamanio Čepinskio remiamas, galėjo būti tęsiamas, 
kad ir kiek šiauręsnėse ribose. Tokioje situacijoje vyskupai neforsavo 
savo Aukštosios mokyklos atidarymo ir surinktus jai pinigus panau- 
dojo naujoms mokslo jėgoms ruošti. Dar pridurtina, kad nei Šv. Sostas, 
nei mūsų episkopatas to universiteto įkūrimo neatšaukė, kas ateityje 
dar gali būti reikšminga. 


Režimas, betgi nuo savo akcijos prieš katalikų mokslo bei auklėjimo 
įstaigas neatsisakydamas, toliau smarkiau kibo į privačias jų mokyklas. 
Tai tikras nedėkingumas draugijoms, įkūrusioms bei išlaikiusioms 
lietuviškas švietimo įstaigas dar rusų priespaudos laikais. „Saulė“ ir 
„Žiburys“ tą darbą dirbo nuo 1906 m., ana Kaunijoje, ši Užnemunėje, 
o „Rytas“ nuo 1913 m. Vilnijoje. Jų nuopelnai istoriški. Pažymėtina, 
kad tuometinė valdžia ne visoms privačioms mokykloms buvo tokia 
rūsti. Antai ji rėmė 1924 m. Kaune atidarytą jėzuitų gimnaziją, kurią 
lankė ir Smetonos sūnus. 

Kartu su privatinių mokyklų pasisavinimu ėjo ir sustiprinta akcija 
prieš ateitininkus moksleivius, kurių kuopos 1930 m. rugpjūčio 30 d. 
švietimo ministerio Šakenio (49 metų) buvo uždarytos. Kadangi darbas 
pogrindyje ėjo toliau, režimas (1936..1-6) iš universiteto atleido tą veiklą 
remiantį Dovydaitį (50 metų). Kiek visos šios priemonės, valdžios šiame 

Kulturkampfe panaudotos, buvo nesėkmingos, matyti iš to, kad 
Dovydaitis, Nepriklausomybės akto signataras, po dviejų mėnesių buvo 
sugrąžintas į savo katedrą ir kad jis „Gamtos draugo“ organizuojamose 
ekskursijose rado tiek naujų galimybių jauniesiems savo vienminčiams 
globoti, kad apie 1940 m. jų skaičius buvo išaugęs iki 11 000. 


Kad, nepaisant visų režimo represijų, katalikų mokslinis pajėgumas 
nebuvo pakirstas, tai įrodė ir Lietuvių katalikų mokslo akademijos veikla. 
To židinio pradininkas buvo Būčys, kuris dar 1908 m. (36 metų) 
Draugijoje buvo pabrėžęs tokios institucijos naudą lietuviams. Bet jo 
sugestija tegalėjo būti realizuota laisvame krašte ir tai būtent Jakšto 
(61 metų) pastangomis, kuriomis jis Kaune pavadavo tuo laiku JAV 
viešintį Būčį. „Katalikų mokslininkų telkimo krūvon niekas neprivalėtų 
laikyti blogu. Tai jokia naujiena, bet tęsimas senos katalikiškos 
tradicijos“*, — pareiškė jis 1923 m. savo žurnale. 

Akademija, įsteigta 1922 m. spalio 22 d. Kaune, siekė apjungti savo 
krašto katalikus mokslininkus, ruošti prieauglį, kelti mokslo lygį ir 
puoselėti krikščionišką kultūrą. Lietuvoje jį turėjo pirmininkus: 
pradžioje Skvirecką (49 metų), nuo 1926 m. Jakštą (65 metų) ir gale, 
nuo 1938 m., Šalkauskį (52 metų). Pirmais metais ji daugiausia tenkinosi 
parengimu mokslininkų, kurie buvo remiami stipendijomis. Toliau, 
pradedant 1933 m., kas treti metai Kaune buvo šaukiami Mokslininkų 
bei Mokslo mėgėjų suvažiavimai, kurių paskaitos buvo spausdinamos 
„Suvažiavimo darbuose“. Pirmame kongrese (1933) į akademikus buvo 
pakelti iš pirmos kartos Jakštas (72 metų), o iš antros - Dovydaitis su 
Šalkauskiu (abu 47 metų). Antrame (1936) suvažiavime į tą rangą 
pateko Būčys (64 metų) iš pirmos generacijos, Čėsnys (52) ir šios 
studijos autorius (40 metų) iš antros, o pagaliau 1939 m. ta garbė teko 
Reiniui (55) ir Pakštui (46 metų) iš antros ir Brazaičiui (36) su Ivinskiu 
(31 metų) iš trečios kartos. 

Šie simpoziumai, kurie sutraukdavo keletą šimtų mokslininkų arba 
mokslu besidominčių inteligentų, buvo džiuginantis reiškinys mūsų 
kultūros gyvenime. Bet nežiūrint jo naudos visam kraštui, Yla turėjo 
konstatuoti: „Oficiali politinių viršūnių globa neatsirado šiam reikalui“*?. 


Visa ši akademinė veikla vargu ar būtų buvusi galima be praturti- 
nimo iš įvairių atitinkamų židinių Vakaruose, daugiausia iš to paties 

Freiburgo, kuris dar pirmai generacijai taip stipriai švietė. Po Pirmojo 
pasaulinio karo ten vyko, nūnai visai nevaržomai, daug kunigų, 
kuriems šis universitetas tarsi atstojo buvusią Petrapilio dvasinę 
akademiją. Iš jų ten sutinkame tarp kitų: J. Purickį, A. Viskantą 
(vilniškį), A. Steponaitį, Iz. Tamošaitį, V. Mykolaitį-Putiną. Bet vis 
didėjančiu skaičium tuomet prie jų prisijungė pasauliečiai, kurių žymi 
dalis ten nuvyko specializuotis: Šalkauskis, Bistras, Turauskas, 
Ambrozaitis, Raulinaitis, Leimonas, Ruginis. Gausiau pasirodė ir 
studentės: M. Ambraziejūtė (vėliau Kundrotienė), O. Petrauskaitė 
(Krikščiūnienė), U. Urnežiūtė (Starkienė), M. Andziulytė (Ruginienė). 
Žinomiausi amerikiečiai šiame būryje buvo Pakštas su vėliau už jo 
ištekėjusia O. Vasiliūte. 

Baigusių dalis pasiliko Šveicarijoje, šiame, anot Steponaičio, 
„Europos viešbutyje, kur glaudėsi kovotojai už savo krašto laisvę““?. 
Daugumas jų susitelkė Lozanoje, vadovaudami lietuvių komitetams, 
kuriuose darbavosi ir keli iš Amerikos atvykę dvasiškiai: J. Žilius (49 
metų), V. Bartuška (38) ir J. Dabužis (40 metų). Bet ir lozaniečių dvasios 
centras liko Freiburgas, kuris tėviškai globojo jaunas mūsų jėgas, 
prakirsdamas jiems ir langą į platesnį mokslo pasaulį. 

Rytuose susižavėjęs Solovjovo išmintimi bei asmenybe, Freiburge 
pastebėjęs, kad Vakaruose šis mąstytojas menkai težinomas, Šal- 
kauskis pasiryžo, - tikro akademinio džentelmeniškumo pavyzdys, — 
juos su juo supažindinti. Tam jis (32-34 metų) ne tik pats rašė savo 
disertaciją apie jį, bet ir kitus Lithuania narius kvietė sekti savo 
pavyzdžiu. Taip pagal jo sustatytą planą 1920-1927 m. laikotarpiu 
atsirado kunigų L. Gronio, P. Lagio, V. Mykolaičio, J. L. Navicko, A. Si- 
deravičiaus, Iz. Tamošaičio ir K. Trukano veikalai. Prie šių prisijungė 
ir pasauliečiai: L. Bistras ir K. Ambrozaitis su savo disertacijomis, 
kurios kartu su anomis sistemingai nagrinėjo įvairius Solovjovo 
minčių pasaulio aspektus. 

Šis platus Vakarų supažindinimas su Rytų filosofu yra brangi 
dovana ne tik Freiburgo universitetui, bet ir šiaip vakarietiškajam 
mokslui. Ji akivaizdžiai paliudijo, kaip lietuviai, gyveną ant slenksčio 
į du pasaulius, gali patarnauti abiems. Tai kartu ir savotiško altruizmo 
ženklas, nes lietuviškieji Solovjovo gerbėjai, mokėdami užmiršti iš rusų 
patirtas politines skriaudas, iškėlė vieną tauriausių tos tautos sūnų. 

Vienas tų doktorantų mus domina dar kitu reikšmingu atžvilgiu, 
Mykolaitis-Putinas, kuris krikščionišką humanizmą pakeitė humanis- 
tiška krikščionybe. 

Tam skirtumui suprasti reikia įsidėmėti, kad mūsų pirmos kartos 
pasaulėžiūra buvo, jei galima taip sakyti, teocentrizmas iš viršaus, nes 
visa ko centre yra Dievas, kuris iš viršaus su žmogumi jungiasi 
vertikaline ašimi. Tai reiškia viską nulemiančią Kūrėjo persvarą, kuri 
atsispindi tiek ateitininkų šūkyje „Visa atnaujinti Kristuje“ (1911), tiek 
jų himne (1912), kur pačioje pradžioje klausiama: „Kas gi ten aukso 
spindulius beria?“ Tą patį vertikalumą išreiškia ir pavasarininkų šūkis 
„Dievui ir Tėvynei“ (1919). Tad pirmos generacijos vertikalumas veda 
nuo Kūrėjo prie kūrinio, tuo sukurdamas krikščionišką humanizmą. 

Šis lieka ir antros kartos pagrindinė melodija; tačiau negalima 
nepastebėti, kad jai atsiranda kontrapunktas. Ašis, kaip tokia, 
nepasikeičia, bet kai kuriose galvose jos išeinamasis taškas jau nebe 
Dievas, o žmogus, kuris vis stipriau pabrėžia savo reikšmę. Dėl to ta 
senoji linija naujai veda iš apačios į viršų, nuo kūrinio prie Kūrėjo - De 
profundis clamo! Įsigali humanistiška krikščionybė. Kad ji tapo Putino 
pasaulėžiūra, budrusis Jakštas anksti suvokė, nes dar 1927 m. jis su 
juo užvedė daugiausia meno plotmėje vykstančias diskusijas. 

Jaunimas, romantiškai susižavėjęs Putinų (30 metų), 1923 m. 
pradėjusiu Filosofijos skyriuje dėstyti naująją literatūrą, iš jo tikėjosi 
antro Maironio. Bet su nusistebėjimu jis matė jį traukiant tokiu keliu, 
kuris jį iš katalikybės pasaulio ir iš tautinės arenos vis aiškiau vedė į jo 
individualinę būtybę. Reikia manyti, kad jei 1914 m. karas nebūtų 
atūžęs, tai jautrusis klierikas (21 metų) vargu ar būtų stojęs į kunigų 
luomą. Tačiau Bažnyčia galėjo jo gležną asmenybę apsaugoti nuo 
sunkesnių sužalojimų. Kadangi jo vieta buvo nei karo apkasuose, nei 
ant revoliucijos barikadų, jis ir pasitraukė į altorių šešėlius, kur mažiau 
pastebėtas ir beveik nepaliestas estetiškasis individualistas galėjo dar 
giliau pasinerti į save. Ten ir atrado nerimastaujančią savo širdį, kurios 
erotiškasis susižavėjimas jį nusiviliojo nenumaldaujamu ilgesiu. Taip 
jis nuo Maironio žibinto pasisavinta liepsna užžiebė dviejų širdžių 
ugnelę, nes 1928 m. jis (35 metų) dainuoja eilėraštyje „Pakvipo žemė“: 

Tu viena į mano tamsią naktį 

Kaip klystanti liepsnelė įspindai. 

Nors kun. Mykolaitis nebuvo kovingas, Putinas gi patvariai gindavo 
savo širdies teisę, kuriai jis (38—40 metų) savo autobiografiniu romanu 
„Altorių šešėlyje“ skynė kelią. Vysk. Staugaitis (69 metų), pirmos kartos 
veikėjas, jautėsi įpareigotas išeiti prieš jį savo antiromanu „Tiesiu 
keliu“. Bet atsitiko ir šį kartą, kaip apskritai atsitinka tokiais atvejais: 
prieš gerą talentą neužtenka gerų norų. Dėl to visa vyskupo akcija 
tebuvo meškos patarnavimas. 

Šie romanai pirštu prikišamai parodė, kiek skyrėsi dviejų generacijų 
pažiūros į gyvenimą ir į literatūrą. Pražilusiam ganytojui ji buvo 
pjedestalas, ant kurio visuotiniam pasigėrėjimui galima išstatyti idealus 
bei herojus. Jaunam poetui gi daugiau rūpėjo asmeninis pasisakymas 
ir grožinė savojo meno pusė. Dar Freiburge, rašydamas prancūziškai 
apie Solovjovo estetiką, jis (27-29 metų) toli nusiyrė nuo Maironio 
visuomeninio patriotizmo, nuo Jakšto racionalistinės moralės, nuo 
Pečkauskaitės didaktinio pasišventimo. Visa, kas 1918-1922 m. 
Šveicarijoje, toli nuo degančių Lietuvos reikalų, jaudino jo (25-29 metų) 
širdį, tikrą jo tėvynę, tai vėliau Mūnchene, Vakarų meno sostinėje, 
susikristalizavo, nes ten Sruogos (27 metų) sutvirtintas dar giliau 
pasislėpė savo poezijos pilyje. Kraštui atsistatant, jis (32 metų) gieda 
„Pesimizmo himnus“ (1925). 

Pradėjęs Filosofijos skyriuje profesoriauti (30 metų) jis ėmė reikštis 
ir ateitininkų menininkų būrelyje, kuris 1924 m. gavo Šatrijos vardą. 
Šalkauskis, visur siekdamas sintezės, ir šįkart parinkdamas šatrijie- 
čiams šūkį atsistojo viduryje ir pasiūlė: Menas - grožiui, grožis - 
gyvenimo tobulumui. Šioje formulėje užtinkame net tris mūsų kultūros 
žymybes: pirmoje dalyje Putiną, antroje Jakštą ir centre abu jungiantį 
Šalkauskį. Aišku, kad lyrikas tą šūkį savaip interpretavo ir dėl to toliau 
dar artistiškiau žaidė formaliais poezijos elementais, kurių burtų pilnas 
yra eilėraščių rinkinys „Tarp dviejų aušrų“ (1927) - „Pramintu taku aš 
keliauju patsai“. ' 

Kad Putinas kankinosi tame kelyje ir blaškėsi sielos gelmėje, kur jis 
protui ir širdžiai reikalavo vis daugiau laisvės bei teisių, tai anksti 
permanė buvęs jo studentas, pats jau pripažintas plunksnos meisteris, 
Vaičiulaitis, šitaip tardamas: „Jo pasaulio centre nėra Dievas kaip pas 
Maironį, betjis pats, užsidaręs savyje. Centrą jaučia savo sieloje, į kurią 
projekcijos šešėlius meta ir Dievas, ir Tėvynė“*!. Štai kodėl Šalkauskis 
bei visa jo karta nesusilaukė savo Maironio. 

Bet ji ir nesusilaukė ateistinio maištininko bei agitpropo šauklio, 
kaip to tikėjosi mūsų kraštutiniai kairieji ir vėliau okupantai. Grinius, 
kitas jo mokinys, paskui ir jo kolega Filosofijos skyriuje, štai ką 
konstatuoja: „Mykolaitis nėra parašęs nė jokio eilėraščio, neigiančio 
Dievą arba užgaunančio Bažnyčią, nors jis buvo priverstas teigiamai 
atsiliepti apie sovietinį režimą. Jis laikėsi nuošaliai nuo komunistų 
ateistiškos kovos““2. Tai nenuostabu, nes liko ištikimas Kūrėjui, prie 
kurio, tiesa, nesiveržė gaivalingai. Dar 1922 m. Freiburge sukurtame 
eilėraštyje „Skriski, are“ šitaip buvo pabrėžęs žmogišką savo (29 metų) 
poziciją: 

Tu pasėji mano gyvastį, dangau, 

Bet aš čia, juodoje žemėje, išdygau. 


Vėliau (40-42 metų), jau ir formaliai atsisakęs nuo kunigystės (1933— 
1935), dar stipriau akcentavo savąjį Aš prieš jam „Nežinomą Dievą“: 


Aš giedu tau giesmę, Nežinomas Dieve, 

Nors tu man - tik nykstančių amžių gūdi paslaptis. 

Tu - kryžkelė žemės klajonių keliuose, 

Kur protarpiais grįžta sujaudinta mano širdis. 

Charakteringa, kad sovietiniai jo kūrinių leidėjai šio eilėraščio 
nepriėmė į savo leidinį. Suprantama, nes jis iš naujo paliudija, kad jo 
buities linija pasiliko vertikali, nors joje, - vargonininkų kalba tariant, 
vox humana skambėjo garsiau už vox caelestis. 


Likimas, kuris šiai generacijai nelėmė dainiaus, jai atsilygino 
pranašu. Kiekviena tauta yra reikalinga vizionierių, reginčių pir- 
mavaizdį naujo, skaistesnio pasaulio, kurį reikėtų atkurti savo žemėje, 
kad jos žmonės taptų laimingesni. Šitokie savo regėjimų sukrėsti 
pranašai yra brangus tautos turtas, nes skatindami prie naujų krantų 
jie apsaugo savo tautą nuo surambėjimo ir veda ją, anot J. Kennedy, 
prie new frontier“3. 

Tokio vizionieriaus antroji karta susilaukė Pakšto asmenyje, kuris 
pagaunančiais regėjimais viliojo savo tautiečius iškart visu šimtmečiu 
žengti pirmyn. Juose jis ieškojo tų Napalių, kurių krikščioniškumas 
įsiliejo į tautiškumą, panašiai kaip Šalkauskio tautiškumas plaukė iš 
krikščioniškumo. 

Tų savo Napalių ieškodamas, Pakštas (37 metų) atsistojo priešakyje 
tų, kurie savo himne gieda „Ateitį regim“... Tačiau kiek daugumas 
ateitininkų bei kitų tolregiškesnių tautiečių buvo sužavėti jo vizijomis, 
tiek kurčias jo planams ir ironiškas jo paties atžvilgiu buvo režimas. 
Nenuostabu tad, kad jo likimas tarp vadovaujančių politikų buvo 
panašus į Kasandros likimą. Be to, jam kenkė abejingumas masės, 
pripažįstančios tik tokius pranašus, kurie ugnies vežimu keliasi 
dangun. Tad ko čia klausyti valdovų pašiepiamo profesoriaus, kuris 
vienmarškinis skubinasi Laisvės alėja! Jam kenkė ir mažas ūgis, nes 
liaudžiai teimponuoja vyrai iš stuomens ir liemens. Bet jam tas 
„trūkumas“ tebuvo akstinas pasistiebti ir, tarp kitko, retorika 
užkariauti klausą, jei jau negalėjo užkerėti akies. 


Šiuo atžvilgiu jis tikras Bistro brolis, nes ir šis, panašiai atsilikęs 
nuo augimo „normos“, buvo patekęs į pavojų likti mažai pastebėtas. 
Tam pavojui Bistras pasipriešino pasišventimu visuomenės naudai. 
Pradžioje jis (21 metų) Ženevos, paskui Tartu universitetuose studijavo 
mediciną, vėliau (24) Kauno kunigų seminarijoje teologiją ir, karui 
praūžus, Freiburge filosofiją, kurią (31 metų) baigė disertacija apie 
Solovjovo etiką. Nors jis 1922 m. (32 metų) iš Šveicarijos sugrįžęs 
Filosofijos skyriuje pradėjo dėstyti paskutinę savo specialybę, jis daug 
reikšmingiau pasirodė politikoje. Būdamas įsitikinęs krikščioniškos 
demokratijos sekėjas, jis, ištikimas Krupavičiaus bendradarbis, ėjo 
daugiausia švietimo, protarpiais ir užsienių bei krašto apsaugos 
ministerio pareigas, prie kurių 1925-1926 m. prisidėjo dar premjero 
našta. 

Šis neeilinis veiklos platumas yra tikras atspindys paskatų to 
popiežiaus, kurio vardą jis per krikštynas buvo gavęs ir kurio encikliką 
„Rerum novarum“ (1891) jis buvo vertęs į lietuvių kalbą. Laikydamasis 
žodžių Fortiter in re, suaviter in modo, jis dirbo savo darbą Šalkauskio 
principiškumu, Solovjovo gerumu ir tikru apvalaus pikniko taikingu- 
mu. Taip jis savo gyvenimą palenkė savo idėjoms, kurių realizavimas 
jam geriau sekėsi negu mokslinis jų nagrinėjimas. 

1927 m., nebegalėdamas dirbti tautininkų sudarytoje valdžioje, 
Bistras (37 metų) savo jėgas skyrė katalikų dienraščiui „Rytas“, kuriuo 


generacijai kelią į „XX amžių“. Jo idėjinė ištikimybė bei jo švarios 

rankos padarė įspūdį ir tiems režimininkams, kurie 1939 m. vėl turėjo 
rasti bendrą kalbą su katalikų veikėjais. Tuomet jis (49 metų), lyg iš 
atostogų sugrįžęs, vėl įžengė į savo (švietimo) ministeriją. 


Naujos kartos paruošimu rūpinosi ir kiti, tačiau prie jos dvasios 
suformavimo bei visuomeninės rikiuotės turbūt niekas taip uoliai 
nebus prisidėjęs, kaip nepraktiškiausio mokslo atstovas Kuraitis. Šis, 
nepasižymėdamas nei iškalba, nei plunksnos miklumu, gyveno 
vienišai ir beveik asketiškai. Tačiau tomis savo sunkiai pasiekiamomis 
pozicijomis jis sėkmingiau veikė negu daugumas viešumoje 
pasigarsinančių vienminčių. Ne be reikalo jis buvo laikomas katalikų 
„pilkąja eminencija“. 

Jo palinkimai buvo jį nuvedę į filosofiją, kuriai jis, baigęs Petrapilio 
dvasinę akademiją, dar pasiaukojo (26-29 metų). Sugrįžęs iš Vakarų, 
neoscholastinės krypties mintytojas išbandė savo jėgas Seinų kunigų 
seminarijoje ir kaip pabėgėlis Rusijoje Kuraitis (39 metų) 1922 m. buvo 
pakviestas į Filosofijos skyrių, kur dėstė esmines savo specialybės 
šakas, artimai laikydamasis louvainiško 10v2 et vetera jungiančio, ypač 
Mercierio ugdomo, neotomizmo. Rašydamas veikalus, pavyzdžiui, iš 
ontologijos srities (47-48 metų), ir studijas, - daugiausia į Dovydaičio 
(35 metų) įkurtą žurnalą „Logos“, - ir, be to, versdamas (43 metų) 
Stockley (1823-1895) „Filosofijos istorijos bruožus“, jis lietuviškai 
pagrindė tą mokslą, kuris Lietuvoje lig šiol tebuvo gvildenamas lotynų 
ar lenkų kalbomis. Tai nuopelnas, leidžiąs Kuraitį laikyti „lietuviškos 
filosofijos tėvu“. 

Kadangi stipriausia to mokslo atrama buvo Teologijos-filosofijos 
fakultetas, ypač jo Filosofijos skyrius, jis jį saugojo kaip savo akies 
lėlytę. Nuo 1929 iki 1937 m. jis (46-54 metų) buvo to fakulteto dekanas 
ir gynė jį liūto narsumu. 


Įsitikinęs, kad reikia paveikti jaunimą, jei savo darbams norima 
užtikrinti ateitį, jis (26 metų) 1909 m. dar Louvaine buvo suspietęs 
savo tautos studentus, t. y. maždaug tuo pačiu laiku, kada Dovydaitis 
(24 metų) 1910 m. Kaune su Jakštu (50 metų) tarėsi dėl „Ateities“ 
leidimo ir dar 1908 m. kun. Jurgutis (23 metų), Petrapilio akademijos 
auklėtinis, ten tokiam sambūriui ruošė statutus. Palikdami nuošaliai 
klausimą, kas yra tikras ateitininkų kūrėjas, pasitenkinsime konstata- 

vimu, kad pati dvasinė situacija bei gyvenamojo momento reikalavimai 
ateitininkus beveik tuo pačiu laiku pagimdė įvairiose vietose. Kad ta 
garbė dažniausiai skiriama Dovydaičiui, pareina nuo to, kad jis sumanė 
ir redagavo „Draugijos“ priedą „Ateitis“, kuris gangreit apjungdamas 
vienminčius jiems davė vardą. Nesivaikydamas garbės Kuraitis visa 
siela įsijungė į tą sąjūdį, kuriam jis (44-57 metų) nuo 1927 iki 1940 m. 
tarnavo dvasios vado poste. 

Ieškodami tikrų ateitininkų sąjūdžio šaknų, negalime užmiršti, kad 
tokios gali būti dar ankstyvesniais šimtmečiais vyskupų Merkelio 
Giedraičio ir Juozo Arnulfo Giedraičio sudaryti branduoliai bei 
sutelktos kunigų grupės, be kurių, anot Ylos, „Valančius toli gražu 
nebūtų išvystęs tokios kultūrinės dinamikos“**. Taip pat negalima 
išleisti iš akių mūsų šimtmečio pradžioje Vakaruose atsiradusių 
sambūrių, siekiančių dvasinio, ypač religinio, atnaujinimo: olandų 
Graal, austrų Neuland, vokiečių moksleivių sąjūdžio Ouickborn (1909) 
bei studentų sąjungos Hochland (1912) ir kitų. Galingas akstinas jiems 
atsirasti buvo Pijaus X (1903-1914) šūkis Ornnia instaurare in Christo. 
Visa tai parodo, kad ateitininkai neatsirado izoliuotai, 0 yra vienas 
žiedas europiško vainiko. Dėl to Yla turėjo pamatą teigti: „Ateitininkai 
buvo pirmas mūsų tautos sąjūdis, kuris iš Vakarų siurbė dvasinio 
atgimimo idėjas ir ten mokėsi organizacinės technikos“*. Vokietijoje 
studijuodami, tiek Kuraitis, tiek Jurgutis (25-28 metų), kuris tuomet 
(1910-1913) mokėsi Mūnchene, abu buvo paveikti to bendro, kone visą 
mūsų kontinentą apimančio idealistinio judėjimo ir vylėsi galėsią iš jo 
šį tą perkelti ir Lietuvon. Bet, nežiūrint tokio poveikio, ateitininkai 
turėjo savo veidą. 

Grįždami prie Kuraičio, turime pabrėžti, kad jis, nors ir uždaraus 
būdo, išaugo į vieną stambiausių mūsų kultūrininkų. Būtų tačiau 
klaidinga manyti, kad šis, jokios asmeninės šilumos neskleidžiąs 
kabinetinis darbuotojas be sunkumų būtų pasiekęs žymią dalį savo 
tikslų. Tačiau šis „veikėjas be biografijos“ sunkenybių nepabūgo net 
tada, kai režimas prieš jį išėjo jo konfratro Iz. Tamošaičio padedamas. 


Baigęs Kauno kunigų seminariją bei Petrapilio akademiją Tamo- 
šaitis, augalotas, ambicingas, veržlus vyras, kadangi gavo stipendiją, 
Freiburge dar galėjo įsigyti (31 metų) daktaro laipsnį apgynęs 
disertaciją apie Solovjovo kriteriologiją. Sugrįžęs 1920 m. Kaunan, jis 

pradžioje klierikams dėstė filosofiją ir vienu tarpu dar darbavosi prie 
katalikų dienraščio „Laisvė“, turbūt tikėdamasis tuo lengviau patekti 
į Filosofijos skyrių. Bet kadangi tam daugelis pasipriešino, o gal 
daugiausia Kuraitis, tai tarpjų—ir iš viso tarp dviejų lagerių - užsimez- 
gė lemtinga kova. 

Ši eina lygiagrečiai su konfliktu tarp Jakšto ir Putino, nes priežastys 
buvo panašios. Lig šiol tarp mūsų katalikų vyraujanti filosofinė srovė 
buvo į scholastiką atsiremiąs, Leono XIII uoliai gaivintas tomizmas su 
savo iš viršaus vedama vertikale. Bet prieš šią kryptį pasisakė iš apačios 
kylanti linija, kurios išeinamasis punktas yra žmogus, radęs Maxo 
Schelerio (1874-1928) asmenyje iškalbingą, patrauklų gynėją. Nors jis 
savo kopimu į Absoliutą ir pasilieka metafizikas, kas jam leido bent 
laikinai prisiglausti prie Katalikų Bažnyčios, jis betgi taip stipriai 
pabrėždavo žmogaus reikšmę bei jo teises, kad jam sunku būdavo 
pasikelti prie savo Kūrėjo, ką ryškiai pastebime ir nuotykių bei 
staigmenų pilname jo gyvenime. Taigi nors jis ir iškelia „Das Ewige 
im Menschen“ (1921), jis (47 metų) nepajėgė išsilaikyti religinės 
filosofijos aukštybėse. M. Scheleris, tarsi įsimylėjęs žmogų, išvysto 
antropocentrizmu dvelkiančias pažiūras, kuriomis tapo vienu iš 
egzistencializmo pirmatakų. Visu tuo jis yra nenuoseklus, gana 
dviprasmiškas „vertikalistas“, apie kurį trečioji karta daugiau patirs 
iš kun. A. Baltinio disertacijos. 

Šio vokiečių mintytojo poveikis gana greit buvo jaučiamas ir 
Lietuvoje, kur Tamošaitis, labiau linkęs į augustinizmą negu į tomizmą, 
daugeliu atžvilgių pritarė Scheleriui. Tą idėjinį panašumą dar pagilino 
tam tikra būdo giminystė; dėl to Girnius vargu pro šalį pataikė, 
apibūdindamas Tamošaitį šiais žodžiais: „Jis buvo produktyvus 
spaudos žmogus, tik nedaug rūpinosi minties bei žodžio glaustumu, 
stokojo ir gilesnio originalumo““. Tamošaičio nuteiktas Scheleriu 
domėjosi ir buvęs „Jaunosios kartos“ (1929-1930) ir paskutinis „Vairo“ 
redaktorius Kazys Dausa (g. 1906), kuris savo diplominį darbą rašė 
apie ano vokiečio antropologinę filosofiją. Kadangi Dausa nebuvo 
vienintelis Schelerio sekėjas, Kuraitis, tuo susirūpinęs, ieškojo būdų 
šėlerizmui pasipriešinti. Šią pasaulėžiūrinę nesantaiką dar sustiprino 
asmeniški nesutikimai, žymia dalimi plaukią iš Tamošaičio ambi- 
cingumo, -ne veltui mėgstamiausias jo slapyvardis buvo „Didžiulis“. 
Šis ieškojo paramos pas liberalus, su kurių pagalba jam (34 metų) 

1923 m. ir pavyko gauti docento vietą Humanitarinių mokslų fakultete. 
Aišku, kad jis tada atsidūrė opozicijoje ne tik prieš Filosofijos skyriuje 
vyraujantį neotomizmą, bet ir prieš tą mokslo židinį iš viso. 1926 m. 
perversmas Tamošaičiui (37 metų) davė ir politines galimybes, 
kuriomis, Smetonos dar asmeniškai remiamas, plačiai pasinaudojo ir 
pasidarė tautininkų ideologu. 

Bet Kuraitis (42-57 metų), Filosofijos skyriaus gynėjas, kunigų 
mėnesinio žurnalo „Tiesos kelias“ redaktorius (1925-1940), Ateitininkų 
federacijos dvasios vadas (1927-1940), nemanė Tamošaičiui užleisti 
kokių nors religinių, filosofinių ar šiaip kultūrinių pozicijų. Savo 
oponentui vis aiškiau linkstant politinio totalizmo bei vado kulto link, 
Kuraitis dar papildomai gynė Leono XIII puoselėjamą krikščionišką 
demokratiją. O Tamošaitis (40-49 metų), Humanitarinių mokslų 
fakulteto apologetas, tautininkų žurnalo „Vairas“ redaktorius (1929- 
1938), Socialinių ir politinių mokslų instituto įkūrėjas bei vedėjas (1933-— 
1940), tautinių organizacijų steigėjas bei ideologas, sistemingai 
atakuodavo krikščionių lagerį. Galop (1938) jis atsistojo (49 metų) 
Visuomeninio darbo vadybos priešakyje, taip tapo tarsi režimo propa- 
gandos ministru. 

Šioje idėjų kovoje negalėjo likti abejingas šiaip visai nepolemiškas 
Šalkauskis. Nugalėdamas savo aversiją prieš tokią areną, jis (50 metų) 
jon įžengė 1936 m., „Vairo“ redaktoriui (47 metų) užpuolus jo globoja- 
mus „Naujosios romuvos“ bendradarbius. Šalkauskis tada rašė: „Man 
asmeniškai p. Iz. Tamošaitis nieko blogo nėra padaręs, bet kaip tik dėl 
to drąsiau kalbu apie tuos, kuriuos jis yra nuskriaudęs savo plunksna, 
ir apie tą kartumą, kurį jis yra įnešęs į mūsų visuomeninį gyvenimą“*. 
Faktas, kad toks švelnus profesorius nebepripažįsta savo oponento 
kunigo titulo, parodo, kaip anuomet katalikų vadai įvertino tautininkų 
ideologą ir režimo propagandistą. 

Baigiant šiuos toli gražu nepilnus metmenis apie antrąją mūsų 
generaciją, reikėtų suvesti jos veikimo balansą ir kelti sau klausimą, ar 
šio balanso daviniai atitinka šios kartos pašaukimą. Bet kadangi dar 
per anksti duoti vertinamąjį atsakymą, pasitenkinsime pažymėję tas 
išorines sąlygas, kuriomis ji turėjo darbuotis. 

Tos kartos pradžioje užsiliepsnojo Pirmasis pasaulinis karas ir jai 
baigiant veikti pasaulis ruošėsi Antrajam. O tarp šių kruvinų rėmų ji 
išgyveno 1917 m. revoliuciją, nepriklausomybės atkovojimą, valstybės 

atstatymą, mokslo jėgų ruošimą svetur, jų įstaigų atkūrimą savame 
krašte, 1926 m. perversmą, iš to kylantį demokratiškos veiklos 
suvaržymą, Filosofijos skyriaus apkarpymą ir jo studentų diskrimi- 
naciją, ir režimo nenorą baigusius skirti mokytojais, laikiną to skyriaus 
profesūros narių pažeminimą, atleidimą ir kalinimą, spaudos cenzūrą, 
katalikų privačių mokyklų suvalstybinimą, ateitininkų moksleivių 
sąjungos uždarymą, nepakankamą veikimo rėmimą iš kai kurių aukštų 
dvasiškių pusės ir t. t. Visa tai labai trukdė antros kartos veiklai ir 
neleido jai realizuoti žymios dalies savo planų. 

Bet, kad šitoji generacija iki galo nesulūžo, matyti iš jos pastangų 
paruošti naują elitą, naujos kartos narį. Šiuo atžvilgiu bene uoliausias 
buvo Kuraitis, nes jis savo ranką kišo, visai legaliai, ne tik į svetimas 
kišenes, bet ir į savąją, iš kurios nė nemirkčiodamas ištraukė visą 
šimtinę tūkstančių ir daugiau. Dėl jo altruistinio „nepotizmo“ ir dėl 
kitų šaltinių, iš kurių skyrium minėtinas kun. juozas Vailokaitis, senas 
freiburgietis, kuris atsiliepdamas į Leono XIII enciklikas iš savo (bei jo 
brolių) vedamų įmonių pelno leido apie 200 studentų į mokslus, buvo 
galima iš kaimo atvykusį neturtingą jaunimą paruošti trečios 
generacijos darbams. Neužmirštinas ir Dovydaitis, kuris savo namuose 
prie Ukmergės plento Kaune vieną aukštą užleido studentams. Vėliau 
ne vienas šios jo „įgulos“ narių pasižymėjo savo darbais. Apskritai 
vien Šalkauskio dešimtmečiu, kai ateitininkai sendraugiai sumokėdavo 
tam tikrą „solidarumo mokestį“ prieauglio naudai, vien iš pasauliečių 
užtinkame šiuos žymesnius stipendininkus, remiamus dar L. K. mokslo 
akademijos bei (režimo sutrukdyto veikti) Lietuvos katalikų universi- 
teto: Vokietijoje - Damušį, Girnių, Ivinskį, Maceiną, Matusevičiūtę, 
Pankauską, Salį, prie kurių dar prisijungė Bonoje savo lėšomis studi- 
juojąs Brazaitis. Austrijoje užtinkame Skrupskelį su Norušyte, 
Prancūzijoje - Dielininkaitį, Grinių, Keliuotį, Labanauskaitę, Vaičiulaitį, 
Italijoje - Šidlauskaitę. 

Kadangi apie šitą žinomesnį prieaugį spietėsi dar daug kitų mokslu 
užsidegusių jaunuolių, apie 1935 m. pasidaro aišku, kad trečioji karta 
jau ante portas. 

CHRONOLOGINĖ LENTELĖ 


ŽYMESNI PIRMOSIOS KARTOS ATSTOVAI ĮVYKIAI, LIEČIĄ ŠIUOS ATSTOVUS 


Vysk. Motiejus Valančius (1801-1875) 

Kan. Jonas Balvočius (1842-1915) 

Kan. Silvestras Gimžauskas (1844-1897) 

Kun. Kazimieras Jaunius (1849-1908) 

Petras Kriaučiūnas (1850-1916) 1850 m. Valančius skiriamas 

Kun. Aleksandras Burba (1854-1898) Žemaičių vyskupu 

Prel. Aleksandras Dambrauskas-Jakštas 

(1860-1938) 

Vysk. Pranciškus Karevičius (1861-1945) 1861 m. Aleksandras II 

Prel. Jonas Mačiulis-Maironis (1862-1932) panaikino baudžiavą 
1863 m. sukilimas. Muravjovas 
skiriamas Vilniaus generalgu- 


bernatorium 
Kun. Jonas Kuras (1864-1937) 1864 m. spaudos uždraudimas; 
Kun. Antanas Staniukynas (1865-1918) vysk. Valančius perkeliamas į 
Kauną; 
Ketteleris skelbia socialinę 
programą 
Vysk. Justinas Staugaitis (1866-1943) 1866 m. Muravjovas 
Prel. Povilas Januševičius (1866-1948) atleidžiamas 


Kan. Kazimieras Pakalniškis (1866-1933) 
Prel. Konstantinas Olšauskis (1867-1933) 
Prel. Pranciškus Urbanavičius (1868-1941) 
Kan. Juozas Tumas-Vaižgantas (1869-1933) 
Juozas Naujalis (1869-1934) 

Kun. Antanas Kaupas (1870-1913) 

Kun. Motiejus Gustaitis (1870-1927) 

Kun. Jonas Žilius-Jonila (1870-1931) 
Arkivysk. Jurgis Matulaitis, M.I.C. (1871-1927) 
Kun. Antanas Milukas (1871-1943) 

Kun. Julijonas Lindė-Dobilas (1872-1934) 
Kun. Jonas Totoraitis, M.I.C. (1872-1941) 
Vysk. Pranas Petras Būčys, M.L.C. (1872-1951) 
Prel. Kazimieras Šaulys (1872-1964) 

Kun. Antanas Alekna (1873-1930) 

Arkivysk. Juozapas Skvireckas (1873-1959) 
Prel. Juozas Laukaitis (1873-1952) 

Prel. Kazimieras Urbonavičius-Kmitas 
(1874-1952) 

Vysk. Kazimieras Paltarokas (1875-1958) 
Kun. Simonas Šultė (1876-1920) 

Kun. Antanas Maliauskis (1877-1941) 
Kan. Paulius Dogelis (1877-1951) 

Prel. Aleksandras Grigaitis (1877-1955) 
Marija Pečkauskaitė (1878-1930) 


ŽYMESNI ANTROSIOS KARTOS ATSTOVAI 


Teresė Kubilinskaitė (1879-1927) 

Kan. Fabijonas Kemešis (1879-1954) 
Sesuo Kazimiera Kaupaitė (1880-1940) 
Kun. Juozas Vailokaitis (1880-1953) 
Antanas Tumėnas (1880-1946) 

Kun. Vincas Bartuška (1881-1956) 
Kun. Nikodemas Raštutis (1881-1947) 


Prel. Pranas Kuraitis (1883-1964) 
Kan. Mykolas Vaitkus (g. 1883) 
Kan. Antanas Steponaitis (1883-1964) 


Arkivysk. Mečislovas Reinys (1884-1953?) 


Prel. Blažiejus Čėsnys (1884-1944) 

Prel. Mykolas Krupavičius (1885-1970) 
Aleksandras Stulginskis (1885-1970) 
Kun. Vladas Jurgutis (1885-1966) 

Kun. Jonas J. Jakaitis, M.J.C. (1886-1965) 
Stasys Šalkauskis (1886-1941) 

Pranas Dovydaitis (1886-1942) 

Vysk. Vincentas Borisevičius (1887-1947) 
Emilija Spudaitė-Gvildienė (1887-1965) 
Eliziejus Draugelis (g. 1888) 

Kun. Izidorius Tamošaitis (1889-1943) 

1875 m. miršta vysk. Valančius 


Popiežius XII (1878-1903) 
ĮVYKIAI, LIEČIĄ ŠIUOS ATSTOVUS 


1878 m. Leonas XII; 
1878 m. jo enciklika Aeterni Patris 


1881 m. užmušamas liberalinės 
krypties caras Mikolajus II; 
reakcionieriškas įpėdinis 
Aleksandras III 

1882-1906 m. D. J. Mercier pro- 
fesoriauja Louvaino universitete 
1883 m. Palilionis tampa 
Žemaičių vyskupu 


1889 m. Freiburgo universiteto 
įkūrimas; 


Apžvalgos įsteigimas 


Leonas Bistras (1890-1971) 
Prel. Ignas Albavičius (1890-1970) 


Prel. Pranciškus Juras (g. 1891) 
Magdalena Draugelytė-Galdikienė 
(g. 1891) 

Leonardas Šimutis (g. 1892) 
Zigmas Starkus (1892-1944) 
Vytautas Endziulaitis (1893-1918) 
Klemensas Ruginis (g. 1893) 
Aleksandras Račkus (1893-1965) 
Kazys Pakštas (1893-1960) 

Kun. Kazimieras Matulaitis, M1.C. 
(g. 1894) 

Kun. Vincas Mykolaitis-Putinas 
(1894-1967) 

Kun. Jonas Navickas, M.I.C. (1895-1941) 
Eduardas Turauskas (1896-1967) 


Kun. Stanislovas Gruodis, S. J- (g. 1896) 
Petras Karvelis (g. 1897) 

Bernardas Žukauskas (g. 1897) 

Veronika Bakšytė-Karvelienė (1898-1952) 
Česlovas Pakuckas (1898-1966) 

Domas Jasaitis (g. 1898) 

Balys Vitkus (g. 1898) 

Jonas Matulionis (g. 1898) 

Kun. Jonas Matusas (1899-1962) 

Alfredas Sennas (g. 1899) 

Pranas Vainauskas (g. 1899) 

Juozas Leimonas (1900-1963) 

IŠEIVIJOS KLAUSIMAIS 


PRATARTIS 


Įvairiomis progomis turėjau galimybę išdėstyti savo mintis išeivijos 
klausimais. Dalis tų paskaitų buvo atspausdinta L. K. M. akademijos 
leidiniuose. Paskui tos paskaitos buvo išspausdintos žurnaluose, iš kurių 
buvo padaryti atspaudai. Kadangi šiandien tie žurnalai sunkiai 
prieinami, o atspaudai išsemti, nutariau - atsiliepdamas į tam tikrus 
pageidavimus - išleisti bent trejetą tų paskaitų vienoje brošiūroje. Būtų 
gražu, jei skaitytojas iš jos pasisemtų paguodos ir naujai pasiryžtų 
ištesėti pasirinktame kelyje. Džiaugiuos, kad Lietuvių katalikų mokslo 
akademija Romoje apsiėmė tą rinkinėlį išleisti. Kadangi ji atliko ir visą 
techninį darbą, reiškiu jos pirmininkui prof. dr. Antanui Liuimai S. J. 
ir jo bendradarbiui kun. Rapolui Krasauskui savo nuoširdžią padėką 
bei pagarbą. 

Bazelis (Šveicarija), 1974 m. Sekminių šventėje 


I. TREMTIS — PRAKEIKIMAS AR UŽDAVINYS? 


1. KODĖL TREMTIS MUMS SKAUDI?- Tremtis, t. y. atsiskyrimas nuo savųjų 
ir gyvenimas svetimoje žemėje, visuomet yra skaudi. Dėl to ji dabar 
skaudi lietuviams išeiviams. Ji jiems net baisi. Kodėl? Tam yra daugybė 
priežasčių. 

Ji skaudi pirmiausia dėl to, kad iš viso netekimas savo tėvynės yra 
didi nelaimė. Juk tai reiškia ne tik netekti savo dabarties: krašto ir 
giminių, žemės ir turtų, bet ir netekti savo praeities - per šimtmečius 
eitojo kelio, tėvų ir kapų, bendrakeleivių ir visų tradicijų. Tai gal net 
reiškia netekti savo ateities: užsimojimų, gyvenimo tikslo ir veikimo 
prasmės. Net ir tada, kai viso to nustojame tik laikinai, emigracija yra 

tikra nelaimė. Suprantama, nes emigruoti reiškia tam tikra prasme 
numirti, 

Tremtis lietuviui itin skaudi dėl to, kad jis, būdamas ūkininkas 
arba bent kilęs iš ūkio, visa savo prigimtimi yra suaugęs su savo žeme 
maitintojėle. Dėl tos priežasties lietuvis nėra ir joks svieto perėjūnas, 
nomadas. Jis sėslus. Žemė jam tampa brangiausia iš visų medžiagiškų 
turtų. Bet ji jam reiškia kur kas daugiau negu tik žemės gabalą - ji 
jam tikroji tėvynė, nes caro viešpatystės jis tokia nelaikė. Ji jam buvo 
ir jo „valstybė“, visa jo visuomeninė bei moralinė atrama. Dėl to jis 
tik paskutinės bėdos verčiamas ją paliko. Kokie jausmai tuomet 
jaudinojo širdį, galima spręsti iš seno posakio: „Jis nusiminęs, it žemę 
pardavęs“. 

Reikia pridurti, kad ir likę Lietuvoje dabar išgyvena panašią dramą, 
juk žemės suvalstybinimas yra ne kas kita, kaip ūkininko apiplėšimas 
ir jo pavertimas kolchozininku - jo garbės pažeidimas bei socialinio 
rango paniekinimas!. 

Kur kas lengviau išvykti miestelėnui, ypač neturinčiam žemės 
ar kitokio nejudomo turto, sakykime, namų. Būdamas dažniausiai 
tik buto nuomininkas, jis paprastai lengvai palieka savo miestą, net 
savo kraštą. Dėl to iš Berlyno lengviau persikelti į Čikagą negu iš 
Sintautų?. 

Lietuviui tremtis dar yra psichologinė nelaimė, kadangi jis jai 
nebuvo pasiruošęs. Praeityje jis tokio reiškinio nepažinojo, todėl ir 
dabar apie tokį nė negalvojo. Tiesa, po nepasisekusių 1831 ir 1863 
metų sukilimų prieš carinę Rusiją jis buvo liudininkas, kaip daug 
lenkų turėjo bėgti ir kartu su jais nemaža lietuvių. Bet šieji beveik visi 
buvo sulenkėję, kaip, pvz., Adomas Mickevičius. Šiaip gi lietuviai tik 
vėliau pradėjo emigruoti - tarp Muravjovo siautėjimo ir Pirmojo 
pasaulinio karo. Tačiau reikia įsidėmėti, kad lietuviai tuomet išvyko 
individualiai - ne masiškai, savu noru - ne priverstinai, ne iš savo 
lietuviškos valstybės, o iš nekenčiamos Rusijos. Dėl to šie išeiviai, 
kurie kitur rado geresnes gyvenimo sąlygas, ir nesijautė kaip tikri 
tremtiniai išeiviai. Taigi lietuvis iki Antrojo pasaulinio karo nežinojo 
tremties tikra to žodžio prasme. Bet jis nė nemanė emigruoti, kadangi 
istorija jam buvo skyrusi visai kitokį uždavinį: ginti savą kraštą ir 
atkurti savo valstybę. 

Tam uždaviniui jis gyveno su tokiu atsidėjimu, kad emigraciją jis 

būtų laikęs nedovanotinu bėgimu nuo šventos pareigos. Dėl to jis 
pats neišvyko, o palikusius savo kraštą jis ragino grįžti, ką daugelis 
ir padarė. 

Uolios visų piliečių pastangos tarp dviejų pasaulinių karų atstatyti 
tėvynę bei valstybę lietuvį taip pririšo prie savo krašto, kad kokia nors 
okupacija jam atrodė visai negalima. Todėl jis jai, kaip ir emigracijai, 
visai nebuvo pasiruošęs. Tremtis jį trenkė it žaibas iš saulėto dangaus. 
Nelaukti nuostoliai yra visų baisiausi. 


2. ISTORIJA ŽINO DAUG TREMČIŲ. — Tremtis yra eilinis reiškinys istorijoje, 
nes tautos visada patenka į situacijas, kurios verčia jos vadus ir veikėjus, 
kartais net grupes ir ištisas mases, palikti savo kraštą. Tokių bėgimų 
skaičius yra toks didelis, kad jie užpildo žymią istorijos puslapių dalį. 
Suprantama, kad tai patys skausmingiausi jos puslapiai, nes tremtis 
išdrasko ne tik šeimas, bet ir tautas, ir jos skeveldras išbarsto po 
svetimuosius, tarp kurių tremtiniai patenka į pavojų nutausti ir dingti 
be pėdsakų. Tų tremčių, iš tiesų, tiek daug, kad galima būtų apie jas 
stambias knygas parašyti. Šios turėtų daug skyrių, nes retai viena 
tremtis yra lygi kitai. 

Dažniausiai atskiri veikėjai turi palikti gimtąją žemę, ir būtent tada, 
kai jų politinės pažiūros prieštarauja valdantiesiems. Tokių 
prieštaravimų visuomet bus. Dėl to ir eilė tų politinių emigrantų 
niekad nenutrūks. Tarp jų užtinkame itin daug patriotų, besi- 
stengiančių išvaduoti savo tėvynę nuo svetimų užgrobikų. Atsi- 
minkime tik prancūzų Chateaubriand'ą ir Victorą Hugo, taip pat italus 
Mazzini ir Garibaldi. Itin charakteringas šiuo atžvilgiu Mazzini. Kad 
tik niekas jo nekliudytų kelyje į besivienijančią Italijos respubliką, jis 
atsisakė šeimos, pelningos vietos, patogios visuomeninės padėties. 
Tremtis, kurioje jis išbuvo apie 25 metus, jam buvo santo sacrificio — 
šventa auka tėvynės labui. 

Visais amžiais buvo išguiti ar patys turėjo nuo priespaudos pasiša- 
linti ir atskiri kūrėjai, filosofai ir bendrai laiko dvasiai neprielankūs 
kultūrininkai, nes jie labai nepatogūs ramybės drumstėjai, įkyrūs 
sąžinės budintojai, ateities regėtojai. Minėkime tik kinų Konfucijų, 
graikų Platoną ir Aristotelį, taip pat arabų Mahometą. 

Atsitikdavo, kad ir ištisa religinė grupė ar bažnytinis vienetas, 
atskalūnai ar šiaip nonkonformistai turėdavo bėgti ar savo noru 

pasitraukti, kaip antai, Anglijos puritonai, Airijos katalikai, Prancūzijos 
hugenotai, Italijos valdensai, kurie visi kitur tikėjosi rasti tėvynėje 
pasigendamos laisvės. Jų prototipą daugelis matė kvakerio Williamo 
Penno asmenyje (1644-1718), kuris tik už tėvynės ribų galėjo savo 
„šventąjį eksperimentą“ atlikti. 

Atsitikdavo taip pat, kad turėdavo išvykti tam tikras sluoksnis arba 
bent žymi jo dalis, kaip po 1789 metų revoliucijos įvyko su Prancūzijos 
aristokratais. Tuomet tarp daugelio kitų pas vokiečius nusikraustė ir 
Chamissų šeima, kuri jiems davė poetą Adelbertą. Jis minėtinas savo 
novele „Peter Schlemihl“, kurioje šis Petras nelabajam parduoda savo 
šešėlį, prarastosios tėvynės simbolį. Nors jis tuo ir laimi didelius 
medžiaginius turtus, vis dėlto tampa nelaimingiausias žmogus pasau- 
lyje. 

Atsitikdavo, kad patriotai žemvaldžiai ir jiems ištikimi turėdavo 
bėgti. Prisiminkime lenkų sukilimus. Tuomet emigracijos bangos išnešė 
ne tik Mickevičių, bet kone visus kitus reikšmingus poetus bei šiaip 
menininkus. Išsiblaškydami beveik po visą mūsų kontinentą, jie savo 
kankinamos tėvynės reikalą padarė ir Europos reikalu. Atsiminkime 
tik Chopiną. 

Atsitiko net, kad visa tauta buvo išvaryta, pvz., 70-ais metais po 
Kristaus gimimo, Titui užėmus Jeruzalę, žydai iš savo tėvynės buvo 
ištremti. 

Tai tik keli pavyzdžiai tų nesuskaitomų tremčių, kurios per visą 
istoriją jaudino ir skaudino tautas. Priežastys, kurios jas pagimdė, 
leidžia manyti, jog žmonija tremčių ir ateityje neišvengs, nes tos 
priežastys giliai glūdi beveik nesikeičiančioje žmogaus prigimtyje. 


3. AR TREMTIMI GALIMA IR DŽIAUGTIS? — Nors, iš vienos pusės, ir giliai 
apgailestaujame, kad nepažabotos žmogaus jėgos, nesuvaldyti jo 
instinktai, vadų aistros ir tautų neapykantos nuolatos sukelia naujas 
tremtis, iš kitos pusės, juk negalime jomis nesidžiaugti. Juk reikia 
suprasti, kad opozicija prieš politinę priespaudą, idėjinį terorą, 
dvasios išprievartavimą yra visai sveikintinas reiškinys. Nes tai 
parodo, kad tauta morališkai dar yra sveika, kad jos pozityvios jėgos 
dar nepalaužtos, kad ji idėjiškai dar gaji ir tamsioms užmačioms 
priešinasi, nors žino, kad toks pasipriešinimas gali baigtis net 
tremtimi. 

Blogai yra tik tada, jei tauta į visą jai daromą žalą nebereaguoja, jei 
ji, nemoralumo atrofuota, su juo apsipranta ir rezignuodama jam 
pasiduoda. Iš tokių pasidavėlių sunku laukti ko pozityvaus. 

Visai kas kita su maištaujančiomis tautomis, nes moralinis jų 
sveikatingumas, jų idėjinis gajumas visuomet turės teigiamų pasekmių. 
Dėl to galima — nors tai gal daug kam skamba paradoksaliai - sveikinti 
tautas, kurios išugdo emigrantus, ir sveikinti juos pačius. 

Sveikinti jų pasiryžimą, žinoma, dar nereiškia sveikinti ir jų 
laimėjimą. Istorija moko, kad pirmoji emigrantų karta tik retai pasiekia 
tuos tikslus, dėl kurių paliko savo kraštą. Svarbu tad užkrėsti ir kitą 
generaciją savo idealų meile, uždegti įpėdinius. Tuomet, jei tai 
pasiekiama, jau daug laimėta. 

Pikčiausias išeivių priešas yra laikas, nes jis negailestingai retina jų 
eiles, nesirūpindamas jas papildyti naujomis. Tačiau ir šitą priešą galima 
nugalėti, kaip įsakmiai parodo, pvz., armėnai, žydai, airiai, nes visos 
šios tautos šiandien turi savo valstybes, nors per šimtmečius joms įkurti 
nebuvo galimybių?. Bet istorijoje, kurioje amžinai viskas keičiasi, vis 
kada nors tokių galimybių pasitaiko. Svarbu tik jomis pasinaudoti. 
Tokiais atvejais galima tvirtinti, kad nors istorija kuria emigracijas, bet 
ir emigracijos gali kurti istoriją. 


4. AR TREMTIS NEKŪRYBIŠKA? — Kadangi tremtis paprastai laikoma 
nelaime, tai natūraliai iš jos išplaukia nuliūdimas, neviltis, net 
desperacija. Dėl to daugelis išeivių praranda norą gyventi, kiti net 
nusižudo. Kiti nusižudo dvasiškai — tampa neveiklūs, nekūrybingi. 
Būdami tuomet tik biologinės esybės, vienų instinktų judinami gyvūnai, 
kurie, iškritę iš senos tvarkos, nesugebėjo kurti naujos, jie tesudaro masę 
be moralinio, socialinio bei politinio nugarkaulio. Josephas de Maistre, 
Londone pastebėjęs tokį prancūzų aristokratų iškrikimą, ištarė skaudų 
žodį: „L'Emigration ne vaut rien et eile ne peut rien“, t. y. emigrantai — 
niekam netikę. Nėra abejonės, kad daugelis tuščiavidurių bėglių 
užsitarnavo tokį pasmerkimą, bet toli gražu ne visi. Antai Chateau- 
briand'as kaip tik tuo laiku tame pačiame Londone rašė savo garsųjį 
veikalą „Le gėnie du christianisme“ („Krikščionybės genijus“). 

Faktas, kad tremtis daugelį nubloškia į nevaisingumą. Bet taip 
atsitinka beveik vien su mažai gabiais, kurie tik dėl tirštos tautinės 
atmosferos šiaip taip galėjo išsivystyti. Jei tokie, patekę svetur, ten 

nutyla, tai niekam iš to nuostolių nėra. Tikras kūrėjas savo jėgų svorį 
jaučia savyje ir dėl to kūrybiškas yra net toli nuo savųjų. Jam Lietuva 
yra ten, kur jis pats yra. Net pastebima, kad stiprūs savo dvasia kūrė- 
jai - bet kokios srities - tremtyje dar sustiprina savo veiklą. Svetima 
aplinka jų nepribloškia, o paskatina, taip jie patvirtina šįkart teisingąjį 
Nietzsche pasisakymą: „Kas manęs neužmuša, tas mane sustiprina“. 
Klaidinga tad manyti, jog tremtis esą tik nekūrybingo nusiminėlio 
sinonimas. Tremtis nėra kastracija. 

Tremtyje dažnai pastebime, kad skaičius viešai pasireiškiančių net 
didėja. Bet daugeliu atvejų tai nėra kūrybiškumo pasireiškimai, o tik 
bėgimas nuo slegiančios tikrovės į veiklą, kuri tiems „kūrėjams“ leidžia, 
it kokiame miražų pasaulyje, užsimiršti. 

Bet kad emigrantai tikrai gali nuveikti didelius darbus, atlikti 
epochinius žygius, sukurti net pasaulinės reikšmės veikalus, tai parodo 
daugybė garsių pavyzdžių. Antai „Septuaginta“ nebuvo, kaip galima 
būtų manyti, žydų žemėje iš hebrajų kalbos išversta į graikų kalbą, o 
svetur - Egipte. Apie Koraną mes žinome, kad jis ne Mahometo 
tėvynėje buvo surašytas, o Medinoje, egzilyje. O Dante savo 
„Dieviškąją komediją“ sukūrė ne gimtinėje Florencijoje, o bastydamasis 
po svetimus. Komenskž garsius savo pedagogikos veikalus - arti 150! — 
parašė ne kokiame saugiame savo krašto kampelyje, o Trisdešimties 
metų karo po visą Europą varinėjamas. Ponia de Stačl savo priešo 
Napoleono tris kartus buvo tremiama, ir kiekvieną kartą ji jam atsakė 
naujais veikalais. Prūsų valstybės vyras Hardenbergas savo reformos 
planus paruošė svetur, Rygoje, į kur jį buvo nuvaręs tas pats 
Napoleonas. Ir vargu ar Byronas būtų pasiryžęs graikams padėti, jei 
jis nebūtų buvęs priverstas palikti savo šalies. Ką sugeba viena 
vienintelė gabi emigranto plunksna, paliudija Gerceno žurnalas 
„Kolokol“, kuris, nors ėjo Londone, sėkmingai veikė Aleksandro II 
žemės bei kitokias reformas. 

Ir mūsiškiai išimties nedaro. Nes kažin, ar Mickevičius būtų mus 
apdovanojęs savo nemirtinguoju „Ponu Tadu“, jei jis kur nors tarp 
Gardino ir Vilniaus nerūpestingai būtų leidęs savo dienas? Reikėjo jam 
nekenčiamo Paryžiaus, kad galėtų išlieti tuos jausmus, kurie dar 
šiandien jaudina mūsų širdį. Dienai rašyti užtenka rašalo, šimtmečiams 
rašyti — reikia ašarų. Ir ar Matulaitis-Matulevičius Marijonų vienuolijos 
neatnaujino egzilyje, Šveicarijoje? Iš viso yra idėjų, kurios užgimsta tik 

svetur, priverstiniame ar pasirinktame egzilyje. Juk ar Šalkauskis ne 
toje pačioje Šveicarijoje suvokė Lietuvos vaidmenį sur les confins de deux 
mondes (ant dviejų pasaulių slenksčio)? Ir ar Pakštas ne Amerikoje 
suprato, kad mūsų laikrodį reikia sukti šimtą metų pirmyn? 

Galima būtų dar daugybe pavyzdžių įrodyti, kad yra darbų ir 
veikalų, kuriuos — Dante's žodžiais - tegali brandinti kieta svetimųjų 
duona ir begalinis savųjų pasiilgimas. Patys paliestieji, žinoma, brangiai 
užmoka už emigrantiškus savo laimėjimus. Tačiau yra ašarų, kurios 
palaimingesnės už šypseną. 


5. MISTIŠKAS MŪSŲ TREMTIES CHARAKTERIS. - Tremtiniai iš Pabaltijo 
bendroje emigrantų istorijoje užima visai kitokią vietą, kadangi jie 
beveik ištisai priklauso šviesuomenei. Tiesa, Prancūzijos revoliucijai 
siaučiant, pabėgo daug aristokratų. Tačiau liko daugybė iš miestelėnų 
kilusių inteligentų. Taip liaudis nebuvo be vadų, tauta neliko be 
smegenų. Bet kaip tik priešingai įvyko su Pabaltijo gyventojais. Todėl 
nėra abejonės, kad dėl išskirtinio jų tremties pobūdžio, greit juo turėtų 
susidomėti istorikai ir sociologai. 

Bet ne tik jie vieni, nes ar šis mūsų šviesuomenės išvykimas tik neturi 
ir mistiško charakterio? Juk tas faktas, kad dėl savo pasaulėžiūros ir 
religijos paliko kraštą kone visa krikščioniškai ar šiaip humanistiškai 
nusiteikusi inteligentija, mums sukelia savotiškų minčių. 

Šis išskirtinas mūsų emigracijos charakteris mums patiems dažnai 
nekrinta į akį. Tai suprantama, nes mes taip glaudžiai esame su ja surišti, 
kad nesugebame šalia jos atsistoti ir objektyviai pažvelgti į save. Dėl to 
nėra ko stebėtis, nes skausmas nežino objektyvacijos. Bet bandykime 
nors valandėlei išsikelti iš mūsų emigracinio kolektyvo, tuomet tuoj 
suvoksime nuostabų mūsų tremties pobūdį. 

Iš tikrųjų ji tiek savo susidarymo aplinkybėmis, tiek savo sudėtimi 
vargu tėra aklos pripuolamybės vaisius. Taigi ar tik ne pati Apvaizda 
ją sudarė, skirdama jai svetur tą darbą, kurio Lietuvoje pasilikę negali 
dirbti? Juk tikrai, kokios būtų mūsų, krikščioniškojo humanizmo 
išpažinėjų, galimybės ten, kur viešpatauja okupantų materializmas su 
ateizmu? Taigi mūsų - Matulevičiaus, Šalkauskio, Vydūno pasekėjų — 
išsigelbėjimas yra nuostabus reiškinys. 

Taip pat nuostabus ir tas faktas, kad mūsų emigrantai čia, Vaka- 
ruose, ypač Amerikoje, rado tvirtą moralinę ir medžiagišką pagalbą iš 

anksčiau čia atvykusių, kurių pozicijos jiems leidžia ne tik rodyti gerą 
širdį, bet ištiesti ir dosnią ranką. Taip mūsų tremtiniai nebuvo įmesti į 
bado ir mirties nasrus, o įvesti - kad ir svetimoje žemėje - į tautiečių 
gretas. Jiems priklauso už tai tikra mūsų padėka bei pagarba. 
Bendraukime su jais nuoširdžiai ir veikime jų įkurtose parapijose bei 
mokyklose, kurios yra vertingas į kultūros darbą įnašas. 

Ar visame tame nesijaučia aukštesnė ranka, sudaranti mums tokias 
sąlygas, kurios mums leidžia geriau gyventi savo paskirčiai? 

Pozityvistai bei kitoki materialistai, žinoma, paneigs tokį mistišką 
mūsų tremties charakterį. Bet ar yra moksliška tokia pažiūra, kuri 
paneigia viską, kas grubiems jų pažinimo įrankiams nėra prieinama? 


6. MŪSŲ įSIPAREIGOJIMAS. — Mistiškas mūsų tremties pobūdis įpareigoja 
visus išeivius. Dėl to mes neturime teisės užsidaryti privatiniame savo 
kiaute ir pasitenkinti asmeniškų tikslų siekimu, apsiribojančiu dažnai 
tik gerovės užtikrinimu bei patogumų ieškojimu. Tai neretai mus 
nubloškia į gėdingą lėbavimą, kuriame mes išduodame savo paskirtį. 

Pabrėždami visų emigrantų pareigą veikliai dalyvauti darbuose, 
plaukiančiuose iš krikščioniško bei tautinio mūsų nusistatymo, mes 
vis dėlto nemanome visų išeivių vienodai įpareigoti, nes mes ne visi 
sugebame kūrybiškai pasireikšti. Bet to nė nereikia; svarbu tik, kad 
visi padėtų sutirštinti dvasios atmosferą, nes visuomet reikia didžiulio 
skaičiaus tuo pat besisielojančių inteligentų, kad galėtų iš jų išsikris- 
talizuoti nors vienas žymus kultūrininkas. 

Mat tos dvasios pažibos, tie simboliai ištisos generacijos ar net visos 
epochos nenukrinta iš dangaus, o visuomet įkūnija tuos tūkstančius 
bevardžių, kurie ilgą laiką ir su visišku atsidavimu pasiaukoja idėjiniam 
darbui - mokslo, meno, technikos, visuomenės darbui. Sakykime, kiek 
reikėjo tų nežinomų kunigų, kol išjų galėjo iškilti nors vienas Matulaitis- 
Matulevičius? Kiek reikėjo tų kuklių filosofinių minčių ugdytojų, kol 
vienas Šalkauskis galėjo tapti jų dvasios reiškėju? Ir kiek jau reikėjo tų 
poetiškai nusiteikusių pirmatakų, kol galų gale galėjo susiformuoti toks 
Maironis? Betjų visų reikėjo, nes be daugybės mažiau reikšmingų nebus 
to vieno reikšmingo. Jie yra tartum tie laiptukai, kuriais didysis kopia 
aukštyn. 

Todėl svarbu, kad kiek galint daugiau inteligentų veikliai dalyvautų 
kūrybiškuose mūsų užsimojimuose, kiekvienas pagal savo jėgas. Taip 

jie sutirštins tą atmosferą, kuri reikalinga kūrybiškumui sužadinti, nes 
tik iš stiprios įtampos šoka žaibai. 

Ir talentams pasireikšti reikia ne tik daug veiklių bendraminčių, bet 
ir apsčiai laiko. Juk reikia žinoti, kad didžios asmenybės tik lėtai 
formuojasi. Kartais reikia net kelių generacijų, kol prinoksta nors viena 
įžymybė. Jei tad jos iškart nesimato, mes neturėtumėme nekantrauti, nes 
pirma sąlyga kūrybiškumui ugdyti yra kantrybė. Bet, deja, jos kaip tik 
mums trūksta. Todėl nervinamės patys ir kitus nerviname, taip dažnai 
išblaškydami kūrybiškus savo užsimojimus. Vidinio talento vystymosi 
negalima iš lauko forsuoti; tad leiskime jam formuotis pagal vidinį ritmą. 

Taip pat neturi mūsų bauginti faktas, kad toji daugiašakė mūsų 
kultūra negali būti ugdoma be kovų. Kurti visuomet reiškia kovoti: 
kovoti už savo vizijas, užsimojimus, kovoti už įkūnijimą, įforminimą 
viso to, kovoti ir už įvertinimą, pripažinimą mūsų darbų. Kova seka 
bet kokį kūrėją, veikėją kaip jo šešėlis, ir pasisekimas bus tik tų pusėje, 
kurie ryžtasi. Kova visuomet bus būtina auka. 

Mes jau girdėjome, kad Mazzini savo veikimą emigracijoje laikė 
„Šventa auka“, paaukojo tėvynei net asmeninę savo laimę. Po ilgų metų 
grįždamas į gimtinę - svetima pavarde! -jis manė, jog visos jo kruvinos 
pastangos nuėjusios niekais. Tačiau ateitis parodė visai ką kita, nes 
tuometjo siekiama Italijos respublika šiandien jau gyvuoja ir jo išsvajota 
vieninga Europa dabar irgi realizuojama. Panašiai ir su Mickevičium, 
kuris mirdamas Konstantinopolyje taip pat kankinosi mintydamas, jog 
svetur veltui dirbęs savo kraštui. Iš tikrųjų gi jis jam buvo laimėjęs 
visuotiną užuojautą bei paramą, kas vėliau esmingai prisidėjo prie 
Lenkijos (iš dalies ir prie Lietuvos) atstatymo. 

Šis tragiškas nesusipratimas, kuris apkartina daugelio emigrantų 
veiklą, mus verčia pabrėžti, jog trumpas žmogaus gyvenimas negali 
būti mūsų darbų įvertinimo matas. Tai vėliau istorija atliks savo mastu, 
kurio siauras mūsų akiratis nepajėgia aprėpti. Tad nenusiminkime, jei 
mes nematome to laimėjimo, kurį Apvaizda skiria vėlesnei kartai. 
Svarbu tik veikti ir pasiaukoti, nes yra esminis aukos bruožas, kad ji 
visuomet „apsimoka“. 


7. KoklA KALBA? - Kokia kalba mes turėtumėme kurti tremties mums 
skiriamus darbus? Kad pajėgtume tiksliai atsakyti į šitą klausimą, mes 
turime pirmiausia išsiaiškinti kalbos esmę bei uždavinį. 

Kalba visų pirma yra įrankis, leidžiąs mums santykiauti su aplinka. 
Tas mūsų kontaktų ratas darosi juo platesnis, juo daugiau kalbų mes 
mokame. Dėl to dar romėnai tvirtindavo: kiek moki kalbų, tiek kartų 
esi žmogus. Tad verta išmokti keletą kalbų, ypač pasaulinės reikšmės 
turinčių. 

Bet kalba yra kur kas daugiau, negu tik socialinę funkciją turįs 
instrumentas: ji pats brangiausias tautos turtas. Kuo? Tuo, kad žmogus 
ją pasitelkęs žengia į pasaulį ir susipažįsta su gyvenimu. Ir ne tik 
susipažįsta su juo, bet jį ir krikštija, ir atkuria pasaulį savyje. Mūsų 
kalboje tad atsispindi visa mūsų buitis, todėl su vokiečių poetu Arndtu 
galima tvirtinti: kalbos gelmėse užtinkame visus tautos savumus. Iš 
tiesų: tauta ne tik kuria, bet tiesiog tampa kalba. Praktiška išvada iš to 
aiški: jei tauta nori pasilikti ištikima sau, ji pirmiausia turi pasilikti 
ištikima savo kalbai. 

Ne mažiau ryški išvada kūrybiniam darbui, nes šis tebus originalus, 
jei tauta kurs iš savo gelmių, vadinasi, jei ji kurs tais savumais, kurie ją 
esmingai skiria nuo visų kitų nacijų. Iš to išplaukia, kad pereinąs į 
svetimą kalbą pereina į svetimą jo prigimčiai pasaulį. Jame jis tebus 
nekūrybiškas užklydėlis, nes nebeprabils savo siela, o tik savo liežuviu. 
Dėl to tremtiniai turi suprasti, kad dingimas svetimos kalbos jūroje 
reiškia ne ką kita, kaip atsisakymą nuo tautinio kultūros darbo iš viso. 

Akivaizdoje šio visai neišgalvoto pavojaus vėl deginantį aktualumą 
įgauna Daukšos jau prieš 350 metų išreikštas įspėjimas bei raginimas: 
„Ne žemės derlingumu, ne drabužių įvairumu, ne šalies gražumu... 
gyvuoja tautos, bet išlaikymu bei vartojimu savo kalbos... Sunaikink ją 
atimsi gyvybę ir garbę'“. 

Į pavojų netekti savo kalbos ix taip pat netekti „gyvybės ir garbės“ 
patenka kiekviena emigracija. Minėtasis Daukšos įspėjimas ragina 
emigraciją, kol ji dar tebėra sąmoninga bei gyvastinga, pasipriešinti 
tokiai mirčiai. Įsidėmėtina, kad prancūzas Rivaroli, pabėgęs nuo 
revoliucijos, svetur, Hamburge, pradėjo leisti naują žodyną, nors jo 
kalbai negrėsė nė joks pavojus. Ir tokių pavyzdžių yra daugiau, nes 
visos tautos - o ypač jų emigrantų grupės - skuba gelbėti savo kalbą, 
jei jos nori gelbėti savo kultūrą. Aišku, kad ir mums kito kelio nėra. Šis 
tvirtinimas toli gražu nekvepia šovinizmu ar kalbiniu išpuikimu, o tėra 
savaimingas susikaupimas tame tautos turte, kuris vienas mus įgalina 
kūrybiškai pasireikšti. 

Be šito principinio konstatavimo yra dar proginis. Juk negalime 
užmiršti, kad mes anksčiau ar vėliau savo darbo vaisius turėsime 
pernešti Lietuvon. Tačiau tai tebus galima, jei tiek tenykščius, kiek 
čionykščius jungs ta pati kalba. 


8. BAIGIAMOSIOS MINTYS. — Priartėjus prie svarstymų pabaigos, mums 
belieka visas mintis sutraukti. 

Pirmiausia turime dar kartą įsidėmėti, kad tremtis istorijoje yra 
įprastas reiškinys. Žinant tas jėgas, kurios judina tautas bei valstybes, 
nesunku suvokti, kad emigracija ir šiandien neišvengiama. Būtų, žinoma, 
neprotinga jos siekti, tačiau būtų lygiai neprotinga laikyti ją pražūtimi. 

Tremtis visuomet skausminga, bet ji nereiškia politinio, kūrybinio ar 
moralinio emigrantų žlugimo. Daugybė pavyzdžių įtikinamai parodo, 
jog tremtis yra vienas neišvengiamas tautos laikotarpis ar vienas tremtinio 
gyvenimo tarpsnis. Emigruoti taip pat nereiškia kristi į nevaisingumą. 
Emigrantai, kurie dabar nekūrybiški, tikriausiai ir Lietuvoje niekuo 
nebūtų pasižymėję. Tai tvirtinti leidžia patirtis, rodanti, jog tremtis stipriai 
išryškina prigimties bruožus. Dėl to šalia nevaisingųjų užtinkama ir daug 
nuostabiai iškilusių talentų, kuriuos nepaprastos aplinkybės paskatino 
ir prie nepaprastų užsimojimų. Todėl pasitaiko tautų, kurios daugiau 
išgarsėjo savo emigrantais negu tėvynėje pasilikusiais. 

Nors tautos dažnai gali didžiuotis savo tremtinių talentais, tačiau 
atskiras tremtinys kūrėjas už tai brangiai užmoka, nes bet kokie 
laimėjimai pasiekiami tik sunkiomis aukomis, reikalaujančiomis dažnai 
visiško pasiaukojimo. Tačiau krikščioniškai įkvėptas tremtinys to 
nesibaido, nes žino, jog visas aukas daro Aukščiausiojo planams vykdyti. 
emigracijoje, nes jai įtikimiausiai yra skirtas tas uždavinys, kurio 
tėvynėje pasilikę negali atlikti. Mūsų emigracinė buitis tad nėra 
prakeikimas, o Apvaizdos mums skirta užduotis. Ji tam tikra prasme 
yra net malonė, nors ir skaudi. Bet jei jau kone visas krikščioniškas 
elitas buvo išgelbėtas nuo fiziško sunaikinimo, - ar tai nėra pakankamas 
įrodymas, kad Apvaizda mums skiria ypatingą vaidmenį? 

Bet šitą uždavinį — išsaugoti bei išvystyti krikščionišką kultūrą 
lietuvišku pavidalu — tegalėsime atlikti, jei mes tą darbą dirbsime ir 
savąja kalba. Taip daryti mus pirmiausia verčia praktiški sumetimai, 
juk dirbame ne tiek sau, kiek Lietuvai. 

Tačiau faktas, kad kalba yra žymiausias tautos pasireiškimas, tiesiog 
esmingiausias jos realizavimas, mus verčia kurti šia kalba. Tad 
išsaugojimas bei grynas jos vartojimas yra pirma ir būtina sąlyga 
kūrybiškam pasisakymui. 

Bet savo kalbą emigrantai tegali išsaugoti, jei jie nepakriks kaip 
tautinis vienetas. Tai žino ir okupantai, deda todėl visas pastangas šiam 
vieningumui išardyti. Nors mes jiems dėl savo niekuo nepateisinamų 
srovinių kivirčų tą darbą gerokai palengvinome, jie vis dėlto laukto 
pasisekimo nepasiekė. Tas juos neseniai vertė Rygoje susirinkti padėties 
apsvarstyti. Faktas, kad tuose pasitarimuose dalyvavo ir Chruščiovo 
žentas Adžūbėjus, parodo, kaip sovietams svarbu palaužti iš Pabaltijo 
respublikų kilusių emigrantų pasipriešinimą. Kiek teko patirti, 
okupantai mano dar uoliau apšmeižti juos, ypač jų vadus, globojamų 
kraštų akyse. Be to, ketina sustiprinti ir suskaldymo akciją ir toliau dar 
labiau drumsti tremtinių nuotaiką, tikėdamiesi tuo juos ir iš vidaus 
nugalėti. Mūsų atsakymas tegali būti: vieningumas, rėmimas mūsų 
pačių išrinktos vadovybės, kūrybiškas veikimas, aukšta moralė, 
pasiaukojimas ir giedras optimizmas. Į šitokį pasipriešinimą kaip į 
granitą atsimuš tiek iš tolo diriguojamas griovimo darbas, tiek į mūsų 
pačių gretas siųstųjų agentų klasta. Taip pozityviai nusiteikę mes pilni 
vilčių galime tęsti savo darbą dar ir dėl to, kad jis jau dabar ir Lietuvoje 
nelieka be pasekmių". 

Mums nėra reikalo pabrėžti, kad mes visai nesame tie buržujai, 
nacionalistai ir imperialistai, kurių vardus marksistai mums prikergia, 
o esame kuklūs krikščioniško humanizmo išpažinėjai, dirbą kitur tą 
darbą, kuris šiuo metu Lietuvoje yra uždraustas. Nors mes to savo 
darbo ir nepervertiname, vis dėlto turime pagrindą paklausti, ar jis ne 
pačios Apvaizdos mums yra skirtas? Dėl to mes visus sunkumus 
nešame be aimanų, juk žinome, kad gale šio kryžiaus kelio ne tiek gresia 
Golgota, kiek žavi Prisikėlimas. 


II. TREMTIES LIETUVIS IDĖJŲ SŪKURYJE 


1. TAUTINĖS KULTŪROS REIKŠMĖ. — Į tremtį nublokštas lietuvis stipriau 
už tėvynėje „normaliomis sąlygomis“ gyvenantį brolį reaguoja į visas 
jo galvą kvaršinančias problemas ir jo širdį spaudžiančius rūpesčius. 


327 


Tai natūralu, nes fiziškai nuo tautos kamieno atskirtas jis yra priverstas 
iš naujo pergalvoti viską, kas savo laiku jam atrodė taip aišku ir savaime 
suprantama. Be to, jis turi įprasminti naują savo buitį, todėl jam reikia 
ir naujų argumentų savo, kaip emigranto, egzistencijai pagrįsti bei 
pateisinti. 

Ypač jam rūpi žinoti, kokiu jis būdu, kaip lietuvis, gali pasireikšti 
naujomis, jam svetimomis sąlygomis. Pirmiausia jis savęs klausia, kokį 
indėlį jis gali įnešti į tautinę kultūrą, už kurią jis jaučiasi atsakingas 
kartu su visais nuo okupantų pabėgusiais tautiečiais. Tai nėra 
pripuolamas ir eilinis rūpestis, nes kultūra yra pats reikšmingiausias 
tautos subrendimo ženklas. Iš kultūros (arba ne kultūros) pažinsi tautą. 

Kadangi kultūra yra pats žymiausias tautos turtas, kiekviena 
sąmoninga tauta stengiasi tokią sukurti ir todėl savo kultūrininkus ypač 
gerbia. Kai ji jau seniai yra užmiršusi kitus savo veikėjus, ji savo kultūros 
puoselėtojams vis dar stato paminklus. Svarbu, žinoma, kad politikai 
užtikrintų stiprią valstybę, kad ekonomistai gyventojus aprūpintų 
darbu bei duona ir kad kariai išsaugotų laisvę bei nepriklausomybę. 
Bet visa tai tėra sąlyga kultūrai išvystyti, kuri, praaugdama dieną, 
žengia į ateitį ir į kitas tautas. Ne kas kita, o kultūra sudaro tautos 
nevystančią garbę. 

Kultūrininko reikšmę dar didina faktas, kad jis gali veikti ir tautoje, 
neturinčioje ar praradusioje savo valstybę. Jam net nereikia gyventi 
savo tautoje, jis gali kurti visur net būdamas vienišas, sakykime, 
tremtyje. Aišku, kad kultūrininkui kur kas mieliau būti savo tautos 
supamam, nešamam bei šildomam. Galėti kurti jaukioje savųjų globoje, 
kuriems jis yra dvasinis seismografas, tai tikra jam laimė. Tauta ir tėvynė 
jam yra ta „sveikata“, kurią taip žavingai aprašo Adomas Mickevičius 
savo epo „Ponas Tadas“ įžangoje. Jam nereikia prabangos, jis gali 
gyventi kukliai, net elgetiškai; jam tik svarbu gyvas dvasinis ryšys su 
savo tautiečiais, jų susidomėjimas bei kelianti simpatija. 

Kadangi kultūra yra idėjų įkūnijimas visose esmingose srityse ir 
spindinti tų realizavimų visuma, tai tautinį savo uždavinį suvokęs 
lietuvis visų pirma apsidairo jį supančiame pasaulyje. Juk reikia 
pirmiausia tiksliai galvoti, jei norima tiksliai veikti. Tikru kultūrininku 
nebus, kas anksčiau nėra buvęs tikras mintytojas. Tad reikia tas idėjas 
atrinkti, kurios labiausiai atitinka tautos prigimtį, ir tas idėjas padaryti 
siela visų savo kūrybiškų užsimojimų. Todėl suprantama, kad ypač 


328 


tremtyje naujai besiorientuojąs lietuvis savęs klausia: kokiomis idėjomis 
aš turėčiau grįsti naują savo kultūros kelią? 

Istorinė situacija mus verčia pirmą žvilgsnį mesti į Lietuvoje oficialiai 
brukamąjį diahistomatą. 


2. DiAHISTOMATAS. — Bolševikų įsiveržimas staigiai bei žiauriai 
nutraukė tą kultūrinį darbą, kurį tauta dar XIX šimtmetyje buvo dirbusi 
ir paskui Nepriklausomybės laikais taip sėkmingai išvystė. 
Krikščioniško humanizmo atstovai buvo persekiojami arba išstumiami 
iš krašto, kuriam buvo primestas sovietų dialektinis bei istorinis 
materializmas (diahistomatas). 

Prievarta visuomet yra silpnybės ženklas ir todėl tuojau sukelia 
kritiką. Bet kadangi negali jos panaudoti tėvynėje pasilikusieji, kurių 
burnos užčiauptos, ta pareiga tenka mums. Mūsų tad uždavinys mąstyti 
už idėjiškai supančiotus tautiečius. 

Imdamiesi to darbo, mes čia tepaliesime vieną punktą, būtent 
diahistomato dogmatiškumą, nes jis tvirtina, galįs apreikšti visą ir 
paskutinę tiesą. Tačiau kokia minčių sistema galėtų taip apie save 
pasakyti? Niekas negali savęs laikyti tiesos savininku, nes žmogus, kad 
ir pats protingiausias bei veržliausias, tėra pakelyje į tiesą, kurios tačiau 
vien savo ribotomis galimybėmis niekad pilnai nepasieks. Tiesa yra 
didi virš viso mūsų supratimo; jos nepaimsi į savo glėbį; turime 
pasitenkinti prie jos nors kiek priartėdami. Atsimintinas šiuo atžvilgiu 
Lessingo pareiškimas: „Jei Dievas man vienoje rankoje siūlytų tiesą, o 
kitoje kelią į ją, aš pasirinkčiau šįjį, nes tiesa yra Dievo, mano gi tik 
kelias į ją“. 

Mus turi inspiruoti šis kuklumas, nes turime suprasti, kad kiekvienas 
minčių rikiavimas į vieną minčių kombinaciją tebus silpnas bandymas 
atidengti tai, ko vien savo jėgomis nerasime. Pasaulėžiūra, kuri 
nuoširdžiai prisipažins tokiu savo silpnumu, laimės mūsų pagarbą; 
bet ko verta tokia, kuri plačia burna giriasi, galinti išaiškinti viską, net 
paslaptingiausias paslaptis? Ar tokia pasaulėžiūra tik nebus partijos 
interesu sudaryta siaura ideologija siaurapročiams ar tokiems, kuriuos 
geidžiama tokiais paversti? 

Pasekmė tokios išdidžios pretenzijos į žinojimą yra tokia, kad 
diahistomatas nerodo nei jokio palinkimo į kokias nors diskusijas su 
kitaip galvojančiais. Juk jam aišku: tiesa nesiginčija, ji laukia pripaži- 

nimo. Mes su pagarba nusilenktume, jei marksistų „tiesa“ šviestų kaip 
amžinoji šviesa. Tačiau iš jų apodiktiškų tvirtinimų nekalba nuolaidus 
kuklumas, tik kitų argumentų nepaisąs išdidumas. Tačiau iš visų kelių 
į tiesą išdidumas yra pats prasčiausias. Tiesa mieliau atsiskleidžia tam, 
kuris jai nori tarnauti, bet ne tam, kuris ją nori išprievartauti. Dėl to 
geriausia filosofija yra ta, kuri moko tiksliai mąstyti, kad pajėgtumėme 
nors trupučiuką bei atsargiai praplėsti savo žinojimo ratą, o ne ta, kuri 
išpuikusi skelbia „nesugriaunamas tiesas“. 

Jau vien šis diahistomato „tobulumas“ bei „galutinumas“ slepia 
savyje mirties sėklą. Bet yra ir daugiau silpnumų; net tiek daug, kad 
jau dabar aišku, jog jis nėra sutvertas amžinybei. Jis dėl to ir laikysis, 
kol laikosi tas politinis režimas, kuriam turi tarnauti. Diahistomatas 
tad tėra vienos diktatūros ramstis, o ne tiesos skelbėjas, ir dėl to yra tik 
laiko klausimas, kada jis net rusuose turės užleisti savo vietą svei- 
kesnėms mintims. 

Tokių ženklų mes jau dabar matome: kai po 1917 metų revoliucijos 
diahistomatas tapo ir valstybės pasaulėžiūra, naujieji valdovai buvo 
tikri, kad jie krikščioniškuosius filosofus, sakykim, Solovjovą, bus 
palaidoję visam laikui. Bet kaip jie apsiriko, matyti iš to, kad dar 50 
metų nepraėjus jo mintys vėl atgijo. Ir net taip stipriai, kad dar 1959 
metais diahistomato šalininkai buvo priversti viešai pasisakyti prieš 
tokį Solovjovo renesansą. Tai įvyko oficialiame jų žurnale „Voprosy 
filosofii“ (nr. 3), kur L. A. Koganas, nebegalėdamas nutylėti daugelio 
jaunųjų intelektualų palinkimo į Solovjovą, bandė nuvertinti idealistines 
jo pažiūras. Bet tai tuščias darbas, nes „idėjos nemiršta kaip žmonės“ 
ir jų politiški režimai. Šie išnyks, o kartu su jais ir tie ideologiniai 
skudurai, kuriuos apskelbė „tiesos vėliava“. Nėra tad nei jokios 
abejonės, kad Solovjovas grįš pas rusus. Ir lygiai yra tikra, kad Šalkaus- 
kis grįš pas mus. 

Daugelis pasitenkins tokia džiuginančia perspektyva. Tačiau neturime 
apsirikti, nes istorija jau šimtais pavyzdžių įrodė, kad ir klaidinga 
galvosena gali daryti skaudžių nuostolių, jei politinė jėga savo ideologiją 
gali paremti durtuvais. Kadangi netikras idėjas tegalime nugalėti 
tikresnėmis, mes neturime laukti, kol marksizmas-leninizmas pats 
sugrius. Mes prieš jį turime rikiuoti sveikesnes, išganingesnes mintis. 

Bet kurjas rasti? Gal tame aplink mus taip stipriai pasireiškiančiame 
humanizme? 

3. HuMANIzMaAS. - Šis humanizmas dau geliu atžvilgių patrauklus, nes 
išaukština tai, kas žmogui brangiausia, būtent save. Dėl to mes tą srovę 
sutinkame jau pačioje europinio mintijimo pradžioje, kur graikai ją 
žavingai išplėtojo. Atsiminkime tik garsųjį Sofoklio pasisakymą: „Daug 
yra galingo, bet nieko nėra galingesnio už žmogų.“ Suprantama tad, 
kadjau nuo Diogeno laikų žmogus vis energingiau reikalavo sau teisių. 
Nors vėliau nei Romos imperija, nei viduramžiai humanizmui nebuvo 
per daug palankūs, jis tačiau išliko, kaip rodo gaivalingas jo iškėlimas 
Renesanso laikais, kada pasitikėjimas žmogumi tiesiog pavirto tikėjimu 
žmogų. Charakteringa, kad net vyraujanti to laikotarpio gyvenimo žiūra 
buvo pakrikštyta jo vardu - humanizmu. Pažymėtina taip pat, kad išjo 
plaukia ir Goethe's bei Humboldto neohumanizmas su savo indivi- 
dualistiniu aristokratizmu lygiai kaip ir mūsų dienų nuo diktatūrų 
besiginanti humanistinė pasaulėžiūra, kuri savo idealą mato vispusiškai 
išvystytame, tauriai bei dailiai pasireiškiančiame Žmogiškume, žengian- 
čiame į vis tobulesnę buitį. 

Taigi nors humanizmas mus daugeliu atžvilgių žavi ir daug kuo 
yra priimtinas, jis vis dėlto mums sukelia ir abejonių bei pasipriešinimo. 
Sakykime, pabrėždamas savo autonomiją, net suverenumą, jis ne tik 
traukiasi nuo Kūrėjo, bet dažnai jį net visai neigia. Charakteringa taip 
pat, kad humanizmas skelbia tokią moralę, kuri, atsiremdama į žmogų, 
tik jį ir turi galvoje ir dėl to jį mielai atpalaiduoja nuo bet kokių varžtų. 
Tačiau toks laisvumas lengvai gali virsti libertinizmu, net nihilizmu. 
Prisiminkime tik Stirnerį ir jo veikalą „Der Einzige und sein Eigentum“ 
(„Vienintelis ir jo nuosavybė“). Bet kas atsistojo ant kreivo pamato, tas 
neturi skųstis, jei jis slysta žemyn. Kas žmogų sudievina, tas tikrumoje 
jį tik nužmogina, tai visu brutalumu parodė du pasauliniai karai 
viename ir tame pačiame pusamžyje. 

Kodėl mes ties humanizmu sustojome kiek ilgėliau? Ogi dėl to, kad 
jis laisvame pasaulyje su pagrindu didžiuojasi stipriomis asmenybėmis 
ir turi daug šalininkų. Tokių jis dar nepriklausomybės metais apsčiai 
buvo susilaukęs ir pas mus, kur daugumas jų spietėsi aplink žurnalą 
„Vairas“, kuris lyg buvo italų „La Critica“ („Kritika“) ir ispanų „Revista 
de Occidente“ („Vakarų žurnalas“) dvasios brolis. Suprasdami iš dalies 
tą susižavėjimą, mes vis dėlto turime paklausti: ar tą savo autonomiją 
taip išdidžiai pabrėžiąs humanizmas yra tas kelias, kuris tėvynėje 
dvasiškai skurstančius gali išvesti iš marksizmo klystkelių? 

Nesunku suprasti tokį susižavėjimą žmogumi bei jo užsimojimais, 
žinant, kad žmonių giminė, šis Jiomo sapiens (išmintingasis žmogus), 
milžiniškame mūsų kosmose yra vienintelė protinga esybė ir kad ji, 
kuri jau dabar gali didžiuotis epochiniais laimėjimais, šiandieną dar 
galingiau užsimoja. 

Gaila tik, kad šiame drąsiame veržimesi iš varžančių siaurumų 
slepiasi mintis žemiau savęs palikti „metafiziškus krikščionybės 
debesis“ ir kartu aukščiau savęs nepripažinti kokio nors Kūrėjo. Neretai 
humanistai patys geidžia išaugti į visatos kūrėją, kuris krikščionybę 
paliks praeitį aprašantiems istorikams. 

Renesansą su humanizmu panašiai supranta ir diahistomato 
šalininkai, kurių vardu L. Pinskij sako: „Progresistinė humanizmo 
pasaulėžiūra sudavė smūgį spiritualistinei ideologijai. Anoji buvo 
žymiausias etapas išvystyme pažangios filosofijos, kuri buržuaziniam 
materializmui paruošė kelią““. 


4. PRAGMATIZMAS. — Panašiai kaip humanizmas gundo laisvoje 
Europos dalyje atsidūrusius, taip pragmatizmas pavojun stato į Šiaurės 
Ameriką patekusius mūsų tautiečius. 

Kas yra tas pragmatizmas? Jis pirmiausia yra pažinimo teorija, 
tvirtinanti, jog viską, ką mes pažįstame savyje, neturi vertės, o tepadeda 
mums geriau orientuotis bei apsitvarkyti gyvenime. Kadangi ši filosofinė 
srovė telaiko teisinga, ką praktiškai galima pritaikyti, žymiausias jos 
kriterijus yra naudingumas. Williamas Jamesas dėl to drąsiai tvirtina: 
„Tiesą atitinka visa tai, kas yra vertinga.“ Vadinasi, tiesa tegalima laikyti 
tai, kas praktikoje su nauda gali būti vartojama. Jis dėl to ir nedvipras- 
miškai kalba apie tiesos cas/ value (grynųjų pinigų vertė). 

Nors panašios idėjos dar XIX amžiuje reiškėsi Europoje, jos plačiau 
išsivystė anglosaksų Amerikoje, kur jau minėtasis Jamesas (1842-1910) 
tapo įtakingiausiu jų platintoju. Per jį bei jo vienminčius pragmatizmas 
įsigalėjo from coast to coast (nuo pajūrio iki pajūrio) ir dėl to užsieniuose 
laikoma nacionaline amerikiečių filosofija. 

Itin praktišką reikšmę ji turėjo pedagogui Johnui Dewey (1859-1952), 
kuris principinius jos tvirtinimus pritaikė mokyklai. Jis skelbia: 
„Mokykla neturi nė jokio moralinio tikslo. Jos uždavinys - ruošti mokinį 
visuomeniniam gyvenimui“. Šis tvirtinimas buvo kartu ir jo programa, 
kurią jis per kone tris generacijas vykdė tokiu stropumu, kad jo dvasia 

užvaldė žymią dalį Jungtinių Valstijų viešųjų mokyklų. Privatiškos 
mokyklos, kurioms ir auklėjimas rūpėjo, gana skeptiškai sutiko Dewey 
pedagogiką ir tam turėjo rimtą pagrindą. 

Kadangi žymiausia mūsų tremtinių dalis yra patekusi į Šiaurės 
Ameriką ir ten savaimingai buvo veikiama pragmatizmo, mūsų pareiga 
tarti nors trumpą kritikos žodį. Pirmiausia reikia pripažinti, jog ši srovė 
yra visai sveika reakcija į bet kokį gyvenimui svetimą mąstymą. Aišku, 
kad šis savo medžiagą turi imti iš gyvenimo, kuriam jis nori tarnauti. 
Tačiau reikia pridurti, kad pragmatikai tą patarnavimą pernelyg 
pervertina. Suprantama, kad tiesa gali būti naudinga ir praktiškame 
gyvenime. Bet iš esmės ji vis dėlto visai kas kita, negu rodyklė 
naudingumui pažymėti. Taigi nors mes kiekvieną pasaulėžiūrą ir 
vertiname pagal jos „gyvenimiškumą“, t. y. pagal tai, kiek ji atitinka tą 
gyvenimą, kurį ji bando išaiškinti, mes vis tiek jos negalime vertinti tik 
pagal iš jos turimą naudą kasdienybėje. 

Iš to išplaukia, kad ir pragmatizmas nėra tinkamas įrankis 
pasaulėžiūrai suformuoti, gyvenimui pagrįsti bei kultūrai puoselėti. 


5. KRIKŠČIONIŠKASIS HUMANIZMAS. — Turėtų būti aišku, kad atmetimo 
žodis negali būti paskutinis mūsų žodis, nes žmogus negyvena iš to, 
kąjis neigia, bet iš to, ką jis teigia. Dėl to mūsų kritika tesiekia ištuštinti 
dvasios sceną nuo netinkamų pažiūrų, kad būtų vietos tikresnei pasau- 
lėžiūrai. O tokia mes laikome krikščioniškąjį humanizmą. 

Kokie turėtų būti jo pagrindai? 

Aišku, kad krikščioniškasis humanizmas turi apimti visumą - Dievą 
ir žmogų, transcendentinį pasaulį ir žemę. Taip jis išvengtų tiek 
spiritualistų, tiek materialistų kraštutinumų. Nors, atrodo, nesunkų 
žmogų harmoningai sujungti su jo Kūrėju ir žemę prasmingai įjungti į 
visatos visumą, tai vis dėlto nėra taip lengva, tai akivaizdžiai parodo 
praeities bandymai, kuriems tik Malonės nušviestais, retais momentais 
pavyko prisiartinti prie tiesos. 

Vienas iš gyviausių ginčijamųjų punktų visados buvo žemės 
uždavinio bei jos vertės nustatymas. Tuomet, kai materialistai ją 
pervertino, dvasingiau nusistatę dažnai pernelyg nuvertino žemę bei 
žmogiškąją buitį. Atsiminkime tik Tomą Kempietį (1380-1471) ir jam 
priskiriamąjį veikalą „Kristaus sekimas“, kur jau pirmame puslapyje 
skaitome: „Aukščiausia išmintis yra siekti dangaus, paniekinant 

pasaulį.“ Bet kažin, ar tikra tokia pažiūra, kuri siekia žmogų atplėšti 
nuo žemės ir, išbraukdama jį iš istorijos, radikaliai nukreipia ten, kur 
žemė nustoja savo traukiamosios jėgos? 

Norįs atsakyti į šį klausimą turi atsiminti, kad Dievas sukūrė ne tik 
žmogų, bet ir erdvę su laiku, kuriuose jo kūrinys turi pasireikšti. Dėl 
to žemė nėra prakeikimo, o bandymo vieta, kuriai Dievo Sūnus, čion 
nusileisdamas, suteikė tikrą vertę. Taip amžinybės spinduliai krinta ir 
į žemę. Jos saulė yra Kūrėjo saulė. Taigi žemė visai nėra Jo užmesta 
skeveldra, kybanti kur nors visatos pakraštyje, o yra esminga dalis 
visumos, kuri suteikia visoms dalims reikšmę bei orumą. 

Žmogus nėra tik kokia menkystė, skurstanti ant Kūrėjo užmirštos, 
atšalusios planetėlės, o yra brangiausias Jo kūrinys, kuris parinktoje 
jam vietoje gali išaugti į vis tobulesnę esybę. Vadinasi, šalia Dievo gloria 
divina (dieviškoji garbė) spindi ir tam tikra gloria mundana (pasaulio 
garbė). Dėl to verkšlenimą apie žemę, tąją „ašarų pakalnę“, paliekame 
nugyventiems amžiams. 

Šita sintetinė koncepcija yra gyva daugelio žymių šių laikų 
kultūrininkų mąstyme. Antai Christopheris Dawsonas (g. 1889) 1956 m. 
išleistoje knygoje „Dynamic of world history“ rašo: „Tiek krikščionybės 
religinės, tiek intelektualinės humanizmo tradicijos šiandieną dar gyvos. 
Dėl to ir jomis turime naudotis, jei norime sukurti naują kultūrą.“ 
Nuostabus supuolimas, kad beveik tuo pačiu laiku ir Teilhardas de 
Chardinas (1881-1955) reiškė kone tą pačią mintį konstatuodamas: 
„Graikai svajojo apie harmoniškąjį, mes gi siekiame pilnai išvystyto 
žmogaus, kuris savyje turėtų apimti ir aną, kuo mes krikščioniškai 
apvainikuotumėme humaniškąją kultūrą“. Įsidėmėtina, kad ir anglų 
istoriosofas Arnoldas Toynbee (g. 1889) priėjo prie panašių išvadų, nes 
vieną reikšmingiausių savo paskaitų, paskelbtą 1958 metais, jis baigia 
žodžiais: „Mūsų žemė nėra kažkokia vieta dvasios lavyboms, 
vykstančioms kažkur anapus Dievo karalystės ribų. Ji iš tikrųjų yra 
viena tos karalystės provincijų, apimanti savyje visas tas absoliutiškas 
vertybes, kuriomis pasižymi ir kitos jos dalys“. 

Šitokiomis ir panašiomis mintimis naujojo humanizmo pradininkai 
gali tiesti tiltą į tikresnį pasaulio supratimą ir į tikslesnį žmogaus 
pašaukimo suvokimą, kas leistų ir naujai kultūrai padėti tinkamesnius 
pamatus. Tai, žinoma, tik pradžia darbo, kuris daugybės generacijų 
turėtų būti dirbamas. Bet džiuginantieji numatymai pateisins bei 

atlygins už visą įsitempimą, nes šitokiomis pastangomis išaugąs 
krikščioniškasis humanizmas atstos mums, šiapus okeano dirbantiems, 
renesansiškąjį humanizmą bei jo naujoviškas atžalas, o anapus 
vandenyno besidarbuojantiems atstos pragmatizmą. Be to, tėvynėje 
besirungiantiems naujasis mūsų humanizmas galės duoti taiklesnį 
atsakymą į marksizmo-leninizmo keliamus klausimus. Taip jis taps tuo 
dvasios pasauliu, kuris vieningiems kultūros užsimojimams vėl galės 
suvesti visus tautiečius. 


6. AR EMIGRANTAI TAM DARBUI PAJĖGŪS? — Į šitą darbą tikrai turėtų 
įsijungti visi laisvame pasaulyje atsidūrę lietuviai, nes taip jie tęstų dar 
nepriklausomybės laikais viltingai pradėtą užsimojimą - lietuviškai 
apipavidalinti krikščioniškąjį humanizmą. 

Toks tautiškas apipavidalinimas nebūtų koks nors ekskliuzyvizmas, 
o tik tautiška pareiga. Juk reikia žinoti, kad kultūra neplaukia iš 
bevardės žmonijos, nė iš bendro „pasaulio proto“, bet iš atskirų tautų 
dvasios, sielos, širdies. Kultūra nėra monolitiška, vienspalvė, ji visada 
žėri visomis vaivorykštės spalvomis, visuomet yra sąskambis visokių 
tonų. Skamba paradoksaliai, o vis tiek yra teisinga: Europa tapo didžia 
savo mažaisiais - Atėnais, Sparta, Florencija, Weimaru, Oxfordu. Kiek 
jai davė Ticiano Venecija, Spinozos Olandija, Camoenso Portugalija, 
Leibnizo Hanoveris, Pestalozzi Šveicarija, Smetanos ir Dvoiško Čekija! 
Mažieji švietė didiesiems: graikai persams ir romėnams, Vakarai 
rusams. Didieji dažnai tik tuo dideli, kad meta ilgesnį šešėlį. 

Kaip praeityje, taip ir dabar. Ir naujuose savo kultūros siekiuose 
Europa neapsieis be „mažųjų“, jais tiesiog remiasi. Ir ten, kur tauta, 
kaip tokia, laikinai priversta tylėti, ten jos vardu turi prabilti emigracinis 
jos elitas. Tai mus įpareigoja. Bet kaip su mūsų išgalėmis? 

Jos neeilinės, juk mūsų gretas sudaro kone vieni inteligentai, ir tie 
vėl beveik visi kūrybinį darbą pajėgūs dirbti intelektualai. Tikrai, retai 
kada emigrantai tiek buvo išmokyti, net tiek išmokslinti ir kūrybiškai 
apdovanoti kaip mūsų. Pajėgų mums netrūksta. Tačiau, kaip su mūsų 
galimybėmis įsijungti į tą darbą? 

Sociologai į tą klausimą atsako skeptiškai, nes jų nustatyti dėsniai 
išeiviams mažai teikia vilties. Jų tyrinėjimai rodą, jog emigrantų 
išgyvenamos fazėsjų jėgas neišvengiamai suvedančios prie nulio. Tuos 
tarpsnius sociologai apibūdina šitaip: 

Pirmame emigracija dar stipri, nes tebegyvena senomis, tėvynėje 
įgautomis jėgomis. Dėl to ji dar veikli, net kovinga. Ji rikiuojasi ir 
plasnoja vilties sparnais. 

Tačiau, tremčiai užsitęsiant, tos jėgos silpsta, nes viltis sugrįžti kas 
dieną menkėja. Dėl to šioje antroje fazėje abejonės graužia sielą ir pakerta 
pirmykščius užsimojimus. Kelias atgal vis stipriau užsiblokuoja, o kelias 
pirmyn svetimame krašte tik lėtai atsiveria arba ir visai neatsidaro. 
Nusiminimas gaubia silpstančius, emigracija ima iškrikti. 

Trečias tarpsnis paženklintas asimiliacija. Nes senesnieji pamažu 
išmiršta, o jaunesnieji žvalgosi naujų galimybių pagal žodį ubi bene, ibi 
patria (kur gera, ten tėvynė). Nebūdami su senąja tėvyne susigyvenę, 
kaipjų tėvai, jie lengvai pripranta prie čionykščio gyvenimo. Išmokdami 
naujų kalbų ir reikalingų profesijų, jie naujame krašte įleidžia vis 
gilesnes šaknis. 

Taip jie įžengiajau į ketvirtąją fazę -iškrikimo bei išnykimo. Naujoji 
karta dabar prisitaiko prie naujos civilizacijos, prie naujos kalbos, 
pritaiko savo pavardę, dažnai veda svetimtautę, kuri vaikus augina 
tik savo kalba. Taip ant emigrantiškos buities kapo užverčiamas pas- 
kutinis akmuo. 

Tokį vaizdą piešia sociologai. Jis nedvelkia viltimis. Tačiau reikia 
pabrėžti, kad jų dėsniai nepasižymi tuo būtinumu, kuriuo gali girtis 
matematikos ar gamtos mokslų dėsniai. Jie teveikia ten, kur jiems 
pasiduodama. Dėl to jie ir teveikia silpnesnės dvasios žmones, bet yra 
bejėgiai ten, kur jiems pasipriešinama. Jie dėl to tėra „dėsniai“ 
svetimženkliuose, į kuriuos išeiviai gali juos uždaryti savo atsparumu. 
Fiziškos mirties, žinoma, neišvengsime, bet sociologiškos mirties galime 
išvengti. Taigi tie dėsniai yra tam, kad mes juos nugalėtumėme. 

Tatai mes nepabrėžiame lengvabūdišku, tikrovės nepaisančiu 
optimizmu, kad sociologiškai mirčiai pasmerktieji nepastebėtų to 
brutalaus būtinumo, neišvengiamai vedančio į gėdingą išnykimą iš 
istorijos. Juk reikia įsidėmėti, jog istorija nėra aklas vyksmas, be išimties 
sumaląs į jį patekusius bejėgius žmones. Yra priešingai: žmogus nustato 
istorijos eigą; ji yra mūsų kūrinys, ne mes josios. Lygiai taip ir 
emigracijos istoriją nustato emigrantai. Aišku, kad ne jie vieni; bet jie 
vis dėlto yra stipriausias ir lemiamas veiksnys. Emigravimas tad visai 
nereiškia sau pačiam rašyti tautinės mirties dekretą, kurį paskui tremtis 
vykdo vadinamaisiais sociologijos dėsniais. Istorija gausiais bei 

įtikinamais pavyzdžiais įrodė, kad nei tautos, nei jų emigrantiškos dalys 
nemiršta, jei jos pačios nenori mirti. 

Kokie tie pavyzdžiai? 

Antai žydai: nors jie per šimtmečius buvo išbarstyti po visą pasaulį, 
kur daugelis nutrupėjo, jie vis dėlto neištirpo svetimųjų jūroje. Stipriai 
palaikomi savo mesianistiškų lūkuriavimų, jie dvasia niekad ir niekur 
nesiasimiliavo, ir dėl to net po dviejų tūkstančių metų vėl galėjo sugrįžti 
į laisvąją tėvynę, kur dabar iš naujo skamba išsaugota jų hebrajų kalba. 

Arba airiai: išėję iš anglų paveržtos žemės, emigrantai manyte 
nemanė Amerikoje ištirpti, kur daugumas jų buvo radęs prieglobstį. 
Jie tą naują kraštą tepanaudojo kaip atramos tašką, iš kurio pasigėrėtinu 
atkaklumu siekė savos valstybės, ką savo ištikimybe tėvų žemei ir 
pasiekė. Joje ir vėl atgyja jų prigimta kalba, kurios nuslopinti nepajėgė 
nė pasaulinę reikšmę turinti anglų kalba. 

Panašiai su armėnais: nors jie be pasigailėjimo buvo tremiami bei 
žudomi, jie nepasidavė, ir dėl to po kovos, užtrukusios ilgiau kaip 
pusantro tūkstančio metų, vėl pajėgė susirinkti į savo tėvynę šventojo 
Ararato papėdėje. Numetę tiek jungų, armėnai yra tikri, kad padarys 
galą ir bolševikų okupacijai. 

Bet mes nebūtinai turime imti ištvermės pavyzdžius iš kitų, nes 
tokius užtinkame ir pačių lietuvių praeityje. Paimkime tik žemaičių 
laikymąsi XV amžiuje, kada Vytautas juos laikinai paliko kryžiuočiams 
gerai žinodamas, kad jų atsparumas išlaikys ir šį bandymą. Ir 
neapsiriko. Ir po rusų jungu nuo 1795 iki 1918 metų lietuvis ne tik 
nenutautėjo, priešingai, dar tiek įsisąmonino, kad iš po Pirmojo 
pasaulinio karo skeveldrų sugebėjo atstatyti savo valstybę. 

Žemaičių atidavimas buvo, galima sakyti, priverstinas jų 
„emigrantinimas“,o vėlesnis rusų viešpatavimas varė lietuvius į vidaus 
tremtį. Taigi atidžiau pažiūrėję į savo istoriją, mes pastebėsime, kad 
dabartinė mūsų tremtis nėra pirmas to skaudaus reiškimo pavidalas, 
o tik nauja forma. Ir tą bandymą galime išlaikyti. Tačiau tik ta sąlyga, 
kad išlaikysime savo kalbą. Teisingai sako čekai, per šimtmečius 
panašiai mėtyti ir vėtyti kaip lietuviai: „Tauta tol yra gyva, kol gyva 
yra jos kalba“. Pakeiskime sąvoką „tauta“ tremtimi, ir mes suprasime, 
koks mums gresia pavojus ir kokia iš to mums plaukia pareiga. 

7. „AKIEs LĖLYTĖ“. - Kadangi vartojimas savo kalbos yra pagrindinė 
ir būtina sąlyga bet kokiam tautiniam darbui, ar jis vyktų tėvynėje, ar 
tremtyje, mes šioje vietoje turime gerai išsiaiškinti jos esmę ir paskirtį. 

Kalba visų pirma yra įrankis, leidžiąs mums išdėstyti savo mintis, at- 
skleisti savo jausmus, pareikšti savo valią. Taigi ji įgalina mus išeiti iš siau- 
ro mūsų Aš, pasiekti artimą ir santykiauti su visuomene. Kadangi 
kiekviena kalba yra toks įrankis, tai mes, išmokdami kitas kalbas, galime 
žymiai praplėsti savo kontaktus. Dėl to dar romėnai sakydavo: „Kiek mo- 
ki kalbų, tiek kartų esi žmogus.“ Tad visai protinga išmokti keletą kalbų. 

Bet tuo dar neišsisemia kalbos reikšmė, nes ji yra kur kas daugiau, 
negu tik idealus kontaktininkas, tik socialinę funkciją turįs įrankis. 
Kalba - pats brangiausias tautos turtas, jos pažiba ir pasididžiavimas. 
Bet kuo gi? Ogi tuo, kad žmogus ją pasitelkęs apeina savo aplinką, 
žengia į gyvenimą ir jame ima susivokti. Juk kiekviena tauta, 
pasisavindama ją supantį pasaulį, jį tyrinėja, apčiupinėja, dvasia jį 
išaiškina bei tvarko. Bet tai daro ne tyliomis mintimis, o garsais, 
ženklindama visus reiškinius charakteringais jiems balsais bei 
priebalsiais, taip tauta viskam suteikia tipiškus pavadinimus. Vadinasi, 
kalbėti reiškia krikštyti; kalbėjimas yra niekad nesibaigiąs krikštas. 

Ištoir išplaukia, kad tauta negali kurti bet kokios kalbos, o tik tokią, 
kuri savaimingai kyla iš jos dvasios bei jos pojūčių. Kalba tad esmingai 
atitinka tautos prigimtį ir dėl to tyrai atvaizduoja gintarinę jos buitį. Ji 
yra garsais pavirtusi tauta. Teisingai tad tvirtina vokiečių poetas 
Arndtas: „Kalbos gelmėje užtinki visas tautos savybes“. Taip reiškiasi 
ne tik savo kalbą įsimylėję rašytojai, bet ir santūrūs mokslininkai. Antai 
Wilhelmas von Humboldtas, kuris brandžiausius savo metus buvo 
skyręs filologijai, tvirtina: „Kalba yra tautos individualybės reiškėja“. 

Tos pačios išvados prieina ne tik liaudimi susižavėję romantikai bei 
jų dvasios mokslininkai, bet ir kritiški tyrinėtojai, kaip antai, bazelietis 
Jacobas Burckhardtas (1818-1897), kuris savo lingvistinius svarstymus 
suveda į konstatavimą: kalba savo kilmę turi sieloje; dėl to ji yra 
tikriausia tautos reiškėja. Joje tauta save įamžina. 

Kas apžvelgia kalbas, tas pilnai sutinka su tais žodžiais. Meskime tik 
žvilgsnį į anglų kalbą, taip ryškiai iškeliančią individo svarbą, 
visuomeniškai nuspalvintą kultūrą bei vėsų tos tautos mandagumą. Arba 
dirstelkime į prancūzų kalbą, iš vienos pusės, dvelkiančią šaltu protavimu 
bei griežtu nuoseklumu, o iš kitos, pasižyminčią trubadūrišku 


338 





riteriškumu bei propaguotu erotiškumu. O vokiečiai savo kalba parodo 
idėjinį veržlumą bei mistišką savęs užmiršimą, bet, iš kitos pusės, taip 
pat palinkimą veikti, organizuoti, gaminti. Dėl to jame šalia Eckharto su 
Faustu sutiksi ir Bismarcką su Kruppu. Italų kalboje dainuoja žydrasis 
dangus, ispanų - iškilmingai žygiuoja puikybė, olandų - banguoja bei 
grasina jūra, norvegų - slypi niūrios fiordų paslaptys... 

Ne čia vieta lietuvių kalbą charakterizuoti; tačiau vieną pagrindinį 
bruožą reikia minėti - jos esmę iškeliantį analitiškumą. Turime pabrėžti, 
kadji yra iš tų indoeuropiečių kalbų, kurios kiekvieną daiktą ar reiškinį 
ženklina atskiru terminu. Tuo ji esmingai skirias nuo dažniausiai 
Vakaruose užtinkamų kalbų, kurios jau seniai yra perėjusios į 
sintetiškumą, suvedantį žodyną, gramatiką bei sintaksę į nežymų 
skaičių lengvai atmintinų terminų bei formų. 

Nors sintezės keliu išsivysčiusios kalbos ir nepaprastai palengvina 
išmokimą, tačiau jos praranda pirmykštį įvairumą, turtingumą, 
spalvingumą, kas kaip tik sudaro lietuvių kalbos grožį. Tam 
pagrindiniam skirtumui iškelti nereikės daug pavyzdžių. Paimkime iš 
žodyno tik būdvardį pilkas, ženklinantį visai nežymią spalvą. Vokietis 
visuomet panaudoja grau, o lietuvis nuostabiai įvairuoja: dangus yra 
palšvas, plaukas žilas, žirgas širmas, arklys šyvas arba šėmas, karvė 
šėma, katė raina ir t. t. Panašiai su veiksmažodžiais. Prancūzų laver, 
vokiečių waschen lietuvis šitaip niuansuoja: jis galvą trenka, rankas 
mazgoja, baltinius skalbia, indus plauna ir t. t. Ir asmenavimas su 
linksniavimu yra analitinio pobūdžio. Atsiminkime tik dviskaitą ir 
faktą, kad lietuvių rašytinė kalba yra išlaikiusi net septynis indoeu- 
ropiečių prokalbės linksnius ir dar kai kuriuose dialektuose aštuntąjį. 
Joje išliko ir tos prokalbės kirtis, galįs kristi ant bet kokio skiemens, kas 
suteikia kalbai ypatingo muzikalumo. Taip lietuvių kalba mums yra 
tarsi filologiško analitiškumo pirmavaizdis. Šis charakteris ją ryškiai 
išskiria iš visų dar gyvų indoeuropiečių kalbų, tuo ji tampa neįkaino- 
jamos vertės brangenybe. Kiekvienas lietuvis turėtų dėl to didžiuotis 
ir ją saugoti kaip savo akies lėlytę. 

Pažymėtina, kad filologas, tirdamas tą kalbą, gali pasiekti kur kas 
senesnį tautos amžių negu istorikas, nes garsai bei formos veda į tokius 
priešistorinius laikus, į kuriuos istorija eilinėmis savo priemonėmis 
nepajėgia įsiskverbti. Taip lietuvių „lingvistinė archeologija“ moksle 
įgauna nepaprastą reikšmę. 

Toji „archeologija“ reikšminga ir už grynos filologijos ribų, būtent 
etnologijoje bei tautų psichologijoje, kur ji, pasinaudodama lingvistų 
teikiama medžiaga, gali tiksliau nušviesti tautos savumus, jos psichiką 
bei charakterį. Juk kalba yra tauta garsuose. 

Iškeldami čia lietuvių kalbos analitinį pobūdį, mes nenorėjome tik 
mokslui patarnauti, bet ir praktiškai lietuviams padėti, nes norėjome 
dar pabrėžti, kad lietuvis tik toks ir bus, jei jis liks analitinėje savo 
kalboje. Juk pereidamas į sintetinio charakterio kalbą, jis išeina iš savo 
prigimties, iš savo dvasios pasaulio, iš viso savojo Aš ir siekia būti tuo, 
kuo jis niekad nebuvo ir niekad būti negalės. Visai klaidinga manyti, 
jog esą galima kitokios dvasios kalboje įsipilietinti. Galima, žinoma, 
savo kalbos sferą apleisti, bet negalima naujoje rasti savo dvasios 
tėvynės. Lietuvis, aišku, gali ir „sintetiškai“ kalbėti, bet tuomet 
nebeprabils savo siela, tik liežuviu. Skaudžiai tad apsigauna emigrantas, 
manydamas esą galima keisti kalbas kaip pirštines. Naujoje kalboje jis 
tebus užklydėlis, kuris formuoja svetimus garsus, bet nebeišreiškia 
savęs. 

Todėl sunku suprasti, kodėl dabar kai kurie rašytojai ima rašyti 
svetima kalba. Jie turėtų žinoti, kad taip apleidžia literatūrą, kurioje jie 
gali pirmauti, ir persikelia į kalbą, kurioje tegalės bernauti. Tai turėjome 
pabrėžti tiems, kurie kalbos mainymą telaiko formaliniu veiksmu. Iš 
tikrųjų tai - savižudystė". 


8. UŽDUOTINIS MŪSŲ TREMTIES CHARAKTERIS. — Iš viso to aišku, kad mes 
savo indėlį į naujai kuriamą kultūrą tegalime įnešti eidami lietuviškuoju 
keliu, t. y. savąja kalba. Daugeliui gal atrodo, kad tai per kieta sąlyga, ir 
dėl to nėra labai linkęs daryti tokią auką. (Lyg motinos kalbos ugdymas 
bei išlaikymas būtų kokia nemaloni pareiga.) Taip manantiems reikia 
priminti, kad egzilis visuomet yra aukos sinonimas. Taip tremtį suprato 
kilniaširdis Mazzini (1805-1875), vadindamas ją sacrificio, dėl kurio jis 
pats išsižadėjo šeimyninės laimės, turto, garbės. Iš mūsų niekas 
nereikalauja tokio pasiaukojimo, tačiau be aukos neapsieisime. 

Kitas emigracijas žlugdė bėdos, neturtas, alkis; mums gi paradok- 
saliai pavojus gresia nuo migdančios gerovės, nuo užliūliuojančio 
pertekliaus. Bet mūsų turtai tebus dėmė bei nuodėmė, jei jie nėra 
panaudojami tremties mums uždedamoms pareigoms atlikti. 
Įsidėmėkime, kad tas, kuris pinigais ima galvoti, greit pinigams ims ir 

gyventi. Pasiners tame veltėdiškame miesčioniškume, kuris žudo mūsų 
talentus, pakerta mūsų užsimojimus ir silpnina net fizišką mūsų 
atsparumą. Liūdna, jei mūsų gabumus vilgo skausmo ašaros, bet dar 
liūdniau, jei juos aptaško pertekliaus taukai. Ko mes laisvėje gyvendami 
verti, jei tai užmirštame? Sprendžiamą atsakymą mums duoda 
nuostabus mūsų tremties pobūdis. 

Būdavo, kad išvykdavo pavieniai asmenys: politikai, rašytojai, 
mokslininkai, filosofai. Būdavo, kad išvykdavo ištisi sluoksniai: 
hugenotų pramonininkai, Švabijos amatininkai, Prancūzijos aristo- 
kratai. Tačiau emigrantų istorijoje nėra atsitikę, kad būtų išvykusi kone 
visa tautos inteligentija, kone visi krašto krikščioniškąją galvoseną 
formuojantieji. Tai atsitiko mūsų atveju. Šis nuostabus mūsų tremties 
pobūdis negali būti aklos pripuolamybės vaisius. Savaime peršasi 
mintis, kad mus išvedė aukštesnė ranka, skirdama mums tą uždavinį, 
kurio šiuo metu negali atlikti tėvynėje dvasiškai kalinamieji. 

Tikrai, ar mūsų tremtis tik neturi užduoties, tiesiog mistiško 
charakterio? Juk reikia žinoti, kad istorija nėra beprasmiškas riedėjimas 
į nežinią. Mūsų gyvenimas nėra beviltiškas graibstymasis tamsybėje. 
Istorijos kelias yra Dievo kelias. Jei šis kelias mums ir ne visuomet 
aiškus, tai priklauso nuo mūsų žvilgsnio ribotumo bei nesugebėjimo 
įžiūrėti tos visumos, kuri pačiam Kūrėjui nuo amžių yra aiškesnė už 
saulę. 

Mes greičiau būsime linkę pasiaukoti, jei atsiminsime, kad tėvynėje 
likusieji neša kur kas sunkesnę naštą negu mes, būtent vidaus egzilio 
bėdą. Juk jie, negalėdami pasprukti nuo okupantų, buvo priversti 
emigruoti į save. Kokia čia slepiasi tragika! Sąmoningesnieji iš jų turi 
aiškų savo tautinės pareigos supratimą, tačiau jų burna užčiaupta. Jų 
jėgos paliktos nakčiai, slėptuvėms, vienatvei, ir niekas nežino, kada 
jos vėl galės grįžti į viešumą, į pripažinimą ir garbę. Jie, žinoma, gali 
parsiduoti ir imti parafrazuoti okupantų šūkius, apdailinti jų lozungus, 
pasaldinti įsakymus. Bet ar tai kūryba? Pažvelkime tik į vokiečių 
literatūrą nacių gadynėje: krašte pasilikusieji, nors daug turėjo rašyti, 
tačiau beveik nieko nesukūrė, nes jiems trūko svarbiausios sąlygos — 
laisvės. Todėl tikrųjų talentų mes turime ieškoti tremtyje. Ten juos ir 
randame: Thomą Manną, Hermanną Hesse, Robertą Musilį ir tolygius, 
nors tremtyje kiti ir baisiausiai vargo. 

Ar nėra taip ir su mūsų literatūra? Juk ką dar bolševikijoje yra 

sukūrusi Salomėja Nėris? O jos įpėdiniai? Ar jie yra parašę nors vieną 
veikalą, kuris pergyvens sovietinio režimo griuvimą? Tą gabesnieji 
lyrikai puikiai supranta ir dėl to kaip įmanydami priešinasi okupantų 
užmačioms grožinę literatūrą paversti jų tarnaite. Kiek kitaip su kai 
kuriais romanų rašytojais, kurie, pasidavę ideologiniam bei politiniam 
spaudimui, ėmė vaizduoti „likimą tos lietuvių tautos dalies, kuri priešo 
propagandos suklaidinta ir nesupratusi didžiųjų revoliucinių pertvar- 
kymų, pasitraukė į Vakarus““. 

Tačiau laisve besidžiaugiantieji turi žinoti, kad ji tėra sąlyga 
nekliudomam darbui ir kad šitą darbą mums reikia atlikti. 

Kad emigracija mums skiria tikrą uždavinį, matyti, tarp kitko, ir iš 
to, kad aukštesnė ranka mums ne tik paruošė vietą svetur, bet parinko 
vietą laisvėje. Laisvė visuomet įpareigoja. Mums ji pirštu prikišamai 
įpareigoja dirbti tą darbą, kurį dirbti neleidžiama likusiems, apie 
kuriuos draikosi marksizmo rūkai ir kuriuos šaldo žvarbūs rusų 
nacionalizmo vėjai. 

Mes tad esame okupuotųjų pavaduotojai: jų minčių mintytojai, jų 
idėjų įkūnytojai, jų planų realizuotojai. Jie šilčiausiais savo jausmais 
mus atmena ir į mus sudeda savo viltis. Tai suprantama, nes vidinė 
emigracija teisingai gali kelti reikalavimus emigracijai svetur. Mes 
negalime jų apvilti, nes tai reikštų moraliai juos žudyti. Aišku, kad 
žymi jaunesniųjų dalis yra patekusi į marksizmo pinkles. Bet taip pat 
aišku, kad kritiškieji bei kūrybiškiausieji iš jų ilgainiui bodėsis tos 
bedvasės sausros ir trauksis iš tų beidėjiškų dykumų. Ir jų atsitraukimas 
bus juo gaivalingesnis, juo ilgiau ir grubiau jie bus priversti smilkyti 
svetimiems dievams. 

Šitaip bandydami atspėti Kūrėjo intencijas, mes atspėjame ir savo 
pareigą. Jos nepildyti reikštų tą pat, kaip nuklysti nuo Apvaizdos kelio 
ir nuslysti į žemumas, kur savo emigrantiškos buities prasmę užmiršę 
lepūnėliai ir smaguriautojai, pinigų kalikai ir kitokie miesčioniškų vėjų 
gaudytojai reikalingi sociologijos dėsnių tikrumai įrodyti. 


9. KŪRYBIŠKAS POLIARUMAS. — Tarp išeivių yra plačiai paplitęs 
manymas, kad tremtis tesanti laukimas, tuščias tarpas, kurčias periodas, 
per kurį mūsų jėgos priverstos tylėti, kol grįžimas į seną aplinką jas vėl 
prikels naujiems užsimojimams. Tai perdėm klaidingas manymas, nes 
tremtis yra esmingas tarpsnis mūsų kelyje, kuriame negali būti 

sustojimo, laukimo, tuščio blaškymosi. Ji yra organiška mūsų buities 
dalis. Todėl mes ir dabar turime žengti, veikti, kurti. Tuo tremtis gali 
tapti nepaprastai naudinga, kūrybiška. 

Ir tai pirmiausia tuo, ką emigrantas gali semti iš viso to naujo, kurį 
sutinka neįprastame savo kelyje. Visa tai jį paakina, ragina, sukelia aibę 
reakcijų. Protingas pabėgėlis stengsis pasinaudoti naudingais 
paskatinimais, nes svetimi elementai mums nebebus svetimi, jei 
sugebėsime juos taip pasisavinti, kad jie mus praturtintų. Taigi: 
nesitraukime baimingai į save, kaip šliužas į savo kiautą, neužsimū- 
rykime aklinai kokiame nors gete. Tai būtų pradžia tik dvasinio 
skurdumo, vedančio tiesiog į nevaisingumą. 

Bet pasinaudoti nereiškia pasiduoti. Šis praturtėjimas neturėtų mūsų 
užlieti, pridengti. Jis tegali būti priedas, papildymas. Mus supančios 
svetimybės tegali būti mūsų priešpolis. Visas mūsų dvasinis darbas 
turėtų būti kūrybiškas su juo išsiaiškinimas. Tuos du polius turi rišti 
įtampa, nes tik ji, o ne pasidavimas, sudaro šio santykiavimo vertę. 
Mes turėtume stiprinti savąjį polių ir gerbti svetimąjį. Iš to aišku, kad 
ir priešingam mums poliui bus naudos, jei jis sutiks mumyse lygiavertį 
partnerį. Iš pasidavėlio dvasinių laimėjimų nebūna. Tą romėnai gerai 
suprato. Jie pasirinko graikus savo mokytojais; jiems tačiau nepasidavė. 
Tonesuprato netolimos praeities vokiečių dauguma, nes jų Deutschland 
iber alles tevedė prie jokio priešingo poliaus nepripažįstančio 
išpuikėjimo. Tačiau toks savimi pasitenkinimas visuomet bus tiek 
nevaisingas, kiek jis išdidus. 

Gaila, jei tie, kurie galėtų būti mūsų partneriai, tų skirtybių kartais 
nesupranta. Taip pat liūdna, jei mes jų nevertiname. Čia mums pavojus 
gresia iš kitų pervertinimo, ypač jei jie yra tiek gausūs, kiek kultūringi. 
Kiek dėl to žalos mes matome savo istorijoje! Pavyzdžiui, kai kurios 
vakarinės dalys pasidavė vokiškumui, o pietinės lenkiškumui. Toks 
pasidavimas yra paremtas klaidingu manymu, jog kultūrų srityje 
egzistuojanti kokia nors hierarchija, rikiuojanti kultūras pagal jų „vertę“. 
Tačiau taip nėra. Kultūra yra tobuliausias tautų pasireiškimas ir, kaip 
toks, su kitomis kultūromis susitinka toje pačioje aukštumoje. Dvasinis 
tad pasidavimas nėra kultūringumo ženklas. Kas kitam pasiduoda, tas 
jo nepraturtina, tik save ištuština. 

Iš to galima suprasti, kaip neprotinga yra nekritiškai susižavėti 
kitoniškumu. Vienintelė protinga (ir garbinga) laikysena: būti partneriu. 

Jei tąsuprantame, tai tremtis mums nebus skausmingo lūkuriavimo arba 
net dvasinės kapituliacijos tarpsnis, bet laiptai į dar aukštesnį laipsnį. 

Pritaikydami šią tiesą šiandien mums keliamam uždaviniui, mes 
turime įsisąmoninti, jog kuriant naująjį humanizmą tebūsime vaisingi 
tada, jei sugebėsime būti partneriai tiems kitoniškumams, kuriuos 
sutinkame savo kelyje. Įsidėmėkime: tik ugdydami savitumą, būsime 
naudingi kitiems; pasiduodami - tik tręšime kitų kultūros laukus. Būti 
kitiems trąša — nėra mūsų paskirtis. 

Kitas gal paabejos, ar emigracinė tautos skeveldra turi tiek gabumų 
bei energijos, kad pajėgtų užkopti į tokį parmeriškumą. Bet gabumų 
mums netrūksta ir jiems ugdyti turime, veikiausiai, pakankamai 
pasiryžimo. Tam įrodyti turime apsčiai puikių pavyzdžių iš keleto 
kontinentų ir daugelio sričių. Juk mūsų emigracija jau turi savo kultūros 
istoriją. Bet kadangi mūsų patirtis dar menka, daugelis išeivių dar 
nesuspėjo suvokti, kad viena vienintelė asmenybė gali net kalnus 
nuversti, jei ji visas savo jėgas besąlygišku atsidavimu paaukos 
emigracinei savo užduočiai. Tai, pavyzdžiui, čekas Janas Amosas 
Komensky (1592-1670) iškalbingiausiai paliudija. 

Gimęs Nivnice, studijuoti išvyko į Vokietiją, į Heidelbergą, ir kitur. 
Bet jau tuomet nemanė dvasiškai pasiduoti. Tapęs evangeliku broliu 
pastorium, dar stipriau pabrėžė savo tautiškumą, kuris jam buvo 
ištikimas cantus firmus (tvirtas giedojimas) bet kokiam kontrapunktui. 
Eidamas 28-us metus, jis buvo priverstas savo darbovietę Moravijoje 
palikti. Šitaip prasidėjo jo iki karsto lentos nesibaigianti odisėja po 
Europą. Pirmiausia gyveno Lenkijoje, kur jis, kaip rašytojas ir auklėtojas, 
taip išgarsėjo, kad buvo kviečiamas į žymiausius kultūros centrus. 
Richelieu norėjo jį apgyvendinti Paryžiuje. Anglų parlamentas jam siūlė 
pagal jo planus steigti ir vadovauti kolegijai. Švedų karalaitė Kristina 
stengėsi jį - šį Pestalozzi dar prieš tikrąjį Pestalozzi — įpilietinti 
Stockholme, kad reformuotų jos krašto mokyklas. Praktiškieji olandai 
itin buvo suinteresuoti jo naudingais vadovėliais, o dalis Vengrijos 
kunigaikščių jį kvietė pavyzdingoms mokykloms steigti. Nors 
Komensky, be atvangos po mūsų žemyną keliaudamas, pateko į orbitą 
vis naujų kultūrų, jis vis dėlto nesidavė jų užvaldomas. Taip akis į akį 
susidurdamas su savo laikotarpiu, jis išvengė ir kito pabėgėliams 
gresiančio pavojaus: bailiai lindėti savo kiaute. 

Taip Komensky sugebėjo savuosius ir svetimuosius elementus 

suvesti į palaimingą sintezę, kurioje betgi jo tautos kultūra vaidino 
sprendžiamą vaidmenį. Todėl jis ir žymią dalį savo veikalų - daugiau 
kaip 130! - parašė čekiškai. 

Komensky mirė Amsterdame kaip tikras savo tautiečių patriarchas 
ir tikra pažiba savo krašto, kurio po ištrėmimo daugiau nebeišvydo. 
Nors tokie politikai, kurie tesiekia konkrečios, kasdieninės naudos, 
beveik visą jo darbuotę telaikė bergždžia, ji iš tikrųjų buvo tas grūdas, 
iš kurio išaugo našiausias derlius. Juk tauta, verždamasi jo pramintu 
keliu pirmyn, išsikovojo laisvę, įsteigė savo valstybę ir puoselėjo 
kultūrą, kuri Smetanos bei Dvofako tonais apskrenda visą pasaulį. Taigi 
vienas šis charizma dvelkiąs veikėjas, kuris savo klajokliškoje buityje 
per pusę šimtmečio po savo kojomis neturėjo tėvynės žemės, savo tautai 
buvo gal reikšmingesnis negu visi likusieji kartu. 


10. RvžkimĖs! - Komensky toli gražu ne vienintelis, kuris visa savo 
buitimi parodė, ką gali net pavienis emigrantas, jei jis supranta 
užduotinį savo tremties charakterį. Mes galėtumėme čia išvardyti dau- 
gybę asmenybių, kurios savo pasiaukojimu prirašė nors ir graudžius, 
bet kartu ir kilniausius savo tautos istorijos puslapius. 

Dabar mūsų valanda. Atsiliepkime be svyravimo ir parodykime tą 
pasiryžimą, apie kurį kalba taip pagaunančiai mūsų kultūrininkas 
Cirtautas savo knygoje apie pabėgėlį. Bėglys pasiryžėlis - tai iš visų 
bėglių teigiamiausias, kūrybiškiausias. Jis ir neįprastomis, net 
priešingomis, aplinkybėmis neišsižada senų idealų ir nemarina savo 
užsimojimų, priešingai, dar ryžtingiau juos bando įkūnyti, nes tremtis 
jam tėra kitas vardas tėvynei, jam yra ta pati, kad ir išdur į moli nuslydusi 
melodija. Viltis lydi jo darbus, nes tik ji turi sparnus. Visa Cirtauto 
veikla - jo paties tvirtinimu - yra „ne kas kita, kaip savęs apreiškimas 
svetimame pasaulyje dėl savo pasaulio“. Todėl „pasiryžėlis daro iš viso, 
kas jį apsupa, geriausia, ką galima daryti, ir būtent tomis idėjomis, 
kurios atitinka savojo pasaulio idealus“. 

Tai, gaila, balsas iš karsto, nes mirtis per anksti iš mūsų išplėšė šį 
brangų vyrą (1915-1963). Jo žodis mums tapo testamentu. Tad 
šiandieninių įvykių bei idėjų sūkuryje neužsikrėskime sociologiniu 
pesimizmu, bet pasiryžkime teigiamiems žygiams. Įsidėmėkime: istoriją 
daro pasiryžėliai; istorija gi daroma silpnavaliais. 

Pareina tik nuo mūsų, kuriems norime priklausyti. 

III. MAŽOSIOS TAUTOS BEI VALSTYBĖS IR JŲ REIKŠMĖ EUROPAI 
A. EUROPA — NUOSTABUS GAMTINIŲ OPTIMUMŲ RINKINYS 


Kiek perdedant galima apie Europą sakyti, kad ji iš visų žemynų 
daugiausia yra davusi pasauliui, nes čia žemė Žmogui tiek yra palanki, 
dosni, geraširdė, kaip niekur kitur. Ypač iškeltinos šešios dovanos, 
kuriomis žmonių giminė tik šiame kontinente gali pasidžiaugti. 


1. GRAKŠTI MŪSŲ ŽEMYNO STRUKTŪRA. — Griežtai paėmus, Europa visai 
nėra atskiras kontinentas, o tik vakarinė Azijos dalis. Dėl to daugelis 
geografų abidvi dalis suplaka į vieną, kurią vadina „Eurazija“. Nors jie 
grynai morfologiškai žiūrint ir yra teisūs, tos dvi dalys vis dėlto 
tarpusavyje tiek skiriasi, kad pamatuotai galima kalbėti apie du žemynus. 

Juos visų pirma skiria struktūra, nes kiek rytinė dalis yra stambi, 
sunki ir beformė, tiek vakarinė mažytė, plonytė ir lengvutė. Šis 
reikšmingas suplonėjimas, esmingas Europos bruožas, ypač pasireiškia 
nuo linijos, einančios iš Petrapilio į Stambulą, nes į vakarus nuo jos 
žemė vis labiau susitraukia ir pameta savo svorį, čia nebe masė vyrauja, 
bet dailios linijos. 

Šiuo atžvilgiu Graikija yra tikras Europos pirmavaizdis. Savo 
užuomazgoje šiaurėje ji tvirtai atsiremia į kontinentą, nuo kurio ji tačiau 
greitai atsiplėšia ir, tapdama pusiasaliu, vis labiau suplonėja. Šis iš savo 
pusės vėl skirstosi į salas, kurios liesėdamos darosi vis mažesnės, kol 
pagaliau laibi jų trupiniukai visai išnyksta Egėjo platybėje. 

Taigi atidžiai pažiūrėjus, Europa tėra vakarinės Azijos smaigalys, 
kurį ji kiša į Atlanto beribę. Taip jūra, apsupdama mus iš trijų pusių, 
įgauna tokią persvarą, kad ji, o ne žemė, sukuria Europos profilį ir 
lemia mūsų likimą bent tiek, kiek gamtos galybės gali nulemti likimą. 
Dėl to Europą tiksliau tiktų vadinti „jūrynu“, o ne „žemynu“, kas mums 
ir leidžia jį laikyti atskiru kontinentu. 


2. IDEALI PROPORCIJA TARP JŪROS IR ŽEMĖS. — Morfologiškai imant, idealų 
kontinentą sudaro idealus santykis tarp žemės ploto ir jūros kranto 
ilgumo. Dalydami anąjį iš pakraščio kilometrų skaičiaus, mes gauname 
tam tikrą „jūriškumo indeksą“, kuris rodo, ar ta proporcija arti, ar toli 
nuo idealo. Antai Azijoje vienam jūros linijos kilometrui tenka 772 
kvadratiniai kilometrai žemės. Griežtai paėmus, Azijos indeksas yra 

žymiai mažesnis. Juk reikia žinoti, kad šiaurės Sibiro pakraštys devynis 
mėnesius per metus yra ledo užblokuotas, Europos gi indeksas yra 
kur kas geresnis - 270. Mūsų kontinente Rusijos indeksas siekia 917, o 
Anglijos - vos 70. 

Pabaltijo respublikų skaičiai tokie: Lietuvos - 888, Latvijos - 135, 
Estijos - 14. Santykis yra idealus, jei jūros poveikis jaučiamas visame 
krašte. Turint tai galvoje, Europos vidurkis, siekiąs vos 270, laikytinas 
idealiu. Kiekvienas atsitolinimas nuo jo sudaro kraštui bei jo 
gyventojams sunkumų. Šie itin jaučiami tose šalyse, kurių indeksas 
žymiai didesnis, t. y. ten, kur žemė įgauna persvarą. Nesunku pastebėti, 
kad mūsų indeksas yra kur kas blogesnis už mūsų kaimyno latvio. 
Šiuo atžvilgiu beveik simbolišką reikšmę turi abiejų sostinių geografinė 
padėtis: Ryga guli prie žymiausios krašto upės ir netoli jūros, Vilnius 
gi prie mažos upės ir 400 km atstumu nuo Klaipėdos uosto. Bet ir Estijos 
indeksas nepatenkinamas, nes kiek mums trūksta jūros, tiek jai trūksta 
žemės. 

Norėdami gerai suprasti, ką jūra reiškia Europai, mes turime žinoti, 
kad anoji yra dinamiškumo motina, nes ji judina, stumia, daužo, 
iššaukia į dvikovą. Jos paveiktas, išmankštintas žmogus darosi 
ryžtingesnis, energingesnis. Ji žymia dalimi paskatina tą europiečio 
judrumą, kuris jį iš esmės skiria nuo statiškesnio azijato, kurį žemė 
taip „įžemina“ ir savo sunkumu taip slegia, kad jam sunku ryžtis 
veiksmui. Žemė yra fatalizmo motina, dėl to daugelis azijatų dažnai 
pasiduoda likimui, kurį jūros (bei dvasios) jėgų sukurstytas vakarietis 
pats kalasi. Vakarai yra Prometėjo tėvynė. Tą gerai suprasdamas vakarų 
žmogus negali gyventi be vandenyno ir dėl to instinktyviai priešinasi, 
kai jį norima uždaryti kontinento viduryje. Charakteringas tuo atžvilgiu 
yra graikų šiaušimasis, kai Aleksandras Didysis juos norėjo vesti vis 
gilyn į Aziją. Jie gaivalingai vertė savo valdovą grįžti prie jūros, kurią 
entuziastiškai sveikino istorišku šūkiu Thalatta, Thalatta! 

Kokiu laipsniu jūra ir žemė veikia bei formuoja žmogų ir net ištisas 
tautas, matyti, pavyzdžiui, iš tų psichinių bei iš viso etninių skirtumų 
tarp latvio ir lietuvio: kiek anas labiau linkęs į miestelėnišką judrumą, 
į praktiškumą bei pragmatizmą, į prekybą ir pramonę, į jūrininkystę, 
tai šis labiau į kaimietišką sėslumą, jausmingumą, svajingumą, religinį 
misticizmą, į žemdirbio statiškumą. Tą skirtumą visai atitinka ir faktas, 
kad latvis savo kalboje nustatė (kaip ir germanai) kirtį ant pirmo 

skiemens, o lietuvis pasiliko prie įgimto, nenustatyto indoeuropietiško 
kirčio. Ir ar toks Čiurlionis galėjo užgimti ir tarpti Rygoje? Vargu, nes 
visa savo siela jis Vilniaus sūnus. 


3. PATOGI EUROPOS GEOGRAFINĖ PADĖTIS. — Vertę šio idealaus santykio 
tarp žemės ir jūros dar padidina patogi mūsų kontinento geografinė 
padėtis, kuri leidžia daugumui europiečių gyventi ruože tarp 38“ ir 
65“ šiaurės platumos, čia jie naudojasi žmogui tinkamiausiu klimatu, 
nes čia nevarginami nė per smarkiu karščiu, nė per stipriu šalčiu, kas 
jiems beveik visose šalyse ir per visus metus leidžia veikti bei kurti. 
Europiečio metai yra ilgiausi pasaulyje ir kupini patogiausių gali- 
mybių. 

Iš tikrųjų nei Atėnų vidurinė metinė šiluma (17,4 *C) nėra tokia aukšta, 
nei Stockholmo tokia žema (5,7 *C), kad negalima būtų kūrybiškai 
pasireikšti. Kraštutinumus europietis palieka kitiems: karščio polių — 
amerikiečiams (59 *C), šalčio polių - sibiriečiams (-73 *C). 

Dar pabrėžtina, kad horizontali mūsų kontinento ašis eina 
lygiagrečiai su tuo ruožu, kuris ištisai pasižymėdamas nuosaikiu 
klimatu savyje talpina kone visus kraštus. Tokia pavydėtina padėtimi 
negali girtis kiti žemynai, kurių geografinė ašis neina paraleliai su 
optimaliu ruožu - jį vertikaliai perkerta, sakykime, Amerikoje bei 
Afrikoje, arba dėl savo vienašališko kontinentalumo (Azija bei 
Australija); šie žemynai iš savo dalinio paralelizmo naudos beveik visai 
neturi. 


4. EUROPA — MAŽŲ ERDVIŲ ŽEMYNAS. —- Mūsų kontinentas kone idealus 
ir tuo, kad jo žemės plotai beveik niekur neslegia žmogaus; išimtį gal 
daro tik Rusija tarp Maskvos ir Uralo. Šiaip mūsų žemynas kalnynų, 
miškų, ežerų ir upių tiek suskirstytas bei susmulkintas, kad beveik 
visur susidaro mažos, lengvai apžvelgiamos erdvės, kur atskiros tautos 
bei tautelės, kalbos bei tarmės gali sukti sau lizdą ir ruošti sau tikrą 
tėvynę. Tos ryškios ir palyginti gana saugios erdvės yra tikri civilizacijos 
židiniai, tikros kultūros gimdyklos. 

Dėl to mūsų žemynas yra toks įvairus, margas ir kiekviename punkte 
žėri kitokiomis spalvomis, žavi vis naujais niuansais. Todėl įvairumas 
Europai tiek yra charakteringas, kiek vienodumas Azijai, bent 
kontinentinei jos daliai. Antai po Pirmojo pasaulinio karo į vakarus 

nuo Maskvos priskaitėme 35 su viršum valstybių, į rytus gi nuo jos iki 
pat Kinijos tik vieną. Ir taip kone visose srityse. Tai pasekmė to veikimo, 
kurį išvysto įvairiausios tautos skirtingiausiuose židiniuose, kas suteikia 
kiekvienai iš jų būdingą veidą, čia mus stebina: 

- į uolas atsirėmusi, Golfo srovės šildoma Norvegija; 

- už Baltijos jūros bangų besikaupianti Švedija; 

- jūros supamos Anglija su Airija, kurios it laivai ties žemynu yra 
nuleidusios inkarą; 

- upių žiotyse su jūra besirungianti Olandija; 

- švelnių vėjų glostoma I/e-de-France; 

- Atlantui atverta, saulės brandinama Portugalija; 

- iš trijų pusių šiltų bangų lepinama Italija; 

- tiek žemės, tiek vandens gėrybėmis pasinaudojanti amfibiška 
Graikija; 

- Alpėse įsitvirtinusi Šveicarija, laisvų arų lizdas; 

- mėlynu Dunojumi ir tonais garsi Austrija; 

- Moldavijos inspiruojama, kalnų bei miškų saugoma Čekija... 

Kad ir kiek visi tie kraštai bei sritys tarpusavyje skirtųsi, juos betgi 
jungia vienas noras - skirtame jiems nedideliame plote pilnai išvystyti 
visus savo gabumus. Vieni tais savo talentais krikščionišku 
nuolankumu tarnauja Dievo garbei, kiti gi juos maištaujančiu 
prometėjiškumu skiria žmogaus garbei. Bet abu vykdo Fausto, tikro 
Europos „patrono“, žodį: „Kol esu gyvas, tol ir veikiu“. Tuomi viena 
Europa lig šiol pasaulį judino energingiau negu visi kiti kontinentai 
kartu. Štai ką gali ant adatos smaigalio sukišti mažieji! 


5. DEMOGRAFIŠKAS TIRŠTUMAS. — Iš šitų bruožų aišku, kad veiklos 
sėkmingumą pakelia ir gyventojų tirštumas, nes kūryba auga tik iš 
artimo bei nuolatinio bendravimo su kitais. Kas neturi kaimyno, tas 
neturi ir kultūros. Svarbu tad gyventi pačiame viduryje verdančio 
gyvenimo, nes tik čia suliepsnoja intelektualinė aistra, užsidega širdys, 
kyla sugestijos, ryškėja idėjos, susiduria nuomonės. Tik čia tarp 
pritarimo ir pasipriešinimo iškyla, gimsta ir auga kultūros darbai. 
Žinoma, vėliau vaisiams brandinti, veikalams išnešioti reikia 
susikaupimo, tylos, nuošalumo. Apvaisinimui reikia dviejų, bet 
gimdyti turi vienas. Žinant, kad šalia nuošalume susikaupiančios 
asmenybės reikia ir skatinančios, sugestijonuojančios visuomenės, 

svarbu į visus kūrybinio pobūdžio darbus įtraukti kiek galint didesnį 
piliečių skaičių. 

Tai lengviausiai sekasi pietų kraštuose, kur saulė bei šiluma žmones 
išvilioja iš namų ir juos po atviru dangumi suveda į krūvą, kur kalboms 
bei ginčams galo nėra. Neatsitiktinai tad Europos civilizacija pirmiausia 
išsivystė tirštai pripildytuose graikų miestuose, kur vienas kitam ant 
kojų pirštų lipdavo. Šis fizinis pasistumdymas neišvengiamai sukėlė 
ir „dvasinį pasistumdymą“. Prisiminkime, kad Periklio laikais graikų 
žemėje gyveno apie keturis milijonus ir už jos ribų dar antra tiek 
žmonių. Tai beveik lygiai tiek, kiek Graikija šiandien turi gyventojų. 
Panašiai ir miestuose, nes siaurame senovės Atėnų plote tilpo apie 
150 000, Romoje - apie 800 000 ir renesansiškoje Florencijoje apie pusę 
tiek žmonių. Aišku, kad be demografiško tirštumo nėra nė „kūrybiško 
tirštumo“. 

Daug sunkiau ten, kur miglos, šalčiai, sniegas žmogų ilgą laiką 
uždaro tarp keturių sienų, jį izoliuoja ir tame atsiskyrime jį pasmerkia 
nevaisingiems monologams, nes neišgirstasis žodis nuskamba be 
naudos. Žinoma, ir saulės nelepinamoje šiaurėje bandoma žmones 
suvesti į „kūrybišką tirštumą“, tačiau ten daugiausia reikia pasitenkinti 
butu, salonu ar sale, kurie visi nė iš tolo neprilygsta tiems 
savaimingiems susitikimams bei susidūrimams graikų mugėje, romėnų 
forume, italų corso, ispanų plaza ar prancūzų bulvaruose. Dėl šių 
ypatingų sąlygų kultūra tik nenoriai iš pietų pasuko į šiaurę, nuo 
Viduržemio jūros prie Baltijos jūros. Suprantama, žmogus negali kartu 
rūpintis ir kultūra, ir kalorijomis. 


6. GoLo sRovĖ. - Kad ir Europos šiaurė, nepaisant jos kraštutinės 
padėties, mūsų civilizacijai daug yra davusi, tai daugiausia yra 
nuopelnas Amerikos, apdovanojančios mus Golfo srove. Atplaukdama 
iš Meksikos įlankos, kur vasaros metu vandens temperatūra pakyla 
net iki 28 *C, ji plačiai pasiekia šiaurės vakarų Europą - Airiją, Škotiją, 
Norvegiją, net Islandiją. Dėl šios srovės Atlanto temperatūra čia tik 
nežymiai krinta žemiau 10 *C. Dėl to čia dar 70* šiaurės platumos 
užtinkame uostus ir žiemą neužšąlančius. Pažymėtinas tuo atžvilgiu 
yra norvegų miestas Hammerfestas (709 40' š. pl.), kurio metinės 
temperatūros vidurkis vis dar siekia 1,9 “C, kas leidžia ir šioms sritims 
būti naudingoms, ypač savo navigacija. Kiek Golfo srovė palengvina 

tą navigaciją, matyti iš to reikšmingo fakto, kad Norvegija - po Anglijos 
ir po JAV - turi stambiausią prekybos laivyną, nors jos gyventojų 
skaičius tesiekia 3,5 milijono. 

Kadangi ir kiti mūsų kontinento šiauriečiai panašiai naudojasi šios 
srovės gėrybėmis, ji ne tik užtikrina laisvą susisiekimą laivais iki 709 
šiaurės platumos, bet ir leidžia naudotis kultūros laimėjimais bei šiaip 
civilizacijos pažanga. Be to, dar skatina kūrybiškai pasireikšti, ką, 
pavyzdžiui, įsakmiai paliudija rašytojai Ibsenas su Bjornsonu ir 
kompozitoriai Griegas su Sindingu, kurie visi yra gimę tarp 59“ ir 629 
šiaurės platumos. Visą reikšmę to fakto mes tik tada suprantame, kai 
atsimename, kad kitoje Atlanto pusėje Amerikos uostai net į pietus 
nuo 50“ š. pl. kasmet ledų užblokuojami ir kad dėl to civilizacija „užšalo“ 
Kvebeke (Ouebec), t. y. maždaug prie 48“ š. platumos. Golfo srovė yra 
brangiausia Amerikos kontinento gamtinė dovana Europai. 


7. SANTRAUKA. - Suvesdami krūvon, ką čia apie savo žemyną esame 
pasakę, negalime nepastebėti tos pirmenybės, kurią jis dėl savo 
ypatingų gamtos sąlygų turi prieš visus kitus kontinentus. Europa tikrai 
yra nuostabus gamtinių optimumų rinkinys. Tačiau ir puikiausios 
sąlygos mažai tereiškia, jei jomis nesinaudojama. Bet ar europietis jomis 
nesinaudojo taip pat optimaliai? 

Su džiaugsmu tai konstatuodami, mes vis dėlto negalime paneigti, 
kad europietis jomis pasinaudojo ne tik geriems tikslams, nes šalia 
palaimingų, nemirtingų darbų jis kone visais laikais pasižymėjo ir 
tokiais, kurie jį vedė prie katastrofos bei savęs naikinimo. Todėl Europos 
istorija nėra tik garbingų darbų istorija. Atsiminkime tik europiečių 
išprovokuotus brolžudiškus pasaulinės apimties karus! 

Baigdami šį skyrelį, turime dar pažymėti tą beveik paradoksalų 
faktą, jog Europa kultūriniu atžvilgiu didelė dėl to, kad ji fiziškai silpna. 
Tai leidžia mūsų žemyną vadinti tėvyne mažųjų, pasiryžusių viskam, 
kas yra didinga. Dėl to europietis ir nesisvaigina skaičiais, kuriais 
kiekybė nori nustelbti kokybę. Žinodamas, kad gyvybė kyla iš 
mikroskopinių ląstelių ir kultūra - iš paskirų individų, jis tuos 
rūpestingai ir ugdo. Jis mieliau nori būti liesas vienetukas priešakyje, 
negu storas nulis užpakalyje. Jau išgarsėjęs Plutarchas mielai sugrįžo į 
kuklią savo tėviškę Bojotijoje tam, - kaip jis pats pasisakė, - kad ten 
būtų nors vienu piliečiu daugiau. 

B. MAŽŲJŲ TAUTŲ BEI VALSTYBIŲ VAIDMUO 


1. PRIEKAIŠTAI MAŽIESIEMS. — Žinant mažųjų pirmenybę prieš 
didžiuosius, galima būtų manyti, jog anieji yra visų vertinami bei 
globojami. Tačiau taip nėra. Bet ką didieji jiems prikiša? Štai jų 
svarbiausi argumentai: 

a. Politiškai imant, tos mažos tautos su savo miniatiūriškomis 
valstybėlėmis vedančios tik į „balkanizaciją“, t. y. į chaotišką 
Kleinstanterei, sudarančią tikrą pavojų taikai; 

b. Kariniu atžvilgiu jos esančios silpnos, tuo jos tik amžinai 
sugundančios didžiuosius jas užkariauti. Tas tarp stipresnių valstybių 
sukelia tik pavyduliavimą bei karus; 

<. Ir ekonomiškai žiūrint, jos esančios tikras anachronizmas, nes jų 
teritorija yra per siaura ir jų kapitalai per menki tarptautinei 
išsivysčiusiai pramonei bei prekybai. Tokios provinciškos rinkos 
esančios nuostolingos; 

d. Jos ir tarptautiniu atžvilgiu esančios mažai naudingos, nes savo 
„Mikroskopiškumu“ jos tik kliudančios didžiosioms valstybėms 
racionaliai tvarkyti pasaulį. Pačios nesugebėdamos išspręsti jų 
regionizmą praaugančių klausimų, jos tik trukdančios didžiosioms 
valstybėms, net tarptautinėms institucijoms tiksliai sutvarkyti pasaulį. 

Visi tieir dar daugiau panašių argumentų verčia didžiąsias valstybes 
mažesnes inkorporuoti, kad taip šios gautų tai, ko savo jėgomis niekad 
negalėtų pasiekti. Dėl to mažųjų integracija nesanti nė joks 
imperializmas ar kolonializmas, o tikras patarnavimas jiems. 

Negalima neigti, kad šitokiuose samprotavimuose užtinkame ir 
naudingų minčių. Bet ar jų reikšmė jau tokia žymi, kad dėl jų reikėtų 
mažuosius nustelbti didžiųjų naudai? O gal mažųjų egzistencija pasaulį 
tiek praturtina, kad jų skriaudimas būtų skriauda visiems? Norėdami 
surasti atsakymą, dirstelkime nors trumpai į mažųjų privalumus. 


2. MAŽOSIOS VALSTYBĖS SIELA — LAISVĖ. — Kas paneigia mažos valstybės 
raison d'ėtre (buvimo prasmę), tas kartu ir neigia laisvę, nes ne kuo 
kitu, o jąja mažieji gyvuoja, juk laisvė yra jų siela. Laisvės meilė juos 
paskatino įkurti valstybę, idant turėtų saugią vietą, leidžiančią jiems 
išsivystyti pagal savo prigimtį. Vadinasi, valstybė yra ne sau, o jos 
įkūrėjams - jų individualinei sferai užtikrinti, jų savarankiškumui 

apsaugoti. Laisvės troškimo pagimdyta toji valstybė ir turi laisvei 
tarnauti. Dėl to šveicarų istorikas Jacobas Burckhardtas teisingai 
tvirtino, kad mažoji valstybė be laisvės nieko neturi, kuo ji pilnai galėtų 
kompensuoti begalinį didžiųjų pranašumą bei jų jėgą. 

Bet nors maža valstybė politiniu atžvilgiu be tos laisvės beveik nieko 
neturi, kuo ji itin galėtų girtis, ji betgi ta laisve pamatuotai didžiuojasi, 
nes priešją nublanksta visi didžiųjų superlatyvai. Joje kiekvienas pilietis 
gali — kaip sutartinai tvirtino jau Montesguieu su Tocgueville — faire 
sans crainte tout ce gui est juste et bon (be baimės daryti visa tai, kas yra 
teisinga ir gera). Ir tikrai, tik joje individas gali taip ištobulinti savo 
talentus, kad jo gyvenimas pasidarytų prasmingas bei naudingas. Tad, 
jei iš viso valstybė yra reikalinga superlatyvo, tai tokiu tegali būti laisvas 
jos pilietis. Ne veltui dėl to Burckhardtas dar pridėjo: „Mažoji valstybė 
yra tam, kad pasaulyje būtų nors vienas kampelis, kur didžiausia 
gyventojų dalis galėtų būti piliečiai plačiausia to žodžio prasme“. Taip 
bazelietis XIX amžiaus gale pareiškė beveik tą pat, ką to amžiaus 
pradžioje jau ženevietis Sismondi buvo pareiškęs šiais žodžiais: „Mažoje 
valstybėje kiekvienas pilietis stengiasi tapti tuo, kuo žmogus iš viso 
gali pasidaryti“. 

Abu pagal tuos savo įsitikinimus ir gyveno. Antai Burckhardtas 
pakartotinai atsisakė užimti kokią nors katedrą kaizerinėje Vokietijoje, 
nes bijojo joje prarasti savo mąstymo laisvę. Dėl to pasiliko Bazelyje, 
savo gimtinėje, apie kurią sakė, kad čia „aš galiu būti naudingas 
kiekvienu atsikvėpimu“. Dėl panašių motyvų mūsų laikais vokiečių 
filosofas Jaspersas iš Heidelbergo persikėlė į tą patį Bazelį. 

Turint visa tai galvoje, teisingai galime kelti klausimą: ar tikrai savo 
amžių yra atgyvenusi valstybė, kurios siela yra laisvė? 


3. MAŽOSIOS VALSTYBĖS PAGRINDAS — TEISĖ. - Žmogus užgimsta kaip 
laisvas Dievo kūrinys, ir toji jo laisvė jam leidžia kartu su kitais įkurti 
tokią bendruomenę, kuri atitinka steigėjų intenciją. Toji teisė yra esminė 
dalis to kraičio, kurį Kūrėjas, išruošdamas žmogų pasaulin, jam suteikė. 
Dėl to ji negali būti paneigta kokio nors žemiško valdovo, lygiai kaip ji 
negali būti saistoma nė gausumo tos tautos, kurioje žmogus užgimė, 
nė didumo jos teritorijos, nė pagaliau kitokio tos nacijos svorio. 
Vadinasi, prigimtoji teisė nepriklauso nuo kokių nors išorinių 
aplinkybių. Ten, kur ji nepripažįstama, žmogus ne tiktai turi teisę, bet 

net pareigą dėl jos kovoti. Tokia kova nėra sauvališkas aktas, o teisėtas 
ir būtinas priminimas falsifikatoriams Kūrybos plano. 

Kadangi ši iš aukštesnių šaltinių plaukianti teisė yra tvirtesnė ir už 
tvirčiausius jos paneigėjus, tai ji, jei tik kovojame atkakliai dėl jos, 
visuomet laimi. Istorija tai įrodo iškalbingais pavyzdžiais. Atsiminkime 
tik iš naujųjų laikų bergždžią Napoleono bandymą palenkti Europą 
savo dinastiškoms užgaidoms. Lygiai taip nevaisingos buvo ir 
vadinamosios Šventosios Sąjungos pastangos tautas atiduoti 
absoliutiškai valdančių monarchų globai. Atsiminkime taip pat žlugimą 
turkų ir habsburgiečių imperijų, kurios, pasikėsinusios į svetimas 
tautas, galų gale šiųjų buvo nugalėtos. Prisiminkime pagaliau ir Hitlerio 
„Tūkstantmetinę imperiją“, kurią už savo tiesą kovojančios tautos jau 
po trylikos metelių privedė prie galo. Jėgos trapumą įžvelgdamas 
Talleyrandas, vien savo tėvynėje pergyvenęs trijų režimų galą, kartą 
pareiškė: „Durtuvais iškart daug gali pasiekti; tik, deja, ant jų atsisėsti 
negali“. 

Akivaizdoje tokio jėgos silpnumo su pagrindu galima klausti: ar 
savo amžių tikrai yra atgyvenusi valstybė, kurios pagrindas yra teisė? 


4. BRANGIAUSIAS MAŽOS VALSTYBĖS TURTAS — KULTŪRA. — Trečias 
neabejotinas mažųjų privalumas yra tas, kad jų valstybėje kultūra geriau 
gali išsivystyti. Tai nėra ambicingas mažųjų pasigyrimas, bet nešališkas 
istorijos paliudijimas. Žinoma, joks objektyvus tyrinėtojas nemano 
neigti to vertingo lobio, kurį kultūrininkai yra sukrovę ir didžiose 
valstybėse. Bet kartu jis ir pastebi, kad galingųjų stengimasis praplėsti 
savo žemę, užvaldyti kitus, suorganizuoti stiprią kariuomenę, sudaryti 
pajėgų administracijos aparatą ir t. t. jiems kartu neleidžia visa širdimi 
rūpintis ir kultūra. Visai aišku: negalima vienu laiku plėstis 
horizontaliai ir augti vertikaliai. Turėdamas galvoje bismarkinę 
Vokietiją, Burckhardtas dar 1871 metais samprotavo: „Negalima kartu 
būti dideliu ir kultūroje, ir politikoje. Vokietija, dabar pasisakiusi už 
jėgą, turės nešti ir atsakomybę už šį apsisprendimą“. Mes šiandieną 
gerai matome, prie ko tai vedė. 

Mažųjų pirmenybė kultūroje yra tokia žymi, kad olandų istorikas 
Huizinga, Erazmo Roterdamiečio biografas, išdrįso tvirtinti: „Didieji 
nedavė nė vienos tų tikrai didelių vertybių, kurios liks amžiams. Bet 
tokių yra sukūrę mažieji“. Tai drąsus pasisakymas, po kuriuo didieji 

vargu ar norės pasirašyti. Gal olandas ir ne visai teisus, bet kas jau 
norėtų užginčyti mažųjų pirmenybę šioje srityje? Juk tikrai krinta į akis, 
kiek palyginti mažai yra davusi Aleksandro Makedonija, Kaligulos 
Roma, Bismarcko Vokietija, Stalino Rusija. Net vienas anglas, H. A. L. 
Fisheris, tai patvirtina: „Beveik visos mūsų civilizacijos vertybės yra 
mažųjų sukurtos: Senasis Testamentas, Homero epas, graikų teatras, 
anglų dramos Elžbietos I laikais, renesanso menas. Kiek žmonija yra 
skolinga Atėnams, Florencijai, Genevai, Weimarui! Šių miestų indėlis 
toli pralenkia viską, ką yra davusios karingos Liudviko XIV, Napoleono 
ir Wilhelmo II monarchijos“. Ar Sheffieldo universiteto vicekancleris 
tais žodžiais neparemia olando profesoriaus tvirtinimo? 

Ką tuodu iškėlė mūsų laikais, tai turbūt atitinka tikrenybę, nes dar 
praeitame šimtmetyje vienas šveicaras lygiai tą pat buvo konstatavęs. 
Juk giliai paveiktas to, ką žmonijai yra dovanoję graikų polis, 
ankstyvesnė romėnų civitas, italų comune Renesanso gadynėje, keli 
Flandrijos bei Olandijos miestai ir kai kurios vokiečių bendruomenės, 
Burckhardtas pabrėžė, kad didieji gal neblogai tinka kultūros veikalams 
išsaugoti, bet juos sukurti geriau sekasi mažiesiems. Dėl to anieji dažnai 
žymūs išstatymu to, ką jie iš šiųjų yra gavę, pirkę arba vogę. Tikrai, ar 
Luvras Paryžiuje, Tautinė galerija Berlyne ir Eremitažas Petrapilyje 
pirmoje eilėje garsūs savo tautos kūriniais? Kad ir kažin kaip brangūs 
būtų rėmai, ne jie sudaro paveikslo vertę. 

Panašiai ir moksle. Juk ar ne daugumas universitetų buvo miestų 
ar smulkių kunigaikščių įsteigti? Aišku, Atėnei tegali tarnauti, kas 
netarnauja Marsui. Dėl to mažieji pirmauja ir pedagogikoje: šveicaras 
Pestalozzi pasauliui davė liaudies mokyklą ir danas Grundtvigas 
suaugusiųjų švietimą. 

Dar plačiau apsidairydami pastebime, kad švedai mokslo pasauliui 
teikia Nobelio premiją, kurią sugalvojo austrė Bertha von Suttner, ir 
kad olandai teisingiausiai yra sutvarkę kultūrinės autonomijos 
klausimą. Ir ar galima užmiršti, kad tų pačių olandų juristas Grotius 
suformulavo jūros teisę ir kad šveicaras Dunantas įsteigė Raudonąjį 
Kryžių, kurį suorganizuoti buvo užmiršę amžinai kariaujantieji didieji? 
Prisiminkime taip pat, kad po Pirmojo pasaulinio karo norvegai su 
savo „Nanseno pasu“ itin pasitarnavo pabėgėliams. 

Įvertindami tą tolerancijos bei kultūros dvasią, kuri dažniausiai 
vyrauja mažųjų kraštuose, ir didieji mielai juose įkurdina tarptautines 

organizacijas: antai Olandijoje Tarptautinį Teismą ir Šveicarijoje pirmąją 
Tautų Sąjungą. Tos pačios minties vedami ir naujosios Europos 
statytojai savo centrus perkelia pas mažuosius - Montano Uniją į 
Liuksemburgą, EWG į Belgiją, Europos Tarybą į Elzasą, Prancūzijos 
provinciją. Nettų institucijų vadovybę noriai atiduoda į mažųjų rankas. 
Dėl to nuo pat pradžios Jungtinių Tautų organizaciją veda jų atstovai: 
norvegas Lie, švedas Hammerskjoeldas, burmietis U Thantas, austras 
Waldheimas. 

Visi šie faktai įsakmiai paliudija nepaprastą mažų tautų bei valstybių 
reikšmę. Ji tokia žymi, kad ciurichietis Brunneris drįsta tvirtinti: „Kas į 
viešuosius reikalus žiūri iš kultūros pusės, tas pirmenybę turi pripažinti 
mažoms valstybėms. Etiškai svarstant tokias problemas, reikia sakyti, 
kad didžiai valstybei sunkiau įrodyti savo egzistencijos teisę negu 
mažajai, nes tiek pilietis yra pranašesnis už valstybę, tiek mažoji 
valstybė pranašesnė už didžiąją“. 

Ar tad atgyvenusi savo amžių yra tokia bendruomenė, kurios 
brangiausias turtas yra kultūra? 


5. MAŽOJI VALSTYBĖ — PILIETINIŲ PRIVALUMŲ OPTIMUMAS. - Būtų, žinoma, 
klaidinga manyti, kad didžioji valstybė atstovaujanti kokiai nors 
politinei nesąmonei. Tačiau yra lygiai taip aišku, kad mažesnė 
bendruomenė kur kas tobuliau įkūnija politinę išmintį. Tai patvirtina 
net skeptiškasis Voltaire'as, savo „Essai sur les mosurs“ teigdamas, 
jog mažoji valstybė yra vienintelė laisvės bei demokratijos garantija. O 
ką sakyti apie Rousseau, teisingai vadinamą „mažos valstybės 
apaštalu“, kuris primygtinai pabrėžė, jog tik mažuose rėmuose gali 
būti realizuojami politiniai bei socialiniai idealai? Dėl to daugelis XVIII 
šimtmečio mąstytojų Ženevą laikė tikru politinės organizacijos modeliu, 
kurį toks d'Alembertas vadino tiesiog tobulu. Tokiu idealu Ženeva, 
žinoma, nebuvo, bet šios respublikos privalumai buvo žymūs. 

Kad mažoji valstybė tikrai įkūnija tam tikrą politinį optimumą, matyti, 
pavyzdžiui, iš fakto, kad didieji stengiasi decentralizuoti valdymą, 
atiduodami dalį savo teisių bei funkcijų atskiroms provincijoms arba 
net valsčiams. Aišku, kad tai tik silpnas pakaitalas, nepajėgiąs atstoti tų 
privalumų, kuriais pasižymi mažesni, organiškai išaugę piliečių 
susigrupavimai. Tikrai, žemėlapyje kiek decentralizuota centralizacija 
niekuo negali pakeisti savaimingai išaugusių mažų politinių organizmų, 

juk kaip visur, taip ir socialinėje plotmėje, organizmų negalima 
organizuoti. Dėl to mažesni, tačiau natūraliai išaugusieji politiniai 
vienetai, visuomet bus pranašesni už biurokratiškai dekretuotus 
padalinimus, nes jie galvoja savo smegenimis, mielai išvysto savo 
iniciatyvą, net nevengia eksperimentų, ypač socialinėje srityje, kur jie 
dažnai pralenkia vadinamuosius didžiuosius. Tuo atžvilgiu skandinavai 
tapo pavyzdžiu net patiems galiūnams. Juk ar JAV ne išjų perėmė žymią 
dalį savo socialinės apsaugos sistemos? 

Mažoje valstybėje tėvynės meilė nėra tokia „meilė“, kuri didybės 
bei išganymo manijos įkaitinta geidžia kitus „išganyti“, kaip tai, 
pavyzdžiui, senovėje darė asirai ir babiloniečiai su persais, iš dalies 
taip pat romėnai, kurie manė, jog „visi keliai turi vesti į Romą“. Dėl to 
mažieji atmeta ir naujųjų laikų „išganytojus“ — vokiečių šovinistų šūkį 
Deutschland iber alles in der Welt lygiai kaip ir keistą Dostojevskio 
tvirtinimą: „Kas nori tapti tikru žmogumi, tas pirmiau turi tapti rusu“. 

Mažiesiems tėvynė yra visuma tų jausmų, kuriuos pilietis reiškia 
ne tik savo gimtinei, savo tautiečiams ir savo kalbai, bet visiems, kurie 
kartu su mumis džiaugiasi ir kenčia pasaulyje, priklausančiame visiems. 
Šitaip tėvynės meilę suprato jau „Iliados“ kūrėjas, ir taip jį suprato 
kone visi reikšmingi Europos mintytojai: Platonas su Marku Aurelijum 
senovėje, Erazmas Roterdamietis humanizmo, Kantas apšvietos laikais 
ir visi kiti, kurie nepasibaigs su Jaspersu. Šitaip, t. y. sveikai, suprasta 
tėvynės meilė nepagimdo ryklių, o žmogų, kuris visur neša supratimą, 
atjautimą, toleranciją ir - kas svarbiausia - artimo meilę, nes žmogus 
yra visur tas pats ir žemė visur ta pati. Savo tautiškumą bei žmogiškumą 
tiksliai suprantąs žmogus visuomet yra dviejų tėvynių pilietis - savo 
ir viso pasaulio. 

Kodėl tikroji tėvynės meilė gryniausiai pasireiškia mažoje 
bendruomenėje? O gi dėl to, kad ši dar labiausiai panaši į šeimą, kurios 
nariai dar visai natūraliai tarp savęs santykiauja. Dėl to šis šeimyninis 
artimumas bei jaukumas dar prieš Montesguieu ir Rousseau žavėjo 
mąstytojus bei kitus žmonijos geradarius, o po Burckhardto juos dar 
labiau žavėjo, nes neseniai praūžę pasauliniai karai nėra mažųjų 
padaras. 


6. Mažųjų siLPNYBĖ. — Gaila, kad net visi mažųjų privalumai negali 
atsverti apgailėtinos jų valstybių silpnybės - menko jų fizinio pajėgumo, 

t. y. nežymaus jų politinio bei karinio svorio. Todėl jos lengvai gali 
tapti išorinių užpuolimų auka. Didiesiems tokios daugiau į socialinį 
bei kultūrinį pažangumą linkusios bendruomenės atrodo silpnos, kas 
juos dažnai sugundo jas užkariauti. Svarbiausias to pasiteisinimas: jei 
aš to nedarysiu, tą darys mano kaimynas. 

Taip dar antikiniais laikais teisinosi graikus užpuolę persai ir taip 
teisinasi kone visi jų pėdomis žygiuoją jėgos garbintojai iki mūsų dienų 
diktatorių. Nors neteisėtumas jų užpuolimo visiems buvo aiškus kaip 
ant delno, jie savo žygiams pateisinti visuomet rado argumentų. 
Atsiminkime tik tuos ciniškus apkaltinimus, kuriais 1940 metais Stalinas 
bandė pateisinti Pabaltijo respublikų okupaciją! Ji buvo vykdoma pagal 
rusų priežodį: „Jei nori mušti šunį, tam visuomet rasi pagalį.“ 

Tikrai viskam, 0 ypač smurtui pateisinti, fiziškai stipresnis dar 
visuomet surado tinkamą „pagalį“. Antai XVIII bei XIX šimtmetyje 
vokiečiai - bet jie ne vieni - be vargo jį surado. Apgailėtina, kad žymią 
dalį tų tariamų pasiteisinimų savo valdovams parūpino skambaus 
vardo mokslininkai, tarp kurių užtinkame net istorikus Schlūzerį, 
Droyseną ir Treitschke. 

Schlėzeris buvo išaugęs carinėje Rusijoje, dėl to nenuostabu, kad jis 
į Gėttingeną atsivežė garbinimą tos politinės jėgos, kuri jam dar 
jaunystėje taip smarkiai imponavo. Dėl to, jo manymu, pavyzdinga 
valstybė turėjo pasižymėti plačia teritorija, gausia tauta bei galinga 
kariuomene. Jis taip buvo pagautas tariamosios carizmo didybės, kad 
ir Vakaruose dėstydamas nesugebėjo tinkamai įvertinti mažųjų 
kultūrinių nuopelnų. Antai graikus atmetė užgaulingu žodžiu: Packvolk 
waren diese Griechen, einige wenige ausgenommen (Išskyrus tik kelis, 
graikai buvo padaužos). 

Jo kolega ir vienmintis Droysenas valstybės vertę matė jos rankoje 
sukoncentruotoje galybėje, nes — anot jo — politikoje viešpatauja 
valdymo jėga lygiai taip, kaip gamtoje traukiamoji jėga. Nesistebime 
dėl to, kad Droysenas kultūros laimėjimams mažai teskyrė reikšmės. 
Juk - taip jis ironiškai klausdavo - kuo pavojaus metu graikams yra 
padėjusios jų kultūros vertybės? Man sehe nur, was dann ward (Tik 
pažiūrėkime, kas iš to pasidarė). Daugelis jo sekėjų pasuko jo nurodytu 
Makedonijos, t. y. Prūsijos, keliu, kuriame jie garbino jėgą ir didžius 
skaičius. Tačiau po Bismarcko, Wilhelmo II ir Hitlerio galima būtų taip 
pat kartoti Droyseno žodį: Man sehe nur, was dann ward. 

Schlėzerio bei Droyseno palikimą mielai perėmė ir Treitschke bei jo 
sekėjai, kurių samprotavimai tiesiai vedė į pangermanizmą, 
argumentavusį maždaug šitaip: Mažoje valstybėje gyvenimas tegalės 
būti siauras, nes tik platūs horizontai kursto žmogaus vaizduotę. Gal 
anoji ir sugeba puoselėti literatūrą bei meną, tačiau ji niekad nepajus 
tos galingos aistros, kuri judina pasaulį. Dėl to mažos valstybės laikas 
yra praėjęs, ji išnyks įsiliedama į didesnes, kur mažųjų intelektualinė 
geografija prasiplės ir bus galima kultivuoti karo meną. Tuomet didesnė 
valstybė, galingai kaip jūra, įsiverš į mažąsias valstybes ir nušluos jų 
pelkių nešvarumus. Tuo šimtmečiu, kuris praėjo nuo Treitschke ir 
Rohrbacho gadynės, šis potvynis tikrai įvyko, bet man sehe nur, was 
dann ward. Trumpai: kumštis žus, kultūra gi liks. 

Nors šitas žodis yra teisingas kiekvienu savo skiemeniu, vis tik 
pasilieka faktas, kad mažajai valstybei gresia pavojus plėšrių kaimynų 
būti prarytai. Bet ar to pavojaus negalima išvengti? 

Prieš gvildenant tą klausimą, teisingumo dėlei reikia pabrėžti, jog 
toli gražu ne visi vokiečiai taip skaudžiai yra nuvertinę mažuosius. 
Antai paties Schlėzerio įpėdinis Gėttingene, Heerenas, apie juos daug 
teisingiau atsiliepė. Gal dėl to, kad jis, kilęs iš Bremeno, dar gyveno 
laisvomis Hanzos tradicijomis. Gal ir dėl to yra jo ceterum oenseo, 
tvirtinąs, kad mažieji reikalingi Europoje politinei pusiausvyrai 
palaikyti. O į užgaulingą jo pirmatako atestaciją, kad graikai tik ein 
Packvolk, jis atsakė: „Jei vienodumas yra siaurumo, o įvairumas - 
kultūros motina, tai reikia pripažinti, kad jokia kita tauta nežengė tokiu 
geru keliu, kaip graikai“. O savo tautiečiams jis nelinkėjo turėti vienos 
tik centralizuotos valstybės, kuri savyje apimtų visus vokiškai 
kalbančius, nes tokia tebūtų vokiečių kultūros bei Europos laisvės 
kapas. Panašiai galvojo dar daugelis geriausių jo tautiečių - Mėseris, 
Adamas Miilleris, Friedrichas Schlegelis, Novalis. Neužmirštinas 
pastarojo posakis: „Pasaulyje teliks, kas poetų yra sukurta, t. y. kas 
dvasingų žmonių yra sukurta“. 

Pabrėždami čia mažųjų privalumus, mes betgi nemanome, kad tik 
mažosios demokratijos tegali pasižymėti protinga politine santvarka, 
tikslia bei švaria administracija, teisinga socialine tvarka, aukšta savo 
piliečių dorove ir net tam tikra kultūra. Tačiau nesunku įsitikinti, jog 
mažiesiems daug lengviau visa tai pasiekti, nes didieji dažnai žymią 
dalį savo energijos eikvoja politinei ekspansijai bei savo hegemonijos 

ambicijai užtikrinti, kas jiems neleidžia gyvai rūpintis gyventojų gerove 
ir puoselėti jų moralinių, pilietinių bei kultūrinių vertybių. Dėl to 
neperdedant galima tvirtinti, jog mažųjų privalumai žymesni, 
reikšmingesni. 


7. KAIP GELBĖTI MAžUOSIUS? — Bet kad ir kaip būtų su tais privalumais, 
jie vieni mažųjų neapsaugos nuo jiems gresiančių pavojų. Tačiau, kaip 
tų pavojų išvengti? 

Galingiausias jų ginklas ir vienintelis nesugriaunamas jų 
egzistencijos ramstis - kaip jau matėme - yra teisė. Dėl to jie tik jąja ir 
gali pasitikėti. Jie jokiu būdu neturi susigundyti pamėgdžioti karingųjų, 
nes „kas griebiasi kardo, tas nuo kardo ir žus“. Pasitikėdami ta savo 
teise, mažieji, žinoma, gali nukentėti. Bet kartu reikia ir pabrėžti, kad 
nukentėjęs dėl teisės, teisėtumo ir teisingumo visuomet laimės kankinio 
vainiką ir savo pusėje turės galingiausią teisėją — istoriją. Dėl to kitas 
šveicarų istoriosofas, Segesseris, įtikinamai pabrėžia: „Tik teisė mažą 
valstybę daro galingą; jei ji nuo to pamato nuslys, ji žus“. 

Bet kaip nežūti, jei, nepaisant šios neabejotinos teisės, didesnis 
kumštis tave gali sutriuškinti? 

Nuo tokio likimo žymia dalimi mažąjį gali apsaugoti pasiryžimas 
gintis ir fiziškai, nes ginklas, panaudojamas tik savisaugai, visuomet 
yra teisus. Jis turi ir visai realių šansų laimėti, ką įrodo daugybė 
pavyzdžių. Sakykime, net per abu pasaulinius karus diktatoriai bei 
kitoki pasikėsintojai nedrįso užpulti šveicarų. Šiems, žinoma, padėjo 
kietasis Alpių granitas. Tačiau kalnai vieni nesigina, reikia ir valios, 
dar kietesnės už granitą. 

Kita gynimosi priemonė yra federacija su kitomis mažomis 
valstybėmis. Toks apsijungimas — taip išsitarė dar Montesguieu savo 
veikale „L'Esprit des lois“ — laimi ne tik išmintį kiekvieno nario, bet 
savo sujungtomis karinėmis jėgomis sėkmingiau gali gintis. Tokia 
federacija yra - ką pabrėžia ir Rousseau - tikrai išganinga, nes apjungia 
įvairumus ir laisvės idealui duoda tvirtą nugarkaulį. Ar mažai valstybei 
bereikia geriau? 

Toks apsijungimas nėra tik teorija, o istorijai gerai žinoma realybė, 
nes British Commonwealth pavidalu jis mums rodo sveiką ir gyvą 
pavyzdį. Anglai, jo kūrėjai, nėra be kolonijinių dėmių, bet iš savo klaidų 
pasimokę jie 1931 metais „Vestminsterio statutu“ savo tautoms bei 

valstybėms įrengė tokį židinį, kuriame kiekvienas narys laisvai ir gana 
saugiai gali vystytis. Tai pati didžiausia bei reikšmingiausia politinė 
šeima, kurią žmonės lig šiol sugebėjo sukurti. Kadangi tai turbūt pats 
išmintingiausias visuomeninis organizmas, kurį mūsų netobulame 
pasaulyje galima įsivaizduoti, šis Commonwealth vargu ar greitai iš 
istorijos išnyks. Faktas, kad net perdėm centralizuota Prancūzija 
buvusioms savo kolonijoms įsteigė panašią Cormmunautė, paliudija, koks 
naudingas yra toks tautų apsijungimas. 

Be šitokios Valstybių Sąjungos tautoms siūlosi dar Federalinė 
Valstybė, suvedanti savo narius dar arčiau, būtent į tokią bendruomenę, 
kur atskiri vienetai dalį savo suverenumo atiduoda juos jungiančiai 
federacijai. Tas tačiau nekliudo nariams gyventi savo gyvenimo bei 
išplėtoti tokią iniciatyvą, kuri bendram labui paskatina visų piliečių 
privalumus. Nėra abejonės, kad principas suorganizuoti bendruomenę 
iš apačios į viršų, t. y. visumą sudaryti iš gyvų dalių, yra protingas, 
sveikas. Tą organiškumo dėsnį iškėlė dar graikai, iš kurių jį paskui 
perėmė ir priešrevoliucinės Prancūzijos mąstytojai, o tie jį vėl perdavė 
JAV kūrėjams. Yra žinoma, kad George'as Washingtonas ne tik atidžiai 
studijavo Montesguieu veikalą „L'Esprit des lois“, bet kartu su Frank- 
linu ir perėmė žymią dalį autoriaus nurodymų, kuriais pagrindė pirmą 
savo krašto konstituciją, dvelkte dvelkiančią federalistine dvasia. 

Kad amerikiečiai taip darydami pasuko tikruoju keliu, matyti, tarp 
kitko, iš to nuostabaus fakto, kad seniausia Europos demokratija, 
Šveicarija, 1848 metais at£naujindama savo valstybę, nerado tinkamesnio 
pavyzdžio už JAV konstituciją. Dėl to mielai perėmė ir vieną jos 
esmingiausių dalių, iškeliančią atskirų valstybėlių (state) autono- 
miškumą, nes šiame federalistiniame sutvarkyme šveicarai atpažino 
patys save. Taip „L'Esprit des lois“ mintys, išplaukusios kadaise iš 
Ženevos, per Ameriką vėl sugrįžo prie savo ištakų. 

Iš tų dviejų pavyzdžių - Valstybių Sąjungos ir Federalinės Valstybės — 
matyti, kad mažoji bendruomenė ir platesnio apsijungimo ribose gali 
saugiai gyventi ir individualiai vystytis. Be aukos, žinoma, tai neapsieis. 
Tačiau geriau paaukoti dalį savo suverenumo, negu prarasti visą laisvę. 

Tos federacijų traukiamosios jėgos negalėjo nepastebėti nė Sovietai. 
Tai ir juos vertė tokią federaciją įsteigti. Tačiau nėra turbūt reikalo įrodyti, 
jogjų respublikų sąjunga tėra figos lapelis, gėdingai bandąs paslėpti senąjį 
carinės Rusijos imperializmą, kuris nūnai savo kėslams užmaskuoti 

naudojasi moderniosios politikos formomis, tiksliau sakant, jos terminais. 
Čia naujas žodynas stengiasi pridengti seną dvasią. 

Šalia šitų apsijungimų mažiems dar padeda pasaulinės organizacijos: 
po Pirmojo pasaulinio karo - Tautų Sąjunga Ženevoje, po Antrojo — 
Jungtinės Tautos Niujorke. Nors ir šitokios rūšies bendruomenės negali 
būti tobulos, jos vis dėlto yra - kaip šiandieną rodo Niujorko pavyzdys — 
tikros mažųjų priebėgos. Juk nesunku įsitikinti, kad Jungtinės Tautos 
gerokai apkarpo ir didžiųjų nagus. Tiesa, mažieji ten neturi kvalifi- 
kuotos daugumos, tačiau jų moralinis autoritetas dažnai sulaiko 
didžiuosius nuo imperialistinių išsišokimų. 


8. DIDŽIŲJŲ TRAPUMAS. — Šitas faktas paliudija, kad ir didžiųjų 
pajėgumas apribotas. Ta proga iš viso reikia pabrėžti, kad ir jie - tam 
tikra prasme - yra silpni. Apie tai galima, tarp kitko, spręsti iš to, kad 
jie vengia geografiškai tiesiogiai susidurti su kitais didžiūnais, o vietoje 
to tarp savęs ir konkurento mieliau sudaro tam tikrą cordon sanitaire 
(sveikatos ruožą), tam tikrą Puffer-stanten, t. y. izoliuojančią juostą. 
Europos vakaruose klasikinis pavyzdys yra ta sritis, kur Olandija, 
Belgija, Liuksemburgas ir Šveicarija skiria vokiečius nuo prancūzų ir 
anglų. Panašiai ir rytuose, kur vokiečius nuo rusų izoliuoja Suomija, 
Pabaltijo respublikos, Lenkija, Čekoslovakija, Austrija ir Vengrija. 

Šitokios juostos sumažina pavojų trintis ir susidurti su kaimyniniais 
galiūnais, tarp kurių lengvai gali kilti kivirčai dėl sienos, valstybiniai 
konfliktai, net kariški susirėmimai. Viso to didieji bijo, nes ir jų galybė 
nėra nepažeidžiama. Tąja baime jie iškalbingai paliudija, kad ir mažieji 
reikalingi. 

Bendrai imant, reikia šioje vietoje pabrėžti, kad didžiųjų pastangos 
tapti galingiems ir tokiems pasilikti neapsimoka, nes istorija parodo, jog; 
rezultatai toli gražu neatitinka tų milžiniškų aukų, kurias tie konkurentai 
daro nepasiekiamam tikslui siekti. Istorija žino, kad didžiųjų imperijos 
klesti tik trumpai. Pasitenkindami pavyzdžiais iš naujųjų laikų, mes 
matome, kad iškilusi XV šimtmetyje Ispanija su savo Karoliu V, kurio 
karalystėje saulė niekad nenusileisdavo, jau XVII amžiaus gale tebuvo 
trečios eilės valstybė. Neilgai tęsėsi Prancūzijos galybė, nes nuo kardinolo 
Richelieu, išvedusio šią valstybę į pasaulinę garbę, iki Talleyrand'o, 
Vienos kongrese dalyvavusio jos šermenyse, praėjo vos pora šimtų metų. 
Dar trumpiau švietė Švedijos saulė, nes nuo karaliaus Gustavo Adolfo 

viešpatavimo iki Karolio XII pralaimėjimo ties Poltava 1709 metais praėjo 
vos vienas šimtmetis. Nedaug ilgiau klestėjo Olandijos imperija, kurios 
pradžią matė XVII, jos galą - XVIII amžius. Tik anglų viešpatavimas dėl 
patogesnių sąlygų kiek ilgiau išsilaikė: nuo Elžbietos I iki Antrojo 
pasaulinio karo, kuris britus nustūmė į antrą eilę. O ką besakyti apie 
trumpalaikius carinės Rusijos, bismarkinės Vokietijos ir Japonijos 
iškilimus! Kadangi lig šiol Europos didieji vidutiniškai teišsilaikė apie 
porą šimtmečių, tai ir dabartinėms galybėms negalima pranašauti 
džiuginančios perspektyvos. Tai itin liečia Sovietų Sąjungą, kurios 
atskiros dalys, siekdamos savarankiškesnio gyvenimo, gerokai prisidės 
prie sutrumpinimo jos kolonializmo. 

Didieji turi džiaugtis, jei, jų „žydėjimo“ laikotarpiui praėjus, jiems 
pavyks išgelbėti bent vidutinės valstybės statusą, kaip tai, pavyzdžiui, 
pavyko Ispanijai, Prancūzijai, Anglijai kartu su tokia Švedija ar Olandija. 
Jie turėtų džiaugtis savo kuklia egzistencija kokiame nors saugiame 
kampelyje, kur dabar uoliau galės rūpintis anksčiau kiek apleistąja 
kultūra. Ko, sakykime, negalėjo duoti savo tautai bei žmonijai švedų 
užkariautojas Karolis XII, tą į Stockholmą susikoncentravusi Švedija 
vėliau davė savo Strindbergais, Lagerlofomis, Nobeliais. Turint galvoje, 
kad didieji anksčiau ar vėliau bus išstumti iš savo jėgos pozicijų, jie 
turėtų dar „gerais laikais“ susilaikyti nuo skriaudimo bei apstumdymo 
tų, tarp kurių jie neišvengiamai patys pateks. 


9. GALIMA MAŽŲJŲ NEIGIAMYBĖ. — Iškeldami mažų tautų bei valstybių 
privalumus, mes visai nemanome apskelbti jų tobulomis, nes ir jos tėra 
netobulų piliečių kūrinys ir nestovi aukščiau kritikos. 

Atsiminkime, kad mažoms valstybėms gresia pavojus užsidaryti 
ankštame savo kiaute, kur jos kartais savo gyventojams išugdo tokį 
nacionalizmą, kuris pervertindamas save lengvai gali susikirsti su lygiai 
taip įkaitintu kaimynų nacionalizmu. Kad toks šovinistinis savęs 
išaukštinimas gali sukelti ne tik vietinius, bet ir pasaulinius karus, tai 
visu baisumu parodė pirmoji mūsų šimtmečio pusė. Dėl to pirmiausia 
ne mažieji yra kalti, tačiau ir jie ne be kaltės ir būtent savo tautiniu 
išpuikimu, kurį ne kartą pastebėjome. Dėl to ir mažieji turi įsitikinti, 
kad nacionalizmas yra atgyventų amžių Gloria, numirusių Credo ir iš 
viso yra „mišios“, atnašaujamos stabams. Aišku dėl to, kad ir mažųjų 
taukinis jausmas turi būti protingas ir palenktas bendram darbui. 

Kitas pavojus mažiesiems kyla iš to fizinio bei geografinio ankštumo, 
kuriame jie gyvena, nes seniai pastebėta, kad perdėm apribotos 
gyvenimo bei veikimo sąlygos įspaudžia savo žymes į Žmonių sielą, 
juk siaurame gamtos horizonte lengvai gali augti ir siauros pažiūros. 
Šveicarai tokį mentalitetą vadina Kantėnligeist, kas yra ne kas kita, kaip 
savo vietovės garbinimas, savo gyvenimo stiliaus išaukštinimas ir iš 
viso savo ypatumų dievinimas. 

Kadangi toks mažųjų užsidarymas savo tariamai idiliškameė 
kampelyje, kurį su užsidegimu idealizuoja, gali pakirsti jų sparnus ir 
juos uždaryti erdvėje be langų, svarbu mums kovoti su tokiu savimi 
pasitenkinančiu politiniu separatizmu bei kultūriniu ekskliuzyvizmu. 
Reikia mums iškirsti langus į visas puses, nes tik gerai suprastas 
visuotinumas gali apvaisinti tautinį individualizmą. 

Suprantama, kad tauta turi su meile ugdyti visus savo etninius 
atspalvius, sakykime, žemaičių atkaklumą, aukštaičių nuoširdumą, 
suvalkiečių realumą ir dzūkelių linksmumą. Bet ji taip pat turi pabrėžti 
visa tai, kas juos visus jungia, nes bet koks užkampinis išdidumas bei 
užsispyrimas yra nesubrendimo ženklas. 

Jei tautai pavyks į savo akiratį įtraukti tiek artimus, tiek tolimesnius 
savo kaimynus, ji išvengs tos siaurumo dvasios, kuri taip lengvai išauga 
į kenksmingą ir negarbingą siauraprotiškumą. Jei ir kitos mažos tautos 
kartu sieks tokio pat dvasinio platumo ir politinio bei ūkiško erdvumo, 
tai mažieji laimingai išvengs tos „varlės perspektyvos“, kuri gali 
aptemdyti jų garbę ir kilnią jų misiją. 


C. KETVIRTOJI LIETUVA 


Baigę savo teoretinio bei istorinio pobūdžio apsvarstymus, mes 
dabar galėtumėme nutraukti savo išvedžiojimus. Bet vargu ar tuo pilnai 
atliktumėme savo pareigą, kuri prašyte prašosi lietuviško papildymo. 
Būtų, pavyzdžiui, nepaprastai įdomu iškeltų minčių šviesoje nagrinėti 
tas tris valstybes, kurias lig šiol lietuviai yra turėję: viduriniuose 
amžiuose galingų valdovų sukurtą, daugiau į rytus išplitusią imperiją, 
toliau naujųjų laikų angoje bendrai su lenkais turėtą uniją ir pagaliau 
mūsų pačių įsteigtą tautinę respubliką. Tačiau tai paliekame istorikams, 
nes mūsų laukia naujas darbas - Ketvirtosios Lietuvos kūrimas. Ją 
statyti tegalės tie, kurie iš anksto jai yra paruošę planus. Žinodami, 

kad okupantų darbai žymia dalimi tesiekia iškraipyti trečiąją Lietuvą, 
mes laisvėje gyvendami galime ir privalome užbrėžti Ketvirtosios 
Lietuvos kontūrus. Išeinant iš pirmiau nušviestų idėjų, jie galėtų 
maždaug atrodyti šitaip. 

Mūsų neturi nuliūdinti faktas, kad priklausome mažai tautai ir kad 
dėl tos priežasties tegalime turėti mažą valstybę. Ši aplinkybė mūsų 
nesugundys prisišlieti prie didžiųjų ir su jais susilieti. Priešingai, 
žinodami neeilinę mažųjų reikšmę, mes su pasitenkinimu, net su tam 
tikru kukliu pasididžiavimu vykdome iš to mums plaukiančias 
pareigas. Jas vykdydami mes atliekame tikrą europietišką misiją, nes 
visais savo požymiais esame tikri europiečiai. Ir šio charakterio negali 
pakeisti nė mūsų emigracinis išsisklaidymas po visą pasaulį. 

Kadangi Ketvirtoji Lietuva pradžioje tegalės turėti vos tris milijonus 
gyventojų, mes jiems sudarysime tokias sąlygas, kad kiekvienas pilietis 
galėtų pilnai išvystyti savo talentus. Tauta kokybe galės pasiekti tai, 
ko negali pasiekti kiekybe. 

Atitinkamai pliuralistiniams piliečių nusistatymams Ketvirtoji 
Lietuva užtikrins pilną laisvę: religinę laisvę - ekumeniškumu, politinę - 
demokratiškumu, kultūrinę - autonomiškumu, socialinę — pilna 
socialine apsauga. 

Bet tą laisvę viduje mes tegalėsime garantuoti, jei sugebėsime 
apsiginti nuo išorinių priešų. Dėl šio tikslo Ketvirtoji Lietuva visus savo 
piliečius įtrauks į krašto gynimą. Tačiau ji nepasižymės militarizmu; ji 
tuo atžvilgiu įtikimiausiai bus panaši į Šveicariją, apie kurią sakoma: Ji 
neturi armijos, ji yra armija. 

Tvirčiausias šios armijos bei visos tautos ginklas yra jos teisė 
egzistuoti, kurios - kaip įgimtos tautos teisės — niekas iš jos negali 
paveržti. 

Bet kadangi didieji šios teisės dažnai nepaiso, svarbu federuotis su 
kitomis Pabaltijo respublikomis. Toliau siektina ir federacija su savo 
dvasia mums giminingomis Skandinavijos valstybėmis. Pagaliau būtina 
įsijungti į pasaulinę Jungtinių Tautų (JT) šeimą. 

Nors tie planai šiandieną dar negali būti įgyvendinami, svarbu betgi 
juos paruošti, nes dabartinė Lietuvos okupacija tėra laikinas reiškinys, 
makabriškas incidentas. Tačiau ne tik svarbu tokius planus paruošti, 
reikia, be to, savo veikla priartinti okupantų režimo griuvimą. 

Šis griuvimas toli gražu nėra tik tuščia mūsų vilčių fikcija, o visai 

galimas įvykis, nes Azijoje auganti kinų galybė pirmiausia atsikreips 
prieš rusus, amžinus priešus. Šie, tos „Geltonosios apokalipsės“ įstatyti 
į mirtiną pavojų, turės ieškoti sau naujų prietelių, kas juos noromis 
nenoromis privers atsiremti į JAV ir į Europą. Šita situacija rusus privers 
ne tik satelitams grąžinti suverenumą, bet ir naujai nustatyti santykius 
su pavergtomis respublikomis. Aišku, kad tuomet reikalausime laisvės. 

Kadangi rusų okupuotieji lietuviai kol kas negali veikliai įsijungti į 
šitą išsilaisvinimo akciją, mums, išeiviams, tenka Žymiausia ir sun- 
kiausia šios pareigos dalis, nes mūsų egzilis nėra aklos pripuolamybės 
vaisius, o misija. Šios misijos vykdymas vienintelis pateisina laisvą 
mūsų išeivijos egzistenciją, dėl to mes moraliai įpareigoti jai aukoti 
tiek dvasinius savo gabumus, tiek medžiagiškus savo išteklius. 

Toje savo kovoje mes negalime tikėtis greito laimėjimo, nes istorijos 
įvykiai bręsta tik lėtai. Mes tad neturime nekantraudami įvykių eigos 
matuoti trumpo savo gyvenimo matu. Svarbu tik aktingai, gerai kovoti, 
o ta kova, tarp kitko, turi įrodyti, jog mes verti to, ko siekiame. 

Džiugu konstatuoti, kad psichologinė dabarties situacija visai 
palanki mūsų užsimojimui, nes spalvotų tautų išsilaisvinimo gadynėje 
mes sėkmingai galime pabrėžti mintį: suprantama, kad spalvotieji turi 
būti laisvi, bet tą laisvę baltieji pirmiausiai turi duoti baltiesiems, t. y. 
rusai - mums. 

Kadangi mes nežinome, kaip ilgai užsitęs toji mūsų kova, svarbu į 
ją įtraukti ir jaunąją kartą. Mūsų vaikai, ypač mokslus einantys, turi 
suprasti, kad ir jie pašaukti istoriniam darbui ir kad negali būti jų 
paskirtis tręšti tik svetimus laukus. 

Taigi naujoji Aušra ieško naujų aušrininkų. Esame tikri, kad ji jų 
suras. 

